(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΛΣΤ΄

Τρίτη, 03 Δεκεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Ι. Πλακιωτάκη, σελ.
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το Γυμνάσιο Αμπελακίων Σαλαμίνας, από το 8ο Δημοτικό Σχολείο Καλαμάτας, η Πρόεδρος και τρία μέλη της Επιτροπής Εξωτερικών Σχέσεων του Κοινοβουλίου του Ιράκ, το 9ο Δημοτικό Σχολείο Τρίπολης, το 1ο Δημοτικό Σχολείο Αχιλλείου Φθιώτιδας, το Γυμνάσιο Μυκόνου, το 11ο Γυμνάσιο Πάτρας και το 2ο Δημοτικό Σχολείο Αλμυρου Μαγνησίας, σελ.
3. Αναφορά στην καταστροφική κακοκαιρία "BORA" και συλλυπητήρια στις οικογένειες των θυμάτων, σελ.
4. Αναφορά στην Παγκόσμια Ημέρα Ατόμων με Αναπηρία, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
 Ανακοίνωση του δελτίου επικαίρων ερωτήσεων της Τετάρτης 4 Δεκεμβρίου 2024, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής: Η Διαρκής Επιτροπή Οικονομικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Οικονομίας και Οικονομικών: «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις», σελ.
2. Κατάθεση σχεδίου νόμου: Οι Υπουργοί Ανάπτυξης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Περιβάλλοντος και Ενέργειας, Εργασίας και Κοινωνικής Ασφάλισης, Δικαιοσύνης, Πολιτισμού, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 2.12.2024 σχέδιο νόμου: «Ενσωμάτωση της Οδηγίας της Ευρωπαϊκής Ένωσης 2022/2464 του Ευρωπαϊκού Κοινοβουλίου και του Συμβουλίου της 14ης Δεκεμβρίου 2022 για την τροποποίηση του Κανονισμού 537/2014, της Οδηγίας 2004/109/ΕΚ, της Οδηγίας 2006/43/ΕΚ, και της Οδηγίας 2013/34/ΕΕ, όσον αφορά την υποβολή εκθέσεων βιωσιμότητας από τις εταιρείες και της κατ’ εξουσιοδότηση Οδηγίας της Ευρωπαϊκής Ένωσης 2023/2775 της Επιτροπής, της 17ης Οκτωβρίου 2023, για την τροποποίηση της Οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου όσον αφορά τις προσαρμογές των κριτηρίων μεγέθους για τις πολύ μικρές, τις μικρές, τις μεσαίες και τις μεγάλες επιχειρήσεις ή ομίλους», σελ.
3. Κατάθεση πρότασης νόμου: Ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας και οι Βουλευτές του κόμματός του κατέθεσαν σήμερα 3.12.2024 πρόταση νόμου: «Μέτρα ανακούφισης των οικογενειών με ανάπηρα μέλη από χρέη προς πιστωτικά ιδρύματα και απαγόρευση πλειστηριασμού της πρώτης κατοικίας τους», σελ.
4. Κατάθεση Εκθέσεως Διαρκούς Επιτροπής: Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Εργασίας και Κοινωνικής Ασφάλισης «Ενσωμάτωση της Οδηγίας (Ε.Ε.) 2022/2041 του Ευρωπαϊκού Κοινοβουλίου και του Συμβουλίου της 19ης Οκτωβρίου του 2022 για επαρκείς κατώτατους μισθούς στην Ευρωπαϊκή Ένωση - Αναπροσαρμογή μισθών προσωπικού δημόσιου τομέα - Ρυθμίσεις για τον καθορισμό του κατώτατου μισθού για τα έτη 2025, 2026 και 2027», σελ.
5. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις». , σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Α. , σελ.

ΟΜΙΛΗΤΕΣ

Α. Αναφορά στην καταστροφική κακοκαιρία "BORA":

 ΑΥΛΩΝΙΤΗΣ Α. , σελ.
 ΔΕΛΒΕΡΟΥΔΗΣ Κ. , σελ.
 ΙΑΤΡΙΔΗ Τ. , σελ.
 ΚΑΖΑΜΙΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΦΟΥΡΟΣ Μ. , σελ.
 ΚΟΝΤΟΤΟΛΗ Μ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΟΥΛΚΟΥΔΙΝΑΣ Σ. , σελ.
 ΚΡΗΤΙΚΟΣ Ν. , σελ.
 ΜΠΑΡΑΛΙΑΚΟΣ Ξ. , σελ.
 ΠΑΣΧΑΛΙΔΗΣ Ι. , σελ.
 ΠΕΤΣΑΣ Σ. , σελ.
 ΣΠΑΝΙΑΣ Α. , σελ.
 ΣΤΑΡΑΚΑ Χ. , σελ.
 ΧΑΛΚΙΑΣ Α. , σελ.
 ΧΑΡΙΤΣΗΣ Α. , σελ.

Β. Αναφορά στην Παγκόσμια Ημέρα Ατόμων με Αναπηρία:

 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΕΔΙΚΟΓΛΟΥ Σ. , σελ.
 ΚΤΕΝΑ Α. , σελ.
 ΚΩΤΣΟΣ Γ. , σελ.
 ΛΟΒΕΡΔΟΣ Ι. , σελ.
 ΤΣΟΚΑΝΗΣ Χ. , σελ.

Γ. Επί διαδικαστικού θέματος:

 ΒΙΛΙΑΡΔΟΣ Β. , σελ.
 ΓΕΩΡΓΑΝΤΑΣ Γ. , σελ.
 ΓΙΑΝΝΟΥΛΗΣ Χ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΤΣΟΣ Γ. , σελ.
 ΛΑΜΠΡΟΥΛΗΣ Γ. , σελ.
 ΜΑΡΚΟΠΟΥΛΟΣ Δ. , σελ.
 ΜΠΟΥΡΑΣ Α. , σελ.
 ΠΛΑΚΙΩΤΑΚΗΣ Ι. , σελ.
 ΣΠΑΝΙΑΣ Α. , σελ.
 ΧΑΡΙΤΣΗΣ Α. , σελ.
 ΧΑΤΖΗΔΑΚΗΣ Κ. , σελ.

Δ. Επί του σχεδίου νόμου του Υπουργείου Εθνικής Οικονομίας και Οικονομικών:

 ΑΚΤΥΠΗΣ Δ. , σελ.
 ΑΛΕΞΟΠΟΥΛΟΥ Χ. , σελ.
 ΑΝΔΡΟΥΛΑΚΗΣ Ν. , σελ.
 ΑΠΟΣΤΟΛΑΚΗ Ε. , σελ.
 ΑΥΛΩΝΙΤΗΣ Α. , σελ.
 ΒΟΛΟΥΔΑΚΗ Σ. , σελ.
 ΒΟΡΥΛΛΑΣ Α. , σελ.
 ΒΡΕΤΤΑΚΟΣ Γ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΙΑΝΝΟΥΛΗΣ Χ. , σελ.
 ΓΙΟΓΙΑΚΑΣ Β. , σελ.
 ΔΕΛΒΕΡΟΥΔΗΣ Κ. , σελ.
 ΔΗΜΑΣ Χ. , σελ.
 ΔΗΜΗΤΡΟΚΑΛΛΗΣ Ι. , σελ.
 ΙΑΤΡΙΔΗ Τ. , σελ.
 ΚΑΒΒΑΔΑΣ Α. , σελ.
 ΚΑΖΑΜΙΑΣ Α. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΙΝΗΣ Μ. , σελ.
 ΚΑΦΟΥΡΟΣ Μ. , σελ.
 ΚΕΔΙΚΟΓΛΟΥ Σ. , σελ.
 ΚΕΡΑΜΕΩΣ Ν. , σελ.
 ΚΕΦΑΛΑ Μ. , σελ.
 ΚΟΝΤΗΣ Ι. , σελ.
 ΚΟΝΤΟΤΟΛΗ Μ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΟΥΛΚΟΥΔΙΝΑΣ Σ. , σελ.
 ΚΡΗΤΙΚΟΣ Ν. , σελ.
 ΚΤΕΝΑ Α. , σελ.
 ΚΩΤΣΟΣ Γ. , σελ.
 ΛΙΑΚΟΥΛΗ Ε. , σελ.
 ΛΙΝΟΥ Α. , σελ.
 ΛΟΒΕΡΔΟΣ Ι. , σελ.
 ΜΑΜΟΥΛΑΚΗΣ Χ. , σελ.
 ΜΑΝΤΖΟΣ Δ. , σελ.
 ΜΑΡΚΟΓΙΑΝΝΑΚΗΣ Α. , σελ.
 ΜΑΡΚΟΠΟΥΛΟΣ Δ. , σελ.
 ΜΙΧΑΗΛΙΔΗΣ Σ. , σελ.
 ΜΠΑΡΑΛΙΑΚΟΣ Ξ. , σελ.
 ΝΑΤΣΙΟΣ Δ. , σελ.
 ΟΙΚΟΝΟΜΟΥ Θ. , σελ.
 ΟΙΚΟΝΟΜΟΥ Ι. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΠΑΔΑΚΗΣ Π. , σελ.
 ΠΑΠΑΗΛΙΟΥ Γ. , σελ.
 ΠΑΠΑΪΩΑΝΝΟΥ Α. , σελ.
 ΠΑΡΑΣΤΑΤΙΔΗΣ Σ. , σελ.
 ΠΑΣΧΑΛΙΔΗΣ Ι. , σελ.
 ΠΕΤΣΑΣ Σ. , σελ.
 ΠΛΕΥΡΗΣ Α. , σελ.
 ΡΑΠΤΗ Ζ. , σελ.
 ΣΚΟΝΔΡΑ Α. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΑΜΑΤΗΣ Γ. , σελ.
 ΣΤΑΡΑΚΑ Χ. , σελ.
 ΣΤΙΓΚΑΣ Β. , σελ.
 ΣΤΥΛΙΟΣ Γ. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΣΑΚΑΛΩΤΟΣ Ε. , σελ.
 ΤΣΙΡΩΝΗΣ Σ. , σελ.
 ΤΣΟΚΑΝΗΣ Χ. , σελ.
 ΦΩΤΟΠΟΥΛΟΣ Σ. , σελ.
 ΧΑΛΚΙΑΣ Α. , σελ.
 ΧΑΡΙΤΣΗΣ Α. , σελ.
 ΧΑΤΖΗΔΑΚΗΣ Δ. , σελ.
 ΧΑΤΖΗΔΑΚΗΣ Κ. , σελ.
 ΧΗΤΑΣ Κ. , σελ.
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΛΣΤ**΄**

Τρίτη 3 Δεκεμβρίου 2024

Αθήνα, σήμερα στις 3 Δεκεμβρίου 2024, ημέρα Τρίτη και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

Θα ήθελα να ανακοινώσω προς το Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Οικονομίας και Οικονομικών: «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις».

Επίσης, θα ήθελα να ανακοινώσω ότι οι Υπουργοί Ανάπτυξης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Περιβάλλοντος και Ενέργειας, Εργασίας και Κοινωνικής Ασφάλισης, Δικαιοσύνης, Πολιτισμού, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 2-12-2024 σχέδιο νόμου: «Ενσωμάτωση της οδηγίας της Ευρωπαϊκής Ένωσης 2022/2464 του Ευρωπαϊκού Κοινοβουλίου και του Συμβουλίου της 14ης Δεκεμβρίου 2022 για την τροποποίηση του Κανονισμού 537/2014, της οδηγίας 2004/109/ΕΚ, της οδηγίας 2006/43/ΕΚ, και της οδηγίας 2013/34/ΕΕ, όσον αφορά την υποβολή εκθέσεων βιωσιμότητας από τις εταιρείες και της κατ’ εξουσιοδότηση οδηγίας της Ευρωπαϊκής Ένωσης 2023/2775 της Επιτροπής, της 17ης Οκτωβρίου 2023, για την τροποποίηση της οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου όσον αφορά τις προσαρμογές των κριτηρίων μεγέθους για τις πολύ μικρές, τις μικρές, τις μεσαίες και τις μεγάλες επιχειρήσεις ή ομίλους».

Παραπέμπεται στην αρμόδια Διαρκή Επιτροπή.

Κατόπιν τούτου, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις».

Η Διάσκεψη των Προέδρων αποφάσισε στη συνεδρίασή της της 28ης Νοεμβρίου 2024 τη συζήτηση και ψήφιση του νομοσχεδίου σε μία έως δύο συνεδριάσεις, ενιαία επί της αρχής, επί των άρθρων και επί των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει η εισηγήτρια της Νέας Δημοκρατίας κ. Τσαμπίκα Ιατρίδη για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

Κυρία συνάδελφε, έχετε τον λόγο.

**ΤΣΑΜΠΙΚΑ (ΜΙΚΑ) ΙΑΤΡΙΔΗ:** Κύριε Πρόεδρε, κυρίες και κύριοι συνάδελφοι, επειδή ο τόπος μου, η Ρόδος, δοκιμάζεται, επιτρέψτε μου, πριν μιλήσω για το νομοσχέδιο, να αναφερθώ στις πολύ δύσκολες καταστάσεις που βίωσαν και βιώνουν οι συμπολίτες μου στη Ρόδο. Ταυτόχρονα, να εκφράσω τα συλλυπητήριά μου στις οικογένειες των ανθρώπων που έχασαν τη ζωή τους λόγω των πλημμυρών στη Λήμνο.

Θα ήθελα να πω ένα μεγάλο «ευχαριστώ» στην Πυροσβεστική, τα Σώματα Ασφαλείας και τους εθελοντές. Επίσης, σε όλους όσους έτρεξαν να βοηθήσουν τον δήμο και την περιφέρεια για την αντιμετώπιση της κατάστασης.

Στη Ρόδο -αναφέρομαι ειδικά σε αυτήν, γιατί ζω εκεί και δεν αγνοώ βέβαια τις άλλες περιοχές- έχουμε σημαντικές καταστροφές. Αυτές αφορούν υποδομές του νησιού μας, μέρη του οδικού δικτύου, αλλά και σπίτια, επιχειρήσεις, αυτοκίνητα και καλλιέργειες.

Θα ήθελα, λοιπόν, να καλέσω την Κυβέρνηση να κάνει ό,τι είναι δυνατόν, ώστε να επισπεύσει τις διαδικασίες για τις αποζημιώσεις των πληγέντων. Είναι σημαντικό ότι αυτή τη στιγμή βρίσκεται στη Ρόδο ο αρμόδιος Υφυπουργός Κλιματικής Κρίσης και Πολιτικής Προστασίας, ο κ. Τριαντόπουλος, για να έχει την καλύτερη δυνατή ενημέρωση από τους τοπικούς φορείς.

Περαιτέρω, θα πρέπει να ληφθούν τα απαραίτητα μέτρα για την οικονομική ενίσχυση των επιχειρήσεων, την απαλλαγή από τον ΕΝΦΙΑ για οικήματα που έχουν πληγεί από τις πλημμύρες και την αναστολή των φορολογικών, ασφαλιστικών και δανειακών υποχρεώσεων των πληγέντων.

Κυρίες και κύριοι συνάδελφοι, έχω την τιμή να εισηγούμαι ένα νομοσχέδιο, το οποίο λαμβάνει σημαντικά μέτρα για την ενίσχυση των Ελλήνων και των Ελληνίδων, ένα νομοσχέδιο το οποίο παρέχει φορολογικά κίνητρα για την ενίσχυση της επιχειρηματικότητας, την προώθηση της καινοτομίας και την τόνωση της ανταγωνιστικότητας. Πρόκειται για ένα νομοσχέδιο που περιλαμβάνει ρυθμίσεις που αποσκοπούν στη βελτίωση της φορολογικής διοίκησης και λειτουργίας και που στηρίζει την ανθεκτικότητα της ελληνικής οικονομίας απέναντι στην κλιματική κρίση.

Κυρίως, όμως, εισηγούμαι ένα νομοσχέδιο, το οποίο σφυρηλατεί τη σχέση εμπιστοσύνης μεταξύ της Κυβέρνησης της Νέας Δημοκρατίας και του Πρωθυπουργού μας Κυριάκου Μητσοτάκη με τους Έλληνες και τις Ελληνίδες. Πρόκειται για ένα νομοσχέδιο, το οποίο στηρίζεται στην αξιοπιστία, τον μετρημένο λόγο και τον σεβασμό στις πραγματικές δημοσιονομικές δυνατότητες της χώρας μας. Είναι επίσης ένα νομοσχέδιο που έρχεται και συμπληρώνει την ολιστική προσέγγιση της Κυβέρνησής μας και της φιλοσοφίας μας, τη δημιουργία δηλαδή μιας ισχυρής οικονομίας που είναι σε θέση να ικανοποιεί τις ανάγκες των πολιτών, μιας οικονομίας που θα το πετυχαίνει αυτό χωρίς να διακινδυνεύει την ικανοποίηση των αναγκών των μελλοντικών γενεών.

Και αυτό αποδεικνύεται περίτρανα και για ακόμη μία φορά από την ίδια την Ευρωπαϊκή Ένωση, η οποία αξιολόγησε θετικά τόσο το μεσοπρόθεσμο δημοσιονομικό σχέδιο, που είχαμε συζητήσει και στην επιτροπή μας, όσο βέβαια και τον κρατικό προϋπολογισμό του 2025.

Έτσι, η χώρα μας, με την πορεία της από το 2019 και μετά, συστηματικά συγκαταλέγεται ανάμεσα στις πιο αξιόπιστες οικονομίες, ανάμεσα στις οικονομίες που τηρούν τους δημοσιονομικούς κανόνες.

Και το γεγονός αυτό μας επιτρέπει να καταθέτουμε το παρόν νομοσχέδιο που στοχεύει στην ενίσχυση του εισοδήματος των πολιτών.

Κυρίες και κύριοι συνάδελφοι, με δεδομένο ότι συζητάμε ένα μεγάλο σε έκταση νομοσχέδιο, το οποίο χωρίζεται σε δέκα μέρη και περιλαμβάνει εκατόν τριάντα ένα άρθρα, θα ήθελα να ξεκινήσω παρουσιάζοντας συνοπτικά τις βασικές προβλέψεις του. Στα άρθρα του, λοιπόν, περιλαμβάνονται, μεταξύ άλλων, δώδεκα μειώσεις φόρων, μέτρα ενίσχυσης του εισοδήματος των πολιτών και μεταρρυθμίσεις που εκσυγχρονίζουν τη φορολογική νομοθεσία. Περιλαμβάνεται συμπληρωματικός προϋπολογισμός 2024 για τη χρηματοδότηση σημαντικών υποδομών και έργων που βρίσκονται σε εξέλιξη, συνολικά 400 εκατομμύρια ευρώ. Περιλαμβάνονται κίνητρα για συγχωνεύσεις και εξαγορές επιχειρήσεων, με στόχο την αύξηση της ανταγωνιστικότητάς τους, και φορολογικά κίνητρα για την προώθηση της καινοτομίας και της έρευνας στον χώρο των επιχειρήσεων και των επενδυτών.

Στο νομοσχέδιο προβλέπεται ο εκσυγχρονισμός του διοικητικού μοντέλου της Ανεξάρτητης Αρχής Δημοσίων Εσόδων, το αφορολόγητο για ποσά έως 3.600 ευρώ τον χρόνο για τα φιλοδωρήματα και η απαλλαγή τους από τις ασφαλιστικές εισφορές. Σημειώνω εδώ ότι αυτή την απαλλαγή τη δικαιούνται και οι διανομείς πλέον που συνδέονται με συμβάσεις ανεξάρτητων υπηρεσιών ή έργου μέσω ψηφιακών πλατφορμών, που δουλεύουν δηλαδή με μπλοκάκι.

Επίσης, στα άρθρα του νομοσχεδίου περιλαμβάνονται: Η ενίσχυση της ανθεκτικότητας της ελληνικής οικονομίας απέναντι σε επιπτώσεις της κλιματικής αλλαγής. Η παράταση ως την 31η Δεκεμβρίου 2026 της αναστολής επιβολής φόρου υπεραξίας από τη μεταβίβαση ακινήτων. Η μείωση ύψους 50% του ελάχιστου ποσού καθαρού εισοδήματος από την άσκηση επιχειρηματικής δραστηριότητας για ελεύθερους επαγγελματίες που ασκούν τη δραστηριότητά τους και έχουν την κύρια κατοικία τους σε δημοτικές κοινότητες με πληθυσμό μικρότερο των χιλίων πεντακοσίων κατοίκων.

Κυρίες και κύριοι συνάδελφοι συνεχίζω τις παρεμβάσεις μου που αφορούν στις μειώσεις των φόρων. Προτού να το κάνω αυτό, όμως, θα ήθελα να θυμίσω εδώ ότι η Κυβέρνηση της Νέας Δημοκρατίας και του Κυριάκου Μητσοτάκη από το 2019 μέχρι σήμερα κατήργησε ή μείωσε εβδομήντα δύο φόρους. Για παράδειγμα, μειώσαμε τον εισαγωγικό φορολογικό συντελεστή για τους φτωχότερους συμπολίτες μας από 22% στο 9%. Μειώσαμε τον ΕΝΦΙΑ κατά 35%. Αυξήσαμε το αφορολόγητο για τα παιδιά. Καταργήσαμε τη φορολογική εισφορά αλληλεγγύης. Και μειώσαμε τις ασφαλιστικές εισφορές. Και συνολικά η Ελλάδα, σύμφωνα με τη EUROSTAT, έχει τη μεγαλύτερη μείωση φόρων ως προς το ΑΕΠ μεταξύ των χωρών της Ευρωπαϊκής Ένωσης, από 42,8% το 2022 στο 40,7% το 2023. Έτσι και με το παρόν νομοσχέδιο προβλέπεται η μείωση κατά μία επιπλέον μονάδα των ασφαλιστικών εισφορών, η κατάργηση του τέλους επιτηδεύματος για όλα τα φυσικά πρόσωπα, η απαλλαγή φόρου εισοδήματος για τρία έτη για ακίνητα που θα ενοικιαστούν, τα οποία δηλώνονταν προηγουμένως ως κενά ή είχαν διατεθεί για βραχυχρόνια μίσθωση.

Και στο σημείο αυτό θα ήθελα, κύριε Υφυπουργέ, να σας ευχαριστήσω διότι έγινε αποδεκτή η πρότασή μου, αλλά και της ΠΟΜΙΔΑ, να μειωθεί το χρονικό διάστημα που είναι κενό το σπίτι, από τρία χρόνια σε έναν χρόνο, ώστε να είναι δυνατή η διάθεση περισσότερων σπιτιών για ενοικίαση. Η Κυβέρνηση πάντα ακούει τους φορείς. Και κυρίως είμαστε εδώ προκειμένου να δουλεύουμε συστηματικά και να δείχνουμε πως οτιδήποτε μπορεί να διορθωθεί ή οτιδήποτε δεν είναι στη σωστή κατεύθυνση το διορθώνουμε και προχωράμε. Ήταν μια πολύ σημαντική παρέμβαση. Και πάλι σας ευχαριστώ πολύ.

Με το παρόν νομοσχέδιο προβλέπεται η απαλλαγή από τον φόρο ασφαλίστρων 15% των συμβολαίων υγείας για παιδιά έως δεκαοκτώ ετών, η διπλάσια μείωση ΕΝΦΙΑ από το 2025 από 10% σε 20%, η κατάργηση του τέλους σταθερής τηλεφωνίας 5% για συνδέσεις με οπτική ίνα, η φοροαπαλλαγή οικειοθελών παροχών επιχειρήσεων για νέους γονείς, καθώς και οι μειώσεις φόρων χαρτοσήμου σε μια σειρά από συναλλαγές.

Σε ό,τι αφορά τα μέτρα ενίσχυσης του εισοδήματος των πολιτών, αυτά περιλαμβάνουν την έκτακτη οικονομική ενίσχυση σε συνταξιούχος με προσωπική διαφορά άνω των 10 ευρώ ως εξής: 200 ευρώ για σύνταξη έως και 700 ευρώ, 150 ευρώ για σύνταξη από 700,01 ευρώ έως και 1.100 ευρώ, 100 ευρώ για σύνταξη από 1.100,01 ευρώ έως και 1.600 ευρώ Επίσης, περιλαμβάνουν την αύξηση των συντάξεων όσων δεν έχουν προσωπική διαφορά κατά 2,4%, την έκτακτη οικονομική ενίσχυση ύψους 200 ευρώ έως την 31η Δεκεμβρίου σε ευάλωτες κοινωνικές ομάδες, και την πρόβλεψη για την αύξηση της ειδικής αποζημίωσης νυχτερινής απασχόλησης κατά 20% των ένστολων από 1η Ιανουαρίου του 2025.

Σε ό,τι αφορά τις ρυθμίσεις για τις φορολογικές δηλώσεις αυτές περιλαμβάνουν: Τη θέσπιση σαφούς και προκαθορισμένου χρονικού πλαισίου υποβολής των φορολογικών δηλώσεων. Την καθιέρωση της υποβολής των φορολογικών δηλώσεων από 15 Μαρτίου έως και 15 Ιουλίου κάθε έτους, τόσο για τα φυσικά πρόσωπα όσο και για τα νομικά πρόσωπα. Την πρόβλεψη για την καταβολή του φόρου σε οκτώ ισόποσες μηνιαίες δόσεις, η πρώτη εκ των οποίων θα καταβάλλεται μέχρι την 31η Ιουλίου. Ενώ προβλέπονται και εκπτώσεις για την καταβολή ολόκληρου του ποσού, ανάλογα με την ημερομηνία υποβολής της φορολογικής δήλωσης. Τις κυρώσεις στους διοικητές οργανισμών, στους υπηρεσιακούς γραμματείς του δημοσίου και τους γενικούς γραμματείς των δήμων, καθώς και στους υπευθύνους μισθοδοσίας για τυχόν καθυστερήσεις στην αποστολή δεδομένων στην ΑΑΔΕ. Την επιβολή προστίμων σε πρόσωπα εκτός των φορέων του δημόσιου τομέα που είναι υπόχρεα σε διαβίβαση ή υποβολή σε ετήσια βάση στην ΑΑΔΕ στοιχείων και δεν ανταποκρίνονται στις υποχρεώσεις τους.

Κυρίες και κύριοι συνάδελφοι, πάγια θέση και φιλοσοφία της παράταξής μας είναι η ενίσχυση της επιχειρηματικότητας, η ανάπτυξη και η συνακόλουθη δημιουργία νέων και καλά αμειβόμενων θέσεων εργασίας. Η πολιτική αυτή της Κυβέρνησης έχει, ήδη, αποδώσει, με δεδομένο ότι για πρώτη φορά μετά από πολλά χρόνια η ανεργία πέφτει κάτω από το όριο του 10%. Η Κυβέρνησή μας έχει, ήδη, κάνει νομοθετική παρέμβαση από τον Μάιο του 2022, με την οποία είχαν δοθεί τα πρώτα κίνητρα για την ανάπτυξη των επιχειρήσεων μέσω συνεργασιών και εταιρικών μετασχηματισμών.

Στο παρόν νομοσχέδιο οι ρυθμίσεις που αφορούν στα κίνητρα για τον μετασχηματισμό των επιχειρήσεων περιλαμβάνουν: Τη θέσπιση ενιαίου πλαισίου για τους μετασχηματισμούς των επιχειρήσεων. Τη μείωση του ελάχιστου ορίου εταιρικού κεφαλαίου της νέας εταιρείας που προκύπτει από συνεργασία/μετασχηματισμό πολύ μικρών, μικρών και μεσαίων επιχειρήσεων του ν.4935/2022 σε 100.000 ευρώ, από 125.000 ευρώ που ισχύει σήμερα, για την εξασφάλιση φοροαπαλλαγής 30% επί των κερδών. Την πρόβλεψη από 1η Ιανουαρίου 2025 χορήγησης ειδικής άδειας παραμονής για επένδυση 250.000 ευρώ σε startup επιχείρηση, η οποία αφορά σε ανθρώπους που έρχονται νόμιμα στη χώρα. Την επέκταση των κινήτρων για δαπάνες επιστημονικής και τεχνολογικής έρευνας και του κινήτρου για την εμπορική εκμετάλλευση ευρεσιτεχνίας. Την ενίσχυση των φορολογικών κινήτρων για τους λεγόμενους «επιχειρηματικούς αγγέλους» που επενδύουν σε νεοφυείς επιχειρήσεις. Την πρόβλεψη για την απαλλαγή από τον φόρο εισοδήματος για ενδοομιλικά μερίσματα που εισπράττει νομικό πρόσωπο που είναι φορολογικός κάτοικος Ελλάδος από νομικό πρόσωπο εγκατεστημένο εκτός Ευρωπαϊκής Ένωσης. Την εισαγωγή σύγχρονου καθεστώτος φορολόγησης των αμοιβαίων κεφαλαίων επιχειρηματικών συμμετοχών.

Κυρίες και κύριοι συνάδελφοι, έρχομαι τώρα και στις διατάξεις που αφορούν στην καλύτερη και πιο εύρυθμη λειτουργία της Ανεξάρτητης Αρχής Δημοσίων Εσόδων. Αυτές περιλαμβάνουν: Την ανακατανομή των αρμοδιοτήτων μεταξύ του διοικητή και του συμβουλίου διοίκησης, ώστε το δεύτερο να αναλάβει έναν πιο θεσμικό και πιο εποπτικό ρόλο, κάτι απαραίτητο για την ακόμα καλύτερη λειτουργία της αρχής. Τη δημιουργία τριών θέσεων υποδιοικητών με στόχο να επικουρούν το έργο του διοικητή, καλύπτοντας συγκεκριμένους τομείς. Τη θέσπιση της δυνατότητας για δεύτερη ανανέωση θητείας του διοικητή. Τη δυνατότητα για πρόσληψη ορισμένων γενικών διευθυντών και από τον ιδιωτικό τομέα σε τομείς, όπως ο ψηφιακός μετασχηματισμός και οι επικοινωνίες.

Ένα ακόμα σημείο που αφορά όλους μας, και είναι και το ζήτημα της αντιμετώπισης της κλιματικής κρίσης, είναι το πώς μπορεί η οικονομία μας να γίνει πιο ανθεκτική. Στο πλαίσιο αυτό οι ρυθμίσεις μεταξύ άλλων περιλαμβάνουν: Την υποχρεωτική ασφάλιση επιχειρήσεων με ετήσια ακαθάριστα έσοδα από 500.000 ευρώ και άνω. Το τέλος ανθεκτικότητας για όλα τα τουριστικά καταλύματα με διαφοροποίηση στο ύψος του τέλους για την περίοδο Απριλίου - Οκτωβρίου και την περίοδο Νοεμβρίου - Μαρτίου. Την επιβολή υπέρ του δημοσίου τέλους κρουαζιέρας ανάλογα με τον προορισμό και τη χρονική περίοδο.

Θα ήθελα να πω δυο λόγια ως νησιώτισσα Βουλευτής για αυτά τα δύο τέλη. Είναι δεδομένο ότι πρέπει να γίνει αξιοποίηση τής πολύ μεγάλης ζήτησης που εμφανίζει η χώρα μας σε σχέση με το τουριστικό προϊόν της. Είναι δεδομένο ότι πλέον η μεγάλη αυτή ζήτηση δημιουργεί και μεγάλη πίεση στις υποδομές των τουριστικών περιοχών, οι οποίες σε πολλές περιπτώσεις ανταποκρίνονται οριακά στο πλήθος των τουριστών που τις επισκέπτονται.

Συνεπώς η θέσπιση και των δύο αυτών τελών είναι ένας τρόπος με τον οποίο οι ίδιοι οι επισκέπτες θα συνεισφέρουν στην κάλυψη των δαπανών πρόληψης και αποκατάστασης φυσικών καταστροφών, στα έργα προσαρμογής στην κλιματική αλλαγή και στις δαπάνες βελτίωσης υποδομών για τη στήριξη του τουριστικού προϊόντος της χώρας μας, αφού εκεί θα κατευθυνθούν τα έσοδα από τα δύο αυτά τέλη.

Ωστόσο, προφανώς και παραμένει το ερώτημα αν τα τέλη αυτά θα λειτουργήσουν αποτρεπτικά και θα επηρεάσουν την τουριστική κίνηση και αυτός είναι ένας προβληματισμός που έχει εκφράσει και η Πανελλήνια Ομοσπονδία Ξενοδόχων και οι λοιποί φορείς του τουρισμού και της κρουαζιέρας. Συνεπώς εδώ είναι ένα σημείο που θα πρέπει να το δούμε και σε κάθε περίπτωση να το παρακολουθούμε.

Κυρίες και κύριοι συνάδελφοι, ολοκληρώνω την εισήγησή μου και με δυο λόγια για τον πρόσθετο προϋπολογισμό του 2024, ο οποίος αποτελεί απόδειξη ότι όταν η οικονομία πάει καλά, προκύπτουν οι δυνατότητες για ουσιαστικές, σημαντικές παρεμβάσεις προς όφελος της ελληνικής κοινωνίας. Με τον δεύτερο, συμπληρωματικό προϋπολογισμό που κατατίθεται ενισχύεται με 400 εκατομμύρια ευρώ το εθνικό πρόγραμμα δημοσίων επενδύσεων για το 2024. Έτσι, μετά την πρόσφατη προσθήκη 900 εκατομμυρίων ευρώ και με τη νέα αύξηση 400 εκατομμυρίων ευρώ το εθνικό πρόγραμμα δημοσίων επενδύσεων αυξάνεται για το 2024 κατά 1,3 δισεκατομμύρια ευρώ. Πρόκειται για αύξηση 15% των πόρων του προγράμματος που διαμορφώνονται πλέον σε 9,85 δισεκατομμύρια ευρώ, από την αρχική πρόβλεψη των 8,55 δισεκατομμυρίων ευρώ.

Συνολικά, το ποσό που διατίθεται μαζί με τους πόρους του Ταμείου Ανάκαμψης και Ανθεκτικότητας ανεβαίνει στα 13,5 δισεκατομμύρια ευρώ, χωρίς να συνυπολογιστούν οι εκταμιεύσεις των τραπεζών που προβλέπονται στα 1,7 δισεκατομμύρια ευρώ στο δανειακό σκέλος του ταμείου. Αυτό πρακτικά είναι πολύ σημαντικό, ειδικά για τις ακριτικές και νησιωτικές περιοχές της Ελλάδας, έργα των οποίων αναμένεται να προωθηθούν και να ολοκληρωθούν, γεγονός που θα οδηγήσει στην περαιτέρω αναβάθμιση της ποιότητας της ζωής των συμπολιτών μας.

Κυρίες και κύριοι συνάδελφοι, το νομοσχέδιο περιλαμβάνει και διατάξεις, όπως μεταξύ άλλων για τη βραχυχρόνια μίσθωση, για την αρχή καταπολέμησης της νομιμοποίησης εσόδων από εγκληματικές δραστηριότητες, για τη χορήγηση χρηματοδοτήσεων υπό τη μορφή δανείου και για την κάλυψη στεγαστικών αναγκών πρώτης κατοικίας.

Συνολικά στόχος μας είναι να βελτιώνουμε τις ζωές των συμπολιτών μας και να κάνουμε την οικονομία μας ακόμα πιο ισχυρή. Προφανώς και αναγνωρίζουμε τις δυσκολίες που υπάρχουν. Όμως εργαζόμαστε συστηματικά για να τις αντιμετωπίσουμε αποτελεσματικά. Στο πλαίσιο αυτό το παρόν νομοσχέδιο είναι ένας ακόμη κρίκος σε μια σειρά μέτρων που ενισχύουν τους πολίτες. Θα ακολουθήσουν και άλλα και σας καλώ να το στηρίξετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Ιατρίδη.

Τον λόγο τώρα έχει ο εισηγητής του ΠΑΣΟΚ, ο κ. Πάρις Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Κυρίες και κύριοι συνάδελφοι, κύριε Πρόεδρε, κύριε Υπουργέ, εκφράζουμε με τον πιο επίσημο τρόπο από το Βήμα της Βουλής και εμείς, το ΠΑΣΟΚ, τα πιο ειλικρινή μας συλλυπητήρια στις οικογένειες των θυμάτων και την αμέριστη συμπαράστασή μας στους κατοίκους, τους εθελοντές, την αυτοδιοίκηση όλων των περιοχών που δοκιμάστηκαν από την πρόσφατη θεομηνία.

Σήμερα, κυρίες και κύριοι συνάδελφοι, είναι 3 Δεκεμβρίου. Είναι η παγκόσμια ημέρα του αναπηρικού κινήματος. Η ΕΣΑΜΕΑ, η Εθνική Συνομοσπονδία Ατόμων Με Αναπηρία, σε σχετική ανακοίνωση μάς καλεί να αγωνιστούμε, έτσι ώστε το σύνθημα του παγκόσμιου αναπηρικού κινήματος «Τίποτα για εμάς χωρίς εμάς» να μετατραπεί σε «Τίποτα χωρίς εμάς».

Δίπλα τους δηλώνουμε, όπως πάντα, γιατί είναι γνωστό νομίζω στην Αίθουσα -και όχι μόνο- ότι το ΠΑΣΟΚ είναι ταυτισμένο με τους αγώνες του αναπηρικού κινήματος. Είναι το κόμμα εκείνο που τη δεκαετία του 1980 έπεισε τις οικογένειες να βγάλουν από το σπίτι το πρόβλημα, που δημιούργησε δομές. Και ξέρουμε πολύ καλά ότι έχουν να γίνουν πάρα πολλά, αν πραγματικά θέλουμε να ζούμε σε μια κοινωνία όπου κυριαρχεί η ισοπολιτεία, όπου σεβόμαστε το δικαίωμα στη διαφορά, όπως λέγαμε κάποτε, και ότι είμαστε πραγματικά δίπλα στο αναπηρικό κίνημα.

Με αφορμή τη σημερινή ημέρα, κύριε Υπουργέ, εντελώς εκτός της σημερινής μου ομιλίας, της αγόρευσής μου, να επαναλάβω ό,τι σας είπα και στην επιτροπή. Έχουμε πάρει όλοι -και εσείς και όλα τα κόμματα, οι εισηγητές όλων των κομμάτων- ένα απόλυτα τεκμηριωμένο και συγκροτημένο κείμενο της ΕΣΑΜΕΑ για το φορολογικό νομοσχέδιο, με αρχή, μέση και τέλος, που ζητάει συγκεκριμένες διευκολύνσεις και φοροαπαλλαγές. Δεν ζητάει τον ουρανό με τα άστρα. Είναι τεκμηριωμένο, στοχευμένο, όπως είπα, και νομίζω ότι λόγω της μέρας που είναι σήμερα πρέπει να σκύψετε -υπάρχει χρόνος μέχρι αργά το βράδυ ή αύριο το πρωί- για να γίνουν δεκτές αυτές οι προτάσεις. Σας κάνουμε σαφές από την πλευρά μας ότι τον πυρήνα αυτών των προτάσεων τον υιοθετούμε και τον προτείνουμε.

Να σταθώ μόνο στο ότι λέει η ομοσπονδία στο έγγραφό της ότι την αλλαγή του τεκμαρτού από πεντακόσιους σε χίλιους πεντακόσιους κατοίκους σε χωριά σε ό,τι αφορά τα άτομα με αναπηρία να ισχύσει για όλους ανεξαρτήτως που εργάζονται και που ζουν. Αυτό είναι πάρα πολύ απλό. Είναι ένα κεντρικό ζήτημα –υπάρχουν και άλλα, αυτό είναι το πιο βασικό- και νομίζω ότι πρέπει να γίνει αποδεκτό.

Αναφέρθηκα, κυρίες και κύριοι συνάδελφοι, ήδη στους άρρηκτους δεσμούς, στους ακατάλυτους δεσμούς που έχει το ΠΑΣΟΚ με το αναπηρικό κίνημα. Είναι μία από τις πολλές, τις πολλαπλές εξηγήσεις που εξηγούν ένα φαινόμενο, πώς από το «πασοκιφικέτιον» φτάσαμε στη σημερινή ανάκαμψη του ΠΑΣΟΚ, στη σημερινή κατάσταση.

Θέλω να πω απευθυνόμενος, λοιπόν, και εντός της Αιθούσης στους συναδέλφους της Νέας Δημοκρατίας και κυρίως, βεβαίως, στους παλιμπαιδίζοντες εκπροσώπους Τύπου που προσπαθούν με «κοπτοραπτικές» να αλλοιώσουν τον ρόλο μας. Φυσικά μπορούν ελεύθερα να μιλάνε όλοι. Δημοκρατία έχουμε στην Ελλάδα. Ωστόσο, ας θυμούνται πάντα ότι το ΠΑΣΟΚ είναι ένα κόμμα που έχει βαριά σκιά και βαθιές ρίζες. Γι’ αυτό σήμερα μετά από έναν ολόκληρο κύκλο ανακάμπτει.

Όταν, λοιπόν, όμως λέτε ότι «είμαστε εδώ για να υπερασπιζόμαστε τα δικαιώματα, να υπερασπιζόμαστε συγκεκριμένα κοινωνικά στρώματα, τη συντριπτική πλειοψηφία των Ελλήνων, τους μικρομεσαίους, τους εργάτες, τους αγρότες, τους υπαλλήλους, τους συνταξιούχους, τους νέους και τις νέες, είμαστε εδώ να υπερασπιζόμαστε τα λαϊκά συμφέροντα», μη συγχέετε την προάσπιση των λαϊκών συμφερόντων με την καραμέλα του λαϊκισμού που εύκολα βάζετε στο στόμα σας όταν αναφέρεστε στο ΠΑΣΟΚ, γιατί τα ίδια μας λέγατε και πέρυσι όταν δίναμε τον αγώνα να μην περάσει η παράλογη ρύθμιση του τεκμαρτού για τα χωριά άνω των πεντακοσίων κατοίκων.

Σήμερα μας ακούτε και κάνετε το πεντακόσια, χίλια πεντακόσια. Τι κάνετε; Υποπίπτετε στο αδίκημα του λαϊκισμού; Ας σοβαρευτούμε, λοιπόν, όλοι μας και πρώτη και καλύτερη η Κυβέρνηση και ας μιλήσουμε για τα πραγματικά προβλήματα του κόσμου.

Εμείς αυτό προσπαθούμε από την πλευρά μας με συστηματικό τρόπο. Όταν μας ζητάτε κοστολόγηση για τα μέτρα, παρακαλούμε να μας πείτε σε ποια λογιστική αρχή είχατε δηλώσει τη μείωση δύο μονάδων του ΦΠΑ το 2019, που είχε εξαγγείλει ο κ. Μητσοτάκης προεκλογικά. Ποια λογιστική αρχή το έχει κοστολογήσει; Πείτε μας να πάμε να τη ρωτήσουμε και εμείς.

Και όταν μας μιλάτε για λεφτόδεντρα, δείξτε μας πού είναι το λεφτόδεντρο που θα καταργούσε άμεσα το 2019 την προσωπική διαφορά, να πάμε να το βρούμε και εμείς μήπως έχει καρπίσει.

Το δικό μας λεφτόδεντρο, κύριε Υπουργέ, κυρίες και κύριοι συνάδελφοι, είναι ένα: ανάπτυξη με κοινωνική δικαιοσύνη. Αυτό είναι το λεφτόδεντρο του ΠΑΣΟΚ. Σας έχω πει σε όλους τους τόνους εδώ και μήνες και με την ιδιότητα του Κοινοβουλευτικού Εκπροσώπου είτε του εισηγητή ότι για εμάς όποιος παίζει με τη δημοσιονομική σταθερότητα είναι αντίπαλός μας. Καθαρές κουβέντες! Άλλος έχει, όμως, σε αυτή την Αίθουσα βεβαρημένο παρελθόν με τη δημοσιονομική σταθερότητα, άλλος παρέδωσε τη χώρα σε κατάσταση χρεοκοπίας, όχι εμείς, για να βάζουμε τα πράγματα σε μία σειρά και σε μία τάξη.

Τι σας προτείνουμε σήμερα; Να βάλουμε έκτακτη φορολόγηση στις τράπεζες, για να έχετε επιπλέον έσοδα υπέρ των κοινωνικά ευάλωτων, υπέρ της ανάπτυξης. Δεν λέμε ότι βρήκαμε κανένα λεφτόδεντρο, αλλά είναι στοιχειώδες το μήνυμα που πρέπει να στείλουμε σε μία κοινωνία, η οποία έχει εισφέρει δεκάδες δισεκατομμύρια για να έχουμε σήμερα τραπεζικό σύστημα, του οποίου τη ρευστότητα δεν απολαμβάνουν οι μικρομεσαίοι. Οι καταθέτες βλέπουν να έχουν το μεγαλύτερο περιθώριο μεταξύ χορηγήσεων και καταθέσεων σε όλη την Ευρώπη. Και σας κάνουμε, λοιπόν, μία πρόταση στοιχειώδους πολιτικής αξιοπρέπειας και ηθικής να πω, για να δώσουμε ένα μήνυμα στην κοινωνία πρώτα από όλα και από την άλλη, να πάρετε μία ανάσα σε ένα στενό κοστούμι που λέγεται «Μεσοπρόθεσμο», που φοράει η χώρα σήμερα και το διαχειρίζεστε.

Εμείς, λοιπόν, κυρίες και κύριοι συνάδελφοι, στο συγκεκριμένο νομοσχέδιο είναι ξεκάθαρο ότι προσπαθούμε –προσέξτε, δεν διεκδικούμε κανένα μονοπώλιο ότι μόνον εμείς αντιλαμβανόμαστε τι γίνεται στην κοινωνία και δεν αντιλαμβάνεται κανείς άλλος, ποτέ δεν είχαμε τέτοια λογική και τέτοια οπτική- να είμαστε όσο γίνεται πιο κοντά στην ελληνική κοινωνία και τα πραγματικά της προβλήματα. Με αυτή την οπτική ως αφετηρία προφανώς και την παραμικρή αύξηση ή την παραμικρή μείωση φόρου που έχει το νομοσχέδιο τη στηρίζουμε και την ψηφίζουμε καθαρά.

Την ίδια, όμως, ώρα δεν μπορούμε να δώσουμε θετική ψήφο στο νομοσχέδιο συνολικά, γιατί αποτυπώνει μία αντίληψη, η οποία μας βρίσκει απόλυτα αντίθετους. Έχουμε μια συνολικά διαφορετική λογική. Δεν είναι δυνατόν να πούμε «ναι» σε ένα νομοσχέδιο που συνολικά έρχεται να δώσει υπόσταση στα νούμερα του προϋπολογισμού, τον οποίο φυσικά και έχουμε δηλώσει ότι καταψηφίζουμε πλην των αμυντικών δαπανών. Και γιατί τον καταψηφίζουμε; Όχι από αντιπολιτευτικό καθήκον. Έτσι και αλλιώς αντιπολιτευτικά αυτό συνηθίζεται, κρατάει αποστάσεις η Αντιπολίτευση, αλλά δεν είναι μόνο αυτό.

Ο προϋπολογισμός και κατ’ επέκταση το φορολογικό –γιατί είναι μια φυσική συνέχεια η συζήτηση, θα ξαναμιλήσουμε την άλλη βδομάδα για τον προϋπολογισμό- έχουν τρία σημεία στα οποία θέλω να σταθώ. Καταθέτει η Κυβέρνηση τις τελευταίες δύο εβδομάδες πίνακες επί πινάκων. Φαντάζομαι ότι θα κατατεθούν και σήμερα από τον αρμόδιο για τα έσοδα Υφυπουργό και από τον κ. Χατζηδάκη, αν μας τιμήσει στην Ολομέλεια. Ένας πίνακας φθάνει, είναι ο πίνακας με το διάγραμμα της EUROSTAT που μιλάει για την αγοραστική δύναμη. Το μέγα μυστήριο είναι πώς το μέσο εισόδημά μας από τη δέκατη όγδοη θέση διολισθαίνει στην εικοστή έκτη, όταν βλέπουμε την αγοραστική δύναμη. Κάτι δεν πάει καλά με το κόστος ζωής. Αυτό είναι το μεγάλο πρόβλημα. Αλλάζει κάτι με τα μέτρα, με τις μικροαυξήσεις στην αντιμετώπιση των δυσκολιών στην οποία περιέρχονται ολοένα και περισσότεροι συμπολίτες μας; Όχι είναι η απάντηση, χωρίς πάθος, χωρίς φανατισμό, χωρίς υπερβολές, όχι. Αν αλλάζει, να μας το πείτε.

Πάμε στο φορολογικό. Στο φορολογικό γίνονται κάποιες συγκεκριμένες βελτιώσεις, είναι ιδιαίτερα ενδιαφέρουσα και εκείνη με τις ασφαλιστικές εισφορές, μικρή αλλά χειροπιαστή, ναι, το τονίζω και τις ψηφίζουμε, όπως είπαμε, αλλά υπάρχει ένα θέμα. Αλλάζει ο πυρήνας ενός κοινωνικά άδικου φορολογικού συστήματος που έχει η Ελλάδα; Όχι.

Το φορολογικό σύστημα στην Ελλάδα έχει συγκεκριμένα χαρακτηριστικά: Πρώτον, έχει μία τεράστια δυσαναλογία μεταξύ άμεσων και έμμεσων φόρων υπέρ των έμμεσων. Το 2022 είχε φτάσει στο 2 προς 1 αυτή η σχέση, ευτυχώς λίγο λίγο έχει αποκλιμακωθεί. Είχε φτάσει στο 2 προς 1! Μάλιστα, την ίδια χρονιά ήμασταν η πρώτη χώρα σε ποσοστό ΑΕΠ στους έμμεσους φόρους, μας είχαν στην πρώτη θέση δηλαδή σε σχέση με τους έμμεσους φόρους μας ως ποσοστό του ΑΕΠ το 2022. Αλλάζει αυτή η πραγματικότητα; Όχι. Τι έχουμε πει; Ότι πρέπει να υπάρξει ένα συνολικό στρατηγικό σχέδιο, το έχουμε πει εδώ και μήνες, όχι τώρα που ζητάει ο Κυβερνητικός Εκπρόσωπος να κάνουμε διάλογο κατά πώς τον βολεύει και τον συμφέρει, ότι αυτό είναι ένα μακροχρόνιο σχέδιο που ανατρέπει τη σχέση στοχευμένα, που δεν βάζει σε κίνδυνο τη δημοσιονομική σταθερότητα και σταδιακά αυτή τη σχέση την πάει στον ευρωπαϊκό μέσο όρο, γιατί αυτό θα είναι υπέρ των κοινωνικά ευάλωτων κοινωνικών στρωμάτων και υπέρ τελικά της ίδιας της ανάπτυξης.

Δεύτερο χαρακτηριστικό: Είναι χρόνια τώρα που δεν έχει τιμαριθμοποιηθεί η φορολογική κλίμακα. Αποτέλεσμα; Σήμερα οι τράπεζες πληρώνουν 29% φόρο και απορούμε γιατί αρνείστε ένα επιπλέον 5% που προτείνουμε. Και λέω «αρνείστε», γιατί το αρνήθηκε χθες στο Λονδίνο ο Πρωθυπουργός. Μακάρι να ακούσουμε κάτι άλλο σήμερα στην Ολομέλεια, έτσι; Τη στιγμή που ο μισθωτός από 40.000 ευρώ και πάνω φορολογείται με 44%, είναι λογικό να κρατάμε το 44% σε αυτό το όριο; Μήπως πρέπει να πάει πολύ πιο πάνω; Μήπως πρέπει να ανοίξει μια σοβαρή κουβέντα;

Από την άλλη, το λέει και η ίδια η εισηγητική έκθεση του νομοσχεδίου και του προϋπολογισμού ότι ένα μεγάλο μέρος εσόδων οφείλεται στις έστω μικροαυξήσεις που δόθηκαν πέρυσι και φέτος, γιατί μεγάλο μέρος συμπολιτών μας επιστρέφει ένα μέρος από αυτά είτε στην κατανάλωση ΦΠΑ μέσω ηλεκτρονικών συναλλαγών είτε με φόρο εισοδήματος. Η ανάγκη τιμαριθμοποίησης, λοιπόν, της φορολογικής κλίμακας απαιτεί ένα συνολικό σχέδιο και μια σοβαρή συζήτηση χωρίς εντυπωσιασμούς, «φορολάτρες και φορομπήχτες», γιατί πραγματικά υπάρχει θέμα.

Τρίτον, έχουμε πολύ υψηλούς ειδικούς φόρους, μία κατάσταση που ανάμεσα στα άλλα ευνοεί πάρα πολύ το λαθρεμπόριο.

Τέταρτον, στο φορολογικό μας σύστημα έχουν κραυγαλέα εμφανή θέση τα δώρα που κάνει κάθε λίγο και λιγάκι η Κυβέρνηση στους ισχυρούς. Τα πιο γνωστά είναι η απαλλαγή από τον ΕΝΦΙΑ –του πρόσθετου ΕΝΦΙΑ- στη μεγάλη ακίνητη περιουσία, η απαλλαγή φόρου στις γονικές παροχές και ο πολύ χαμηλός συντελεστής φορολογίας των μερισμάτων.

Πέμπτο χαρακτηριστικό είναι το ισοπεδωτικό, οριζόντιο, άδικο και αναχρονιστικό τεκμήριο. Το αλλάζετε λίγο σήμερα για την ύπαιθρο, πάτε από το 500 στο 1.500, δεν αρκεί αυτό. Πρέπει να καταργηθεί γιατί είναι και αναχρονιστικό.

Έκτο στοιχείο του φορολογικού μας: η προστιμολαγνεία που διακρίνει την Κυβέρνηση. Έχετε προσθέσει ένα επιπλέον στοιχείο. Έχει κάποια πρόστιμα που διέπονται από παραλογισμό και το παρόν νομοσχέδιο. Θα αναφερθώ στη δευτερολογία μου σε αυτά.

Στα πρόστιμα στέκομαι λιγάκι γιατί με τα παράλογα πρόστιμα ουσιαστικά μεγαλώνουμε το σύνολο των ανθρώπων που είναι εγκλωβισμένοι, παγιδευμένοι στο ιδιωτικό χρέος.

Έβδομο στοιχείο: Δεν επιβραβεύει τους συνεπείς φορολογούμενους. Δεν υπάρχει κανένα κίνητρο για να είσαι συνεπής στην Ελλάδα. Σε όλα τα σύγχρονα συστήματα υπάρχουν τέτοια κίνητρα, στο δικό μας φορολογικό απουσιάζουν.

Και τέλος, είναι σχετικά αργή έως πολύ αργή κάποιες φορές η ενσωμάτωση ευρωπαϊκών οδηγιών ή και άλλων οργανισμών -κυρίως της Ευρωπαϊκής Ένωσης- για συνεργασίες μεταξύ φορολογικών αρχών, κάτι που είναι πολύ σημαντικό στις μέρες μας, γιατί ένα μεγάλο μέρος της φορολογητέας ύλης είναι άυλο, δεν μπορεί να το πιάσει κανείς εύκολα με κλασικές φορολογικές μεθόδους. Χρειάζεται συνεργασία άλλου επιπέδου μεταξύ φορολογικών Αρχών. Όπου έχουμε ενσωματώσει οδηγίες, αυτές έχουν, ήδη, αποφέρει εκατοντάδες εκατομμύρια -πάνω από 300 εκατομμύρια ευρώ- στα φορολογικά έσοδα, για να ξέρετε, κυρίες και κύριοι συνάδελφοι.

Αυτή η οπτική μας λοιπόν, κυρίες και κύριοι συνάδελφοι, αιτιολογεί και την ψήφο μας για το σύνολο του νομοσχεδίου και με αυτή την οπτική στεκόμαστε σε συγκεκριμένα ζητήματα. Αναφέρθηκα, ήδη, στο θέμα των προστίμων, γιατί είναι φυσική συνέχεια της θέσης που έχει με το ιδιωτικό χρέος. Η θέση μας για το ιδιωτικό χρέος, όπως και για το στεγαστικό, έχει κορυφαία σημασία, έχει ιδιαίτερη αξία σήμερα στο πλαίσιο του νέου μεσοπρόθεσμου. Αν θέλουμε να κάνουμε κάτι ως πολιτικό σύστημα, αν έχετε να κάνετε κάτι ως Κυβέρνηση, γιατί είναι δεμένα τα χέρια σας με το νέο μεσοπρόθεσμο, είναι να δούμε το κόστος ζωής. Και το σημείο από το οποίο πρέπει να ξεκινήσουμε είναι οι προτάσεις μας για το ιδιωτικό χρέος και από μια συνολικά, από μία ριζικά διαφορετική αντιμετώπιση του στεγαστικού προβλήματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πρέπει να σταθούμε όρθιοι απέναντι σε αυτά τα δύο ζητήματα. Αυτές είναι οι βασικές προτάσεις του ΠΑΣΟΚ. Σε αυτή τη λογική φέρνετε μία θετική διάταξη για να εξαιρεθούν από το Airbnb τρεις περιοχές του Δήμου Αθηναίων. Είναι αυτές που έχει υποδείξει η προκαταρκτική μελέτη που έκανε ο ίδιος ο Δήμος Αθηναίων με τον σημερινό Δήμαρχό του κ. Δούκα. Είναι η ίδια λογική που αιτιολογεί και δικαιώνει αυτό που σας είχε πει ο Νίκος Ανδρουλάκης τον Φλεβάρη στην επίκαιρη ερώτηση προς τον Πρωθυπουργό, όταν σας είπαμε ότι η αυτοδιοίκηση πρέπει να εμπλακεί ενεργά και θεσμικά στην υπόθεση που λέγεται «Airbnb». Το ίδιο πρέπει να εμπλακεί ενεργά στο κρίσιμο ερώτημα που αφορά την φέρουσα ικανότητα τουριστικών περιοχών. Το ίδιο πρέπει να εμπλακεί ενεργά στο τέλος κρουαζιέρας που καθιερώνετε και στο τέλος ανθεκτικότητας, το οποίο διπλασιάζετε χωρίς επαρκείς εξηγήσεις.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, κύριε συνάδελφε.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ολοκληρώνω, κύριε Πρόεδρε.

Η υπόθεση «αυτοδιοίκηση» είναι μια υπόθεση αρχής. Αν θέλουμε να μιλήσουμε για ένα διαφορετικό μοντέλο, πρέπει να μιλήσουμε για μια ριζική αποκέντρωση και μια άλλη λογική.

Στην ίδια λογική -και ολοκληρώνω, κύριε Πρόεδρε- που έχει να κάνει με το στεγαστικό, σας καλούμε, κύριε Υπουργέ, να κάνετε δεκτή και τη δεύτερη κομβική πρόταση της ΠΟΜΙΔΑ. Δύο βασικές προτάσεις έκανε η ΠΟΜΙΔΑ, τις οποίες και υιοθετήσαμε όχι γιατί ξαφνικά μας έπιασε ο πόνος για τους ιδιοκτήτες, αλλά γιατί πρόκειται για εύστοχες προτάσεις, ώστε να μειωθεί το κενό προσφοράς και ζήτησης στην κατοικία. Γι’ αυτό και στηρίζουμε τις προτάσεις.

Το ίδιο ενδιαφέρουσα είναι και η δεύτερη πρόταση που δεν ζητά οπωσδήποτε την τριετία -την ξέρετε, φαντάζομαι- παραμονής του ίδιου ενοικιαστή. Νομίζω ότι πρέπει να τη δείτε, γιατί -και θα ήθελα να απευθυνθώ στην εισηγήτρια της Πλειοψηφίας- ιδιαίτερα στον νησιωτικό χώρο, κάτι που ξέρετε καλύτερα από εμάς που ζούμε στην ηπειρωτική χώρα, μπορεί εύκολα κάποιος να φύγει πριν κλείσει σχεδόν ο χρόνος και να χρειαστεί ένας άλλος να πάει σε αυτή την κενή κατοικία. Γιατί, λοιπόν, να χάνεται το κίνητρο της φοροαπαλλαγής σε αυτόν που αποφασίζει να το βγάλει από μια μη κατοικούμενη αποθήκη και να το νοικιάσει; Και ιδιαίτερα στον νησιωτικό χώρο, όπου έχουμε τεράστια προβλήματα με εκπαιδευτικούς, γιατρούς και δημόσιους λειτουργούς, αυτή η πρόταση θα δώσει πραγματικά πάρα πολλές λύσεις.

Και ολοκληρώνω, κυρίες και κύριοι συνάδελφοι, λέγοντας ότι είμαστε αρνητικοί στις διατάξεις που αφορούν την ΑΑΔΕ, γιατί δεν μπορεί να γίνεται τρίτη ανανέωση θητείας σε ένα τόσο νευραλγικό πόστο. Και δεν έχει να κάνει με το πρόσωπο. Νομίζω ότι για την προστασία του ίδιου του θεσμού αυτή η διάταξη δεν πρέπει να περάσει.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς τον κ. Κουκουλόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τέσσερις συνοδοί εκπαιδευτικοί από το Γυμνάσιο Αμπελακίων Σαλαμίνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα η ειδική αγορήτρια από τον ΣΥΡΙΖΑ κ. Μαρίνα Κοντοτόλη.

**ΜΑΡΙΝΑ ΚΟΝΤΟΤΟΛΗ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα ήθελα να ξεκινήσω την ομιλία μου εκφράζοντας την αμέριστη συμπαράστασή μου σε όλους τους συμπολίτες μας που δοκιμάζονται από τις πρόσφατες καταστροφικές πλημμύρες στη Λήμνο, τη Ρόδο, αλλά και σε άλλες περιοχές της χώρας. Η εικόνα της Θεσσαλίας μετά τη θεομηνία «Ντάνιελ» πριν από έναν χρόνο και κάτι μήνες παραμένει ζωντανή στη μνήμη μου και γνωρίζω καλά τη βαθιά αγωνία και τις δυσκολίες που αντιμετωπίζουν οι πολίτες. Οφείλουμε όλοι να σταθούμε στο πλευρό τους με πράξεις ουσιαστικής στήριξης και αλληλεγγύης.

Επίσης, θέλω να εκφράσω τα θερμά μου συλλυπητήρια στις οικογένειες που έχασαν τους δικούς τους ανθρώπους σε αυτή την τραγωδία. Η απώλειά τους μας γεμίζει θλίψη και ευθύνη.

Κυρίες και κύριοι συνάδελφοι, βρισκόμαστε σήμερα μπροστά σε ένα κρίσιμο σταυροδρόμι για την πορεία της χώρας μας. Το νομοσχέδιο που συζητάμε υποτίθεται ότι έχει στόχο να ενισχύσει την οικονομία, να δημιουργήσει νέες ευκαιρίες για τις επιχειρήσεις και να βελτιώσει την καθημερινότητα των πολιτών. Όμως, η πραγματικότητα είναι πολύ διαφορετική. Αντί να προσφέρει ουσιαστικές λύσεις, καταλήγει να ανακυκλώνει παλιές αναποτελεσματικές πρακτικές που βαθαίνουν τις ανισότητες και αφήνουν τους πιο ευάλωτους συμπολίτες μας εκτεθειμένους. Η αλήθεια είναι ότι οι πολίτες δεν έχουν ανάγκη από ημίμετρα. Η ακρίβεια, οι χαμηλοί μισθοί, η στεγαστική κρίση και η ανασφάλεια στην εργασία αποτελούν ζητήματα που δεν μπορούν να περιμένουν. Δεν μπορούμε να συζητάμε για ανάπτυξη, όταν χιλιάδες οικογένειες παλεύουν καθημερινά να τα βγάλουν πέρα.

Ας δούμε, όμως, αναλυτικά γιατί μεγάλο μέρος του νομοσχεδίου δεν ανταποκρίνεται στις ανάγκες της κοινωνίας και τι πρέπει να αλλάξει. Μήπως, κύριε Υπουργέ, είναι καιρός να αλλάξει το τεκμαρτό εισόδημα; Το τεκμαρτό εισόδημα είναι ένα αναχρονιστικό και άδικο μέτρο που επιβαρύνει δυσανάλογα μικρές επιχειρήσεις και αυτοαπασχολούμενους. Σε μία εποχή που η φορολογική διοίκηση διαθέτει σύγχρονα ψηφιακά εργαλεία η διατήρησή του είναι αδικαιολόγητη. Η αντικατάστασή του με ένα δίκαιο και διαφανές φορολογικό σύστημα που ενισχύει την πραγματική οικονομία είναι πλέον αναγκαία. Μήπως είναι ώρα να τερματιστεί η αδικία της εισφοράς αλληλεγγύης συνταξιούχων; Η εξαίρεση των συνταξιούχων με κύρια σύνταξη άνω των 1.400 ευρώ από την αύξηση του 2,5% αποτελεί κατάφωρη αδικία που δεν μπορεί να δικαιολογηθεί. Αντί να προωθηθεί η δικαιοσύνη, εντείνει τις ανισότητες και δημιουργεί νέες αδικίες εις βάρος μιας μεγάλης μερίδας πολιτών που έχουν εργαστεί σκληρά για τη σύνταξή τους.

Είναι επιτακτική ανάγκη η Κυβέρνηση να αναγνωρίσει το λάθος της και να εφαρμόσει μία δίκαιη πολιτική που θα αντιμετωπίζει ισότιμα όλους τους συνταξιούχους ανεξαρτήτως ύψους σύνταξης. Δικαιοσύνη και αξιοπρέπεια για όλους χωρίς εξαιρέσεις.

Μήπως πρέπει να γίνουν γενναίες αλλαγές στις Ένοπλες Δυνάμεις και στα Σώματα Ασφαλείας; Το άρθρο 16 που αφορά την ειδική αποζημίωση για τη νυχτερινή εργασία αντικατοπτρίζει μια προσέγγιση της Κυβέρνησης που αποτυγχάνει να αναγνωρίσει την πραγματική αξία της προσφοράς αυτών των ανθρώπων. Οι αυξήσεις της τάξης των 2-14 ευρώ τον μήνα αποτελούν μία προσβολή προς τα στελέχη που εργάζονται υπό εξαιρετικά δύσκολες συνθήκες διασφαλίζοντας την ασφάλεια της κοινωνίας. Είναι αναγκαίο να προχωρήσουμε σε ουσιαστική ενίσχυση τόσο οικονομικά όσο και θεσμικά, ώστε να αναγνωριστεί το έργο τους με τρόπο που να αντικατοπτρίζει την πραγματική τους σημασία και το βάρος της αποστολής τους.

Μήπως ήρθε η ώρα να υπάρξει σαφές σχέδιο για τη βιώσιμη ανάπτυξη του τουρισμού μέσω του τέλους κρουαζιέρας; Ο Σύνδεσμος Ελλήνων Τουριστικών Επιχειρήσεων έχει επισημάνει ότι το τέλος αυτό επιβαρύνει σημαντικά το κόστος μεταφορών και ενδέχεται να μειώσει την ανταγωνιστικότητα των τοπικών προορισμών. Παράλληλα, έχει τονίσει την ανάγκη τα έσοδα από το τέλος να διατεθούν στην αναβάθμιση των λιμενικών και περιφερειακών υποδομών, ώστε να συμβάλλουν στη βιώσιμη ανάπτυξη.

Η επιβολή ενός τέτοιου τέλους χωρίς σαφές σχέδιο αξιοποίησης αποδεικνύει για ακόμη μια φορά την αποσπασματική λογική αυτού του νομοσχεδίου. Η επένδυση στις τοπικές υποδομές είναι μια ευκαιρία που δεν πρέπει να χαθεί. Θα συνδεθεί επιτέλους η τουριστική ανάπτυξη με την ενίσχυση της τοπικής οικονομίας ή θα συνεχίσουμε να δημιουργούμε νέα εμπόδια;

Μήπως, κύριε Υπουργέ και κύριοι συνάδελφοι, είναι καιρός η Κυβέρνηση να αποκαταστήσει την εμπιστοσύνη των πολιτών στην ασφαλιστική αγορά; Οι καταγγελίες για την αδυναμία ορισμένων ασφαλιστικών εταιρειών να καταβάλουν αποζημιώσεις, φέρνουν στο προσκήνιο την ανάγκη για αυστηρότερη εποπτεία και διαφάνεια. Οι πολίτες πρέπει να νιώθουν σιγουριά ότι οι συμβάσεις τους θα τηρούνται χωρίς καθυστερήσεις ή αμφισβητήσεις. Είναι χρέος της Κυβέρνησης να προχωρήσει σε αποφασιστικά μέτρα που θα διασφαλίζουν την αξιοπιστία και την αποτελεσματικότητα της ασφαλιστικής αγοράς, ουσιαστική προστασία στους ασφαλιζόμενους, για να τους παρέχει τα στοιχειώδη.

Μήπως είναι καιρός να αντιμετωπίσουμε τη γραφειοκρατία και να δημιουργήσουμε ένα πραγματικά φιλοεπενδυτικό περιβάλλον; Όταν οι νέοι επιχειρηματίες χρειάζονται μήνες για να λάβουν τις απαραίτητες άδειες και το ΚΕΦΟΔΕ μετρά χιλιάδες εκκρεμή αιτήματα, πώς μπορούμε να μιλάμε για ενίσχυση των επενδύσεων εδώ; Η γραφειοκρατία αποτελεί ακόμα ένα αξεπέραστο εμπόδιο που αποθαρρύνει την ανάπτυξη.

Η λύση βρίσκεται στην απλοποίηση των διαδικασιών, την αξιοποίηση της τεχνολογίας και τη δημιουργία ενός επιχειρηματικού περιβάλλοντος που να στηρίζει ουσιαστικά τις νέες επενδυτικές πρωτοβουλίες και να προωθεί την οικονομική δραστηριότητα. Μήπως η ανάθεση θέσεων προϊσταμένων σε ιδιώτες στην ΑΑΔΕ, θέτει σε κίνδυνο τη διαφάνεια και τη λογοδοσία; Η δυνατότητα πλήρωσης θέσεων προϊσταμένων της ΑΑΔΕ από ιδιώτες, εγείρει σοβαρά ερωτήματα, σχετικά με το νομικό καθεστώς που θα διέπει τους συγκεκριμένους εργαζόμενους, δεδομένου ότι δεν υπόκειται στις διατάξεις του Δημοσιοϋπαλληλικού Κώδικα. Πώς διασφαλίζεται η διαφάνεια και η λογοδοσία, ειδικά, όταν το Συμβούλιο Διοίκησης φαίνεται να υποβαθμίζεται σε απλό παρατηρητή; Η Κυβέρνηση οφείλει να παρέχει σοφές απαντήσεις για τη θωράκιση της αξιοπιστίας της ΑΑΔΕ και την αποφυγή αυθαιρεσιών.

Παρά, όμως, τα προβλήματα που εντοπίσαμε, τα οποία δεν είναι καθόλου αμελητέα, το νομοσχέδιο περιλαμβάνει και ορισμένες θετικές διατάξεις που μας βρίσκουν σύμφωνους. Είναι σημαντικό να αναγνωρίσουμε τα σημεία που μπορούν να συμβάλουν στην ανάπτυξη και τη βελτίωση της καθημερινότητας των πολιτών, όπως τη στήριξη των νεοφυών επιχειρήσεων. Οι διατάξεις που αφορούν την ενίσχυση των νεοφυών επιχειρήσεων, δημιουργούν μία βάση για την καινοτομία και τη νεανική επιχειρηματικότητα, όπως η ειδική ρύθμιση για άδειες διαμονής. Οι αλλαγές που προβλέπονται στις άδειες διαμονής αλλοδαπών αποτελούν ένα βήμα προς τη διευκόλυνση της επενδυτικής δραστηριότητας στη χώρα μας. Η ελάφρυνση για τους νέους επαγγελματίες. Ορισμένες προβλέψεις του νομοσχεδίου μπορούν να ενισχύσουν τους νέους που θέλουν να εισέλθουν στην αγορά εργασίας, αν και απαιτούνται και εδώ περαιτέρω βελτιώσεις.

Αυτά τα θετικά σημεία αξίζουν να υποστηριχθούν και να αξιοποιηθούν ως βάση και περαιτέρω παρεμβάσεις που θα εστιάσουν στις πραγματικές ανάγκες της κοινωνίας. Όμως, στον ΣΥΡΙΖΑ - Προοδευτική Συμμαχία έχουμε μία διαφορετική προσέγγιση για το πώς πρέπει να αντιμετωπίζονται τα ζητήματα της οικονομίας. Δίκαιο και προοδευτικό φορολογικό σύστημα, κατάργηση του τεκμαρτού εισοδήματος και εισαγωγή μέτρων που θα στοχεύουν στη φορολογική δικαιοσύνη, χωρίς να επιβαρύνονται οι μικρές επιχειρήσεις και οι αυτοαπασχολούμενοι. Στήριξη των συνταξιούχων. Πλήρως κατάργηση της εισφοράς αλληλεγγύης και αύξηση των συντάξεων με δίκαιο τρόπο, ώστε να ανακουφιστούν όλοι οι συνταξιούχοι. Αξιοπρέπεια για τις Ένοπλες Δυνάμεις και τα Σώματα Ασφαλείας. Ουσιαστική ενίσχυση των απολαβών τους, καθώς και τη βελτίωση των συνθηκών εργασίας τους. Προστασία των πολιτών από την ασφαλιστική ασυδοσία. Αυστηρότεροι έλεγχοι στις ασφαλιστικές εταιρείες και ενίσχυση της εποπτείας για την προστασία των καταναλωτών. Απλοποίηση γραφειοκρατικών διαδικασιών. Δημιουργία ψηφιακής πλατφόρμας για την επιτάχυνση των διαδικασιών που αφορούν τις επιχειρήσεις.

Κλείνοντας κύριε Πρόεδρε, κυρίες και κύριοι συνάδελφοι, θα ήθελα να αναφέρω τα εξής: Ας εργαστούμε για ένα φορολογικό σύστημα και μία οικονομική πολιτική που θα ανταποκρίνονται στις ανάγκες της κοινωνίας, βάζοντας την πολιτική στο επίκεντρο. Στην πολιτική δεν κρινόμαστε μόνο από αυτά, αλλά από αυτά που πράττουμε. Κάποιες φορές είναι εύκολο να μιλάμε για μεταρρυθμίσεις και ανάπτυξη, το δύσκολο είναι να παίρνουμε τις σωστές αποφάσεις. Πρέπει να παίρνουμε σωστές αποφάσεις, ακόμα και αν αυτές απαιτούν θυσίες ή ακόμα και αν αυτές έχουν πολιτικό κόστος.

Η χώρα μας δεν έχει ανάγκη από πολλές αναβολές, έχει ανάγκη από θάρρος, έχει ανάγκη από αλήθεια και από δράση. Ας σταθούμε αντάξιοι της ευθύνης μας!

Σας ευχαριστώ για την προσοχή σας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Κοντοτόλη.

Θα δώσω τώρα τον λόγο στον ειδικό αγορητή από το Κομμουνιστικό Κόμμα Ελλάδος, τον κ. Χρήστο Τσοκάνη.

**ΧΡΗΣΤΟΣ ΤΣΟΚΑΝΗΣ:** Καλημέρα σε όλους και όλες. Είναι 3 Δεκέμβρη σήμερα, Ημέρα των Ατόμων με Αναπηρία, τους οποίους το καπιταλιστικό σύστημα -που όλοι σας ανεξαιρέτως έχετε διαχειριστεί τα προηγούμενα χρόνια μέσα από την Κυβέρνηση και τα Υπουργεία- έχει πάντα στο περιθώριο. Σήμερα, οι συνάνθρωποί μας με αναπηρίες βρίσκονται στους δρόμους του αγώνα, διεκδικώντας αξιοπρεπείς συντάξεις, αξιοπρεπείς συνθήκες διαβίωσης, δέκατη τρίτη και δέκατη τέταρτη σύνταξη, όπου ΣΥΡΙΖΑ, ΠΑΣΟΚ και Νέα Δημοκρατία τα κόψετε εδώ σε αυτό το Κοινοβούλιο κι ας κόπτεστε όλοι σήμερα για τα άτομα με αναπηρία.

Σήμερα βρίσκονται στον δρόμο, για να μην πλειστηριαστούν τα σπίτια τους, όπως στην Ελευσίνα, όπως στην Πετρούπολη, όπως στην Εύβοια, αντιμέτωποι με τις δυνάμεις καταστολής και τους άδικους νόμους που όλοι εσείς εδώ μέσα ΣΥΡΙΖΑ, ΠΑΣΟΚ και Νέα Δημοκρατία ψηφίσατε σε αυτή την αίθουσα. Σήμερα βρίσκονται αντιμέτωποι, όπως η συντοπίτισσά μας, η Διονυσία από την Ελευσίνα με τον άδικο και απαράδεκτο τρόπο φορολόγησης μιας χορηγίας που επιβλήθηκε από την ανάπτυξη του κινήματος στην Ελευσίνα και σε όλη τη δυτική Αττική στην Κυβέρνηση που παρ’ όλα αυτά, συνεχίζει να ζητάει πάνω από το 40% του φόρου, στο ποσό που της χορηγήθηκε, για να σώσει την κατοικία της. Είναι απαράδεκτα πράγματα επιεικώς.

Ο λαός, λοιπόν, πρέπει να είναι στο πόδι. Πρέπει να ξεσηκωθεί, να βρεθεί στο πλευρό όλων των συνανθρώπων μας με προβλήματα αναπηρίας και να μην επιτρέπει σε κυβερνητικές επιλογές, αποφάσεις και νόμους να υλοποιούνται σε βάρος τους. Είμαστε δύο τρεις-μέρες μετά τις μεγάλες καταστροφές που όλοι ανεβαίνουν σε αυτό το Βήμα, δίνουν συλλυπητήρια και το παίζουν σε θλιμμένες χήρες, θα έλεγα εγώ, τη στιγμή που το κράτος που έχουν διαχειριστεί όλοι τους, επιλεκτικά έχει αφήσει απροστάτευτο τον λαό μας στις πλημμύρες, στις φωτιές, στους σεισμούς. Το ίδιο το κράτος, όμως, που έχει αφήσει απροστάτευτο τον λαό μας σε όλες αυτές τις καταστροφές και δεν υπάρχουν σήμερα τον 21ο αιώνα οι στοιχειώδεις υποδομές, τι κάνει; Είναι το καλύτερο κράτος, για να δίνει επιδοτήσεις, επιχορηγήσεις, προνόμια στο μεγάλο κεφάλαιο, για να ψηφίζετε όλοι μαζί την αύξηση των στρατιωτικών δαπανών -επειδή το ΝΑΤΟ «τραβάει το αυτάκι σας»- να υλοποιείτε όλες τις οδηγίες και τις εντολές της Ευρωπαϊκής Ένωσης που προβλέπουν θηλιά στο λαιμό των εργαζομένων, αλλά προνόμια στο κεφάλαιο.

Συζητάμε σήμερα στην Ολομέλεια της Βουλής ένα νομοσχέδιο που θωρακίζει την κερδοφορία του κεφαλαίου, διαμορφώνει τις προϋποθέσεις για ευνοϊκότερο επενδυτικό περιβάλλον για τα μονοπώλια, ενώ την ίδια στιγμή με επιδόματα και βοηθήματα που συνέλεξε πολλαπλάσια από τον ίδιο τον ελληνικό λαό, προσπαθεί να ρίξει στάχτη στα μάτια. Να θολώσει τη φορομπηχτική άδικη και επικίνδυνη πολιτική της Κυβέρνησης και να κερδίσει χρόνο, καλλιεργώντας αυταπάτες στους πόλους και προϋποθέσεις για υψηλή κερδοφορία στους λίγους.

Ο τίτλος του νομοσχεδίου θα έπρεπε να ήταν: «Μέτρα φοροαφαίμαξης του ελληνικού λαού, κλοπής του λαϊκού εισοδήματος, φοροελάφρυνση των επιχειρηματικών ομίλων».

Γι’ αυτό και σε όλα τα sites και τα μέσα κοινωνικής δικτύωσης, δείτε ποιοι σπεύδουν εδώ και δύο ημέρες να δώσουν συγχαρητήρια στην Κυβέρνηση, αλλά και στα κόμματα που στηρίζουν την κυβερνητική πολιτική φωναχτά ή σιωπηλά: βιομήχανοι, τραπεζίτες, εφοπλιστές, επενδυτές.

Ποιοι είναι αυτοί που την καταγγέλλουν; Σωματεία, ενώσεις, σύλλογοι αυτοαπασχολουμένων, η εργατική τάξη της χώρας μας, οι μικροί βιοπαλαιστές αγρότες, οι άνεργοι, οι συνταξιούχοι.

Και όλα αυτά στην κατεύθυνση των δημοσιονομικών στόχων που επιβάλλουν σήμερα οι οδηγίες της Ευρωπαϊκής Ένωσης, τα προααπαιτούμενα του Ταμείου Ανάκαμψης και τα συμφέροντα των πολυεθνικών. Όλες οι ρυθμίσεις του νομοσχεδίου είναι κοστολογημένες λύσεις εντός των τειχών της Ευρωπαϊκής Ένωσης, του Συμφώνου Σταθερότητας και της εξουσίας του κεφαλαίου.

Οι, δε, προτάσεις των άλλων κομμάτων του ευρωμονόδρομου δεν είναι τίποτα άλλο, παρά ένας διαφορετικός τρόπος για την ίδια ακριβώς κλοπή του λαϊκού εισοδήματος.

Όλοι εσείς ανεξαιρέτως υποκλίνεστε χρόνια τώρα στον καπιταλιστικό δρόμο ανάπτυξης, μιλάτε για δημοσιονομική πειθαρχία μόνο όταν πρόκειται για τις ανάγκες και τα δικαιώματα του λαού στην υγεία, στην παιδεία, την πρόνοια, την ασφάλεια, τις υποδομές, την ποιότητα ζωής, τον δημιουργικό ελεύθερο χρόνο, την αντιπυρική προστασία, την αντιπλημμυρική θωράκιση και τις αντισεισμικές υποδομές.

Την ίδια στιγμή δίνετε πακτωλό δισεκατομμυρίων στους επενδυτικούς ομίλους, στους ενεργειακούς κολοσσούς, στις πολυεθνικές και τα μονοπώλια, τη στιγμή που για τις σύγχρονες λαϊκές ανάγκες υπάρχουν οροφές δαπανών και δημοσιονομική κοστολόγηση, τη στιγμή που και η ίδια η προστασία της ανθρώπινης ζωής μπαίνει στο ζύγι κόστους - οφέλους. Γι’ αυτό και δεν έχουμε υποδομές και θρηνούμε κάθε τόσο νεκρούς από πλημμύρες, πυρκαγιές, σεισμούς και άλλες καταστροφές που μπορούσαν να προληφθούν.

Ο κατάλογος των δισεκατομμυρίων ευρώ προς τους επιχειρηματικούς ομίλους που προέρχονται από τον ίδιο τον λαό δεν έχει τελειωμό.

Εκατομμύρια ευρώ στο τουριστικό κεφάλαιο με βάση τους αναπτυξιακούς νόμους, με τον λαό να ζορίζεται να πάει έστω και ένα πενθήμερο διακοπών στα νησιά μας.

Εκατομμύρια ευρώ στους ομίλους του αγροδιατροφικού συμπλέγματος για να επενδύσουν σε κρατική γη, που θα τους παραχωρηθεί σχεδόν δωρεάν και περικοπές την άλλη στιγμή στις διατροφικές ανάγκες του κάθε νοικοκυριού για να τα βγάλει πέρα με την ακρίβεια.

Εκατομμύρια ευρώ σε αναβαθμίσεις βιομηχανικών πάρκων και τη δημιουργία logistics centers σε Aττική και Θεσσαλονίκη, υποβάθμιση της ποιότητας ζωής, κυκλοφοριακό κομφούζιο, εργοδοτικά εγκλήματα, υγειονομικές βόμβες από τις χωματερές, κίνδυνος μεγάλου βιομηχανικού ατυχήματος, προβλήματα υγείας στους κατοίκους και εργαζομένων των πάρκων αυτών, όπως στη δυτική Αττική, στον Ασπρόπυργο, στα Λιόσια, στην Ελευσίνα, τη Μάνδρα, τα Μέγαρα, όπου ζουν με τον φόβο μιας έκρηξης, με τον καρκίνο ριζωμένο σε κάθε οικογένεια και τους δρόμους απροσπέλαστους, χωρίς υποδομές και ασφάλεια, ενώ δισεκατομμύρια θα δοθούν τα επόμενα χρόνια για τη διευκόλυνση των στρατηγικών επενδυτών με προνόμια στις φοροαπαλλαγές και εισφοροαπαλλαγές σε ζώνες ειδικού οικονομικού καθεστώτος, με υπερεκμετάλλευση των εργαζομένων, με μισθούς πείνας και συνθήκες ανασφάλειας και τρομοκρατίας.

Με τον νέο μάλιστα προϋπολογισμό του 2025 προ των πυλών τα λαϊκά νοικοκυριά, που στενάζουν από την ακρίβεια βλέποντας τα εισοδήματά τους να εξανεμίζονται τη δέκατη ένατη μέρα του μήνα, τα βασικά είδη διατροφής να γίνονται απλησίαστα στα ράφια των σουπερμάρκετ και τα ενεργειακά προϊόντα με τους φουσκωμένους λογαριασμούς να αποτελούν καθημερινό εφιάλτη, έρχονται για μία ακόμη φορά να σηκώσουν το βάρος του 95% των έμμεσων και άμεσων φόρων.

Αυτοί, λοιπόν, που παράγουν σήμερα τον πλούτο σε αυτή τη χώρα, η εργατική τάξη, οι μικροί αυτοαπασχολούμενοι, οι βιοπαλαιστές αγρότες, οι συνταξιούχοι, ναι αυτοί σηκώνουν και το 95% των φορολογικών εσόδων του κράτους, τη στιγμή που τον πλούτο τοn καρπώνεται, τον μοιράζεται μια χούφτα πλουτοκράτες.

Σύμφωνα μάλιστα με τα στοιχεία της Κυβέρνησης στην εισηγητική έκθεση του προϋπολογισμού προβλέπονται 7 δισεκατομμύρια περισσότεροι φόροι από αυτούς που είχαν πει ότι θα εισπράξουν το 2024 και 2,5 δισεκατομμύρια περισσότερα από όσα τελικά λήστεψαν από τον ίδιο τον ελληνικό λαό.

Την ίδια στιγμή μάλιστα οι αγαπημένοι τραπεζίτες συνεχίζουν να απολαμβάνουν τον αναβαλλόμενο φόρο για τους τραπεζίτες! Οι λατρεμένοι σε όλους εφοπλιστές συνεχίζουν να απολαμβάνουν την οικειοθελή φορολόγηση των εισοδημάτων τους, δηλαδή δεν πληρώνουν καθόλου φόρο! Οι αγαπημενολατρεμένοι σας βιομήχανοι και οι στρατηγικοί επενδυτές, μονοπωλιακοί όμιλοι απολαμβάνουν επιδοτήσεις και προνόμια που δεν τα χωράει ο ανθρώπινος νους!

Και σήμερα τι κάνετε; Ενισχύετε την έρευνα σε σχέση με την πολεμική βιομηχανία, με φοροαπαλλαγές και φοροελαφρύνσεις, φοροαπαλλαγές και στην καινοτομία, την τεχνητή νοημοσύνη, με εκπτώσεις δαπανών πάνω από 200% στους ομίλους, τη στιγμή που οι τάχα μου ανεξάρτητες αρχές σας επιβάλλουν πρόστιμα στα μικρομάγαζα για κάποιες περιττές γι’ αυτούς δαπάνες που παρουσιάζουν στα βιβλία τους. Υπεραποσβέσεις για το μεγάλο κεφάλαιο, υπερφορολόγηση για τους μικρούς αυτοαπασχολούμενους. Επενδυτικοί άγγελοι οι πολυεθνικές και τα μονοπώλια, μπαταχτσήδες και απατεώνες οι μικροί αυτοαπασχολούμενοι που στενάζουν στα μικρομάγαζα τους! Εθνικοί ευεργέτες οι βιομήχανοι και τα κέντρα logistics, κλέφτες και φοροφυγάδες οι λαϊκατζήδες, τα περίπτερα και οι ταξιτζήδες! Στρατηγικοί επενδυτές οι εφοπλιστές και οι τραπεζίτες, στρατηγικοί κακοπληρωτές οι οικογενειακές επιχειρήσεις με τη λαιμητόμο των φόρων, των προστίμων και των πλειστηριασμών πάνω από τα κεφάλια τους!

Η διαχρονική αυτή φοροληστεία που με όλες τις κυβερνήσεις διαχρονικά φορτώνεται στις πλάτες του λαού έχει κοινό παρονομαστή: το πιο άδικο, σκληρό και απάνθρωπο καπιταλιστικό σύστημα, που έχει τις ρίζες του στην εκμετάλλευση ανθρώπου από άνθρωπο, που τον άνθρωπο τον χρησιμοποιεί ως εμπόρευμα, στο DNA του την αδικία και την προσβολή της ανθρώπινης αξιοπρέπειας, τη φτώχεια και τους πολέμους, που για τις ανάγκες της καπιταλιστικής κερδοφορίας μετατρέπει ολόκληρη την ευρωπαϊκή οικονομία σε πολεμική, με τις κυβερνήσεις των κρατών - μελών της Ευρωπαϊκής Ένωσης να αυξάνουν τις αμυντικές τους δαπάνες σε 326 δισεκατομμύρια, αύξηση δηλαδή 30% σε σχέση με το 2021, τους λαούς να ματώνουν και να υποφέρουν σε μια περίοδο που τα σύννεφα μιας νέας οικονομικής κρίσης μαζεύονται ξανά πάνω από την ευρωπαϊκή οικονομία, δείχνοντας ότι είναι συστατικό στοιχείο του καπιταλισμού και αγιάτρευτο σύμπτωμα της υπερσυσσώρευσης του κεφαλαίου, οι οικονομικές κρίσεις και οι ιμπεριαλιστικές συγκρούσεις.

Σήμερα οι λαοί πρέπει να επαγρυπνούν, να οργανώνονται καθημερινά και να διεκδικούν αγωνιστικά μέτρα ανακούφισης από την ακρίβεια, κατάργηση των έμμεσων φόρων, αυξήσεις στους μισθούς και τις συντάξεις, βάζοντας στο επίκεντρο τις σύγχρονες λαϊκές ανάγκες, σε σύγκρουση με την πολιτική που υπηρετεί τα κέρδη μιας χούφτας επιχειρηματικών ομίλων.

Το σημερινό νομοσχέδιο, όπως και όλα όσα διαχρονικά έχουν ψηφίσει κυβερνήσεις είτε Νέας Δημοκρατίας είτε ΠΑΣΟΚ είτε ΠΑΣΟΚ και Νέας Δημοκρατίας είτε ΣΥΡΙΖΑ, ΠΑΣΟΚ και Νέας Δημοκρατίας είτε ΠΑΣΟΚ και ΛΑΟΣ είτε Ανεξαρτήτων Ελλήνων και ΣΥΡΙΖΑ, για να μην ξεχνιόμαστε, κινούνται στις ίδιες ράγες, στην ίδια λογική: φορτώνουν τα βάρη στον λαό, θωρακίζουν την καπιταλιστική κερδοφορία, πετάνε δύο ψίχουλα στους πολλούς, μπουκώνουν από την άλλη στιγμή με ζεστό χρήμα και επιδοτήσεις στους λίγους. Κατηγορούν για φοροδιαφυγή αυτούς που πληρώνουν το μάρμαρο, αλλά εξασφαλίζουν από την άλλη πλευρά φοροαποφυγή στο μεγάλο κεφάλαιο.

Με 61,33 δισεκατομμύρια φοροέσοδα το πρώτο δεκάμηνο και 13,5 δισεκατομμύρια πρωτογενές πλεόνασμα η χώρα πνίγηκε στην πρώτη νεροποντή, καιγόταν μέχρι τις αρχές του φθινοπώρου, στα σχολεία τα κενά από δασκάλους και καθηγητές είναι πλέον παγιωμένη κατάσταση, ενώ ακόμα και τα ράντζα στα νοσοκομεία αποτελούν είδος πολυτελείας για τους ασθενείς. Οι πλειστηριασμοί δίνουν και παίρνουν με ευθύνη όλων σας, η εντατικοποίηση στους χώρους δουλειάς οδηγεί σε περισσότερα εργοδοτικά εγκλήματα και καθημερινά ζούμε με την αγωνία να μην προκληθεί άλλο ένα έγκλημα στις γραμμές των τρένων.

Με το σημερινό νομοσχέδιο συνεχίζει να ενισχύεται ο ψηφιακός λαβύρινθος για όλους τους μικρούς επαγγελματίες, τους μισθωτούς, τους συνταξιούχους, τους βιοπαλαιστές αγρότες, ανεβάζοντας το κόστος για τα νοικοκυριά και τους αυτοαπασχολούμενους, με αυξημένα πρόστιμα σε ασφυκτικό πλαίσιο υποχρεώσεων, με ψηφιακά δελτία αποστολής, ψηφιακά πελατολόγια στο προσκήνιο που έρχονται. Λες και γεννιέται ένα παιδί σήμερα για να πληρώνει φόρο! Λες και γεννιέται ένα παιδί για να το παρακολουθεί η Κυβέρνηση πού ψωνίζει, πώς το ψωνίζει και τι καταναλώνει! Λες και γεννιέται ένας άνθρωπος για να τρέχει νυχθημερόν πίσω και δίπλα στις προθεσμίες είτε με τους φόρους είτε με τα πρόστιμα είτε με τα «MyData»!

Το νομοσχέδιο καταργεί από τη μία το τέλος επιτηδεύματος, όχι βέβαια γιατί λυπάται, γιατί θέλει να βοηθήσει τους μικρούς αυτοαπασχολούμενους, αλλά γιατί τους έγδαρε όλο το προηγούμενο διάστημα, βάζοντας, όμως, την ίδια στιγμή με την κατάργηση του τέλους επιτηδεύματος διπλασιασμό της προκαταβολής φόρου στους μικρούς αυτοαπασχολούμενους. Και μάλιστα δεν το καταργεί χρησιμοποιώντας οριζόντια πολιτική στις μικρές οικογενειακές, ομόρρυθμες ή ετερόρρυθμες εταιρείες, βάζοντάς τις στον ίδιο κουβά με τις μεγάλες ΙΚΕ, ανώνυμες ή ΕΠΕ.

Επαναφέροντας την προκαταβολή στο 55% παίρνει διπλάσια και τριπλάσια χρήματα, τα οποία τα εκμεταλλεύεται η Κυβέρνηση να τα δώσει χορηγίες στους ομίλους, άτοκα μάλιστα.

Συνεχίζει να ιδιωτικοποιεί υπηρεσίες που έως τώρα ήταν δωρεάν, αλλά με το κλείσιμο των ΔΟΥ και τις τρομερές καθυστερήσεις στα ΚΕΦΟΔΕ, τα ΚΕΦΟΚ και τα ΚΕΒΕΙΣ, λόγω έλλειψης προσωπικού και εντατικοποίησης στους χώρους αυτούς δουλειάς, οι εργαζόμενοι και οι φορολογούμενοι αναζητούν λύση σε εταιρείες ιδιωτικές, πληρώνοντας ξανά και ξανά το «μάρμαρο». Και εδώ το «κερασάκι στην τούρτα»: Όλη η δουλειά για τις ασφαλιστικές εταιρείες, όλα τα δίνουμε στο κεφάλαιο που επενδύει στις ασφάλειες.

Λέει ότι μειώνει την ίδια στιγμή 1% τις ασφαλιστικές εισφορές σε αυτούς που θα απασχολούν προσωπικό δεκάδες εκατοντάδες ή χιλιάδες εργαζομένων. Να ποιοι ωφελούνται από αυτό. Δεν ωφελείται κανένας μικρός αυτοαπασχολούμενος, μικρός βιοτέχνης, μικρή οικογενειακή επιχείρηση. Θα τους ωθήσει, λοιπόν, στην ιδιωτική ασφάλιση αφού θα δημιουργηθεί νέο κενό στα ασφαλιστικά ταμεία με αυτό το μέτρο - «έγκλημα» της Κυβέρνησης, της μείωσης των ασφαλιστικών εισφορών.

Διατηρεί όλα τα τεκμήρια στους μικρούς αυτοαπασχολούμενους. Και δεν είναι μόνο τα τεκμήρια στη φορολογία. Είναι τα τεκμήρια που οι κυβερνήσεις ΠΑΣΟΚ, ΣΥΡΙΖΑ, Νέας Δημοκρατίας και όλες οι υπόλοιπες επέβαλαν το προηγούμενο διάστημα από τις αρχές της δεκαετίας του ’80 και του ’90: τεκμήρια για την κατοικία, τεκμήρια για τα οχήματα, τεκμήρια που ζει ο άνδρας με τη γυναίκα και τα παιδιά του.

Έτσι, λοιπόν, με όλα αυτά τα μέτρα πετιούνται απέξω όλοι οι συνταξιούχοι, οι μισθωτοί και οι αυτοαπασχολούμενοι από μια σειρά επιδόματα, όπως είναι το Α21, όπως είναι το επίδομα ενοικίου, το επίδομα θέρμανσης, ο κοινωνικός τουρισμός, το επίδομα αλληλεγγύης, αλλά ακόμα και από τη μικρή δυνατότητα που έχουν κάποιοι -παρ’ όλο ότι είναι αυταπάτη και μπούρδα- να μπουν στον εξωδικαστικό συμβιβασμό.

Την ίδια στιγμή τι κάνει για τους μικρούς αυτοαπασχολούμενους; Τίποτα. Μήπως αναγνωρίζει την ασθένεια; Μήπως αναγνωρίζει την εγκυμοσύνη; Μήπως αναγνωρίζει ότι δουλεύουν νύχτα με νύχτα; Μήπως αναγνωρίζει χρόνο για ανάπαυση; Τίποτα από όλα αυτά. Συνεχίζει και περικόπτει την ίδια στιγμή τα επιδόματα, αφού δεν τιμαριθμοποιεί τους όρους και τις προϋποθέσεις για όλα τα επιδόματα. Οι τροποποιήσεις για τον προσδιορισμό του τεκμηρίου στους αυτοαπασχολούμενους δεν αφορούν τις μικρές οικογενειακές επιχειρήσεις, αλλά επιχειρήσεις με υψηλόμισθους υπαλλήλους και μεγάλο αριθμό εργαζομένων.

Μειώνει το τεκμήριο στις απομακρυσμένες περιοχές με πληθυσμό μέχρι χίλια πεντακόσια άτομα, αλλά την ίδια στιγμή στα κυλικεία τι λέτε; Λέτε «θα σας φορολογώ για διακόσιες εβδομήντα πέντε μέρες και όχι για εκατόν σαράντα πέντε μέρες. Ξέρετε κανένα σχολειό με πάνω από χίλιους πεντακόσιους μαθητές; Και εδώ είναι το δώρο στις ασφαλιστικές εταιρείες. Σου λέει: Θα μειωθεί ο ΕΝΦΙΑ σου πότε; Όταν ασφαλίσεις το σπίτι σου. Θα είσαι εξασφαλισμένος αν καεί το σπίτι σου, αν γεμίσει νερά ή αν θα καταστραφεί από τους σεισμούς; Μόνο άμα το ασφαλίσεις. Το ίδιο και στα αυτοκίνητα. Έχετε το θράσος να ζητάτε ασφάλιση στα αυτοκίνητα, ακόμα και για αυτά που είναι σε ακινησία. Είναι το μεγαλύτερο δώρο στο κεφάλαιο και στις ασφαλιστικές εταιρείες, ενώ την ίδια στιγμή δίνει κίνητρα τάχα μου για εκπτώσεις 15% αν ασφαλίζονται οι ανήλικοι.

Επιβάλλει τέλος ανθεκτικότητας, με σκοπό την κάλυψη των δαπανών πρόληψης υποδομών και στήριξης του τουριστικού προϊόντος. Ιδού η Ρόδος ιδού και το πήδημα! Ιδού η «βιτρίνα» του τουρισμού, που πνίγηκε, που καταστράφηκε, ιδού πού θα πάνε και τα χρήματα, τα οποία θα μαζέψετε από τον λαό μας και από τους εργαζόμενους και τους αυτοαπασχολούμενους με το τέλος ανθεκτικότητας. Θα τα μετατρέψετε μόνο σε λιμάνια, για να ικανοποιούνται οι εμπορικοί στόλοι, οι ΝΑΤΟϊκοί στόλοι και οι υποδομές για το κεφάλαιο.

Διατηρούνται την ίδια στιγμή τα πρόστιμα και αυξάνονται μάλιστα, δημιουργώντας ένα περιβάλλον ασφυκτικό, τρομοκρατίας. Έτσι, λοιπόν, η Κυβέρνηση τι κάνει; Ό,τι δεν παίρνει με τους φόρους το παίρνει με τα πρόστιμα. Και τι σου λέει; Έχεις ένα τέλος για τα καλαμάκια, για τα καπάκια, για τον φόρο μισθωτών υπηρεσιών, το οποίο είναι 1, 2, 3, 5 ευρώ. Δεν το πλήρωσες ή το πλήρωσες καθυστερημένα; Πρόστιμο 250 - 500 ευρώ σε όλους τους μικρούς αυτοαπασχολούμενους.

Κάνει δωράκια στο κατασκευαστικό κεφάλαιο, στους ομίλους και στις μεσιτικές εταιρείες τον ΦΠΑ και την αναστολή του φόρου υπεραξίας. Γιατί, αλήθεια, ποιος εργαζόμενος, ποιος μισθωτός και αυτοαπασχολούμενος απασχολείται σήμερα και έχει τη δυνατότητα να αγοράσει ένα καινούργιο διαμέρισμα ή ποιον τον απασχολεί η αναστολή του φόρου υπεραξίας για μεταβίβαση ενός ακινήτου που το αγοράζει σήμερα και θα το πουλήσει αύριο;

Και μάλιστα δεν πρέπει ο λαός μας να τρώει κουτόχορτο τη στιγμή που γίνεται η συζήτηση για τάχα μου σταθερό πλαίσιο για τις φορολογικές δηλώσεις, τάχα μου για το Οικονομικό Επιμελητήριο ότι υιοθέτησε και την πρότασή του η Κυβέρνηση. Το Οικονομικό Επιμελητήριο και η συντριπτική πλειοψηφία των επιμελητηρίων είναι εργαλεία στα χέρια της Κυβέρνησης. Αποτελούν το φυτώριο πολιτικών που αύριο θα έρθουν να στελεχώσουν τα κόμματα που διαχειρίζονται την εξουσία του κεφαλαίου στην πατρίδα μας. Σήμερα πρέπει να επιβληθεί η πεντάμηνη διάρκεια των φορολογικών δηλώσεων με τον μήνα Αύγουστο να μην είναι μήνας δηλωτικών υποχρεώσεων και μάλιστα να μη στριμωχτούν οι λογιστές - φοροτέχνες που είναι πνιγμένοι μέχρι τα μπούνια και μέχρι το κόκαλο, με αυτό το «τυράκι» της έκπτωσης 4% και 5% που θα οδηγήσει χιλιάδες φορολογούμενους να τρέχουν από την πρώτη στιγμή για να υποβάλλουν τη φορολογική τους δήλωση με δεκάδες χιλιάδες λάθη.

Την ίδια στιγμή παρατηρείται μέσα στο νομοσχέδιο η υπερσυγκέντρωση εξουσιών στην ΑΑΔΕ και στον διοικητή της, ο οποίος όχι μόνο δεν είναι ανεξάρτητος, όχι μόνο δεν είναι ανεξάρτητη η αρχή, αλλά υλοποιεί και εφαρμόζει πιστά τις κατευθύνσεις και της Ευρωπαϊκής Ένωσης και των μονοπωλίων και της Κυβέρνησης.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΧΡΗΣΤΟΣ ΤΣΟΚΑΝΗΣ:** Η Κυβέρνηση προχωράει και στην καλλιέργεια κοινωνικού αυτοματισμού, από τη στιγμή που σου λέει ότι όποιος δεν κόβει θα πρέπει να τον καταγγείλεις και θα αποζημιωθείς και θα επιβραβευτείς γι’ αυτή την καταγγελία σου, από τη στιγμή που βάζει τον αυτοαπασχολούμενο απέναντι στον εργαζόμενο, γιατί του λέει: Σου ανεβαίνει το τεκμήριο διαβίωσης επειδή ανεβάζουμε τον βασικό μισθό στον εργαζόμενο που έχεις αυτή τη στιγμή.

Έτσι, λοιπόν, έχουμε μπροστά μας ένα νομοσχέδιο, το οποίο ως ΚΚΕ θεωρούμε ότι είναι άδικο, ταξικό, φορομπηχτικό και αποπροσανατολιστικό για τον λαό μας. Γι’ αυτό, λοιπόν, και το καταψηφίζουμε και καλούμε και τον λαό στις επάλξεις να συγκρουστεί με την εφαρμογή του. Σήμερα ο λαός μας δεν πρέπει να δείξει καμμία αναμονή, αλλά να οργανώσει την πάλη του χωρίς να περιμένει «Μεσσίες» που δίνουν ψεύτικες υποσχέσεις καλλιεργώντας αυταπάτες. Μαζί με το ΚΚΕ να δυναμώνει καθημερινά το ρεύμα αμφισβήτησης της κυρίαρχης πολιτικής, της εξουσίας των μονοπωλίων, μέσα από τους δρόμους του αγώνα και των διεκδικήσεων να κερδίζει ανάσες ανακούφισης, μέσα από το οργανωμένο ταξικό κίνημα να δώσει τη μάχη να ανοίξει ο δρόμος για γενικότερες αλλαγές στην κοινωνία και την οικονομία, για να γίνει ο λαός μας πραγματικός νοικοκύρης στον τόπο του, για μια κοινωνία χωρίς εκμετάλλευση ανθρώπου από άνθρωπο, για τον σοσιαλισμό - κομμουνισμό.

Σας ευχαριστώ πολύ, κύριε Πρόεδρε και για την ανοχή όσον αφορά τον χρόνο.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Τσοκάνη.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τέσσερις συνοδοί εκπαιδευτικοί από το 8ο Δημοτικό Σχολείο Καλαμάτας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Καλώ τώρα στο Βήμα τον ειδικό αγορητή από την Ελληνική Λύση κ. Στυλιανό Φωτόπουλο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, σας ακούσαμε δύο φορές στη διάρκεια των επιτροπών να αναφέρεστε στη μείωση του διοικητικού κόστους που θα έχουν οι επιχειρήσεις από την εφαρμογή των ψηφιακών δελτίων αποστολής και του ψηφιακού πελατολογίου. Να ενημερώσουμε λίγο το Σώμα και αυτούς που μας ακούνε τι ισχύει. Τι είναι το δελτίο αποστολής; Το δελτίο αποστολής είναι το μη αξιακό παραστατικό το οποίο κόβουν οι επιχειρήσεις για να μεταφέρουν εμπορεύματα, να μεταφέρουν πάγια, για να επιστρέψουν πράγματα στον προμηθευτή τους. Έρχεστε αυτό και το κάνετε ψηφιακό. Δηλαδή για ένα εστιατόριο -για να το κάνουμε εικόνα- το οποίο παραλαμβάνει από πέντε προμηθευτές, από μία κάβα, από ένα μανάβικο, από ένα παντοπωλείο αυτός ο άνθρωπος μέχρι τώρα παραλάμβανε με το δελτίο αποστολής και τώρα θα πρέπει να έχει κάποιον εκεί να παραλαμβάνει, να καταγράφει, να κόβει δελτίο ποσοτικής παραλαβής, να στέλνει ότι όλα αυτά είναι ok και να αποδέχεται το ψηφιακό δελτίο αποστολής. Και αυτό το θεωρείτε μείωση του διοικητικού κόστους! Για τη διαδικασία που σας είπα νωρίτερα, δηλαδή την έκδοση ενός απλού δελτίου αποστολής, η ΑΑΔΕ έχει εκδώσει αυτό εδώ το γράφημα. Αυτό εδώ το γράφημα είναι μείωση του διοικητικού κόστους για τις επιχειρήσεις! Μάλιστα. Όλοι κρινόμαστε.

Με το παρόν νομοσχέδιο νομοθετείτε την κατάργηση του τέλους επιτηδεύματος για τα φυσικά πρόσωπα και μόνο. Αλήθεια, πιστεύετε πως απευθύνεστε σε μια οικονομία όπως είναι αυτή της Γερμανίας, όπως είναι της Ολλανδίας, όπως είναι των Ηνωμένων Πολιτειών;

Οι ελληνικές επιχειρήσεις, κυρίες και κύριοι -το έχουμε ξαναπεί-, είναι μικρομεσαίες οικογενειακές επιχειρήσεις. Εσείς καταργείτε το τέλος επιτηδεύματος, έναν μνημονιακό νόμο, για τα φυσικά πρόσωπα και συνεχίζετε και το αφήνετε για τα νομικά πρόσωπα, χωρίς να βάλετε κανέναν διαχωρισμό μεταξύ μικρών και μεγάλων επιχειρήσεων.

Με το άρθρο 5 απαλλάσσετε από τον φόρο τα φιλοδωρήματα μέχρι 300 ευρώ, μετά φυσικά και τις αντιδράσεις του κόσμου και ειδικότερα των εργαζομένων στην εστίαση. Κι εδώ όμως κάνετε λάθος πάλι. Απαλλάσσετε από τον φόρο μέχρι 300 ευρώ ανά μήνα και όχι γενικά και αόριστα, διορθώνετε ένα λάθος το οποίο είχε κάνει το ΠΑΣΟΚ με τον προηγούμενο Κώδικα Φορολογίας Εισοδήματος, τον ν.2238 του 1994, και συνεχίζετε το λάθος.

Σας το είπαν και οι φορείς στη διάρκεια των συζητήσεων. Ένας ο οποίος παίρνει φιλοδωρήματα 300 ευρώ τον μήνα επί δώδεκα μήνες έχει αφορολόγητο 3.600 ευρώ. Ένας ο οποίος εργάζεται εποχικά για τρεις μήνες έχει αφορολόγητο 900 ευρώ. Αυτό το πράγμα είναι φορολογική αδικία. Διορθώστε το. Εάν δεν έχετε σκοπό να το αυξήσετε, τουλάχιστον διορθώστε το στη βάση αυτού που εσείς έχετε σκοπό να ψηφίσετε. Και πώς θα γίνει αυτό; Επιλέγοντας να γίνεται η εκκαθάριση σε ετήσια βάση, ορίστε το αφορολόγητο στα 3.600 και η εκκαθάριση του να γίνεται από την ΑΑΔΕ με τη δήλωση φορολογίας εισοδήματος και όχι από τον εκκαθαριστή της μισθοδοσίας κάθε μήνα.

Άρθρα 6 και 7. Τροποποιείτε το άρθρο 28 του κώδικα φορολογίας εισοδήματος, μειώνοντας τα συνυπολογιζόμενα ποσά για τη φορολογία από τα τεκμήρια, καθώς και για τις δημοτικές επιχειρήσεις με πληθυσμό κάτω από χίλιους πεντακόσιους κατοίκους.

Εδώ δύο τινά συμβαίνουν, κυρίες και κύριοι. Ή πάσχετε από κώφωση, καθώς μόλις έναν χρόνο πριν από αυτό εδώ το Βήμα σας επισημαίναμε το λάθος των τεκμηρίων και δυστυχώς τα φερέφωνα της Κυβέρνησης, τα μέσα μαζικής ενημέρωσης, είχαν φροντίσει εργολαβικά να διαβάλλουν και να στοχοποιούν τους ελεύθερους επαγγελματίες, τους ελεύθερους επαγγελματίες οι οποίοι εννέα στους δέκα επιλέγουν την κατώτερη ασφαλιστική κλάση, γιατί δεν έχουν να πληρώσουν τις εισφορές τους κάθε μήνα και τριακόσιες χιλιάδες εξ αυτών δεν μπορούν να πάρουν σύνταξη λόγω των οφειλών κι έρχεστε και τους κατηγορήσατε όλους αυτούς ως φοροφυγάδες. Ή λοιπόν δεν ακούτε ή κάνετε πολιτική με βάση την καλύβα του Χότζα κι έρχεστε σήμερα να πανηγυρίσετε για μείωση φόρου.

Ακούσαμε εν τω μεταξύ ένα άλλο τραγελαφικό: Στο διάστημα από την υποβολή των φορολογικών δηλώσεων και μετά ότι ελάχιστοι φορολογούμενοι έκαναν χρήση της διαδικασίας αμφισβήτησης των τεκμηρίων ως επιχείρημα υπέρ της εφαρμογής τους. Θέλετε να μάθετε, κυρίες και κύριοι, γιατί οι φορολογούμενοι δεν προχώρησαν σε αμφισβήτηση των τεκμηρίων; Σας παραπέμπω στους δημοσιευμένους διαλόγους των εφοριακών της ΔΟΥ Κέρκυρας που εκβίαζαν τον κόσμο.

«Θέλω 20.000 ευρώ για κάθε χρόνο, αλλιώς δεν ξαναπερνάς την πόρτα της εφορίας. Εγώ να γεμίσω την τσέπη μου θέλω και τίποτε άλλο». Αν σας σοκάρουν αυτά τα οποία σας λέω, σας παραπέμπω σε αυτά τα οποία έχει παραδεχθεί ο διοικητής της ΑΑΔΕ. Έχει δεχθεί περί τις χίλιες τριακόσιες καταγγελίες για εκβιαστική δράση εφοριακών ανά την επικράτεια. Γι’ αυτό το ευαίσθητο ζήτημα ο νυν διοικητής απευθύνεται στη Διεύθυνση Εσωτερικών Υποθέσεων της αρχής, χωρίς να ζητά τη βοήθεια των εισαγγελικών και αστυνομικών αρχών διενεργώντας μόνο πειθαρχικούς ελέγχους.

Εφόσον δεν υφίσταται η συνδρομή των ειδικευμένων καταδιωκτικών αρχών του κράτους, δεν ανοίγονται οι τραπεζικοί λογαριασμοί των εφοριακών, δεν καταλαμβάνονται επ’ αυτοφώρω οι δράστες, δεν προσημειώνονται τα χρήματα των εκβιασμών και τελικά, η καταγγελία συσκοτίζεται με τα θύματα των κυκλωμάτων να απογοητεύονται από τις παραλείψεις και να συνεχίζουν να υποτάσσονται στους εκβιασμούς κάποιων επίορκων εφοριακών.

Αξίζει να σημειωθεί ότι στις δύο μεγάλες υποθέσεις οι οποίες είδαν το φως της δημοσιότητας, δηλαδή στις υποθέσεις διαφθοράς εφοριακών στη ΔΟΥ Χαλκίδας και στη ΔΟΥ Κέρκυρας, δεν ενεπλάκη η ΑΑΔΕ, αλλά τα θύματα απευθύνθηκαν κατευθείαν στην Ελληνική Αστυνομία, η οποία και ανέλαβε άμεσα, με αποτέλεσμα να συλληφθούν οι δράστες.

Άρθρο 8, φορολόγηση αμοιβής για εφημερίες ιατρών. Το πάτε στον αυτοτελή συντελεστή με 22%, κάτι το οποίο ζήταγαν και οι ίδιοι οι γιατροί. Δεν έχουμε παρά να συμφωνήσουμε.

Άρθρο 9, φοροαπαλλαγή για τα ακίνητα τα οποία θα μπουν στην αγορά και τα οποία βγαίνουν από τη βραχυχρόνια μίσθωση ή βγαίνουν από καθεστώς μη μίσθωσης. Ακούσατε εδώ εν μέρει τους φορείς και ειδικότερα την ΠΟΜΙΔΑ και μειώσατε τον χρόνο από τους τριάντα έξι μήνες στους δώδεκα μήνες, κατά τους οποίους θα πρέπει να είναι κενό ένα διαμέρισμα ή να ήταν σε βραχυχρόνια μίσθωση. Θεωρούμε όμως και πάλι ότι δεν σπάτε αβγά, αλλά είναι προς τη σωστή κατεύθυνση, επαναλαμβάνω.

Κι έρχομαι στα άρθρα 10, 13, 25 και 26 που αφορούν τη μείωση στον φόρο ιδιοκτησίας ακινήτων, στην απαλλαγή του φόρου ασφαλίστρων συμβολαίων ζωής, στην ασφάλιση επιχειρήσεων έναντι φυσικών καταστροφών, στην ασφάλιση οχημάτων. Στην αρχή σκέφτηκα διαβάζοντας το νομοσχέδιο πως δεν υπάρχει άλλος κλάδος τόσο σκανδαλωδώς ευνοημένος όσο οι ασφαλιστικές εταιρείες, αλλά μετά θυμήθηκα ότι υπάρχουν οι τράπεζες, υπάρχουν οι εταιρείες ενέργειας, υπάρχει το καρτέλ στο λιανεμπόριο και στις τηλεπικοινωνίες, οπότε αναθεώρησα.

Καλό είναι όμως να γνωρίζει ο ελληνικός λαός πως μαζί με τους υπόλοιπους με τις πολιτικές σας στέλνετε τον κόσμο στις ιδιωτικές εταιρείες ασφάλειας με τρόπο σκανδαλώδη και κάποιος κακοπροαίρετος θα έλεγε ότι πιθανόν κάποιος γνώριζε τι θα γινόταν όταν ξένες εταιρείες πριν από λίγο καιρό εξαγόραζαν ελληνικές. Κάποιος κακοπροαίρετος, όχι εμείς γιατί εμείς είναι γνωστό ότι είμαστε καλοπροαίρετοι άνθρωποι.

Άρθρο 11, απαλλάσσεται το φιλοδώρημα από τις ασφαλιστικές εισφορές. Αυτονόητο μέτρο, θετικό. Θα μπορούσε να είναι και ένας μπούσουλας και για τις φορολογικές υποχρεώσεις.

Άρθρο 12, μείωση ασφαλιστικών εισφορών υγειονομικής περίθαλψης. Σας το ξαναείπα και κατηγορήθηκα γι’ αυτό. Είμαστε υπέρ της μείωσης του μη μισθολογικού κόστους.

Άρθρο 14, ρυθμίσεις για την εισφορά αλληλεγγύης συνταξιούχων. Άλλο ένα μνημονιακό μέτρο που ζει και βασιλεύει. Πρέπει να καταργηθεί και όχι απλά να μειωθεί.

Αναμορφώνεται το μισθολογικό πλαίσιο των μαθητών των σχολών των Ενόπλων Δυνάμεων. Αυξάνετε τη μηνιαία αποζημίωση των σπουδαστών των παραγωγικών σχολών των Ενόπλων Δυνάμεων από 165 σε 609 ευρώ για τις σχολές των αξιωματικών και από 124 σε 249 ευρώ για τις σχολές των υπαξιωματικών. Το γεγονός ότι οι νέοι μας γυρίζουν τις πλάτες στο στράτευμα προφανώς δεν το έχετε ακούσει, ότι φεύγουν από τις παραγωγικές σχολές ακόμα και στο τέταρτο έτος σπουδαστές πιθανόν να μην το έχετε ακούσει, ότι η ραχοκοκαλιά του στρατεύματος είναι οι υπαξιωματικοί ούτε αυτό το γνωρίζετε;

Εξισώστε σε πρώτη φάση -προς τα πάνω, για να μην παρεξηγηθώ- τις αποζημιώσεις των σπουδαστών των στρατιωτικών σχολών και δώστε λύση στα σημαντικά προβλήματα των στελεχών των Ενόπλων Δυνάμεων.

Είναι ντροπή τρεις ταγματάρχες να συγκατοικούν σε ένα δωμάτιο στον Έβρο λες και είναι δόκιμοι γιατί δεν βγαίνουν οικονομικά.

Είναι ντροπή το καμάρι του στόλου, αυτό το οποίο αύριο θα κληθεί να φυλάει το Αιγαίο η φρεγάτα Μπελαρά με την ονομασία «Κίμων», για την οποία έχουν μαζευτεί με το ζόρι εξήντα στελέχη του Πολεμικού Ναυτικού -και τα μάζεψατε με το ζόρι γιατί με τις προϋποθέσεις που τους στείλατε δεν πήγαινε κανένας- το 10% από αυτούς έχουν φύγει από τα ναυπηγεία στη Γαλλία και δεν έχουν αντικατασταθεί, εξαιτίας των περικοπών, των τεχνασμάτων του Υπουργείου Εθνικής Άμυνας σε συνεργασία με το Υπουργείο Οικονομικών, να μην αποζημιώνονται με το προηγούμενο καθεστώς, να αποζημιώνονται με 30 ευρώ τη μέρα. Διότι τους στέλνετε για είκοσι επτά μέρες, δεν συμπληρώνουν μήνα, γυρίζουν πίσω με έξοδα της υπηρεσίας και αυτό για να κερδίσουμε 30.000 ευρώ τον μήνα, όταν μια φρεγάτα Μπελαρά κάνει 1,3 δισεκατομμύριο; Είναι αυτή ορθή αντιμετώπιση του προσωπικού; Έτσι θα ανεβάσετε το ηθικό των Ενόπλων Δυνάμεων;

Άρθρο 16, αύξηση ειδικής αποζημίωσης νυκτερινής απασχόλησης. Σας λέω και πάλι, δεν θέλω να μιλώ απαξιωτικά, αλλά το να παίρνει ένας στρατιωτικός, ένας αστυνομικός 20 ευρώ τον μήνα για την νυκτερινή ωριαία αποζημίωση το θεωρώ κοροϊδία.

Έκτακτη οικονομική ενίσχυση συνταξιούχων Δεκεμβρίου 2024. Οποιαδήποτε παροχή στους συνταξιούχους συμπολίτες μας -σας το έχουμε ξαναπεί- είναι προς τη σωστή κατεύθυνση.

Έκτακτο επίδομα αλληλεγγύης ευάλωτων νοικοκυριών. Προβλέπεται καταβολή έκτακτης εφάπαξ οικονομικής ενίσχυσης 200 ευρώ μέχρι το τέλος του έτους σε μια κατηγορία δικαιούχων, φυσικά καλοδεχούμενη, αλλά αν θέλετε να είστε έντιμοι, θα πρέπει η αύξηση να νομοθετηθεί και να είναι μόνιμη η καταβολή της, ούτως ώστε αν την επόμενη χρονιά δεν υπάρχει το δημοσιονομικό πλεόνασμα εξαιτίας των δικών σας πολιτικών, να αναλάβετε το πολιτικό κόστος, να έχετε το σθένος και να το πάρετε πίσω. Αυτό σημαίνει ανάληψη πολιτικής ευθύνης.

Άρθρο 19, καταβολή κινήτρων δημοσιονομικών στόχων σε υπαλλήλους της ΕΛΣΤΑΤ. Είμαστε υπέρ των οικονομικών κινήτρων στο προσωπικό που εξυπηρετεί τις ανάγκες του ελληνικού λαού. Η συγκεκριμένη ρύθμιση όμως προφανώς και εισάγεται προς εξυπηρέτηση της ΕΛΣΤΑΤ και ίσως -ίσως λέω- θα σκεφτόταν κάποιος πονηρός για να παρουσιάζονται νούμερα τα οποία να εξυπηρετούν το κυβερνητικό αφήγημα.

Τώρα, όσον αφορά το τέλος ανθεκτικότητας, οφείλει το Υπουργείο -δεν το συζητήσαμε στην επιτροπή ή εγώ δεν το θυμάμαι- να μας πει πώς αυτό διανέμεται, όπως και το τέλος κρουαζιέρας. Νομοθετήθηκε ένα επιπλέον τέλος και φόρος, το οποίο επιβαρύνει τον τουρισμό, το δεύτερο. Μας είπατε ότι αυτό θα πάει κατά εν τρίτο στους δήμους, κατά εν τρίτο στο Υπουργείο Ναυτιλίας και κατά εν τρίτο στο Υπουργείο Τουρισμού. Το Υπουργείο Τουρισμού πού εμπλέκεται; Τι καταπόνηση έχει; Δώστε τα χρήματα αυτά στους δήμους, οι οποίοι καταπατούνται, να καθαρίσουν τους δρόμους, να βάλουν φώτα, και εν πάση περιπτώσει να πιάσει τόπο, να αλλάξουν καμμιά λάμπα.

Άρθρο 28, απαλλαγή από το τέλος συνδρομητών κινητής τηλεφωνίας. Καλώς τους! Η ζωή σάς ξεπέρασε, κύριοι συνάδελφοι, το δορυφορικό ίντερνετ είναι ήδη εδώ. Βέβαια το τηλεπικοινωνιακό καρτέλ, που σας είπα και νωρίτερα, παίζει ήδη τα ρέστα του και εσείς συνεχίζετε να μοιράζετε τα χρήματα του ελληνικού λαού μέσω του Ταμείου Ανάκαμψης στις εταιρείες τηλεπικοινωνιών και στους ιδιώτες εγκαταστάτες, οι οποίοι διπλοπληρώνονται. Σας το είπα και στην επιτροπή με λεπτομέρειες.

Για την επέκταση κινήτρων για τις δαπάνες επιστημονικής φυσικά και συμφωνούμε. Δεν νοείται μια χώρα όπως η Ελλάδα με τόσους απόφοιτους τριτοβάθμιας εκπαίδευσης να μην δίνει κίνητρα για τις ευρεσιτεχνίες, όπως και για το άρθρο 37.

Όσον αφορά τα άρθρα 47 έως 59, που αφορούν τους φορολογικούς μετασχηματισμούς και τα κίνητρα, εδώ η άποψη της Κυβέρνησης για τη μικρή επιχειρηματικότητα είναι εκφρασμένη με τον πιο επίσημο τρόπο. Εφαρμόζετε κατά γράμμα το δόγμα Πισσαρίδη. Θεωρείτε πως οι μικρομεσαίοι επιχειρηματίες πρέπει να κλείσουν.

Αλήθεια, την ίδια πρόνοια που δείχνετε για τη μεταφορά και την αναγνώριση των φορολογικών ζημιών για τις μετασχηματισμένες και τις συγχωνευθείσες επιχειρήσεις, γιατί δεν τη δείχνετε και για τους ελεύθερους επαγγελματίες και τις ατομικές επιχειρήσεις, οι οποίοι αν για μία χρονιά φορολογηθούν βάσει τεκμηρίων χάνουν την αναγνώριση των ζημιών για τα επόμενα έτη;

Όσον αφορά τώρα το σκέλος των άρθρων 60 έως 83, που αφορά την ανεξάρτητη αρχή, επί της ουσίας σε όλα αυτά τα άρθρα αυτό το οποίο κάνετε είναι να νομοθετείτε την πιθανότητα να μπουν ιδιώτες υποδιοικητές στην Ανεξάρτητη Αρχή Δημοσίων Εσόδων, τη διεύρυνση -σκανδαλωδώς έως έναν βαθμό- των υπερεξουσιών του διοικητή της ανεξάρτητης αρχής και τον παραγκωνισμό του συμβουλίου διοίκησης.

Έρχομαι τώρα στις δηλώσεις φορολογίας εισοδήματος φυσικών προσώπων. Θετικό το γεγονός ότι ορίζετε σταθερές ημερομηνίες. Λάθος το γεγονός ότι αυτές οι ημερομηνίες συμπεριλαμβάνουν μόνο τέσσερις μήνες. Θα έπρεπε τουλάχιστον πέντε, όπως ζητούν όλοι οι συνδικαλιστικοί φορείς των φοροτεχνικών, οι οποίοι νομίζω ότι ξέρουν λίγο καλύτερα τη δουλειά από όλους.

Άρθρο 84 λοιπόν. Έχω να σας πω το εξής: Δίνετε ένα πριμ για να υποστηρίξετε το αφήγημά σας. Σε όσους προπληρώνουν τον φόρο εισοδήματος μέσω παρακρατήσεων -επαγγελματίες, μισθωτοί, ατομικές επιχειρήσεις- θα πρέπει να δίνετε έκπτωση. Στις διατάξεις που προτείνονται προς ψήφιση αυτό δεν υπάρχει.

Υπάρχει κάτι άλλο όμως, ακατανόητο. Η έκπτωση στην πληρωμή του φόρου δεν συνδέεται με την έγκαιρη πληρωμή του, αλλά με την ημερομηνία υποβολής της φορολογικής δήλωσης. Υποβάλλεις φορολογική δήλωση στις 5 Απριλίου και πληρώνεις 31 Ιουλίου, παίρνεις έκπτωση 4%. Υποβάλλεις δήλωση στις 30 Ιουνίου και πληρώνεις στις 31 Ιουλίου, δεν έχει έκπτωση.

Εξαιρετικό το σκεπτικό των αρμοδίων του Υπουργείου Οικονομικών, ικανό μόνο για να ικανοποιήσει την προτεσταντική λογική σας. Και το αφήγημα ότι φταίνε οι καθυστερήσεις για τις καθυστερήσεις, οι πολίτες που πάνε τελευταία στιγμή και οι ιδιώτες φοροτεχνικοί νομίζω ότι δεν σηκώνει συζήτηση. Είμαστε στον Δεκέμβρη και δεν έχουμε δει ακόμα τα έντυπα με βάση τα οποία θα υποβληθούν οι φορολογικές δηλώσεις του 2025, ενώ ως συνήθως θα ξεκινήσει η περίοδος φορολογικών δηλώσεων και εσείς θα βγάζετε αποφάσεις και εγκυκλίους.

Οι ίδιες ημερομηνίες ισχύουν και για τις υποβολές των φορολογικών δηλώσεων των νομικών προσώπων, για τα οποία θα πρέπει να πούμε ότι θα πρέπει να έχουν προηγηθεί για μια μεγάλη μερίδα φορολογουμένων οι δηλώσεις των νομικών προσώπων. Άρα αυτές οι δύο δεν θα πρέπει να συμπίπτουν απόλυτα.

Και έρχομαι τώρα στο άρθρο 87, που αφορά την υποχρέωση υποβολής εκ μέρους του δημοσίου για τις βεβαιώσεις αποδοχών για την προσυμπλήρωση των φορολογικών δηλώσεων, με το οποίο θα επιβάλετε πρόστιμα σε φορείς και σε φυσικά πρόσωπα. Μένει να το δούμε πώς θα λειτουργήσει.

Αυτό όμως το οποίο είναι τραγικό είναι το άρθρο 88. Σας το είπα και στη διάρκεια της επιτροπής. Είναι ανήκουστο να επιβάλλετε φόρο, πρόστιμο, 20.000 ευρώ για καθυστέρηση στην υποβολή βεβαιώσεων αποδοχών σε όλους ανεξαιρέτως. Για μια τράπεζα, κύριε Υπουργέ, τα 20.000 ευρώ δεν της είναι τίποτα. Για ένα μικρό νηπιαγωγείο όμως στο Κορωπί, το οποίο εσείς το θεωρείτε φορέα, το πρόστιμο των 20.000 ευρώ είναι στοιχείο για να κλείσει. Σας έχουμε ξαναπεί, το θέμα των προστίμων είναι τραγικό. Θα πρέπει να εξετάζεται η φοροδοτική ικανότητα αυτού στον οποίον επιβάλλεται το πρόστιμο. Ξαναδείτε το.

Τα υπόλοιπα άρθρα θα τα σχολιάσω στη δευτερολογία μου. Σας ευχαριστώ πολύ, κύριε Πρόεδρε, για την ανοχή σας.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Φωτόπουλο.

Θα δώσω τώρα τον λόγο στον ειδικό αγορητή από τη Νέα Αριστερά κ. Δημήτρη Τζανακόπουλο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όπως συζητήσαμε αναλυτικά και στις επιτροπές, το νομοσχέδιο αυτό κινείται στις γενικές κατευθύνσεις της κυβερνητικής πολιτικής, όπως αυτή αποτυπώνεται και στον προϋπολογισμό. Και έχουμε ακούσει τον κύριο Υπουργό, τον κ. Χατζηδάκη, να αναφέρεται σχετικά λέγοντας ότι έχουμε να κάνουμε με έναν προϋπολογισμό σταθερότητας. Αυτό είναι το χαρακτηριστικό της οικονομικής πολιτικής και του προϋπολογισμού για το 2025.

Θα την προσυπογράψουμε αυτήν την αντίληψη. Πράγματι, είναι ένας προϋπολογισμός σταθερότητας. Υπηρετεί απολύτως τους στόχους και τις προτεραιότητες της Κυβέρνησης, οι οποίοι στόχοι και οι οποίες προτεραιότητες είναι ταυτόχρονα οι στόχοι και οι προτεραιότητες των μεγάλων επιχειρήσεων, των υψηλών εισοδημάτων και των ιδιοκτητών.

Ταυτίζονται αυτές οι προτεραιότητες, διότι η Νέα Δημοκρατία εξυπηρετεί απολύτως, και ως Κυβέρνηση και ως κόμμα, ακριβώς αυτά τα κοινωνικά συμφέροντα. Έχουμε σταθερότητα στην αντίστροφη αναδιανομή εισοδήματος, δηλαδή από τα κάτω προς τα πάνω, σταθερότητα στη φορολογική μεροληψία υπέρ του κεφαλαίου και σε βάρος της εργατικής τάξης.

Έχουμε σταθερότητα στη λιτότητα, στην απαξίωση του κοινωνικού κράτους με τη μείωση αυτού που ονομάζουμε «κοινωνικό μισθό», πραγματική μείωση του μισθού, η οποία μάλιστα καθήλωση ή μείωση με το νομοσχέδιο το οποίο προωθεί αυτές τις μέρες η κ. Κεραμέως με τους νέους αλγορίθμους για τον υπολογισμό του κατώτατου μισθού μονιμοποιείται, θεσμοποιείται και μονιμοποιείται η τάση αυτή για την καθήλωση ή την πραγματική μείωση του μισθού. Και όλα αυτά με στόχο την ενίσχυση της ανταγωνιστικότητας της ελληνικής οικονομίας και τα ανοίγματα νέων πεδίων κερδοφορίας του κεφαλαίου.

Ισχυρίζομαι όμως ότι το πρόβλημα εδώ δεν είναι η μειωμένη ανταγωνιστικότητα της ελληνικής οικονομίας. Δεν είναι πρόβλημα το οποίο σχετίζεται με το μέγεθος της ανάπτυξης ούτε σχετίζεται με τη χαμηλή παραγωγικότητα της εργασίας ή με τις μειωμένες επενδύσεις.

Αυτό η Νέα Δημοκρατία και πολλοί δημοσιολόγοι, δημοσιογράφοι, το συσχετίζουν, αυτό το υποτιθέμενο έλλειμμα ανταγωνιστικότητας της ελληνικής οικονομίας, με το έλλειμμα στο ισοζύγιο τρεχουσών συναλλαγών. Τι δεν λαμβάνουν υπ’ όψιν; Δεν λαμβάνουν υπ’ όψιν, δεν βλέπουν το ότι εκτός από το ισοζύγιο τρεχουσών συναλλαγών υπάρχει και το ισοζύγιο κεφαλαίων, δηλαδή οι επενδύσεις χαρτοφυλακίου. Δεν είναι ψεύτικες αυτές, είναι πραγματικές.

Ποιο είναι όμως το θέμα; Όταν αποδέχεσαι την οπτική της μειωμένης ανταγωνιστικότητας της ελληνικής οικονομίας, οδηγείσαι αναγκαστικά να αναφωνήσεις: «Καταναλώνουμε περισσότερα απ’ όσα παράγουμε!», ό,τι έλεγε και η Νέα Δημοκρατία και το ΠΑΣΟΚ καθ’ όλη τη διάρκεια της χρηματοπιστωτικής κρίσης.

Δυστυχώς είναι σχεδόν όλα τα κόμματα του Κοινοβουλίου που αποδέχονται αυτή την οπτική, και το ΠΑΣΟΚ και ο ΣΥΡΙΖΑ. Και είναι ακριβώς αυτή η κοινή οπτική η οποία εξηγεί τη στρατηγική σύγκλιση της Κεντροαριστεράς με τη νεοφιλελεύθερη πολιτική της Δεξιάς. Είναι αναγκαία συνέπεια, ανεξαρτήτως προθέσεων και βουλήσεων.

Ένα ακόμα κοινό επιχείρημα, το οποίο ακούμε διαρκώς, αφορά τον λεγόμενο «δημοσιονομικό χώρο». Η «έλλειψη δημοσιονομικού χώρου» εξηγεί τη συγκράτηση των δαπανών και την σταθερότητα, αν όχι αύξηση, της φορολογίας.

Διότι το επιχείρημα της Νέας Δημοκρατίας ότι δήθεν μειώνει τη φορολογία δεν είναι πραγματικό. Αντιθέτως έχουμε μια αύξηση της συνολικής επιβάρυνσης του εισοδήματος, η οποία δεν ακολουθεί τις αντίστοιχες, αν θέλετε, αυξήσεις που υπάρχουν στο ακαθάριστο προϊόν, αλλά αντιθέτως είναι πολύ μεγαλύτερη αυτών.

Αλλά εν πάση περιπτώσει επανέρχομαι. Όταν πρόκειται να βρεθούν χρήματα για υπερεξοπλισμούς -1 δισεκατομμύριο περισσότερα θα πληρώσει φέτος η χώρα για να ικανοποιηθεί το εξοπλιστικό πρόγραμμα το οποίο έχει συμφωνήσει ο κ. Μητσοτάκης- ξαφνικά δημοσιονομικός χώρος υπάρχει. Και ακούω ήδη το ΠΑΣΟΚ να έχει τοποθετηθεί απολύτως υπέρ του προγράμματος αυτού των εξοπλισμών, λέγοντας ότι θα υπερψηφίσει τις αμυντικές δαπάνες στον προϋπολογισμό.

Αυτό νομίζω ότι συγκροτεί μια πολιτική αντίφαση. Δεν μπορεί από τη μια μεριά να λες ότι έχουμε μειωμένο δημοσιονομικό χώρο και από την άλλη μεριά να λες ότι υπερψηφίζω τα εξοπλιστικά προγράμματα Μητσοτάκη. Και αναμένουμε να δούμε τι θα κάνει ο ΣΥΡΙΖΑ σχετικά.

Βεβαίως υπάρχει πρόβλημα σε ό,τι αφορά τα πρωτογενή πλεονάσματα, και αυτό θέλω να το επισημάνω και λίγο στην Κυβέρνηση, η οποία το 2019, ως αντιπολίτευση τότε, τι έλεγε όταν είχε προκύψει η απόφαση του Eurogroup για τη ρύθμιση του ελληνικού χρέους; Η απόφαση του Eurogroup σάς θυμίζω ότι μιλούσε για πρωτογενή πλεονάσματα στην περιοχή του 2%, ήδη υψηλά. Παρ’ όλα αυτά αυτός ήταν εκείνη τη στιγμή ο πολιτικός συσχετισμός. Η Νέα Δημοκρατία έλεγε τότε ότι αυτά τα πλεονάσματα είναι αδύνατον να επιτευχθούν και ταυτόχρονα να υπάρχει ανάπτυξη της ελληνικής οικονομίας, να υπάρχει περιορισμός της ανισότητας, να υπάρχει μια δυναμική οικονομική ανάπτυξη.

Σήμερα, που τα πλεονάσματα είναι τουλάχιστον κατά 0,5% υψηλότερα, η Κυβέρνηση όχι μόνο τηρεί σιγή ιχθύος. Αυτό θα μπορούσε κανείς να πει ότι στο πλαίσιο του πολιτικού ανταγωνισμού θα ήταν και σχετικά ανεκτό. Αλλά πανηγυρίζει για το γεγονός ότι υπερβαίνει τους στόχους των πλεονασμάτων. Άρα λοιπόν θα πρέπει να απαντήσει η Νέα Δημοκρατία ή τότε είχε δίκιο ή τώρα έχει δίκιο. Και τα δύο μαζί δεν γίνονται.

Το πρόβλημα, κυρίες και κύριοι συνάδελφοι, δεν είναι απλώς και μόνο πρόβλημα δημοσιονομικού χώρου. Είναι κυρίως πρόβλημα κατανομής των φόρων και των δαπανών. Διότι στην ελληνική οικονομία ισχύει το εξής: Έχουμε τη χειρότερη αναλογία έμμεσων και άμεσων φόρων, περίπου στο 60%-40%, σε σχέση με όλες τις υπόλοιπες οικονομίες της Ευρωπαϊκής Ένωσης και σίγουρα σε σχέση με όλες τις υπόλοιπες οικονομίες της Ευρωζώνης. Έχουμε μόνιμες φοροαπαλλαγές στα μεγάλα εισοδήματα. Έχουμε εκτεταμένη φοροδιαφυγή, κυρίως από τη μεριά των επιχειρήσεων, και έχουμε και μια νόμιμη, διαρκή πρόβλεψη περισσότερων φοροαπαλλαγών στο όνομα της προσέλκυσης επενδύσεων.

Και αυτά που είπε χθες ο κ. Μητσοτάκης από το Λονδίνο επιβεβαιώνουν απολύτως ακριβώς αυτές τις εκτιμήσεις. Είπε δύο χοντρικά πράγματα. Το πρώτο που είπε είναι ότι δεν υπάρχει κανένας απολύτως χώρος για αναθεώρηση της κατανομής των δαπανών, αυτές θα είναι οι δαπάνες. Αυτό που μπορούμε να δούμε είναι, στο πλαίσιο των στόχων του Συμφώνου Σταθερότητας, τη διαρκή μείωση φόρων, αλλά μεροληπτικά, για συγκεκριμένες κοινωνικές ομάδες, δηλαδή για επιχειρήσεις, μεγάλους επενδυτές, οι οποίοι ειρήσθω εν παρόδω παίρνουν και τη μερίδα του λέοντος από το Ταμείο Ανάκαμψης.

Αλλά είπε κάτι άλλο, που επιβεβαιώνει ακριβώς αυτή τη στρατηγική οπτική της Νέας Δημοκρατίας, διαβεβαίωσε ότι δεν υπάρχει καμμία περίπτωση να επιβάλει έκτακτη φορολόγηση στις τράπεζες, οι οποίες σημειωτέον, μέχρι στιγμής, για το 2024, έχουν σημειώσει 3,5 δισεκατομμύρια ευρώ κέρδη. Τούτο σημαίνει, αν κανείς θεωρήσει ότι θα έχουμε μια κανονική εξέλιξη των πραγμάτων, ότι θα φτάσουν τα κέρδη των τραπεζών κοντά στα 5 δισεκατομμύρια.

Και εκτός από τον αναβαλλόμενο φόρο, δηλαδή από το γεγονός ότι οι τράπεζες έχουν τη δυνατότητα να διατηρούν την κεφαλαιακή τους επάρκεια εξαιτίας μιας θεσμικής ρύθμισης του ελληνικού κράτους, που επιβαρύνει τον Έλληνα φορολογούμενο, δεν θα υποστούν και την έκτακτη φορολόγηση για να μην πειράξουμε τα κέρδη των τραπεζών και των τραπεζιτών. Διότι αυτά είναι τα ιερά και τα όσια του καπιταλισμού! Εκεί δεν βάζει χέρι κανείς!

Όμως έρχομαι στο νομοσχέδιο. Ακόμα και τα πιο «θετικά» μέτρα που παίρνει το νομοσχέδιο -θετικά εντός εισαγωγικών- εντάσσονται απολύτως στη συνολική, μεροληπτική υπέρ του κεφαλαίου, πολιτική της Κυβέρνησης και δεν αλλάζουν στην κυριολεξία απολύτως τίποτα στη συνολική στρατηγική αναδιανομής από τα κάτω προς τα πάνω. Ακόμα και τα ελάχιστα που δίνετε, είτε έχετε φροντίσει προηγουμένως να τα πάρετε διπλά είτε τα δίνετε με αντάλλαγμα ή με ανταλλάγματα στο κεφάλαιο και τις μεγάλες επιχειρήσεις.

Μερικά παραδείγματα, από τον ίδιο τον νόμο: κατάργηση του τέλους επιτηδεύματος για τα φυσικά πρόσωπα. Τι συμβαίνει εδώ; Πράγματι προχωράτε σε μια κίνηση, η οποία κατά έναν τρόπο ελαφρύνει τα φυσικά πρόσωπα που έχουν υποχρέωση μέχρι σήμερα καταβολής του φόρου επιτηδεύματος.

Τι έχετε κάνει όμως; Έχετε φροντίσει προηγουμένως με τα τεκμήρια, πρώτον να τους τα πάρετε διπλά και δεύτερον -και αυτό είναι το στρατηγικό στην πολιτική των τεκμηρίων- έχετε φροντίσει να νομιμοποιήσετε τη φοροδιαφυγή των μεγάλων εισοδημάτων. Διότι ένας άνθρωπος ο οποίος βγάζει 10.000 ή 12.000 ευρώ μπορεί να κληθεί να πληρώσει φόρο για 20.000, ενώ κάποιος -ακόμα και ελεύθερος επαγγελματίας, μεγαλογιατρός, μεγαλομηχανικός, μεγαλοδικηγόρος- που βγάζει 120.000 ευρώ ή 140.000 ευρώ με τα τεκμήρια θα κληθεί να πληρώσει φόρο για 30.000 ή για 35.000 και μετά για τα υπόλοιπα καθάρισε. Έχουν ξεπλυθεί με κυβερνητική σφραγίδα. Αυτή είναι η πολιτική η φορολογική και ο τρόπος με τον οποίο ευνοείτε τα μεγάλα και πολύ μεγάλα εισοδήματα.

Δεν θα συζητήσω για την απαλλαγή του φιλοδωρήματος μέχρι 300 ευρώ, δηλαδή κάτι το οποίο λέτε ότι ισχύει εδώ και τριάντα χρόνια και δεν έχει εφαρμοστεί ποτέ. Ποτέ δεν έχουν πραγματικά φορολογηθεί τα φιλοδωρήματα και καλώς.

Από εκεί βρήκατε να τα πάρετε, από την εργατική τάξη που δουλεύει στο delivery, από την εργατική τάξη που δουλεύει στο εστιατόριο, εκεί θα λύσει το πρόβλημα της φορολογικής συνείδησης η Κυβέρνηση της Νέας Δημοκρατίας. Συγχαρητήρια.

Άλλο παράδειγμα που υποτίθεται ότι θα βοηθήσει στην καταπολέμηση ή τον περιορισμό της στεγαστικής κρίσης. Τι λέτε; Ότι θα φοροαπαλλάσσετε τους ιδιοκτήτες που έχουν ακίνητα σε βραχυχρόνια μίσθωση ή των οποίων τα ακίνητα είναι κενά, εφόσον προχωρήσουν σε μακροχρόνια μίσθωση. Προσέξτε τώρα, είναι χαρακτηριστικό της πολιτικής λογικής της Νέας Δημοκρατίας αυτό. Οποτεδήποτε θέλει να λύσει ένα πρόβλημα που το αναγνωρίζει, το μόνο πράγμα που έρχεται στο μυαλό τους, είναι η φοροαπαλλαγή. Δεν υπάρχει άλλος τρόπος. Είναι χαρακτηριστικό της εμμονής στα trickle - down economics. Αλλά προσέξτε, με αυτό που κάνετε δεν υπάρχει περίπτωση να μειωθεί η τιμή του ενοικίου ούτε κατά 1 ευρώ. Ο μόνος που θα κερδίσει, θα είναι οι ιδιοκτήτες ακινήτων. Κανένας άλλος.

ΕΝΦΙΑ. Τι λέει η Κυβέρνηση; Θα μειώσω τον ΕΝΦΙΑ για όσους ασφαλίζουν το ακίνητό τους για πυρκαγιά ή φυσική καταστροφή και ταυτόχρονα δίνει κι άλλο ένα τυράκι στις ασφαλιστικές εταιρείες, το οποίο τι είναι; Λέει ότι πλέον θα έχουν υποχρέωση ασφάλισης οι επιχειρήσεις που έχουν τζίρο όχι μέχρι 2 εκατομμύρια ευρώ, αλλά μέχρι 500.000 ευρώ. Εδώ μιλάμε για μια λογική, η οποία στην πραγματικότητα ευνοεί με έναν αδιανόητο τρόπο τις ασφαλιστικές εταιρείες. Και αναρωτιέμαι, υπάρχει κάποια ειδική συσχέτιση της Κυβέρνησης με τις ασφαλιστικές εταιρείες;

Δεν θα συζητήσω για τη μείωση των ασφαλιστικών εισφορών σε εργοδότες και εργαζόμενους, που μειώνει ακόμη περισσότερο τους πόρους του κοινωνικού κράτους πρώτον και δεύτερον σε τίποτα δεν πρόκειται να ευνοήσει την αύξηση του πραγματικού μισθού για τους εργαζόμενους. Αντιθέτως θα ευνοήσει πάρα πολύ αρκετές χιλιάδες εργοδότες.

Κι ένα σχόλιο σε σχέση με αυτό, γιατί το ακούω πάρα πολύ συχνά. Το tax wedge σήμερα στην Ελλάδα, η φορολογική σφήνα, είναι περίπου στο 35,5% με τον ευρωπαϊκό μέσο όρο να κινείται στο 36%. Μην επαναλαμβάνετε, λοιπόν, διαρκώς αυτό το επιχείρημα ότι το πρόβλημα για τους μειωμένους μισθούς είναι η φορολογική σφήνα η λεγόμενη. Δεν είναι αυτό. Είναι το γεγονός ότι οι μεγάλες επιχειρήσεις και οι μεσαίες επιχειρήσεις εκμεταλλεύονται εντατικότατα την εργατική δύναμη και είναι ακριβώς αυτό που κρατάει καθηλωμένους τους πραγματικούς μισθούς. Επίσης, προβλέπονται διάφορες άλλες φοροαπαλλαγές για τους «επενδυτικούς αγγέλους» -όνομα και αυτό- και πολλά-πολλά άλλα.

Δύο σχόλια για τα θεσμικά του νομοσχεδίου. Ανεξάρτητη Αρχή Δημοσίων Εσόδων. Προσέξτε, δεύτερη ανανέωση της θητείας, προφανώς φωτογραφική ρύθμιση για τον κ. Πιτσιλή. Ρωτώ: Για ποιο λόγο δύο μέτρα και δύο σταθμά; Πριν από λίγες εβδομάδες, είχαμε τη συζήτηση για τον Συνήγορο του Πολίτη και η Κυβέρνηση φαγώθηκε να τον αλλάξει, να τον αντικαταστήσει, λέγοντας ότι έχει τελειώσει η θητεία του. Όλη η Αντιπολίτευση, σχεδόν, σας έλεγε ότι ο συγκεκριμένος Συνήγορος του Πολίτη είναι ένας εξαιρετικός επιστήμονας, ο οποίος έχει μία εξαιρετική παρουσία και θα μπορούσατε να περάσετε, σύμφωνα και με τις κατευθυντήριες αρχές της Βενετίας, ρύθμιση για την ανανέωση της θητείας του και να αποκτήσετε και πολιτική συναίνεση. Δεν το κάνετε. Χωρίς επιχείρημα. Προφανώς δε σας έκανε. Προφανώς δεν εξυπηρετούσε την Κυβέρνηση με τον τρόπο που θα θέλατε. Αλλά αυτή είναι η δουλειά του Συνηγόρου του Πολίτη, να μη χαϊδεύει τα αυτιά της Κυβέρνησης.

Σήμερα, έρχεστε εδώ και για μια ανεξάρτητη αρχή, η οποία δεν είναι καν συνταγματικά κατοχυρωμένη, προβλέπετε όχι την πρώτη αλλά τη δεύτερη ανανέωση της θητείας του διοικητή. Θέλουμε να μας εξηγήσετε το δικαιοπολιτικό λόγο αυτής της επιλογής. Και αν σημαίνει ότι εδώ υπάρχουν, αν θέλετε, ειδικές σχέσεις, οι οποίες επιβάλλουν τη συγκεκριμένη επιλογή.

Δεύτερο θεσμικό ζήτημα. Αρχή για το ξέπλυμα. Πράγματι, προχωράτε στην μονιμοποίηση, στην πρόβλεψη οργανικών θέσεων για την αρχή για το ξέπλυμα και τη μονιμοποίηση των εργαζομένων εκεί, οι οποίοι μέχρι σήμερα ήταν αποσπασμένοι, με μία εξαίρεση. Τους εργαζόμενους, οι οποίοι προέρχονται από την Ελληνική Αστυνομία και οι οποίοι παραμένουν εργαζόμενοι που καταγράφονται στο Υπουργείο Προστασίας του Πολίτη και ανήκουν δομικά στην ιεραρχία της Αστυνομίας.

Για ποιο λόγο γίνεται αυτό; Διότι δεν μπορείτε να ισχυριστείτε ότι εδώ έχουμε να κάνουμε με Σώματα Ασφαλείας, γιατί και του Λιμενικού οι εργαζόμενοι θα περάσουν και θα είναι μόνιμοι εργαζόμενοι στην αρχή καταπολέμησης. Γιατί όσοι είναι στην Αστυνομία δεν περνάνε στην εσωτερική ιεραρχία της αρχής για το ξέπλυμα; Ποιος είναι λόγος; Υπάρχει κάποια επιμονή, κύριε Υφυπουργέ, από τη μεριά του Υπουργού Προστασίας του Πολίτη; Υπάρχει κάποια σύγκρουση για το ποιος θα ελέγχει εσωτερικά την αρχή για το ξέπλυμα; Με συγχωρείτε αλλά αυτά είναι τεράστια θεσμικά ζητήματα και δεν μπορεί να έχετε διαρκώς δύο μέτρα και δύο σταθμά, διότι επιτείνετε τη θεσμική καχεξία, στην οποία προφανώς έχετε πρωταγωνιστήσει όλα αυτά τα χρόνια.

Κυρίες και κύριοι, η δική μας άποψη είναι ότι η στρατηγική αυτή που ακολουθεί η Κυβέρνηση είναι στρατηγική φτωχοποίησης της κοινωνικής πλειοψηφίας και της εργατικής τάξης και αύξησης του βαθμού εκμετάλλευσης. Από τη δική μας μεριά προτείνουμε έναν εντελώς διαφορετικό δρόμο αναδιανομής από τα πάνω προς τα κάτω, με επαναρύθμιση της αγοράς εργασίας και αποκατάσταση των συλλογικών διαπραγματεύσεων, με πραγματική αύξηση μισθών και όχι με νομοθετική κατοχύρωση της καθήλωσή τους. Με πραγματική στήριξη υγείας, παιδείας και πρόνοιας. Με αντιμετώπιση της στεγαστικής κρίσης με ριζοσπαστικά μέτρα, με κατάργηση της δυνατότητας να ασκείται δραστηριότητα βραχυχρόνιας μίσθωσης από νομικά πρόσωπα. Με κατάργηση της Golden Visa.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ολοκληρώνω.

Με μείωση των έμμεσων φόρων του ΦΠΑ και του Ειδικού Φόρου Κατανάλωσης και με αποκατάσταση της ορθής ισορροπίας μεταξύ έμμεσων και άμεσων φόρων. Με έκτακτη και τακτική πραγματική φορολόγηση των κερδών των επιχειρήσεων, είτε πρόκειται για κανονικά κέρδη είτε πρόκειται για υπερκέρδη. Και εδώ χρειάζεται μια συγκροτημένη στρατηγική, η οποία θα καταπολεμά τις πρακτικές της φοροδιαφυγής, οι οποίες πρακτικές φοροδιαφυγής δεν είναι κυρίως ότι αγοράζουμε τυρόπιτα χωρίς απόδειξη, είναι οι τριγωνικές συναλλαγές, είναι οι ενδοομιλικές συναλλαγές, είναι η απόκρυψη κερδών με πολύπλοκες λογιστικές τεχνικές, τις οποίες τις γνωρίζετε. Είναι τα εικονικά τιμολόγια. Εκεί είναι η καταπολέμηση της φοροδιαφυγής. Με μείωση των εξοπλιστικών δαπανών.

Αυτή είναι μια άλλη πολιτική στρατηγική, η οποία μπορεί να αποτελέσει, αν θέλετε, τον τρόπο για μια πραγματική αναδιανομή εισοδήματος υπέρ της κοινωνικής πλειοψηφίας και μιας αντιστροφής της πορείας φτωχοποίησης του ελληνικού λαού.

Αυτό το νομοσχέδιο δεν υπηρετεί αυτή τη στρατηγική την οποία εμείς θέλουμε και γι’ αυτό τον λόγο θα το καταψηφίσουμε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τζανακόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα διπλωματικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, η Πρόεδρος και τρία μέλη της Επιτροπής Εξωτερικών Σχέσεων του Κοινοβουλίου του Ιράκ.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από τη Νίκη, κ. Ανδρέα Βορύλλα.

**ΑΝΔΡΕΑΣ ΒΟΡΥΛΛΑΣ:** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, διαχρονικά κάθε χρόνο οι κυβερνήσεις ψηφίζουν νέους φορολογικούς νόμους με διατάξεις αντικρουόμενες μεταξύ τους, χωρίς χρονικό ορίζοντα που με ευκολία καταργούνται από μια άλλη κυβέρνηση ή ακόμα και μετά την αλλαγή του Υπουργού Οικονομικών της ίδιας Κυβέρνησης.

Η δομή του φορολογικού κώδικα μιας χώρας είναι ένας καθοριστικός παράγοντας των οικονομικών επιδόσεων της. Οι φορολογούμενοι εύκολα συμμορφώνονται με έναν καλά δομημένο φορολογικό κώδικα, ο οποίος έχει τη δυνατότητα να προάγει την οικονομική ανάπτυξη και παράλληλα να συμβάλλει στην είσπραξη επαρκών εσόδων για τις κρατικές προτεραιότητες. Αντίθετα, τα λάθος δομημένα φορολογικά συστήματα είναι συχνά δαπανηρά, στρεβλώνουν τη λήψη των οικονομικών αποφάσεων και βλάπτουν τις εγχώριες οικονομίες.

Στη σημερινή παγκοσμιοποιημένη πραγματικότητα, το κεφάλαιο χαρακτηρίζεται από μεγάλη κινητικότητα και οι επιχειρήσεις μπορούν να επενδύσουν σε όποιες χώρες του κόσμου επιλέξουν, αναζητώντας τη μεγαλύτερη απόδοση. Αναζητούν χώρες με μικρότερους φορολογικούς συντελεστές επί των επενδύσεων για να μεγιστοποιήσουν τα μετά των φόρων κέρδη τους.

Αν μια χώρα έχει υπερβολικά υψηλό φορολογικό συντελεστή, τότε οι επενδύσεις θα οδηγηθούν αλλού με αποτέλεσμα μικρότερη οικονομική ανάπτυξη για τη χώρα αυτή. Κατά τη γνώμη μας το φορολογικό νομοσχέδιο που μας φέρνει η Κυβέρνηση δεν ικανοποιεί τις παραπάνω αρχές, δηλαδή να προάγει την οικονομική ανάπτυξη και παράλληλα να συμβάλλει στην είσπραξη επαρκών εσόδων για τη λειτουργία του κράτους.

Πρόκειται επί της ουσίας για αποσπασματικές συμπληρωματικές διατάξεις περιορισμένης αξίας που δεν αλλάζουν ιδιαιτέρως τον φορολογικό μας κώδικα.

Για το κίνημά μας, οι μειώσεις ορισμένων φόρων είναι καλοδεχούμενες Ωστόσο, η Κυβέρνηση δεν έδειξε την απαιτούμενη γενναιότητα να μειώσει έστω και κατά 1% τους συντελεστές ΦΠΑ. Να θυμίσουμε ότι στην Ελλάδα ο κανονικός συντελεστής ΦΠΑ παραμένει στο μνημονιακό επίπεδο του 24%, δηλαδή 2,4% πάνω από το μέσο κανονικό συντελεστή ΦΠΑ της Ευρωπαϊκής Ένωσης που είναι 21,6%.

Επειδή συχνά ο κύριος Υπουργός αναφέρεται σε μειώσεις φόρων, θα ήθελα να θέσω ένα πάγιο και καθολικό αίτημα του επιχειρηματικού κόσμου, την σταδιακή κατάργηση της προκαταβολής φόρου εισοδήματος. Με τη στρατηγική εξάλειψης της προκαταβολής φόρου θα ανασάνουν οικονομικά και θα αποκτήσουν καλύτερες χρηματοοικονομικές ροές οι επιχειρήσεις μας, αφού θα πάψουν να δανείζουν άτοκα το κράτος με την προκαταβολή φόρων μελλοντικών και αβέβαιων κερδών. Η προκαταβολή φόρου είναι παράλογη, στην πράξη άδικη και στρεβλώνει το επιχειρηματικό περιβάλλον εις βάρος των πιο αδύναμων. Γι’ αυτό και η σταδιακή κατάργηση της θα είναι καθαρά αναπτυξιακό μέτρο, μιας και θα δώσει δύναμη στους μικρομεσαίους.

Θα ήθελα ιδιαίτερα να αναφερθώ στην θητεία του διοικητή της ΑΑΔΕ. Ο νόμος του 2016, με τον οποίο συστάθηκε η Ανεξάρτητη Αρχή Δημοσίων Εσόδων ορίζει ότι η θητεία του διοικητή είναι πενταετής και μπορεί να ανανεωθεί μόνο μία φορά. Με απόφαση του Υπουργού Οικονομικών, κατόπιν σύμφωνης γνώμης του συμβουλίου διοίκησης με πλειοψηφία των δύο τρίτων του συνόλου των μελών του, αυτή η ανανέωση έγινε το 2020 και τώρα η θητεία του κ. Πιτσιλή λήγει τον Ιανουάριο του 2025.

Με το παρόν νομοσχέδιο προβλέπεται και δεύτερη πενταετής θητεία, δηλαδή το ίδιο πρόσωπο θα βρίσκεται στην κορυφή της ΑΑΔΕ μέχρι τον Ιανουάριο του 2030, συνολικά σχεδόν δεκαπέντε χρόνια.

Εμείς θεωρούμε ότι για λόγους ανεξαρτησίας και όσο ικανό και να είναι ένα πρόσωπο, δεν μπορεί να είναι στο τιμόνι της ΑΑΔΕ για περισσότερες από δύο θητείες. Οπότε διαφωνούμε με τη σχετική τροποποίηση στο άρθρο 65.

Στις διατάξεις του φορολογικού νομοσχεδίου προβλέπεται η κατάργηση του τέλους επιτηδεύματος για φυσικά πρόσωπα. Το τέλος επιτηδεύματος δεν συνδέεται με κέρδη. Είναι ένας άδικος κεφαλικός φόρος που θα πρέπει να καταργηθεί παντελώς και για τα νομικά πρόσωπα.

Θεσμοθετείται η εξαίρεση από τον υπολογισμό του εισοδήματος από μισθωτή εργασία για παροχές ύψους έως 5.000 ευρώ ετησίως που χορηγούν οι εργοδότες στους εργαζόμενους για την κάλυψη εξόδων βρεφονηπιακών και παιδικών σταθμών.

Επίσης, προβλέπεται εξαίρεση σε παροχές που καταβάλλονται από εργοδότη σε εργαζόμενο ως ενίσχυση για την απόκτηση τέκνου. Πρόκειται για μια ορθή διάταξη. Ορίζεται η απαλλαγή του φιλοδωρήματος από φόρο εισοδήματος έως του ποσού των 300 ευρώ μηνιαίως που λαμβάνουν οι μισθωτοί. Επί της ουσίας επιβάλλεται η φορολόγηση των φιλοδωρημάτων σε χιλιάδες εργαζόμενους, κυρίως στους τομείς του τουρισμού και της εστίασης, οι οποίοι βασίζουν την επιλογή τους να εργαστούν σε αυτούς τους τομείς και στα φιλοδωρήματα.

Η Κυβέρνηση φαίνεται να μην γνωρίζει την επικρατούσα πραγματικότητα, δηλαδή τις ελλείψεις προσωπικού σε τουρισμό και εστίαση, οι οποίες καθίστανται μόνιμες και χωρίς αναπλήρωση από ξένα εργατικά χέρια. Φέτος οι νεότερες εκτιμήσεις κάνουν λόγο για πάνω από πενήντα χιλιάδες κενές θέσεις στον τουρισμό και για τριάντα τρεις χιλιάδες ελλείψεις σε επιχειρήσεις εστίασης.

Οι θέσεις εργασίας που μένουν κενές, απλώς δεν αναπληρώνονται και όλοι προσπαθούν να βολευτούν όπως όπως με το προσωπικό που διαθέτουν για να βγει η σεζόν. Η απάντηση στο τι φταίει που οι νέοι αλλά και οι παλαιότεροι εργαζόμενοι δεν προτιμούν να δουλέψουν σεζόν στον τουρισμό έχει πολλές πτυχές. Τα βασικά προβλήματα είναι οι χαμηλοί μισθοί, τα έξοδα διαβίωσης και κυρίως το κόστος ενοικίασης που είναι πανάκριβο, ιδίως στα νησιά.

Τα φιλοδωρήματα καλύπτουν ως ένα βαθμό τα παραπάνω έξοδα οπότε η φορολόγησή τους θα επιφέρει ακόμα μεγαλύτερες ελλείψεις προσωπικού σε τουρισμό και εστίαση.

 Καλούμε την Κυβέρνηση να διορθώσει τη διάταξη και να επιβάλλει αφορολόγητο όριο 10.000 ευρώ στα φιλοδωρήματα σε ετήσια βάση. Ορίζεται ότι το ιατρικό προσωπικό για την αμοιβή που λαμβάνει για εφημερίες θα φορολογείται με φορολογικό συντελεστή 22%, τροποποιώντας το άρθρο 15 του κώδικα φορολογίας εισοδήματος.

Στο άρθρο 15 του κώδικα φορολογίας εισοδήματος, προβλέπεται η αυτοτελής φορολόγηση στις εξής περιπτώσεις: Για τους αξιωματικούς και το κατώτερο πλήρωμα που υπηρετούν σε πλοία του Εμπορικού Ναυτικού 15% και 10%. Οι κυβερνήτες, συγκυβερνήτες και οι μηχανικοί αεροσκαφών αεροπορικών εταιρειών 15%. Τα μέλη των ανεξάρτητων επιτροπών προσφυγών για τη μηνιαία αποζημίωση που λαμβάνουν 15%.

Παραδόξως, όσον αφορά το ιατρικό προσωπικό για την αμοιβή που λαμβάνει για εφημερίες, επιλέχθηκε ο συντελεστής 22%, αντί των χαμηλότερων συντελεστών 10% και 15%, που ήδη προβλέπονται στο άρθρο 15 του κώδικα φορολογίας εισοδήματος.

Κατά κοινή ομολογία, το ιατρικό προσωπικό των δημόσιων νοσοκομείων είναι εξουθενωμένο. Τα κενά είναι τεράστια και καλύπτονται με μεγάλη δυσκολία. Οι παραιτήσεις ιατρικού προσωπικού συνεχίζονται, ενώ ταυτόχρονα τα οικονομικά κίνητρα είναι περιορισμένα.

Να θυμίσουμε ότι η πρόσφατη μελέτη για τις αμοιβές των γιατρών στην Ευρωπαϊκή Ένωση έδειξε ότι η χώρα μας βρίσκεται στη δέκατη ένατη θέση στην σειρά των είκοσι πέντε χωρών με ετήσιο μισθό 39.056 ευρώ. Η κατάταξη δείχνει με τον πλέον εμφατικό τρόπο ότι οι αμοιβές των Ελλήνων γιατρών κυμαίνονται σε χαμηλό επίπεδο συγκριτικά με άλλες ευρωπαϊκές χώρες.

Σύμφωνα με στοιχεία του ΟΑΣΑ και με την επιβολή των μνημονίων, υπολογίζεται ότι από το 2010 έχουν φύγει στο εξωτερικό περίπου είκοσι χιλιάδες, γιατροί για τους οποίους η πολιτεία μας ξόδεψε 7 δισεκατομμύρια ευρώ για να τους σπουδάσει. Θα πρέπει να δοθούν σοβαρά κίνητρα επιστροφής γιατρών από το εξωτερικό, όπως φορολογικά κίνητρα επαναπατρισμού περί μη φορολόγησης εισοδημάτων τους από το εξωτερικό. Πιστεύουμε ότι με την εν λόγω διάταξη η Κυβέρνηση αποδεικνύει ότι δεν έχει την πραγματική διάθεση να ενισχύσει το εισόδημα των γιατρών μας, έστω και μέσω της μειωμένης φορολόγησης των αμοιβών για τις εφημερίες.

Καλούμε την Κυβέρνηση ως το ελάχιστο μέτρο αναγνώρισης προσφοράς του ιατρικού προσωπικού του ΕΣΥ να μειώσει τον φορολογικό συντελεστή στις αμοιβές που θα λαμβάνει από τις εφημερίες σε 10% ως αυτοτελής φορολόγηση.

Στη συνέχεια προβλέπεται η φοροαπαλλαγή για τριάντα έξι μήνες για το εισόδημα φυσικών προσώπων από την εκμίσθωση ακινήτων που δηλώνονται ως κενά ή είχαν διατεθεί για βραχυχρόνια μίσθωση. Πιστεύουμε ότι είναι ένα ορθό μέτρο, αλλά από μόνο του δεν μπορεί να αποδώσει. Ο κύριος λόγος, κατά τη γνώμη μας, είναι ότι τα ακίνητα που είναι κατασχεμένα ή δεσμευμένα από funds, μεταφέρονται μέσω πακέτων από το ένα fund στο άλλο. Υπολογίζεται ότι τετρακόσιες χιλιάδες ακίνητα παραμένουν κλειστά λόγω χρεών και είναι ιδιοκτησίας εταιρειών διαχείρισης πιστώσεων, δηλαδή των funds και των τραπεζών.

Δεδομένου ότι το στεγαστικό πρόβλημα είναι οξύτατο στα αστικά κέντρα προτείνουμε την επιβολή ετήσιου τέλους, επί κενών κατοικιών σε εταιρείες διαχείρισης πιστώσεων, δηλαδή των fund και στις τράπεζες.

Επίσης, μεγάλος αριθμός ακινήτων παραμένουν κλειστά λόγω του σοβαρού κόστους που θα απαιτηθεί για την ανακαίνιση τους, το οποίο δεν μπορεί να αντιμετωπιστεί με προγράμματα επιδότησης. Προτείνουμε οι μισθώσεις ακινήτων να φορολογούνται στο ετήσιο αποτέλεσμα της διαφορά εσόδων – εξόδων, οπότε να εκπίπτουν πλήρως τα κόστη επισκευών και συντηρήσεων μέσω της τήρησης λογιστικών αρχείων εσόδων - εξόδων. Με αυτό τον τρόπο θα δοθούν κίνητρα να ανοίξουν ακίνητα που το κόστος αποκατάστασής τους είναι αρκετά υψηλό.

Στη συνέχεια προβλέπεται η αύξηση της ειδικής αποζημίωσης νυχτερινής απασχόλησης στο προσωπικό των σωμάτων ασφαλείας, Ελληνική Αστυνομία, Πυροσβεστικό και Λιμενικό Σώμα και στο στρατιωτικό προσωπικό των Ενόπλων Δυνάμεων από 2,77 ευρώ σε 3,33 ευρώ ανά ώρα νυχτερινής απασχόλησης, δηλαδή αύξηση 0,56 ευρώ μεικτά προ των νομίμων κρατήσεων.

Το κίνημά μας προφανώς διαφωνεί με τη διάταξη γιατί την θεωρεί ντροπιαστική για το σύνολο του πολιτικού συστήματος, να φέρει αύξηση 0,56 ευρώ μεικτά στο ένστολο προσωπικό της χώρας μας.

Από το Βήμα της Βουλής δηλώνουμε ότι θα σταθούμε δίπλα στους στρατιωτικούς, τους αστυνομικούς, τους πυροσβέστες και τους λιμενικούς στον δίκαιο αγώνα τους, για αξιοπρεπείς αποδοχές και στην αναγνώριση της επικινδυνότητας της αποστολής που τους έχει εμπιστευθεί η χώρα μας.

Καλούμε την Κυβέρνηση να αναλάβει τις ευθύνες της και είτε να αποσύρει την εν λόγω ντροπιαστική αύξηση είτε, ως ελάχιστη ένδειξη αναγνώρισης της προσφοράς τους, τουλάχιστον να διπλασιάσει την αποζημίωση στα 5,54 ευρώ ανά ώρα νυκτερινής απασχόλησης.

Παρακάτω προβλέπεται η αύξηση του τέλους ανθεκτικότητας στην κλιματική κρίση με κλίμακα από 2 έως 15 ευρώ ανά διανυκτέρευση κατά τους μήνες Απρίλιο έως Οκτώβριο. Πιστεύω ότι πρόκειται για έναν φόρο που αυξάνεται υπερβολικά, ενώ δεν συζητήθηκε με τους αρμόδιους φορείς και ειδικότερα για το αν θα προκαλέσει παρενέργειες στην τουριστική βιομηχανία. Η επιβολή ενός οριζόντιου τέλους είναι άδικο μέτρο για περιοχές που υστερούν σε τουριστική ανάπτυξη. Για παράδειγμα, τουρίστας που θα επιλέξει ένα πεντάστερο ξενοδοχείο στην Αλεξανδρούπολη, θα πληρώσει τέλος ανθεκτικότητας 15 ευρώ, ακριβώς το ίδιο με το να επιλέξει ένα πεντάστερο ξενοδοχείο στη Σαντορίνη. Προτείνουμε η επιβολή του τέλους ανθεκτικότητας να καθοριστεί ανά περιφέρεια και με βάση τις ιδιαιτερότητες και την τουριστική ανάπτυξη της κάθε περιοχής.

Νομοθετείται η χορήγηση άδειας διαμονής για πραγματοποίηση επένδυσης σε νεοφυή επιχείρηση. Ειδικότερα, χορηγείται άδεια διαμονής στην Ελλάδα σε πολίτες τρίτων χωρών που εισφέρουν τουλάχιστον 250.000 ευρώ στο κεφάλαιο επιχείρησης που είναι εγγεγραμμένοι στο Εθνικό Μητρώο Νεοφυών Επιχειρήσεων για την απόκτηση μετοχών σε αύξηση μετοχικού κεφαλαίου ή ομολόγων κατά την έκδοση ομολογιακού δανείου.

Συμφωνούμε με την εν λόγω διάταξη, όμως θα θέλαμε να δούμε και την επέκτασή της στον πρωτογενή τομέα, ο οποίος πάσχει από την έλλειψη επενδύσεων. Το κόμμα μας προτείνει να υπάρξει ανάλογη διάταξη και να χορηγείται άδεια διαμονής στην Ελλάδα σε πολίτες τρίτων χωρών που εισφέρουν τουλάχιστον 250.000 ευρώ για την επένδυση σε αγροτικό συνεταιρισμό.

Τέλος, θα ήθελα να αναφερθώ στο ότι πριν λίγες μέρες το Υπουργείο Οικονομικών φαίνεται να προχωρεί στον σχεδιασμό του θεσμικού πλαισίου λειτουργίας και φορολόγησης της αγοράς κρυπτονομισμάτων, προχωρώντας εκ νέου στη σύσταση αρμόδιας επιτροπής. Δυστυχώς, με ευθύνη της Κυβέρνησης, έχουμε μείνει πίσω και σε αυτόν τον τομέα, παρ’ όλο που σας το έχουμε θέσει ως θέμα στη Βουλή πάρα πολλές φορές.

Ας δούμε, εν συντομία, πώς αντιμετώπισε η Κύπρος το ζήτημα. Η Κύπρος παρέχει ένα από τα πλέον ευνοϊκά φορολογικά περιβάλλοντα για δραστηριότητες που σχετίζονται με τα κρυπτονομίσματα, παρά την απουσία εξειδικευμένης νομοθεσίας. Μέσα από το ισχύον φορολογικό πλαίσιο της Κύπρου, ιδιώτες και εταιρείες μπορούν να επωφεληθούν από τον χαμηλό εταιρικό φόρο 12,5%, την απαλλαγή από τον Φόρο Κεφαλαιακών Κερδών και τις ευνοϊκές διατάξεις για τα μερίσματα των non-domκατοίκων. Οι φορολογικές αποφάσεις τύπου tax ruling προσφέρουν επιπλέον βεβαιότητα για τη φορολογική μεταχείριση συγκεκριμένων συναλλαγών, εξασφαλίζουν ότι οι φορολογούμενοι κινούνται σε ένα ασφαλές και ξεκάθαρο περιβάλλον. Ενώ η Κύπρος έχει βρει τον τρόπο να φορολογεί τα κέρδη από συναλλαγές σε κρυπτονομίσματα, τα οποία κατά τεκμήρια αφορούν τα υψηλά εισοδηματικά στρώματα, στην Ελλάδα η Κυβέρνηση αποφάσισε τη φορολόγηση των φιλοδωρημάτων των εργαζομένων.

Η ανάκαμψη της αγοράς κρυπτονομισμάτων και η διαφαινόμενη περαιτέρω ανάπτυξή της, μετά την αλλαγή προεδρίας στις ΗΠΑ σε συνδυασμό με την απουσία συγκεκριμένου νομοθετικού πλέγματος και φορολογικού πλαισίου, καθιστούν επιτακτική την ανάγκη εγκαθίδρυσής τους και στη χώρα μας.

Είναι καιρός η Κυβέρνηση να το πάρει απόφαση και να φορολογήσει εισοδήματα των υψηλών εισοδηματικών στρωμάτων και όχι να ψάχνει για φορολογικά έσοδα από μεσαία και χαμηλά εισοδήματα που λαμβάνουν φιλοδωρήματα.

Ευχαριστώ πάρα πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Βορύλλα.

Θα καλέσω τώρα στο Βήμα τον ειδικό αγορητή από την Πλεύση Ελευθερίας κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, θα ήθελα κατ’ αρχάς να εκφράσω τα ειλικρινή συλλυπητήριά μας για τα θύματα από τις θεομηνίες των τελευταίων ημερών και να υπογραμμίσω τη διαρκή στήριξη της Πλεύσης Ελευθερίας στους ανθρώπους που πλήττονται από τις φυσικές καταστροφές στη Λήμνο, στη Ρόδο και στην πολύπαθη Θεσσαλία.

Ξεκινώντας, θα ήθελα να πω ότι το νομοσχέδιο που έχουμε μπροστά μας προς συζήτηση έχει παρουσιαστεί από την Κυβέρνηση ως ένα νομοσχέδιο φοροαπαλλαγών και αυξήσεων αποδοχών. Ο κύριος Πρωθυπουργός ανακοίνωσε στη ΔΕΘ ότι θα κάνει δώδεκα φοροαπαλλαγές και δώδεκα αυξήσεις αποδοχών.

Όπως θα δούμε όμως, στην πραγματικότητα δεν πρόκειται για κάτι τέτοιο μόνο. Το νομοσχέδιο είναι ένα μείγμα από φοροαπαλλαγές όχι επαρκείς, γιατί είναι μικρότερες από τους φόρους που εισπράττει η Κυβέρνηση από τους πολίτες και ταυτόχρονα υπάρχουν και περικοπές καθώς και αυξήσεις φόρων ή εισαγωγή και καινούργιων φόρων στο νομοσχέδιο. Με άλλα λόγια, ο τρόπος με τον οποίο η Κυβέρνηση παρουσιάζει το νομοσχέδιο δεν είναι καθόλου ακριβής. Το αντίθετο μάλιστα.

Για να είμαι συγκεκριμένος, θα ξεκινήσω λέγοντας ότι στην ανάρτησή του την προπερασμένη Κυριακή στις 24 Νοεμβρίου ο κύριος Πρωθυπουργός είπε ξεκάθαρα τα εξής και διαβάζω από την ανάρτησή του: «Δεν θα σας κουράσω με πολλούς αριθμούς. Θα επισημάνω μόνο τα εξής. Είναι ένας προϋπολογισμός» αναφερόμενος στον προϋπολογισμό του 2025, στον οποίο στην πραγματικότητα εντάσσεται το παρόν νομοσχέδιο «με κοινωνικό πρόσημο, με τις μόνιμες θετικές παρεμβάσεις για τους πολίτες και τις επιχειρήσεις να είναι αυξημένες κατά 1,1 δισεκατομμύριο ευρώ σε σχέση με τον προϋπολογισμό του 2024».

Λίγες γραμμές παρακάτω, όμως, ο ίδιος ο Πρωθυπουργός λέει τα εξής: «Η περιστολή της φοροδιαφυγής σε συνδυασμό με την αύξηση των αμοιβών και τη μείωση της ανεργίας, οδήγησαν σε αύξηση των συνολικών φορολογικών εσόδων το 2024 κατά 3,7 δισεκατομμύρια ευρώ, πολύ πάνω από τον στόχο μας». Με άλλα λόγια, συνολικά, μαζί με τις περικοπές, τις εισαγωγές νέων φόρων, τις αυξήσεις υφιστάμενων φόρων και τις φοροαπαλλαγές, το νομοσχέδιο εξοικονομεί για τους πολίτες 1,1 δισεκατομμύριο, τη στιγμή που υπάρχουν έσοδα αυξημένα σε σχέση με τις προβλέψεις της Κυβέρνησης κατά 3,7 δισεκατομμύρια. Αυτά λέει ο Πρωθυπουργός στην ανάρτησή του.

Όμως δεν είναι μόνο αυτά. Αν δούμε την αιτιολογική έκθεση που συνοδεύει το νομοσχέδιο, στα ψιλά γράμματα -κάτι το οποίο φοβάμαι οι Βουλευτές και η εισηγήτρια της Νέας Δημοκρατίας δεν τόνισαν-, στη σελίδα 124, κάτω από τον τίτλο: «Οφέλη της αξιολογούμενης ρύθμισης» έχουμε, όσον αφορά τη δημόσια διοίκηση και τους θεσμούς, αύξηση εσόδων. Πώς γίνεται φοροαπαλλαγή με αύξηση εσόδων; Αναφορικά με την αγορά, την οικονομία και τον ανταγωνισμό υπάρχει εδώ υπογράμμιση για το ότι υπάρχει μείωση δαπανών.

Με άλλα λόγια, το ίδιο το νομοσχέδιο στην αιτιολογική έκθεση λέει ξεκάθαρα πως σκοπός είναι η αύξηση εσόδων και η μείωση δαπανών. Αυτά έρχονται σε αντίθεση, όμως, με τον τρόπο με τον οποίο η Κυβέρνηση παρουσιάζει το νομοσχέδιο.

Δεν φτάνουν μόνο αυτά. Έχουμε και κάποια στοιχεία τα οποία είναι ιδιαιτέρως ενδεικτικά. Νωρίτερα η εισηγήτρια της Νέας Δημοκρατίας αλλά και κατά τη διάρκεια της συζήτησης του προϋπολογισμού του 2025 στην Επιτροπή Οικονομικών Υποθέσεων ο κ. Χατζηδάκης και η εισηγήτρια της Νέας Δημοκρατίας μας παρουσίασαν επιλεκτικά τα στοιχεία της EUROSTAT για τη μείωση φόρων από το 2022 ως το 2023 ως συνολικό ποσοστό της οικονομίας του ΑΕΠ. Πράγματι, υπάρχει μείωση φόρων από το 2022 στο 2023. Όμως αυτό δεν λέει απολύτως τίποτα. Διότι, για παράδειγμα -και θα το καταθέσω για τα Πρακτικά-, το 2018 προς το 2019 η κυβέρνηση τότε του ΣΥΡΙΖΑ μείωσε φόρους και ήταν η δεύτερη κυβέρνηση σε μείωση φόρων σε όλη την Ευρωπαϊκή Ένωση. Όμως, μακροχρόνια οι φόροι αυξάνονται. Το καταθέτω αυτό για τα Πρακτικά, για να υπάρχει.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, το 2005, σύμφωνα με στοιχεία της EUROSTAT που έχω εδώ, η συμβολή των φόρων ως ποσοστό της ελληνικής οικονομίας για την Ελλάδα ήταν 33,5%. Αυτό ήταν το ποσοστό των φόρων από το σύνολο της οικονομίας. Δέκα χρόνια μετά, το 2015 -εκεί έγινε η μεγάλη φοροεπιδρομή-, η συμβολή των φόρων στο Ακαθάριστο Εθνικό Προϊόν ανέβηκε από 33,5% σε 39,8, σχεδόν 40% σε αυτή τη δεκαετία. Οκτώ από τα δέκα χρόνια αυτά συμμετείχε στην Κυβέρνηση, κύριε Υφυπουργέ, και η Νέα Δημοκρατία. Το καταθέτω εδώ για τα Πρακτικά, για να υπάρχει και για να ξέρουν οι πολίτες ποιος φορολογεί και ποιος δίνει φοροαπαλλαγές σε βάθος χρόνου.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, και τα στοιχεία που μας έδωσε ο Πρωθυπουργός στην ανάρτησή του για τις 24 Νοεμβρίου δεν είναι εντελώς ακριβή. Λέει ότι υπάρχουν αυξήσεις προβλεπόμενων φόρων για το 2025 της τάξης των 3,7 δισεκατομμυρίων. Διαβάζω εδώ από τα στοιχεία που παρουσίασε η Κυβέρνηση στον προϋπολογισμό του 2025 για τον προϋπολογισμό του 2024: «Οι φόροι που αναμένεται να εισπραχθούν ανέρχονται σε 62,9 δισεκατομμύρια ευρώ.

Οι προβλέψεις για τους φόρους του 2025 είναι στα 69,2 δισεκατομμύρια ευρώ. Δηλαδή, έχουμε μια αύξηση της τάξης των 6,2 δισεκατομμυρίων, με βάση τις προβλέψεις της Κυβέρνησης -όχι με βάση τις εκτιμήσεις, αλλά τις προβλέψεις της Κυβέρνησης- για το 2025. Είναι 6,2 δισεκατομμύρια. Καταθέτω το σχετικό έγγραφο στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η πραγματική εικόνα όσον αφορά τη φορολόγηση των πολιτών από την Κυβέρνηση της Νέας Δημοκρατίας. Και το να παραθέτει η εισηγήτρια της Νέας Δημοκρατίας επιλεκτικά μία χρονιά όπου υπήρξε μείωση φόρων, από το 2022 ως το 2023, δεν αλλάζει την πραγματική εικόνα, την οποία γνωρίζουν οι πολίτες και τη νιώθουν καθημερινά στο «πετσί» τους. Υπόκεινται οι πολίτες στη χώρα μας σε μία φοροεπιδρομή από την Κυβέρνηση της Νέας Δημοκρατίας διαχρονικά, η οποία δεν σταματά.

Μέσα στο πλαίσιο αυτό, επειδή η Κυβέρνηση βρίσκεται πλέον σε αμηχανία γιατί λόγω της εισαγωγής νέας τεχνολογίας εισπράττει πολύ περισσότερους φόρους από εκείνους που προέβλεπε, το παρόν νομοσχέδιο έρχεται να δώσει μειωμένες φοροαπαλλαγές, για να μετριάσει, αν θέλετε, τη ζημιά ή τον πόνο όσον αφορά τους πολίτες που φορολογούνται από την Κυβέρνηση.

Το νομοσχέδιο το ίδιο -θα αναφερθώ εδώ στην έκθεση του Γενικού Λογιστηρίου του Κράτους- εισάγει και φόρους. Υπάρχει εδώ, σύμφωνα με την έκθεση του Γενικού Λογιστηρίου του Κράτους, αύξηση εσόδων ύψους 254 εκατομμυρίων ευρώ περίπου, η οποία αναλύεται σε 202 εκατομμύρια περίπου από την αναμόρφωση του τέλους ανθεκτικότητας, 52 εκατομμύρια από την επιβολή του τέλους κρουαζιέρας.

Επίσης, προβλέπονται αυξήσεις εσόδων για τον προϋπολογισμό λόγω του νέου πλαισίου φορολόγησης των αμοιβαίων κεφαλαίων επιχειρηματικών συμμετοχών κλειστού τύπου, από την είσπραξη φόρου ασφαλίστρων και ενδεχόμενη αύξηση εσόδων από εισαγωγή ειδικής χρονικής ρύθμισης ως προϋπόθεση επιβολής του φόρου υπεραξίας, από είσπραξη του προβλεπόμενου διοικητικού προστίμου στις περιπτώσεις μη τήρησης κ.λπ.. Υπάρχουν δηλαδή πολλές νέες εισαγωγές φόρων και αυξήσεις φόρων.

Προβλέπεται εξοικονόμηση δαπάνης από την εισαγωγή εξαίρεσης από την επιχορήγηση στεγαστικής συνδρομής λόγω μείωσης του ορίου των ετήσιων ακαθάριστων εσόδων άνω του οποίου οι επιχειρήσεις υποχρεούνται σε ασφάλιση έναντι φυσικών καταστροφών, λόγω εξαίρεσης των υπόχρεων σε ασφάλιση οχημάτων κ.λπ..

Αυτή είναι η πραγματική εικόνα του νομοσχεδίου και δεν θα πρέπει να μας εξαπατά το γεγονός ότι η Κυβέρνηση το λανσάρει ως ένα νομοσχέδιο που βασίζεται μόνο σε φοροαπαλλαγές και σε αυξήσεις αποδοχών, όπως λέει ο Πρωθυπουργός.

Έρχομαι τώρα πιο συγκεκριμένα στο άρθρο 3, για να τα δούμε αυτά πώς αποτυπώνονται στο νομοσχέδιο.

Το άρθρο 3 καταργεί το τέλος επιτηδεύματος. Το τέλος επιτηδεύματος είναι ένας φόρος μνημονιακός, που εισήχθη το 2011, και ο οποίος μειώθηκε κατά το ήμισυ πέρσι όταν η Κυβέρνηση εισήγαγε νομοσχέδιο με το οποίο φορολογεί τους ελεύθερους επιχειρηματίες και τις μικρές επιχειρήσεις με τεκμαρτό εισόδημα. Και ως αντιστάθμισμα, αν θέλετε, έδωσε μία μείωση στο τέλος επιτηδεύματος. Η μείωση αυτή επίσης αυξάνεται τώρα λίγο περισσότερο.

Για να έχετε μια πληρέστερη εικόνα, σύμφωνα με στοιχεία της ΑΑΔΕ από ρεπορτάζ του Θανάση Κουκάκη στις 17 Σεπτεμβρίου, οι εισπράξεις φόρων από το τεκμαρτό εισόδημα ανέρχονται μέχρι τώρα στα 440 εκατομμύρια, ενώ η έκθεση του Γενικού Λογιστηρίου του Κράτους που συνοδεύει το νομοσχέδιο λέει ότι από την κατάργηση του τέλους επιτηδεύματος, που συνοδεύει αυτό το μέτρο, η Κυβέρνηση θα χάσει 238 εκατομμύρια ευρώ. Δηλαδή, παίρνει τα διπλά στην πραγματικότητα και δίνει τα μισά πίσω, για να αντισταθμίσει το βάρος.

Κάτι αντίστοιχο συμβαίνει και με άλλους φόρους, όπως είναι, για παράδειγμα, η απαλλαγή από τον ΕΝΦΙΑ στο άρθρο 10 του νομοσχεδίου. Έρχεται η Κυβέρνηση εδώ και λέει ότι μειώνει τον ΕΝΦΙΑ. Όμως, μειώνει τον ΕΝΦΙΑ υπό έναν όρο: Ως κίνητρο για να μπορέσουν οι ιδιοκτήτες ακίνητης περιουσίας να ασφαλίσουν την ακίνητη περιουσία τους ιδιωτικά σε περίπτωση φυσικών καταστροφών και μόνο τότε. Αυτό σημαίνει ότι θα υπάρχει επιβάρυνση συνολικά για τον ιδιοκτήτη του ακινήτου, αφού τα ασφάλιστρα από φυσικές καταστροφές θα υπερβαίνουν τη μείωση του φόρου του ΕΝΦΙΑ.

Αντίστοιχη προσέγγιση υπάρχει και όσον αφορά την ασφάλιση επιχειρήσεων στο επίμαχο άρθρο 25, όπου εδώ έχουμε πλέον ένα μνημείο αναξιοπιστίας της Κυβέρνησης.

Τον περασμένο Ιούλιο -αρχές Ιουλίου- το Υπουργείο Περιβάλλοντος ψήφισε έναν νόμο για την ιδιωτική ασφάλιση έναντι φυσικών καταστροφών. Και αυτός έχει γίνει νόμος του κράτους με αριθμό 5116 για το 2024.

Όταν ο νόμος αυτός εισήχθη, ο τότε Υφυπουργός που τον έφερε στη Βουλή, ο κ. Τριαντόπουλος είχε πει -διαβάζω από τα Πρακτικά της συνεδρίασης της σχετικής επιτροπής της 25ης Ιουνίου- ότι προβλέπεται η υποχρεωτική ασφάλιση έναντι φυσικών καταστροφών για επιχειρήσεις με ετήσια ακαθάριστα έσοδα άνω των δύο εκατομμυρίων ευρώ. Για πολύ μεγάλες επιχειρήσεις, είχε πει ο κ. Τριαντόπουλος, όχι μικρές και μικρομεσαίες και λαϊκές επιχειρήσεις, όπως ακούστηκε.

Αυτό το άρθρο έρχεται και λέει ότι, με βάση τον νόμο που πέρασε στις αρχές Ιουλίου, οι επιχειρήσεις που έχουν τζίρο πάνω από 2 εκατομμύρια ευρώ υποχρεώνονται να ασφαλίζονται ιδιωτικά έναντι των φυσικών καταστροφών. Και βεβαίωσε τότε, με το απόσπασμα που σας διάβασα, ο κύριος Υφυπουργός ότι αυτό αφορά μόνο τις πολύ μεγάλες επιχειρήσεις. Δηλαδή, μικρομεσαίες και μικρές λαϊκές επιχειρήσεις, όπως τις ονόμασε, δεν θα υπόκεινται σε αυτόν τον φόρο.

Τότε, ο εισηγητής της πλειοψηφίας, ο κ. Κόνσολας, μας είχε επιβεβαιώσει και είπε τα εξής στην επιτροπή της 26ης Ιουνίου: «Στο άρθρο 5, που εισήγαγε αυτό το μέτρο, καθίσταται σαφές ότι η θέσπιση της υποχρεωτικότητας της ιδιωτικής ασφάλισης αφορά σε επιχειρήσεις των οποίων τα ετήσια ακαθάριστα έσοδα υπερβαίνουν το ποσό των 2 εκατομμυρίων ευρώ. Ο κύριος Υπουργός είχε πει…» –συνέχισε ο κ. Κόνσολας- για την ευαισθησία του Πρωθυπουργού για το όριο που έχει βάλει, τα 2 εκατομμύρια». Για την ευαισθησία του Πρωθυπουργού, κύριε Υφυπουργέ!

Τότε, στη συνεδρίαση αυτή εκ μέρους της Πλεύσης Ελευθερίας είχα πει τα εξής στην τελευταία συνεδρίαση, στις 28 Ιουνίου: «Το άλλο θέμα που τέθηκε και το θέτουν πολλοί επιχειρηματίες μικρών επιχειρήσεων είναι να μην κατέβει το όριο κάτω από τα δύο εκατομμύρια. Ακούσαμε τον κύριο Υφυπουργό, ο οποίος διαβεβαίωσε ότι δεν έχετε σκοπό να το κάνετε. Θα θέλαμε να είναι σαφές σε όλους ότι η ιδιωτική ασφάλιση δεν πρόκειται να μετακυλήσει αργότερα με μια τροπολογία ή με κάποιο άρθρο σε ένα άσχετο νομοσχέδιο που να κατεβάζει τον τζίρο στο ένα εκατομμύριο ή το μισό εκατομμύριο και μετά να βρεθούν άνθρωποι οι οποίοι δεν έχουν τη δυνατότητα να καλυφθούν με ιδιωτική ασφάλιση».

Ξέρετε κάτι; Το άρθρο 25 του νομοσχεδίου αυτού κατεβάζει το όριο υποχρεωτικής ασφάλισης για φυσικές καταστροφές σε επιχειρήσεις με τζίρο από μισό εκατομμύριο και πάνω, δηλαδή σε μικρές και μεσαίες επιχειρήσεις. Δεν μιλάμε για επιχειρήσεις που έχουν κέρδος μισό εκατομμύριο, αλλά για επιχειρήσεις που έχουν τζίρο μισό εκατομμύριο.

Αυτό, παρά τις διαβεβαιώσεις που είχαμε πριν από λίγους μήνες, κύριε Υφυπουργέ, κάτι δείχνει, νομίζω, για την αξιοπιστία της Κυβέρνησης, όταν υπόσχεται ότι δεν πρόκειται να κάνει κάτι το οποίο θα πλήξει τους μικρούς και μεσαίους επιχειρηματίες.

Το ίδιο δυστυχώς συμβαίνει και με την ασφάλιση οχημάτων. Το νομοσχέδιο τώρα φέρνει την υποχρεωτική ασφάλιση οχημάτων από φυσικές καταστροφές, πυρκαγιές και πλημμύρες και μάλιστα όταν είναι και σταθμευμένα σε μόνιμη βάση, με το άρθρο 26.

Επίσης, θα πρέπει να αναφερθούμε εδώ και στον τρόπο με τον οποίο η Κυβέρνηση αποφάσισε να νομοθετήσει με το άρθρο 5 για τη φορολόγηση των φιλοδωρημάτων από 300 ευρώ και πάνω.

Οι εκπρόσωποι των φορέων στη διάρκεια της ακρόασης φορέων στην επιτροπή ζήτησαν ξεκάθαρα η φορολόγηση των φιλοδωρημάτων να μην γίνεται σε μηνιαία βάση, να μην υπάρχει δηλαδή ένα αφορολόγητο 300 ευρώ κάθε μήνα, αλλά να γίνεται σε ετήσια βάση. Δηλαδή, αυτό να μεταφραστεί σε ένα αφορολόγητο ποσό 3.600 ευρώ τον χρόνο, για να μπορέσουν να ωφεληθούν από αυτό και οι εποχικοί εργαζόμενοι, οι οποίοι δεν δουλεύουν δώδεκα μήνες τον χρόνο, αλλά οι οποίοι ενδεχομένως να επωφεληθούν από αφορολόγητα φιλοδωρήματα άνω των 300 ευρώ τον μήνα και οι οποίοι όμως δεν θα δουλεύουν όλο τον χρόνο.

Αυτό τους το αρνείται, από ό,τι φαίνεται, η Κυβέρνηση. Αλλά και η ίδια η ιδέα της φορολόγησης των φιλοδωρημάτων δείχνει, αν θέλετε, μια μικροψυχία εκ μέρους της Κυβέρνησης όσον αφορά τον τρόπο με τον οποίο αντιμετωπίζει τους πολίτες, ιδίως τους πολίτες οι οποίοι εργάζονται σε επαγγέλματα που εξαρτώνται από τα φιλοδωρήματα. Και την ίδια στιγμή στο άρθρο 65, που εντάσσεται στο μέρος του νομοσχεδίου που αναδιαρθρώνει την εφορία, την ΑΑΔΕ, δίνει μπόνους σε μια νέα κατηγορία που εισάγει, στους υποδιοικητές της ΑΑΔΕ, οι οποίοι θα παίρνουν μπόνους αν πετύχουν τους στόχους που βάζει η ΑΑΔΕ για φοροεισπράξεις. Δηλαδή υπάρχουν εδώ αδρά πληρωμένοι δημόσιοι υπάλληλοι, οι οποίοι λαμβάνουν μπόνους αν φορολογήσουν περισσότερο τους πολίτες. Και μάλιστα τα μπόνους αυτά μπορούν να φτάσουν σε αρκετά υψηλά ποσά, όπως λέει το νομοσχέδιο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα αρκεστώ σε αυτά τα βασικά σημεία ως προς την πρωτολογία. Και θα κλείσω, κύριε Πρόεδρε, με τα εξής σχόλια. Η Πλεύση Ελευθερίας θεωρεί πως η Κυβέρνηση δεν νομιμοποιείται ηθικά να αυξάνει τα έσοδα από φόρους, λόγω των μεθόδων πάταξης της φοροδιαφυγής, και να μην επιστρέφει όλα όσα εισπράττει στους πολίτες. Ή αν δεν το κάνει, να λέει τουλάχιστον ότι φορολογεί τους πολίτες περισσότερο. Όχι να εισπράττει περισσότερα, να δίνει πίσω -σύμφωνα με τον Πρωθυπουργό αυτό, εμείς θεωρούμε ότι είναι περισσότερα- το ένα τρίτο και να προσποιείται μετά ότι μοιράζει φόρους και ότι είναι μια φιλελεύθερη Κυβέρνηση η οποία δεν πιστεύει στην υψηλή φορολόγηση. Δεν είστε μια φιλελεύθερη Κυβέρνηση η οποία μειώνει τους φόρους. Είναι φανερό ότι διατηρείτε ένα φορολογικό καθεστώς το οποίο είναι άδικο και το οποίο φορολογεί τους πολίτες αδρά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και συγκεκριμένα η Πλεύση Ελευθερίας έχει καταθέσει δέκα προτάσεις για μείωση του ΦΠΑ σε διαφορετικές περιπτώσεις. Έχει εναντιωθεί στο νομοσχέδιο που φέρατε για το τεκμαρτό εισόδημα των αυτοαπασχολούμενων και των μικρών επιχειρήσεων. Θέλουμε την κατάργησή του. Έχει, επίσης, προτείνει, με πρόταση, και προτείνει ξανά τώρα την φορολόγηση των υπερκερδών των τραπεζών που έφταναν μέχρι και πέρυσι στα 3,65 δισεκατομμύρια ευρώ -πρόκειται για τον μισό προϋπολογισμό της εθνικής άμυνας για το 2025- και που φέτος αναμένεται να φτάσουν πάλι σε αντίστοιχα ύψη, ίσως και περισσότερο, οι τράπεζες. Και δεν μιλάμε για τζίρο. Εδώ μιλάμε για καθαρά κέρδη.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Τέλος, πρέπει να πω ότι τα μέτρα με τα οποία υποχρεώνετε μικρές και μεσαίες επιχειρήσεις, αλλά και τα ΙΧ, να ασφαλίζονται υποχρεωτικά σε περίπτωση φυσικών καταστροφών, αυτά είναι αιτήματα του ασφαλιστικού κλάδου. Και ο ασφαλιστικός κλάδος στη χώρα μας τα τελευταία δέκα χρόνια έχει καθαρά κέρδη της τάξης των 400 εκατομμυρίων ευρώ ετησίως. Και σε αυτόν τον ασφαλιστικό κλάδο με τα τεράστια αυτά κέρδη, έρχεστε τώρα και δίνετε ένα ακόμη δώρο να μπορεί να ασφαλίζει μικρές και μεσαίες επιχειρήσεις και αυτοκινητιστές για την περίπτωση φυσικών καταστροφών. Φοβόμαστε ότι η Κυβέρνηση με το να ισχυρίζεται ότι μοιράζει φοροαπαλλαγές με αυτό το νομοσχέδιο, δεν πείθει κανέναν.

Η Πλεύση Ελευθερίας είναι αντίθετη με όλα αυτά τα μέτρα και πιστεύει ότι σε μια συγκυρία όπου οι πολίτες αντιμετωπίζουν μια οξύτατη κρίση κόστους ζωής και ακρίβειας, η Κυβέρνηση έπρεπε να ακολουθήσει την ακριβώς αντίθετη πολιτική.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τέσσερις εκπαιδευτικοί συνοδοί τους από το 9ο Δημοτικό Σχολείο Τρίπολης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Τετάρτης 4 Δεκεμβρίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)

1. Η με αριθμό 270/30-11-2024 επίκαιρη ερώτηση του Βουλευτή Αχαΐας της Κ.Ο. «ΝΙΚΗ» κ. Σπυρίδωνα Τσιρώνη προς τον Υπουργό Παιδείας, Θρησκευμάτων και Αθλητισμού με θέμα: «Επαναλειτουργία κλειστού κολυμβητηρίου Σερρών και νέο κολυμβητήριο».

Τον λόγο τώρα έχει ο ειδικός αγορητής από την Κοινοβουλευτική Ομάδα των Σπαρτιατών κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θέλω και εγώ από αυτό εδώ το Βήμα να εκφράσω τα θερμά μου και ειλικρινή συλλυπητήρια εκ μέρους των Σπαρτιατών στις οικογένειες των συνανθρώπων μας που έχασαν τη ζωή τους από τα ακραία καιρικά φαινόμενα.

Ο φερόμενος ως τίτλος του παρόντος φορολογικού νομοσχεδίου είναι παραπειστικός. Ο σωστός τίτλος, αυτός που απεικονίζει την πραγματικότητα, θα έπρεπε να είναι: Πρόστιμα φορολογικής τρομοκρατίας και τα 5 δισεκατομμύρια των τραπεζών και τα φιλοδωρήματα των σερβιτόρων και ο εμπαιγμός των ένστολων και σωμάτων ασφαλείας με αύξηση των υπερωριών τους με 55 λεπτά μεικτά.

Για το επίδομα επικινδυνότητας ούτε λόγος. Το νομοσχέδιο, ενώ εμφανίζεται ως φοροαπαλλακτικό, στην πραγματικότητα κάνει ακριβώς το αντίθετο, αφού, όπως παραδέχονται οι συντάκτες του, προβλέπεται να έχει ως αποτέλεσμα την αύξηση των εσόδων. Σύμφωνα με τα επίσημα στοιχεία του Υπουργείου Οικονομικών, στα 13,5 δισεκατομμύρια ευρώ έκλεισε το πρωτογενές πλεόνασμα για το δεκάμηνο Ιανουαρίου - Οκτωβρίου του 2024, υπερβαίνοντας κατά πολύ τον στόχο. Ενώ η Κυβέρνηση πανηγυρίζει, είναι βέβαιο ότι το πλεόνασμα επιτεύχθηκε εις βάρος των πολιτών, λόγω αύξησης των εισπραττόμενων φόρων, προερχόμενων από την υπερακρίβεια που μαστίζει τις αγορές, τις χαμηλές συντάξεις, τις μειωμένες δαπάνες σε υγεία και παιδεία και γενικά το λεγόμενο «στύψιμο» των φορολογούμενων.

Φυσικά, το πλεόνασμα θα διατεθεί για την αποπληρωμή του χρέους, αντί για μέτρα στήριξης των πολιτών και των επιχειρήσεων, σύμφωνα και με τον Υπουργό Οικονομικών, ο οποίος δηλώνει ότι το σύμφωνο σταθερότητας δεν το επιτρέπει. Μόλις εχθές ο Πρωθυπουργός εξήγγειλε από το Λονδίνο ότι δεν πρόκειται να φορολογήσει εκτάκτως τα υπερκέρδη των τραπεζών, μήνυμα ενθαρρυντικό για τους μετόχους των τραπεζών και αποθαρρυντικό για τους αγωνιστές της καθημερινότητας που πασχίζουν να επιβιώσουν εν μέσω γενικευμένης ακρίβειας και υπέρογκων φόρων. Οι μικροελαφρύνσεις δεν φέρνουν ποτέ τη φορολογική άνοιξη. Τα καθαρά κέρδη εννεάμηνου του 2024 για τις τέσσερις συστημικές τράπεζες ξεπερνούν τα 3,5 δισεκατομμύρια ευρώ. Ενώ οι προβλέψεις για τα συνολικά κέρδη έως το τέλος του έτους αγγίζουν τα 5 δισεκατομμύρια ευρώ. Τα υψηλά κέρδη των τραπεζών οφείλονται στα υψηλά επιτόκια δανεισμού, στις υψηλές προμήθειες ηλεκτρονικών συναλλαγών και στα χαμηλά επιτόκια καταθέσεων.

Η υποχρεωτική ψηφιοποίηση της κυκλοφορίας του χρήματος με τα POS και τις ηλεκτρονικές πληρωμές επιφέρουν επιπλέον κέρδη στις τράπεζες από τις προμήθειες των καθημερινών συναλλαγών που πριν λίγο καιρό δεν υπήρχαν. Τα ίδια ηλεκτρονικά συστήματα πληρωμών που αποφέρουν κέρδη στις τράπεζες, καταγράφουν και τα φιλοδωρήματα τον σερβιτόρων, αφού το χρήμα μόνο ηλεκτρονικά κυκλοφορεί πλέον. Οι σερβιτόροι ζουν καθημερινά με εργασιακή ανασφάλεια, αφού σπάνια σερβιτόρος μπορεί να κάνει καριέρα σε αυτό το χαμηλά αμειβόμενο επάγγελμα. Οι σερβιτόροι, εάν είναι τυχεροί, μπορεί να λάβουν φιλοδωρήματα από τους πελάτες, στα οποία επιβάλλεται φόρος ως κατάλοιπο προηγούμενων κυβερνήσεων στις οποίες ανήκει δικαιωματικά το όνειδος της εισαγωγής αυτού του επαίσχυντου φόρου.

Με το άρθρο 5 του παρόντος νομοσχεδίου η Κυβέρνηση απαλλάσσει από τον φόρο τα πρώτα 300 ευρώ των φιλοδωρημάτων ανά μήνα, και όχι 3.600 ευρώ ανά έτος, αλλά τον διατηρεί στα υπόλοιπα. Πράξη μικροψυχίας, αφού θα έπρεπε να τον καταργήσει τελείως, εν μέσω, μάλιστα, των ανακοινωθέντων υψηλών πρωτογενών πλεονασμάτων. Ποια σύγκριση θα μπορούσε άραγε να γίνει μεταξύ 5 δισεκατομμυρίων των τραπεζών, μη εκτάκτως φορολογουμένων, και φιλοδωρημάτων των σερβιτόρων μονίμως φορολογουμένων; Δυστυχώς, καμμία.

Από μια άλλη οπτική γωνία το υπό ψήφιση νομοσχέδιο κυριαρχείται από δυσβάσταχτα πρόστιμα. Στο άρθρο 87 περί φορολογικής συμμορφώσεως, παράγραφος 5, αναφέρεται ότι επιβάλλεται στα ευθυνόμενα πρόσωπα πρόστιμο ύψους 2.500 ευρώ για κάθε παράβαση της παραγράφου 4.

Οι παραβάσεις αυτές αφορούν στη μη εγγραφή σε μητρώο της Ανωτάτης Αρχής Δημοσίων Εσόδων, στη μη διαβίβαση ηλεκτρονικών αρχείων, στην εκπρόθεσμη αρχική διαβίβαση ηλεκτρονικών αρχείων και στην εκπρόθεσμη διαβίβαση διορθωτικών ή συμπληρωματικών ηλεκτρονικών αρχείων. Συνολικά είναι τέσσερις παραβάσεις. Συνεπώς, το πρόστιμο που μπορεί να επιβληθεί σε ένα ευθυνόμενο πρόσωπο για το σύνολο των παραβάσεων της παραγράφου 4 φτάνει άνετα 10.000 ευρώ, δηλαδή τέσσερις παραβάσεις επί χιλιάδες ευρώ.

Προβλέπεται, όμως, ότι για την περίπτωση της εκπρόθεσμης αρχικής διαβίβασης δεδομένων το πρόστιμο των 2,5 χιλιάδων ευρώ προσαυξάνεται κατά 50 ευρώ για κάθε ημέρα καθυστέρησης. Αν υποθέσουμε καθυστέρηση τριάντα ημερών, τότε έχουμε επιπλέον πρόστιμο 30 χ 50 = 1.500 ευρώ και συνολικά 11,5 χιλιάδες ευρώ. Αν η καθυστέρηση είναι μεγαλύτερη, το πρόστιμο εκτινάσσεται στον ουρανό. Το πρόστιμο επιβάλλεται στο όνομα του κάθε ευθυνόμενου προσώπου, δηλαδή δημοσίου υπαλλήλου, και είναι πληρωτέο εφάπαξ εντός τριάντα ημερών.

Θα κάνω ερώτηση κρίσεως: Υπάρχουν πολλοί δημόσιοι υπάλληλοι με αποταμίευση, τουλάχιστον, 11,5 χιλιάδων ευρώ εκτεινόμενη απεριόριστα προς τα άνω, ώστε να ανταποκριθούν άμεσα στην πληρωμή ενός τέτοιου προστίμου; Ασφαλώς και όχι.

Στο άρθρο 88 παράγραφος 12 προβλέπονται πρόστιμα για την εκπρόθεσμη διαβίβαση ή υποβολή στοιχείων από πρόσωπα που δεν ανήκουν στον δημόσιο τομέα. Τα πρόστιμα αυτά κυμαίνονται από 20.000 έως 50.000 ευρώ ανάλογα με το ύψος των ακαθαρίστων εσόδων του υπόχρεου προσώπου.

Στην παράγραφο 12 αναφέρεται ότι το πρόστιμο για την εκπρόθεσμη αποστολή συμπληρωματικών ή διορθωτικών στοιχείων μπορεί να φτάσει έως και το διπλάσιο του αρχικού προστίμου. Συνεπώς, το πρόστιμο για την παράβαση της περίπτωσης β΄ μπορεί να φτάσει άμεσα τις 100.000 ευρώ. Διόλου ευκαταφρόνητο ποσό.

Το Υπουργείο Οικονομικών αξιοποιεί τα πρόστιμα αυτά ως επικρεμάμενη δαμόκλειο σπάθη επί των κεφαλών των ευθυνομένων προκαλώντας σε αυτούς ψυχολογία ανασφάλειας και φορολογικής τρομοκρατίας. Η υποβολή των εν λόγω προστίμων δημιουργεί ζητήματα αναλογικότητας, δικαιοσύνης και σκοπιμότητας.

Για τα πρόστιμα του άρθρου 87, όπως εξήγησα προηγουμένως, ο ουρανός είναι το όριο αφού το πρόστιμο δεν μπορεί να προσδιοριστεί επακριβώς λόγω του ότι είναι άγνωστος ο πιθανός αριθμός ημερών καθυστέρησης, για τις οποίες επαυξάνεται αυτό.

Ομοίως, κατά το άρθρο 88, η επιβολή τόσο υψηλών προστίμων σε ιδιωτικές επιχειρήσεις, ειδικά σε μικρομεσαίες, μπορεί να έχει καταστροφικές συνέπειες, μπορεί να οδηγήσει σε οικονομική ασφυξία, περιορισμό της επιχειρηματικής δραστηριότητας, ακόμα και σε κλείσιμο επιχειρήσεων. Επιπλέον, η δυσανάλογη επιβολή προστίμων σε σχέση με τη βαρύτητα της παράβασης θεωρείται ξεκάθαρη αδικία. Επιπρόσθετα, η έλλειψη σαφούς διαβάθμισης των προστίμων ανάλογα με τη φύση και τη σοβαρότητα της παράβασης θέτουν ζητήματα δικαιοσύνης και αναλογικότητας.

Το τιμωρητικό σκεπτικό των άρθρων αυτών χρήζει αναθεωρήσεως. Η αναλογικότητα, η δικαιοσύνη, η νομική ασφάλεια των προσώπων, αλλά και η προστασία της φήμης και της βιωσιμότητας των επιχειρήσεων, θα πρέπει να αποτελούν βασικές αρχές του φορολογικού συστήματος.

Το νομοσχέδιο περιέχει τμήμα που αφορά στην αναδιάρθρωση της Ανεξάρτητης Αρχής Δημοσίων Εσόδων, η οποία έχει ιδρυθεί και λειτουργεί ως ανεξάρτητη από την εποχή των μνημονίων. Είναι μοναδικό ντροπιαστικό φαινόμενο σε όλη την Ευρώπη, αφού όλες οι άλλες κυβερνήσεις ελέγχουν απόλυτα τα οικονομικά τους.

Το κύριο σημείο της αναδιάρθρωσης της Ανώτατης Αρχής Δημοσίων Εσόδων είναι η παράταση της θητείας του κ. Πιτσιλή για τρίτη πενταετία, που προφανώς δεν συμβάλλει στη διαφάνεια και τη χρηστή λειτουργία της Ανώτατης Αρχής Δημοσίων Εσόδων. Σωρεία σκανδάλων καταγγέλλονται εις βάρος του, αλλά ο κ. Πιτσιλής έχει καταστεί ανεξέλεγκτος εξαιτίας της ανεξαρτησίας του.

Επιπρόσθετα, έχω καταθέσει ερώτηση στη Βουλή στις 30 Οκτωβρίου 2024 σχετικά με τις ανεπαρκείς συνθήκες εργασίας υπαλλήλων της Ανώτατης Αρχής Δημοσίων Εσόδων σε Ταύρο και ΚΕΒΕΙΣ. Στο νομοσχέδιο υπάρχουν διατάξεις για τις οποίες μπορούν να εγερθούν ενστάσεις μη αποτελεσματικότητας, όπως στην περίπτωση του άρθρου 90, στο οποίο ορίζεται η παράταση της αναστολής του φόρου υπεραξίας από την πώληση ακινήτων μέχρι τις 31 Δεκεμβρίου 2026. Αυτή η αναστολή, η οποία έχει επεκταθεί αρκετές φορές από το 2015, εγείρει ερωτήματα σχετικά με την αποτελεσματικότητά της, καθώς δεν έχει αποφέρει τα αναμενόμενα αποτελέσματα.

Επιπλέον, η απουσία φόρου υπεραξίας μπορεί να προκαλέσει την αύξηση των τιμών και την κερδοσκοπία στην αγορά ακινήτων, καθώς δεν υπάρχει φορολογικό κίνητρο για να μη μεταπωληθεί σε σύντομο χρονικό διάστημα το ακίνητο με σκοπό την άμεση οικειοποίηση της αύξησης της τιμής. Ο ίδιος μηχανισμός μπορεί να διευκολύνει κατά τον ίδιο τρόπο το ξέπλυμα μαύρου χρήματος. Οπότε τέτοιες διατάξεις του νόμου πρέπει να περιέχουν ασφαλιστικές δικλίδες.

Το άρθρο 124 θεσμοθετεί την ψηφιακή πλατφόρμα valuemaps.gov.gr με σκοπό τον υπολογισμό της αξίας ακινήτων παρέχοντας ψηφιακή εποπτεία στο σύστημα Αντικειμενικού Προσδιορισμού Αξιών Ακινήτων, ΑΠΑΑ. Η πλατφόρμα αυτή λειτουργώντας ως ψηφιακό μητρώο απεικόνισης του ΑΠΑΑ παρέχει πληροφορίες για τις τιμές εκκίνησης του συντελεστή αυξομείωσής τους, τους χάρτες ζωνών και τον τρόπο υπολογισμού της αξίας ακινήτων, όπως αυτά ισχύουν, σύμφωνα με τις σχετικές αποφάσεις του Υπουργού Εθνικής Οικονομίας και Οικονομικών.

Ωστόσο, η ύπαρξη μιας ψηφιακής πλατφόρμας δεν αρκεί για να διασφαλίσει την ορθότητα και την ακρίβεια των εκτιμήσεων. Η ακρίβεια των εκτιμήσεων εξαρτάται από την ποιότητα και την αξιοπιστία των δεδομένων που εισάγονται στο σύστημα, καθώς και από την καταλληλότητα των αλγορίθμων που χρησιμοποιούνται για τον υπολογισμό της αξίας. Εάν οι τιμές εκκίνησης ή οι συντελεστές αυξομείωσης δεν συνάδουν με την πραγματική αξία των ακινήτων ή αν οι αλγόριθμοι δεν λάβουν υπ’ όψιν όλα τα σχετικά κριτήρια, τότε οι εκτιμήσεις που θα προκύπτουν θα είναι ανακριβείς και ενδεχομένως άδικες. Επιπλέον, η συγκέντρωση της εποπτείας και του ελέγχου του συστήματος ΑΠΑΑ σε ένα κεντρικό όργανο, όπως η ψηφιακή πλατφόρμα valuemaps.gov.gr εγείρει ανησυχίες για τον κίνδυνο χειραγώγησης των τιμών. Εάν το όργανο αυτό δεν λειτουργεί με διαφάνεια και αντικειμενικότητα, υπάρχει ο κίνδυνος να καθορίζονται οι τιμές των ακινήτων κατά το δοκούν εξυπηρετώντας συγκεκριμένα συμφέροντα.

Το άρθρο 25 του σχεδίου νόμου, το οποίο αφορά στην τροποποίηση του άρθρου 5 του ν. 5116/2024 περί ασφάλισης επιχειρήσεων έναντι φυσικών καταστροφών θέτει ορισμένα ζητήματα. Η υποχρεωτική ασφάλιση όλων των επιχειρήσεων με ετήσια ακαθάριστα έσοδα άνω των 500.000 ευρώ έναντι δασικής πυρκαγιάς, πλημμύρας και σεισμού, ανεξαρτήτως της γεωγραφικής τους θέσης και του είδους της δραστηριότητάς τους ενδέχεται να οδηγήσει σε δυσανάλογες επιβαρύνσεις για ορισμένες επιχειρήσεις. Επιπλέον, η επιβολή προστίμου ύψους 10.000 ευρώ σε περίπτωση μη συμμόρφωσης, το οποίο διπλασιάζεται σε περίπτωση υποτροπής, μπορεί να έχει σοβαρές οικονομικές επιπτώσεις στις επιχειρήσεις, ιδίως στις μικρομεσαίες. Οι εξαιρέσεις των επιχειρήσεων που δεν έχουν ασφαλιστεί από την κρατική αρωγή ενδέχεται να οδηγήσει σε αδικαιολόγητη στέρηση βοήθειας σε περίπτωση φυσικών καταστροφών με δυσμενείς κοινωνικές και οικονομικές συνέπειες.

Η όλη λογική του εν λόγω άρθρου συνίσταται στη μεταφορά της ευθύνης αποζημίωσης σε περιπτώσεις φυσικών καταστροφών στις ιδιωτικές ασφαλιστικές εταιρείες και την απαλλαγή της Κυβέρνησης από αυτή την ευθύνη.

Συνοψίζοντας, τα κεντρικά σημεία του νομοσχεδίου, παρά τις όποιες επιμέρους θετικές ρυθμίσεις υπάρχουν σε αυτό, παρουσιάζουν σοβαρές ελλείψεις και αστοχίες. Η επιβολή υπέρογκων προστίμων, η αναστολή του φόρου υπεραξίας, η αμφίβολη αποτελεσματικότητα της ψηφιακής πλατφόρμας valuemaps.gov.gr και η υποχρεωτική ασφάλιση επιχειρήσεων έναντι φυσικών καταστροφών είναι από τις σοβαρότερες και καθιστούν γενικά το νομοσχέδιο προβληματικό και μη υπερψηφιστέο.

Ωστόσο, παρά τα παραπάνω προβλήματα θα ψηφίσουμε υπέρ σε ορισμένα άρθρα που πιστεύουμε ότι κινούνται έστω προς τη θετική κατεύθυνση.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Πριν ξεκινήσουμε τον κατάλογο των ομιλητών, θα πάρει τον λόγο ο Πρόεδρος της Κοινοβουλευτικής Ομάδας των Σπαρτιατών, ο κ. Στίγκας, και αμέσως μετά ξεκινάμε με τους ομιλητές.

Κύριε Πρόεδρε, παρακαλώ έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ήθελα να μιλήσω περισσότερο για τα οικονομικά, αλλά, δυστυχώς, τρέχει η επικαιρότητα, υπάρχουν πάρα πολλά μεγάλα θέματα για τη χώρα μας και πρέπει να αναφερθούμε σε αυτά, γιατί ο κίνδυνος είναι πολύ μεγάλος.

Πριν από λίγες ημέρες γίναμε όλοι μάρτυρες ενός παράδοξου περιστατικού ή μπορεί να μην ήταν και τόσο παράδοξο. Την ίδια ώρα που η Αθήνα γιόρταζε την τοποθέτηση του χριστουγεννιάτικου δένδρου στο Σύνταγμα, ομάδα ατόμων αλβανικής καταγωγής γιόρταζαν στον ίδιο χώρο την Ημέρα Ανεξαρτησίας της Αλβανίας. Εκ πρώτης ανάγνωσης δεν είναι κακό, εκ πρώτης μόνο. Άλλωστε και οι Έλληνες μετανάστες στις χώρες διαμονής τους το ίδιο κάνουν, γιορτάζουν την 28η Οκτωβρίου και την 25η Μαρτίου, κάνουν παρελάσεις, χορεύουν, προσφέρουν ελληνικά εδέσματα, κάνουν δηλαδή, μία κανονική γιορτή και συμμετέχουν, μάλιστα, στις εορταστικές εκδηλώσεις και οι τοπικοί πληθυσμοί. Είναι και αυτό ένα είδος άσκησης εξωτερικής πολιτικής, μίας ήπιας μορφής διπλωματίας, μίας ήπιας μορφής ισχύος που δημιουργεί δεσμούς φιλίας μεταξύ των χωρών υποδοχής των εκατομμυρίων Ελλήνων μεταναστών και της μητέρας πατρίδας, δηλαδή καμμία σχέση με αυτό που είδαμε στο Σύνταγμα τις προάλλες.

Είδαμε να σηκώνουν σημαίες όχι της Αλβανίας, αλλά της υποτιθέμενης «Μεγάλης Αλβανίας». Ακούσαμε εμετικά συνθήματα για την Τσαμουριά, ακούσαμε συνθήματα υβριστικά για την Ελλάδα, τη χώρα φιλοξενίας Αλβανών πρώτης, δεύτερης και πλέον τρίτης γενιάς. Ακούσαμε συνθήματα υπέρ του ΟΥΤΣΕΚΑ, του υποτιθέμενου απελευθερωτικού στρατού της υποτιθέμενης Τσαμουριάς και προπαντός δεν ήταν κάποια οργανωμένη εκδήλωση σε προκαθορισμένο χώρο, αλλά μία άτακτη συγκέντρωση σε χώρο και τόπο, με σκοπό να προκαλέσει.

Έχετε ακούσει ποτέ Έλληνες της διασποράς να υβρίζουν κατά τη διάρκεια εορταστικών εκδηλώσεων των εθνικών μας εορτών τη χώρα φιλοξενίας τους; Έχετε ακούσει ή δει εσείς σε κανένα βίντεο, από τα χιλιάδες βίντεο που κυκλοφορούν στο διαδίκτυο, Έλληνες στις χώρες φιλοξενίας τους με σημαίες να αποτυπώνουν εδαφικές διεκδικήσεις; Μόνο στην Ελλάδα γίνονται αυτά! Τώρα θα μου πείτε, ποιος έχασε τον σεβασμό για να τον βρουν οι Αλβανοί ή οι υπόλοιποι που έρχονται παράνομα στη χώρα μας; Έχετε δει Έλληνες που διαμένουν στην Αλβανία να κυκλοφορούν με σημαίες που να απεικονίζουν τη Βόρειο Ήπειρο ενσωματωμένη στην Ελλάδα, όσο και αν αυτό είναι ηθικά, νομικά και εθνικά ορθό; Όχι. Μπορείτε να σκεφτείτε τι θα γινόταν αν οι Έλληνες της Βορείου Ηπείρου έκαναν το ίδιο μέσα στην Αλβανία; Μάλλον όλοι το γνωρίζουμε, θα είχαν την τύχη του Κωνσταντίνου Κατσίφα που τον δολοφόνησαν άγρια οι κατσαπλιάδες. Αυτή είναι η ιστορική πραγματικότητα. Μπορείτε να κάνετε εικόνα τι θα γινόταν, εάν Έλληνες που διαμένουν στην Τουρκία και εργάζονται εκεί διαδήλωναν μπροστά στην τουρκική Βουλή με σημαίες που απεικονίζουν τα παράλια της Μικράς Ασίας ενσωματωμένα στην Ελλάδα ή ακόμα και την περιοχή του Πόντου, την Ανατολική Θράκη; Μπορείτε να το φανταστείτε αυτό; Όχι, δεν μπορείτε, διότι εδώ μέσα υπάρχουν αρκετοί -θα το πω ευθέως- τουρκόδουλοι, νεοραγιάδες που θέλουν διακαώς την καταστροφή και την υποδούλωση της Ελλάδας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, μου επιτρέπετε;

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορώ, βεβαίως, σε ό,τι θέλετε να ακουστεί προς το Σώμα να έχω καμμία λογοκρισία, αλλά όταν απευθύνεστε και αναφέρεστε σε Βουλευτές του ελληνικού Κοινοβουλίου, δεν μπορώ να δεχτώ αυτόν τον χαρακτηρισμό και παρακαλώ αυτό να σημειωθεί στα Πρακτικά, εκτός αν θέλετε να ανακαλέσετε τον χαρακτηρισμό που πριν απευθύνατε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, πάντα με σεβασμό απευθύνομαι και σε εσάς, στο Προεδρείο, αλλά και στους συναδέλφους. Όμως, τα έργα και οι ημέρες κάποιων Βουλευτών εδώ μέσα αποδεικνύουν το εντελώς αντίθετο. Μακάρι να αποδείξουν ότι δεν είναι έτσι τα πράγματα και εγώ να ανακαλέσω.

Όμως, θα πρέπει να πω και στο Σώμα ότι εμείς οι Σπαρτιάτες, ένα νόμιμα δημοκρατικό εκλεγμένο κόμμα, δεχόμαστε συνεχώς ύβρεις και αχαρακτήριστους χαρακτηρισμούς ότι είμαστε φασίστες, ναζί, μορφώματα κ.λπ.. Δεν είδα, όμως, καμμία ευαισθησία από το Προεδρείο και γενικότερα από τους υπόλοιπους συναδέλφους εδώ μέσα –που τους εκτιμώ όλους- να κάνουν μία αναφορά επάνω σε αυτές τις ύβρεις.

Τις προάλλες, επειδή αναφέρθηκα, είπα «οι φίλοι των Τούρκων» για τη Νέα Αριστερά, εδώ μέσα ακούσατε όλοι τι έγινε, να με φωνάζουν «ταγματασφαλίτη», «ναζί», «μόρφωμα» και όλα τα σχετικά, αλλά δεν είδα κάποιον να πάρει τον λόγο να με υπερασπιστεί. Έτσι δεν είναι; Δεν μπορεί, λοιπόν, να αντιμετωπίζετε τους Σπαρτιάτες με δύο μέτρα και δύο σταθμά.

**ΠΡΟΕΔΡΕΥΩΝ (Γεώργιος Γεωργαντάς):** Το Προεδρείο ήταν υποχρεωμένο να κάνει την επισήμανση που έκανε. Από εκεί και πέρα, καθένας έχει την ευθύνη των λόγων του.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ακριβώς. Όλοι έχουμε την ευθύνη των λόγων μας, κύριε Πρόεδρε και πάμε λίγο παρακάτω.

Μάλλον πέρασε στα «ψιλά» η είδηση ότι ένας παρίας, ένας πολιτικός τελειωμένος κάπου στην πρώην σοβιετική επαρχία, στη Ρουμανία, έσπασε όλα τα κοντέρ και ξευτέλισε τα ΜΜΕ. Ξέρετε ποια λέω, αυτά που ενημερώνουν τους πολίτες, όπως γίνεται και εδώ στην Ελλάδα, που όπως λένε και οι ίδιοι είναι στην πρώτη γραμμή της ενημέρωσης, που μεταδίδουν αφιλτράριστες ειδήσεις είκοσι τέσσερις ώρες το εικοσιτετράωρο, μήπως και πετάξει κάποια μύγα και δεν το μάθει όλος ο κόσμος.

«Δίνω φωνή στους ταπεινωμένους και σε αυτούς τους πολίτες που αισθάνονται ότι δεν έχουν σημασία, ενώ στην πραγματικότητα είναι πιο σημαντικοί», δήλωσε ο νικητής του πρώτου γύρου των προεδρικών εκλογών στη Ρουμανία Καλίν Γκεοργκέσκου. «Με το 20% του πληθυσμού κάτω από το όριο της φτώχειας, με χιλιάδες τοξικομανείς και με το 36% του πληθυσμού της Ρουμανίας σε κίνδυνο να πέσει κάτω από το επίπεδο της φτώχειας, εγώ θα ασχοληθώ μαζί τους», δήλωσε ο Γκεοργκέσκου. Είναι αυτός που οι ελπίδες να κερδίσει ήταν χαμηλές, μόνο 1% του έδιναν στην εκτίμηση ψήφου και τελικά κατάφερε να πάρει πάνω από 22%.

Τι μαθαίνουμε από αυτό το μάθημα δημοκρατίας που έδωσαν οι πολίτες της Ρουμανίας; Μαθαίνουμε το προφανές: Πως η δημοκρατία, που τόσο πολύ την εκμεταλλεύονται κάποιοι, θα πούμε ότι απλά λειτουργεί. Καμμιά φορά, όμως, δυσλειτουργεί στέλνοντας στο Κοινοβούλιο εκπροσώπους του λαού, όπως έστειλε στην Κυβέρνηση το 2015 τον Αλέξη Τσίπρα, τον «Go back, Merkel», όπως έγινε ευρύτερα γνωστός, όπως έστειλε στην εξουσία το 2019 και το 2023 τη Νέα Δημοκρατία, όπως, όταν λειτουργεί σωστά, ο λαός των Ηνωμένων Πολιτειών έδωσε την προεδρία σε αυτόν που πολεμήθηκε σκληρά από το σύστημα, τον Ντόναλντ Tραμπ, παρουσιάζοντάς τον σαν αποτυχημένο, σαν εγκληματία, ακόμα και σαν βιαστή. Έτσι και ο λαός της Ρουμανίας έστειλε στην πρώτη θέση το δικό του «αουτσάιντερ» και αυτό είναι ένα μάθημα δημοκρατίας; Ναι, αυτό είναι ένα μάθημα δημοκρατίας.

Επειδή κάποιοι μέσα σε αυτή την Αίθουσα -ονόματα δεν λέω, υπολήψεις δεν θίγω- άλλα λένε εδώ μέσα και άλλα εννοούν. Αυτοαποκαλούνται δημοκράτες, θέλουν να κυβερνήσουν και να σώσουν την Ελλάδα. Ποιοι; Αυτοί που την κατέστρεψαν; Και ένας λαός ταλαιπωρημένος και πολλαπλά προδομένος να κάθεται να ακούει τις ανοησίες κάθε ψυχωτικού, κάθε ανεπαρκή, που ούτε στα λόγια είναι καλός και πολύ δε περισσότερο στα έργα! Και σε αυτή την κατηγορία έχουμε πολλούς.

Η μόνιμη εξαπάτηση των Ελλήνων έχει πάρει Όσκαρ με ατελείωτα «θα», ψεύτικες υποσχέσεις και επιταγές, βεβαίως, χωρίς αντίκρισμα. Από τη μία του τάζουν οικονομική ευημερία, μεγάλες συντάξεις, που σε κάποιες περιπτώσεις γραφικών εμπόρων ελπίδας μπορούν, λέει, να φτάσουν και τις 3.000 ευρώ με 4.000 ευρώ τον μήνα. Τάζουν δουλειές, τάζουν σοβαρές μειώσεις της ανεργίας, τάζουν «νεκρά» προγράμματα ΕΣΠΑ, σπίτια, «ριβιέρες», νέα συμβόλαια με τον λαό και το λεξιλόγιο της απάτης και της εξαπάτησης δεν έχει όρια.

Και από την άλλη, ποδοπατούν τη δημοκρατία, τσαλακώνουν το Σύνταγμα, γίνονται εν ριπή οφθαλμού κάτι άλλο από αυτό που είναι. Βουτάνε μέχρι τον λαιμό στη διαφθορά. Ψηφίζουν νόμους που είναι παρά φύση. Αθωώνονται από δικαστήρια ή δεν δικάζονται ποτέ. Προσβάλλουν βάναυσα το Οικογενειακό Δίκαιο και κάνουν ό,τι μπορούν για να αλλάξουν βίαια την εθνολογική σύνθεση του ελληνικού λαού.

Στη συνέχεια, καλούν ως τελάληδες, τους λαθρομετανάστες να έρθουν στη χώρα μας, λέγοντας ξεδιάντροπα ότι η χώρα έχει ανάγκη από μετανάστες. Εδώ για να καταλάβετε το μέγεθος της απάτης και της αδιαφορίας, δίνουν κυριολεκτικά ψίχουλα στο προσωπικό των Σωμάτων Ασφαλείας –μόνο 3,33 ευρώ ανά ώρα νυχτερινής απασχόλησης- και φορολογούν τα πουρμπουάρ των σερβιτόρων, κύριε Υπουργέ.

Προφανώς εσείς που νομοθετείτε δεν έχετε δουλέψει ούτε βράδυ ούτε μέρα. Ρωτήστε ανθρώπους που εργάζονται νύχτα για να δείτε αν βγαίνει η νύχτα, αν μπορεί να βγει η νύχτα και αν αυτά τα χρήματα επαρκούν γι’ αυτό που κάνουν. Δεν θα ρωτήσω, βέβαια, για τους σερβιτόρους, γιατί σχεδόν κανένας εδώ μέσα δεν έχει δουλέψει σερβιτόρος, να τελειώνει η βάρδια και να μην μπορεί να πάρει τα πόδια του για να γυρίσει στο σπίτι του. Και αυτά τα 300 ευρώ, κύριε Υπουργέ, εσείς τα φορολογείτε; Είναι δυνατόν; Πολλοί σερβιτόροι περιμένουν πώς και πώς αυτό το μικρό επίδομα, ας το πούμε έτσι, αυτή την άνεση που δίνει ένας πελάτης για να μπορέσει να συμπληρώσει λίγο το εισόδημά του. Τι νομίζετε; Ότι οι σερβιτόροι παίρνουν πάρα πολλά λεφτά και ότι αυτά είναι επιπλέον λεφτά; Και πού νομίζετε ότι θα τα επενδύσουν; Θα τα πάνε στην Ελβετία ή κάπου αλλού; Εδώ μέσα, στην κατανάλωση θα τα ρίξουν.

Κατά τα άλλα, οι περισσότεροι κόπτονται για την ευημερία του λαού. Δεν είναι υποκριτικό κάποιοι και, μάλιστα, άθεοι να προσπαθούν να φέρονται ως ενάρετοι, να ανάβουν κεριά, να φυλάνε εικόνες και να παριστάνουν τους οικογενειάρχες –πάντα, βέβαια, μπροστά στα κανάλια- και από την άλλη να ψηφίζουν νόμους για τους γκέι, να έχουν αρχηγούς γκέι και να πηγαίνουν στις παρελάσεις ως τιμώμενα πρόσωπα; Μόνο ως υποκρισία μπορεί να το χαρακτηρίσει κάποιος αυτό.

Ας σταματήσουμε, λοιπόν, να κρυβόμαστε πίσω από το δάχτυλό μας. Οι περισσότεροι υπονομεύουν την αρχή της λαϊκής κυριαρχίας, κάτι που δεν πρέπει να ξεχνάμε. Ο λαός μιλάει στις κάλπες και ο λόγος του πρέπει να είναι νόμος. Τίποτα άλλο! Και αυτό δεν είναι απλώς μάθημα δημοκρατίας, αλλά είναι η ουσία της. Τις κυβερνήσεις και τις προεδρίες μιας χώρας δεν τις ορίζουν οι εκτιμήσεις ψήφου, κυρίες και κύριοι. Οι κυβερνήσεις και οι προεδρίες μιας χώρας ορίζονται από την ψήφο του λαού, όπως καταγράφεται στις λίστες των δικαστικών αντιπροσώπων και όχι από την εκτίμηση ψήφου. Υπάρχει πάντα ο κίνδυνος να αστοχήσει μια πρόβλεψη, κάτι που δεν είναι κακό. Κανένας δεν είναι τέλειος.

Εδώ έχουμε φτάσει στο σημείο να έχουμε την υπερπροβολή μιας αταλάντης όψιμης πολιτικού που την πλασάρουν στον παραζαλισμένο λαό ως μάννα εξ ουρανού δίνοντας στην ανύπαρκτη ποσοστό 8% ως τρίτο κόμμα και δεν ξέρει πού πέφτει η Αθήνα. Τι γίνεται εδώ πέρα; Ποιος κοροϊδεύει ποιον; Όμως, για άλλη μια φορά κάποιοι φροντίζουν για τον λαό χωρίς τον λαό. Αυτό είναι ξεκάθαρο.

Η εκτίμηση ψήφου είναι απλώς ένας δείκτης, μια προσπάθεια να μετρηθούν οι τάσεις. Και αυτό, βέβαια, όταν γίνεται σωστά. Όμως, η πραγματική ετυμηγορία έρχεται από τον λαό που στέλνει το μήνυμα ξεκάθαρα και αδιαμφισβήτητα στην κάλπη. Ο Γκεοργκέσκου, όπως ο Τραμπ, αποτελούν μια ακόμα ζωντανή απόδειξη πως όταν ο λαός αποφασίσει να ακουστεί, η φωνή του μπορεί να σπάσει τα δεσμά των χαμηλών προσδοκιών και να ανατρέψει τα γεγονότα. Και αυτό το μάθημα πρέπει να το κρατήσουμε, διότι μας υπενθυμίζει ότι η δημοκρατία δεν είναι παιχνίδι για τους λίγους, αλλά είναι ένα εργαλείο για τους πολλούς. Είναι η φωνή του πολίτη που αλλάζει τον ρου της ιστορίας. Όπως έγινε στη Ρουμανία, μπορεί να γίνει οπουδήποτε. Όπως έγινε και στην Ελλάδα το 2023. Στην αρχή δεν έδιναν καμμία ελπίδα σε μας του Σπαρτιάτες. Πήγαμε στο 1,5%, στο 1,8% και φτάσαμε μέχρι το 2,5%.

**ΔΙΟΝΥΣΙΟΣ ΧΑΤΖΗΔΑΚΗΣ:** Τι έγινε το 2023;

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Μπήκαμε εμείς οι Σπαρτιάτες στη Βουλή.

**ΧΡΗΣΤΟΣ ΓΙΑΝΝΟΥΛΗΣ:** Με την κηροζίνη τότε!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αυτό σας χάλασε! Εν πάση περιπτώσει, δεν μας έδιναν κανένα ποσοστό. Δεν θα φτάσω στο σημείο τώρα να πω τι έλεγαν τόσο εδώ μέσα στη Βουλή όσο και τα όργανά σας, sites, εφημερίδες κ.λπ., κ.λπ.. Έλεγαν ότι θα χάσουμε τις έδρες μας, ότι θα καταδικαστούμε και άλλα τέτοια ωραία. Εν πάση περιπτώσει, «σπάσαμε» τις αρνητικές προβλέψεις και μπήκαμε με 4,68%. Άρα, ποιο είναι το καθήκον μας; Εμείς θεωρούμε ότι πρέπει να προστατέψουμε τη δημοκρατία από εκείνους που τη θεωρούν δεδομένη, από εκείνους που τη χρησιμοποιούν για να εξυπηρετούν τα προσωπικά τους συμφέροντα και να κρύψουν την ανεπάρκειά τους.

Αν θέλετε, εδώ στέλνω και ένα μήνυμα σε κάποιους που κόπτονται πολύ για τη δημοκρατία, με αυτό που είχε πει ο πατέρας της δημοκρατίας, ο Ισοκράτης: «το κακό με τη δημοκρατία είναι ότι εκτρέφει τους εχθρούς της». Εδώ μέσα αρκετοί ξέρουν. Βέβαια, υπάρχει και ένα άλλο πολύ ωραίο ρητό στη νεότερη ιστορία της Ελλάδας, ότι στη δημοκρατία δεν υπάρχουν αδιέξοδα. Να υπενθυμίσω στους πολίτες ότι η δύναμή τους είναι η ψήφος τους και κάθε ψήφος μετράει, κάθε ψήφος έχει τη δυνατότητα να αλλάξει την πορεία ενός έθνους. Δεν πρέπει απλώς να παρακολουθούμε, αλλά να συμμετέχουμε, γιατί στο τέλος η ιστορία γράφεται από αυτούς που είχαν το θάρρος να πιστέψουν στη δύναμή τους, κάτι που μόλις απέδειξε ο λαός της Ρουμανίας.

Άλλωστε -δεν θα αναφερθώ και πολύ- νωπές είναι οι μνήμες των Ελλήνων από την «Πρώτη φορά Αριστερά» και από την «υπερήφανη διαπραγμάτευση». Διαβάσαμε κάποια τμήματα που έχουν διαρρεύσει από το βιβλίο της Μέρκελ και διαπιστώνουμε τη διπλή ρητορική του τότε Πρωθυπουργού Αλέξη Τσίπρα που από τη μία ξεσήκωνε τον λαό με την υπόσχεση του ψευδοδημοψηφίσματος και το επόμενο βράδυ τηλεφωνούσε στη Μέρκελ να ανακοινώσει ότι συμφωνεί με την τρόικα και τους θεσμούς. Το να αποκαλεί κάποιος τους δανειστές «θεσμούς» αντί για τρόικα, ίσως να ήταν τελικά το μόνο που κατάφερε σε αυτή την υπερήφανη διαπραγμάτευση ο Γιάνης με το ένα «ν». Επί του πρακτέου, δηλαδή, παραχωρήσαμε την εθνική μας κυριαρχία για έναν ολόκληρο αιώνα την ίδια στιγμή που αυτοί που είχαν υποσχεθεί αξιοπρέπεια και υπερήφανη διαπραγμάτευση κατέληξαν να διευκολύνουν τη δέσμευση της χώρας μας.

Βέβαια, δεν μπορούμε να μην εκτιμήσουμε την πολυμήχανη στρατηγική του Τσίπρα, το να αποφεύγεις δηλαδή, διακριτικά να τοποθετηθείς σε μία σύνοδο, για να μη σε γράψουν στα πρακτικά. Είναι κι αυτό μια τέχνη, δηλαδή η τέχνη-τσιμουδιά, δεν μιλάω, δεν λέω τίποτα, άρα δεν καταγράφεται και τίποτα. Κατάφερε να την κάνει να θυμηθεί ότι η πολιτική δεν είναι μόνο οι αριθμοί, αλλά και θέατρο, για να καλυφθεί η παραχώρηση των περιουσιακών στοιχείων της Ελλάδας από τον ΣΥΡΙΖΑ για τα επόμενα ενενήντα εννέα χρόνια. Ο Αλέξης Τσίπρας μπορεί να πέρασε στην ιστορία, αλλά τα ενενήντα εννέα χρόνια υποθήκευσης της Ελλάδας, μέχρι το 2115, είναι ένα γεγονός, όπως και το ότι δεν θα έχει απομείνει ούτε σκόνη ως ανάμνηση από την υπερήφανη διαπραγμάτευση του Γιάνη με ένα «ν» και του Αλέξη Τσίπρα.

Όμως, οι ιστορικοί του μέλλοντος θα διαβάσουν με απορία για τον πρώην Πρωθυπουργό, τον Γιώργο Παπανδρέου, που έδειξε μια αδιανόητη απάθεια για τη δεινή οικονομική κατάσταση της χώρας που ο ίδιος δημιούργησε. Γνωρίζουμε ότι είχε κάνει προσύμφωνο με τον Στρος Καν και ότι έπαιζε κι αυτός θέατρο και κορόιδεψε τον ελληνικό λαό, όπως θέατρο έπαιξε και η επόμενη Κυβέρνηση Σαμαρά-Βενιζέλου που υπέγραψε τα πάντα. Ο τότε Πρωθυπουργός δε Αντώνης Σαμαράς διατυμπάνιζε το «success story» του, μόνο που η Άνγκελα Μέρκελ τον εκθέτει ξανά λέγοντας πως επί των ημερών του δεν έγινε καμμία, μα καμμία μεταρρύθμιση. Αυτά είναι πραγματικά γεγονότα και δεν τα λέω εγώ ούτε εσείς, τα λένε οι ξένοι, αυτοί που έζησαν όλα αυτά τα γεγονότα.

Τι έχουμε εδώ, δηλαδή; Τον αντιμνημονιακό Αντώνη Σαμαρά που υπέγραψε τα πάντα και δεν έκανε πράξη τίποτα, στρώνοντας με τον τρόπο αυτό τον δρόμο στον Αλέξη Τσίπρα και τη συγκυβέρνηση με τους ΑΝΕΛ του Πάνου Καμμένου που έθρεψε τα άκρα της παραπολιτικής πόλωσης.

Σε αυτό το σημείο, ήθελα να ρωτήσω τους αγαπητούς συναδέλφους του ΣΥΡΙΖΑ το εξής: Λέτε εμάς ακροδεξιούς και χρησιμοποιείτε βαρύτατους χαρακτηρισμούς, χωρίς βέβαια, όπως είπα, να σας μιλάει κανένας. Ο Καμμένος, τον οποίο κάνατε εταίρο και κυβερνήσατε μαζί, δεν ήταν ακροδεξιός; Τότε δεν σας πείραζε η ακροδεξιά; Τώρα σας πειράζει; Τότε ήσασταν δημοκράτες και τώρα δεν είστε; Τα έχουμε μπερδέψει λίγο τα πράγματα!

Η δημοκρατία, όπως είπαμε, κυρίες και κύριοι, δεν έχει αδιέξοδα. Η ευθύνη όλων μας είναι να διαφυλάξουμε το δημοκρατικό μας πολίτευμα από τους κινδύνους της πόλωσης και της δημαγωγίας παραμένοντας προσηλωμένοι στις αξίες της ενότητας, της λογικής και της συνεννόησης. Μόνο έτσι μπορούμε να διασφαλίσουμε ένα μέλλον που θα βασίζεται στη σταθερότητα και την πρόοδο μακριά από ακρότητες και διχασμούς.

Επομένως, το διαχρονικό μας σύνθημα είναι: «Επιλέγεις Σπαρτιάτες, επιλέγεις Ελλάδα και μόνο Ελλάδα».

Σας ευχαριστώ.

(Χειροκροτήματα από την πτέρυγα των Σπαρτιατών)

 **ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Και τώρα περνάμε στον κατάλογο των ομιλητών. Πρώτος ομιλητής είναι ο κ. Γεώργιος Σταμάτης από τη Νέα Δημοκρατία και ακολουθεί ο κ. Χριστοδουλάκης.

Παρακαλώ, κύριε Σταμάτη, έχετε τον λόγο.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, προφανώς στις επιτροπές έχει αναλυθεί πάρα πολύ και έχει πολύ μεγάλο ενδιαφέρον ότι ένα νομοσχέδιο, το οποίο έρχεται με δώδεκα μειώσεις φόρων και δώδεκα μέτρα ενίσχυσης, δείχνει ποια είναι η πραγματική εικόνα. Εμείς που πιστεύουμε σε αυτή την εικόνα –εσείς, προφανώς, με άλλα επιχειρήματα δεν πιστεύετε σε αυτή την εικόνα-, η εικόνα δείχνει ότι η οικονομία μας προχωράει μπροστά, γιατί ουδέποτε θα μπορούσε να υπάρξουν ταυτόχρονα και δώδεκα μειώσεις και δώδεκα ενισχύσεις. Και νομίζω ότι μετά από αυτό που πέρασε η χώρα το 2015, είναι ξεκάθαρο ότι η πορεία και η ευημερία αυτού του τόπου μπορεί να έρθει μόνο με την ανάπτυξη, μόνο με τις διαρθρωτικές αλλαγές, οι οποίες διαρθρωτικές αλλαγές, ταυτόχρονα, καταπολεμούν και τις παραδοσιακές παθογένειες που μας οδήγησαν σε μια χρεοκοπία.

Επιτρέψτε μου, όμως, να πω ότι ίσως ένα πράγμα, κύριε Υπουργέ, που για μένα είναι πολύ σημαντικό στο νομοσχέδιο σας, είναι ότι ενισχύετε την καινοτομία και την ενδυνάμωση των νεοφυών επιχειρήσεων. Αυτό είναι πάρα πολύ σημαντικό, γιατί έχει δύο τινά. Το πρώτο, ότι βελτιώνεις και δίνεις ώθηση στους νέους ανθρώπους να αναπτύξουν τη δημιουργικότητά τους μέσα σε ένα νέο οικονομικό περιβάλλον και ταυτόχρονα, αυτό λειτουργεί και ανασχετικά στο να μη φύγουν πολλοί στο εξωτερικό.

Σήμερα που μιλάμε είναι η Παγκόσμια Ημέρα των Ατόμων με Αναπηρία. Παραδοσιακά γίνονται διάφορες αναλύσεις, διάφορες δηλώσεις για έναν κόσμο συμπερίληψης, αποδοχής κ.ο.κ..

Επιτρέψτε μου, όμως, να δούμε την πραγματικότητα, η οποία μετά από το 2019 έχει αλλάξει. Μέχρι το 2019 τι είχαμε; Είχαμε μια ακραιφνώς επιδοματική πολιτική για τα άτομα με αναπηρία και τίποτε άλλο. Όλη η συζήτηση τελείωνε και άρχιζε εκεί.

Σήμερα, λοιπόν, πέρα από το ότι η χώρα από το σχέδιο δράσης πήγε στην εθνικήστρατηγική, έχουμε βελτιώσει τους δείκτες της χώρας μας στο κομμάτι της συμπερίληψης και αυτό φαίνεται μέσω της ορατότητάς τους και θέλω να αναφερθώ χαρακτηριστικά σε ένα πρόγραμμα που εχθές βγήκε από το Υπουργείο Εργασίας σε συνεργασία με το Υπουργείο Οικονομικών για χίλια άτομα με αναπηρία, άνεργοι, μέσω της ΔΥΠΑ που θα δουλέψουν στους δήμους για δεκαοκτώ μήνες κι επίσης, να αναφερθώ στην προκήρυξη που είμαστε η μοναδική χώρα στην Ευρωπαϊκή Ένωση που υπάρχει αυτή τη στιγμή, προκήρυξη για πρόσληψη ατόμων με αναπηρία, πέραν των προσλήψεων που γίνονται επί του 10% των προσλήψεων για τους συγγενείς και για τα άτομα αναπηρία. Αυτό τι δείχνει; Δείχνει ότι ένας αθέατος κόσμος που υπήρχε πριν, που ζούσε ή που τον είχαμε μάθει να ζει μόνο με το επίδομα αναπηρίας -που αυτή η Κυβέρνηση μετά από δώδεκα χρόνια αύξησε το επίδομα αναπηρίας- πάει στην πραγματική ενίσχυση του 3ου πυλώνα και τι είναι ο 3ος πυλώνας; Προφανώς, θα παίρνεις το επίδομα, αλλά, ταυτόχρονα, θα σε κάνω διασύνδεση με την εργασία.

Χαίρομαι, κύριε Υπουργέ, που είστε εδώ, γιατί εχθές βγήκε στον αέρα, ένα από τα πιο εμβληματικά έργα που κάναμε -εσείς ως Υπουργός, εγώ ως Γενικός Γραμματέας και η κ. Μιχαηλίδου- στο Ταμείο Ανάκαμψης. Εκατόν πενήντα ένα εκατομμύρια, αυτή τη στιγμή για δέκα χιλιάδες ανέργους, ωφελούμενους και λήπτες του ελάχιστου εγγυημένου εισοδήματος.

Η χώρα μας τι είχε; Μας το είχε πει και η Παγκόσμια Τράπεζα που ήμασταν ακόμη σε εποπτεία. Έχετε ανθρώπους που παίρνουν το ελάχιστο εγγυημένο εισόδημα και παραμένουν εκεί. Πρέπει να τους διασυνδέσετε με την εργασία.

Η πρώτη αρχή είχε γίνει επί Υπουργίας του κ. Χατζηδάκη και τότε, με βάση αυτή τη μεταρρύθμιση που κάναμε του 3ου πυλώνα, η Ελλάδα είχε εκταμιεύσει από το Eurogroup τα χρήματα, τα 780 εκατομμύρια. Και τώρα, τι ερχόμαστε και κάνουμε; Ένα Πρόγραμμα που βάλαμε στο Ταμείο Ανάκαμψης. Άρα, τα λεφτά δεν πάνε μόνο στους μεγάλους επιχειρηματίες, πάνε και στους ανθρώπους που πραγματικά έχουν ανάγκη. Τη διαφορά έχει αυτό το πρόγραμμα; Ότι επιδοτείται και η κατάρτιση. Άρα, έχουμε συμπολίτες μας που είναι στο ελάχιστο εγγυημένο εισόδημα, δηλαδή, ουσιαστικά κάτω από τα όρια της φτώχειας, να μπαίνουν σε ένα πρόγραμμα κατάρτισης και επιδοτούμενης εργασίας. Με αυτό που σας είπα πριν, για τα άτομα με αναπηρία για τους ανέργους, θα καταλάβετε ποια είναι η φιλοσοφία αυτής της Κυβέρνησης και αν μπορούμε να ακούσουμε ή να δεχθούμε κάποια κριτική, ας την ακούσουμε με πραγματικές προτάσεις.

Ξέρετε, η διαφορά αυτής της Κυβέρνησης είναι ότι τα συγκεκριμένα προγράμματα γίνανε σε συνεργασία είτε με το αναπηρικό κίνημα είτε με τους συμπολίτες μας, οι οποίοι είναι λήπτες υπηρεσιών του κοινωνικού κράτους και νομίζω ότι έτσι καταφέρνουμε και να δείξουμε σε αυτούς τους ανθρώπους τι μπορούμε να κάνουμε, αλλά κυρίως, πώς μπορεί να το κάνουμε μόνο με ισχυρή οικονομία.

Είναι γνωστό, δεν χρειάζεται να σας το πω εγώ, ότι αυτή η Κυβέρνηση είναι αυτή που μείωσε από το 2019 πάρα πολλούς φόρους, φόρους για τους οποίους η κυβέρνηση το 2015-2019 πίεσε πάρα πολύ τη μεσαία τάξη. Η μεσαία τάξη, η οποία προσπαθεί και νομίζω ότι ανασαίνει τον τελευταίο καιρό με τα θετικά μέτρα που κάνει η Κυβέρνηση. Δεν υπάρχουν μαγικές συνταγές, αλλά κάθε νομοσχέδιο το οποίο έχει να κάνει με ενίσχυση, αλλά ταυτόχρονα και μείωση φόρων, δείχνει κατ’ αρχάς τα σταθερά πόδια που έχει η οικονομία μας.

Γιατί σε έναν κόσμο που αλλάζει -αναφέρθηκε κι ο κ. Στίγκας γι’ αυτό που έγινε στη Ρουμανία, να σας πω τι γίνεται στη Γεωργία που ήμουνα και παρατηρητής στις εκλογές, σήμερα έχουμε ανακοίνωση όλων των πολιτικών ομάδων του Συμβουλίου της Ευρώπης που καλούν να γίνουν πάλι εκλογές- το μόνο μας όπλο είναι η ισχυρή οικονομία και η αγάπη για την πατρίδα. Δεν υπάρχει κάτι άλλο και νομίζω ότι σε όλο αυτό, κύριοι συνάδελφοι, θα συμφωνήσουμε. Οι λιγότεροι από εσάς δεν θα ψηφίσετε τον προϋπολογισμό που θα έρθει, αλλά θα είναι ένας προϋπολογισμός που θα δίνει ακόμα μεγαλύτερη ώθηση στην οικονομία και κυρίως, θα βοηθάει τους πιο ευάλωτους.

Μιας και μιλάμε για τους πιο ευάλωτους -και θέλω να το πω από αυτό το Βήμα- έχω διαβάσει, κύριε Υπουργέ, ότι τον Γενάρη θα έρθει η ρύθμιση για το «Σπίτι μου 2». Έχετε επισκεφτεί και έχετε δει τι πραγματικά δουλειά γίνεται στις στέγες υποστηριζόμενης διαβίωσης. Οι γονεϊκοί φορείς δεν μπορούν πολλές φορές να βρουν 250.000 ή 300.000 για να αγοράσουν ένα σπίτι. Για να μπουν, ποιοι; Τα άτομα με αναπηρία που προσπαθούμε να φύγουν από τα ιδρύματα. Σε ένα τόσο μεγάλο ποσό του 1 δισεκατομμυρίου πιστεύω ότι 20 -25 εκατομμύρια -και στις διαπραγματεύσεις, προφανώς, με την Ευρωπαϊκή Επιτροπή- θα μπορούσαν να χορηγηθούν, με όρους που δίνεται και στους υπόλοιπους συμπολίτες μας, στους γονεϊκούς φορείς να αγοράσουν το ακίνητο μόνο γι’ αυτή τη χρήση, για να μπορούν τα άτομα με αναπηρία και κυρίως, της νοητικής βαριάς αναπηρίας, να μπουν σε στέγες υποστηριζόμενης διαβίωσης. Και επειδή είστε ο πρώτος τη τάξει Υπουργός σε όλα αυτά τα θέματα -θα το θέσουμε και στην αρμόδια Υπουργό και στο κομμάτι της κοινωνικής κατοικίας και στο κομμάτι της αντιπαροχής- θα πρέπει να υπάρχει πρόβλεψη όχι μόνο για τους τρίτεκνους, πολύτεκνους ή τις μονογονεϊκές, αλλά κυρίως, για τα άτομα με αναπηρία.

Ήσασταν παρών, όταν παρουσιάσαμε και φτιάξαμε μαζί τον προσωπικό βοηθό. Υπάρχουν συμπολίτες μας με αναπηρία που έχουν τον προσωπικό βοηθό, που βγήκαν στην αγορά εργασίας και αυτή τη στιγμή θέλουν να αγοράσουν ισότιμα ένα σπίτι, για να συνεχίσουν τη ζωή τους.

Αυτό νομίζω ότι θα είναι το μήνυμα αυτής της δεκαετίας που θα πρέπει να περάσουμε και στα άτομα με αναπηρία, αλλά και στη νέα γενιά που θέλει να βλέπει το μέλλον της ευοίωνο, αλλά, ταυτόχρονα, θέλει να βλέπει ότι εμείς είμαστε δίπλα σε αυτούς που το έχουν ανάγκη, γιατί ουσιαστικά, γι’ αυτούς είμαστε εδώ!

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά μαθήτριες και μαθητές και πέντε συνοδοί εκπαιδευτικοί από το 1ο Δημοτικό Σχολείο Αχιλλείου Φθιώτιδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει από το ΠΑΣΟΚ - Κίνημα Αλλαγής ο κ. Χριστοδουλάκης και ακολουθεί ο κ. Τσακαλώτος.

Ορίστε, κύριε Χριστοδουλάκη, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αν έπρεπε να δώσουμε έναν τίτλο και επίκαιρο, λόγω των ημερών΄, στο σημερινό νομοσχέδιο, αυτός θα ήταν από τη δική μας πλευρά «η επιστροφή του γαλάζιου ΣΥΡΙΖΑ». Εξάλλου, κύριοι της Κυβέρνησης, δεν σας χώριζαν και πάρα πολλά τότε που σχίζατε όλοι μαζί τα μνημόνια στα «Ζάππεια», υπονομεύοντας την εθνική προσπάθεια, για να μην χρεοκοπήσει η χώρα. Δεν τα λέω εγώ, η κ. Μπακογιάννη τα είπε αυτά.

Μιλάμε εμείς για γαλάζιο ΣΥΡΙΖΑ όχι για να εγκαλέσουμε την Κυβέρνηση για τα ψεύδη με τα οποία ασκεί κριτική στο ΠΑΣΟΚ για την αντιπολίτευση, αλλά πολύ περισσότερο, γιατί όπως λέγεται από πολλούς σήμερα για τον κόσμο που αλλάζει διαρκώς, υπάρχει δυστυχώς, ένα πράγμα το οποίο παραμένει σταθερό και αυτό το οποίο παραμένει σταθερό είναι η αδικία της φορολογικής πολιτικής για πάνω από μια δεκαετία. Μια πολιτική η οποία βασίζεται σε μισές αλήθειες και τελικά παράγει ολόκληρα ψέματα.

Σήμερα, λοιπόν, φέρνετε στη Βουλή ένα νομοσχέδιο, το οποίο καταργεί σχεδόν στο σύνολό του, πλην ελαχίστων άρθρων τον Κώδικα Φορολογικής Διαδικασίας που εσείς ψηφίσατε πριν από δύο χρόνια. Αναιρείτε δηλαδή για ακόμη μία φορά τον ίδιο σας τον εαυτό. Μιλάτε για την ανάγκη της σταθερότητας για να προσελκύσουμε επενδύσεις και οι δικές σας προχειρότητες, τα δικά σας μπαλώματα είναι εκείνα που εντείνουν την ανασφάλεια δικαίου έχοντας ακριβώς τα αντίθετα αποτελέσματα.

Ψέματα, λοιπόν.

Ψέμα νούμερο 1: Λέτε ότι μειώνετε τους φόρους ονομαστικά. Η πραγματικότητα, όμως, είναι ότι το 2024 οι Έλληνες φορολογούμενοι θα πληρώσουν συνολικά 15 δισεκατομμύρια παραπάνω φόρους σε σχέση με το 2019. Και για να σας προλάβω, αυτή η διαφορά είναι 29%. Η αντίστοιχη αύξηση του ΑΕΠ είναι μόλις 10%.

Ψέμα νούμερο 2: Εγκαλείτε το ΠΑΣΟΚ για την κριτική που σας ασκούμε με το γνωστό αφήγημα ότι όποιος διαφωνεί με την Κυβέρνηση είναι λαϊκιστής.

Πάμε, λοιπόν, να δούμε ποιος είναι ο λαϊκιστής στην πράξη. Εμείς σάς ζητάμε την έκτακτη μείωση του ΦΠΑ κατά 2% μόνο στα βασικά είδη και αγαθά, με παρακολούθηση απόδοσης και με αντίστοιχα μέτρα και στόχους για την αντιμετώπιση της φοροδιαφυγής. Εσείς κάνετε ότι δεν καταλαβαίνετε. Εγώ λέω ότι αν όντως δεν καταλαβαίνετε, μπορείτε να ανατρέξετε στο προεκλογικό πρόγραμμα της Νέας Δημοκρατίας το 2019, τότε που χωρίς την πληθωριστική κρίση που έχουμε σήμερα ο κ. Μητσοτάκης υποσχόταν 2% μείωση του ΦΠΑ οριζόντια σε όλα τα είδη και σε όλα τα αγαθά, τότε που η οικονομία, όπως οι ίδιοι, λέτε ήταν κατεστραμμένη, όπως την παραλάβατε από τον ΣΥΡΙΖΑ, άρα με πολύ υψηλότερο δημοσιονομικό κίνδυνο, τότε που, όπως όλοι αναγνωρίζουμε, δεν υπήρχαν τα υπερέσοδα από την υπεραπόδοση του ΦΠΑ, άρα με υψηλότερο δημοσιονομικό κίνδυνο. Τότε, λοιπόν, η μείωση του ΦΠΑ για εσάς ήταν ένα μέτρο κεντρογενές και μεταρρυθμιστικό. Σήμερα, που η οικονομία, όπως λέτε εσείς, καλπάζει και έχουμε όντως υπαρκτά υπερέσοδα από την απόδοση του ΦΠΑ το μέτρο της μείωσης του ΦΠΑ μόνο στα βασικά αγαθά και στα τρόφιμα είναι λαϊκισμός και μέτρο δημοσιονομικά επικίνδυνο. Βρείτε εσείς, λοιπόν, ποιος είναι ο λαϊκιστής και ποιος είναι και ο επικίνδυνος.

Επόμενη επιτομή λαϊκισμού του προεκλογικού προγράμματος: η φορολογική εξαπάτηση των ελεύθερων επαγγελματιών, εκείνων που σας έδωσαν το μεγαλύτερό σας ποσοστό -45%- στις τελευταίες εκλογές, γιατί τους είπατε ότι εμείς δήθεν θα υπερφορολογήσουμε τους μικρούς και μεσαίους ελεύθερους επαγγελματίες.

Και τι κάνατε; Αμέσως μετά το κλείσιμο της κάλπης νομοθετήσατε την άδικη για τους πολλούς επιβάρυνση του τεκμαρτού οριζόντιου συστήματος φορολόγησης των χαμηλών εισοδημάτων και νομοθετήσατε αντίστοιχα προκλητικές φοροαπαλλαγές υπέρ των λίγων και ισχυρών. Σε πάρα πολύ απλά μαθηματικά: Σας ψήφισε το 41% και εσείς ψηφίσατε νόμους την επόμενη ημέρα για το 1% της χώρας.

Κυρίες και κύριοι συνάδελφοι, για εμάς το φορολογικό σύστημα στην Ελλάδα αποτελεί το κατ’ εξοχήν εργαλείο για τη δίκαιη αναδιανομή του εισοδήματος, για να μπορέσουμε να χτυπήσουμε τις κοινωνικές ανισότητες εκείνες που εσείς, δυστυχώς, όχι μόνο δεν αναγνωρίζετε, αλλά κυρίως παράγετε και αναπαράγετε. Και το σύστημα αυτό παραμένει άδικο, όσο παραμένει η δυσμενής σχέση μεταξύ έμμεσης και άμεσης φορολογίας. Με δική σας ευθύνη, εξαιτίας των δικών σας πολιτικών, είμαστε «πρωταθλητές» στην Ευρώπη με τη σχέση αυτή να φτάνει περίπου στο 2/1. Η αδικία αυτή εντείνεται με τη τιμαριθμοποίηση του φόρου εισοδήματος, εντείνεται με τις υπέρογκες χρεώσεις των ειδικών φόρων κατανάλωσης, που εμμέσως, αλλά σαφώς ευνοούν το λαθρεμπόριο, εντείνεται με τις φορολογικές παρεμβάσεις - δώρα της Νέας Δημοκρατίας προς τους ισχυρούς και τους υψηλά έχοντες, όπως η κατάργηση του συμπληρωματικού ΕΝΦΙΑ για την πολύ μεγάλη ακίνητη περιουσία, όπως οι προκλητικές φοροαπαλλαγές για την πολύ μεγάλη γονική παροχή, που αν βάλουμε μαζί γονείς, παππούδες και γιαγιάδες, ξεπερνούν ακόμα και τα 4,8 εκατομμύρια ευρώ, όπως ο δεύτερος χαμηλότερος φόρος μερισμάτων σε όλη την Ευρώπη.

Οι όποιες -λίγες και καθυστερημένες- θετικές ρυθμίσεις έρχονται με το νομοσχέδιο αυτό, δεν απαντούν ούτε στις αδικίες του δικού σας φορολογικού συστήματος και της φορολογικής πολιτικής, αλλά ούτε και στα βασικά προβλήματα της ελληνικής κοινωνίας σήμερα, που είναι η συρρίκνωση της αγοραστικής δύναμης, είναι η εκτόξευση του κόστους ζωής σε όλες τις πτυχές της καθημερινότητας. Με πολύ απλά λόγια: πολύ λίγα, πολύ αργά.

Αντιθέτως, από την αρχή της πληθωριστικής κρίσης το ΠΑΣΟΚ έχει προτείνει έναν συνδυασμό θεσμικών παρεμβάσεων και έκτακτων δημοσιονομικών μέτρων για να στηρίξουμε τους ασθενέστερους συμπολίτες μας και να διευρύνουμε τα σύνορα της μεσαίας τάξης: έκτακτη σταδιακή μείωση του ΦΠΑ στα βασικά αγαθά και τρόφιμα, έλεγχοι στην αγορά για την πάταξη της ασυδοσίας, ώστε αυτή να μην είναι όμηρος των ολιγοπωλίων και των καρτέλ και φυσικά ο ρυθμιστικός ρόλος του κράτους σε κρίσιμους τομείς της οικονομίας που παράγουν υπερκέρδη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Κλείνω, λοιπόν, κύριε Πρόεδρε, με το εξής: Μιας και αναφέρθηκα στο ρυθμιστικό ρόλο του κράτους, ρωτάω και εγώ, όπως έκανε και η Κοινοβουλευτική Ομάδα του ΠΑΣΟΚ, συνολικά για τις τράπεζες, που σε περιόδους ακραίας κρίσης παράγουν υπερκέρδη, εκμεταλλευόμενες το μεγάλο χάσμα μεταξύ επιτοκίου καταθέσεων και επιτοκίου δανεισμού, τις υπέρογκες χρεώσεις και προμήθειες, όταν έχουν ήδη ανακεφαλαιοποιηθεί τρεις φορές με τα λεφτά του ελληνικού λαού το εξής: Συμφωνείτε ένα μέρος των κερδών αυτών να επιστρέψει με όρους κοινωνικής ανταποδοτικότητας, για να στηρίξουμε τους ασθενέστερους και τους ευάλωτους συμπολίτες μας; Η ερώτηση είναι πολύ απλή: Σε συνθήκες ακραίας κρίσης είστε με τις ελίτ ή με τη μεγάλη κοινωνική πλειοψηφία. Δεν χρειάζεται να απαντήσετε. Απάντησε ο Πρωθυπουργός χθες. Είστε με τις ελίτ. Όλα αυτά τα απορρίψατε. Όλα αυτά θα τα φέρουμε εμείς όταν έρθουμε στη διακυβέρνηση της χώρας. Δυστυχώς, για εσάς η περίοδος χάριτος τελείωσε, ο μήνας του μέλιτος τελείωσε. Πλέον απέναντί σας θα έχετε το ΠΑΣΟΚ.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ζητήσει ο Κοινοβουλευτικός Εκπρόσωπος της Νέας Αριστεράς, ο κ. Τσακαλώτος. Θα ακολουθήσει ένας συνάδελφος και αμέσως μετά ο Υπουργός Εθνικής Οικονομίας και Οικονομικών. Το λέω για τους συναδέλφους για να κάνουν τον προγραμματισμό τους.

Ο κ. Τσακαλώτος έχει τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Επιτρέψτε μου, κύριε Χατζηδάκη, να βάλω ένα θέμα πριν από το νομοσχέδιο και να σας ζητήσω τη δική σας ευθύνη.

Με σόκαρε η ανακοίνωση του κ. Μαρινάκη ότι η απόφαση για τη σύλληψη του Νετανιάχου και του Γκαλάν δεν βοηθάει. Δεν ξέρω πόσα παιδάκια θεωρείτε ότι πρέπει να σκοτωθούν για να βοηθήσει, αλλά νομίζω ότι εσείς έχετε μια ιδιαίτερη ευθύνη. Θα μιλήσω για τον ομόλογό σας, τον συνάδελφό σας, τον Υπουργό Οικονομικών του Ισραήλ. Λέγεται Σμότριτς. Τον Αύγουστο είχε πει ότι η λιμοκτονία εκατομμυρίων Παλαιστινίων μπορεί να είναι δικαιολογημένη και ηθική και πριν από λίγες ημέρες σε συνέντευξη είπε τα εξής: «Το Ισραήλ μπορεί να κατακτήσει τη Λωρίδα της Γάζας και δεν πρέπει να φοβάται να το λέει. Υπάρχουν οι συνθήκες έτσι ώστε στα επόμενα δύο χρόνια να μειωθεί κατά το ήμισυ ο τοπικός παλαιστινιακός πληθυσμός μέσω μιας εθελοντικής μετανάστευσης». Ο κ. Σμότριτς, ο ομόλογός σας, ουσιαστικά μάς λέει ότι η στρατηγική του Ισραήλ δεν είναι η άμυνα, όπως έλεγε ο Πρωθυπουργός ότι έχει δικαίωμα στην άμυνα, αλλά είναι η προσάρτηση των περιοχών και ο εποικισμός. Είναι Eretz Israel, το μεγάλο Ισραήλ. Αυτή είναι η στρατηγική. Σας το λέει.

Και απαιτώ, κύριε Χατζηδάκη, στο επόμενο ECOFIN να πάτε -να σας στείλω εγώ τη συνέντευξη. Θα δείτε ότι υποστηρίζει τη γενοκτονία, την ανακοινώνει, το λέει «εθελοντική μετανάστευση», το λέει καθαρά- και να πείτε στους είκοσι έξι Υπουργούς Οικονομικών ότι ο κ. Σμότριτς είναι persona non grata, ότι κανένας Υπουργός Οικονομικών από την Ευρωπαϊκή Ένωση δεν θα δεχθεί να τον δει. Κάτι πρέπει να κάνετε, κάτι πρέπει να κάνετε τώρα. Δεν μπορεί να συνεχίζεται η γενοκτονία και εσείς να λέτε ότι δεν βοηθάει το Διεθνές Ποινικό Δικαστήριο και να μην κάνετε κάτι.

Θα μου πείτε ότι εσείς δεν έχετε λόγο, δεν είσαστε ο Πρωθυπουργός. Όμως, είστε ο Υπουργός Οικονομικών κι ο δικός σας συνάδελφος λέει αυτά τα πράγματα, ανακοινώνει ότι πρέπει να συνεχιστεί και να μειωθεί κατά το ήμισυ ο πληθυσμός της Γάζας και ότι πρέπει να υπάρχει προσάρτηση -πώς το λένε;- της Ιουδαίας και της Σαμάρειας, δηλαδή αυτού που λέμε εμείς Δυτική Όχθη. Και νομίζω ότι όταν θα έχει τελειώσει αυτή η τραγωδία και μπορεί να έχουν σκοτωθεί τότε 50.000, 100.000 παιδιά, η ιστορία θα ρωτήσει όλους μας τι κάναμε, αν κάναμε κάτι για μια γενοκτονία, αν προσπαθήσαμε να κάνουμε ό,τι μπορούσαμε. Και η ιστορία ρωτάει και εσάς, κύριε Χατζηδάκη, αν μπορείτε να κάνετε κάτι.

Έρχομαι τώρα στο νομοσχέδιο το οποίο ενσωματώνει διάφορα πράγματα που έχει ανακοινώσει ο κύριος Πρωθυπουργός. Μέσα σε αυτά είναι και η μείωση των ασφαλιστικών εισφορών για την υγεία. Εγώ υπολογίζω ότι για έναν εργαζόμενο που παίρνει 1.200 ευρώ, τον μέσο μισθό, αυτή θα είναι περίπου 84 ευρώ τον χρόνο. Οι επιχειρηματίες θα σώσουν περίπου και αυτοί ένα ποσό που αν έχουν μέχρι δέκα εργαζόμενους -και ξέρουμε από την «Εργάνη» ότι το 88% των επιχειρήσεων στην Ελλάδα έχουν μέχρι δέκα εργαζόμενους- αυτό θα είναι μέχρι 1.000 ευρώ. Δεν νομίζω ότι αυτό είναι μια βοήθεια που κάνει τη διαφορά ούτε για τον εργαζόμενο ούτε για τον εργοδότη, δηλαδή δεν αλλάζει αυτή την κατάσταση στασιμότητας που υπάρχει στην οικονομική πολιτική. Βεβαίως, βοηθάει τις μεγάλες επιχειρήσεις, γιατί προφανώς άμα έχεις πεντακόσιους, οκτακόσιους, δύο χιλιάδες, τρεις χιλιάδες εργαζόμενους, αυτό το μικρό ποσό σε βοηθάει πάρα πολύ. Άρα, πάλι βοηθάτε τις μεγάλες επιχειρήσεις.

Σας είπε ο κ. Τζανακόπουλος για το tax wedge, δηλαδή για το πόσο είναι αυτή η φορολογικοασφαλιστική σφήνα -για να μας καταλαβαίνει κι ο κόσμος- ανάμεσα στο τι πληρώνει ο εργοδότης και τι του κοστίζει του εργοδότη να έχει έναν εργαζόμενο και στον εργαζόμενο. Δεν είμαστε πολύ μεγάλοι. Δηλαδή, αυτή η ιδέα ότι η αναπτυξιακή πολιτική της Ελλάδας είναι επειδή έχουμε υψηλό tax wedge, δεν ισχύει. Μπορεί να ισχύει για τον αγαπημένο οικονομολόγο της κ. Διαμαντοπούλου, αλλά νομίζω για τους πιο πολλούς οικονομολόγους πια δεν ισχύει αυτό το επιχείρημα.

Από τι εξαρτάται τότε η ανάπτυξη και η ανταγωνιστικότητα που λέτε; Να σας πω κάτι για τη δικιά σας οικονομική θεωρία πριν σας πω τι λέω εγώ; Η δικιά σας οικονομική θεωρία, δηλαδή η οικονομική θεωρία που στηρίζει τη δική σας πολιτική, η νεοκλασική οικονομική θεωρία δεν λέει ότι για να πάει καλά μια χώρα πρέπει να πάει καλύτερα από μια άλλη. Δηλαδή, η θεωρία της ανταγωνιστικότητας μέσα στα νεοκλασικά οικονομικά δεν ισχυρίζεται ότι αν πάει καλά η Ελλάδα και πάει κάποια άλλη χώρα καλύτερα από την Ελλάδα αυτό είναι σε βάρος της Ελλάδας. Η οικονομική σας θεωρία στηρίζεται στο ότι αν αυξήσεις την παραγωγικότητα της ελληνικής οικονομίας, θα πάει καλύτερα, θα έχει καλύτερη ευημερία, ασχέτως τι κάνει οποιαδήποτε άλλη χώρα, εκτός από κάποιες πολύ μικρές εξαιρέσεις σε αυτό που σας είπα, αν είναι κάποιοι οικονομολόγοι από πίσω. Έχει γράψει ο Κρούγκμαν κάποιες εξαιρέσεις σε αυτή τη γενική θεωρία.

Άρα, το βασικό δεν είναι όπως μας τα λέει ο κ. Πισσαρίδης, να κάνουμε συγχωνεύσεις, να μειώσουμε το κόστος εργασίας για να είμαστε πιο ανταγωνιστικοί. Το βασικό είναι να έχουμε ένα σχέδιο, για να αυξήσουμε την παραγωγικότητα και άρα την ευημερία. Αυτό είναι το βασικό. Το κάνουμε αυτό με τα κίνητρα που δώσατε παλιά στους «Επενδυτικούς Αγγέλους» και τώρα στα αμοιβαία κεφάλαια; Νομίζω ότι φτάνουμε σε μια εποχή -και είσαστε οι τελευταίοι που δεν μπορούν να το αναγνωρίσουν αυτό- που τελείωσε από πολλούς οικονομολόγους, αλλά και αυτούς που ασκούν την πολιτική, το κάτι για τίποτα. Δηλαδή, για τριάντα - σαράντα χρόνια δίναμε επιδοτήσεις, δίναμε βοήθεια στις επιχειρήσεις για να κάνουν διάφορα πράγματα. Θυμάστε ότι κ. Σταϊκούρας έκανε ένα νομοσχέδιο πριν από τρία - τέσσερα χρόνια για τις συγχωνεύσεις. Αυτό που έχει τελειώσει αλλού -και πρέπει να τελειώσει εδώ- είναι ότι δεν θα δίνουμε επιδοτήσεις, φοροαπαλλαγές χωρίς ανταλλάγματα, χωρίς να έχετε μια στρατηγική πώς θα αυξηθεί η παραγωγικότητα αυτής της χώρας, σε ποιους τομείς. Είναι θέμα τεχνολογίας; Είναι θέμα πράσινης τεχνολογίας; Είναι θέμα στήριξης της κοινωνίας; Να έχετε μια στρατηγική και όταν μετά θέλετε να δώσετε κίνητρα να υπάρχει κάποιος λόγος, κάτι παίρνετε, δίνετε τα κίνητρα γιατί θέλετε να επενδύσετε σε αυτόν και εκείνον και τον άλλον τομέα. Όχι έτσι όπως το δίνετε, που δίνετε κάτι για τίποτα. Αυτό είναι μεγάλη κριτική για το αναπτυξιακό κομμάτι αυτού του νομοσχεδίου. Πάλι δίνετε βοήθεια χωρίς να έχετε τίποτα πίσω και κανένα όφελος, χωρίς καμμία στρατηγική.

Το δεύτερο, αν θέλουμε ανάπτυξη, είναι οι θεσμοί. Ξέρετε ότι οι νομπελίστες φέτος είναι ο Ατζέμογλου και ο Τζόνσον. Το προτελευταίο βιβλίο τους για τους θεσμούς -που δεν μ’ αρέσει όσο μ’ αρέσει το τελευταίο βιβλίο, που σας το συνιστώ να το διαβάσετε, για την τεχνολογία, την τεχνητή νοημοσύνη και τις επιπτώσεις στην οικονομία, που λέγεται «Power and Progress»- λέει ότι δεν υπάρχει ανάπτυξη χωρίς να υπάρχει ένα θεσμικό πλαίσιο το οποίο ο κόσμος μπορεί να το εμπιστευτεί. Δεν θα συζητήσουμε τώρα ξανά για τις παρακολουθήσεις, που κάποια επίδραση είχε και για σας, κύριε Χατζηδάκη, ούτε για το τι έγινε με τον κύριο Ράμμο ούτε για το τι έγινε στα Τέμπη. Για να έχεις θεσμική κάλυψη ένα βασικό είναι ότι δεν κάνεις αυθαιρεσίες. Κατεβάζετε ένα κομμάτι για το ξέπλυμα χρήματος, για τον θεσμό του ξεπλύματος χρήματος και έχετε να υπάρχουν μόνιμες θέσεις, οργανικές θέσεις. Στο αρχικό νομοσχέδιο όλοι ήταν μέσα σε αυτό και τελωνειακοί και εφοριακοί και λιμενικοί και αστυνομικοί. Το παίρνουμε την τελευταία στιγμή και βλέπουμε ότι εξαιρούνται οι αστυνομικοί και μένουν στο Υπουργείο Προστασίας του Πολίτη. Γιατί αυτό; Δεν είναι διότι είναι Σώματα Ασφαλείας, γιατί Σώμα Ασφαλείας είναι και το Λιμενικό. Δίνει θεσμική σιγουριά αυτό το πράγμα; Ή είναι μια Κυβέρνηση που νομοθετεί κατά το δοκούν, όπως τη βολεύει και δεν τη νοιάζει βασικά το θεσμικό πλαίσιο;

Το ίδιο ισχύει και με την ΑΑΔΕ. Ξαφνικά μαθαίνουμε ότι στην ΑΑΔΕ ο διοικητής μπορεί να έχει και δεύτερη και τρίτη θητεία, ενώ η θητεία των διευθυντών στις πιο πολλές περιπτώσεις περιορίζεται στα τρία χρόνια, για προφανείς λόγους, για να μην έχουν μόνιμες σχέσεις. Αντί να κάνετε για καινούργιους υποδιοικητές τρεις θέσεις, να σας πω τι θα έκανα εγώ; Θα διάβαζα τη μεγάλη αναφορά του IRS, της αμερικάνικης ΑΑΔΕ, η οποία υπολογίζει στην τελευταία της έρευνα ότι για κάθε δολάριο που ξοδεύει σε νέο ελεγκτή για να εξετάσει έναν φτωχό άνθρωπο -όχι μεσαίου εισοδήματος άνθρωπο-, κερδίζει 2 ευρώ. Για κάθε δολάριο που ξοδεύει σε ελεγκτή για να εξετάσει έναν πλούσιο, παίρνει 12 ευρώ. Και παίρνει 12 ευρώ γιατί δεν τα παίρνει αμέσως, αλλά μόλις σε ελέγξει και είσαι πλούσιος, μετά για τα επόμενα χρόνια έχει παρατηρηθεί ότι είσαι λίγο πιο προσεκτικός προς τις φορολογικές αρχές.

Όταν σας είπα στη συζήτηση για τον προϋπολογισμό ότι ο προϋπολογισμός σας έχει ψεύτικες εξοικονομίες, αυτό εννοούμε, ότι δεν ξοδεύετε τώρα για να έχουμε μια φορολογική διοίκηση και ελεγκτές που θα μπορούν να πιάσουν τη φορολογία και οπότε παρακάτω θα το δείτε σαν κόστος. Αυτό δημιουργεί ελλείματα, δηλαδή. Οι ψεύτικες εξοικονομίες τι κάνουν; Κάνουν μια περιορισμένη πολιτική σήμερα για να έχουν δημοσιονομικά προβλήματα αύριο.

Το τελευταίο σημείο είναι για την πρόσληψη των διευθυντών από τον ιδιωτικό τομέα. Επειδή αυτό άρχισε επί Θάτσερ και τον νεοφιλελευθερισμό, έχουμε μια μεγάλη εμπειρία τι γίνεται όταν φέρνουμε από τον ιδιωτικό τομέα ανθρώπους να βοηθήσουν τον δημόσιο τομέα. Η δική μου ανάγνωση όλης αυτής της βιβλιογραφίας είναι ότι δεν βοηθάει τον δημόσιο τομέα. Βέβαια, βοηθάει τον ιδιωτικό τομέα.

Θα έχετε ακούσει το σύνδρομο της περιστρεφόμενης πόρτας, δηλαδή έρχονται άνθρωποι από τον ιδιωτικό τομέα, μαθαίνουν για τη διοίκηση ή για τη ρύθμιση της ενέργειας, ό,τι είναι αυτό, και μετά πάνε πίσω στον ιδιωτικό τομέα και πουλάνε τη γνώση που έχουν από τον δημόσιο τομέα. Δηλαδή, γι’ αυτούς τους διευθυντές δεν είναι ότι θα έρθουν εδώ για ένα-δύο-τρία χρόνια να βοηθήσουν το δημόσιο, επένδυση κάνουν πάνω στις πλάτες του ελληνικού δημοσίου. Κάνουν επένδυση πάνω στο ελληνικό δημόσιο, γιατί ξέρουν ότι αυτό που θα κερδίσουν είναι η γνώση που θα πουλήσουν στον ιδιωτικό τομέα, όταν επιστρέψουν.

Και το δεύτερο που κάνει είναι αυτό που λέει η Μαζουκάτο «μωροποίηση του κράτους». Αντί να επενδύσετε στη δημόσια διοίκηση, αντί να επενδύσετε στους δημοσίους υπαλλήλους να έχουν τη γνώση εν μέρει να μπορούν να αντιμετωπίσουν τον ιδιωτικό τομέα, συνεχώς τους αδυνατίζετε είτε όταν παίρνετε μελετητές-consultants απέξω είτε όταν τους φέρνετε μέσα ως διευθυντές. Αυτό δεν είναι βάση για μια στρατηγική πολιτική.

Είναι ένα νομοσχέδιο που είναι μέρος του προϋπολογισμού κατά κάποιον τρόπο, γιατί έχει κομμάτια της οικονομικής πολιτικής. Είναι αυτό που είπε πολύ καλά ο κ. Τζανακόπουλος, ο εισηγητής μας, ότι αυτό που εσείς πουλάτε ως σταθερότητα είναι στασιμότητα.

Αν είστε ευχαριστημένοι με τον περσινό προϋπολογισμό και τα περσινά νομοσχέδια, θα είσαστε ευχαριστημένοι και φέτος. Αν ο ελληνικός λαός είναι ευχαριστημένος με τη ζωή του αυτή τη στιγμή, θα είναι ευχαριστημένος και με το νομοσχέδιό σας και με τον προϋπολογισμό σας. Δεν θα επένδυα πολύ ότι αυτή η ευχαρίστηση είναι πολύ μεγάλη, κύριε Χατζηδάκη.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τέσσερις εκπαιδευτικοί συνοδοί τους από το Γυμνάσιο Μυκόνου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα από τον ΣΥΡΙΖΑ ο κ. Μαμουλάκης και ακολουθεί ο Υπουργός.

Παρακαλώ, κύριε Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αναμφίβολα είναι μια κορυφαία διαδικασία η συζήτηση ενός φορολογικού νομοσχεδίου, η οποία, μάλιστα, προηγείται της κορυφαίας κοινοβουλευτικής διαδικασίας που δεν είναι άλλη από τη συζήτηση του προϋπολογισμού του κράτους.

Και αναφέρομαι και στις δύο αυτές νομοθετικές πρωτοβουλίες της Κυβέρνησης, γιατί πραγματικά το μεγάλο, το κομβικό ερώτημα είναι κατά πόσον αυτές οι νομοθετικές πρωτοβουλίες και δη φορολογικού-φοροτεχνικού χαρακτήρα ανταποκρίνονται στην ίδια την κοινωνία, στις απαιτήσεις και στα προβλήματα που επιζητούν λύσεις στους ανθρώπους εκεί έξω.

Η αίσθηση που αποκομίζουμε και από τη συζήτηση σε επίπεδο επιτροπών, αλλά πολλώ δε μάλλον και από τις τοποθετήσεις κυβερνητικών παραγόντων και δη του Υπουργού Εθνικής Οικονομίας, είναι ότι μάλλον δεν αντιλαμβάνεται η Κυβέρνηση το τι συμβαίνει στην ελληνική κοινωνία και στην ελληνική οικονομία, ειδάλλως τα μέτρα τα οποία θα παρουσίαζε θα ήταν μέτρα τα οποία θα ακουμπούσαν στις ανάγκες, που δεν συμβαίνει και θα το εξηγήσουμε και παρακάτω πιο ενδελεχώς.

Αλλά προτού προχωρήσω στην ανάλυση της δικής μας άποψης γύρω από το νομοσχέδιο, επιτρέψτε μου να αναφερθώ στον καθ’ ύλην αρμόδιο φορέα που δεν είναι άλλος από την ΑΑΔΕ για την τήρηση, την εν τοις πράγμασι τήρηση και την άσκηση της εν γένει φορολογικής πολιτικής φυσικά σε συνεννόηση με την Κυβέρνηση.

Και γιατί μιλάω για την ΑΑΔΕ; Γιατί νομίζω ότι τα έργα και οι ημέρες της διοίκησης της ΑΑΔΕ τα τελευταία χρόνια χρήζουν κοινοβουλευτικής ανάδειξης και εμείς το κάναμε ως ΣΥΡΙΖΑ - Προοδευτική Συμμαχία. Διότι αν μη τι άλλο, πέραν από την εξέχουσα υπόθεση του κτηρίου της ΑΑΔΕ που αποκρυσταλλώνει με τον πιο γλαφυρό τρόπο τι συμβαίνει στην ελληνική πολιτεία και στο ελληνικό οικονομικό γίγνεσθαι τα τελευταία χρόνια, δηλαδή η επιτομή της διασπάθισης των δημοσίων πόρων, δεν είναι μόνο το ρεκόρ των απευθείας αναθέσεων που σαρώνει το ένα μετά το άλλο η Κυβέρνηση Μητσοτάκη, δεν είναι μόνο το πλήθος των Υπουργών και Υφυπουργών, η πολυπληθέστερη Κυβέρνηση από τη Μεταπολίτευση, εξήντα δύο τον αριθμό -ζωή να ’χουν- οι Υπουργοί και οι Υφυπουργοί στην Κυβέρνηση του κ. Μητσοτάκη, δεν είναι μόνο το πλήθος των μετακλητών υπαλλήλων.

Θυμίζω ότι ασκούσε κριτική ως αντιπολίτευση ο κ. Μητσοτάκης για τους μετακλητούς και τώρα έχει καταφέρει και έχει διπλασιάσει αυτό το πλήθος, με αποτέλεσμα και απότοκο δημοσιονομικά να έχουμε σοβαρότατη επίπτωση πολλών εκατομμυρίων ευρώ ετησίως με όλους αυτούς τους μετακλητούς του Μεγάρου Μαξίμου, αλλά και των λοιπών Υπουργείων.

Και το λέω αυτό διότι, αν μη τι άλλο, η επιτομή του λόγου μας είναι οι πράξεις μας και οι πράξεις με τις οποίες κινείται η Κυβέρνηση νομίζω ότι απέχουν παρασάγγας από τη χρηστή διαχείριση των δημοσίων πόρων.

Βέβαια, περί ΑΑΔΕ ο λόγος, προκαλεί απορία ο τρόπος με τον οποίο κινείται σε νομοθετικό επίπεδο, για την τοποθέτηση μιλώ των υποδιοικητών και μάλιστα, outsource, όπως ανέφερε και πριν από λίγο νομίζω και ο κ. Τσακαλώτος. Είναι ένα στοιχείο που χρήζει, αν μη τι άλλο το λέω ρητορικά, ερωτήματος, τι γίνεται πραγματικά. Έρχεται από την ιδιωτική οικονομία στελέχη με οψιόν δανεισμού, που λέμε και με όρους ποδοσφαιρικούς, να πάρουν εμπειρία και όντως να τη μεταπωλήσουν μετά όταν επανέλθουν στο ιδιωτικό επάγγελμα;

Άραγε αυτό πόσο θωρακίζει τα συμφέροντα του ίδιου του δημοσίου; Άραγε αυτό πόσο εναρμονίζεται με τους όρους ισονομίας και ισοπολιτείας που θα έπρεπε να υπάρχουν; Είναι τροφή για σκέψη και οι πολίτες που μας ακούν νομίζω ότι μπορούν να αντιληφθούν πολλά.

Και μιλάμε για τον κορυφαίο θεσμό, που θα έπρεπε να ήταν κορυφαίος θεσμός, η ΑΑΔΕ, η οποία θα έπρεπε να ήταν και σεβαστή από τους ίδιους τους φορολογούμενους, αλλά με τις πράξεις της η ίδια ταπεινώνει την όποια φήμη, το όποιο reputation έχειν η ίδια η ΑΑΔΕ. Και επανέρχομαι στο θέμα του περίφημου κτηρίου το οποίο κοστίζει δεκάδες εκατομμύρια ευρώ. Όλες οι αποφάσεις είχαν ληφθεί πριν καν τη μίσθωση του κτηρίου.

Τώρα επιτρέψτε μου λίγο να τοποθετηθώ επί του νομοσχεδίου. Ένα πολύ σημαντικό ζήτημα, φυσικά, είναι η καταπολέμηση των θεμάτων που άπτονται του ξεπλύματος μαύρου χρήματος. Εδώ πραγματικά όταν είδαμε αρχικά το νομοσχέδιο θεωρήσαμε ότι κινείται στη σωστή κατεύθυνση, κύριε Χατζηδάκη, πράγματι. Οποιαδήποτε ρύθμιση εδράζεται στη λογική καταπολέμησης του μαύρου χρήματος στην αγορά προσθέτει πολλαπλάσια οφέλη στην ελληνική οικονομία. Και τι συμβαίνει;

Βλέπω τον ναύαρχο που υπηρέτησε ως όφειλε στο Ελληνικό Ναυτικό στο παρελθόν. Ξέρετε, κύριε Χατζηδάκη –αναφέρομαι στον συνεπίθετό σας- υπάρχει μια εξαίρεση, μια ιδιάζουσα εξαίρεση που προκαλεί απορία για να μην πω θυμηδία. Όλοι οι Έλληνες που υπηρετούν στην Ελληνική Αστυνομία εξαιρούνται ως δια μαγείας αίφνης, ενώ συμπεριελαμβάνοντο αρχικά. Οι τελωνειακοί παραμένουν και καλώς και όλοι οι υπόλοιποι. Πραγματικά θα μας απαντήσει κάποιος, προς τι αυτή η φωτεινή εξαίρεση;

**ΔΙΟΝΥΣΙΟΣ ΧΑΤΖΗΔΑΚΗΣ:** Οι μισοί ρουφιανεύουνε τους άλλους μισούς.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Η εξαίρεση αυτή, αγαπητέ ναύαρχε, μάλλον δεν περιποιεί τιμή. Θα ακούσουμε φυσικά και τον Υπουργό να δούμε τι θα απαντήσει επ’ αυτού. Νομίζω ότι πρέπει να υπάρξει τουλάχιστον μια απάντηση.

Άρα, λοιπόν, σεβόμενος και τον χρόνο γιατί φαντάζομαι ότι το πλήθος των ομιλητών είναι μεγάλο, θέλω να πω το εξής εν κατακλείδι. Εδώ έχουμε ένα νομοσχέδιο το οποίο αντί ουσιαστικά να εδράζεται σε μια στρατηγική αναχάραξη, επαναχάραξη της φορολογικής οικονομικής πολιτικής της χώρας, με γενναίες τομές, με γενναίες παρεμβάσεις, με ενίσχυση για παράδειγμα του προσωπικού στις ελεγκτικές αρχές -αναφέρθηκαν προηγουμένως πόση πολλαπλάσια ισχύ για την πολιτεία όταν προσλαμβάνονται νέοι οικονομολόγοι ελεγκτές και τι προσφέρουν σε επικείμενους ελέγχους σε μεγάλους παίκτες της αγοράς- και αντί να συμβαίνει αυτό, σε μια εκ βάθρων αλλαγή της στρατηγικής αυτής, βλέπουμε ουσιαστικά ένα νομοσχέδιο που διέπεται από ετερόκλητες διατάξεις για να ρυθμίσει υποτίθεται παθογένειες, αλλά κατά την άποψή μας μάλλον πυροδοτεί το πρόβλημα ακόμα περισσότερο και φυσικά, δεν το λύνει.

Τέλος, μια σύντομη αναφορά στην επικείμενη νομοθετική τροπολογία του ΠΑΣΟΚ - Κινήματος Αλλαγής. Αναφέρομαι, φυσικά, στη φορολόγηση των χρηματοπιστωτικών ιδρυμάτων, μετά τα αλλεπάλληλα κέρδη σε ετήσια βάση, αρχής γενομένης από το 2022, φυσικά και θεωρούμε ότι είναι μια κίνηση στη σωστή κατεύθυνση. Είναι απορίας άξιον γιατί δεν υπερασπίστηκε τη δική μας πρόταση τον Μάιο του 2024, που καταθέσαμε δέσμη προτάσεων και τροπολογιών ουσιαστικά, νομοθετικού χαρακτήρα, νομοτεχνικού χαρακτήρα για την πάταξη της ακρίβειας. Μία εξ αυτών αφορούσε στη φορολόγηση των σωρευμένων υπερκερδών των χρηματοπιστωτικών αυτών ιδρυμάτων, γενναία φορολόγηση και όχι της τάξεως του 5%, το οποίο παρουσιάζεται ως πρόταση τουλάχιστον από το ΠΑΣΟΚ.

Όπως και να έχει, όμως, η μεγάλη εικόνα σε πολιτικό επίπεδο είναι ότι φαίνεται ότι υπάρχει μια συμπόρευση γενικότερα των προοδευτικών δυνάμεων επί αυτού του ζητήματος. Διότι πραγματικά αυτό το trust 4 επί 4, αυτή η καρτελοποίηση της αγοράς με τέσσερις, πέντε παίκτες παντού και δη στις τράπεζες έχει αποτέλεσμα λίαν αρνητικό για τους Έλληνες πολίτες, καταχρηστικές χρεώσεις, η αποικιοκρατικού χαρακτήρα αντίληψη που διέπει τους τραπεζίτες, ακόμα και όταν έρχονται εδώ στην Αίθουσα της Ολομέλειας, σε μια Αίθουσα που παρακαλούσαν γονυπετείς προ δεκαετίας να διασωθούν και τώρα αίφνης έχουν αλλάξει συμπεριφορά και στυλ.

Γιατί όμως; Γιατί βρίσκουν και κάνουν. Γιατί βρίσκουν μια Κυβέρνηση η οποία άγεται και φέρεται από τα συμφέροντα αυτών των τραπεζών διότι υπάρχει μια σχέση-αλισβερίσι, η οποία συνεχίζει και διαιωνίζεται και διαιωνίζεται, δυστυχώς, ζημιώνοντας τους Έλληνες πολίτες.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο Υπουργός Εθνικής Οικονομίας και Οικονομικών κ. Χατζηδάκης.

Παρακαλώ, κύριε Υπουργέ.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, ήρθα να σας μιλήσω γι’ αυτό το φοβερό, επαχθές και απεχθές φορολογικό νομοσχέδιο, το οποίο απ’ ό,τι καταλαβαίνω σύσσωμη η Αντιπολίτευση θα καταψηφίσει, διότι ενοχλείται προφανώς -πώς να το εξηγήσω διαφορετικά;- με τις μειώσεις φόρων και τις αυξήσεις αποδοχών που προωθεί η Κυβέρνηση με αυτό το νομοσχέδιο.

Εν πάση περιπτώσει, ο καθένας τοποθετείται και κρίνεται από τους Έλληνες πολίτες και εξηγεί και στους πολίτες γιατί τον ενοχλεί η «Α», «Β», «Γ» ή «Δ» κοινωνική κατηγορία να πληρώνει λιγότερους φόρους και γιατί αντίστοιχες κοινωνικές κατηγορίες δεν πρέπει να έχουν μεγαλύτερους μισθούς ή συντάξεις. Όπως νομίζετε.

Εγώ εκείνο το οποίο θέλω να επισημάνω είναι ότι το νομοσχέδιο αυτό δεν είναι απλώς ένα φορολογικό νομοσχέδιο. Είναι ένα νομοσχέδιο με το οποίο η Κυβέρνηση κάνει πράξη τις εξαγγελίες του Πρωθυπουργού Κυριάκου Μητσοτάκη στη Θεσσαλονίκη για στήριξη των εισοδημάτων των πολιτών, όπως αυτές εξειδικεύτηκαν στη συνέχεια και μένουμε ακριβώς σε αυτά τα οποία είπε ο Πρωθυπουργός.

Δεύτερον, είναι νομοσχέδιο που εκσυγχρονίζει -και θα έρθω στη συνέχεια σε αυτό- περαιτέρω τη φορολογική νομοθεσία της χώρας, χτίζοντας πάνω σε όσα έγιναν το προηγούμενο διάστημα. Και αναφέρομαι και σε αλλεπάλληλες κωδικοποιήσεις και απλουστεύσεις της φορολογικής νομοθεσίας.

Τρίτον, είναι ένα νομοσχέδιο το οποίο υποστηρίζει στην πράξη την αλλαγή του παραγωγικού μοντέλου της χώρας, με πολλά και βασικά βήματα τα οποία γίνονται για την ενθάρρυνση της καινοτομίας και τον μετασχηματισμό, των συγχωνεύσεων των επιχειρήσεων.

Είναι ένα νομοσχέδιο, τέταρτον, που ενισχύει την ανθεκτικότητα της ελληνικής οικονομίας απέναντι στην κλιματική αλλαγή και τις επιπτώσεις της με μια σειρά από αναγκαίες πρωτοβουλίες.

Και πέμπτον, είναι ένα νομοσχέδιο, το οποίο ενισχύει ακόμα πιο πολύ τις δημόσιες επενδύσεις, διότι περιλαμβάνει δεύτερο φέτος συμπληρωματικό προϋπολογισμό, με τον οποίον αυξάνεται πολύ σημαντικά το εθνικό σκέλος των δημοσίων επενδύσεων για να προωθηθούν έργα ανάπτυξης και συνοχής. Είμαι περίεργος να δω τι θα κάνετε και σε αυτές τις ρυθμίσεις.

Προτού αναφερθώ σε επιμέρους ρυθμίσεις του νομοσχεδίου, θα μου επιτρέψετε να σας πω -καθώς εδώ έχουμε το φορολογικό νομοσχέδιο, άρα ευλόγως κάνουμε συζήτηση για τη φορολογική πολιτική- ότι η δική μας φορολογική πολιτική εδράζεται -και θα σας το αποδείξω- σε δύο πυλώνες. Ο ένας πυλώνας είναι οι αλλεπάλληλες μειώσεις φόρων και ο δεύτερος πυλώνας είναι μια συγκροτημένη και συνεχής μάχη για τον περιορισμό της φοροδιαφυγής. Και στη μία περίπτωση και στην άλλη έχουμε χειροπιαστά αποτελέσματα.

Και μπαίνω σε λεπτομέρειες, για να δούμε πώς λειτουργεί αυτή μας η αντίληψη για τη φορολογική πολιτική. Πάμε στον πρώτο πυλώνα: μείωση φόρων. Κοιτάξτε, μειώθηκε, για παράδειγμα, ο φόρος νομικών προσώπων. Ο συντελεστής κατέβηκε από το 28%, που ήταν το 2019, στο 22%.

Τι σημαίνει αυτό σε έσοδα από τα νομικά πρόσωπα, από τις επιχειρήσεις δηλαδή, σε απλά ελληνικά; Σημαίνει ότι σε σχέση με το 2019, παρά τη μείωση του φόρου και ίσως σε κάποιο βαθμό και εξαιτίας της μείωσης του φόρου, έχουμε διπλάσια φορολογικά έσοδα από τις επιχειρήσεις, διπλάσια, κυρίες και κύριοι. Γιατί; Γιατί υπάρχει ένα περιβάλλον ενθάρρυνσης της επιχειρηματικότητας και της ανάπτυξης και η μείωση του φορολογικού συντελεστή συνετέλεσε και αυτή προς αυτή την κατεύθυνση.

Και θα σας παρακαλούσα να σταματήσετε να συγχέετε στο μυαλό σας τους φόρους με τα έσοδα, διότι όπως βλέπετε είναι δυνατόν με χαμηλότερους φορολογικούς συντελεστές να έχουμε υψηλότερα έσοδα. Είναι άλλο πράγμα το ένα και άλλο το άλλο. Και ειδικότερα όσοι από εσάς έχετε σπουδάσει οικονομία, δεν θα έπρεπε να το επιτρέπετε στον εαυτό σας.

Δεύτερον, μειώθηκε ο φόρος των μερισμάτων -ναι, μειώθηκε- στο πλαίσιο της ενίσχυσης της φιλοεπενδυτικής διάστασης της πολιτικής της Κυβέρνησης. Πράγματι μειώθηκε από το 10% στο 5%. Τι συνέβη; Με μείωση τόσο σημαντική του φορολογικού συντελεστή έχουμε όχι διπλάσια, αλλά υπερδιπλάσια έσοδα στα μερίσματα σε σχέση με το 2019.

Δεν ξέρω αν θα έπρεπε όλα αυτά κάπως να σας προβληματίσουν, όλους εσάς που θεωρείτε ότι ανήκετε σε προοδευτικές παρατάξεις, για να δείτε ποιες πραγματικά είναι οι προοδευτικές ιδέες, και όχι απλώς δόγματα αραχνιασμένα του παρελθόντος, που δεν οδηγούν πουθενά.

Τρίτον, μειώσαμε τον εισαγωγικό φορολογικό συντελεστή για τα χαμηλότερα εισοδήματα, από το 22% που το βρήκαμε με τον ΣΥΡΙΖΑ στο 9%. Δηλαδή αντί το κράτος να κρατάει για τα χαμηλότερα εισοδήματα 22 στα 100 ευρώ που βγάζει κάποιος άνθρωπος, κρατάει πια μόνο τα 9, με εμάς τους ανάλγητους. Λοιπόν και με αυτόν τον τρόπο -και φυσικά και λόγω της ανάπτυξης εν τω μεταξύ της οικονομίας και της αύξησης των μισθών- μπορέσαμε να έχουμε περισσότερα έσοδα και από τον φόρο φυσικών προσώπων.

Κυρίες και κύριοι, έχω εδώ έναν κατάλογο. Τον είχαμε συζητήσει και στη συζήτηση του προϋπολογισμού στην επιτροπή της Βουλής. Αυτές εδώ είναι οι εβδομήντα δύο μειώσεις φόρων με τις μειώσεις που κάνει κι αυτό εδώ το νομοσχέδιο που η Κυβέρνηση του Κυριάκου Μητσοτάκη έχει πραγματοποιήσει ή πραγματοποιεί τα τελευταία πεντέμισι χρόνια που βρίσκεται στην εξουσία.

Θα τους καταθέσω στα Πρακτικά. Εβδομήντα δύο μειώσεις φόρων, εκ των οποίων οι είκοσι τρεις είναι μειώσεις εμμέσων φόρων -γιατί κάποιοι εδώ έχουν και το μονοπώλιο της ευαισθησίας για τους έμμεσους φόρους- εκ των οποίων δεκαοκτώ είναι μειώσεις ΦΠΑ και όχι δύο μονάδες. Κατέβηκαν από το 24% στο 13% διάφοροι φορολογικοί συντελεστές για την εστίαση και τις μεταφορές, τον τουρισμό κ.λπ..

Επομένως αυτή είναι η πραγματικότητα. Θα μου επιτρέψετε να πω η πραγματική πραγματικότητα και όχι όλα αυτά, τα οποία εδώ λέτε και ξαναλέτε παρά τις διαψεύσεις μας και στο φορολογικό νομοσχέδιο και στη Βουλή εν είδει, πώς να πω, χαλασμένων κασετοφώνων.

Επίσης να σημειώσω κατατέθηκε ο σχετικός πίνακας στη Βουλή -μιας και πάλι ξανάκουσα τα αντίθετα εδώ, παρακαλώ αν θέλετε διαψεύστε τον πίνακα- του Γενικού Λογιστηρίου του Κράτους, που δείχνει ότι ακριβώς λόγω όσων σας περιέγραψα με τις αποδόσεις των άμεσων φόρων λόγω της ανάπτυξης, το ποσοστό των έμμεσων φόρων από 67% που ήταν επί ΣΥΡΙΖΑ -που είναι τόσο πολύ ευαίσθητος με τους έμμεσους φόρους ο ΣΥΡΙΖΑ- έπεσε στο 62% με εμάς. Άρα, υπάρχει δικαιότερη αναλογία, όχι αυτή που ενδεχομένως θα ευχόμασταν όλοι, αλλά πάντως σίγουρα δικαιότερη αναλογία.

Καταθέτω, λοιπόν, αυτούς τους πίνακες στα Πρακτικά και σας παρακαλώ, κυρίες και κύριοι συνάδελφοι, να τους διαψεύστε αν μπορείτε ότι δεν έγιναν οι εβδομήντα δύο μειώσεις φόρων, δηλαδή και ότι δεν έγιναν είκοσι τρεις μειώσεις έμμεσων φόρων. Παρακαλώ.

(Στο σημείο αυτό ο Υπουργός Εθνικής Οικονομίας και Οικονομικών κ. Κωνσταντίνος (Κωστής) Χατζηδάκης καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα αυτά σε σχέση με τον πρώτο πυλώνα που είναι η μείωση των φόρων. Δεύτερος πυλώνας, μείωση φοροδιαφυγής είναι γραμμένα, κατατεθειμένα στον προϋπολογισμό. Μόνο το 2024 θα έχουμε έσοδα περισσότερα από αυτά που προσδοκούσαμε, της τάξεως των 1,8 δισεκατομμυρίου ευρώ από τον περιορισμό της φοροδιαφυγής, 1 δισεκατομμύριο ευρώ παραπάνω από τα προσδοκώμενα είναι λόγω της σύλληψης φοροδιαφυγής στον ΦΠΑ και 800 εκατομμύρια ευρώ θα είναι από τα νομικά πρόσωπα λόγω του my DATA και άλλων ηλεκτρονικών εργαλείων που έχουν εισαχθεί.

Αυτά είναι κουκιά μετρημένα, δεν υπάρχει δεύτερη ανάγνωση, όπως δεν υπάρχει δεύτερη ανάγνωση στο ότι καμμία κυβέρνηση μετά τη Μεταπολίτευση δεν είχε τόσο συγκεκριμένα και χειροπιαστά αποτελέσματα στη μάχη εναντίον της φοροδιαφυγής. Εκτός αν μπορείτε να μου υποδείξετε κάποια. Και το κάναμε, αδιαφορώντας για τις όποιες επιμέρους αντιδράσεις, διότι τα λεφτά, παραδείγματος χάριν των τουριστών που τα δίνουν για το ΦΠΑ, δεν ανήκουν στους ενδιάμεσους που τα ενθυλακώνουν ανήκουν στους Έλληνες φορολογούμενους και στο ελληνικό δημόσιο, για την άσκηση στη συνέχεια διαφόρων κοινωνικών πολιτικών.

Εάν δεν πείθεστε από αυτό και θα συνεχίσετε πάλι τις θεωρίες ,να σας πω κι άλλο ένα παράδειγμα και θα σας παρακαλούσα να το αμφισβητήσετε. Αφορά στις εισπράξεις από ΦΠΑ. Το πρώτο εννεάμηνο έχουμε αυξήσεις στα έσοδα σε σχέση με το πρώτο εννεάμηνο του 2023 της τάξεως του 11,3%.Πόσο ήταν ο πληθωρισμός, θα πει κάποιος. Σας το λέω εγώ, ήταν 3%. Πού κατεβαίνουμε; Από το 11,3% στο 8,3%. Πόση ήταν η ανάπτυξη; Ποιο ήταν το αποτέλεσμα, η επίδραση της ανάπτυξης; Ήταν 2,3%. Πού κατεβαίνουμε; Από το στο 8,3% στο 6%. Το 6% ήταν η επίδραση της μάχης εναντίον της φοροδιαφυγής και ήταν σε μεγάλο βαθμό αποτέλεσμα της σύνδεσης των POS με τις ταμειακές μηχανές, ένα έργο που συζητείτο για πάρα πολλά χρόνια στην Ελλάδα και που εμείς, η Κυβέρνηση του Κυριάκου Μητσοτάκη το κάναμε πράξη. Ή μήπως όχι; Εκτός κι αν εμφανιστεί κάποιος και πει ότι «όχι, είχε γίνει παλαιότερα και ήταν τόσο καλά κρυμμένο που δεν το πήραμε χαμπάρι».

Τώρα, όλα αυτά, η μάχη για τη φοροδιαφυγή με συγκεκριμένα αποτελέσματα συν η ανάπτυξη, οδήγησαν πράγματι σε έσοδα παραπάνω από αυτά τα οποία υπολόγιζε ο ίδιος ο προϋπολογισμός, το ίδιο το Γενικό Λογιστήριο του Κράτους. Σας είπα προηγουμένως ότι είναι 1 δισεκατομμύριο παραπάνω, λόγω της σύλληψης της φοροδιαφυγής από τον ΦΠΑ, 800 εκατομμύρια για τους ίδιους λόγους, νομικά πρόσωπα, 1 δισεκατομμύριο λόγω μείωσης της ανεργίας, αυξήσεων των μισθών, επομένως των παραπάνω κρατήσεων που γίνονται γι’ αυτόν τον λόγο. Είναι τα 300 εκατομμύρια από την έκτακτη εισφορά στα διυλιστήρια και άλλα 500 εκατομμύρια για άλλους λόγους που έχουν να κάνουν και αυτοί με την ανάπτυξη, με τόκους που εισπράττει το δημόσιο κ.λπ..

Ένα ερώτημα το οποίο τίθεται, είναι τι τα κάνετε αυτά τα λεφτά. Διότι υπάρχει η εικόνα ότι είναι ορισμένοι δήθεν «Σκρουτζ» που κρατάνε λεφτά και δεν θέλουν να τα δώσουν πουθενά, σε αντίθεση με τους καλούς από την Αντιπολίτευση, οι οποίοι νοιάζονται για τον κόσμο, είναι κιμπάρηδες αρκετά για να τα μοιράζουν όλα σε αντίθεση με εμάς τους τσιγγούνηδες.

Παρουσίασα αυτόν το πίνακα, θα τον καταθέσω επίσης στα Πρακτικά. Και θα παρακαλούσα αν είναι δυνατόν να ληφθεί υπ’ όψιν και ο ένας πίνακας και ο άλλος για να μη συνεχίσουμε να λέμε τα ίδια και τα ίδια ενώ έχουν απαντηθεί. Να πούμε κάτι καινούργιο από εδώ και πέρα.

Εδώ αυτός ο πίνακας λέει πού πήγαν τα παραπάνω έσοδα που είχαμε για τους λόγους που σας εξήγησα, ανάπτυξη και καταπολέμηση της φοροδιαφυγής στον προϋπολογισμό.

Είχαμε αυξημένες σε σχέση με τις αρχικές προβλέψεις φυσικές παραλαβές εξοπλιστικών προγραμμάτων του Υπουργείου Άμυνας 110 εκατομμύρια. Επιπλέον ενίσχυση στον ΕΛΓΑ για τις αποζημιώσεις αγροτών από τον «Ντάνιελ», 40 εκατομμύρια. Επιπλέον ενίσχυση Υπουργείου Κλιματικής Κρίσης 88 εκατομμύρια. Επιπλέον ενίσχυση του τακτικού προϋπολογισμού του Υπουργείου Παιδείας 131 εκατομμύρια. Επιπλέον ενίσχυση του τακτικού προϋπολογισμού του Υπουργείου Υγείας 346 εκατομμύρια. Επιπλέον κόστος συντάξεων -γιατί προέκυψαν παραπάνω συντάξεις στην πορεία- 644 εκατομμύρια. Ενίσχυση του προγράμματος δημοσίων επενδύσεων 1 δισεκατομμύριο 300 εκατομμύρια. Αύξηση 20% της αποζημίωσης των εφημεριών των γιατρών 45 εκατομμύρια. Αύξηση του επιδόματος γέννας 90 εκατομμύρια. Ενίσχυση των συνταξιούχων με προσωπική διαφορά και άλλων ευάλωτων κατηγοριών τον Δεκέμβριο -τώρα αυτό τον μήνα, σε μερικές μέρες- 243 εκατομμύρια. Και αυτό κατά σύμπτωση το ψηφίζουμε σήμερα και ελπίζω να το ψηφίσετε, εκτός αν σας ενοχλεί και αυτό. Να, λοιπόν, πού πήγαν τα λεφτά. Πήγαν σε κοινωνική και εθνική πολιτική.

(Χειροκροτήματα από την πτέρυγα της Νέας Δημοκρατίας)

Μπορεί να σας ενοχλεί η πραγματικότητα αλλά δεν αλλάζει. Το καταθέτω και αυτό στα Πρακτικά.

(Στο σημείο αυτό ο Υπουργός Εθνικής Οικονομίας και Οικονομικών κ. Κωνσταντίνος (Κωστής) Χατζηδάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επομένως επιστρέφουν οι πολιτικές μας στην κοινωνία και μπορούμε τελικά -το απέδειξα- με χαμηλότερους φόρους να έχουμε περισσότερα έσοδα άλλα και κοινωνική πολιτική με εντονότερο αποτύπωμα.

Επίσης, όλη αυτή η πολιτική, μας δίνει τον δημοσιονομικό χώρο να προχωρούμε σε περαιτέρω μειώσεις φόρων και πιστεύουμε ότι και του χρόνου και με τον προϋπολογισμό του 2026 και αργότερα με τον προϋπολογισμό του 2027 θα μπορέσουμε να κάνουμε περισσότερες μειώσεις και η έμφαση στους άμεσους φόρους, γιατί εκεί φαίνεται το όφελος κατευθείαν στον πολίτη.

Μπορεί και από αυτά να ενοχλείστε, αλλά εν πάση περιπτώσει εμείς εφαρμόζουμε με συνέπεια την πολιτική μας.

Κύριες και κύριοι, αυτά ήταν μερικές αναγκαίες παρατηρήσεις για να ξεκαθαριστεί ποια είναι η φορολογική πολιτική της Κυβέρνησης και ποια είναι τα αποτελέσματά της για την οικονομία και για την κοινωνία. Και σχεδιάζουμε τη δικαιοσύνη με την αποτελεσματικότητα και κυρίως είμαστε προσανατολισμένοι σε πολιτικές που έχουν δοκιμαστεί αλλού και πέτυχαν, πολιτικές κοινής λογικής.

Τώρα θέλω να αναφερθώ σε κάποιες επιμέρους διατάξεις του νομοσχεδίου. Έχουμε μιλήσει κατ’ επανάληψη για τις δώδεκα μειώσεις φόρων που γίνονται σε αυτό το νομοσχέδιο. Δεν ξέρω εάν κάποιος τις αμφισβητεί. Δεν ξέρω εάν κάποιος είναι περίεργος να με ακούσει να τις διαβάζω μία-μία. Είμαι στον πειρασμό, οφείλω να πω, να αρχίσω να λέω «μείωση των ασφαλιστικών εισφορών, απαλλαγή φόρου εισοδήματος για κενά ακίνητα που θα ενοικιαστούν, επέκταση της απαλλαγής των νέων οικοδομών από ΦΠΑ και το 2025 κ.λπ.». Τα ξέρετε όμως και, εν πάση περιπτώσει και εσείς να μην τα ξέρετε, εμάς δεν μας πειράζει. Τα ξέρει η κοινωνία και εάν δεν τα ξέρει, θα τα μάθει. Διότι για όλα αυτά υπάρχουν ωφελούμενοι συμπολίτες μας. Εσείς θα μείνετε με τη μικρόψυχη κριτική σας και θα περάσετε με τη μικρόψυχη κριτική σας τα Χριστούγεννα. Ο καθένας κάνει τα δώρα που θέλει στον εαυτό του.

Το ίδιο ισχύει και για δώδεκα ενισχύσεις εισοδηματικές που γίνονται με αυτό εδώ το νομοσχέδιο, ξεκινώντας με τις ενισχύσεις στις οποίες μόλις αναφέρθηκα για συνταξιούχους, αναπήρους, οικογένειες με παιδιά, ευάλωτες κοινωνικές ομάδες και περνάμε σε άλλες ενισχύσεις, όπως η αύξηση των συντάξεων για την επόμενη χρονιά, η οριζόντια αύξηση μισθών στο δημόσιο, η θέσπιση κινήτρων προσέλκυσης γιατρών σε προβληματικές περιοχές, η στήριξη των σπουδαστών των Σχολών των Ενόπλων Δυνάμεων κ.λπ.. Είναι πολύ συγκεκριμένα με συγκεκριμένους αποδέκτες, για να μπορέσει οποιοσδήποτε να μειώσει την αξία τους. Όπως και να το μετρήσετε, αυτό το νομοσχέδιο θα μείνει ως το νομοσχέδιο με τις δώδεκα μειώσεις φόρων και τις δώδεκα αυξήσεις αποδοχών και θα έχει την υπογραφή της Νέας Δημοκρατίας.

Από εκεί και πέρα, δεν μένουμε μόνο εκεί. Κάνουμε μια μεγάλη παρέμβαση για το παραγωγικό μοντέλο της χώρας με την ενίσχυση της καινοτομίας και της μεγέθυνσης των επιχειρήσεων. Είναι κάτι που το έχουμε συζητήσει με την επιχειρηματική κοινότητα της χώρας και συναντά πολύ μεγάλη αποδοχή. Πάλι εδώ είμαι περίεργος τι θα κάνετε, διότι ειδικά στην καινοτομία υιοθετούμε τα πιο τολμηρά κίνητρα σε ολόκληρη την Ευρώπη, σε ολόκληρη την Ευρωπαϊκή Ένωση. Είδαμε τι έχουν οι άλλες χώρες και για να ενθαρρύνουμε την καινοτομία, να ενθαρρύνουμε τις startups, να ενθαρρύνουμε τους νέους ανθρώπους να αναπτύξουν εδώ τις ιδέες τους, πήγαμε όσο πιο τολμηρά μπορούσαμε. Τι θα κάνετε; Τι θα κάνετε και στο θέμα των μετασχηματισμών των επιχειρήσεων, των συγχωνεύσεων, εθελοντικών συγχωνεύσεων; Δεν είμαστε σοβιετικό κράτος να εξαναγκάζουμε οποιονδήποτε επιχειρηματία να κάνει ό,τι θέλει, αλλά ενθαρρύνουμε τις συγχωνεύσεις, όπως γίνεται σε όλη την Ευρώπη, για να έχουμε μια οικονομία πιο παραγωγική, πιο δυναμική και πιο εξωστρεφή. Πάλι, πραγματικά, είμαι περίεργος να δω πώς θα τοποθετηθείτε σε όλα αυτά τα φορολογικά κίνητρα με τα οποία συνοδεύεται αυτή μας η πρωτοβουλία.

**ΕΥΚΛΕΙΔΗΣ ΤΣΑΚΑΛΩΤΟΣ:** Χωρίς κατεύθυνση είναι, κύριε Υπουργέ.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κατεύθυνση έδιναν τα σοβιετικά κράτη, όσο υπήρχαν, κύριε Tσακαλώτο. Δεν μπορώ να καταλάβω εάν εκ των υστέρων, με χρονοκαθυστέρηση επηρεαστήκατε από αυτά τα μοντέλα. Ήξερα ότι τα αμφισβητούσατε.

**ΕΥΚΛΕΙΔΗΣ ΤΣΑΚΑΛΩΤΟΣ:** Αλήθεια τώρα;

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Εμείς δίνουμε κίνητρα και από εκεί και πέρα οι ιδιώτες επενδυτές σε έναν φιλελεύθερο κόσμο αποφασίζουν πού θα επενδύσουν. Κίνητρα δίνεις. Δεν αποφασίζεις πριν από τους επιχειρηματίες για τους επιχειρηματίες. Κυβερνήσατε τη χώρα και την αφήσατε σε πολύ «ευχάριστη» κατάσταση.

**ΕΥΚΛΕΙΔΗΣ ΤΣΑΚΑΛΩΤΟΣ:** ...(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Τσακαλώτε, ακουστήκατε και έχετε δικαίωμα παρέμβασης. Παρακαλώ.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Από εκεί και πέρα υπάρχει και ένας άλλος άξονας στον οποίο θέλω να σταθώ. Είναι οι παρεμβάσεις που κάνουμε σε σχέση με τις επιπτώσεις της κλιματικής αλλαγής.

Θα μπορούσαμε να μείνουμε απαθείς και στο τέλος να έρθουμε, να θρηνούμε απλώς και να απολογούμαστε επίσης για τις συνέπειες μιας παράλειψης, αδικαιολόγητης σε κάθε περίπτωση. Έχουμε αύξηση, έχουμε διπλασιάσει για αυτό τον λόγο το σχετικό κονδύλι στον προϋπολογισμό και κάναμε πολύ καλά. Βλέπετε την κλιματική αλλαγή και τις επιπτώσεις της σε όλη την Ευρώπη, σε όλη τη Μεσόγειο και στην πατρίδα μας και γι’ αυτό τον λόγο, ναι, έχουμε το θάρρος να προχωρούμε με αυτό το νομοσχέδιο σε υποχρεωτική ασφάλιση επιχειρήσεων με ετήσια ακαθάριστα έσοδα από 500.000 ευρώ και άνω και οχημάτων -δείτε τι έγινε στη Ρόδο- για φυσικές καταστροφές.

Προχωρούμε σε τέλος ανθεκτικότητας στην κλιματική κρίση σε τουριστικά καταλύματα ανά ημερήσια χρήση και ανά δωμάτιο ή διαμέρισμα για την τουριστική περίοδο με κλιμακωτό ύψος, ανάλογα με τα αστέρια, με ανταποδοτικότητα, φυσικά, στις περιοχές αυτές. Διότι τα χρήματα αυτά πηγαίνουν για τη θωράκιση αυτών των περιοχών και βεβαίως, προστατεύουν και το τουριστικό προϊόν της χώρας.

Εν πάση περιπτώσει, υιοθετούμε μια σειρά από άλλες κινήσεις, οι οποίες έρχονται να θωρακίσουν την Ελλάδα περαιτέρω απέναντι στην κλιματική αλλαγή. Ναι, ξέρουμε ότι δεν είναι ευχάριστο κάποιος να επιβάλει ένα συγκεκριμένο τέλος, αλλά από την άλλη πλευρά δεν πρέπει να κοιτάμε τι είναι ευχάριστο αλλά τι είναι χρήσιμο στη χώρα.

Δεν ξέρω εάν, για παράδειγμα, θα έπρεπε κανείς να μένει αδρανής στο θέμα που είδαμε το καλοκαίρι στη Σαντορίνη με τον υπερτουρισμό και τους χιλιάδες τουρίστες να συνωθούνται και να λέμε δεν πειράζει, ας μην προκαλέσουμε καμμία αντίδραση σε οποιονδήποτε που θα μπορούσε ενδεχομένως προσωρινά να θίγεται, διότι θα αντιμετωπιστεί -δεν ξέρω και εγώ- σαν από θαύμα αυτό το πρόβλημα. Παρεμβαίνουμε, όπως παρεμβαίνουν και άλλες χώρες με το τέλος κρουαζιέρας για τις υπερκορεσμένες περιοχές της Σαντορίνης και της Μυκόνου, αλλά λειτουργούμε με υπευθυνότητα και πιστεύω με έναν πολύ ζυγισμένο τρόπο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Στο τέλος άφησα τις παρεμβάσεις διαρθρωτικού χαρακτήρα. Η πρώτη παρέμβαση διαρθρωτικού χαρακτήρα αφορά στην ίδια την ΑΑΔΕ. Ναι, λέμε έχουμε έναν διοικητή ο οποίος έχει αποτελέσματα. Εάν δεν σας άρεσε, θα μπορούσατε να τον καλέσετε εδώ, όπως είχατε τη δυνατότητα θεσμικά. Προβλέπει ο Κανονισμός της Βουλής και ο νόμος της ΑΑΔΕ ότι μπορεί να καλείται ο διοικητής της ΑΑΔΕ μία φορά τον χρόνο τουλάχιστον. Δεν εκλήθη ποτέ. Τόσα κόμματα Αντιπολίτευσης είστε, δεν είδα να τον καλέσετε ποτέ, απλώς θυμηθήκατε τώρα, με αφορμή αυτό το νομοσχέδιο, να τον κατακεραυνώσετε.

Εμείς λέμε ότι μπορεί να έχει, όπως είναι το παράδειγμα και του ΕΦΚΑ και της Δημόσιας Υπηρεσίας Απασχόλησης, τρεις υποδιοικητές με συγκεκριμένα καθήκοντα, που θα επιλέγονται με την ίδια διαδικασία που επιλέγεται ο διοικητής της ΑΑΔΕ και που έχει όλα τα εχέγγυα, τα οποία είχαν θεσπιστεί άλλωστε από μια κυβέρνηση που δεν ήμασταν εμείς. Είχαν θεσπιστεί ήδη από το 2016.

Λέμε, επίσης, ότι μπορεί για κάποιους τομείς όπου δεν είναι καθαρά τα καθήκοντα των γενικών διευθυντών φορολογικού περιεχομένου, αλλά μπορεί να έχουν να κάνουν με τον ψηφιακό εκσυγχρονισμό, με την επικοινωνία, με άλλες δραστηριότητες, να υπάρχουν γενικοί διευθυντές και διευθυντές και από τον ιδιωτικό τομέα. Τόσο μεγάλο αμάρτημα πια; Τόσο καταραμένος και βλάσφημος είναι ο ιδιωτικός τομέας, τον οποίο πρέπει να τον στείλουμε στο πυρ το εξώτερον; Δεν θέλουμε να τους ακούμε; Έλληνες είναι και αυτοί, δεν είναι παιδιά ενός κατώτερου θεού, που όλοι εσείς οι προοδευτικοί νομίζετε μέσα σας ότι είναι. Θέλουμε, ναι, να υπάρξουν ενέσεις ενίσχυσης και από τον ιδιωτικό τομέα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε, κύριε Υπουργέ.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Επίσης αλλάζουμε -προσέξτε και θέλω και εδώ να δω τι θα κάνετε- σε συνεννόηση και μετά από πρόταση του Οικονομικού Επιμελητηρίου το σύστημα υποβολής των φορολογικών δηλώσεων. Λέμε σταθερά από 15 Φεβρουαρίου χωρίς παρατάσεις μέχρι τις 15 Ιουλίου. Για να το πετύχουμε αυτό τι κάνουμε; Λέμε ότι θα πέφτουν καμπάνες, θα υπάρχει τιμωρία όχι στους φορείς αλλά στους επικεφαλής της ΑΔΑΕ, του ΕΦΚΑ, του ΕΟΠΥΥ και όλων των υπόλοιπων φορέων που εκδίδουν τα αναγκαία πιστοποιητικά, έτσι ώστε έγκαιρα να ξεκινήσει η διαδικασία των φορολογικών δηλώσεων.

Είναι μια πρωτοβουλία που χαιρετίστηκε από την αγορά. Είναι μια αλλαγή παραδείγματος για το δημόσιο, γιατί για πρώτη φορά δεν ζητάει το δημόσιο από τους πολίτες, αλλά ζητάει πρώτα από τον εαυτό του. Είναι μια παρέμβαση που περίμενα ότι όλα τα κόμματα της Βουλής θα τη στήριζαν. Και πάλι μικροψυχία! Δικαίωμά σας!

Εν πάση περιπτώσει, κυρίες και κύριοι, εμείς έχουμε έναν πολύ συγκεκριμένο απολογισμό έργου. Δεν είμαστε θαυματοποιοί. Δεν παραβλέπουμε ότι βρήκαμε μια εξαιρετικά δύσκολη κατάσταση το 2019. Η Ελλάδα προέρχεται από μια άνευ προηγουμένου κρίση. Κάθε μέρα επουλώνουμε πληγές και ανεβαίνουμε ψηλότερα. Εσείς από τη μια καταστροφολογείτε και, από την άλλη, θεωρείτε ότι έχετε ένα μαγικό κουμπί το οποίο θα το πατήσετε και η Ελλάδα θα γίνει αύριο το πρωί Σουηδία.

Δοκιμάσαμε διάφορους λαϊκιστές και στο απώτερο παρελθόν και στο πρόσφατο παρελθόν της χώρας. Τους φτωχούς τους έκαναν ακόμη φτωχότερους. Τα προβλήματα τα όξυναν ακόμη περισσότερο. Δική σας επιλογή είναι, εν πάση περιπτώσει, αυτό. Εμείς θα παραμείνουμε στον δρόμο της υπευθυνότητας, της σοβαρότητας και των μεταρρυθμιστικών παρεμβάσεων προς όφελος των πολλών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Έχουν ζητηθεί παρεμβάσεις.

Έχει ζητήσει ο κ. Γιαννούλης πρώτος, οπότε ο κ. Γιαννούλης θα κάνει την παρέμβασή του. Μετά είναι ο κ. Μάντζος, ο κ. Τσακαλώτος και ο κ. Χήτας. Και από το ΚΚΕ, βεβαίως.

Παρακαλώ όμως οι παρεμβάσεις σας να είναι ολιγόλογες και θα απαντήσει συνολικά ο Υπουργός.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Θα είναι πολύ σύντομο και λιγότερο από τρίλεπτο, κύριε Πρόεδρε.

Κύριε Υπουργέ, και οι πιο σημαντικοί πρωταγωνιστές της θεατρικής δραματουργίας σε παγκόσμιο επίπεδο κάποια στιγμή αλλάζουν τη μανιέρα της συμπεριφοράς τους και την εμπλουτίζουν.

Έχω την εντύπωση -σας το λέω με πολύ σεβασμό, εκτίμηση και αγάπη- ότι έχετε πάθει «Άδωνη». Γιατί το λέω αυτό; Γιατί τα ιδεολογικά ζητήματα μεταξύ Δεξιάς και Αριστεράς δεν αποτελούν το μυστικό χαλί που από κάτω κρύβουμε μία πραγματικότητα.

Σπεύδετε να προεξοφλήσετε τη στάση των κομμάτων της Αντιπολίτευσης. Αγωνιάτε, εκλιπαρείτε σχεδόν, να βρεθεί συναίνεση, που εσείς θα πρέπει να είστε ο πνευματικός και πολιτικός δημιουργός της. Το αντίθετο το φέρνετε σε μια συγκρουσιακή σχέση. Προεξοφλείτε τι θα ψηφίσουμε, για το πόσο μίζεροι ή μικρόψυχοι είμαστε.

Εν πάση περιπτώσει, συζητάμε για όλα τα άλλα εκτός από το μείζον ζήτημα για το οποίο το Υπουργείο σας και εσείς προσωπικά θα έπρεπε να έχετε μια απάντηση σε αυτή την Αίθουσα. Αυτό το χαρτί με τις εβδομήντα δύο μειώσεις το πηγαινοφέρνετε στη Βουλή κάνα δύο χρόνια. Μπαγιάτεψε!

Το μείζον ερώτημα στην οικονομική καθημερινότητα, αλλά και στη μακροοικονομική προοπτική αυτής της χώρας είναι αν όλα αυτά που κάνετε -όπως λέτε, καλώς καμωμένα- για να αυξηθούν τα εισοδήματα των εργαζομένων μπορούν να αντιμετωπίσουν το «τέρας», που πολιτικά εκθρέφετε και ανέχεστε, της ακρίβειας, της αισχροκέρδειας και της πλήρους κοινωνικής αποδιάρθρωσης των εργαζομένων και των προϋπολογισμών.

Και κάτι τελευταίο. Εμείς θα σας επαναφέρουμε τις προτάσεις που έχουμε κάνει, αλλά θέλω να σας θυμίσω έναν πυλώνα που δεν αγγίξατε καν ως πραγματικά το «τοτέμ» που δεν επιτρέπεται να αγγίξετε, τις τράπεζες.

Άκουσα σήμερα σε συνέντευξή σας να προαναγγέλλετε –αυτό, αν θέλετε, είναι και κοινοβουλευτικά «unfair», να εξαγγέλλετε μια τόσο σοβαρή πρόθεση. Δεν ξέρω πόσο ειλικρινής είναι ή αν θα συμβεί- μια πρόθεση σε σχέση με τις υπερβολικές αισχροκερδείς υπερχρεώσεις των τραπεζών, που αποφέρουν 1 δισεκατομμύριο 800 δισεκατομμύρια καθαρά «ζεστά» χρήματα στις τσέπες των τραπεζών, και ότι σκέφτεστε -το είπατε στο «OPEN»- να μειώσετε έστω και 50%...

Δεν είπατε αυτό; Δεν είπατε αυτό. Πάντως προαναγγείλατε πως θα πάρετε κάποια μέτρα παρακάμπτοντας τη Βουλή. Αναφαίρετο δικαίωμα σας! Κρίνεται! Αλλά, επί του ερωτήματος έχετε κάτι να απαντήσετε; Γιατί έχετε μια σπουδή να κρίνετε τη στάση της Αντιπολίτευσης, να σας ενδιαφέρει τόσο πολύ να εξιδανικεύσουμε το πραγματικά «θεάρεστο» έργο σας.

Βουλευτές της Συμπολίτευσης έχουν προτείνει να αυξηθεί το ακατάσχετο των τραπεζικών λογαριασμών, γιατί το 54% των Ελλήνων που δυσκολεύεται να τα βγάλει πέρα έχει και αυτό τον κίνδυνο από την ανελαστικότητα και την αδυναμία σας να ακούσετε προτάσεις της δικής σας πλευράς.

Δύο απλά ερωτήματα θέτω. Στον προϋπολογισμό θα πούμε περισσότερα. Όμως, για τις παράλογες χρεώσεις και το αίτημα που θέτουν οι συνάδελφοί σας συν το ερώτημα που έβαλε ο κ. Μαμουλάκης για την αδιανόητη εξαίρεση των αστυνομικών σε σχέση με την αντιμετώπιση της φοροδιαφυγής δώστε συγκεκριμένες απαντήσεις και όχι πολιτικές χρηστομάθειες.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Μάντζος έχει τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κύριε Υπουργέ, ακούσαμε προσεκτικά όσα είπατε σε σχέση με την ιδεολογική ανάγνωσή σας περί την οικονομία, περί τη φορολογία. Ακούσαμε τα στοιχεία τα οποία παρουσιάσατε. Ήδη ο εισηγητής μας στο σχέδιο νόμου και γενικός εισηγητής και στον προϋπολογισμό, ο Πάρις Κουκουλόπουλος, αλλά και όλοι οι συνάδελφοι που τοποθετήθηκαν και τοποθετούνται και θα τοποθετηθούν και ο Πρόεδρός μας, ο Νίκος Ανδρουλάκης, θα τα σχολιάσουν και θα τα αντικρούσουν με τους ισχυρισμούς τους.

Είπατε ότι εμείς, η μίζερη Αντιπολίτευση, είμαστε καταδικασμένοι να περάσουμε τα Χριστούγεννα μέσα στη μικροψυχία μας. Επειδή όμως έχουμε λίγη χριστουγεννιάτικη διάθεση, έχουμε ξεκινήσει ήδη από την αρχή του μήνα να σας κάνουμε «δώρα».

Έχουμε καταθέσει λοιπόν από χθες δύο τροπολογίες, κύριε Υπουργέ, οι οποίες είναι ακριβώς στο χαρτοφυλάκιό σας και στις οποίες αποφύγατε σήμερα, παρά το γεγονός ότι είναι γνωστές στο Σώμα, να τοποθετηθείτε.

Προς γνώση λοιπόν του Σώματος και δική σας υπενθύμιση, οι δύο τροπολογίες είναι η επιβολή έκτακτης εισφοράς στα πιστωτικά ιδρύματα επί των κερδών των ετών 2023-2024. Για το 2023 είναι 5 δισεκατομμύρια. Μιλάμε για τις τράπεζες οι οποίες έχουν κατά χρήση πάνω από 400 εκατομμύρια ευρώ προ φόρων κέρδη. Με έναν συντελεστή 5% η έκτακτη αυτή εισφορά! Γιατί;

Δεν είναι μόνο εισπρακτικό το μέτρο, είναι κυρίως ένα μήνυμα νομοθετικό - κοινωνικό ότι οι τράπεζες, όπως η υπόλοιπη οικονομία, και εκείνες θα πρέπει να επωμιστούν το βάρος της μεγάλης κρίσης και να δείξουν και κοινωνικό πρόσωπο, εάν αυτό υπάρχει.

Γιατί; Διότι μέσα σε αυτά τα κέρδη κρύβονται και εμφιλοχωρούν οι παράνομες και καταχρηστικές χρεώσεις που η Επιτροπή Ανταγωνισμού σωστά έχει εντοπίσει και φυσικά όλα τα υπερκέρδη, τα ουρανοκατέβατα κέρδη, τα απρόβλεπτα κέρδη, από το άνοιγμα του επιτοκίου καταθέσεων και χορηγήσεων.

Επειδή βλέπουμε σήμερα σε σχέση με τον κ. Σταϊκούρα, τον προκάτοχό σας, να έχετε περάσει από τα «μπινελίκια» σε κάποια αρχικά σχέδια προς ενέργεια, αυτό μάλλον πρέπει να το ερμηνεύσουμε ως μια μίνι αντίδραση στη δική μας τροπολογία.

Σας καλούμε να τη δεχτείτε ολόκληρη, και εσάς και τους συναδέλφους της Συμπολίτευσής σας που έχουν επιδείξει ευαισθησία για την ακρίβεια και την κατάσταση στην πραγματική οικονομία και την καθημερινότητα. Και δεν το λέω αμφισβητώντας την ευαισθησία αυτή, παρά το όψιμο αυτής της ευαισθησίας όπως επιδεικνύεται.

Η δεύτερη τροπολογία είναι τροπολογία για τη στεγαστική πολιτική. Καλούμε την Κυβέρνηση να αναστείλει τη χορήγηση golden visa για τη μητροπολιτική περιοχή της Θεσσαλονίκης και για όλη την Περιφέρεια Αττικής, για τα μικρά νησιά κάτω των τριών χιλιάδων κατοίκων, για τα νησιά και όλους τους δήμους άνω των τριών χιλιάδων κατοίκων όπου έχουμε αύξηση των τιμών των ακινήτων με βάση τα στοιχεία της ΑΑΔΕ κατά 30% και πάνω -μεγάλη αύξηση- τα τελευταία χρόνια.

Γιατί; Για να μπορέσουμε να απελευθερώσουμε χιλιάδες κατοικιών που αυτή τη στιγμή κατά κύριο λόγο δίνονται σε βραχυχρόνια μίσθωση, ώστε αυτές ακριβώς να κατευθυνθούν είτε στην ιδιοκατοίκηση είτε στη μακροχρόνια μίσθωση.

Σας προτείνουμε επίσης όταν υπάρχει πρόταση ανανέωσης της golden visa, αυτοί οι ίδιοι επενδυτές, για να μπορέσουν να πάρουν την ανανέωση, να δεσμεύονται ότι από τούδε και στο εξής δεν θα περάσουν σε Airbnb, σε βραχυχρόνια μίσθωση, τα ακίνητα που απέκτησαν με τη golden visa.

Αυτά γιατί τα κάνουμε; Για να ξεφουσκώσει αποτελεσματικά η «φούσκα» στις τιμές των ακινήτων, που καλά κρατεί στις πόλεις όλης της επικράτειας.

Αυτά είναι δύο ζητήματα που σας καλούμε, όχι μόνο να τοποθετηθείτε, αλλά και να τα υιοθετήσετε. Και η Νέα Δημοκρατία, η Κοινοβουλευτική της Ομάδα, εκτός από την Κυβέρνηση! Διότι πρόκειται για κοινωνικά δίκαιες και αναγκαίες λύσεις. Το πρόβλημά σας δεν μπορεί να είναι ότι το προτείνει το ΠΑΣΟΚ και να είστε η Κυβέρνηση και η κοινοβουλευτική πλειοψηφία του «όχι» σε όλα, όπως κάνατε με τα βαρέα και ανθυγιεινά στους νοσηλευτές και με τόσες άλλες πρωτοβουλίες στο παρελθόν.

Και κλείνω, κύριε Πρόεδρε, με ένα ευγενικό αίτημα προς διαβίβαση στον Υπουργό Υγείας. Να διαβιβάσετε την ανησυχία μας για τις δηλώσεις του με τις οποίες, ούτε λίγο, ούτε πολύ, μας λέει ότι οι Έλληνες δεν είναι φτωχοί αλλά αισθάνονται φτωχοί. Ό,τι και να λέει ο ΟΟΣΑ, ό,τι και να λέει η ΕΛΣΤΑΤ, ό,τι και να λέει η Eurostat…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, οι παρεμβάσεις είναι επί της ομιλίας του Υπουργού.

**ΔΗΜΗΤΡΙΟΣ ΜΑΝΤΖΟΣ:** …ό,τι και να λένε οι κοινωνικοί εταίροι ο κ. Γεωργιάδης μάς λέει ότι δεν είναι, αλλά κυρίως αισθάνονται, και για αυτό φταίει η μιζέρια και η ψυχολογική ηγεμονία της Αριστεράς.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Μάντζο!

**ΔΗΜΗΤΡΙΟΣ ΜΑΝΤΖΟΣ:** Εμείς, λοιπόν, όλα αυτά μια ημέρα στην οποία η ΕΣΑμεΑ, παγκόσμια ημέρα για τα άτομα…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Μάντζο, ολοκληρώσατε την παρέμβασή σας.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, αφήστε με να ολοκληρώσω.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Μάντζο, σας παρακαλώ να ακούτε τον Πρόεδρο όταν μιλάει. Οι παρεμβάσεις έχουν έναν λόγο και έναν σκοπό, να γίνονται ερωτήσεις προς τον Υπουργό για να μπορεί ο Υπουργός να απαντάει, και όχι για να έχουμε πολιτική που να αφορά άλλον Υπουργό. Παρακαλώ! Το καταλαβαίνετε αυτό. Είστε στα δέκα λεπτά και έχουν να μιλήσουν δέκα Κοινοβουλευτικοί Εκπρόσωποι. Έχουν ζητήσει τον λόγο πενήντα πέντε Βουλευτές. Και περιμένουν να κλείσει αυτός ο κύκλος. Δικαίωμά σας αυτός ο κύκλος. Αλλά περιοριστείτε σε αυτό που προβλέπει ο Κανονισμός, τίποτε περισσότερο, τίποτε λιγότερο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, να πω ότι η Κυβέρνηση εκπροσωπείται επί της διαδικασίας από δύο παρισταμένους Υπουργούς. Απευθύνομαι στην Κυβέρνηση…

**ΠΡΟΕΔΡΕΥΩΝ (Γεώργιος Γεωργαντάς):** Ναι, κύριε Μάντζο, αλλά δεν είναι η ομιλία σας. Παρακαλώ ακούστε με για να καταλαβαινόμαστε. Στην παρέμβαση απευθυνόμαστε σε αυτά που είπε ο Υπουργός προηγουμένως.

**ΔΗΜΗΤΡΙΟΣ ΜΑΝΤΖΟΣ:** Είναι η παρέμβασή μου και επιλέγω να απευθυνθώ στην Κυβέρνηση. Και να κλείσω λέγοντας ότι αυτά τα λόγια μια ημέρα που η ΕΣΑμεΑ μας λέει ότι το 78% των συμπολιτών μας με αναπηρία έχει περιορίσει τις δαπάνες για να καλύψει ανάγκες υγείας, στη χώρα που είμαστε δεύτεροι σε ιδιωτικές δαπάνες υγείας στην Ευρώπη, δεν μπορεί να τα λέει αυτά ο Υπουργός Υγείας. Είναι σίγουρα Υπουργός Υγείας ή έτσι απλώς νιώθει;

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ όλοι οι υπόλοιποι Κοινοβουλευτικοί Εκπρόσωποι να σεβαστούν τον ρόλο που προβλέπει ο Κανονισμός στις παρεμβάσεις τους. Στην ομιλία δεν μπορώ να αξιολογήσω τίποτα. Και το βλέπετε, δεν το κάνω.

Ο κ. Χήτας έχει τον λόγο. Και αμέσως μετά θα μιλήσει ο κ. Τσακαλώτος.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε. Το καταλαβαίνουμε ότι μας δίνετε τρία λεπτά για να τοποθετηθούμε πάνω στις τοποθετήσεις του Υπουργού. Δεν έχουμε πάρει την κανονική μας ομιλία για να ανοίξουμε τη βεντάλια των θεμάτων όλων. Μια παρέμβαση κάνουμε τριών λεπτών επί των δηλώσεων του Υπουργού.

Κύριε Χατζηδάκη, όταν κάποια στιγμή στην ομιλία σας ανασηκώσατε τους ώμους και είπατε «ε, τι άλλο να κάνω;», πραγματικά εκεί δώσατε ρεσιτάλ ερμηνείας. Θα σας πούμε εμείς τι άλλο να κάνετε. Στα περίπου τριάντα λεπτά που μιλήσατε, δεν είπατε κουβέντα για τις τράπεζες. Κουβέντα δεν είπατε. Περιμέναμε να ακούσουμε σήμερα κάτι να πείτε στον κόσμο που παρακολουθεί έξω με αγωνία, που οι ληστρικές τράπεζες του έχουν πιει το μεδούλι. Περιμέναμε να πείτε κάτι σαν Κυβέρνηση για το τι θα κάνετε. Δεν είπατε κουβέντα. Το αποφύγατε πραγματικά με εντυπωσιακό τρόπο.

Φορολογείτε τα υπερκέρδη -και σωστά- στις ενεργειακές εταιρείες. Δεν φορολογείτε τα υπερκέρδη, κύριε Υπουργέ, στις τράπεζες. Το ερώτημα είναι «γιατί;». Αργότερα στην ομιλία μου -να μην καταχραστώ τώρα τον χρόνο- θα πω πώς προκύπτουν τα υπερκέρδη από τις τράπεζες, από τα ιδρύματα αυτά. Γιατί εδώ μιλάμε, κύριε Υπουργέ, για ένα καρτέλ τραπεζών, το οποίο η Κυβέρνηση δεν το ακουμπάει. Όταν φορολογείς οποιοδήποτε κέρδος, είτε υπερκέρδος όταν το φορολογείς, αυτομάτως, κύριε Υπουργέ –γιατί άκουσα και τον κ. Στουρνάρα, άκουσα και τον κ. Μητσοτάκη, άκουσα και εσάς- πέφτουν οι μετοχές. Παντού συμβαίνει αυτό. Πέφτουν οι μετοχές στο Χρηματιστήριο. Αυτό, όμως, ξέρετε, κύριε Υπουργέ, ουδόλως ενδιαφέρει τον Έλληνα πολίτη. Τον Έλληνα πολίτη δεν τον ενδιαφέρει το Χρηματιστήριο. Τον Έλληνα πολίτη τον ενδιαφέρει η καθημερινότητά του και να μην κυβερνάνε τον χώρο αυτό οι νταβατζήδες, όπως είχε πει παλιά. Γιατί αυτή τη στιγμή τη χώρα αυτή την κυβερνάνε οι τράπεζες, οι νταβατζήδες.

Μιλάμε για νταβατζήδες κανονικούς, κύριε Χατζηδάκη, και δεν κάνετε τίποτα απολύτως. Είπατε για τον ΦΠΑ. Θα το αναφέρω και μετά. Δεν τον μειώνει τον ΦΠΑ γιατί όπου έχει εφαρμοστεί το μέτρο, το πήραν πίσω, γιατί τελικά δεν είχε αποτέλεσμα. Θα κάνω μια ερώτηση όχι με παράδειγμα εξωτερικού, όπως επικαλούνται την Ισπανία και τα λοιπά, αλλά με παράδειγμα εσωτερικού. Αφού δεν αποδίδει το μέτρο με μειωμένο ΦΠΑ, γιατί έχουμε μειωμένο ΦΠΑ σε κάποιες περιοχές της Ελλάδος, παράδειγμα παραμεθόριο και νησιά; Πείτε μου εσείς. Για ποιoν εφαρμόζεται εκεί το μέτρο αυτό που είναι αποτυχημένο, όπως λέτε; Και πείτε μας, ποια είναι η αλήθεια, που δεν πειράζετε τις τράπεζες; Δύο είναι οι λόγοι. Πρώτον, σας πιέζουν οι επενδυτές. Είναι ξεκάθαρο αυτό. Βγείτε και πείτε στον κόσμο: «παιδιά, δεν μπορούμε να κάνουμε τίποτα, μας έχουν βάλει το μαχαίρι στον λαιμό, μας πιέζουν οι επενδυτές και δεν μπορούμε να κάνουμε τίποτα». Και δεύτερον, δεν μπορώ να κάνω κάτι ως Κυβέρνηση γιατί ως κόμμα χρωστάω μισό δισεκατομμύριο, χρωστάω 500 εκατομμύρια στις τράπεζες.

Λέτε χρόνια τώρα ότι το έχετε ρυθμισμένο. Επίσης, εμείς επιμένουμε χρόνια τώρα να μας φέρετε τη ρύθμιση. Φέρτε τη ρύθμιση στη Βουλή επισήμως. Και από τις επιτροπές το έχουμε πει, και από την Ολομέλεια. Να μας φέρει η Νέα Δημοκρατία τη ρύθμιση που φαίνεται ότι έχει επισήμως ρυθμίσει τα χρέη της, μισό δισεκατομμύριο, στις τράπεζες. Πού είναι η ρύθμιση αυτή; Επίσης, είπατε: «τι άλλο να κάνω;». Να σας πω εγώ τι να κάνετε. Να πείτε κάτι για αυτό, για την εκτόξευση των πλειστηριασμών κατά 205% μέσα σε δύο χρόνια, γιατί οι τράπεζες, εκτός από τα υπερκέρδη που χρεώνουν όλες τις συναλλαγές, έχουν και τα funds και τους πλειστηριασμούς, κονομάνε και από εκεί.

Και κλείνω με το ΠΑΣΟΚ και το όψιμο ενδιαφέρον του ΠΑΣΟΚ για τις τράπεζες και τον αναβαλλόμενο φόρο. Και έρχεται σήμερα το ΠΑΣΟΚ υποκριτικά να καταθέσει τροπολογία για τον αναβαλλόμενο φόρο. Να πούμε στο σημείο αυτό στους Έλληνες πολίτες, κύριοι του ΠΑΣΟΚ -και της Νέας Δημοκρατίας εννοείται, αλλά λέω για εσάς που το παίζετε σήμερα πολύ ευαίσθητοι κοινωνικά- ότι τον αναβαλλόμενο φόρο των τραπεζών τον ψηφίσατε και πέρασε στις 26 Σεπτεμβρίου του 2014 στο τρίτο Θερινό Τμήμα της Βουλής με τις ψήφους της Νέας Δημοκρατίας και του ΠΑΣΟΚ. Χαιρετίσματα, κύριε Μάντζο! Εσείς τον ψηφίσατε, λοιπόν, τον αναβαλλόμενο φόρο το 2014. Μην έρχεστε σήμερα να το παίξετε εδώ πέρα προστάτες των πολιτών. Υποκριτές! Ουαί υμίν Φαρισαίοι υποκριτές! Αυτό είστε, υποκριτές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο κ. Τσακαλώτος από τη Νέα Αριστερά.

**ΕΥΚΛΕΙΔΗΣ ΤΣΑΚΑΛΩΤΟΣ:** Νομίζω ότι όλη η προοδευτική Αντιπολίτευση χρωστάει ένα ευχαριστώ στον κύριο Υπουργό, γιατί με ξεκάθαρο τρόπο έδειξε ποια είναι η διαφορά Αριστεράς και Δεξιάς. Δεν το έκανε με πολύ κομψό τρόπο, γιατί θέλει όταν είναι πιεσμένος να είναι επιθετικός. Δηλαδή λίγο πολύ μας είπε ότι όποιος δίνει κατεύθυνση στην οικονομική πολιτική, είναι με τη Σοβιετική Ένωση. Δηλαδή ο Μπάιντεν που έχει την πράσινη ανάπτυξη -καλή ή κακή, δεν τη σχολιάζω- που δίνει την κατεύθυνση είναι με τη Σοβιετική Ένωση. Συγγνώμη, κύριε Καραθανασόπουλε, με την καλή έννοια, μάλλον θα εννοεί αυτό. Η Ευρωπαϊκή Ένωση είναι με τη Σοβιετική Ένωση με τη δική της πράσινη ατζέντα. Ο κ. Ντράγκι είναι με τη Σοβιετική Ένωση και το σοβιετικό που λέει ότι πρέπει να πάνε με κατεύθυνση σε συγκεκριμένους τομείς τεχνολογίας. Αλήθεια; Αυτό πιστεύετε;

Απλώς εσείς θέλετε να δίνετε χρήματα χωρίς κανένα αντάλλαγμα. Αλλά ποια είναι -και αν μπορούν να ακούσουν οι συνάδελφοι του ΠΑΣΟΚ- η βασική διαχωριστική γραμμή; Είναι ότι η Αριστερά λέει ότι δεν υπάρχει τίποτα σε μια καπιταλιστική οικονομία που εξασφαλίζει ούτε την ποιότητα ούτε την ποσότητα των επενδύσεων που χρειάζεται. Ούτε την ποσότητα γιατί σας έχω πει τι είναι οι επενδύσεις τα τελευταία χρόνια στις χώρες του ΟΟΣΑ και ούτε την ποιότητα ότι θα είναι καλές θέσεις εργασίας, ότι θα είναι φιλικές προς το περιβάλλον. Αυτή είναι διαφορετική προσέγγιση.

Κανένας δεν το λέει όπως το λέτε εσείς, κύριε Χατζηδάκη. Είσαστε πολύ μακριά από αυτό που λέει η καινούργια σκέψη της κεντροδεξιάς. Όχι της κεντροαριστεράς, της κεντροδεξιάς. Κανένας δεν λέει αυτό που είπατε εσείς. Εγώ δεν το έχω ακούσει από κανέναν άλλον να το πει έτσι, εκτός από ακραίους νεοφιλελεύθερους. Αλλά το ερώτημα για την Αριστερά είναι πώς αντιμετωπίζουμε αυτό το ζήτημα, ότι η αγορά από μόνη της, η αγορά με δωράκια από την Κυβέρνηση από μόνη της, δεν θα εξασφαλίσει ούτε την ποσότητα των επενδύσεων που θέλουμε, ούτε την ποιότητα. Πώς αυτό το κάνει μια πολιτική; Πώς το κάνει μια πολιτική που εξασφαλίζει για τους Έλληνες και τις Ελληνίδες μια ανάπτυξη με ποιοτικές θέσεις εργασίας, μια ανάπτυξη που αντιμετωπίζει την κλιματική κρίση, μια ανάπτυξη που αντιμετωπίζει την ερήμωση της χώρας, μια ανάπτυξη που αντιμετωπίζει το δημογραφικό πρόβλημα και μια ανάπτυξη που λέει ότι χρειάζεται στρατηγική; Και η στρατηγική μας δεν είναι: η αγορά να κάνει ό,τι θέλει, όποτε θέλει, όταν θέλει με τη δικιά μας βοήθεια.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Τσακαλώτε.

Τον λόγο έχει ο κ. Καραθανασόπουλος από το Κομμουνιστικό Κόμμα της Ελλάδος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Δεν θα συνεχίσω τη συζήτηση περί Σοβιετικής Ένωσης και σοσιαλισμού, γιατί όσο κι αν τον ξορκίζετε και η Κυβέρνηση και τα υπόλοιπα κόμματα τόσο περισσότερο επιβεβαιώνεται ότι αποτελεί τον εφιάλτη στους σχεδιασμούς που έχετε και στα συμφέροντα που θέλετε να εξυπηρετήσετε.

Θα αναφερθώ στο εξής συγκεκριμένο, κύριε Υπουργέ, μιας και λέτε ότι μειώνετε φόρους: Στο νομοσχέδιό σας εδώ σε δύο άρθρα αυξάνετε από 100% σε 200% τις αποσβέσεις για τις επιχειρήσεις όταν επενδύουν στο ποσό που επενδύουν για τη νέα τεχνολογία. Ποιον εξυπηρετεί αυτό; Την κερδοφορία των επιχειρήσεων.

Αναφέρω και δεύτερο παράδειγμα: Στους λεγόμενους «Επενδυτικούς Αγγέλους» -τέλος πάντων, ας μη χαρακτηρίσω αυτή την έκφραση- αυξάνετε από 300.000 σε 900.000 την επένδυση που θα κάνουν σε startups και η οποία απαλλάσσεται από τη φορολογία κατά 50%. Για την «κονόμα» τους οι «Άγγελοι» αυτοί οι «Επενδυτικοί» θα το κάνουν, δηλαδή την επένδυση στις νεοφυείς επιχειρήσεις.

Και, από την άλλη μεριά, για το οποίο δεν λέτε κουβέντα, έχουμε έναν ερευνητή, που δουλεύει σε ερευνητικό κέντρο, δημόσιο ή πανεπιστημιακό. Δουλεύουν στη συντριπτική πλειοψηφία με το μπλοκάκι. Αν τύχει και είναι σε ελληνικό πρόγραμμα, τότε έχει να πληρώσει τον φόρο εισοδήματος, ΦΠΑ 24% και αν οι μεικτές του αποδοχές -μεικτές τονίζω- είναι πάνω από 10.000 ευρώ τον χρόνο και την ασφάλισή του. Δηλαδή, για μεικτές αποδοχές 12.000-13.000 ευρώ που είναι μεσοσταθμικά οι αποδοχές που παίρνουν μεικτά οι ερευνητές, τους μένουν μετά από αυτή την τριπλή φορολογία 600 ή 700 ευρώ στην καλύτερη περίπτωση.

Σοβαρά μιλάτε ότι κάτω από τέτοιες συνθήκες θα μπορέσει ένας ερευνητής να αποδώσει; Και τι κάνετε για αυτό; Είστε γαλαντόμοι για τους επιχειρηματικούς ομίλους και τους «Επενδυτικούς Αγγέλους» και, από την άλλη μεριά, τσακίζετε τους ερευνητές στη φορολογία.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Καραθανασόπουλε.

Η κ. Καραγεωργοπούλου από την Πλεύση Ελευθερίας έχει τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, θα σας απαντήσω συνολικά με μια ρήση του Μπρεχτ: «Οι χορτάτοι μιλούν στους πεινασμένους για τις μεγάλες εποχές που θα έρθουν». Αυτό είναι μια συνολική απάντηση και εξειδικευμένα, στεκόμενη σε τρία σημεία της ομιλίας σας, θα ήθελα να πω το εξής: Για τις επιπτώσεις της κλιματικής αλλαγής μας λέτε ότι θωρακίζετε τη χώρα με την ασφάλιση, την υποχρεωτική ασφάλιση, ορισμένων επιχειρήσεων, καθώς επίσης και των οχημάτων.

Αλήθεια; Η αλήθεια κρύβεται πίσω από τα μεγαλοπρεπή εγκαίνια του μετρό Θεσσαλονίκης όταν σήμερα παγκόσμια ημέρα των ΑΜΕΑ, ατόμων με αναπηρία, και δεν λειτουργούν ήδη στο μετρό Θεσσαλονίκης επτά από τα δεκατρία συστήματα ανελκυστήρα. Με τέτοιον τρόπο από την κακοκαιρία θα θωρακίσετε τη χώρα απέναντι στην κλιματική αλλαγή ή με τις ασφαλιστικές εταιρείες που θα ανταγωνιστούν στα κέρδη από την υποχρεωτική ασφάλιση των επιχειρήσεων, που θα εξουθενώσετε οικονομικά με τα υπερβολικά ασφάλιστρα;

Σε ό,τι αφορά την πρόοδο και την καινοτομία, μιλάτε για δελτία αποστολής, ψηφιακά δελτία αποστολής, χωρίς να έχουν καν δοθεί κατευθύνσεις. Εάν δεν εκδοθεί δελτίο αποστολής, το οποίο τελικά αναβάλλεται για έξι μήνες, θα υπάρξει 5.000 πρόστιμο για τα απλογραφικά βιβλία, 10.000 πρόστιμο για διπλογραφικά. Είναι αυτό ισονομία; Αν ένα pos δεν διασυνδέεται χωρίς να έχει ευθύνη η επιχείρηση, η ΑΑΔΕ τιμωρεί την επιχείρηση. Είναι αυτό μέτρο το οποίο απαλλάσσει οποιονδήποτε Έλληνα πολίτη που επιτηδεύεται; Είναι μέτρα προστασίας της επιχειρηματικότητας;

Όσον αφορά τις φοροαπαλλαγές, ΦΠΑ, μα είναι τελείως γελοίο. Με την αναστολή επιβολής ΦΠΑ για άδειες που εκδίδονται από 1-1-2024 θα βρεθεί πρόθυμος καταναλωτής ακινήτων στον οποίο θα μετακυλιστεί το κόστος από τον εργολάβο κατασκευαστή να αγοράσει με 24% ΦΠΑ; Τι είδους φοροαπαλλαγή είναι αυτή για τον ΦΠΑ η αναστολή της είσπραξης του ΦΠΑ για τις νεοανεγερθείσες οικοδομές.

Όσον αφορά την έκπτωση ΕΝΦΙΑ, το κόστος της έκπτωσης, το ποσό της έκπτωσης είναι απείρως λιγότερο από τα ασφάλιστρα που θα κληθεί να δώσει οποιοσδήποτε για το θέμα του ΕΝΦΙΑ.

Για τα διατηρητέα κάποιος απαλλάσσεται δήθεν από τον φόρο. Είναι μια από τις φοροαπαλλαγές που εξαγγείλατε και για τις οποίες μιλάει το νομοσχέδιο εάν έχει διατηρητέο. Πόσοι Έλληνες πολίτες έχουν διατηρητέα ιστορικά μνημεία και ποια από αυτά είναι τελικά που εντάσσονται σε αυτή τη φοροαπαλλαγή;

Είναι προκλητικά όσα δηλώνετε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε.

Τον λόγο έχει ο κύριος Υπουργός για τις απαντήσεις του.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, για να σας είμαι ειλικρινής, αν εξαιρέσουμε τον κ. Καραθανασόπουλο και την κ. Καραγεωργοπούλου, οι υπόλοιπες τοποθετήσεις δεν απάντησαν στην ομιλία μου, αλλά έθεσαν άλλα θέματα.

Βασικά οι περισσότεροι έθεσαν το θέμα των τραπεζών, αλλά είναι βέβαιον ότι στη συνέχεια θα έρθει ο κ. Ανδρουλάκης, θα παρουσιάσει την τροπολογία του ΠΑΣΟΚ και λέω, κύριε Μάντζο, να απαντήσω στον ίδιο. Γνωρίζω τι θα πει -φαντάζομαι πάνω κάτω-, αλλά σας ευχαριστώ που μας προϊδεάσατε.

**ΔΗΜΗΤΡΙΟΣ ΜΑΝΤΖΟΣ:** Έχουν κατατεθεί.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Από εκεί και πέρα, για να μιλήσω για τα θέματα του νομοσχεδίου, θέλω να πω στον κ. Καραθανασόπουλο ότι βεβαίως προχωρούμε σε αυτές τις υπεραποσβέσεις που είναι κίνητρα στις επιχειρήσεις, πράγματι, να κάνουν επενδύσεις στον τομέα της καινοτομίας ή, εν πάση πτώση, σε διάφορους κρίσιμους τομείς.

Θέτω ένα ερώτημα που αφήνω να πλανάται: Οι επιχειρήσεις που θα κερδίσουν από αυτά τα κίνητρα θα δουλεύουν μόνες τους; Θα είναι χωρίς προσωπικό; Δεν θα έχουν εργαζόμενους; Η ανάπτυξη των επιχειρήσεων αυτών δεν θα συνεπάγεται νέους εργαζόμενους; Ενοχλεί το ΚΚΕ -δεν το πιστεύω αυτό- η πρόσληψη ανέργων, προκειμένου να έχουν ένα μεροκάματο και μια προοπτική; Γι’ αυτό το κάναμε και ελπίζω να σας απαντώ στην απορία την οποία διατυπώσατε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ως προς τον νέο ερευνητή έβαλα το ερώτημα, που τον φορολογείτε με 50%.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Σας απάντησα, και εν πάση περιπτώσει, σας είπα και προηγουμένως ότι για όλο αυτό το πλαίσιο έχουμε κάνει διαβούλευση εκτεταμένη με την αγορά και οι απαντήσεις από την αγορά ήταν θετικές. Εάν, λοιπόν, οι άνθρωποι οι οποίοι θα έρθουν και θα επενδύσουν και θα δημιουργήσουν νέες θέσεις εργασίας, αγκαλιάζουν αυτό το νομοσχέδιο, με συγχωρείτε, δεν έχετε τόσο μεγάλη επιχειρηματική δραστηριότητα ως ΚΚΕ, εάν εξαιρέσουμε τον Ριζοσπάστη και ό,τι άλλο έχετε, έτσι ώστε να σας εμπιστευόμαστε πάρα πολύ τις επιχειρηματικές σας επιλογές.

Από εκεί και πέρα, για να απαντήσω στην κ. Καραγεωργοπούλου, προηγουμένως στάθηκα σε μέρος μόνο των πολιτικών που υιοθετούμε σε αυτό το νομοσχέδιο, γιατί δεν ήθελαν να κουράσω. Μιλώντας, για παράδειγμα, για την κλιματική αλλαγή και τις επιπτώσεις της, μίλησα για το τέλος ανθεκτικότητας, μίλησα για το τέλος κρουαζιέρας, για τον υπερτουρισμό, μίλησα για την υποχρεωτική ασφάλιση των επιχειρήσεων, αλλά και στις κατοικίες προχωρούμε σε αυτό το νομοσχέδιο. Ναι, προχωρούμε και λέμε ότι για κατοικίες άνω των 500.000 ευρώ αντικειμενικής αξίας το κράτος δεν θα έρχεται και θα καλύπτει εκ των υστέρων εάν ο ιδιοκτήτης δεν ασφαλίζει την κατοικία του.

Νομίζω ότι είναι κάτι πολύ σοβαρό και υπεύθυνο αυτό το οποίο κάνουμε και με τον έναν ή τον άλλο τρόπο γίνεται και σε μια σειρά από άλλες ευρωπαϊκές χώρες. Ακόμη πιο πολύ, ναι, ερχόμαστε και διπλασιάζουμε την έκπτωση που δίνουμε στον ΕΝΦΙΑ, προκειμένου να ασφαλίσει κάποιος το σπίτι του, όταν έχει αντικειμενική αξία κάτω από 500 χιλιάδες ευρώ. Από 10% έκπτωση πάμε στο 20%. Και αυτό κακό είναι; Μα, για όνομα του Θεού! Μετά εκπλήττεσθε όταν μιλάω για μικροψυχία. Είναι ένα κίνητρο το οποίο είναι σε ένα αρκετά σοβαρό ύψος.

Και, ναι, βεβαίως, ερχόμαστε και μονιμοποιούμε τη μη καταβολή ΕΝΦΙΑ για διατηρητέα. Μέχρι τώρα υπήρχαν κάποιες προβλέψεις σε ετήσια βάση, με συνεχείς παρατάσεις, και τώρα ερχόμαστε και μονιμοποιούμε αυτό το μέτρο.

Και λέμε ότι τα συγκεκριμένα διατηρητέα που καλύπτονταν μέχρι τώρα από τη νομοθεσία δεν θα πληρώνουν ΕΝΦΙΑ και είμαστε περήφανοι που το κάνουμε, διότι τα διατηρητέα έχουν μια ειδική αξία και είναι μέρος της σύγχρονης πολιτιστικής κληρονομιάς.

Και αν έχουμε μία στοιχειώδη ευαισθησία για την πολιτιστική μας κληρονομιά, ναι, κυρία Καραγεωργοπούλου, πρέπει να τα προστατεύσουμε και αυτό είναι αυτό το οποίο κάνουμε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», σαράντα τέσσερις μαθήτριες και μαθητές και τέσσερις συνοδοί εκπαιδευτικοί από το 11ο Γυμνάσιο Πάτρας.

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Να καλέσω τώρα στο Βήμα τον Πρόεδρο της Κοινοβουλευτικής Ομάδας της Νίκης, τον κ. Νατσιό και να τον ευχαριστήσω για την υπομονή του και αμέσως μετά περνάμε στον κατάλογο των ομιλητών.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ.

Καλωσορίζουμε και εμείς τους μαθητές!

Όντως σισύφειο έργο, κύριε Πρόεδρε, να φθάσω στο Βήμα με τις διακοπές.

Ήθελα πριν μιλήσω για το νομοσχέδιο να αναφερθώ λίγο σε κάτι, στις συνεχείς επιθέσεις -και μάλλον επιδεινώνεται η κατάσταση- που γίνονται στο Χαλέπι της Συρίας από τις ομάδες αυτών των τζιχαντιστών -που όνομα άλλαξαν μόνο και όχι τις συνήθειές τους- οι όποιες επιθέσεις θέτουν σε πολύ σοβαρό κίνδυνο πολλές χιλιάδες ορθοδόξων χριστιανών που ζουν από παλιά, βέβαια, σε αυτά τα μέρη της Συρίας. Έχουν στείλει και επιστολές, κραυγές αγωνίας κυρίως στο Υπουργείο των Εξωτερικών οι Έλληνες της Αντιόχειας στη Συρία που ζητούν παρέμβαση και βοήθεια από την ελληνική Κυβέρνηση.

Θα διαβάσω μια παράγραφο μόνο από αυτούς τους εμπερίστατους -σε μεγάλο κίνδυνο, βέβαια και σε μεγάλη και άσχημη περίσταση- χριστιανούς ομοδόξους μας ορθοδόξους, οι οποίοι λένε τα εξής: «Σήμερα οι χριστιανοί του Χαλεπίου είναι μόνοι, το καθεστώς μάς έχει εγκαταλείψει, για να αντιμετωπίσουμε μόνοι μας τις προκλήσεις. Μείναμε πάντα πιστοί στην Ελλάδα, ακόμη και όταν μας κόστισε ακριβά. Σας καλούμε τώρα, αδελφοί και αδελφές μας, με πίστη να αναλάβετε δράση. Χρησιμοποιήστε όλη τη διπλωματική δύναμη της Ελλάδας για να προστατεύσετε τους χριστιανούς του Χαλεπίου. Τα παιδιά του Χαλεπίου, που οι πρόγονοί τους στήριξαν την Ελλάδα στις πιο μαύρες εποχές της, βασίζονται σε εσάς. Το αίμα στις φλέβες τους είναι το ίδιο με το δικό σας, το μέλλον τους είναι συνδεδεμένο με το δικό σας, όπως ήταν πάντα». Ας γίνει, λοιπόν, κάτι για αυτούς τους αδελφούς, όπως μας ονομάζουν.

Πανηγυρίζει πάλι η Κυβέρνηση και ο Υπουργός Οικονομικών για το ότι οι τράπεζες κατέθεσαν σχέδιο -για να μπω στο νομοσχέδιο- για τον μηδενισμό της αναβαλλόμενης φορολογίας οκτώ χρόνια νωρίτερα από τον προβλεπόμενο, δηλαδή το 2040. Οι τράπεζες επιδιώκουν την ταχύτερη απόσβεση του αναβαλλόμενου φόρου, προκειμένου να πετύχουν την αύξηση του ποσοστού διανομής μερισμάτων στους μετόχους τους, οι οποίοι, βέβαια, δεν είναι Έλληνες ούτε θεσμικοί φορείς του δημοσίου, αφού οι συστημικές τράπεζες έχουν αφελληνιστεί από το 2014.

Παράλληλα, οι τράπεζες προχώρησαν τα προηγούμενα χρόνια σε εταιρικό μετασχηματισμό, ώστε ακριβώς να αποφύγουν την ενεργοποίηση προνοιών του νόμου για τον αναβαλλόμενο φόρο και να εκλείψει η περίπτωση να εκδοθούν μετοχές υπέρ του δημοσίου. Αυτό δεν αποτελεί ζημία του δημοσίου; Οι τράπεζες τις οποίες αποφεύγετε την τελευταία διετία κατέγραψαν κέρδη άνω των 7,5 δισεκατομμυρίων ευρώ, ενώ έως το πρώτο εννιάμηνο του 2024 κατέγραψαν κέρδη άνω των 3,5 δισεκατομμυρίων ευρώ. Τα υπερκέρδη αυτά, όμως, υπάρχουν γιατί δεν καταβάλλουν φόρους!

Από τη μια, λοιπόν, οι συστημικές αφελληνισμένες τράπεζες δεν πληρώνουν φόρους, από την άλλη, όμως, έλαβαν -να υπενθυμίσουμε- για την ανακεφαλαιοποίησή τους 47 δισεκατομμύρια ευρώ, τα οποία δεν επέστρεψαν στο δημόσιο. Τα έσοδα από προμήθειες που χρεώνουν στους πολίτες αυξήθηκαν από το 2020 έως και 72%. Λεηλατούν τις καταθέσεις των Ελλήνων πολιτών, δεδομένου ότι τα επιτόκια καταθέσεων είναι μηδαμινά, χωρίς να καλύπτουν τον πληθωρισμό. Πλειστηριάζουν -γνωστά αυτά- τα σπίτια Ελλήνων πολιτών, μεταφέροντας τα κόκκινα δάνεια στα funds μέσω των servicers, στους οποίους μέτοχοι είναι οι ίδιες. Δεν χρηματοδοτούν την οικονομία και ειδικά τις μικρομεσαίες επιχειρήσεις, λειτουργούν ως καρτέλ. Πρόσφατα μάλιστα επιβλήθηκε και πρόστιμο από την Επιτροπή Ανταγωνισμού ύψους 42 εκατομμυρίων ευρώ. Και φυσικά, με τέτοια αντιμετώπιση οι τράπεζες μπορούν να δανείζουν απεριόριστα στα κόμματα, χωρίς καμμία προοπτική επιστροφής τους, εκτός εάν επιτευχθεί η μαγική λύση της ρύθμισης.

Αλήθεια, μπορεί να μιλά ο κ. Μητσοτάκης για ανάγκη δημοσιονομικής σταθερότητας, όταν το κόμμα του χρωστά 487 εκατομμύρια ευρώ και το ΠΑΣΟΚ άλλα 445 εκατομμύρια ευρώ; Πού είναι εδώ η αυστηρότητά σας για τις αποκλίσεις από τους κανόνες;

Θα ήθελα να αναφερθώ σε κάποια επιμέρους πολύ σύντομα θέματα και ξεκινώ με τη θητεία του διοικητή της ΑΑΔΕ. Με νόμο του 2016 συστάθηκε Ανεξάρτητη Αρχή Δημοσίων Εσόδων, κατ’ επιταγή, βέβαια, των δανειστών μας. Σε αυτόν ορίζεται ότι η θητεία του διοικητή είναι πενταετής και μπορεί να ανανεωθεί μόνο μία φορά με απόφαση του Υπουργού Οικονομικών κατόπιν σύμφωνης γνώμης του Συμβουλίου Διοίκησης με πλειοψηφία των 2/3 του συνόλου των μελών του. Αυτή η ανανέωση έγινε το 2020 και τώρα η θητεία του κ. Πιτσιλή λήγει τον Ιανουάριο του 2025.

Με το παρόν νομοσχέδιο προβλέπεται και δεύτερη πενταετής θητεία, δηλαδή το ίδιο πρόσωπο θα βρίσκεται στην κορυφή της ΑΑΔΕ μέχρι τον Ιανουάριο του 2030, συνολικώς δεκαπέντε χρόνια. Γιατί αυτή η επιλογή;

Εμείς θεωρούμε ότι για λόγους ανεξαρτησίας όσο ικανό και αν είναι ένα πρόσωπο δεν μπορεί να είναι στο τιμόνι της ΑΑΔΕ για περισσότερο από δύο θητείες, οπότε διαφωνούμε πλήρως με τη σχετική τροποποίηση στο άρθρο 65. Να θυμίσω ότι επί των ημερών του κ. Πιτσιλή η Ελλάδα το 2022 δέχτηκε το εξωφρενικό πρόστιμο των 367 εκατομμυρίων ευρώ από την Ευρωπαϊκή Επιτροπή για απώλειες δασμών με την υποκοστολόγηση μεγάλων ποσοτήτων εισαγόμενων προϊόντων από την Κίνα μέσω του λιμένος Πειραιά κατά τη χρονική περίοδο έως και το τέλος του 2019. Το ύψος της δημοσιονομικής επίπτωσης για την Ελλάδα εκτιμήθηκε στα 680 εκατομμύρια ευρώ. Γι’ αυτό το περιστατικό δεν αναφέρθηκε τίποτα και ο κ. Πιτσιλής συνέχισε κανονικά το έργο του, χωρίς καμμία ευθύνη και καμμία λογοδοσία. Επαναλαμβάνουμε, 367 εκατομμύρια ευρώ πρόστιμο και 680 εκατομμύρια ευρώ ζημιά! Και δείχνετε, βέβαια, την εύνοιά σας στον κ. Πιτσιλή, δεν δείχνετε, όμως, την ίδια υποστήριξη στον Συνήγορο του Πολίτη τον οποίο θέλετε να εκπαραθυρώσετε. Ξέρουμε, βέβαια, τι κρύβετε.

Πάμε σε ένα άλλο θέμα για την αναδιάρθρωση της Ανεξάρτητης Αρχής Δημοσίων Εσόδων. Με την παρούσα ρύθμιση δίνεται η δυνατότητα στον διοικητή της ΑΑΔΕ για τοποθέτηση στελεχών του ιδιωτικού τομέα -θίχτηκε και από άλλους ομιλητές αυτό- σε θέσεις ευθύνης δημοσίων οργανισμών και φορέων. Η δυνατότητα, όμως, να μετακινούνται στελέχη μεταξύ θέσεων ευθύνης του δημοσίου τομέα και των ιδιωτικών επιχειρήσεων δημιουργεί εύλογα ερωτήματα για τον τρόπο διασφάλισης της νομιμότητας και της αμεροληψίας, όταν υψηλόβαθμα στελέχη που προέρχονται από τις ιδιωτικές επιχειρήσεις θα καλούνται να ερμηνεύσουν και να υπερασπιστούν έννοιες, όπως «δημόσιο συμφέρον» και «δικαιώματα των πολιτών», έχοντας στραμμένο το βλέμμα τους στην ιδιωτική αγορά και τη συνέχιση μελλοντικά της καριέρας τους εκτός του δημοσίου τομέα.

Επίσης, με παρόμοιες αποφάσεις που πήρατε και για άλλους οργανισμούς, όπως είναι για παράδειγμα το Υπερταμείο, ουσιαστικά απαξιώνετε τον δημόσιο τομέα, αφού θα υποστελεχώνονται οι δημόσιες υπηρεσίες και ταυτόχρονα θα έχουμε εκτόξευση των απευθείας αναθέσεων για έργα και προμήθειες σε εταιρεία ολοένα και περισσότερων αντικείμενων.

Ένα άλλο ντροπιαστικό, θα έλεγα, για εσάς θέμα είναι η φορολόγηση του φιλοδωρήματος. Επιβάλλετε τη φορολόγηση των φιλοδωρημάτων σε χιλιάδες εργαζόμενους κυρίως στους τομείς του τουρισμού -εκεί υπάρχουν αυτά- και της εστίασης, οι οποίοι βασίζουν την επιλογή τους να εργαστούν σε αυτούς τους τομείς και στα φιλοδωρήματα. Η Κυβέρνηση φαίνεται να μη γνωρίζει την επικρατούσα πραγματικότητα, δηλαδή τις ελλείψεις προσωπικού σε τουρισμό και εστίαση, οι οποίες καθίστανται μόνιμες και χωρίς αναπλήρωση από ξένα εργατικά χέρια.

Φέτος οι νεότερες εκτιμήσεις κάνουν λόγο για πάνω από πενήντα χιλιάδες κενές θέσεις στον τουρισμό και για τριάντα τρεις χιλιάδες ελλείψεις στον τομέα της εστίασης. Τα βασικά προβλήματα είναι οι χαμηλοί μισθοί και τα έξοδα διαβίωσης και κυρίως το κόστος ενοικίασης που είναι πανάκριβο, ιδίως στα νησιά. Και στο κάτω κάτω, νέα παιδιά δουλεύουν σε αυτές τις εργασίες. Αφήστε τους και μη βάζετε χέρι στο πουρμπουάρ. Αφήστε τους λίγο αέρα να ανασάνουν, γιατί ξέρουμε πολύ καλά τι κάνουν οι νέοι άνθρωποι, όταν δεν αμείβονται καλά. Εκπατρίζονται, φεύγουν στο εξωτερικό. Τα φιλοδωρήματα καλύπτουν ως έναν βαθμό τα παραπάνω έξοδα που αντιμετωπίζουν αυτοί οι άνθρωποι, οπότε η φορολόγησή τους θα επιφέρει ακόμα μεγαλύτερες ελλείψεις προσωπικού σε τουρισμό και εστίαση.

Πάμε στη φορολόγηση του ιατρικού προσωπικού. Με το παρόν νομοσχέδιο ορίζεται ότι το ιατρικό προσωπικό για την αμοιβή που λαμβάνει για εφημερίες φορολογείται με φορολογικό συντελεστή 22%, τροποποιώντας το άρθρο 15 του Κώδικα Φορολογίας Εισοδήματος. Γιατί δεν επιλέχθηκε χαμηλότερος συντελεστής, όπως το 10% ή 15%, που ήδη προβλέπεται στο άρθρο 15 του Κώδικα Φορολογίας Εισοδήματος;

Με την επιβολή των εγκληματικών μνημονίων υπολογίζεται ότι από το 2010 έχουν φύγει από την πατρίδα μας περίπου είκοσι χιλιάδες γιατροί που στηρίζουν τα συστήματα υγείας κυρίως ευρωπαϊκών χωρών. Αντί να δοθούν κίνητρα να επιστρέψουν αυτοί οι πολύτιμοι για το Εθνικό Σύστημα Υγείας Έλληνες γιατροί, κάνετε ό,τι μπορείτε για να παραμείνουν εκεί. Το ελάχιστο μέτρο αναγνώρισης της προσφοράς του ιατρικού προσωπικού του ΕΣΥ είναι να μειωθεί ο φορολογικός συντελεστής στις αμοιβές των εφημεριών σε 10% ως αυτοτελής φορολόγηση.

Πάμε στο θέμα της ειδικής αποζημίωσης των στελεχών των Ενόπλων Δυνάμεων και των Σωμάτων Ασφαλείας. Προβλέπεται η αύξηση της ειδικής αποζημίωσης νυχτερινής απασχόλησης στο προσωπικό των Σωμάτων Ασφαλείας, όπως Ελληνική Αστυνομία, Πυροσβεστικό Σώμα και Λιμενικό Σώμα και στο στρατιωτικό προσωπικό των Ενόπλων Δυνάμεων από 2,77 ευρώ σε 3,33 ευρώ ανά ώρα νυκτερινής απασχόλησης, δηλαδή -και εδώ μένουμε ενεοί, όπως λέμε- αύξηση 0,56 μικτά προ των νόμιμων κρατήσεων. Καλύτερα να την αποσύρετε, παρά να γελοιοποιείτε και τους άξιους εργαζόμενους και στα Σώματα Ασφαλείας και τις Ένοπλες Δυνάμεις δίνοντάς τους αυτό το ευτελέστατο ποσό των 0,56 ευρώ μικτά προ των νόμιμων κρατήσεων.

Η Κυβέρνηση δεν μπορεί να επικαλείται από τη μια το αξιόμαχο, που όντως υπάρχει, των Ενόπλων μας Δυνάμεων και από την άλλη, να νομοθετεί τέτοιες ντροπιαστικές αυξήσεις. Προτείνουμε μια αύξηση της αποζημίωσης στα 5,54 ευρώ ανά ώρα νυκτερινής απασχόλησης.

Επίσης, για άλλη μία φορά στην πολιτική της Κυβέρνησης περιλαμβάνονται επιδόματα επαιτείας. Έτσι, θα δοθούν 200 ευρώ ως επίδομα κοινωνικής αλληλεγγύης ευάλωτων νοικοκυριών. Γιατί να παίζετε κάθε φορά αυτό το παιχνίδι, από τη μία να μαζεύετε άδικους φόρους και από την άλλη, ως δήθεν καλοί Σαμαρείτες να τα δίνετε ως εφάπαξ επιδόματα;

Να πω κάτι και για την άδεια διαμονής, για την golden visa, όπως κακώς καθιερώθηκε να λέγεται. Νομοθετείται η χορήγηση άδειας διαμονής σε πολίτες τρίτων χωρών που εισφέρουν τουλάχιστον 250.000.000 για την απόκτηση μετοχών σε αύξηση μετοχικού κεφαλαίου ή ομολόγων κατά την έκδοση ομολογιακού δανείου σε επιχειρήσεις που είναι εγγεγραμμένες στο Εθνικό Μητρώο Νεοφυών Επιχειρήσεων. Προτείνουμε να υπάρξει ανάλογη διάταξη και να χορηγείται άδεια διαμονής στην Ελλάδα σε πολίτες τρίτων χωρών που εισφέρουν τουλάχιστον 250.000 ευρώ για την επένδυση σε αγροτικό συνεταιρισμό, καθώς και στον πρωτογενή τομέα.

Στο σημείο αυτό, θέλω να κάνω μία νύξη. Δεν πρέπει να ανεβαίνει ποτέ ομιλητής και να μιλάει για θέματα οικονομίας και για θέματα παιδείας χωρίς να θίγει το μεγαλύτερο πρόβλημα που αντιμετωπίζει σήμερα η πατρίδα μας, το δημογραφικό πρόβλημα.

Αγαπητοί συνάδελφοι, όλα ακυρώνονται αν δεν αντιμετωπιστεί η δημογραφική μας κατάρρευση. Όλα τα προβλήματα σε όλους τους τομείς συγκλίνουν στο δημογραφικό πρόβλημα. Και τα θέματα παιδείας, υγείας, το ασφαλιστικό και ο πρωτογενής τομέας και τα θέματα άμυνας, όλα, μα όλα αν βγάλουμε από πάνω τα καρυκεύματα, έχουν μία λέξη, μία φράση: «δημογραφική κατάρρευση».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Βάσει της ΕΛΣΤΑΤ, ξέρουμε ότι πέρυσι είχαμε εβδομήντα χιλιάδες γεννήσεις και διπλάσιους θανάτους. Αυτά τα νούμερα μας οδηγούν σε ιστορική ευθανασία. Είναι προφανές ότι το μείγμα της πολιτικής της Νέας Δημοκρατίας από το 2019 και εντεύθεν δεν φέρνει κανένα αποτέλεσμα στον τομέα του δημογραφικού.

Τον Αύγουστο πήγαμε στο Υπουργείο Οικογένειας -ήταν παρών και ο κ. Δήμας- με τη Βουλευτή της Νίκης κ. Κουρουπάκη. Να του υπενθυμίσω ότι στη συνάντηση αυτή ζητήσαμε κάτι πολύ απλό, κοστολογημένο και εφαρμόσιμο, να δοθεί ένα σοβαρό και ισχυρό φορολογικό κίνητρο για την απόκτηση τρίτου παιδιού ως άμεση απάντηση στη δημογραφική κρίση.

Ζητήσαμε, λοιπόν, από την κ. Ζαχαράκη και τον κ. Δήμα να απαλλαγούν από τον φόρο εισοδήματος όλες οι τρίτεκνες και πολύτεκνες οικογένειες με εισόδημα ως και 50.000 ευρώ. Το πρώτο ερώτημα που θα έρθει στο μυαλό κάποιου είναι πόσο κοστίζει αυτό το μέτρο. Σύμφωνα με ένα έγγραφο της ΑΑΔΕ που προέκυψε ύστερα από ερώτησή μας, το 2022 το σύνολο των φόρων που εισπράχθηκαν από τρίτεκνους και πολύτεκνους με εισόδημα έως 50.000 ευρώ ανερχόταν, κύριοι Υπουργοί, περίπου στο ποσό των 55.000.000 ευρώ. Στη συνάντηση που είχαμε ο κ. Δήμας μας είχε πει ότι το κόστος αυτής της φοροαπαλλαγής είναι γύρω στα 170.000.000 ευρώ, χωρίς όμως να μας δείξει κάποιο στοιχείο.

Σε κάθε περίπτωση, είτε πρόκειται για 55.000.000 είτε για 150.000.000, θεωρούμε ότι ο προϋπολογισμός μπορεί να το αντέξει. Γι’ αυτό ζητάμε από την Κυβέρνηση να εξετάσει με σοβαρότητα αυτό το αίτημα εν όψει μάλιστα της συζήτησης του προϋπολογισμού το επόμενο διάστημα.

Τα κίνητρα, κυρίες και κύριοι Βουλευτές, αντιμετώπισης του δημογραφικού δεν πρέπει να τα αντιμετωπίζουμε σαν προνοιακή πολιτική, αλλά σαν αναπτυξιακή πολιτική, γιατί δεν υπάρχει καλύτερη επένδυση από την επένδυση στη ζωή και στα Ελληνόπουλα, γιατί αυτά τα παιδιά είναι το μέλλον της πατρίδας.

Κυρίες και κύριοι Βουλευτές, κλείνοντας θα ήθελα να πω ότι είμαστε στη δύση του 2024. Εσείς της Κυβέρνησης μπορεί με πίνακες να εξωραΐζετε την κατάσταση, αλλά τα προβλήματα δεν λύνονται με πίνακες για μειώσεις εβδομήντα δύο φόρων. Αν βγείτε λίγο έξω, κύριε Υπουργέ, θα δείτε την κατήφεια, τα μεγάλα οικονομικά προβλήματα και τη φτώχεια που αντιμετωπίζει ο λαός μας. Έχετε αποκοπεί από την κοινωνική σας βάση, γιατί κατ’ εμέ τη χρονιά που πέρασε διαπράξατε μεταξύ άλλων και τέσσερις μεγάλες αδικίες. Ακόμα καλύτερα, θα δανειστώ από την αρχαία ελληνική σοφία κάποιους όρους. Όταν οι αρχαίοι Έλληνες ήθελαν να περιγράψουν την ολέθρια πορεία κάποιου, χρησιμοποιούσαν τέσσερις λέξεις: την ύβρη, την άτη, τη νέμεση και την τίση. Διαπράξατε ύβρις, πρώτον, ψηφίζοντας εκείνο το βράδυ τον ψευτογάμο των ομοφυλοφίλων, όπου χτυπήσατε τον πυρήνα της ελληνικής οικογένειας. Δεύτερον, καλύπτοντας και μπαζώνοντας -η δεύτερη ύβρις- το έγκλημα των Τεμπών, από το οποίο δεν θα ξεφύγετε.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Τρίτον, στην ύποπτη μυστική διπλωματία σας στο Αιγαίο, βγαίνει ο κ. Φιντάν και λέει «προτιμούμε συζητήσεις μακριά από τα φώτα της δημοσιότητας». Χθες αυτή η δήλωση. Όποιος συζητάει στα σκοτεινά ή μυστικώς ή κρυφίως, σημαίνει ότι κάτι κακό απεργάζεται εις βάρος της πατρίδας και τον κ. Γεραπετρίτη -το είπε, το ομολόγησε ανερυθριάστως- δεν τον ενοχλεί αν το πουν μειοδότη.

Τέταρτον, είναι το θέμα της ακρίβειας που έχετε αποτύχει πλήρως και στέλνει επιστολές ο κύριος Πρωθυπουργός στη φίλη του τη Φον Ντερ Λάιεν να λύσει το θέμα, αλλά μάταια. Μετά την ύβριν ακολουθεί η άτις. Η άτις είναι το θόλωμα του μυαλού. Η μεγαλύτερη έπαρση και αλαζονεία. Ο τύφος ο οποίος σας διακρίνει. Μετά την άτιν, μετά την έπαρση και την αλαζονεία σας, που δεν συμμαζεύεται, ήρθε η νέμεσις. Νέμεσις στα αρχαία σημαίνει οργή και εκδίκηση των θεών. Εσείς υπεστήκατε την οργή και την εκδίκηση του λαού στις πρόσφατες εκλογές -στις ευρωεκλογές- όπου υπεστήκατε καθίζηση κάτω από δεκατρείς μονάδες στα αποτελέσματα. Μετά τη νέμεσιν ακολουθεί κατά τους σοφούς αρχαίους Έλληνες -αυτό σας περιμένει- η τίσις, όπου είναι η συντριβή και η καταστροφή όποιου διαπράττει ύβριν. Και εσείς έχετε διαπράξει πολλές αδικίες, πολλά λάθη και πολλές ύβρεις εις βάρος του λαού μας.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νίκης.

Πριν συνεχίσουμε, έχω την τιμή να κάνω μια ανακοίνωση προς το Σώμα, το εξής:

Ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας και οι Βουλευτές του κόμματός του κατέθεσαν σήμερα 3-12-2024 πρόταση νόμου: «Μέτρα ανακούφισης των οικογενειών με ανάπηρα μέλη από χρέη προς πιστωτικά ιδρύματα και απαγόρευση πλειστηριασμού της πρώτης κατοικίας τους».

Παραπέμπεται στην αρμόδια Διαρκή Επιτροπή.

Καλείται τώρα στο Βήμα η κ. Αφροδίτη Κτενά, Βουλευτής του Κομμουνιστικού Κόμματος Ελλάδας.

Θα ακολουθήσουν ο κ. Παπαδάκης, η κ. Ράπτη, για να στηρίξει ένα θέμα του νομοσχεδίου της, και μετά ο κ. Χήτας, Κοινοβουλευτικός Εκπρόσωπος της Ελληνικής Λύσης.

Ορίστε, κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Δεν είχα σκοπό να ξεκινήσω έτσι, αλλά με αφορμή αυτό που μόλις ακούσατε για την πρόταση που κατατέθηκε από την Κοινοβουλευτική μας Ομάδα, να πω ότι σήμερα που είναι η μέρα των ανθρώπων με αναπηρία, η μέρα ξημέρωσε στην Πετρούπολη με έξωση. Επιχείρησαν να πετάξουν στο δρόμο μία γυναίκα με σοβαρό πρόβλημα υγείας.

Ο δήμαρχος και ο αντιδήμαρχος βρέθηκαν εκεί μαζί με φορείς από την πρώτη στιγμή. Η έξωση, προφανώς, προσπαθούσε να γίνει με την κάλυψη της αστυνομίας. Στο τέλος αποχώρησαν τα κοράκια. Άλλη μια απόδειξη ότι τα σπίτια του λαού τα σώζει ο λαός και άλλη μια απόδειξη ότι δεν πρόκειται ποτέ να νομοθετήσετε προς όφελος των λαϊκών συμφερόντων.

Περνάω στο νομοσχέδιο. Ένα νομοσχέδιο που είναι ευθυγραμμισμένο πλήρως με τον προϋπολογισμό και με αυτό εννοώ ότι θωρακίζει και ενισχύει μια φορομπηχτική πολιτική για τους εργαζόμενους και την ίδια στιγμή μοιράζει γενναίες φοροαπαλλαγές σε μεγάλες επιχειρήσεις και επενδυτικά σχήματα. Όπως ξέρετε καλύτερα από μένα, το νομοσχέδιο έχει 131 άρθρα. Από αυτά τα 131 άρθρα μόνο 3 άρθρα αναφέρονται σε φοροαπαλλαγές επιχειρήσεων και επενδυτών που επενδύουν σε ερευνητικά αποτελέσματα και καινοτομία.

Αυτά τα τρία άρθρα συγκέντρωσαν τα επαινετικά σχόλια των πέντε από τους είκοσι φορείς που συμμετείχαν στην ακρόαση φορέων. Μεγάλο το ενδιαφέρον γι’ αυτά τα τρία άρθρα και φυσικά, είναι κατανοητό, γιατί οι επενδύσεις στην καινοτομία -και εδώ πέρα μιλάμε για τα συστήματα καινοτομίας που προωθεί και αυτό το νομοσχέδιο- αποκτούν σήμερα μια ιδιαίτερη σημασία στη σημερινή συγκυρία. Διότι στη σημερινή συγκυρία οι πολεμικές προετοιμασίες και η μετάβαση σε οικονομίες πολέμου έχουν επιταχυνθεί επικίνδυνα.

Πρόσφατα, πριν μερικούς μήνες, ψηφίστηκε σε αυτή τη Βουλή και το Ελληνικό Κέντρο Αμυντικής Καινοτομίας, που πρόκειται να λειτουργήσει σαν το κέντρο του οικοσυστήματος καινοτομίας για την πολεμική βιομηχανία. Άρα, λοιπόν, αυτή η σπουδή, για να τρέξουν επενδύσεις σε αυτόν τον τομέα, έχει πολλαπλά οφέλη για το κεφάλαιο, τεράστιους και πολλούς κινδύνους για τους λαούς.

Γίνομαι πιο συγκεκριμένη. Το άρθρο 35 για παράδειγμα, αυξάνει -ακούστηκε και πριν- το ποσοστό έκπτωσης για δαπάνες έρευνας και καινοτομίας έως το 200%. Εδώ αρκεί απλά να αναφέρω το τι είπε η εκπρόσωπος του ΣΕΒ στην ακρόαση των φορέων που χαιρέτισε την προσαύξηση της έκπτωσης στο 200% έως 415% -δικά της τα λόγια- και βέβαια, στο τέλος ζήτησε και άλλες φοροαπαλλαγές. Εννοείται! Αυτή είναι άλλη μια περίπτωση χαρακτηριστική και ενδεικτική του ότι λεφτά υπάρχουν. Πάντα υπάρχουν λεφτά για φοροαπαλλαγές για το κεφάλαιο, αλλά όχι για χρηματοδότηση των ερευνητικών φορέων της χώρας για παράδειγμα.

Το άρθρο 36 δίνει 50% φοροαπαλλαγή στους λεγόμενους «αγγέλους». Πραγματικά, αυτόν τον όρο πρέπει να το ξανασκεφτείτε, ίσως είναι και προσβλητικός για κάποιους που θεωρούν τους «αγγέλους» κάτι διαφορετικό από αυτό που το θεωρείτε εσείς. Πενήντα τις εκατό, λοιπόν, φοροαπαλλαγή σε επενδυτικούς αγγέλους, εφόσον, έχουν επενδύσεις μέχρι των 900.000 ευρώ, σχεδόν 1 εκατομμύριο. Πενήντα τοις εκατό φοροαπαλλαγή είναι μεγάλη, τεράστια φοροαπαλλαγή και ισχύει για επενδύσεις σε νεοφυείς επιχειρήσεις, αλλά και αμοιβαία κεφάλαια. Fund δηλαδή.

Άρα, λοιπόν, τι έχουμε εδώ; Μία προσπάθεια να πειστούν αυτοί που έχουν συγκεντρώσει όλο το χαρτί στην αγορά, να ρίξουν τα λιμνάζοντα κεφάλαια που έχουν συγκεντρώσει στη λεγόμενη καινοτομία, δηλαδή, να ιδιοποιηθούν ερευνητικά αποτελέσματα, ιδέες και εργασία ερευνητικών ομάδων, με στόχο φυσικά, το κέρδος, τη μεγαλύτερη κερδοφορία και την απόκτηση ανταγωνιστικών πλεονεκτημάτων έναντι των ανταγωνιστών τους και βέβαια, γρήγορο κέρδος. Γιατί οι startups και γι’ αυτό προωθούνται σ’ αυτά τα επενδυτικά σχήματα, οφείλουν να έχουν γρήγορους ρυθμούς μεγέθυνσης. Αλλιώς, αυτοί οι άγγελοι ούτε να τις κοιτάξουν δεν θα γυρίσουν.

Το άρθρο 37 ουσιαστικά δίνει φοροαπαλλαγή για εκμετάλλευση πατέντας. Πάλι, πρόκειται, για γενναία φοροαπαλλαγή επιχειρήσεων, αυτών που κατέχουν δηλαδή τις πατέντες, που σημαίνει ότι κατέχουν κάτι που έχουν αγοράσει από κάποια ερευνητική ομάδα που το έχει αναπτύξει. Πρόκειται, λοιπόν, για τέτοιο φορολογικό κίνητρο, πάλι για επενδυτές και επιχειρήσεις. Είναι άλλη μια ρύθμιση για την πλήρη εμπορευματοποίηση της έρευνας, την απαλλοτρίωση, αν θέλετε, του έργου που έχει παραχθεί από ερευνητές και τη θωράκιση της κερδοφορίας των επιχειρήσεων που εκμεταλλεύεται το έργο τους. Δηλαδή, ένα εχθρικό για τους ερευνητές άρθρο. Την ίδια στιγμή που δίνετε όλα αυτά στις επιχειρήσεις, για να αγοράσουν την εργασία των ερευνητών, οι ερευνητές -αυτά τα λαμπρά μυαλά, στα οποία συχνά οι περισσότεροι εδώ μέσα αναφέρεστε, έτσι με θαυμασμό- εργάζονται με ελαστικότατες σχέσεις εργασίας και πληρώνονται με μπλοκάκι τις περισσότερες φορές, με βαρύτατη φορολογία που το ίδιο αυτό νομοσχέδιο επιβεβαιώνει και αυξάνει. Είναι μέσα στην ανασφάλεια, χωρίς να ξέρουν αν θα συνεχίσουν να δουλεύουν στο αντικείμενό τους κι όταν τελειώσει η χρηματοδότηση, πρέπει να αναζητούν μόνοι τους χρηματοδότηση και πηγή χρηματοδότησης. Οι δε νέες ερευνήτριες δεν τολμούν να σκεφτούν να κάνουν οικογένεια. Με τι δικαιώματα και με την προστασία θα το κάνουν αυτό; Και τι τους λέτε; Αν θες να έχεις δουλειά, φτιάξε κι εσύ μια startup για να παίξεις στην αγορά και πού ξέρεις, μπορεί να βρεθεί κάποιος άγγελος να επενδύσει σε αυτή.

Εδώ μιλάνε τα ποσοστά, οι στατιστικές, διεθνώς, είναι τραγικά χαμηλές, είναι μεγαλύτερη η πιθανότητα να κερδίσεις το λαχείο. Δηλαδή, τι τους λένε; Τσακίσου στη δουλειά, μήπως και σε αγοράσει κάποιος, αλλιώς έχασες. Ατομική ευθύνη. Έπαιξες, έχασες. Αυτό λέτε στα νέα παιδιά. Το ρίσκο με αυτό τον τρόπο, συγκεντρώνεται όλο στους ερευνητές. Περνάει στους ερευνητές. Αυτοί θα είναι υπεύθυνοι αν χάσουν.

Kαι βέβαια όλα τα κέρδη είναι εγγυημένα κέρδη για τους επιχειρηματικούς ομίλους. Αυτό είναι τα οικοσυστήματα καινοτομίας. Μοιράζεται το ρίσκο στους μικρούς, στη «μαρίδα», και αν τα καταφέρουν και επιβιώσουν, τότε έρχεται ο μικρός και τους αγοράζει, για να έχει εγγυημένα κέρδη, γιατί είναι ένα δοκιμασμένο πια προϊόν, έχει φτιάξει τη δική του αγορά. Αυτό θέλετε να κάνετε.

Πέρα όμως από τον εργασιακό μεσαίωνα που επιφυλάσσετε στα νέα παιδιά, στους νέους ερευνητές, στα μυαλά τα νέα, πέρα από την κατεύθυνση που εξυπηρετεί η έρευνα -εμείς διαφωνούμε με αυτούς που λένε ότι δεν έχει κατεύθυνση, είναι ξεκάθαρη η κατεύθυνση και είναι η πολιτική της Ευρωπαϊκής Ένωσης για την πολεμική οικονομία και την πράσινη και ψηφιακή μετάβαση και αυτό προκύπτει και από τα αποτελέσματα που ανακοινώθηκαν πρόσφατα για τις συμπράξεις αριστείας που χρηματοδοτούνται από το Ταμείο Ανάκαμψης-, υπάρχει και κάτι άλλο που είναι πάρα πολύ σοβαρό: Τα οικοσυστήματα καινοτομίας και η startup είναι μία δομή που έχει προκριθεί για την προσέλκυση επενδύσεων στην πολεμική βιομηχανία. Σε όλο τον κόσμο οι startups με τη μεγαλύτερη ικανότητα προσέλκυσης κεφαλαίων είναι αυτές που αναπτύσσουν οπλικά συστήματα ή συστήματα διπλής χρήσης. Αυτό συμβαίνει και στην Ελλάδα σύμφωνα με τα στοιχεία του «Elevate Greece».

Και αυτά συμβαίνουν τη στιγμή που τα τύμπανα του πολέμου ακούγονται όλο και πιο δυνατά και όλο και πιο κοντά. Και φυσικά εδώ δεν μιλάμε για την αμυντική θωράκιση της χώρας. Μιλάμε για συστήματα που προορίζονται να πωληθούν για κέρδος σε διεθνείς αγορές, να συμβαδίζουν με νατοϊκές προδιαγραφές.

Καλούμε, λοιπόν, τον λαό μας να βρίσκεται σε εγρήγορση. Η Κυβέρνηση δεν έχει καμμία νομιμοποίηση να καθιστά τον λαό μας συνένοχο και στόχο. Απεμπλοκή της χώρας τώρα από όλα τα σφαγεία του ΝΑΤΟ!

Ευχαριστώ για την ανοχή, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κτενά.

Τον λόγο έχει ο κ. Παράσχος Παπαδάκης, Βουλευτής της Ελληνικής Λύσης.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, θα σας το πω απλά, λιτά και με αγάπη: Πώς θα σας ακουγόταν αν έλεγα ότι θα ερχόταν εδώ μέσα κάποιος ποινικός κρατούμενος, ο οποίος έχει παραβιάσει όλο τον Ποινικό Κώδικα, έχει φάει τρεις, τέσσερις φορές ισόβια και θα μας κάνει μαθήματα και θεωρία περί νομιμότητας;

Εσείς, που το κόμμα σας χρωστάει 500 εκατομμύρια και επί προεδρίας Κυριάκου Μητσοτάκη έχει διογκωθεί το χρέος πολύ παραπάνω από ό,τι το βρήκατε, έρχεστε στην Αίθουσα αυτή και μας κάνετε μαθήματα και θεωρία περί οικονομίας. Αυτό τουλάχιστον θα το πω αστειότητα. Αυτό για το οποίο παροτρύνω και συμβουλεύω είναι να πάτε να μάθετε πρώτα οικιακή οικονομία που μαθαίνεται στη Β΄ γυμνασίου, να ρυθμίσετε τα χρέη τα οποία έχετε δημιουργήσει εσείς στο δικό σας σπίτι. Η εθνική οικονομία είναι ψιλά γράμματα. Αποδεδειγμένα έχετε αποτύχει στην οικονομία.

Ήταν πάρα πολύ απολαυστικό να βλέπω την προηγούμενη εβδομάδα να αντιπαρατίθεται εδώ μέσα ο κ. Βορίδης με τον κ. Ανδρουλάκη, να λένε ποιος ξέρει και ποιος δεν ξέρει οικονομία, να λένε αν πρέπει να μειωθεί ή δεν πρέπει να μειωθεί ο ΦΠΑ, όταν και τα δύο κόμματα μαζί χρωστάνε 1 δισεκατομμύριο.

Και το θέμα δεν είναι μόνο να μειώσεις ή να μην μειώσεις τον ΦΠΑ. Το θέμα είναι να έχεις το σθένος και τη θέληση να ελέγξεις αυτούς οι οποίοι ευθύνονται για την ακρίβεια σε μεγάλο μέρος, τα καρτέλ, όπως σουπερμάρκετ, καύσιμα, τράπεζες, τηλεπικοινωνίες. Πρέπει να μπορείς να τα ελέγξεις αυτά, γιατί δεν έχει κανένα νόημα να μειώσεις οποιονδήποτε φόρο είτε λέγεται ΦΠΑ, είτε άμεσο, είτε έμμεσο, εάν ο πολίτης δεν το ζήσει πραγματικά και δεν το νιώσει στην τσέπη του. Πρέπει, λοιπόν, αν μειώσετε ή δεν μειώσετε τους φόρους, να ελέγξετε αν πραγματικά μειώνονται ή δεν μειώνονται οι τιμές στα ράφια και αν παίρνει μια ανάσα ο καταναλωτής.

Εσείς δυστυχώς λειτουργείτε υπέρ των ολιγαρχών. Δεν επαναφέρετε το αδίκημα της αισχροκέρδειας. Γνωρίζετε πολύ καλά ότι υπήρχε αδίκημα περί αισχροκέρδειας στον Ποινικό Κώδικα. Το αδίκημα αυτό επέσυρε κάποιες ποινικές κυρώσεις, φυλάκιση. Καταργήθηκε από τον ΣΥΡΙΖΑ, αλλά εσείς δεν τον επαναφέρατε. Μόνο έτσι θα καταλάβει ο ληστής, αυτός που πίνει το αίμα των πολιτών, των Ελλήνων, που αισχροκερδεί σε βάρος αυτών: όταν θα καθίσει στο εδώλιο του κατηγορουμένου και θα πάει με βραχιολάκια. Έτσι θα καταλάβει και θα μειώσει την τιμή του. Τα πρόστιμα γνωρίζετε πολύ καλά ότι δεν οδηγούν πουθενά. Κάνουν αιτήσεις αναστολών, παίρνουν προσωρινές διαταγές ή στην τελική αν πληρώσουν κάτι, πληρώνουν πάρα πολύ λίγα από αυτά τα οποία κέρδισαν.

Γιατί λοιπόν δεν κάνετε ποινικό αδίκημα την αισχροκέρδεια; Είναι ποινικό αδίκημα η μη καταβολή φόρου. Είναι ποινικό αδίκημα η μη καταβολή εισφορών, αλλά δεν είναι αδίκημα η ληστεία των καρτέλ έναντι των Ελλήνων. Αυτό είναι ακόμα ακαταδίωκτο.

Από τη μία λέτε στο νομοσχέδιο ότι καταργείτε το τέλος επιτηδεύματος, καταργείτε φόρους κ.λπ. -μας δώσατε και μια καρτέλα με τους φόρους που έχετε μειώσει το 2024-, αλλά από την πίσω πόρτα νομοθετείτε άλλους φόρους, όπως με το ν.5143/2024 το τέλος υπέρ των δήμων στους επιχειρηματίες, στα ακαθάριστα έσοδα.

Άρα τι κάνουμε; Κλείνουμε μια τρύπα και ανοίγουμε μια άλλη τρύπα. Διατηρείτε την παγκόσμια πρωτοτυπία της προκαταβολής φόρου. Η Ελλάδα έχει την πρωτιά σε αριθμό φόρων. Έχει πάνω από εκατό είδη φόρων: φόρο εισοδήματος, φόρο επί των τόκων καταθέσεων, φόρο επί των κληρονομιών, φόρο επί των μεταβιβάσεων ακινήτων, φόρο στην ακίνητη περιουσία, φόρο στη λίστα γάμου -παντρεύεται κάποιος, καλεί κάποιους ανθρώπους να πάνε στον γάμο, βάζουν ένα δώρο στην τράπεζα κι αυτό το φορολογείτε!-, ΦΠΑ, δασμούς, ειδικό φόρο κατανάλωσης, φόρο στα κέρδη, στα λαχεία, παντού φόροι!

Η χώρα δεν παράγει πλούτο. Η χώρα δεν μπορεί να ζει με την υπερφορολόγηση των Ελλήνων. Ό,τι θα μπορούσε να αποφέρει κέρδη στον δημόσιο κορβανά, εσείς το ξεπουλάτε. Πουλάτε αεροδρόμια, πουλάτε λιμάνια, πουλάτε Εγνατία, πουλάτε Αττική, στην «ΤΕΡΝΑ», 3, 4 δισεκατομμύρια, που με οικονομικές μελέτες σε λίγα χρόνια αυτά όχι μόνο θα τα παίρναμε, αλλά θα παίρναμε και πολύ περισσότερο. Πρέπει να παραγάγουμε πλούτο σε αυτή τη χώρα. Δεν μπορούμε να ζούμε μόνο από την υπερφορολόγηση. Πρέπει να πας στο Χάρβαρντ για να το καταλάβεις αυτό;

Δυο λόγια για το παραμύθι της αύξησης του κατώτατου μισθού που θα έρθει αύριο. Περηφανεύεστε και κοκορεύεστε ότι από το 2019 έως σήμερα αυξήσατε τον κατώτατο μισθό από τα 650 στα 830 μεικτά. Μόνο που δεν λέτε στον Έλληνα πολίτη ότι μιλάτε για ονομαστική αύξηση μισθού και όχι για πραγματική αύξηση μισθού. Σύμφωνα με τη γνώμη της Οικονομικής και Κοινωνικής Επιτροπής Ελλάδος, λαμβανομένου υπ’ όψιν και του πληθωρισμού, της ακρίβειας των προϊόντων, που είναι πάνω από τον μέσο όρο της Ευρωπαϊκής Ένωσης, στην Ελλάδα ο πραγματικός μισθός -ο πραγματικός, όχι ο ονομαστικός που λέτε εσείς- για το 2024 είναι 693 ευρώ και όχι 830. Άρα μιλάμε για μια αύξηση των 59 ευρώ.

Φέρνετε επίσης την απαλλαγή ΕΝΦΙΑ για τους κατοίκους του Σουφλίου στον Νομό Έβρου για τα έτη 2025, 2026, 2027, που φυσικά θα υπερψηφίσουμε. Μόνο όμως που δεν αρκεί αυτό για τον Έβρο. Ο Έβρος δημογραφικά τελειώνει. Θα έπρεπε όλους τους μόνιμους κατοίκους του Έβρου οι οποίοι φυλάνε Θερμοπύλες να τους επιδοτείτε κιόλας που επιλέγουν η πρώτη τους κατοικία να είναι στον Έβρο. Εσείς, όμως, τους επιβάλλετε και ΕΝΦΙΑ, τους επιβάλλετε και φόρο κατοικίας και πληρώνουν τους ίδιους φορολογικούς συντελεστές, όπως πληρώνουν στην Αθήνα, στη Θεσσαλονίκη και αλλού.

Και το κερασάκι στην τούρτα γι’ αυτό το νομοσχέδιο είναι ένα ακόμα ακαταδίωκτο που θεσπίζετε. Ακαταδίωκτο στους τραπεζίτες, ακαταδίωκτο στους πραγματογνώμονες για τα Τέμπη, ακαταδίωκτο στα μέλη του διοικητικού συμβουλίου της ΑΑΔΕ.

Ας το ακούσει αυτό ο κόσμος, ότι με αυτό το νομοσχέδιο προβλέπεται ότι τα ελεγκτικά όργανα της ΑΑΔΕ δεν έχουν ποινική ευθύνη για την παραγραφή των υποθέσεων που έχουν χρεωθεί να ελέγξουν. Αντί δηλαδή να δίνουμε κίνητρο στους υπαλλήλους και μπόνους, για να μην παραγραφούν οι υποθέσεις, για να φέρουν εισοδήματα, εμείς λέμε ότι αν παραγραφεί και τη βάλεις στην άκρη δεν έχεις ποινική ευθύνη. Ποιον θέλετε να καλύψετε με αυτή τη διάταξη;

Με αυτά και με αυτά από το 41% πήγατε στο 28% και σε πολύ μικρό χρονικό διάστημα θα είστε παρελθόν.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Τον λόγο έχει η Υφυπουργός Ανάπτυξης κ. Ράπτη για το θέμα της τροπολογίας που την αφορά.

**ΖΩΗ ΡΑΠΤΗ (Υφυπουργός Ανάπτυξης):** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι Βουλευτές, θα ήθελα να μιλήσω επικεντρώνοντας την ομιλία μου στη θεματική του τρίτου μέρους του σχεδίου νόμου για τα φορολογικά κίνητρα ανάπτυξης και καινοτομίας, αλλά και τα κίνητρα επενδύσεων σε νεοφυείς επιχειρήσεις επί των οποίων υπάρχει συναρμοδιότητα με το Υπουργείο Οικονομικών.

Όπως γνωρίζετε, σύμφωνα με τα τελευταία δεδομένα, η οικονομία της χώρας μας καταγράφει από τους υψηλότερους ρυθμούς ανάπτυξης στην Ευρώπη. Χάρη στα νομοθετικά μέτρα που έχει λάβει η Κυβέρνηση παράγει πια σταθερά πρωτογενή πλεονάσματα, ενώ μπορεί και μειώνει το πολύ μεγάλο δημόσιο χρέος, το οποίο κληρονομήσαμε, με τους πιο γρήγορους ρυθμούς στην Ευρώπη.

Η Κυβέρνησή μας από το 2019 μέχρι και σήμερα έχει μειώσει πάνω από εξήντα φόρους, άμεσους και έμμεσους, ενώ στον νέο προϋπολογισμό προβλέπεται η μείωση άλλων δώδεκα. Ενδεικτικά, μειώσαμε τον φόρο εισοδήματος των επιχειρήσεων, τις ασφαλιστικές εισφορές των εργαζομένων, την προκαταβολή φόρου και το τέλος επιτηδεύματος για τους ελεύθερους επαγγελματίες, ενώ παράλληλα έχουμε μειώσει τον ΕΝΦΙΑ σωρευτικά 35%.

Περαιτέρω, έχουμε δημιουργήσει πάνω από πεντακόσιες χιλιάδες νέες θέσεις εργασίας μειώνοντας την ανεργία σε μονοψήφια ποσοστά, με ταυτόχρονη αύξηση των μισθών των εργαζομένων τρεις φορές.

Όλες αυτές οι πολιτικές συνέτειναν στη βελτίωση του επιχειρηματικού περιβάλλοντος στη χώρα μας, γεγονός που έχει οδηγήσει στην ανάκαμψη της ελληνικής οικονομίας, η οποία, σύμφωνα με τις προβλέψεις, θα κλείσει με ανάπτυξη ύψους 2,2% το 2024, ποσοστό πολύ υψηλότερο από τα αντίστοιχα των υπόλοιπων κρατών - μελών της Ευρωπαϊκής Ένωσης.

Στην ανάπτυξη αυτή έχει συμβάλει και η στήριξη που δίνει η Κυβέρνησή μας στην έρευνα και την καινοτομία τόσο των ερευνητικών και ακαδημαϊκών φορέων, αλλά και τη σύνδεσή της με την αγορά και την επιχειρηματικότητα. Είναι γεγονός ότι τα τελευταία χρόνια επενδύονται πάνω από 1,5 δισεκατομμύριο ευρώ ετησίως στην έρευνα και την ανάπτυξη, με αυξανόμενο μάλιστα ρυθμό.

Συγκεκριμένα, σε ό,τι αφορά στο Υπουργείο Ανάπτυξης, στηρίζουμε τα ερευνητικά μας κέντρα με πόρους από το Ταμείο Ανάκαμψης και Ανθεκτικότητας ύψους άνω των 216 εκατομμυρίων ευρώ για την κτηριακή υποδομή και την προμήθεια υπερσύγχρονου εξοπλισμού που θα αναβαθμίσει το έργο τους. Με αξιοποίηση πόρων από το ΕΣΠΑ, όπως είναι τα προγράμματα «Ερευνώ -Καινοτομώ» ύψους συνολικά άνω των 890 εκατομμυρίων ευρώ στηρίζουμε τις συνέργειες των ερευνητικών φορέων και των επιχειρήσεων, μικρών, μεσαίων, αλλά και μεγαλύτερων, προωθώντας τη διασύνδεση έρευνας και καινοτομίας με την επιχειρηματικότητα, αλλά και τη δημιουργία καινοτόμων προϊόντων και υπηρεσιών για όλους τους πολίτες.

Παράλληλα στηρίζουμε τη νεοφυή επιχειρηματικότητα με τη λειτουργία από το 2020 του Εθνικού Μητρώου Νεοφυών Επιχειρήσεων, με πάνω από οκτακόσιες εξήντα τέτοιες επιχειρήσεις και περισσότερους από εννιά χιλιάδες εργαζόμενους. Γιατί είναι σημαντικό να υπογραμμίσουμε ότι η καινοτομία που παράγεται από όλους τους παραπάνω ερευνητικούς και επιχειρηματικούς φορείς δεν είναι απλώς ένα εργαλείο οικονομικής ανάπτυξης, αλλά αποτελεί και απάντηση στο κοινωνικό πρόβλημα της διαρροής επιστημόνων στο εξωτερικό και βασικό συντελεστή της δημιουργίας ποιοτικών και καλά αμειβόμενων θέσεων εργασίας.

Η πρόσφατη έκθεση Ντράγκι που εκπονήθηκε κατόπιν αιτήματος της Προέδρου της Ευρωπαϊκής Επιτροπής υπογραμμίζει την ανάγκη ενίσχυσης της ευρωπαϊκής ανταγωνιστικότητας έναντι της τεχνολογικής προόδου των Ηνωμένων Πολιτειών και της Κίνας και εντεύθεν την ανάγκη αύξησης των κονδυλίων που διαθέτει η Ευρωπαϊκή Ένωση για την έρευνα και την καινοτομία.

Στο πρόσφατο Συμβούλιο Υπουργών Ανταγωνιστικότητας στις Βρυξέλλες, στο οποίο συμμετείχα, κοινό τόπο αποτέλεσε η θέση ότι το επόμενο πρόγραμμα - πλαίσιο της Ευρωπαϊκής Ένωσης για την έρευνα και την καινοτομία πρέπει να διασφαλίζει έναν σταθερό και υψηλό προϋπολογισμό που θα επιτρέψει την υλοποίηση φιλόδοξων στόχων και την αντιμετώπιση παγκόσμιων προκλήσεων. Ακριβώς προς τον σκοπό της ενίσχυσης της έρευνας και της καινοτομίας από τις επιχειρήσεις στη χώρα μας η Κυβέρνηση πριν τέσσερα χρόνια νομοθέτησε σημαντικά φορολογικά και επενδυτικά κίνητρα, όπως την υπερέκπτωση για τις δαπάνες των επιχειρήσεων που αφορούν επιστημονική και τεχνολογική έρευνα προσαυξημένες κατά 100% αντί του 30% που ίσχυε, αλλά και την έκπτωση 50% από το φορολογητέο εισόδημα του κεφαλαίου που επενδύουν οι «Angel Investors» σε εγγεγραμμένες startups επιχειρήσεις στο Εθνικό Μητρώο Νεοφυών Επιχειρήσεων. Και είναι αλήθεια ότι οι αριθμοί μιλούν από μόνοι τους, γιατί τα μέτρα αυτά μεταξύ άλλων οδήγησαν σε ραγδαία αύξηση ύψους 800 εκατομμυρίων ευρώ στις δαπάνες που έκαναν οι επιχειρήσεις για έρευνα και καινοτομία, σύμφωνα με τα επίσημα στοιχεία της EUROSTAT την τριετία 2019 - 2022.

Στο πλαίσιο αυτό λοιπόν έρχεται η Κυβέρνησή μας διά των αρμοδίων Υπουργών, τόσο του κ. Χατζηδάκη, αλλά και του κ. Δήμα, τους οποίους θέλω να συγχαρώ και προσωπικά, και φέρνει προς ψήφιση διατάξεις που ενισχύουν τις επιχειρήσεις και προάγουν την ανάπτυξη της χώρας μας. Γιατί το νομοσχέδιο αυτό διευρύνει την υπερέκπτωση που δίνεται στις επιχειρήσεις για τις δαπάνες επιστημονικής και τεχνολογικής έρευνας πλέον στο 150% για παροχή υπηρεσίας που προσφέρεται σε νεοφυείς επιχειρήσεις ή ερευνητικούς φορείς και στο 200% για τις πολύ μικρές, μικρές και μεσαίες επιχειρήσεις, με τις προϋποθέσεις που αναφέρονται στο νομοσχέδιο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Τελειώνω σε πολύ λίγο, κύριε Πρόεδρε.

Επίσης είναι σημαντικό ότι στο υπό ψήφιση νομοσχέδιο θεσπίζονται διατάξεις που ενισχύουν ακόμα περισσότερο τις επενδύσεις στις νεοφυείς επιχειρήσεις. Μια από αυτές είναι εκείνη η διάταξη που υλοποιεί την πρόσφατη εξαγγελία του Πρωθυπουργού στη Διεθνή Έκθεση Θεσσαλονίκης και προβλέπει τη χορήγηση άδειας διαμονής σε πολίτες τρίτων χωρών για επενδυτικούς λόγους, εφόσον αυτοί πραγματοποιήσουν μία τουλάχιστον επένδυση 250.000 ευρώ σε μια startup επιχείρηση.

Ακόμα μια σημαντική διάταξη είναι αυτή που θεσπίζει την αύξηση του συνολικού ποσού που μπορεί να επενδύσει ένα φυσικό πρόσωπο «Angel Investor» σε έως και τρεις ελληνικές startups του Εθνικού Μητρώου Νεοφυών Επιχειρήσεων.

Όλες αυτές οι καίριες νομοθετικές διατάξεις οδηγούν στη στήριξη τόσο των υπαρχουσών όσο και των νεοφυών επιχειρήσεων, ενισχύοντας τόσο την πρόσβασή τους στη χρηματοδότηση, που είναι αυτό που χρειάζονται για να ξεκινήσουν και να λειτουργούν, την εμπορική αξιοποίηση των ερευνητικών τους αποτελεσμάτων, καθώς και την ανταγωνιστικότητα και εξωστρέφειά τους.

Κυρίες και κύριοι συνάδελφοι -και κλείνω με αυτό- με το υπό κρίση νομοσχέδιο η Κυβέρνησή μας υλοποιεί τις προεκλογικές της δεσμεύσεις για μεταρρυθμίσεις που ενισχύουν την επιχειρηματικότητα στη χώρα μας, μεταρρυθμίσεις που συμπεριλαμβάνουν και την παροχή νέων φορολογικών και επενδυτικών κινήτρων. Η Ελλάδα δεν γίνεται από τη μια μέρα στην άλλη επιχειρηματικός παράδεισος, αλλά είναι σημαντικό να δίνεται η δυνατότητα σε επιχειρήσεις να επανεπενδύουν το μεγαλύτερο μέρος των κερδών τους, να εκσυγχρονίζουν τις εγκαταστάσεις τους, να τονώνουν την έρευνα των εργαζομένων τους, αλλά και να επενδύουν στην καινοτομία.

Όλες αυτές οι νομοθετικές πρωτοβουλίες συντείνουν στη βελτίωση του επιχειρηματικού περιβάλλοντος, συμβάλλουν στην ανάπτυξη της ελληνικής οικονομίας και στην εξωστρέφειά της και εντεύθεν στη βελτίωση της ποιότητας ζωής όλων των πολιτών. Τους σκοπούς αυτούς υπηρετεί άριστα το παρόν νομοσχέδιο και γι’ αυτό σας καλώ να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ράπτη.

Τον λόγο έχει ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης. Θα ακολουθήσουν ο κ. Δελβερούδης και ο κ. Δημητροκάλλης.

Ορίστε, έχετε τον λόγο, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Θα επανέλθω σε πολλά ζητήματα τα οποία ανέφερα και στην παρέμβασή μου προηγουμένως και με την παρουσία του Υπουργείου σήμερα εδώ θέλουμε να θέσουμε κάποια ζητήματα και να μας απαντήσετε, κύριε Χατζηδάκη. Θεωρούμε ότι στη Βουλή υπάρχει ένας ζωντανός διάλογος και όταν οι Βουλευτές έχουν απέναντί τους τον Υπουργό και του θέτουν κάποια ζητήματα θεωρούμε αυτονόητο ο Υπουργός να μπει τουλάχιστον στον κόπο να απαντήσει. Εμείς δεν λέμε να συμφωνήσει. Να διαφωνήσει, αλλά να απαντήσει.

Κύριε Χατζηδάκη, δεν μας απαντήσατε σε τίποτα από όσα σας είπα πριν, σε τίποτα. Και ο λόγος που δεν απαντήσατε ήταν ότι όσα ανέφερα δεν είχαν να κάνουν με όσα είπατε εσείς στην πρωτομιλία σας. Δεν ήξερα ότι έπρεπε να περιμένω το ραντεβού στις τέσσερις η ώρα που έχετε με τον κ. Ανδρουλάκη εσείς, για να συζητήσουμε για το θέμα των τραπεζών. Να μας ενημερώνετε για το πρόγραμμα, ότι «εμείς έχουμε συμφωνήσει στις τέσσερις η ώρα να έρθει εδώ ο Πρόεδρος του ΠΑΣΟΚ», για να θέσουμε το θέμα των τραπεζών τότε. Όχι, η Βουλή είναι ένας ζωντανός οργανισμός, υπάρχει διάλογος. Εμείς εκπροσωπούμε ένα πολύ μεγάλο κομμάτι της κοινωνίας, η κοινωνία μάς έχει εξουσιοδοτήσει να μεταφέρουμε αυτά τα μηνύματα στο Υπουργείο, αυτό κάνουμε εμείς εδώ διά του Κοινοβουλευτικού Εκπροσώπου και των Βουλευτών και φυσικά όταν είναι ο Πρόεδρος εδώ, διά του Προέδρου, και θεωρούμε ότι ο Υπουργός, ο εκάστοτε υπουργός οποιουδήποτε υπουργείου πρέπει να απαντήσει. Δεν λέμε να συμφωνήσετε σε αυτά που λέμε, αλλά να απαντήσετε. Θέσαμε κάποια θέματα. Η μεγάλη συζήτηση αυτή τη στιγμή στα τηλεοπτικά πάνελ, στα ραδιόφωνα, στα δελτία ειδήσεων, στις εκπομπές, στην κοινωνία έξω, στα καφενεία, σε κάθε σπίτι είναι το εξής: Τι γίνεται με τις τράπεζες;

Σήμερα είναι μια μεγάλη ευκαιρία εδώ να δούμε τι γίνεται με τις τράπεζες και να μας απαντήσετε. Έχετε μία λογική με την οποία διαφωνούμε, εξηγούμε γιατί διαφωνούμε κι οφείλετε να εξηγήσετε κι εσείς γιατί διαφωνείτε με εμάς.

Έρχεται η Κυβέρνηση και φορολογεί -ορθώς λέμε εμείς- τα υπερκέρδη στις ενεργειακές εταιρείες. Τι κάνουν οι ενεργειακές εταιρείες; Κατά το κοινώς λεγόμενο, κονομήσανε. Μάλιστα. Ήρθε η Κυβέρνηση και τι λέει; Φορολογώ τα υπερκέρδη. Γιατί, είναι το ερώτημα, δεν κάνετε το ίδιο με τις τράπεζες.

Κατ’ αρχάς, να συμφωνήσουμε σε κάτι, κύριε Υπουργέ. Άσχετα από το τι πολιτική θα ακολουθήσετε -αφού λύσετε το χωροταξικό εκεί, πώς θα κάτσετε-έχουν υπερκέρδη οι τράπεζες, ναι ή όχι; Να συμφωνήσουμε σε αυτό. Έχουν. Δεν νομίζω να υπάρχει άνθρωπος να πει ότι δεν έχουν υπερκέρδη. Πάμε να δούμε τώρα πώς προκύπτουν τα υπερκέρδη αυτά, κύριε Χατζηδάκη.

Χρεώνουν περισσότερο από ό,τι όλες οι υπόλοιπες ευρωπαϊκές χώρες οι τράπεζές μας, ναι ή όχι; Παράδειγμα: ηλεκτρονικά εμβάσματα. Είναι η μοναδική χώρα η Ελλάδα που πληρώνει και ο αποστολέας και ο παραλήπτης για τα ηλεκτρονικά 8 ευρώ.

Να δούμε τώρα πώς βγαίνουν τα υπερκέρδη. Δείτε τώρα. Υπάρχει τεράστια διαφορά στο επιτόκιο καταθέσεων και στο επιτόκιο δανεισμού; Καταθέτεις 10 δραχμές -πού να τις βρεις- στην τράπεζα, σχεδόν μηδενικό επιτόκιο. Δανείζεσαι χρήματα, σε πετσοκόβουν. Τεράστια λοιπόν η διαφορά στο επιτόκιο.

Επίσης, ένα άλλο παιχνίδι που κάνουν με τα επιτόκια. Καταθέτεις εσύ τα χρήματά σου στην τράπεζα, τα παίρνει η τράπεζα και τα καταθέτει στην Ευρωπαϊκή Κεντρική Τράπεζα που εκεί το επιτόκιο είναι μεγαλύτερο. Κονομάνε και από εκεί. Να τη η κερδοφορία από εκεί. Και άλλο σημείο από εκεί.

Οποιαδήποτε πράξη και να κάνεις με την τράπεζα σε χρεώνουν. Ένα απλό λογαριασμό να πληρώσεις ΟΤΕ, ΔΕΗ, οτιδήποτε, σε χρεώνουν. Ενώ σε αναγκάζουν ουσιαστικά να το κάνεις μέσα από την τράπεζα, σε χρεώνουν κιόλας. Επίσης, πλέον το μεγαλύτερο ποσοστό πληρώνει με πλαστικό χρήμα. Γιατί τον τιμωρείς τον πολίτη και τον χρεώνεις με κάθε κίνηση;

Άρα, πρόκειται ουσιαστικά, κύριε Υπουργέ, για ένα καρτέλ τραπεζών. Λέτε -σας άκουσα σήμερα, διάβασα και δηλώσεις σας- ότι 29% φορολογούνται αυτήν τη στιγμή οι τράπεζες, εσείς ζητάτε 22%. Λάθος αυτό που πάτε να κάνετε γιατί 29% πληρώνουν κανονικά, λέει ο Υπουργός Χατζηδάκης. Θεωρητικά βέβαια, κύριε Υπουργέ, γιατί μέχρι στιγμής υπάρχει αυτή η φοροαπαλλαγή. Όταν και αν λήξει, ένα ερώτημα που τίθεται είναι αν θα παραμείνει στο 29%.

Οποιαδήποτε κέρδη και αν φορολογήσει η Κυβέρνηση, υπερκέρδη ή κέρδη -το είπα και πριν- είναι λογικό να πέφτουν οι μετοχές. Θα πέσουν οι μετοχές. Ξαναλέω, αυτό συνέβη και στις ενεργειακές εταιρείες. Αυτό όμως δεν αφορά στον κόσμο, στον πολίτη. Ο πολίτης δεν ασχολείται με το χρηματιστήριο. Ο Έλληνας πολίτης ασχολείται με την καθημερινότητα. Του παίρνει τα 5 ευρώ, τα 3 ευρώ, τα 8 ευρώ σε κάθε κίνηση που κάνει η τράπεζα.

Και αν το καλοσκεφτείτε, κύριε Χατζηδάκη, ο αναβαλλόμενος φόρος, όλο αυτό το οποίο ισχύει τώρα, είναι ουσιαστικά αυτός ο φόρος που πιέζει τις τράπεζες να κερδίσουν όσο το δυνατόν μπορούν περισσότερα σε σύντομο χρονικό διάστημα. Γιατί μπορεί να βγει αύριο μια άλλη κυβέρνηση και να καταργήσει τον αναβαλλόμενο φόρο. Άρα, τι θέλουν να κάνουν οι τράπεζες τώρα; Όσο ισχύει αυτό να έχουν όσο το δυνατόν μεγαλύτερη κερδοφορία. Αυτός είναι ο στόχος τους.

Και κλείνω με την αλήθεια για την κατάργηση ή μη του αναβαλλόμενου φόρου. Γιατί δεν καταργείται ο αναβαλλόμενος φόρος; Πολύ απλά για δύο λόγους. Το είπα και πριν, θα το πω άλλη μια τώρα. Σας μεταφέρω το τι συζητείται έξω, τι απασχολεί τους Έλληνες πολίτες.

Πρώτον, πιέζουν την Κυβέρνηση οι επενδυτές να μη τον καταργήσει. Ξεκάθαρα πράγματα. Τα υπόλοιπα είναι να ’χαμε να λέγαμε. Και δεύτερον, δεν μπορεί ένα κόμμα το οποίο χρωστάει μισό δισεκατομμύριο να πιέσει τις τράπεζες και να τις φορολογήσει. Τελεία και παύλα.

Και ξαναλέω, φέρτε μας να δούμε τη ρύθμιση που έχετε κάνει ως κόμμα -είστε Αντιπρόεδρος της Νέας Δημοκρατίας-, τη ρύθμιση που επικαλείται η Νέα Δημοκρατία ότι έχει κάνει με τις τράπεζες, να την καταθέσετε στη Βουλή να τη δείξουμε στους Έλληνες πολίτες να δούμε τι σόι ρύθμιση έχει κάνει η Νέα Δημοκρατία για τα 500 εκατομμύρια που χρωστάει.

Σε λίγο, όπως προαναγγείλατε, θα έρθει ο κ. Ανδρουλάκης, ο οποίος πονάει πολύ τους Έλληνες πολίτες, αυτόν το κοινωνικό χαρακτήρα θα βγάλει πάλι. Τι να πω πραγματικά; Το ΠΑΣΟΚ το οποίο το 2014, επαναλαμβάνω, μαζί με εσάς ψηφίσατε τον αναβαλλόμενο φόρο των τραπεζών. Ήταν 26 Σεπτεμβρίου 2014 στο Γ΄ Θερινό Τμήμα της Βουλής με τις ψήφους της Νέας Δημοκρατίας και του ΠΑΣΟΚ που ψηφίστηκε ο αναβαλλόμενος φόρος των τραπεζών, κυρίες και κύριοι, αγαπητοί συνέλληνες. Τι δεν καταλαβαίνετε;

Το 2014 το ΠΑΣΟΚ και η Νέα Δημοκρατία ψήφισαν τον αναβαλλόμενο φόρο στις τράπεζες πριν από ακριβώς δέκα χρόνια και θα έρθει σήμερα το ΠΑΣΟΚ να προτείνει με τροπολογία την επιβολή φόρων στις τράπεζες. Το κόμμα που ψήφισε τον αναβαλλόμενο φόρο. Να τρελαθούμε τελείως εδώ μέσα, να ξεχάσουμε κι αυτά που ξέραμε. Το ΠΑΣΟΚ!

Ήταν το μέτρο τότε φορολογικής βοήθειας που δόθηκε στις τράπεζες, αν θυμάστε, ως αντιστάθμισμα για τις ζημιές που υπέστησαν από το πρόγραμμα ανταλλαγής ομολόγων PSI. Για τον κοσμάκη, βέβαια, που έχασε τις οικονομίες μιας ζωής, που επένδυσε στα δήθεν τότε εγγυημένα ομόλογα, αν θυμάστε, του ελληνικού δημοσίου, καμμία Νέα Δημοκρατία, κανένα ΠΑΣΟΚ δεν νομοθέτησε τίποτα για να σώσουν τις οικονομίες τους. Για τις τράπεζες όμως φυσικά νομοθέτησαν.

Αυτή είναι η αλήθεια και ας λέτε ό,τι θέλετε. Αυτή είναι η αλήθεια. Ο νόμος είναι νόμος. Το ψήφισαν αυτά τα κόμματα. Ψηφίστηκε τότε, ισχύει και σήμερα, γλιτώνουν λεφτά οι τράπεζες. Τελεία και παύλα. Δεν υπάρχει κάτι άλλο.

Το πρώτο εννεάμηνο του 2024 έχουν κέρδη 3,75 δισεκατομμύρια. Το πρώτο ενιάμηνο! 3,75 δισεκατομμύρια! Κλείνουν τη χρονιά στα 4,7 δισεκατομμύρια κέρδη οι τράπεζες. Κέρδη! Είναι φοβερό. Θα μοιράσουν μέρισμα στους μετόχους περίπου 2 δισεκατομμύρια. Κέρδη ρεκόρ! Και αυτοί λοιπόν δεν πληρώνουν φόρους.

Και βγαίνουν ο κ. Μητσοτάκης και ο κ. Χατζηδάκης και λένε «Παιδιά, εμείς δεν θα φορολογήσουμε τις τράπεζες, έχουμε μια λογική, θέλουμε μια άλλη σταθερότητα». Ακούγεστε και εσείς, ακουγόμαστε και εμείς, ο κόσμος αποφασίζει.

Οι τράπεζες λοιπόν πανηγυρίζουν για τα κέρδη τους, οι προμήθειες που εισπράττουν είναι στα ύψη, τα επιτόκια χορηγήσεων είναι στα ύψη, τα επιτόκια καταθέσεων στο μηδέν, η Κυβέρνηση αφήνει το αφορολόγητο και γίνεται πραγματικά ένα φορολόγητο πάρτι.

Τα ίδια είπε και ο κ. Μητσοτάκης: «Η Κυβέρνηση ξέρει τι θέλει από τις τράπεζες και έχει τους τρόπους να το δρομολογήσει. Η έκτακτη φορολόγηση των κερδών των τραπεζών δεν είναι ανάμεσα σε αυτούς τους στόχους». Το είπε ο άνθρωπος. Πώς να φορολογήσει ένας Πρωθυπουργός του οποίου το κόμμα είναι δέσμιο των τραπεζών; Πώς να φορολογήσει τις τράπεζες; Περί τα 9 δισεκατομμύρια σε τρία χρόνια αφορολόγητα κοστίζει στους Έλληνες η τραπεζική αισχροκέρδεια. Αυτή είναι η αλήθεια.

Πάμε τώρα λίγο στους φόρους, κύριε Χατζηδάκη. Λέτε, σας ακούσαμε και πριν, διαβάζω και δηλώσεις: «Η Κυβέρνηση θα προχωρήσει σε μείωση άμεσων φόρων». Με τους έμμεσους φόρους τι θα γίνει, κύριε Υπουργέ; Γιατί εκεί είναι το πρόβλημα. Γιατί από τη μία, δήθεν κάνετε μια φιλολαϊκή πολιτική μειώνοντας άμεσους φόρους, αλλά έχουμε τους υψηλότερους έμμεσους φόρους στην Ευρώπη. Και όπως είναι γνωστό, οι έμμεσοι φόροι είναι αυτοί που ουσιαστικά εξανεμίζουν τα χαμηλά εισοδήματα και τις χαμηλές συντάξεις.

Η Κυβέρνηση λέει ότι μείωσε τους φόρους. Ακούστε τι λέτε, το είπατε και πριν. Άλλο μειώνω φόρους και άλλο μειώνουν συντελεστές, όπως για παράδειγμα ο ΕΝΦΙΑ. Να, ένα ωραίο παράδειγμα, ο ΕΝΦΙΑ. Μειώθηκε μεν ο συντελεστής, αυξήθηκαν όμως οι αντικειμενικές αξίες, οπότε παρέμεινε στα 2,5 δισεκατομμύρια ο ΕΝΦΙΑ. Άρα μιλάμε για επικοινωνιακά τρικ. Δηλαδή 2,5 δισεκατομμύρια έμπαιναν από τον ΕΝΦΙΑ στο ταμείο, 2,5 δισεκατομμύρια μπαίνουν από τον ΕΝΦΙΑ στο ταμείο.

Μα, λέει ότι μείωσε τον συντελεστή ΕΝΦΙΑ. Ναι, χρυσέ μου, τον μείωσες, αλλά αύξησες τις αντικειμενικές αξίες. Πάλι 2,5 εισέπραξε. Τι δεν καταλαβαίνετε; Αυτά να λέτε στον κόσμο.

Οι περισσότεροι συντελεστές παρέμειναν στα ίδια επίπεδα, όπως ο ΦΠΑ, με αποτέλεσμα να αυξάνονται οι φόροι. Δηλαδή από 51 δισεκατομμύρια το 2019, στα 69 δισεκατομμύρια στον προϋπολογισμό. Άρα έχουμε μια αύξηση 18 δισεκατομμύρια με τη βοήθεια ενός μεγάλου φόρου.

Ξέρετε, κύριε Χατζηδάκη, ποιος είναι ο μεγαλύτερος φόρος αυτή τη στιγμή; Ο πληθωρισμός. Με τη βοήθεια αυτού του φόρου, του πληθωρισμού, από τα 51 δισεκατομμύρια το 2019 πήγατε στα 69 δισεκατομμύρια έσοδα από τον ΦΠΑ.

Παράδειγμα: ΦΠΑ 24%. Πόσος είναι ο ΦΠΑ στα 10 ευρώ; 2,4. Στα 20 ευρώ; 4,8. Αφού διπλασιάστηκαν οι τιμές, εισπράττετε τα διπλάσια. Απλά πράγματα. Μειώνουμε τυπικά φόρους ή τους κρατάμε ίδιους, αλλά με την αύξηση των αντικειμενικών αξιών και τον πληθωρισμό -τον χειρότερο φόρο ξαναλέω, τον πληθωρισμό- εισπράττουμε περισσότερα. Σας λέει και πονηρούληδες κάποιος με αυτό που κάνετε. Σας λέει και πονηρούληδες.

Λέτε για φόρους. Σας είπα και πριν, το τεκμήριο κερδοφορίας των ελεύθερων επαγγελματιών και μικρομεσαίων δεν είναι φόρος; Λέτε «Το κάνουμε για να πιάσουμε αυτούς που φοροδιαφεύγουν».

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Μάλιστα, όλοι, δηλαδή, φοροδιαφεύγουν. Όλοι! «Οριζόντια παίρνω κεφάλια». Είναι ή δεν είναι φόρος το τεκμήριο κερδοφορίας στους ελεύθερους επαγγελματίες; Είναι φόρος.

Εμείς για τη φορολογία το έχουμε πει: Θα επιτύχεις τη φοροαποφυγή ή τη φοροδιαφυγή με 15% flat tax επί των κερδών. Έσοδα, έξοδα, κέρδος, φορολογώ το 15%. Αυτό το λέμε χρόνια και δεν μας ακούτε.

Κλείνω με το τελευταίο. Σας είπα πριν και για τα funds των τραπεζών. Θα τα αναφέρω άλλη μία φορά τώρα: εκτόξευση κατά 205% μέσα σε δύο χρόνια οι πλειστηριασμοί των σπιτιών.

Κλείνω, κύριε Υπουργέ, με το χαρτί το οποίο μας καταθέσατε εσείς στα Πρακτικά πριν από λίγο. Επιμένω, αρνείται η Κυβέρνηση να μειώσει τον ΦΠΑ, λέγοντας ότι το μέτρο αυτό δεν θα αποδώσει, διότι δεν θα δει τελικά μείωση τιμών ο καταναλωτής, όπως έγινε και στην Ισπανία, στις τιμές. Ερώτηση: Αφού η μείωση του ΦΠΑ, κύριε Χατζηδάκη, δεν είναι καλή, γιατί έχετε προχωρήσει σε μείωση ΦΠΑ σε δεκαοκτώ περιπτώσεις; Διαβάζω εδώ από το έγγραφο το οποίο καταθέσατε εσείς. Βλέπω «Μείωση ΦΠΑ στα λιπάσματα. Μείωση ΦΠΑ στα αγροτικά μηχανήματα. Μείωση ΦΠΑ στις ζωοτροφές. Μείωση ΦΠΑ στα γυμναστήρια, στις σχολές χορού. Μείωση ΦΠΑ στους ζωολογικούς κήπους. Μείωση ΦΠΑ -όπως σας ανέφερα πριν- στα νησιά.

Πώς το εφαρμόζετε στα νησιά, σε συγκεκριμένα νησιά, Λέσβο Χίο, Σάμο, Κω, Λέρο, που είναι μόνιμο πλέον το μέτρο του ΦΠΑ, αφού δεν αποδίδει ο μειωμένος ΦΠΑ; Γιατί μειώνετε τον ΦΠΑ στα νησιά; Γιατί μειώνετε τον ΦΠΑ σε δεκαοκτώ συγκεκριμένες περιπτώσεις, όπως εσείς ο ίδιος μας καταθέσατε πριν από λίγο στα Πρακτικά της Βουλής τις μειώσεις φόρων που έχετε προβεί; Αφού δεν είναι καλό το μέτρο αυτό, αποτυγχάνει.

Θα μου απαντήσετε, γιατί τα σουπερμάρκετ τελικά δεν θα απορροφήσουν τη μείωση του ΦΠΑ; Εδώ μιλάμε για μια αδυναμία ελέγχου πλέον. Πάμε σε κάτι άλλο της Κυβέρνησης τεσσάρων μεγάλων κολοσσών που διαχειρίζονται και διακινούν όλο το λιανικό εμπόριο. Αυτό είναι. Δεν μπορείτε να τους ελέγξετε; Δηλαδή, μπορείτε να ελέγξετε τις χιλιάδες καφετέριες και δεν μπορείτε να ελέγξετε, για παράδειγμα, τους τέσσερις μεγάλους κολοσσούς που είναι στο λιανικό εμπόριο. Άρα, λοιπόν, φάσκετε και αντιφάσκετε.

Υπάρχουν δύο δρόμοι και κλείνω, κύριε Πρόεδρε. Ο ένας δρόμος είναι η ομιλία του κ. Χατζηδάκη, που τον ακούσαμε πριν από λίγο να περιγράφει μια εξαιρετική κατάσταση για την οικονομία της χώρας. Δεν ξέρω αν ακούγεται καλύτερα και περιγράφει καλύτερα την πραγματική οικονομία και αυτό που ζει η ελληνική οικογένεια σήμερα αυτό που περιέγραψε ο Υπουργός πριν από λίγο ή αυτό που περιγράψαμε εμείς πριν από λίγο.

Πραγματικά, στο τέλος της ημέρας, κύριε Υπουργέ, ο ελληνικός λαός είναι αυτός που μας ακούει, οι Έλληνες πολίτες και μας κρίνουν όλους. Τουλάχιστον, αν έχετε την καλοσύνη, σε κάποιες παρατηρήσεις που κάνουμε, να μας απαντάτε είτε σας βολεύει είτε όχι.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, θα καταθέσουμε τώρα ένα πακέτο είκοσι δύο νομοτεχνικών βελτιώσεων στο νομοσχέδιο, με βάση αυτά που έχουν συζητηθεί στην επιτροπή. Δεν πρόκειται να αιφνιδιαστείτε. Είχε μιλήσει για αυτές ήδη ο κ. Δήμας.

Οι βασικότερες, κατά την άποψή μου, είναι ότι συμπεριλαμβάνονται και οι διανομείς με μπλοκάκι στην ευεργετική νομοθεσία για τα φιλοδωρήματα, έτσι ώστε να μην υπάρχει διάκριση στον ίδιο τομέα ουσιαστικά, επειδή υπάρχει άλλο εργασιακό καθεστώς.

Περιορίζεται στον έναν χρόνο το διάστημα που χρειάζεται, για να ενταχθεί στο νέο ευνοϊκό φορολογικό καθεστώς κάποιος ιδιοκτήτης για τις βραχυχρόνιες μισθώσεις.

Επέρχονται κάποιες εξειδικεύσεις στο μητρώο φορέων, σχετικά με την υποβολή των φορολογικών δηλώσεων και καθορίζεται με περισσότερη σαφήνεια το ύψος των προστίμων επικεφαλής διαφόρων φορέων σε περίπτωση καθυστέρησης ή εσφαλμένης υποβολής στοιχείων που διευκολύνουν με τη σειρά τους την υποβολή των φορολογικών δηλώσεων.

(Στο σημείο αυτό ο Υπουργός Εθνικής Οικονομίας και Οικονομικών κ. Κωνσταντίνος (Κωστής) Χατζηδάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 236-240)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υπουργό.

Κύριε Δελβερούδη, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητοί συνάδελφοι, θα μου επιτρέψετε να ξεκινήσω δυστυχώς με συλλυπητήριες ευχές για τις οικογένειες των τριών θυμάτων από την κακοκαιρία «Μπόρα». Δυστυχώς, για άλλη μία φορά θρηνήσαμε την απώλεια ανθρώπινων ζωών μετά από έντονα καιρικά φαινόμενα που έπληξαν πολλές περιοχές και κυρίως τη Ρόδο και τους δύο τόπους από όπου κατάγομαι, τη Λήμνο και την Πιερία.

Το να θεωρούμε, βέβαια, όπως κάθε φορά, τα φαινόμενα αυτά ως τον μοναδικό και κύριο υπαίτιο των τραγικών θανάτων και των υλικών καταστροφών και περιουσιών και να αποδίδουμε πάντα το φταίξιμο στην κακιά κλιματική αλλαγή, αποτελεί πλέον μια φτηνή δικαιολογία και ένα κουραστικό αναμασώμενο παραμύθι, που δυστυχώς και ανεπιτυχώς δεν έχει καθόλου ευχάριστο τέλος.

Πόσα χρόνια χρειάζονται για να ολοκληρώσετε τη λήψη επιβεβλημένων και αυτονόητων μέτρων, όπως για παράδειγμα μέτρα κατά της διάβρωσης των ακτών σε όλο το παραλιακό μέτωπο της Πιερίας, που ζει από τον τουρισμό και που έχει πληγεί τα μέγιστα από την πρόσφατη θεομηνία και τη δική σας απραξία; Για πόσα χρόνια ακόμη θα υποτιμάτε τη νοημοσύνη μας και θα παίζετε με τα όρια της υπομονής των Ελλήνων πολιτών; Ελπίζουμε σύντομα να λάβει τέλος αυτή η κοροϊδία και να σοβαρευτούμε ως κράτος, γιατί η περίοδος χάριτος έχει προ πολλού λήξει. Οι περιφερόμενες φιέστες σας, κατ’ ευφημισμόν αποκαλούμενες εθνικές στρατηγικές ανάπτυξης, ρίχνουν στάχτη στα μάτια και μεγεθύνουν τη διαχρονική κοροϊδία.

Επί του νομοσχεδίου, οι μνημονιακές πολιτικές όλων των κομμάτων της κομματοκρατίας που κυβέρνησαν την πατρίδα μας έφεραν ένα σωρό φορομπηχτικά μέτρα, δημιουργώντας μια διαρκή κόντρα μεταξύ κράτους και φορολογούμενου. Δηλαδή, κάνατε τον πολίτη να αισθάνεται θύμα κρατικής κλοπής και αντί να του αναπτύξετε τη φορολογική συνείδηση, τον κάνατε να αναζητά τρόπους να αποφύγει τη φορολογία, για να επιβιώσει επιχειρηματικά και βιολογικά.

Με πρόσχημα την οικονομική κρίση που εσείς οι ίδιοι φέρατε αλλά και με τη νοοτροπία «μαζί τα φάγαμε» του μακαρίτη Θεόδωρου Πάγκαλου, λάβατε μέτρα δήθεν προσωρινά, τα οποία έγιναν μόνιμα. Ποιος μπορεί να ξεχάσει το έκτακτο τάχα χαράτσι, το οποίο ο κ. Ευάγγελος Βενιζέλος της συγκυβέρνησης Νέα Δημοκρατία - ΠΑΣΟΚ είχε τη φαεινή ιδέα να συνδέσει με τους λογαριασμούς της ΔΕΗ, δηλαδή με τη βιολογική επιβίωση των οικογενειών; Το χαράτσι αυτό έγινε ΕΝΦΙΑ, του οποίου τη μείωση παρουσιάζετε τώρα ως φοροελάφρυνση και επιτυχία της Κυβέρνησης. Οι ιδιοκτήτες εργάζονται μια ζωή, για να αποπληρώσουν τα στεγαστικά τους δάνεια και να αποκτήσουν το δικό τους σπίτι και εσείς απαιτείτε να το πληρώνουν εσαεί με αυτό τον τρόπο.

Σταθερός προσανατολισμός της Κυβέρνησης είναι η στροφή στην ιδιωτική ασφάλιση, για την οποία δίνει κίνητρα η Κυβέρνηση με τη μείωση του ΕΝΦΙΑ. Όμως, το κράτος είναι υποχρεωμένο να αποζημιώνει για τις καταστροφές, διότι, όπως διαπιστώνουμε, σε κάθε τέτοια καταστροφή δεν έχει λάβει τα απαραίτητα μέτρα είτε αντιπλημμυρικής είτε αντιπυρικής θωράκισης και προστασίας, όμως διαρκώς επικαλείται το αφήγημα της ατομικής ευθύνης, το οποίο πλέον έχει κουράσει. Δεν ευθύνεται ο πολίτης, επειδή ο κρατικός μηχανισμός το μόνο που κάνει σε κάθε φυσική καταστροφή είναι να στέλνει μηνύματα με ήχο που πανικοβάλλει τους πολίτες, προκειμένου είτε να εκκενώσουν είτε να παραμείνουν στα σπίτια τους.

Η υποχρεωτικότητα της ασφάλισης κατοικίας σημαίνει πάγια μεταβίβαση εισοδήματος από τα νοικοκυριά στις επιχειρήσεις του κλάδου της ασφάλισης και έτσι να μειώνεται άμεσα το εισόδημα των νοικοκυριών. Επομένως, οι πολίτες δεν κερδίζουν τίποτα από τη μείωση του ΕΝΦΙΑ, εφόσον συνεχίζουν να υφίστανται απώλεια εισοδήματος με άλλον τρόπο. Το χειρότερο είναι ότι ο άλλοτε προσωρινός ΕΝΦΙΑ καθιερώθηκε πλέον ως μόνιμος φόρος και δεν δείχνετε καμμία διάθεση να τον καταργήσετε.

Όσο προσωρινός ήταν ο ΕΝΦΙΑ, τόσο προσωρινό είναι και το τέλος επιτηδεύματος, ένας ακόμα βραχνάς που κάθισε πλέον της μίας δεκαετίας στον σβέρκο των αυτοαπασχολούμενων και ελεύθερων επαγγελματιών, αποτέλεσμα των μνημονίων και της πολιτικής λιτότητας. Είναι ένας φόρος που ποτέ δεν έπρεπε να είχε μπει ή έστω θα έπρεπε να τον είχατε καταργήσει πολύ νωρίτερα εσείς που παρουσιαζόμαστε ως οι προστάτες των ελευθέρων επαγγελματιών και φυσικά υπέρμαχοι της δίκαιης φορολόγησης.

Τώρα καταργείτε το τέλος επιτηδεύματος, αφού αφαιμάξατε τους αυτοαπασχολούμενους με το τεκμαρτό εισόδημα. Μια ακόμα κυβερνητική αυθαιρεσία που πλήττει μόνον τους μικρομεσαίους και ευνοεί τη μεγάλη φοροδιαφυγή.

Παράλληλα, βέβαια, τους φορτώσαμε με την προκαταβολή του φόρου, παρ’ ότι πριν την πρώτη θητεία σας υποσχόσασταν φοροελαφρύνσεις και τελικά τους φορτώσατε και τεκμαρτά εισοδήματα με τον αέρα του 41%.

Συνοδεία αυτών των μνημονιακών φοροκαταιγίδων ήταν και οι αυξήσεις στον ΦΠΑ, οι οποίες παραμένουν παρ’ ότι η ακρίβεια σε είδη πρώτης ανάγκης έχει γονατίσει κυριολεκτικά τα νοικοκυριά και εσείς δήθεν κάνετε τα πάντα για να την καταπολεμήσετε.

Στα μέτρα για την ενίσχυση του εισοδήματος πρωτεύον μέτρο θα ήταν η σημαντική μείωση του ΦΠΑ. Ο μειωμένος ΦΠΑ θα αύξανε την αγοραστική δύναμη των καταναλωτών, θα ενίσχυε τις εμπορικές επιχειρήσεις και θα μείωνε τη φοροδιαφυγή. Πολλαπλά, δηλαδή, οφέλη τα οποία θα αύξαναν και τα δημόσια έσοδα.

Οι χαμηλόμισθοι και χαμηλοσυνταξιούχοι επιβαρύνονται δυσανάλογα από τους έμμεσους φόρους σε σχέση με τους οικονομικά ισχυρότερους, το νομοσχέδιο δεν δείχνει, όμως, καμμία διάθεση να αλλάξει την ισορροπία μεταξύ έμμεσων και άμεσων φόρων, παρ’ ότι η χώρα μας έχει τη χειρότερη αναλογία έμμεσων και άμεσων φόρων μεταξύ σχεδόν όλων των χωρών της Ευρωπαϊκής Ένωσης. Υπάρχουν περίπου εξήντα έμμεσοι φόροι και σαράντα άμεσοι.

Όσον αφορά τη φορολόγηση του φιλοδωρήματος ως άνω των 300 ευρώ αποτελεί τουλάχιστον πρόκληση, ειδικά για τους νέους, που ως επί το πλείστον αυτοί εργάζονται στον χώρο της εστίασης με πολύ χαμηλούς μισθούς επιβιώνοντας ουσιαστικά από το φιλοδώρημα, το οποίο αποτελεί καταναλωτικό έθιμο και μια συνήθεια αβροφροσύνης και αλληλεγγύης. Αλήθεια, από τη φορολόγηση του φιλοδωρήματος περιμένουμε να βγάλουμε κέρδος για τα δημόσια ταμεία; Αποτελεί σημείο μικρπρέπειας το οποίο νομίζω ότι θα πρέπει να διορθώσετε σεβόμενοι την αξιοπρέπεια, τόσο τη δική σας όσο και των εργαζομένων στην εστίαση.

Αντίστοιχη πρόκληση και εμπαιγμό συνιστά η αύξηση της ειδικής νυκτερινής αποζημίωσης -ενδεικτικά το αναφέρω- στο προσωπικό των σωμάτων ασφαλείας και των ενόπλων δυνάμεων με 0,56 ευρώ μικτά προ των νομίμων κρατήσεων, όπως λέει. Για εμάς στη Νίκη το λειτούργημα των ένστολων είναι και ιερό και η νυκτερινή τους εργασία ακόμα και σημαντική, η οποία θα έπρεπε να αμείβεται γενναία και όχι τσιγγούνικα, τη στιγμή μάλιστα που γίνεται μεγάλη κατασπατάληση κρατικού χρήματος σε διάφορους άλλους σκοπούς, που δεν θα ήθελα να αναφερθώ.

Και αυτή ακριβώς η κατασπατάληση του κρατικού χρήματος είναι ένα σημείο πολύ σημαντικό για την ενίσχυση του εισοδήματος των πολιτών και συνδέεται άμεσα με την φορολόγηση. Αλήθεια, ποια είναι η ανταποδοτικότητα του κράτους προς τον πολίτη για τους φόρους που αυτός πληρώνει; Είναι δυνατόν ο Έλληνας φορολογούμενος να πληρώνει τόσους πολλούς και άμεσους και έμμεσους φόρους, αλλά να φοβάται να αρρωστήσει γιατί δεν θα έχουμε προσωπικό σε νοσοκομείο και εξοπλισμό; Είναι δυνατόν να μην υπάρχει επαρκές αστυνομικό προσωπικό στις γειτονιές, αλλά ολόκληρος στρατός αστυνομικών να φυλάει τα «εξέχοντα» πολιτικά και μη πρόσωπα; Ή να μην έχουμε τον απαιτούμενο αριθμό δασκάλων στα σχολεία; Είναι δυνατόν με τα χρήματα του ελληνικού λαού να χρηματοδοτείται η συνέχιση του πολέμου στην Ουκρανία;

Η φορολογία, λοιπόν, δεν είναι για τη φορολογία για να λέμε ότι φορολογούμε. Η φορολογία είναι για να ενισχύεται το δημόσιο ταμείο το οποίο θα συντηρεί και τη δωρεάν παιδεία και τη δωρεάν υγεία και τα σώματα ασφαλείας και την εθνική άμυνα και ούτω καθεξής. Θα ανταποδίδει, δηλαδή, στον πολίτη τους κόπους του. Αν η φορολογία δεν είναι ανταποδοτική, ο πολίτης θα την αντιμετωπίζει ως ληστεία. Όταν ο πολίτης βλέπει ότι ο κόπος του, τα χρήματα που έβγαλε με τον ιδρώτα του, δεν πηγαίνουν εκεί που πρέπει ή εκεί που θα ήθελε, πώς θα αποκτήσει φορολογική συνείδηση;

Κλείνω με τη διαπίστωση ότι το εισόδημα των πολιτών δεν θα ενισχυθεί χωρίς τη μείωση των έμμεσων φόρων. Αυτή είναι η θέση μας. Και φυσικά η πραγματική πάταξη της αισχροκέρδειας. Αν το πράξετε, θα ανακουφιστούν πράγματι και τα νοικοκυριά και η οικονομία θα τονωθεί από την ενίσχυση της αγοραστικής δύναμης των καταναλωτών.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελβερούδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», είκοσι εννέα μαθήτριες και μαθητές και τέσσερις συνοδοί-εκπαιδευτικοί από το 2ο Δημοτικό Σχολείο Αλμυρου Μαγνησίας.

Η Βουλή σάς καλωσορίζει και σας εύχεται καλή επιτυχία.

(Χειροκροτήματα από όλες τις πτέρυγες της Βουλής)

Επόμενος ομιλητής είναι ο κ. Ιωάννης Δημητροκάλλης, Ανεξάρτητος Βουλευτής και μετά θα ακολουθήσει η Υπουργός Εργασίας για το μέρος που την αφορά το νομοσχέδιο.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Οι εξελίξεις τρέχουν με καταιγιστικούς ρυθμούς και δυστυχώς η Κυβέρνηση της Νέας Δημοκρατίας επιμένει να βρίσκεται στη λάθος πλευρά της ιστορίας. Η μεγαλειώδης νίκη του Ντόναλντ Τραμπ και η επανεκλογή του στο αξίωμα του Προέδρου των Ηνωμένων Πολιτειών της Αμερικής, την οποία και επιθυμώ να συγχαρώ από αυτό εδώ το Βήμα της Βουλής, σας εκθέτει ανεπανόρθωτα. Έρχεται ως καταδίκη των πολιτικών επιλογών σας, που επί σειρά ετών προωθούσαν το αφήγημα του διεθνισμού και της πολιτισμικής υποτέλειας, μακριά από τις αρχές και τις αξίες του ελληνικού έθνους.

Οι συνέπειες αυτής της καταστροφικής πολιτικής είναι εμφανείς τόσο στα εξωτερικά ζητήματα, όσο και στην εσωτερική κατάσταση της χώρας. Οι Έλληνες πολίτες, βλέποντας τις πολιτικές σας, σάς αντιμετωπίζουν πλέον με ειρωνεία και δυσπιστία. Οι υποχωρήσεις απέναντι σε όλον τον Ερντογάν, η μυστική διπλωματία, η επιβολή της woke ατζέντας, η αδυσώπητη ακρίβεια, η ανεξέλεγκτη λαθρομετανάστευση, οι αλβανικές σημαίες στο Σύνταγμα και η διαρκής απειλή στο Αιγαίο, φέρουν τη δική σας υπογραφή.

Η πολιτική της Νέας Δημοκρατίας έχει αφήσει ανεξίτηλο το στίγμα της καταστροφής και της εθνικής ταπείνωσης και αυτό δεν αλλάζει. Οι ευθύνες θα σας βαραίνουν και θα σας καταδιώκουν στην ιστορία.

Σήμερα, λοιπόν, έχουμε την ψήφιση ενός νομοσχεδίου του Υπουργείου Οικονομικών με το περιεχόμενο στην πλειοψηφία του να έχει θετικό πρόσημο για τους πολίτες. Θέλω, όμως, να κάνω κάποιες διαπιστώσεις για τις διατάξεις που διαβάζω. Βλέπω ότι επαληθεύομαι πλήρως όταν λέω και ξαναλέω πως ακόμα δεν έχουμε βγει από κανένα μνημόνιο σαν χώρα. Είμαστε εν έτει 2024 και ακόμα καταργούμε φοροληστρικές μνημονιακές διατάξεις, ενώ έχουν μείνει άλλες τόσες που δεν αγγίζονται, όπως για παράδειγμα ο προσωρινός ΕΝΦΙΑ, ο ΦΠΑ στο 24% και ούτω καθεξής.

Επιπλέον, αυτή η Κυβέρνηση θεωρώ ότι «πετάει στάχτη» στα μάτια των πολιτών δίνοντάς τους ψίχουλα, ενώ στην πραγματικότητα τους ρουφάει τα εισοδήματα. Γιατί πώς αλλιώς μπορώ να ερμηνεύσω το γεγονός ότι για φέτος θα έχει το κράτος υπέρβαση δυόμισι δισεκατομμυρίων ευρώ στα φορολογικά του έσοδα από τον στόχο που είχαν που είχατε θέσει;

Το ξέρετε, κυρίες και κύριοι συνάδελφοι, και όσοι μας παρακολουθείτε εδώ και μαθητές και όσοι μας παρακολουθούν από το κανάλι της Βουλής, ότι συνολικά από το 2022 μέχρι σήμερα έχουν μπει στα κρατικά ταμεία 12 δισεκατομμύρια ευρώ παραπάνω φορολογικά έσοδα από τους στόχους που είχε θέσει η Κυβέρνηση αυτό το χρονικό διάστημα; Και τι έχετε δώσει πίσω στον ελληνικό λαό από αυτά;

Βλέποντας την έκθεση του Λογιστηρίου του Κράτους αυτό το νομοσχέδιο έχει ένα κόστος επί του προϋπολογισμού περίπου 1,2 έως 1,4 δισεκατομμύρια ευρώ. Αν σε αυτό προσθέσουμε και το πρώτο νομοσχέδιο που ψήφισε η νέα Κυβέρνηση τότε τον Ιούλιο του 2023, που είχε κόστος 4,4 δισεκατομμύρια ευρώ, βλέπουμε ότι σε βάθος τετραετίας δεν έχετε δώσει πίσω στον Έλληνα πολίτη πάνω από δύο δισεκατομμύρια ευρώ έως τώρα.

Κι όμως έρχεστε εδώ, μέσα σε αυτή την Αίθουσα και παριστάνετε τους ευεργέτες. Κανείς δεν ξέρει πού πάνε τα λεφτά των φορολογουμένων. Μήπως αυτά τα λεφτά γίνονται απευθείας αναθέσεις; Μήπως χρησιμοποιούνται από τα Υπουργεία για να κάνουν δαπάνες πέρα από το ύψους που ορίζει ο νόμος; Μήπως το κράτος λειτουργεί με μαύρα κουτιά στα δημόσια οικονομικά χρησιμοποιώντας ειδικούς λογαριασμούς που λειτουργούν εκτός του προϋπολογισμού; Ή μήπως τα χρήματα γίνονται μίζες εξοπλιστικών προγραμμάτων;

Αυτά τα ερωτήματα δεν βγαίνουν από το μυαλό μου. Είναι διαπιστώσεις της έκθεσης του Ελεγκτικού Συνεδρίου που υπεβλήθη πριν μία εβδομάδα στον Πρόεδρο της Βουλής. Και τι μας λέει αυτή η έκθεση; Μας περιγράφει μια κατάσταση ακραίας διαφθοράς και ασυδοσίας στις τάξεις των κυβερνητικών και ευρύτερων κρατικών φορέων. Βέβαια, θα έχουμε την ευκαιρία και εγώ και οι συνάδελφοί μου να αναφερθούμε σε αυτή την υπόθεση εκτενώς κατά τη συζήτηση του προϋπολογισμού.

Σε ό,τι αφορά τώρα στα άρθρα του νομοσχεδίου ανέφερα και στην αρχή πως έχει θετικές διατάξεις, όπως η κατάργηση του τέλους επιτηδεύματος για όλες τις ατομικές επιχειρήσεις. Όμως διαβάζω εδώ με απορία στα άρθρα περί φιλοδωρημάτων ότι πλέον θα τα φορολογείτε όταν αυτά θα υπερβαίνουν τα 300 ευρώ το μήνα. Νομίζω πραγματικά ότι είναι για να γελάει κανείς. Μήπως να περιμένουμε, μιας και πλησιάζει και ο καιρός, να φορολογήσετε και τα χρήματα από τα κάλαντα των παιδιών;

Έχουμε πει από πέρυσι ότι η παραοικονομία στην Ελλάδα αγγίζει τα 40 δισεκατομμύρια ευρώ. Η Νέα Δημοκρατία έχει απαντήσει με τεκμαρτή φορολόγηση και επιβολή POS και στον τελευταίο πάγκο της λαϊκής. Καλά, δεν καταλαβαίνετε ότι το πρόβλημα δεν είναι εκεί, αλλά βρίσκεται στους μεγάλους παίκτες, όπως στο εμπόριο καπνικών ειδών, αλκοολούχων ποτών και υγρών καυσίμων;

Να σας δώσω μερικά νούμερα για να καταλάβετε λίγο την κατάσταση; Το ένα πέμπτο (1/5) των τσιγάρων που καταναλώνεται στη χώρα είναι προϊόν λαθρεμπορίου, με απώλειες για τα κρατικά ταμεία πάνω από 0,5 δισ. ετησίως. Και δεν το λέω εγώ αυτό. Ο ίδιος ο Υπουργός το είπε.

Πάμε παρακάτω. Το παράνομο εμπόριο αλκοολούχων ποτών στην Ελλάδα αντιπροσωπεύει το 11% της συνολικής κατανάλωσης με περίπου πέντε εκατομμύρια φιάλες να διακινούνται χωρίς την καταβολή ειδικού φόρου κατανάλωσης και ΦΠΑ. Αυτό έχει σαν αποτέλεσμα να χάνονται περίπου 160 εκατομμύρια ευρώ ετησίως από τα κρατικά ταμεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Και σε ό,τι αφορά και στο λαθρεμπόριο καυσίμων γίνονται αναφορές για απώλειες από τα κρατικά ταμεία πάνω από 1 δισ. ευρώ ετησίως χωρίς να μπορούμε να προσθέσουμε σε αυτά και τη ζημιά του δημοσίου από περιπτώσεις μετάγγισης ρωσικού πετρελαίου μεταξύ δεξαμενόπλοιων σε διεθνή ύδατα κοντά στα ελληνικά νησιά, όπως η Χίος και η Λέσβος, όπου εκεί ουσιαστικά έχουμε ένα λαθρεμπόριο με κυβερνητική κάλυψη.

Αν, κύριοι συνάδελφοι της Νέας Δημοκρατίας, θέλετε πραγματικά να αντιμετωπίσετε τη φοροδιαφυγή και όχι απλώς να πετυχαίνετε ένα νούμερο φορολογικών εσόδων για να βγάζετε τη χρονιά, να πάτε και να πάρετε τα χρήματα από τις μαφίες του λαθρεμπορίου, που λίγο ως πολύ τυγχάνει να είναι γνωστοί σας, κολλητοί σας, χορηγοί σας και να πάψετε επιτέλους να κοροϊδεύετε τον ελληνικό λαό, φορολογώντας ακόμα και τα φιλοδωρήματα των ανθρώπων της εστίασης, λες και ο μισθός που λαμβάνουν τους καθιστά πλούσιους.

Κυρίες και κύριοι της Κυβέρνησης, έχετε πάρει μια κοινωνία στα όριά της και την εξωθείτε ακόμη περισσότερο στη φτώχεια και την απελπισία. Και μετά, όπως είπα και στην αρχή της ομιλίας μου, έρχεστε σε αυτή εδώ την Αίθουσα και παριστάνετε τους σωτήρες, αλλά όπως λέει και ο λαός μας «όποιος σπέρνει ανέμους, θερίζει θύελλες» και ο λαός βλέπει, κρίνει και θα σας απαντήσει με πράξεις, όταν θα έρθει η ώρα της κάλπης.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητροκάλλη.

Τον λόγο έχει η Υπουργός Εργασίας, η κ. Κεραμέως για το μέρος του νομοσχεδίου που την αφορά.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στο πλαίσιο του παρόντος νομοσχεδίου εντάσσονται τέσσερα ευνοϊκά μέτρα που αφορούν το Υπουργείο Εργασίας και Κοινωνικής Ασφάλισης για την ενίσχυση των μισθωτών, των συνταξιούχων, των επιχειρήσεων, των συμπολιτών μας που υπάγονται στις ευάλωτες κοινωνικές ομάδες.

Μέτρο πρώτο, η μείωση των ασφαλιστικών εισφορών. Από την 1-1-2025 μειώνονται οι ασφαλιστικές εισφορές κατά μία επιπλέον ποσοστιαία μονάδα έναντι μισής που είχε αρχικά εξαγγελθεί. Με τη ρύθμιση αυτή ευνοούνται αφ’ ενός οι εργαζόμενοι, αφετέρου οι επιχειρήσεις, καθώς μειώνεται το ποσοστό της ασφαλιστικής επιβάρυνσής τους. Με τη μείωση λοιπόν αυτή οι ασφαλιστικές εισφορές θα έχουν πλέον μειωθεί κατά πεντέμισι ποσοστιαίες μονάδες από το 2019, ενώ έπεται και μία περαιτέρω μείωση μισής ποσοστιαίας μονάδας το 2027.

Αυτή η τόσο ριζική μείωση των ασφαλιστικών εισφορών έχει συμβάλει καθοριστικά και στη δημιουργία νέων θέσεων εργασίας, πεντακοσίων χιλιάδων νέων θέσεων εργασίας την τελευταία πενταετία, επειδή ακριβώς έχει μειωθεί το μη μισθολογικό κόστος.

Μέτρο δεύτερο, η έκτακτη οικονομική ενίσχυση συνταξιούχων. Πριν τις 20 Δεκεμβρίου οι συνταξιούχοι που διατηρούν προσωπική διαφορά άνω των 10 ευρώ, θα λάβουν έκτακτη οικονομική ενίσχυση. Το ύψος της θα κυμαίνεται μεταξύ 100 και 200 ευρώ ανάλογα με το ποσό της σύνταξης που λαμβάνουν και αφορά συντάξεις μέχρι 1.600 ευρώ. Η έκτακτη αυτή ενίσχυση είναι αφορολόγητη. Δεν υπόκειται σε καμμία εισφορά ή τέλος. Δεν συμψηφίζεται με οφειλές, δεν υπολογίζεται στα εισοδηματικά όρια για την καταβολή οποιασδήποτε παροχής κοινωνικού ή προνοιακού χαρακτήρα.

Μέτρο τρίτο, η διόρθωση της εισφοράς αλληλεγγύης συνταξιούχων. Με νομοθετική ρύθμιση διορθώνουμε μία στρέβλωση ετών στην εφαρμογή της εισφοράς αλληλεγγύης συνταξιούχων. Ορισμένοι συνταξιούχοι έως σήμερα, παρ’ ότι λάμβαναν αύξηση στη σύνταξή τους, τελικά παρατηρούσαν μείωση. Γιατί; Γιατί εξαιτίας του επιπλέον εισοδήματος, αυτό οδηγούσε σε αλλαγή κλιμακίου με συνέπεια την παρακράτηση εισφοράς αλληλεγγύης συνταξιούχων και το ψαλίδισμα της σύνταξης που θα έπρεπε κανονικά να λάβουν.

Η νέα αυτή ρύθμιση που έχουμε εισηγηθεί με τον Υφυπουργό Πάνο Τσακλόγλου, με το Υπουργείο Οικονομικών από κοινού, προβλέπει ότι όσο θα αυξάνονται οι συντάξεις κατ’ έτος, αντιστοίχως θα αυξάνεται και το κάθε κατώφλι της κάθε κατηγορίας εισφοράς αλληλεγγύης, με αποτέλεσμα κανείς συνταξιούχος να μην υφίσταται εν τέλει μείωση εξαιτίας της αύξησης και να βλέπουν όλοι στο ακέραιο την αύξηση που έχει δοθεί.

Μέτρο τέταρτο, η χορήγηση επιδόματος κοινωνικής αλληλεγγύης ευάλωτων νοικοκυριών. Προβλέπει την καταβολή έκτακτου βοηθήματος ύψους 200 ευρώ εντός του μηνός Δεκεμβρίου του 2024 σε πολίτες που ανήκουν σε ευάλωτες κοινωνικές ομάδες, όπως οι ανασφάλιστοι υπερήλικοι, τα άτομα με αναπηρία, οι ανάδοχοι γονείς ατόμων ενταγμένων σε αναπηρικά προνοιακά προγράμματα, με στόχο την περαιτέρω υποστήριξή τους για την κάλυψη των αναγκών τους.

Τέσσερα, λοιπόν, μέτρα στο παρόν νομοσχέδιο που αφορούν την ενίσχυση μισθωτών, συνταξιούχων, επιχειρήσεων και συμπολιτών μας που υπάγονται σε ευάλωτες κοινωνικές ομάδες.

Και ένα επιπλέον μέτρο, κυρίες και κύριοι, είναι η αύξηση στις συντάξεις έως τις 23 Δεκεμβρίου και αυτή την ημερομηνία την ανακοινώνουμε τώρα. Έως τις 23 Δεκεμβρίου θα καταβληθούν οι συντάξεις του Ιανουαρίου και όλοι οι συνταξιούχοι θα δουν αύξηση στις συντάξεις τους κατά 2,4%. Σωρευτικά τα τελευταία δύο χρόνια οι συντάξεις έχουν αυξηθεί κατά 13,6%.

Κύριες και κύριοι, οι δυνατότητες που έχουμε για ενίσχυση των εισοδημάτων, για στήριξη των πιο αδύναμων, για διόρθωση των στρεβλώσεων υπέρ εργαζόμενων, επιχειρήσεων και συνταξιούχων απορρέουν από την οικονομική ανάπτυξη που έχουμε επιτύχει όλοι μαζί την τελευταία πενταετία, αλλά και από την προτεραιοποίηση της κοινωνικής δικαιοσύνης και συνοχής από την Κυβέρνηση της Νέας Δημοκρατίας. Και θα ήθελα να συγχαρώ θερμά το οικονομικό επιτελείο για τη συνεκτική πολιτική όλα αυτά τα χρόνια.

Δεν υπάρχει όμως αμφιβολία ότι τα προβλήματα είναι πολλά και οι προσπάθειές μας πρέπει να συνεχιστούν ανελλιπώς, εντατικά και αποτελεσματικά. Στο παρόν νομοσχέδιο περιλαμβάνονται ρυθμίσεις σε αυτή την κατεύθυνση της αύξησης του πραγματικού εισοδήματος, της ώθησης της επιχειρηματικότητας και της καινοτομίας, της κινητροδότησης για ένα καλύτερο παρόν και μέλλον για όλους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεραμέως.

Τον λόγο έχει ο κ. Αριστοτέλης Σπάνιας, Βουλευτής της Νέας Δημοκρατίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν έχουμε δικαίωμα παρέμβασης;

**ΠΡΟΕΔΡΕΥΩΝ (Βασίλειος Βιλιάρδος):** Έχετε δικαίωμα, βέβαια.

Συγγνώμη, κύριε Σπάνια, έχει ζητήσει παρέμβαση η κ. Καραγεωργοπούλου.

Ορίστε, κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κυρία Υπουργέ, σε σχέση με όσα μας αναλύσατε έχουμε τις εξής ενστάσεις: Σχετικά με τη μείωση 1% στις ασφαλιστικές εισφορές, ποιες είναι αυτές; Δεν είναι υπέρ ΕΟΠΥΥ; Δηλαδή είναι σε βάρος της υγείας. Και το ελλείπον, έως 500 εκατομμύρια ευρώ που εκτιμάται, από πού θα δοθούν; Από τον προϋπολογισμό. Δηλαδή οι φορολογούμενοι θα επιδοτούν τη μείωση του μη μισθολογικού εργατικού κόστους, προκειμένου να γίνει πιο ελκυστική η απασχόληση.

Το μισθολογικό κόστος πώς ακριβώς μειώνεται; Το μη μισθολογικό κόστος διατηρείται και πάλι υψηλά. Λόγω μη τιμαριθμοποίησης της φορολογικής κλίμακας οι εργαζόμενοι θα πληρώνουν από 22% και πάνω φόρο. Ακόμη και με τον βασικό μισθό, αν προστεθεί επίδομα γάμου ή μια τριετία, ό,τι κερδίζει η απασχόληση από τη μείωση των εισφορών το πληρώνει ο μισθωτός σαν φορολογία.

Τρίτον, επίδομα εφάπαξ 100 έως 200 ευρώ στους συνταξιούχους που δεν θα πάρουν αύξηση. Αυτό θα προκύψει από την έκτακτη φορολόγηση των εταιρειών ενέργειας, ουσιαστικά. Ας παραβλέψουμε ότι δεν είναι δείγμα οικονομικής υγείας και φορολογικής συνέπειας οι έκτακτες εισφορές ή οι απρόβλεπτες φορολογικές επιβαρύνσεις, στις οποίες δεν διστάζετε πολλές φορές να δίνετε και αναδρομική ισχύ, και ας εστιάσουμε στο συγκεκριμένο, ότι έχοντας ήδη επιτρέψει στα καρτέλ της ενέργειας του ηλεκτρικού ρεύματος να διαμορφώνουν ασύδοτα τις τιμές στην ενέργεια κανονίζετε από κοινού, ουσιαστικά, την επιβάρυνση οικογενειακού προγραμματισμού με σκοπό τη δημιουργία υπερκερδών, τα οποία μοιράζεστε με αυτές και οι οποίες φυσικά εταιρείες λαμβάνουν τη μερίδα του λέοντος. Στο τέλος ρίχνετε ψίχουλα σε ό,τι μένει κάτω από το τραπέζι σας στους συνταξιούχους.

Αυτή η περιβόητη αύξηση του 2,4% πόσο νομίζετε ότι αντιστοιχεί, σε τι ακριβώς αντιστοιχεί; Σε ένα κουλούρι την ημέρα για τον συνταξιούχο; Αυτές είναι οι φοροελαφρύνσεις και τα επιδόματα για την εξασφάλιση της επιβίωσης; Λυπάμαι, αλλά δεν μπορούν ούτε οι συνταξιούχοι, ούτε οι εργαζόμενοι, ούτε οι μισθωτοί να επιβιώσουν.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κυρία συνάδελφε, δύο παρατηρήσεις επί αυτών που είπατε θα κάνω. Πρώτα από όλα σε ό,τι αφορά τις εισφορές η Κυβέρνηση της Νέας Δημοκρατίας καταβάλλει μια προσπάθεια σε δύο παράλληλες κατευθύνσεις. Η πρώτη είναι η αύξηση του κατώτατου μισθού για την πραγματική αύξηση διαθέσιμου εισοδήματος των εργαζομένων. Εκεί να πούμε ότι είμαστε ήδη στο +28% στον κατώτατο μισθό με οδικό χάρτη το +46%, δηλαδή από τα 650 ευρώ στα 950 ευρώ. Είναι ίσως η μεγαλύτερη αύξηση κατώτατου μισθού που έχει γίνει παρότι είναι γεγονός ότι ξεκινήσαμε από χαμηλά και άρα έχουμε να διανύσουμε μεγαλύτερη απόσταση. Άρα η μία προσπάθεια που γίνεται είναι για τη συνεχή αύξηση των μισθών.

Η παράλληλη προσπάθεια που γίνεται είναι για τη συνεχή μείωση εντός των δημοσιονομικών περιθωρίων της χώρας του μη μισθολογικού κόστους, προκειμένου ακριβώς να επωφελούνται και οι εργαζόμενοι, αλλά και οι επιχειρήσεις. Γιατί; Για να μπορέσουμε πραγματικά να τονώσουμε την απασχόληση.

Κυρία συνάδελφε, στο γεγονός ότι είχαμε μισό εκατομμύριο νέες θέσεις εργασίας την τελευταία πενταετία ωφέλησε, συνέβαλε καθοριστικά, η μείωση των ασφαλιστικών εισφορών. Και για να μην έχετε καμμία αγωνία η μείωση αυτή καλύπτεται από τον τακτικό προϋπολογισμό, όπως γίνεται πάντοτε. Θα τα αναλύσει αυτά ο κύριος Υπουργός. Καλύπτεται από τον τακτικό προϋπολογισμό, όπως γίνεται εν γένει για τις μειώσεις ασφαλιστικών εισφορών που έχουν γίνει όλα αυτά τα χρόνια.

Σημείο δεύτερο, σε ό,τι αφορά τις συντάξεις η προσπάθεια που κάνουμε, μετά από πολύ δύσκολα χρόνια με πάρα πολύ δύσκολα οικονομικά στοιχεία της χώρας μας, είναι για μία συνεχή αύξηση των συντάξεων πάντοτε εντός των δημοσιονομικών περιθωρίων της χώρας. Τα τελευταία δύο χρόνια ξεκίνησαν να δίνονται αυξήσεις στις συντάξεις. Είμαστε στο 13,6% αύξηση στις συντάξεις. Προφανώς όσο διευρύνεται το δημοσιονομικό περιθώριο της χώρας θα μπορούμε να στηρίζουμε και περισσότερα. Αυτή είναι μια προσπάθεια που κάνει συστηματικά το οικονομικό επιτελείο και πρώτος ο Υπουργός, αλλά και οι Υφυπουργοί, προκειμένου ακριβώς όσο περισσότερο αποδίδει η πολιτική μας -και αποδίδει διότι έχουμε πάνω από 3 δισεκατομμύρια περισσότερα έσοδα από τις πολιτικές που έχει υλοποιήσει η Κυβέρνηση Νέας Δημοκρατίας- ταυτόχρονα να μπορούμε αυτό να το μετατρέπουμε και σε περισσότερες κοινωνικές παροχές για την παιδεία και την υγεία, αλλά και για την αύξηση του διαθέσιμου εισοδήματος των πολιτών.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Ζητώ συγγνώμη, κύριε Σπάνια, αλλά τον λόγο έχει ο Πρόεδρος του ΠΑΣΟΚ κ. Ανδρουλάκης. Προηγείται κατά τον Κανονισμό.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, το ΠΑΣΟΚ σήμερα αναλαμβάνει μια πολύ σημαντική πολιτική πρωτοβουλία με την τροπολογία για την έκτακτη εισφορά 5% στα κέρδη των τραπεζών, στα οποία εμπεριέχονται και τα ουρανοκατέβατα κέρδη από επιτοκιακή διαφορά, αλλά και από τις υπέρογκες χρεώσεις.

Σκοπός μας ουσιαστικά είναι να αναλάβουμε εμείς την πρωτοβουλία να πιέσουμε τις τράπεζες να αλλάξουν πολιτική -όταν η Κυβέρνηση συνεχώς κάνει τον Πόντιο Πιλάτο απέναντι σε όλα τα ολιγοπώλια και στις τράπεζες- για τις πολύ υψηλές χρεώσεις και προμήθειες καθημερινά στις συναλλαγές των πολιτών. Υπάρχει μια μεγάλη διαφορά στα επιτόκια, χαμηλά επιτόκια καταθέσεων και υψηλά επιτόκια χορηγήσεων, αλλά η Κυβέρνηση δεν έχει πάρει καμία ουσιαστική πρωτοβουλία πίεσης των τραπεζών να αλλάξουν την πολιτική αυτή.

Η έκτακτη, λοιπόν, αυτή εισφορά δεν έχει μόνο εισπρακτικό χαρακτήρα. Εδράζεται πρωτίστως στην ισχυρή πολιτική μας βούληση να μπει επιτέλους ένα τέλος στις ολιγοπωλιακές πρακτικές, που δυσκολεύουν τη ζωή χιλιάδων Ελλήνων πολιτών, του απλού πολίτη, που πληρώνει υπέρογκη προμήθεια ακόμη και για την εξόφληση του λογαριασμού ρεύματος μέσω τράπεζας, του μικρομεσαίου επιχειρηματία που είναι αποκλεισμένος από τη ρευστότητα -δεν μπορεί καν να μπει στις τράπεζες, δεν το τολμά- του μικροκαταθέτη, που αφήνει τους κόπους μιας ολόκληρης ζωής σε έναν τραπεζικό λογαριασμό σχεδόν με μηδενικό επιτόκιο.

Το ΠΑΣΟΚ, λοιπόν, λέει «ως εδώ» σε αυτές τις πρακτικές με πράξεις και όχι με λόγια, με θεσμική στάση και όχι επικοινωνιακά σόου. Γιατί δεν θα ξεχάσω τις διαρροές του προκατόχου σας κ. Σταϊκούρα, που άφησε να γράφουν κάποιοι φίλα προσκείμενοι στη Νέα Δημοκρατία για τα «μπινελίκια» που έριξε στους τραπεζίτες -τζάμπα μαγκιές μπροστά σε ένα πολύ σοβαρό πρόβλημα που αντιμετωπίζει η κοινωνία- υπονοώντας ο κ. Σταϊκούρας ότι θέλει να κάνει πράγματα, αλλά δεν μπορεί. Όχι, μπορείτε, αλλά δεν θέλετε! Γι’ αυτό πήραμε σήμερα αυτή τη γενναία πολιτική πρωτοβουλία!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εμείς, λοιπόν, με θάρρος και ρεαλισμό επιδιώκουμε τη χρυσή τομή, γιατί θέλουμε υγιή ανταγωνισμό στην τραπεζική αγορά, αλλά και σε όλους τους τομείς της οικονομίας. Θέλουμε υγιείς και εύρωστες τράπεζες για να χρηματοδοτούν την ελληνική οικονομία. Θέλουμε όμως και τράπεζες που δεν θα έχουν το υψηλότερο spread μεταξύ επιτοκίου καταθέσεων και επιτοκίου χορηγήσεων στην Ευρωζώνη. Ούτε τράπεζες που όταν ξεκίνησε ο ανοδικός κύκλος των επιτοκίων από τις κεντρικές τράπεζες το καλοκαίρι του 2022 βρήκαν την ευκαιρία να αυξήσουν τα κέρδη τους εις βάρος του κοινωνικού συνόλου.

Και μιλάμε για τις τράπεζες, τις ελληνικές τράπεζες, που στήριξε πολλές φορές ο Έλληνας φορολογούμενος, όχι μόνο μία και δύο, αλλά σε τρεις ανακεφαλαιοποιήσεις, χώρια οι εγγυήσεις των προγραμμάτων «ΗΡΑΚΛΗΣ» για την εξυγίανση των ισολογισμών τους, χώρια ο αναβαλλόμενος φόρος. Ακόμα και η φημολογούμενη απόφαση των τραπεζών για γρηγορότερη απόσβεση του αναβαλλόμενου φόρου από τα κεφάλαιά τους δεν έχει να κάνει με κάποια δική σας πρωτοβουλία. Εμείς, εάν υπάρχει τέτοια συμφωνία, προφανώς είμαστε θετικοί, αλλά ακόμη και αν υπάρξει θα έχει παρθεί μία απόφαση έπειτα από πίεση του Ενιαίου Εποπτικού Μηχανισμού και όχι με ενέργειες της Κυβέρνησής σας.

Διότι οι συστημικές τράπεζες ήθελαν να εκμεταλλευτούν τα απροσδόκητα κέρδη που συσσώρευσαν τα τελευταία χρόνια για να διανείμουν πολύ μεγάλα μερίσματα στους μετόχους. Μερίσματα που, όπως γνωρίζουμε όλοι πάρα πολύ καλά, φορολογείτε με το μόλις 5%, δηλαδή έναν από τους χαμηλότερους συντελεστές φορολόγησης σε όλες τις χώρες του ΟΟΣΑ. Και μετά μας μιλάτε για φορολογική δικαιοσύνη.

Επιπλέον, η κερδοφορία του ελληνικού τραπεζικού συστήματος ενισχύθηκε τα μέγιστα από το «δώρο» της Κυβέρνησης να τους παραδώσει τη διαχείριση δανείων του Ταμείου Ανάκαμψης, ενώ άλλες χώρες έδωσαν και στις τράπεζες, αλλά έκαναν και δικούς τους χρηματοδοτικούς φορείς με κριτήρια δανειοδότησης πέρα από τα κριτήρια της αγοράς ειδικά για τις μικρομεσαίες επιχειρήσεις.

Ποιο ήταν το αποτέλεσμα της πολιτικής σας; Το αποτέλεσμα είναι τα δάνεια του Ταμείου Ανάκαμψης κυρίως να κατευθυνθούν στους λίγους και ισχυρούς και όχι σε αυτούς που πραγματικά τα είχαν ανάγκη, που είναι η συντριπτική πλειοψηφία των μικρομεσαίων επιχειρήσεων της χώρας.

Τώρα, λοιπόν, που το τραπεζικό σύστημα μπήκε σε μια φάση ισχυρής κερδοφορίας και με δεδομένη την απροθυμία της Κυβέρνησης όσο και των ίδιων των τραπεζών να επιδείξουν αυτοσυγκράτηση και κοινωνικό πρόσωπο, βάζοντας επιτέλους τέλος στην απληστία, στον πληθωρισμό απληστίας των τραπεζών για τα κέρδη τους, έρχεται το ΠΑΣΟΚ και παίρνει μια πρωτοβουλία δίκαιη και γενναία για να λειτουργήσει, όχι μόνο δημοσιονομικά -προς θεού-, αλλά ως ένα ισχυρό καμπανάκι για να τεθούν όλοι προ των ευθυνών τους.

Εμείς δεν λέμε όχι στα μερίσματα στους μετόχους των τραπεζών, την ώρα μάλιστα που το διαθέσιμο εισόδημα του ελληνικού λαού συρρικνώνεται. Λέμε, όμως, ότι πρέπει να μπει ένας φραγμός και να υπάρχουν κάποιες δίκαιες πρωτοβουλίες. Η ίδια η Τράπεζα της Ελλάδας μιλά για τα ολιγοπώλια και εντάσσει και τις τράπεζες σε αυτά, μαζί με την ενέργεια, την εμπορία τροφίμων, την ιδιωτική υγεία. Εμείς, λοιπόν, θεωρούμε ότι δεν είναι παράλογο ούτε αντιαναπτυξιακό -όπως διαρρέεται- να μπει 5% έκτακτη φορολόγηση στα κέρδη των τραπεζών. Και υπογραμμίζω: στα κέρδη και όχι στα έσοδα.

Παράλογες είναι οι δικές σας επιλογές που έχουν οδηγήσει να πληρώνει 5% φόρο ένας μεγαλομέτοχος που λαμβάνει μερίσματα εκατομμυρίων ευρώ, την ίδια ώρα που, παρακαλώ, λόγω της μη τιμαριθμοποίησης της φορολογικής κλίμακας, ένας ανειδίκευτος εργάτης, αμειβόμενος με τον κατώτατο μισθό, πληρώνει 9% φόρο γιατί ξεπερνά το αφορολόγητο όριο. Αυτή είναι η αδικία και ο παραλογισμός και όχι μια έκτακτη φορολόγηση των τραπεζών, όταν έχουν βγάλει δισεκατομμύρια τα τελευταία δύο χρόνια από χρεώσεις και την επιτοκιακή διαφορά. Αυτό για εμάς συνιστά τον ορισμό της φορολογικής αδικίας.

Και βέβαια για όλα αυτά η Κυβέρνηση πετάει την μπάλα στην κερκίδα, κατηγορώντας μας για λαϊκισμό. Λαϊκισμός είναι για εσάς ο έκτακτος φόρος στις τράπεζες, λαϊκισμός η μείωση του ΦΠΑ στα βασικά, παρακαλώ, αγαθά γιατί πολλές φορές κάνετε το παιχνίδι της διαστρέβλωσης. Και δεν ήταν λαϊκισμός να έχει χρεοκοπήσει η Ελλάδα, να έχετε παραδώσει το 2009 μια οικονομία στα όρια της χρεοκοπίας και να λέει ο σημερινός Πρωθυπουργός ακοστολόγητα οριζόντια μείωση του ΦΠΑ το 2010 και το 2011; Ή μήπως δεν είναι λαϊκισμός μόλις βγήκαμε από τα μνημόνια να μιλάτε για οριζόντια μείωση του ΦΠΑ με τροπολογία σας του 2019 πάλι ακοστολόγητα; Και μιλάμε για μέτρα δισεκατομμυρίων. Αλλά είναι λαϊκισμός ένα μέτρο, όπως η μείωση του ΦΠΑ στα βασικά αγαθά, πολύ μικρότερο, τουλάχιστον έξι με επτά φορές λιγότερου δημοσιονομικού χαρακτήρα που ακουμπά τους πραγματικά πιο αδύναμους συμπολίτες μας, από τους οποίους βγάζετε τα υπερέσοδα του ΦΠΑ και των έμμεσων φόρων. Αυτό είναι τώρα πραγματικά λαϊκισμός.

Λαϊκισμός, βέβαια, είναι επίσης να ακούμε σήμερα από τον κ. Χατζηδάκη ότι ξαφνικά θα πάρει πρωτοβουλίες για τις χρεώσεις. Τώρα; Σήμερα που πήραμε αυτή την πρωτοβουλία; Τι έχετε κάνει όλους τους προηγούμενους μήνες, όλα τα προηγούμενα χρόνια; Διότι από το 2023 και μετά εδώ γίνεται ένα πάρτι από τις τράπεζες στην πλάτη του ελληνικού λαού. Ξαφνικά σήμερα το πήρατε χαμπάρι;

Εγώ, λοιπόν, και η Κοινοβουλευτική Ομάδα του ΠΑΣΟΚ καλούμε, όχι μόνο τα κόμματα της υπόλοιπης δημοκρατικής Αντιπολίτευσης, να υπερψηφίσουν την τροπολογία αυτή, αλλά και εκείνους τους Βουλευτές της Νέας Δημοκρατίας που πριν από μερικές εβδομάδες μας έλεγαν ότι διαφωνούν με την πολιτική της σε σχέση με τις τράπεζες, διότι οδηγούν σε αύξηση των κόκκινων δανείων, οδηγούν σε μεγάλες κοινωνικές αδικίες που βιώνουν οι πιο οικονομικά ευάλωτοι Έλληνες. Ιδού, λοιπόν, πεδίο δόξης λαμπρό για να αποδείξετε ότι δεν κάνετε επικοινωνιακά παιχνίδια, αλλά πραγματικά έχετε τη διάθεση να στηρίξετε τις τροπολογίες της κοινωνικής δικαιοσύνης που καταθέτει σήμερα η Κοινοβουλευτική Ομάδα της παράταξής μας.

Κυρίες και κύριοι συνάδελφε, πριν από μερικούς μήνες από αυτό εδώ το Βήμα προειδοποίησα την Κυβέρνηση και προσωπικά τον Υπουργό να μην αφήσει τόσο ευρύ περιθώριο από τη νομοθέτηση έως την εφαρμογή αύξησης των ορίων της Golden Visa στα ακίνητα. Όταν μάλιστα ακόμη και αυτή η πρωτοβουλία τότε πάρθηκε με συνεχιζόμενη πίεση του ΠΑΣΟΚ, λέγοντας ότι ήταν φάρμακο η Golden Visa όταν «πάγωσε» η κατασκευή από το 2010 έως το 2014 που πήραμε αυτήν τη νομοθετική πρωτοβουλία, αλλά μετά το 2019 το φάρμακο έγινε φαρμάκι, διότι έχει ξεπαγώσει η οικοδομική δραστηριότητα, δεν υπάρχει προσφορά κατοικιών, με αποτέλεσμα να αυξάνονται τα ενοίκια και το κόστος στέγασης.

Σας πιέσαμε, πήραμε την πρωτοβουλία, φέρατε έναν νόμο και κάνατε τις 250.000 και τις 400.000 χιλιάδες 800.000, αλλά σας είπα τότε ότι δεν μπορεί από τον Φεβρουάριο να περιμένουμε το φθινόπωρο, βάλτε λιγότερο χρονικό περιθώριο. Ποιο ήταν το αποτέλεσμα; Έξι χιλιάδες ακίνητα πουλήθηκαν σε λίγους μήνες στο χαμηλότερο όριο της Golden Visa κοντά στα 250.000 ευρώ. Από ποιους αφαιρέσατε αυτά τα ακίνητα; Από τους πλούσιους, τους εύπορους ή τους φοιτητές και τη μεσαία τάξη; Τους πιο αδύναμους που βλέπουν τα ενοίκια να έχουν αυξηθεί σχεδόν 50% σε τέσσερα χρόνια; Ήταν και αυτό λαϊκισμός; Να τα αποτελέσματα της δικής σας πολιτικής. Αντί, λοιπόν, να φρενάρετε το φαινόμενο, το επιταχύνατε. Ποιος, λοιπόν, δικαιώθηκε; Εσείς ή εμείς, για να μας κατηγορείτε για λαϊκισμό;

Επίσης, σας χτύπησα το καμπανάκι τότε και σας είπα ότι εξυπηρετείτε συμφέροντα και ενοχληθήκατε, κύριε Χατζηδάκη. Γιατί δεν μπορεί να πηγαίνετε στην Κρήτη την Golden Visa στις 800.000 ευρώ, αλλά στα νησιά κάτω των τριών χιλιάδων κατοίκων, που δεν έχουν μονάδες υγείας, που λείπουν ζητήματα ασφάλειας, που έχουν τεράστια ζητήματα υποδομών, να την αφήνετε στο κατώτερο όριο των 400.000 ευρώ. Δεν βλέπετε τα αποτελέσματα της πολιτικής σας; Η ζωή χειροτερεύει από την πίεση στα ακίνητα και τον υπερτουρισμό εις βάρος των μόνιμων κατοίκων των μικρότερων νησιών της πατρίδας μας. Αλλά μετά ενοχλείστε και λέτε λαϊκισμός. Όχι. Οι πολιτικές αυτές είναι πολιτικές ρεαλισμού και κοινωνικής δικαιοσύνης απέναντι στα λαϊκίστικα και πελατειακά μπαλώματα της Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Γι’ αυτό, λοιπόν, η Κοινοβουλευτική μας Ομάδα φέρνει και μια δεύτερη τροπολογία. Προτείνουμε την καθολική αναστολή των διαδικασιών έκδοσης νέων αδειών Golden Visa στα πολεοδομικά συγκροτήματα της Περιφέρειας Αττικής και της ευρύτερης μητροπολιτικής περιοχής της Θεσσαλονίκης καθώς και στους νησιωτικούς δήμους κάτω των τριών χιλιάδων κατοίκων. Αναστολή των διαδικασιών έκδοσης νέων αδειών golden visa σε νησιωτικούς δήμους άνω των τριών χιλιάδων κατοίκων και στα πολεοδομικά συγκροτήματα δήμων που έχουν αυξηθεί μεσοσταθμικά τα ενοίκια 30% εντός του 2024 σε σχέση με το ύψος μισθωμάτων του 2019. Συνδέουμε, λοιπόν, την πολιτική αυτή με την ανάγκη να περιφρουρήσουμε το κόστος ζωής που αφορά το ενοίκιο για χιλιάδες οικογένειες.

Επίσης, αποσυνδέουμε εντελώς την Golden Visa για όσους έχουν αγοράσει ακίνητα στην Ελλάδα μέσω αυτής με τη βραχυχρόνια μίσθωση. Και επειδή κάποιοι θα πείτε ότι είναι αντιαναπτυξιακό να τους αιφνιδιάσουμε, δεν τους αιφνιδιάζουμε. Απλά όσοι έχουν αποκτήσει ήδη Golden Visa, μετά την παρέλευση της πενταετίας, όταν θα πρέπει να την ανανεώσουν, θα γνωρίζουν ότι από εκεί και πέρα το ακίνητό τους δεν μπορεί να διατίθεται σε βραχυχρόνια μίσθωση. Ή θα μένουν οι ίδιοι μέσα ή θα το προσφέρουν σε μακροχρόνια μίσθωση.

Και έτσι, από τα πάνω από τριάντα χιλιάδες ακίνητα που έχουν πουληθεί με Golden Visa, όσα είναι σε βραχυχρόνια μίσθωση σιγά-σιγά θα μπουν σε προσφορά της μακροχρόνιας μίσθωσης.

Κάντε, λοιπόν, σήμερα, κύριε Χατζηδάκη και κύριοι της Νέας Δημοκρατίας, ένα γενναίο βήμα συναίνεσης. Μη μένετε προσκολλημένοι στην αλαζονική σας εμμονή, που λέει να μη φανεί το ΠΑΣΟΚ και η Αντιπολίτευση ότι κάπου έχουν δίκιο. Ξέρετε ότι σε όλα αυτά έχουμε δίκιο, διότι στο μεν θέμα των τραπεζών ασκούμε ισχυρή πολιτική πίεση για να αλλάξουν πολιτική προς το συμφέρον του ελληνικού λαού που τις στήριξε με τους φόρους του, με τον ιδρώτα του, με τον κόπο του τα δύσκολα μνημονιακά χρόνια, αλλά και στο θέμα της στέγασης είναι συγκεκριμένες οι προτάσεις και προστατεύουν τους πολίτες από τη ραγδαία αύξηση των ενοικίων.

Γι’ αυτό, λοιπόν, ας σταματήσει η ελληνική κοινωνία να μετρά τα «όχι» της Νέας Δημοκρατίας στις λογικές και ρεαλιστικές μας προτάσεις. Αν, πραγματικά, σας ενδιαφέρει η συναίνεση για φθηνή στέγαση στα νέα ζευγάρια, στους φτωχότερους Έλληνες, υιοθετήστε την τροπολογία μας. Λύνει προβλήματα, δεν δημιουργεί νέα και μειώνει την πίεση στην αγορά ακινήτων.

Κλείνοντας, το ΠΑΣΟΚ θα ψηφίσει τις παρεμβάσεις που υπάρχουν στο νομοσχέδιο για φορολογικές ελαφρύνσεις και παροχές, διότι τις θεωρούμε δίκαιες. Είναι παρεμβάσεις, όμως, που δεν αρκούν να αλλάξουν τον άδικο χαρακτήρα του φορολογικού συστήματος, που έχει ως αποτέλεσμα, όπως έχω πει πολλές φορές, τα κύρια φορολογικά βάρη να τα σηκώνει η πλειοψηφία των Ελλήνων πολιτών και κυρίως, οι πιο αδύναμοι μέσω των έμμεσων φόρων. Είναι άδικο. Είναι, πραγματικά, μια πολύ μεγάλη αδικία η δομή των εσόδων που έχει η χώρα μας. Διότι οι έμμεσοι φόροι «χτυπούν» κυρίως τη μεσαία τάξη και τους πιο αδύναμους Έλληνες.

Γι’ αυτό έπρεπε να έχετε υιοθετήσει την άποψή μας για μείωση του ΦΠΑ στα βασικά αγαθά, διότι είμαστε συγκεκριμένοι, ρεαλιστές και φειδωλοί και όχι άλογοι λαϊκιστές, όπως εσείς το 2010, το 2011 και το 2019, που προτείνατε ακοστολόγητα οριζόντια μείωση του ΦΠΑ παντού, χωρίς καμμία φειδώ.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο του ΠΑΣΟΚ.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, κύριε Ανδρουλάκη, δεν μας εκπλήξατε! Ιδιαίτερα με την τοποθέτησή σας σχετικά με τις τράπεζες, νομίζω ότι πήρατε το manual του λαϊκισμού και προσπαθήσατε να εφαρμόσετε μερικές βασικές οδηγίες. Εκμεταλλευόμενοι μια περιρρέουσα ατμόσφαιρα ετών, προβλήματα του τραπεζικού συστήματος και σε πολλές περιπτώσεις, εσφαλμένους και ενοχλητικούς για την κοινή γνώμη χειρισμούς των τραπεζών, καταλήγετε στο κλασικό συμπέρασμα «φορολογήστε βαριά τις τράπεζες».

Πρώτα από όλα, να πούμε για όσους δεν το γνωρίζουν ότι οι τράπεζες φορολογούνται και μάλιστα βαρύτερα από ό,τι φορολογούνται οι υπόλοιπες επιχειρήσεις. Στις υπόλοιπες επιχειρήσεις ο συντελεστής είναι 22% επί των κερδών. Στις τράπεζες, λόγω του αναβαλλόμενου φόρου, είναι 29% επί των κερδών και είναι μια ρύθμιση που και εσείς ψηφίσατε μαζί μας το 2014. Φαντάζομαι ότι το θυμάστε.

Από εκεί και πέρα, τίθεται ένα ερώτημα: Φτάνει αυτό; Είναι, άραγε, όλα καλά στο τραπεζικό σύστημα; Οι τράπεζες είναι αθώες περιστερές; Πρέπει κανείς να παρατηρεί μακρόθεν; Όχι, φυσικά, είναι η απάντηση.

Και επειδή αυτή είναι η απάντηση, η Κυβέρνηση καθόλου δεν έχει μείνει θεατής. Και δεν θα αναφερθώ από το 2019 και μετά. Θα αναφερθώ στο τι έχει γίνει τους τελευταίους δεκαέξι-δεκαεπτά μήνες, από τότε που εγώ ανέλαβα Υπουργός, σε τίτλους φυσικά. Επιτρέψαμε από πέρυσι τον Δεκέμβρη, για να ενταθεί ο ανταγωνισμός -όπως γίνεται και σε άλλες χώρες της Ευρώπης- και σε μη τραπεζικά ιδρύματα να δίνουν στεγαστικά δάνεια και κάποιες μορφές επιχειρηματικών δανείων. Στηρίξαμε τον πέμπτο πυλώνα και αυτό, επίσης, στηρίζει τον ανταγωνισμό μέσα στο τραπεζικό σύστημα, ιδιαίτερα σε σχέση με τις μικρομεσαίες επιχειρήσεις. Κάναμε υποχρεωτικό το «IRIS», που πέρσι τέτοιον καιρό δεν το ήξερε κανένας, αλλά σήμερα το έχουν σχεδόν τριάμισι εκατομμύρια Έλληνες, ενώ τα IBAN που υπάρχουν στην Ελλάδα είναι περίπου εξίμισι εκατομμύρια, με προσπάθεια και του ίδιου του Υπουργείου Οικονομικών, διότι είναι ένα εργαλείο με δωρεάν προμήθειες μέχρι 500 ευρώ για κάθε πολίτη και με πολύ χαμηλότερες προμήθειες για τον ελεύθερο επαγγελματία και μάλιστα, το καταστήσαμε υποχρεωτικό για όλους τους ελεύθερους επαγγελματίες.

Τον περασμένο Απρίλιο περάσαμε διάταξη -δεν θυμάμαι αν την ψηφίσατε, αλλά μικρή σημασία έχει- με την οποία μειώθηκαν όλες οι μικρές προμήθειες, που ήταν βασικό τότε αίτημα της αγοράς, μέχρι 10 ευρώ των τραπεζών και όλων των συναφών οργανισμών κατά 50%. Με νομοθετική πρωτοβουλία της Κυβέρνησης Μητσοτάκη τον περασμένο Απρίλιο καταστήσαμε αφορολόγητη την απόκτηση εντόκων γραμματίων του δημοσίου. Γιατί; Για να υπάρχει άλλη μια εναλλακτική δυνατότητα κατάθεσης των αποταμιεύσεων των Ελλήνων αποταμιευτών. Και μάλιστα, εκεί οι αποδόσεις είναι 3% και παραπάνω, πολύ μεγαλύτερες από τις αποδόσεις που υπάρχουν στις τράπεζες.

Και βεβαίως, έχει ενταθεί η δραστηριότητα της Αναπτυξιακής Τράπεζας και παράλληλα, υπάρχουν και μια σειρά από προγράμματα του ΕΣΠΑ. Και η Αναπτυξιακή Τράπεζα και το ΕΣΠΑ αφορούν στις μικρές και μεσαίες ελληνικές επιχειρήσεις.

Αυτά είναι πολύ συγκεκριμένα και δεν μπορεί κανένας να τα αμφισβητήσει. Είναι πρωτοβουλίες των τελευταίων δεκαέξι-δεκαεπτά μηνών, στο πλαίσιο μιας δυναμικής πολιτικής της Κυβέρνησης απέναντι στις τράπεζες, η οποία εξελίσσεται.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, μιλάμε για την ίδια χώρα; Για την ίδια χώρα;

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, κύριε συνάδελφε! Δεν διακόπτουμε.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Έρχομαι τώρα στο θέμα της φορολόγησης αυτό καθαυτό. Υπάρχουν, θα πει κανείς -δεν το επικαλέστηκε ο κ. Ανδρουλάκης, το λέω εγώ- τέτοια καθεστώτα σε κάποιες άλλες ευρωπαϊκές χώρες; Ναι, αλλά την ίδια στιγμή ξεχνάμε τις ιδιαιτερότητες της Ελλάδας; Ποιες είναι; Δύο πάρα πολύ συγκεκριμένες: Ότι οι τράπεζες την περασμένη δεκαετία είχαν καταρρεύσει. Χρειάστηκε με λεφτά δικά μας και δικά σας, των Ελλήνων φορολογουμένων, να ανακεφαλαιοποιηθούν και μάλιστα, επανειλημμένως και μόλις στήθηκαν στα πόδια τους, μόλις έχουν πάρει την επενδυτική βαθμίδα, μόλις μπορούν να κοιτάξουν το μέλλον με αυτοπεποίθηση. Είναι κατάλληλη η στιγμή να το κάνουμε;

Δεύτερη ιδιαιτερότητα, εκτός αυτής: Μόλις ολοκληρώθηκε η αποεπένδυση του Ταμείου Χρηματοπιστωτικής Σταθερότητας. Σε απλά ελληνικά, μόλις ήρθαν ξένοι επενδυτές -και Έλληνες, φυσικά- έβαλαν τα λεφτά τους στο τραπεζικό σύστημα, προσδοκώντας σε μια σταθερή ανοδική πορεία του τραπεζικού συστήματος. Είναι η ώρα δύο μήνες ακριβώς μετά την ολοκλήρωση της αποεπένδυσης στην Εθνική να έρθουμε και να πούμε στους επενδυτές «εσείς καλά βάλατε τα λεφτά σας με κάποιες συγκεκριμένες συνθήκες, εμείς ερχόμαστε τώρα αμέσως μετά και σας κάνουμε μια έκπληξη και σας φορολογούμε;».

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Τα κέρδη.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Και μήπως αυτοί θα μας πουν, «αφού είστε έτσι στην Ελλάδα, μήπως δεν έχετε μάθει από το παρελθόν, το απώτερο και το πρόσφατο και μήπως τελικά ως χώρα δεν είστε συμφιλιωμένοι με επενδύσεις και μήπως δεν έχετε βρει έναν δρόμο για να ανέβει πραγματικά η χώρα σας και να προχωρήσει μπροστά;». Τι θα πούμε στους επενδυτές γενικότερα που επενδύουν ή θέλουν να επενδύσουν στην Ελλάδα; Ποια θα είναι η εικόνα της χώρας σε σχέση με την προβλεψιμότητα; Και μη συγχέουμε τις τράπεζες με τα διυλιστήρια, γιατί για τα διυλιστήρια υπήρξε ειδικός ευρωπαϊκός κανονισμός, όπως και γενικότερα για τις εταιρείες ενέργειας. Και πάνω σε αυτόν τον κανονισμό πάτησε η Ελλάδα, όπως και οι υπόλοιπες ευρωπαϊκές χώρες.

Επόμενο ερώτημα: Αυτά που λέω εγώ τα λέει μόνο ο «κακός» Χατζηδάκης; Όχι φυσικά. Τα έχει πει δημόσια -δεν επικαλούμαι κατ’ ιδίαν συζητήσεις- ο Διοικητής της Τράπεζας της Ελλάδος κ. Στουρνάρας. Τα ίδια είπε χθες και ακόμα πιο έντονα. Θέλω να σας υπενθυμίσω, για όποια αξία έχει, την πολιτική διαδρομή του κ. Στουρνάρα. Το αφήνω εδώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώστε.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, αντιλαμβάνεστε ότι είναι μείζον θέμα για τους πολίτες.

**ΠΡΟΕΔΡΕΥΩΝ (Βασίλειος Βιλιάρδος):** Βεβαίως.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Δεν νομίζω ότι είναι και πολύ εύστοχη η παρέμβαση σας, ειδικά γι’ αυτό το θέμα. Προχωρούμε παραπέρα.

Δεν θα μείνουμε προφανώς απαθείς για το συγκεκριμένο ζήτημα, όπως δεν μείναμε και μέχρι τώρα. Η πολιτική μας είναι συγκεκριμένη, δυναμική, με σαφή κατεύθυνση και θα συνεχιστεί. Θα προχωρήσουμε όχι με λαϊκίστικες λύσεις, αλλά με λύσεις από την άλλη πλευρά, οι οποίες θα λαμβάνουν υπ’ όψιν τους τα πραγματικά προβλήματα και θα αντανακλούν στις ανάγκες και στις προτεραιότητες των πολιτών και ιδιαίτερα των πελατών των τραπεζών. Τι θέλω να πω; Η Κυβέρνηση σε συνέχεια των πολιτικών που μόλις σας παρουσίασα και είχα την ανάγκη να επαναλάβω, θα προχωρήσει σύντομα σε ρυθμίσεις για τις τράπεζες, με τα εξής χαρακτηριστικά: Πρώτον, περαιτέρω ενίσχυση του ανταγωνισμού, γιατί η ενίσχυση του ανταγωνισμού είναι ένα βασικό εργαλείο για να υπηρετηθεί καλύτερα ο πελάτης των τραπεζών και η μικρομεσαία επιχείρηση. Σε αυτό το πλαίσιο και μέσω του ανταγωνισμού, δεύτερον, στήριξη περαιτέρω της ρευστότητας των μικρομεσαίων επιχειρήσεων. Τρίτον, περαιτέρω φροντίδα για το ζήτημα των προμηθειών όπου λαμβάνουμε υπ’ όψιν όποια βήματα έκαναν κατόπιν παραινέσεων της Κυβέρνησης μόνες τους οι τράπεζες το τελευταίο καλοκαίρι, αλλά λαμβάνουμε υπ’ όψιν και τον δικαιολογημένο σε πολλές περιπτώσεις εκνευρισμό πολλών πελατών τους για επιμέρους πρακτικές. Τέταρτον, πιο ενεργή συμβολή και εκ μέρους των τραπεζών στην επίλυση του μεγάλου πράγματι στεγαστικού προβλήματος που υπάρχει στη χώρα. Και γενικότερα, μια παρέμβαση η οποία θα στρέψει την προσοχή της στην αντιμετώπιση κάθε κίνησης και πολιτικής από την πλευρά των τραπεζών, που κάνει τους πολίτες να δυσανασχετούν χωρίς όμως, και το σημειώνω αυτό, να αποσταθεροποιούμε τις τράπεζες, να αποσταθεροποιούμε την οικονομία, να στέλνουμε λάθος μηνύματα στην επενδυτική κοινότητα στην Ελλάδα και στο εξωτερικό και χωρίς να θέτουμε σε κίνδυνο το αξιόχρεο της χώρας. Θα είναι δηλαδή οι λύσεις οι οποίες θα είναι σοβαρές, αξιόπιστες και ζυγισμένες.

Τίθεται το ερώτημα μετά από αυτό: Θα υπερψηφίσουμε την τροπολογία;

Κοιτάξτε, θα φέρουμε ρυθμίσεις σε συνέχεια προηγούμενων ρυθμίσεων μας, οι οποίες χωρίς να είναι λαϊκίστικες θα δίνουν ουσιαστικές απαντήσεις για τους πολίτες για τους οποίους όλοι πρέπει να νοιαζόμαστε. Είχα βέβαια και εγώ νομίζω το δικαίωμα να ρωτήσω, εσείς θα υπερψηφίσετε το νομοσχέδιο, αυτό που συζητάμε σήμερα στο πλαίσιο αυτής της τροπολογίας; Γιατί έχει δώδεκα μειώσεις φόρων και δώδεκα μειώσεις αποδοχών. Άκουσα ότι θα ψηφίσετε κάποιες ρυθμίσεις, αλλά πάντως δεν σας άκουσα να λέτε αν θα ψηφίσετε το νομοσχέδιο. Και εδώ είναι, κύριε Ανδρουλάκη, ένα πεδίο συναίνεσης. Εδώ. Περιμένω να δω πώς θα τοποθετηθείτε.

Και έρχομαι και στα άλλα δύο θέματα και κλείνω, στο θέμα της Golden Visa και στο θέμα του φόρου προστιθέμενης αξίας.

Σε σχέση με την Golden Visa όπως ξέρετε, και καλά κάνατε και εσείς και καλά κάναμε κι εμείς και ο κ. Μητσοτάκης, δεχθήκαμε μια πρωτοβουλία που από εσάς είχε ξεκινήσει σε κάποιον βαθμό, σε σχέση με την Golden Visa. Να λοιπόν που βρέθηκε εκεί και νομίζω το αναγνωρίζετε, ένα πεδίο συναίνεσης. Δεν έχουμε κάποιον λόγο να λέμε «όχι» σε κάθε πρόταση η οποία ακούγεται. Συλλέκτες σωστών ιδεών είμαστε. Λοιπόν, από κει και πέρα όμως φοβούμαι ότι σας έχει καταστεί, σας έχει γίνει κάπως σαν εμμονή το θέμα της Golden Visa στην παράταξή σας. Γιατί; Γιατί έρχεστε και λέτε τώρα ότι ανεβάσαμε εμείς στην Αθήνα, στη Θεσσαλονίκη και σε κάποια νησιά κορεσμένα το όριο για να πάρεις Golden Visa στα 800.000 ευρώ και άνω. Και λέτε να το ανεβάσουμε ακόμα παραπάνω. Να με συγχωρείτε, ποιο νέο ζευγάρι θα ξεκινήσει τη ζωή του, από αυτά που νοιαζόσαστε και εσείς και εμείς, κάνοντας ένα σπίτι αμέσως, αμέσως με 1 εκατομμύριο ευρώ; Γιατί αυτά είναι που δεν καλύπτουμε με τη ρύθμισή μας. Νομίζω ότι στο πλαίσιο αυτής της εμμονής να καλύπτετε συνέχεια το θέμα της Golden Visa, κάπου χάσατε το μέτρο.

Όπως επίσης το ίδιο ισχύει και για την αναστολή αδειών και σε δήμους με αύξηση 30% των μισθωμάτων. Γιατί για τη γεωγραφική επέκταση αξιολογήθηκαν προηγουμένως οι τιμές των ενοικίων. Το ίδιο άστοχη είναι και η πρότασή σας να έχουμε ανατροπή αναδρομικά των ρυθμίσεων που ισχύουν γι’ αυτούς που ήδη έχουν πάρει Golden Visa. Πήραν Golden Visa κάποιοι ξένοι με κάποιες συγκεκριμένες προϋποθέσεις που έθεσε η ελληνική δημοκρατία και τώρα θα έλθει η ελληνική δημοκρατία και θα τους πει «Λυπούμεθα πολύ. Κάνατε μια επένδυση στην Ελλάδα, αλλά ξεχάστε τα όλα αυτά γιατί τώρα εμείς αλλάζουμε την πολιτική μας».

Εν πάση περιπτώσει, εμείς θεωρούμε ότι η Golden Visa έχει κάποια επίδραση στο στεγαστικό πρόβλημα, αλλά δεν είναι η βασική αιτία. Το έχουμε συζητήσει ξανά το θέμα, υπάρχουν πολλές και διαφορετικές παράμετροι τις οποίες έχουμε αναφέρει. Έχουμε μια στεγαστική πολιτική που ξεκίνησε μετά από δέκα χρόνια στην Ελλάδα, γιατί είχε σταματήσει από το 2012 και μετά η οποία έχει 6 ή 7 διαφορετικούς πυλώνες.

Τώρα προωθούμε και την πρωτοβουλία «Σπίτι μου ΙΙ» με φθηνά στεγαστικά δάνεια για νέους από το Ταμείο Ανάκαμψης παρεμπιπτόντως. Και αυτή η πολιτική μας βασικά έχει έναν στόχο: την αύξηση της προσφοράς. Αυτή είναι η κύρια επιδίωξη, με πολλές και διαφορετικές μεθόδους.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Τελειώνω.

Διότι αυξάνοντας την προσφορά, τότε αντιμετωπίζεις στη ρίζα του και πιο αποτελεσματικά το πρόβλημα.

Και τελευταία παρατήρηση σε σχέση με τον φόρο προστιθέμενης αξίας, τον ΦΠΑ. Αρχικά, κύριε Ανδρουλάκη, είχατε μιλήσει πράγματι για οριζόντια μείωση του ΦΠΑ δύο ποσοστιαίες μονάδες, είναι 3 δισεκατομμύρια το κόστος, περισσότερο από ό,τι είναι όλος ο ΕΝΦΙΑ. Για να έχει μια συγκριτική εικόνα ο μέσος Έλληνας πολίτης, 2,5 δισεκατομμύρια είναι ο ΕΝΦΙΑ, 3 δισεκατομμύρια είναι η μείωση του ΦΠΑ κατά 2 ποσοστιαίες μονάδες. Στη συνέχεια είπατε ότι πρέπει να γίνει μια μελέτη, ότι πρέπει να περιοριστεί...

Εν πάση περιπτώσει, όπως και να το λογαριάσετε, στην Ισπανία και στην Πορτογαλία που είναι οι χώρες ινδάλματά σας, τα ειδικά μέτρα για τη μείωση του ΦΠΑ σε συγκεκριμένες κατηγορίες εφαρμόστηκαν, δεν απέδωσαν -η Ελλάδα σε κάποιες περιόδους είχε χαμηλότερο πληθωρισμό από αυτές τις χώρες- και εγκαταλείφθηκαν και ανέβηκε ξανά ο ΦΠΑ σε αυτές τις χώρες. Άρα είναι μια αντίληψη ξεπερασμένη θα μπορούσα να πω ήπια. Την ξεπέρασαν τα πράγματα. Δοκιμάστηκε και απέτυχε.

Δεν υπάρχουν φυσικά απλές λύσεις και μαγικές γομολάστιχες που διαγράφουν το πρόβλημα της ακρίβειας. Χρειάζεται ένας συνδυασμός μέτρων ενίσχυσης του ανταγωνισμού, στήριξης του νοικοκυριού, παρεμβάσεων που κάνει το Υπουργείο Ανάπτυξης για την καλύτερη λειτουργία της αγοράς, αύξηση των μισθών. Αυτή την πολιτική κάνει η Κυβέρνηση αλλά φοβούμαι ότι ακόμα και όταν δίνουμε χρήματα για να στηρίξουμε ανθρώπους -παραδείγματος χάριν θυμίζω την πολιτική που κάναμε με τα Market Pass και όλα τα υπόλοιπα- ακόμη και τότε υπάρχει μια μικρόψυχη στάση της Αντιπολίτευσης. Εν πάση περιπτώσει!

Οι τροπολογίες σας αυτές και η τοποθετήσεις σας μας έδωσαν τη δυνατότητα να τοποθετηθούμε ξεκάθαρα και υπεύθυνα. Ο λαός έχει τη δική σας τοποθέτηση, έχει τη δική μας τοποθέτηση. Μπορεί να κάνει τις συγκρίσεις. Έχουμε δοκιμάσει τις συνέπειες του λαϊκισμού στην Ελλάδα και πρόσφατα. Δεν νομίζω ότι πρέπει να γυρίσουμε στο παρελθόν του λαϊκισμού.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κύριο Υπουργό.

Μιλήσατε παραπάνω από τον Πρόεδρο του ΠΑΣΟΚ, κύριε Υπουργέ.

Έχετε τον λόγο, κύριε Ανδρουλάκη.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κατά τον κ. Χατζηδάκη η αύξηση των χρεώσεων, η μεγαλύτερη διαφορά επιτοκίου χορηγήσεων με επιτοκίου καταθέσεων, ο αναβαλλόμενος φόρος -που δεν υπάρχει καμμία συμφωνία παρόλο που έχουμε μεγάλη κερδοφορία των τραπεζών τα τελευταία δύο χρόνια- είναι μια περιρρέουσα ατμόσφαιρα, δεν είναι μια πραγματικότητα. Το 5% έκτακτη εισφορά, προσέξτε, στα κέρδη -όχι στα έσοδα που κάνει η Ισπανία- είναι μια βαριά φορολογία, όταν έχουν κέρδη πάνω από 4 δισεκατομμύρια το 2023 και πολύ περισσότερα θα έχουν το 2024. Δεν έπρεπε οι τράπεζες, κύριε Χατζηδάκη, αυτή τη θυσία που έκανε ο ελληνικός λαός για να τις στηρίξει να του την ανταποδώσουν; Και μας λέτε για περιρρέουσα ατμόσφαιρα. Να τα πείτε στις μικρομεσαίες επιχειρήσεις. Να τα πείτε στους ανθρώπους που βλέπουν ότι ξανανεβαίνουν τα ζητήματα των κόκκινων δανείων. Ποια περιρρέουσα ατμόσφαιρα; Η καθημερινή ζωή του ελληνικού λαού είναι.

Είπατε ότι το 2014 μαζί ψηφίσαμε τον αναβαλλόμενο φόρο. Ναι, μαζί. Αλλά εμείς έχουμε ενσυναίσθηση. Το 2014 μαζί ψηφίσαμε και την Golden Visa. Αλλά το 2019 όταν έπρεπε να αυξήσουμε τη Golden Visa στα ακίνητα και να μειώσουμε την επένδυση, εσείς κρατήσατε 400.000 ευρώ στην επένδυση, αλλά 250.000 ευρώ στα ακίνητα. Αντί, λοιπόν, να προωθήσουμε την επενδυτική βίζα για να έρθουν ξένα χρήματα από τρίτες χώρες σε παραγωγικές επενδύσεις, με την αβελτηρία σας δώσατε κίνητρα και πήγανε στα ακίνητα. Γι’ αυτό έχει δημιουργηθεί ένα τεράστιο ζήτημα που προσπαθούμε να σας το δώσουμε να το καταλάβετε και εσείς βρίσκετε επιχειρήματα για να μην πάρετε αποφάσεις.

Είπατε, επίσης, ότι «μα, δεν μπορούμε να εκπλήξουμε δυσάρεστα τους επενδυτές». Ξέρατε όμως να εκπλήξετε δυσάρεστα χιλιάδες Έλληνες πολίτες ελεύθερους επαγγελματίες όταν πήγατε πριν τις εκλογές και λέγατε ότι «εμείς που λέμε το 5% στα μερίσματα να γίνει 10% για ανθρώπους που βγάζουν 100.000, 200.000, 300.000 μερίσματα είναι φορομπηχτική πολιτική», δεν είπατε καμμία κουβέντα για ελεύθερους επαγγελματίες και ήρθατε μετά τις εκλογές να ορίσετε οριζόντιο χαράτσι. Και έχετε και επιχείρημα. Λέτε «δεν το διεκδικεί κάποιος ότι έχουμε κάνει λάθος». Αλλά δεν λέτε την άλλη πλευρά του νομίσματος. Ότι χιλιάδες ελεύθεροι επαγγελματίες που φοροαποφεύγουν εκατοντάδες χιλιάδες ευρώ βρήκαν ευκαιρία με την πολιτική σας για να μην έχουν ποτέ έλεγχο. Αυτές είναι οι μεγάλες φορολογικές αδικίες.

Πάμε στον λαϊκισμό και την ενσυναίσθηση. Εσείς, κύριε Χατζηδάκη, ο Υπουργός Ανάπτυξης από τον Ιανουάριο του 2009 μέχρι τον Οκτώβριο του 2009 που στα χέρια σας χρεοκοπούσε η Ελλάδα μιλάτε σε μας για αγορές και ενσυναίσθηση; Ε, λίγο ντροπή.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Επίσης, δεν έχουμε εμείς παραγωγική πολιτική όταν σας προτείναμε από το 2020 τροπολογία που έλεγε «αφαιρέστε τους γιατρούς, ας έχουν αυτοτελή φορολόγηση στις εφημερίες τους» και το αρνηθήκατε κατ’ επανάληψη και σήμερα το έχετε στο νομοσχέδιο; Και τότε μας λέγατε ότι ήταν λαϊκισμός. Όταν σας λέγαμε αφαιρέστε από το χαράτσι τους κατοίκους που μένουν σε κωμοπόλεις μέχρι χίλιους πεντακόσιους κατοίκους και το κάνετε σήμερα, είναι κι αυτό λαϊκισμός;

Για να κλείσουμε, λοιπόν, το θέμα του λαϊκισμού τα πράγματα είναι πάρα πολύ απλά. Κρίνεται ο καθένας από το αποτύπωμα της πολιτικής του. Το αποτύπωμα της πολιτικής σας τότε -και εννοώ το 2009- ήταν η χώρα στα όρια της χρεοκοπίας. Το αποτύπωμα της πολιτικής σας σήμερα το 2024 είναι ο λαός που κυβερνάται να έχει τη δεύτερη μικρότερη αγοραστική δύναμη στις 27 ευρωπαϊκές χώρες.

Και για να κλείσουμε το θέμα της Golden Visa εγώ θα σας πω κάτι πολύ απλό. Δεν είναι αναδρομική η ισχύς. Ενημερώνεις κάποιον στην πενταετία που ανανεώνει τη βίζα του «θέλεις να την ανανεώσεις; Δεν μπορεί το ακίνητο που αγόρασες να μπει σε βραχυχρόνια μίσθωση». Και να σας πω γιατί είναι δίκαιο και λογικό. Τι καταφέρατε; Όσοι αγόρασαν ακίνητα το 2024 δεν μπορούν να τα βάλουν σε βραχυχρόνια. Όσοι αγόρασαν πριν το 2024 μπορούν. Αυτό είναι δίκαιο; Είναι σωστό; Εμείς τι λέμε; Δεν τους εκπλήσσουμε. Λέμε «όταν θα ανανεώσετε στην πενταετία τη βίζα σας τότε θα γνωρίζετε ότι από δω και πέρα χωρίς να διαταράσσουμε την επένδυσή σας, για να μην έχουμε δύο ταχυτήτων επενδυτές, θα έχετε ή ιδιοκατοίκηση ή μακροχρόνια μίσθωση». Τόσο απλά είναι τα πράγματα. Αλλά εσείς εμμονικά «όχι σε όλα» για να μη φανεί ότι το ΠΑΣΟΚ έχει δίκιο στην κριτική επί της πολιτική σας που επέφερε -και αυτή μεταξύ άλλων- τεράστια αύξηση των ενοικίων τα τελευταία τέσσερα χρόνια της τάξης του 50%.

Ευχαριστούμε πολύ τον Πρόεδρο του ΠΑΣΟΚ.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Σύντομα, κύριε Υπουργέ. Έχετε μιλήσει πάρα πολύ.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Ανδρουλάκη, εγώ μίλησα για ένα αρνητικό κλίμα για τις τράπεζες, πράγματι, το οποίο χειροτερεύει. Το είπα ξεκάθαρα. Το χειροτερεύουν απαράδεκτες πρακτικές εκ μέρους των τραπεζών και γι’ αυτόν τον λόγο μίλησα για πολιτικές που υιοθετήσαμε τους τελευταίους δεκαέξι-δεκαεπτά μήνες και για πολιτικές που θα υιοθετήσουμε και μάλιστα σύντομα. Και επειδή θα είναι σύντομα θα σας παρακαλούσα όλους να μην έχετε και τόσο πολύ λυμένο το ζωνάρι σας για καυγά. Θα πρέπει πρώτα να δείτε τις πρωτοβουλίες της Κυβέρνησης και μετά να συνεχίζετε στο ίδιο λαϊκίστικο μοτίβο. Πρώτη παρατήρηση.

Δεύτερη παρατήρηση. Ό,τι και να πείτε για τη Golden Visa δεν πρέπει να ξεχνάμε κάτι όλοι οι Έλληνες πολίτες. Είναι το 7% των αγοραπωλησιών που έχουν γίνει στα ακίνητα τα τελευταία χρόνια. Το 93% κάποιος πρέπει να το κοιτάξει επίσης, διότι εκεί είναι το πρόβλημα ακόμα πιο σοβαρό.

Για τους ελεύθερους επαγγελματίες ειλικρινά δεν έχω καταλάβει ποια είναι η θέση του ΠΑΣΟΚ. Φάνηκε και από την τοποθέτησή σας. Από τη μια λέτε ότι τους επιβαρύνουμε και από την άλλη ότι τους διευκολύνουμε με το σύστημα το οποίο υιοθετήσαμε να πληρώνουν λιγότερους φόρους. Εν πάση περιπτώσει, υιοθετήσαμε σύστημα το οποίο με παραλλαγές υπάρχει σε χώρες όπως η Γαλλία και η Ιταλία και έχουν τη δυνατότητα να το αμφισβητούν. Και πάντως χάρη σ’ αυτό το σύστημα για πρώτη φορά μετά από πολλές δεκαετίες ο μέσος μισθωτός πληρώνει λίγο λιγότερους φόρους από τον μέσο ελεύθερο επαγγελματία. Δεν ξέρω αν το ΠΑΣΟΚ επιθυμεί το αντίθετο. Θα είχατε κάθε δικαίωμα να το λέτε αλλά να το πείτε ξεκάθαρα να ξέρουμε ποια είναι η στάση σας. Διότι στο τέλος της ημέρας κρινόμαστε όλοι για τη στάση μας, για τις τοποθετήσεις μας ή για τις μη τοποθετήσεις μας. Και εδώ δεν έχω καταλάβει το ΠΑΣΟΚ που τόσο πολύ ξιφουλκεί, τι πραγματικά πιστεύει. Πιστεύετε ότι οι μισθωτοί πρέπει να είναι μονίμως τα υποζύγια και οι συνταξιούχοι; Πείτε το.

Και προχωρώ, περαιτέρω, σε μια άλλη παρατήρηση. Πάλι, είπατε «η Ελλάδα είναι η τελευταία χώρα αξιοθρήνητη» και ούτω καθ’ εξής.

Κοιτάξτε, δεν ισχυριστήκαμε ότι έχουμε γίνει Λουξεμβούργο ούτε Νορβηγία. Βρήκαμε, όμως, μια οικονομία σε τραγική κατάσταση. Η χώρα έχει ανέβει, όχι μόνο λόγω των προσπαθειών και της πολιτικής της Κυβέρνησης, λόγω των προσπαθειών των Ελλήνων επιχειρηματιών, των εργαζομένων, της ελληνικής κοινωνίας…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώστε.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Σε μια χώρα 10,5 εκατομμυρίων, μισό εκατομμύριο συμπολίτες μας, που δεν είχαν μεροκάματο στο σπίτι τους το 2019, τώρα εργάζονται. Έχουμε τον ταχύτερο ρυθμό αύξησης των επενδύσεων στην Ευρωπαϊκή Ένωση, τον ταχύτερο ρυθμό αύξησης των εξαγωγών και μέσα σε μια δύσκολη περίοδο η Ελλάδα είναι στις δέκα κορυφαίες χώρες από πλευράς τουρισμού, παγκοσμίως.

Επομένως, κάποια στιγμή να δούμε και τις θετικές πλευρές, όχι της πολιτικής της Κυβέρνησης, αλλά να δούμε τις θετικές πλευρές της πατρίδας μας και των επιτευγμάτων της πατρίδας μας.

Και ένα μικρό υστερόγραφο. Θυμηθήκατε το 2008 και το 2009 και είπατε ότι το 2009 ήμουν Υπουργός Ανάπτυξης. Θα σας πω τρία χρόνια μετά, στην Κυβέρνηση Σαμαρά - Βενιζέλου. Πάλι Υπουργός Ανάπτυξης ήμουν, με δική σας συναίνεση, με ό,τι σημαίνει αυτό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πάρα πολύ.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Βασίλειος Βιλιάρδος):** Σύντομα, σας παρακαλώ. Περιμένουν οι Βουλευτές.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Σύντομα, για να κλείσουμε. Το γνωστό επιχείρημα του 793. Θέλω να μου πείτε μία Golden Visa στη Φλώρινα, στην Ξάνθη, στη Δράμα και σε εκατοντάδες άλλες πόλεις της χώρας. Το 7% που λέτε, είναι τεράστιο γιατί βαρύνει την Αττική, τη Θεσσαλονίκη και συγκεκριμένα νησιά. Γιατί δεν το αποδέχεστε, λοιπόν, ότι αυτή η πολιτική δεν είναι 7%, αλλά είναι πολλαπλάσια στα δύο μεγάλα αστικά συγκροτήματα της χώρας και συνεχίζετε να παίζετε με τη νοημοσύνη μας;

Δεύτερο θέμα, η επιβάρυνση. Μα, προφανέστατα, για τους μικρούς μιλάμε, διότι οι μεγάλοι χρησιμοποιούν την πολιτική σας στη φορολόγηση των ελεύθερων επαγγελματιών για να μην ελεγχθούν. Υπάρχουν πάρα πολλοί από αυτούς που προτιμούν να δώσουν κάτι μικρό, ένα μικρό χαράτσι οριζόντιο που βαρύνει τους μικρούς, αλλά γι’ αυτούς είναι ευλογία διότι θα αποφύγουν τον έλεγχο.

Τόσο απλά είναι αυτά που λέμε. Δεν θέλετε να καταλάβετε;

Και κάτι τελευταίο: Η Νορβηγία δεν είναι Ευρωπαϊκή Ένωση. Το Λουξεμβούργο είναι. Μέχρι, λοιπόν, την εικοστή έκτη θέση, είναι είκοσι πέντε χώρες. Θα μετρήσετε, λοιπόν, τις είκοσι πέντε χώρες μαζί με το Λουξεμβούργο θα φθάσετε στην εικοστή έκτη αγοραστική δύναμη που είναι η Ελλάδα και στην τελευταία θα συναντήσετε τη γειτονική μας Βουλγαρία.

Συγχαρητήρια για τα μαθήματα οικονομικής γεωγραφίας, κύριε Χατζηδάκη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο του ΠΑΣΟΚ.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, δεν γίνεται αυτή η δουλειά, έχετε μιλήσει πάρα πολλή ώρα. Σεβαστείτε λίγο τους Βουλευτές, κύριε Υπουργέ.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Τυχαίνει να εκπροσωπώ την Κυβέρνηση. Για μία στιγμή, δώστε μου τον λόγο.

(Θόρυβος - διαμαρτυρίες)

**ΠΡΟΕΔΡΕΥΩΝ (Βασίλειος Βιλιάρδος):** Σεβαστείτε λίγο τους Βουλευτές, που περιμένουν τόση ώρα.

Ορίστε, πολύ σύντομα.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, η Βουλή δεν είναι ΙΧ του κ. Χατζηδάκη.

**ΠΡΟΕΔΡΕΥΩΝ (Βασίλειος Βιλιάρδος):** Έχετε δίκιο, το είπα.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Θα μιλήσετε, κύριε συνάδελφε. Έχετε μιλήσει ήδη δύο φορές.

Λοιπόν, ακούστε: ο κατώτατος μισθός, λαμβάνοντας υπ’ όψιν και την αγοραστική θέση στην Ευρωπαϊκή Ένωση, στους είκοσι δύο που έχουν κατώτατο μισθό, είναι στη δωδέκατη θέση…

**ΕΥΚΛΕΙΔΗΣ ΤΣΑΚΑΛΩΤΟΣ:** Για το κατά κεφαλήν εισόδημα σας λέει ο άνθρωπος.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Στην πραγματική κατανάλωση κατά κεφαλήν, με βάση τα επίσημα στοιχεία, η Ελλάδα είναι στην εικοστή πρώτη θέση, δηλαδή είναι πάνω από επτά χώρες της Ευρωπαϊκής Ένωσης.

Από εκεί και πέρα, η χώρα μας βρίσκεται σταθερά στις πρώτες θέσεις του ρυθμού αύξησης του πραγματικού ΑΕΠ και γι’ αυτόν τον λόγο στην τριετία 2023, 2024, 2025 θα συγκλίνουμε με τον μέσο ευρωπαϊκό όρο κατά 5 περίπου -4,5- ποσοστιαίες μονάδες και αυτό είναι το βασικό ζητούμενο.

Δεν ισχυριστήκαμε ποτέ ότι μπορεί κάποιος -εμείς πάντως όχι- να πετύχει κάποιον οικονομικό διακτινισμό. Δεν ισχυριστήκαμε ποτέ ότι εξαφανίστηκαν τα προβλήματα. Αλλά, αυτή η στάση του μηδενισμού, του να θεωρείτε ότι είναι κάτι τριτευούσης σημασίας το ότι έχει πετύχει μια χώρα -σας είπα 10,5 εκατομμυρίων- μέσα σε πέντε χρόνια να δημιουργήσει πεντακόσιες χιλιάδες νέες θέσεις εργασίας, ε, με συγχωρείτε, δεν είναι αντιπολίτευση. Ξεπερνάει κάθε όριο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κάποια στιγμή, λοιπόν, καταλαβαίνω την ανάγκη σας να υπογραμμίσετε την παρουσία σας και ως κόμμα, τώρα που από διάφορες τυχαίες εξελίξεις, γίνατε κόμμα Αξιωματικής Αντιπολίτευσης. Αλλά η τύχη δεν θα σας βοηθά πάντα. Πρέπει να βοηθήσετε και εσείς τον εαυτό σας και με αυτές τις πολιτικές -νομίζω- θυμίζετε ότι το ΠΑΣΟΚ παραμένει σκιά του παλιού του εαυτού.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Γιαννούλη, έχετε ζητήσει τον λόγο για μια παρέμβαση, αλλά επιτρέψτε μου να πω κάτι προηγουμένως, επειδή ρωτάνε πολλοί συνάδελφοι. Η συνεδρίαση σήμερα θα τελειώσει μέχρι τον ομιλητή νούμερο 49 και θα συνεχιστεί αύριο στις 10.00΄, όπου κανονικά θα μιλήσουν οι υπόλοιποι και η ψηφοφορία θα γίνει μετά. Το νομοσχέδιο του Υπουργείου Εργασίας θα ξεκινήσει στις 14.00΄.

**ΓΕΩΡΓΙΟΣ ΚΩΤΣΟΣ:** Κύριε Πρόεδρε, να θυμίσω ότι με απόφαση της Διάσκεψης των Προέδρων είχαμε συμφωνήσει να μιλούν τρεις Βουλευτές όταν τελειώνει ο Υπουργός πριν πάμε…

**ΠΡΟΕΔΡΕΥΩΝ (Βασίλειος Βιλιάρδος):** Στον Υπουργό να το πείτε, γιατί ο Υπουργός πήρε όλον τον χρόνο. Σας παρακαλώ.

(Θόρυβος - διαμαρτυρίες)

Έχετε δίκιο. Το είπα. Ο Υπουργός πήρε όλον τον χρόνο, δεν μπορούσα να το περιμένω. Έχουν ζητήσει τον λόγο για παρέμβαση, όχι για ομιλία. Σε αυτό που λέτε έχετε δίκιο όταν αφορά την ομιλία. Αυτή είναι παρέμβαση και δικαιούνται να κάνουν παρέμβαση και το ξέρετε. Έχουν ζητήσει να παρέμβουν ο κ. Γιαννούλης και ο κ. Τσακαλώτος.

Ορίστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Έχετε απόλυτο δίκιο. Θα περιοριστώ σε ένα λεπτό, γιατί θεωρώ ότι αυτή η Αίθουσα δεν είναι ιδιωτική αίθουσα της ματαιοδοξίας μου. Δεν είναι ΙΧ! Ανήκει στους Βουλευτές.

Θέλω να σας θυμίσω ότι ο Πρόεδρος της Αξιωματικής Αντιπολίτευσης μίλησε δεκαεπτά λεπτά και ο Υπουργός, περί όλων και περί ανέμων και υδάτων, είκοσι πέντε λεπτά.

Με συγχωρείτε πάρα πολύ! Ζητώ «συγγνώμη» και από τον συνάδελφο, αλλά οι ευθύνες ανήκουν στα κυβερνητικά έδρανα.

Κύριε Πρόεδρε, θα πάρω τον λόγο, για ένα λεπτό.

Ευχαριστώ πολύ, κύριε Χατζηδάκη, που μέσω της παρέμβασης του ΠΑΣΟΚ παραδεχθήκατε, για πρώτη φορά δημοσίως, ότι η μόνη σας πολιτική και κύρια έγνοια είναι τα κέρδη όσων επενδύουν στις διαδικασίες που έχετε εφεύρει για να απομειώνετε την αξία των δημοσίων οικονομικών. Ενδιαφέρεστε περισσότερο για τους επενδυτές και τα κέρδη τους και όχι για τους πολίτες και την κοινωνία!

Χρησιμοποιώ φράσεις σας. Σας ρώτησαν νωρίτερα, πριν την παρέμβαση για τις τροπολογίες του κ. Ανδρουλάκη, για τις υπερχρεώσεις που ξεπερνούν κάθε λογική και είπατε «τώρα συζητάμε για το νομοσχέδιο».

Προϊούσης της συζήτησης, μας αποκαλύψατε ότι έχετε ήδη παρέμβει. «Τα «μπινελίκια» δεν έχουν πιάσει. Κάντε μια συναλλαγή τώρα με κάποιο συγγενικό σας πρόσωπο, να δείτε ότι μόνο μειώσεις δεν έχουν γίνει».

Επίσης -και κλείνω, κύριε Πρόεδρε- χρησιμοποιείτε τις φράσεις: «Θα χρησιμοποιήσουμε στο μέλλον», «παραινέσεις», «φροντίδα», «συμβολή» και «ανταγωνισμός». Σιγά μην προσθέσετε και «Προδέρμ»! Μα, σοβαρολογείτε; Παραινέσεις και φροντίδα, την ώρα που καταληστεύεται η ελληνική κοινωνία από την πλέον ευνοημένη επιχειρηματική ομάδα, που είναι οι τραπεζίτες και όχι μόνο οι τράπεζες και οι μέτοχοι!

Σας ρωτώ, με πολύ σεβασμό στο αξίωμά σας: Ζούμε στην ίδια χώρα; Γιατί αν για εσάς όλα αυτά που περιγράφετε είναι «λαϊκισμός», με συγχωρείτε πάρα πολύ, η ανερμάτιστη στάση της Κυβέρνησης -και της δικής σας προσωπικά- είναι πολιτικός κανιβαλισμός και πολιτική εξαπάτηση. Αποδίδετε μέσα σε μία γενικότητα του λαϊκισμού ό,τι έχει σχέση με αδράνεια, αναποτελεσματικότητα, μικροψυχία και έλλειψη αντίληψης, να ακούτε και όχι μόνο να πράττετε, όπως με την τεκμαρτή φορολογία.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε κι εμείς.

Καλείται στο Βήμα ο κ. Αριστοτέλης Σπάνιας, Βουλευτής της Νέας Δημοκρατίας και μετά ακολουθούν ο κ. Κωτσός, ο κ. Ακτύπης, ο κ. Πασχαλίδης και μετά ο Κοινοβουλευτικός Εκπρόσωπος των Σπαρτιατών.

Ζητώ ξανά «συγγνώμη», αλλά δεν μπορούσα να προβλέψω ότι θα συμβούν όλα αυτά.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, πάντως, έχω την εντύπωση -οι συνάδελφοι είναι πιο παλιοί από εμένα- ότι όταν ανακοινώνεται κάποιος Βουλευτής, πρέπει τουλάχιστον να υπάρχει η στοιχειώδης ευγένεια και να τον αφήνετε να μιλάει. Ο κ. Ανδρουλάκης δεν θα είχε αντίρρηση, νομίζω.

**ΠΡΟΕΔΡΕΥΩΝ (Βασίλειος Βιλιάρδος):** Έχετε δίκιο. Ο κ. Ανδρουλάκης είχε ειδοποιήσει. Δεν είδαμε την παρέμβαση της κ. Καραγεωργοπούλου και γι’ αυτό έγινε όλη αυτή η διαδικασία.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Αυτό είναι ένα θέμα, το οποίο είναι δικό σας, όχι δικό μου.

**ΠΡΟΕΔΡΕΥΩΝ (Βασίλειος Βιλιάρδος):** Έχετε δίκιο. Είναι δικό μου το λάθος που δεν είδα ότι ήθελε να παρέμβει η κ. Καραγεωργοπούλου.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Να συνεχίσουμε, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, πρώτα απ’ όλα να εκφράσω τα συλλυπητήριά μου στις οικογένειες των θυμάτων, καθώς επίσης και τη συμπαράστασή μου σε όλους αυτούς οι οποίοι δέχτηκαν την κακοκαιρία που πριν λίγο καιρό είχε περάσει και τα δικά μας σπίτια.

Συζητούμε το σχέδιο νόμου του Υπουργείου Οικονομικών στο οποίο να γίνονται όλες εκείνες οι παρεμβάσεις που οδηγούν στον εκσυγχρονισμό της φορολογικής νομοθεσίας. Αναλύεται το πλαίσιο υποβολής των φορολογικών δηλώσεων, οι εκπτώσεις για τους συνεπείς, οι κυρώσεις για τους κρατικούς λειτουργούς και εταιρείες που θα καθυστερήσουν στη διαβίβαση στοιχείων στην ΑΑΔΕ.

Περιγράφονται τα κίνητρα για συγχωνεύσεις και εξαγορές επιχειρήσεων, ενισχύεται η καινοτομία, οι νεοφυείς επιχειρήσεις, όπως και η επιστημονική και η τεχνολογική έρευνα με τη θέσπιση νέων ορίων δαπανών που εκπίπτουν και την ανάπτυξη και την καινοτομία των επιχειρήσεων και των επενδυτών.

Αλλάζει το διοικητικό μοντέλο της ΑΑΔΕ. Στο σχέδιο νόμου περιγράφονται οι δώδεκα μειώσεις φόρων για το 2025. Προβλέπεται η μείωση κατά μία ποσοστιαία μονάδα των ασφαλιστικών εισφορών. Κατάργηση του τέλους επιτηδεύματος για όλα τα φυσικά πρόσωπα. Απαλλαγή φόρου εισοδήματος τρία έτη για ακίνητα που ήταν κενά ή έχουν διατεθεί για βραχυχρόνια μίσθωση και τώρα θα διατεθούν για μακροχρόνια. Απαλλαγή από τον φόρο ασφαλίστρων 15% των συμβολαίων υγείας για παιδιά έως δεκαοκτώ ετών. Διπλάσια μείωση του ΕΝΦΙΑ από το 2025 για κατοικίες φυσικών προσώπων ως 500.000 ευρώ που είναι ασφαλισμένες για φυσικές καταστροφές. Κατάργηση τέλους σταθερής τηλεφωνίας για συνδέσεις με οπτική ίνα. Οι εφημερίες των ιατρών φορολογούνται με 22%. Φοροαπαλλαγή οικειοθελών παροχών από επιχειρήσεις για νέους γονείς. Κίνητρα για συγχωνεύσεις και εξαγορές επιχειρήσεων. Μειώνεται ο φόρος χαρτοσήμου σε μια σειρά από συναλλαγές. Μονιμοποιήθηκε η επιστροφή φόρου στο αγροτικό πετρέλαιο. Παράταση της αναστολής της επιβολής φόρου υπεραξίας από τη μεταβίβαση ακινήτων έως 31-12-2026. Μείωση 50% του ελάχιστου ποσού καθαρού εισοδήματος για ελεύθερους επαγγελματίες που δραστηριοποιούνται και η κατοικία τους είναι σε κοινότητες κάτω των χιλίων πεντακοσίων κατοίκων. Δίνεται έκτακτη οικονομική ενίσχυση σε συνταξιούχους με προσωπική διαφορά άνω των 10 ευρώ και στις ευάλωτες κοινωνικές ομάδες έως 31-12-2024. Αύξηση της ειδικής αποζημίωσης νυκτερινής απασχόλησης 20% των ενστόλων από 1-1-2025. Απαλλαγή ΦΠΑ των νέων οικοδομών και για το 2025. Διατηρητέα κτήρια αξίας έως 400.000 ευρώ έχουν μόνιμη απαλλαγή από τον ΕΝΦΙΑ. Αύξηση μισθολογίου των σπουδαστών των σχολών Ενόπλων Δυνάμεων ώστε να εξισωθεί με αυτό των σχολών Σωμάτων Ασφαλείας. Απαλλαγή φόρου εισοδήματος για τις οφειλές που διαγράφηκαν μερικώς ή ολικώς στο πλαίσιο εξωδικαστικού συμβιβασμού από 1-1-2024 και μετά.

Προβλέπεται σε πρόσωπα αλληλεγγύως ευθυνόμενα που είχαν οφειλές να ενεργοποιηθεί η απολεσθείσα ρύθμιση και να ξεχρεωθεί το χρέος υπό τους όρους της τότε ρύθμισης.

Κατατίθεται δεύτερος συμπληρωματικός προϋπολογισμός 400 εκατομμυρίων ευρώ χωρίς δημοσιονομικό κίνδυνο για τη χώρα για τη χρηματοδότηση υποδομών και έργων που βρίσκονται σε εξέλιξη, 100 εκατομμύρια για την υλοποίηση του έργων του Εθνικού Προγράμματος Ανάπτυξης και 300 εκατομμύρια για έργα ΕΣΠΑ 2014-2020.

Καθορίζεται από 15 Μαρτίου έως 15 Ιουλίου κάθε έτους η υποβολή των φορολογικών δηλώσεων. Προβλέπονται συγκεκριμένες συνθήκες για έκπτωση οι οποίες περιγράφονται. Θεσπίζονται κυρώσεις στους διοικητές οργανισμών, υπηρεσιακούς, γραμματείς του δημοσίου, γενικούς γραμματείς δήμων και στους υπευθύνους μισθοδοσίας για καθυστερήσεις στην αποστολή δεδομένων απαραίτητα για τη συμπλήρωση των φορολογικών δηλώσεων. Δημιουργείται στην ΑΑΔΕ ηλεκτρονικό μητρώο υπόχρεων υποβολής ετήσιου αρχείου εισοδημάτων και την υποβολή των δηλώσεων όπου μέσω αυτού θα της διαβιβάζονται όλα τα στοιχεία για την προσυμπλήρωση και υποβολή των φορολογικών δηλώσεων. Από 16 Ιανουαρίου έως 28 Φεβρουαρίου τα δεδομένα θα διαβιβάζονται. Σε αντίθετη περίπτωση προβλέπεται πρόστιμο σε πρόσωπα του δημοσίου τομέα, αλλά και αυτών των τραπεζών που είναι υπόχρεα σε διαβίβαση στοιχείων.

Στις περιπτώσεις επιχειρήσεων μικρής κλίμακας μειώνεται το ελάχιστο όριο εταιρικού κεφαλαίου της νέας εταιρείας που προκύπτει σε 100.000 από 125.000, με φοροαπαλλαγή 30% επί των κερδών. Από 1-1-2015 χορηγείται ειδική άδεια παραμονής για επενδύσεις 250.000 ευρώ σε startup επιχειρήσεις, αν δημιουργηθούν βέβαια δύο θέσεις εργασίες στο πρώτο έτος και ο συνολικός αριθμός θέσεων διατηρηθεί για πέντε έτη. Εκπτώσεις που εκπίπτουν 200% για δαπάνες επιστημονικής και τεχνολογικής έρευνας που μπορούν να φτάσουν και πολύ υψηλότερα σε έργα συνεργασιών με startup ή με ερευνητικά κέντρα και μικρομεσαίες επιχειρήσεις έντασης γνώσης. Ενισχύονται τα φορολογικά κίνητρα για επιχειρηματικούς αγγέλους που επενδύουν σε νεοφυείς επιχειρήσεις.

Στην ΑΑΔΕ ανακατανέμονται οι αρμοδιότητες μεταξύ διοικητού και Δ.Σ.. Δημιουργούνται τρεις θέσεις Υποδιοικητών για να επικουρούν το έργο του Διευθυντή σε βασικούς τομείς.

Απαλλαγή φιλοδωρημάτων 300 ευρώ τον μήνα από φόρους και στο σύνολό τους από ασφαλιστικές εισφορές.

Οι επιχειρήσεις με ακαθάριστα έσοδα από 500.000 ευρώ ασφαλίζονται υποχρεωτικά για φυσικές καταστροφές με βάση την τρέχουσα εμπορική τους αξία.

Θεσπίζονται, τέλος, ανθεκτικότητας σε τουριστικά καταλύματα ανά ημερήσια χρήση και δωμάτιο ή διαμέρισμα το οποίο θα διατίθεται για δαπάνες πρόληψης και αποκατάστασης των φυσικών καταστροφών και επιβολή τέλους κρουαζιέρας, τα έσοδα του οποίου θα διατίθενται στους δήμους που βρίσκονται οι λιμένες και στο Υπουργείο Ναυτιλίας και Τουρισμού.

Για το πρόβλημα έλλειψης κατοικίας και αύξηση του κόστους αυτής η Κυβέρνηση προχωρά μέσω προγραμμάτων σε συγκεκριμένα μέτρα όπως παρεμβαίνει στοχευμένα και στις περιοχές με μεγάλο πρόβλημα.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη κάνει πράξη μια ακόμα δέσμευσή της επιστρέφοντας ένα σημαντικό κομμάτι των εσόδων της στους πολίτες. Αυτό είναι αποτέλεσμα της αντιμετώπισης της φοροδιαφυγής, του εκσυγχρονισμού της φορολογικής μας νομοθεσίας, της οργάνωσης της ΑΑΔΕ, την πολιτική ενίσχυσης με φορολογικά κίνητρα επιχειρήσεων που επενδύουν στην έρευνα και την καινοτομία και συγκεκριμένων πολιτικών που θωρακίζουν την ελληνική οικονομία απέναντι στην κλιματική αλλαγή.

Η Ελλάδα, κυρίες και κύριοι συνάδελφοι, αλλάζει και παίρνει τη θέση που της αξίζει. Γίνεται ένα ισχυρό σύγχρονο κράτος ακολουθώντας μια ανοδική πορεία με σταθερά βήματα στην ανάπτυξη και στην οικονομία, με επίκεντρο πάντα τον Έλληνα πολίτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπάνια.

Μια ανακοίνωση προς στο Σώμα. Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας και Κοινωνικής Ασφάλισης «Ενσωμάτωση της Οδηγίας (Ε.Ε.) 2022/2041 του Ευρωπαϊκού Κοινοβουλίου και του Συμβουλίου της 19ης Οκτωβρίου του 2022 για επαρκείς κατώτατους μισθούς στην Ευρωπαϊκή Ένωση - Αναπροσαρμογή μισθών προσωπικού δημόσιου τομέα - Ρυθμίσεις για τον καθορισμό του κατώτατου μισθού για τα έτη 2025, 2026 και 2027».

Τον λόγο τώρα έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, Παγκόσμια Ημέρα των Ατόμων με Αναπηρία σήμερα και αν μη τι άλλο είναι ηθική υποχρέωση όλων μας να βρισκόμαστε στο πλευρό τους, να τους στηρίζουμε και να διαμορφώνουμε ένα περιβάλλον φιλικό, όπου θα μπορούν να αναπτύξουν τις δεξιότητές τους, αλλά και τις θελήσεις τους. Εξάλλου, το επίπεδο πολιτισμού μιας χώρας, ενός λαού φαίνεται από το πώς συμπεριφέρεται στους αδύναμους συμπολίτες του.

Παράλληλα, να σημειώσω ότι η καρδιά και το μυαλό μας βρίσκεται κοντά σε εκείνους που επλήγησαν από την τελευταία θεομηνία. Ιδιαίτερα εμείς οι Θεσσαλοί, οι Καρδιτσιώτες, που το έχουμε βιώσει στο μεδούλι μας δύο φορές μέσα σε τρία χρόνια με τον «Ιανό» το 2020 με τον «Ντάνιελ» το 2023, καταλαβαίνουμε πολύ καλά και το μέγεθος της ζημιάς, αλλά κυρίως την επίπτωση στην ψυχολογία αυτών των ανθρώπων.

Θα ήθελα, όμως, να τους διαβεβαιώσω, με βάση τα όσα συνέβησαν και στην πατρίδα μας, τη Θεσσαλία, ότι η Κυβέρνηση θα είναι κοντά τους γρήγορα, αποτελεσματικά και ουσιαστικά για να απαλύνει το μέγεθος της ζημιάς. Εξάλλου, δεν είναι τυχαίο που σε πρόσφατο νόμο θεσπίσαμε στο Αναπτυξιακό Πρόγραμμα Δημοσίων Επενδύσεων ειδικό διακριτό λογαριασμό για την αντιμετώπιση των φυσικών καταστροφών. Και γιατί αυτό; Γιατί απ’ ό,τι διαφαίνεται έχουμε μπει σε μία περίοδο που αυτού του είδους τα φαινόμενα θα μας επισκέπτονται όλο και πιο τακτικά, όλο και πιο συχνά και οφείλουμε να είμαστε προετοιμασμένοι και έτοιμοι να τα αντιμετωπίσουμε.

Θα ήθελα να ξεκινήσω με μία παρατήρηση αναφορικά με όσα ανέφερε ο Αρχηγός της Αξιωματικής Αντιπολίτευσης πλέον, ο Πρόεδρος του ΠΑΣΟΚ. Υποστήριξε ότι η αύξηση των εσόδων του δημοσίου προέρχεται από την υπερφορολόγηση και από τους αυξημένους συντελεστές του ΦΠΑ και βεβαίως, είναι γνωστό ότι έχει καταθέσει πρόταση για μείωση κατά δύο ποσοστιαίες μονάδες του ΦΠΑ.

Κατ’ αρχάς να αναγνωρίσουμε το εξής, ότι ο υψηλότερος συντελεστής ΦΠΑ στη χώρα μας εφαρμόζεται στο 37% των καταναλωτικών αγαθών, την ώρα που σε άλλες χώρες ο υψηλότερος συντελεστής ΦΠΑ εφαρμόζεται στο 47% έως 58% των καταναλωτικών αγαθών. Παράλληλα, να σημειώσουμε ότι η αύξηση αυτών των εσόδων δεν προέρχεται ούτε από την υπερφορολόγηση, ούτε από τον συγκεκριμένο λόγο που ανέφερε ο κ. Ανδρουλάκης. Προέρχεται από τον δραματικό περιορισμό της φοροδιαφυγής και της φοροαποφυγής, ιδιαίτερα μετά τη διασύνδεση των POS με τις ταμειακές μηχανές και παράλληλα προέρχεται και από το γεγονός ότι έχει αυξηθεί σε σημαντικό βαθμό η κατανάλωση. Γιατί άραγε αυξήθηκε η κατανάλωση; Γιατί προφανώς αυξήθηκε το διαθέσιμο εισόδημα των συμπολιτών μας. Και πώς αυξήθηκε το διαθέσιμο εισόδημα των συμπολιτών μας; Μέσα από μια σειρά μέτρων που έχει πάρει η Κυβέρνησή μας, όπως είναι οι αυξήσεις μισθών, οι αυξήσεις συντάξεων και παράλληλα οι πάρα πολλές μειώσεις φόρων, πάνω από εξήντα μέχρι σήμερα και άλλες δώδεκα που προβλέπονται στον νέο προϋπολογισμό ξεπερνάμε τις εβδομήντα τόσες μειώσεις φόρων, που είχε ως συνέπεια το διαθέσιμο εισόδημα των συμπολιτών μας να έχει αυξηθεί, να έχει ενισχυθεί, με συνέπεια να μπορούν να καταναλώνουν.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Άκουσα μάλιστα και έναν συνάδελφο να διατείνεται ότι η Νέα Δημοκρατία βρίσκεται στη λάθος πλευρά της ιστορίας. Θα δανειστώ μια φράση που χρησιμοποίησε πιο πριν ο Κοινοβουλευτικός Εκπρόσωπος του ΣΥΡΙΖΑ. Μα, ζούμε στην ίδια χώρα; Αλήθεια πιστεύει κανείς ότι η Νέα Δημοκρατία βρίσκεται στη λάθος πλευρά της ιστορίας, όταν όλες, μα όλες οι μεγάλες της επιλογές έχουν δικαιωθεί διαχρονικά; Από το πού ανήκουμε γεωπολιτικά, από την ένταξη μας στην Ευρωπαϊκή Ένωση, στην ΕΟΚ τότε, που όλο το πολιτικό σύστημα ήταν απέναντι. Αγαπητές και αγαπητοί συνάδελφοι, όπως και τότε έτσι και τώρα ευτυχώς στο τιμόνι της πατρίδας μας βρίσκεται η Νέα Δημοκρατία και ο Κυριάκος Μητσοτάκης.

Ευτυχώς βρίσκεται μια σοβαρή, μια αξιόπιστη, μια στιβαρή Κυβέρνηση που οδηγεί τη χώρα μας προς την αναπτυξιακή προοπτική και προς τη σύγκλιση με τον μέσο όρο της Ευρώπης. Αύξηση του ΑΕΠ, αύξηση του ρυθμού ανάπτυξης, αύξηση των επενδύσεων, μείωση των φόρων, μείωση του χρέους της χώρας μας, αύξηση των θέσεων εργασίας κατά πεντακόσιες χιλιάδες. Είναι μικρές κατακτήσεις; Και βεβαίως κατακόρυφη ενίσχυση της διεθνούς εικόνας της χώρας μας, που πλέον αναγνωρίζεται όχι ως ο φτωχός επαίτης, ο παρίας της Ευρωπαϊκής Ένωσης, αλλά ως ένας αξιόπιστος, σοβαρός εταίρος που τον εμπιστεύονται όχι μόνον οι χώρες της Ευρώπης, αλλά διεθνώς.

Όσον αφορά το νομοσχέδιο, είμαι βέβαιος ότι όλοι σας αντιλαμβάνεστε ότι κινείται προς τη σωστή κατεύθυνση, κάτι που εξάλλου, Υπουργέ, διαφάνηκε κατά τη διάρκεια των επιτροπών. Δεν είχαν και πολλά τα κόμματα της Αντιπολίτευσης να πουν επ’ αυτού. Ε, ας μην ψάχνουμε να βρούμε διαρκώς δικαιολογίες για να καταψηφίζουμε. Νομίζω ότι πρέπει να ξεπεράσουμε αγκυλώσεις και διαχωριστικές γραμμές και όλοι μαζί να συνδράμουμε στο να προχωρήσει η Ελλάδα πιο γρήγορα, πιο αποφασιστικά, πιο ψηλά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Διονύσιος Ακτύπης από τη Νέα Δημοκρατία, μετά είναι η κ. Σκόνδρα, μετά ο κ. Κόντης, ο Κοινοβουλευτικός Εκπρόσωπος και μετά ο κ. Πασχαλίδης.

Έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ερχόμαστε σήμερα στην Ολομέλεια προκειμένου να συζητήσουμε και να ψηφίσουμε ένα ακόμα νομοσχέδιο του Υπουργείου Οικονομικών το οποίο κάνει πράξη τις δεσμεύσεις μας απέναντι στους πολίτες και την κοινωνία, ένα νομοσχέδιο με θετικό κοινωνικό πρόσημο και παρεμβάσεις για τους πολίτες και τις επιχειρήσεις.

Σήμερα, λοιπόν, στο νομοσχέδιο περιλαμβάνονται μεταξύ άλλων δώδεκα μειώσεις φόρων και μέτρα ενίσχυσης του εισοδήματος των πολιτών, συμπληρωματικός προϋπολογισμός για τη χρηματοδότηση σημαντικών υποδομών και έργων που βρίσκονται σε εξέλιξη κατά συνολικά 400 εκατομμύρια ευρώ, φορολογικά κίνητρα για την προώθηση της καινοτομίας, το αφορολόγητο για ποσά έως 300 ευρώ για τα φιλοδωρήματα και η απαλλαγή τους από ασφαλιστικές εισφορές, μείωση των ασφαλιστικών εισφορών, η κατάργηση του τέλους επιτηδεύματος για όλα τα φυσικά πρόσωπα, η διπλάσια μείωση ΕΝΦΙΑ από το 2025 από 10% σε 20% γι’ αυτούς που θα ασφαλίσουν τις επιχειρήσεις και τα σπίτια. Δεν μένουμε, όμως, μόνο εκεί. Προχωρούμε με την αύξηση των συντάξεων όσων δεν έχουν προσωπική διαφορά κατά 2,4%, την έκτακτη οικονομική ενίσχυση ύψους 200 ευρώ έως την 31η Δεκεμβρίου σε ευάλωτες κοινωνικές ομάδες και πάρα πολλά άλλα τα οποία έχει αναφέρει και ο εισηγητής μας και οι συνάδελφοι. Η οικονομία μας πλέον, κύριοι συνάδελφοι, είναι ισχυρή και προστατευμένη.

Επιπρόσθετα, με την περαιτέρω ενίσχυση και ανάπτυξη της οικονομίας με την πάταξη της φοροδιαφυγής και την αύξηση των εσόδων, όποτε οι συνθήκες το επιτρέπουν και χωρίς να θέσουμε σε κίνδυνο τα δημόσια οικονομικά, θα συνεχίσουμε να στηρίζουμε την κοινωνία και τους πολίτες. Τελικά, όμως, φαίνεται πως κάποιοι έχετε αλλεργία σε οτιδήποτε θετικό και αν φέρουμε προς ψήφιση. Γιατί χαλάει το αφήγημα σας, γιατί είναι η Κυβέρνηση του Κυριάκου Μητσοτάκη και της Νέας Δημοκρατίας η οποία μειώνει φόρους, αυξάνει τα εισοδήματα και ενισχύει την οικονομία.

Νομίζετε βέβαια ότι ο ελληνικός λαός ξεχνά τι έγινε τα προηγούμενα χρόνια. Σας διαβεβαιώ πως δεν το ξεχνά. Αλλά το να έρχονται εδώ, να λένε ανακρίβειες και να κουνάνε το δάχτυλο εκείνοι που παίξανε τη χώρα στα ζάρια και επιβάλλανε νέους φόρους φορτώνοντας τους πολίτες επιπλέον φορολογικά μέτρα 7 δισεκατομμύρια ευρώ, πάει πολύ. Πρόκειται για τον απόλυτο λαϊκισμό, για παντελή παραποίηση της πραγματικότητας.

Στο ίδιο μήκος κύματος και η νέα Αξιωματική Αντιπολίτευση. Πριν από τις εκλογές τη μια μέρα μας έλεγε ότι θα αυξήσουν ξανά τη φορολόγηση στις εισφορές, την άλλη για αυξήσεις στα μερίσματα, ενώ την προηγούμενη εβδομάδα ξεκίνησε με μείωση του ΦΠΑ 2%, όταν τους είπαμε ότι δεν βγαίνουν τα νούμερα, ω του θαύματος άλλαξαν ξανά. Μας είπαν ότι τελικά δεν προτείνουν μείωση ΦΠΑ 2%, αλλά 6% στα τρόφιμα και μετά το άλλαξαν ξανά και αυτό. Κάθε μέρα μας λένε κάτι διαφορετικό. Προχειρότητες, λαϊκισμός, μηδενισμός και λεφτόδεντρα.

Κοιτάξτε, αυτά δεν είναι σοβαρά πράγματα. Δεν μπορεί ο καθένας να έρχεται και να λέει ό,τι του αρέσει. Ευτυχώς υπήρξαν οι Υπουργοί, οι Βουλευτές, οι δικοί μας οι οποίοι τους εξήγησαν τι σημαίνει σύμφωνο σταθερότητας, ότι αυτά που προτείνετε, πρέπει να συνοδεύονται από αντίστοιχα ισοδύναμα. Χωρίς μελέτη εξαγγείλατε προτάσεις, για να ακουστεί κάτι ευχάριστο στα αυτιά των πολιτών, ενώ την ίδια ώρα η Κυβέρνηση της Νέας Δημοκρατίας μειώνει στην πράξη τους φόρους. Όσο κι αν ενοχλεί, αυτή είναι η αλήθεια.

Πριν κλείσω, όμως, θέλω να σταθώ σε ένα προσωπικό ζήτημα όσον αφορά το νησί μου, τη Ζάκυνθο. Είμαι ιδιαίτερα ικανοποιημένος γιατί ένας αγώνας και προσωπικών διεκδικήσεων φτάνει στο τέλος του. Αυτά που κάποιοι σχολίαζαν ως κούφια λόγια και αέναες εξαγγελίες, σήμερα παίρνουν σάρκα και οστά και γίνονται πράξη, αποδεικνύοντας ότι με σχέδιο και αποφασιστικότητα διεκδικήσαμε και πετύχαμε να τεθεί στο επίκεντρο η στρατηγική ανάπτυξης της Ζακύνθου.

Το Ναυάγιο ανήκει και επίσημα στην Ζακυνθινή κοινωνία μέσω του Δήμου Ζακύνθου. Με το άρθρο 119 γίνεται η παραχώρηση της χρήσης αιγιαλού παραλίας και θαλάσσιου χώρου της περιοχής Ναυαγίου Ζακύνθου στον Δήμο Ζακύνθου. Στο πλαίσιο αυτό ο Δήμος Ζακύνθου αναλαμβάνει και την εκτέλεση έργων και εργασιών συντήρησης και αποκατάστασης της περιοχής για των έργων εγκαταστάσεων και υποδομής αυτής. Επίσης, καθιερώνεται εισιτήριο εισόδου υπέρ του Δήμου Ζακύνθου και αποτελεί έσοδο που αξιοποιείται υποχρεωτικά για τη χρηματοδότηση έργων που εξυπηρετούν τις υποδομές, αλλά και τις αναπτυξιακές ανάγκες της Ζακύνθου, ενώ ένα ποσοστό 15% του εισιτηρίου θα αποδίδεται από τον Δήμο Ζακύνθου στο Υπουργείο Εθνικής Οικονομίας και στον ΟΦΥΠΕΚΑ.

Σαράντα χρόνια δεν έγινε το παραμικρό. Η Ζάκυνθος μπορούσε να ήταν το πιο πλούσιο νησί. Δυστυχώς δεν μπόρεσε να έχει την ανάπτυξη που είχε, γιατί κανένας δεν ενδιαφέρθηκε για την αξιοποίηση αυτού του παγκοσμίου φήμης τοπόσημου.

Επί σαράντα χρόνια οι εμπλεκόμενοι δεν έκαναν τίποτα. Και να θυμίσω, για να προλάβω, ότι δυστυχώς στο δικό μου νησί οι Βουλευτές οι οποίοι υπήρχαν προέρχονταν από το ΠΑΣΟΚ και από τον ΣΥΡΙΖΑ. Επί σαράντα δύο χρόνια η Νέα Δημοκρατία δεν είχε Βουλευτή. Το 2019 απέκτησε Βουλευτή της Νέας Δημοκρατίας και λύνουμε ένα σημαντικό πρόβλημα με την Κυβέρνηση του Κυριάκου Μητσοτάκη.

Υπήρχαν αβελτηρίες και αστοχίες, αλλά με πίστη, υπομονή και σοβαρότητα φτάσαμε στη σημερινή μέρα, μια μέρα η οποία θα αποδειχθεί ιστορική για την ανάπτυξη της Ζακύνθου και ένα νέο κεφάλαιο για την τοπική οικονομία και τον τουρισμό. Είναι η πρώτη φορά που γίνεται τέτοια προσπάθεια και δίνεται στον δήμο ένα τεράστιο εργαλείο για την αναμόρφωση του νησιού.

Πρέπει και οφείλω να πω και από αυτό εδώ το Βήμα ένα μεγάλο «ευχαριστώ» προσωπικά στον Πρωθυπουργό και τους αρμόδιους Υπουργούς, στον κ. Χατζηδάκη που με πίστεψε πραγματικά ότι πρέπει όντως να προχωρήσουμε και εξασφαλίσαμε μια τεράστια χρηματοδότηση για να διασώσουμε αυτό το Ναυάγιο. Θέλω πραγματικά να τον ευχαριστήσω. Έχω την τύχη να είναι σήμερα εδώ. Θέλω επίσης να ευχαριστήσω τον κ. Παπαθανάση, τον κ. Κοντογεώργη, τον κ. Σκέρτσο που άκουσαν τις προτάσεις μας και στάθηκαν αρωγοί σ’ αυτή την προσπάθεια. Θέλω να πω ένα «ευχαριστώ» και σε όλους τους αρμόδιους της Γενικής Γραμματείας Συντονισμού της Προεδρίας της Κυβέρνησης, στην κ. Δραμαλιώτη η οποία κατάφερε και συντόνισε προσεκτικά όλες τις αναγκαίες διαδικασίες. Θερμές ευχαριστίες στον Δήμο Ζακύνθου για την αγαστή συνεργασία όλο αυτό το διάστημα και φυσικά στο Εθνικό Μετσόβιο Πολυτεχνείο και την αρμόδια ομάδα η οποία μας βοήθησε αφιλοκερδώς και συνέταξε μια πολυσέλιδη και αναλυτική μελέτη υψηλού επιπέδου για την αποκατάσταση της περιοχής.

Θεωρώ ότι στο διάστημα αυτό της ομιλίας μου έπρεπε να τα αναφέρω γιατί για εμάς μπορεί να μην αναφέρθηκε σήμερα στην Ολομέλεια το συγκεκριμένο ζήτημα, αλλά για τον τόπο μου και σαν Βουλευτής είναι ένα πολύ σημαντικό ζήτημα το οποίο νομίζω ότι θα δώσει μια καινούργια ώθηση στο νησί και μια ανάπτυξη την οποία τόσα χρόνια δεν είχαμε.

Κυρίες και κύριοι, όσο κάποιοι θα αναλώνονται στη μιζέρια και την ανυπαρξία τους η Κυβέρνησή μας, του Κυριάκου Μητσοτάκη, θα δίνει απτές και ουσιαστικές λύσεις στα προβλήματα και τις ανάγκες της κοινωνίας, ενώ θα συνεχίζει να αντιμετωπίζει και να διορθώνει παθογένειες χρόνων. Αυτή είναι η διαφορά μας. Την ώρα που εμείς μιλάμε με στοιχεία και έργα, άλλοι θα μιλάνε με μουσαμάδες, αυταπάτες και ψέματα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η κ. Ασημίνα Σκόνδρα από τη Νέα Δημοκρατία.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, με αίσθημα ευθύνης και τηρώντας τις υποσχέσεις μας κάνουμε σήμερα ένα ακόμα βήμα προόδου και νοικοκυρέματος του κράτους, αυτή τη φορά στον κρίσιμο φορολογικό τομέα. Ενισχύουμε το εισόδημα των πολιτών, δίνουμε κίνητρα στις επιχειρήσεις και μεταρρυθμίζουμε τη φορολογική νομοθεσία. Τα εύσημα ανήκουν στον Υπουργό Οικονομικών κ. Χατζηδάκη, στους Υφυπουργούς μας κ. Δήμα και κ. Παπαθανάση και το επιτελείο τους. Δείχνουν αποφασιστικότητα, ετοιμότητα και σωστό προγραμματισμό. Αποδεικνύουν πως δεν αρκούμαστε σε ευχολόγια και κενές ακοστολόγητες υποσχέσεις, όπως με εξαιρετική ευκολία επιδίδονται ορισμένοι -καλή ώρα όπως το ΠΑΣΟΚ-Κίνημα Αλλαγής διά στόματος του Προέδρου της όπως ακούσαμε εδώ προηγουμένως- αλλά προχωράμε με στοχευμένα και πολύ προσεκτικά και σοβαρά μέτρα.

Η Κυβέρνηση της Νέας Δημοκρατίας παραμένει συνεπής σε όσα είχε διακηρύξει και προεκλογικά και πρόσφατα στη ΔΕΘ. Ακολουθεί μόνιμη πολιτική φορολογικών ελαφρύνσεων συνοδευόμενη από στρατηγική κατά της φοροδιαφυγής. Ενισχύει έτσι το αίσθημα κοινωνικής και φορολογικής δικαιοσύνης, εξυπηρετεί το δημόσιο συμφέρον και θωρακίζει τους κανόνες του υγιούς ανταγωνισμού εξασφαλίζοντας επιπλέον έσοδα στα κρατικά ταμεία τα οποία επαναπροωθεί στους πολίτες.

Την πρώτη περίοδο 2019-2023 η Κυβέρνηση Μητσοτάκη μείωσε πενήντα άμεσους και έμμεσους φόρους, όπως και ακίνητης περιουσίας. Οι ηλεκτρονικές συναλλαγές εκτοξεύθηκαν, οι επιτόπιοι έλεγχοι αυξήθηκαν, ενώ ενισχύθηκε και η θεσμική ανεξαρτησία του προσωπικού της ΑΑΔΕ. Τον χρόνο που μας πέρασε μειώθηκαν ακόμα δέκα φόροι.

Εξακολουθούμε στην ίδια κατεύθυνση με το παρόν νομοσχέδιο να περιλαμβάνει επιπλέον δώδεκα μειώσεις φόρων, δηλαδή στο σύνολο εβδομήντα δύο, ταυτόχρονα με μέτρα ενίσχυσης του εισοδήματος των συμπολιτών μας και ανάπτυξης της επιχειρηματικότητας.

Η Κυβέρνησή μας έχει μια ολιστική προσέγγιση και αντιμετωπίζει όλα αυτά ως αλληλένδετα. Τα φορολογικά κίνητρα και οι παρεμβάσεις στη φορολογία είναι μερικά μόνο από τα εργαλεία που μπορούν να χρησιμοποιηθούν για την ενίσχυση της επιχειρηματικότητας και όλα αυτά βεβαίως χωρίς να διαταράσσεται η δημοσιονομική ισορροπία.

Κυρίες και κύριοι, καθετί που θεσμοθετούμε και περιλαμβάνει δημόσια δαπάνη, ακολουθεί τους δημοσιονομικούς κανόνες της Ευρωπαϊκής Ένωσης. Σε κάθε περίπτωση εξαντλούμε τα ανώτατα όρια δαπανών. Καλό είναι να συνειδητοποιήσουμε όλοι σε αυτή την Αίθουσα ότι στο εξής οι δαπάνες του κάθε κράτους-μέλους θα έχουν ταβάνι. Δεν μπορεί λοιπόν ο καθένας να υπόσχεται ασύστολα τα πάντα στους πάντες, εκτός αν ο μοναδικός του σκοπός είναι με την παροχολογία να παραπλανά τον ελληνικό λαό προκειμένου να κλέψει την ψήφο του.

Η δύναμη, αγαπητοί συνάδελφοι, δεν είναι στο παραμύθι, όπως έλεγε παλαιότερα ο κ. Τσίπρας, είναι το αντίθετο, γιατί τα παραμύθια έχουν και δράκους. Επίτευγμα της δικής μας Κυβέρνησης είναι ότι το ταβάνι των 3 δισεκατομμυρίων το κάναμε 3,7, κερδίζοντας 700 επιπλέον εκατομμύρια από την πάταξη της φοροδιαφυγής και τη βελτίωση της λειτουργίας των εισπρακτικών μηχανισμών.

Κυρίες και κύριοι συνάδελφοι, η μείωση δώδεκα φόρων συνιστά κοινωνική δικαιοσύνη, καθώς μειώνει βάρος από τις πλάτες εκείνων που δεν μπορούν αντικειμενικά να φοροδιαφεύγουν, των μισθωτών και των συνταξιούχων δηλαδή. Είναι ξεκάθαρο ότι αυτή η Κυβέρνηση διαθέτει την πολιτική νομιμοποίηση, τη βούληση και την τεχνογνωσία για να βάλει τέλος σ’ αυτή τη διαχρονική αδικία, στο να επωμίζονται τη μερίδα του λέοντος των φορολογικών βαρών όσοι δεν μπορούν να κρύψουν τα εισοδήματά τους. Αυτή η στρέβλωση πρέπει να τελειώσει.

Κοιτώντας στα μάτια κάθε Ελληνίδα και κάθε Έλληνα, έχουμε χρέος να διασφαλίσουμε το αυτονόητο, να πληρώνει ο καθένας τους φόρους που του αναλογούν. Τότε μόνο μπορούμε να μιλάμε για φορολογική δικαιοσύνη, που συνεπάγεται κοινωνική συνοχή σε ένα πλαίσιο βιώσιμης ανάπτυξης, σε αυτό που κινείται μεθοδικά από το 2019 η εθνική μας οικονομία. Κι όσο εμείς, οι εκπρόσωποι του λαού, τα αντιλαμβανόμαστε αυτά και ομονοούμε, αντιμετωπίζοντας διαχρονικές παθογένειες, τόσο θα χτίζονται στέρεες σχέσεις εμπιστοσύνης των πολιτών με τους θεσμούς της Ελληνικής Δημοκρατίας.

Στέκομαι σε κάποιες από τις ευεργετικές διατάξεις που περιλαμβάνονται στο παρόν νομοσχέδιο:

Θεσπίζεται νέο πλαίσιο υποβολής φορολογικών δηλώσεων με εκπτώσεις για τους συνεπείς πολίτες και κυρώσεις για κρατικούς λειτουργούς και εταιρείες που καθυστερούν στην υποβολή. Σημειωτέον ότι αυτό ήταν και πρόταση του Οικονομικού Επιμελητηρίου Ελλάδας.

Μειώνεται ο συντελεστής φορολόγησης αμοιβής εφημεριών των γιατρών, με μηνιαίο όφελος 150 έως 200 ευρώ. Μειώνεται κατά 50% το ελάχιστο υπολογίσιμο καθαρό εισόδημα για ελεύθερους επαγγελματίες που δραστηριοποιούνται και κατοικούν σε κοινότητες με πληθυσμό έως χίλιους πεντακόσιους κατοίκους.

Θεωρώ πολύ σημαντική την παρέμβαση αυτή, κύριε Υπουργέ, δεδομένου ότι αφορά τη συντριπτική πλειοψηφία της επιχειρηματικής δραστηριότητας στην επικράτεια, αφού πλέον τα περισσότερα χωριά μας, δυστυχώς, δεν ξεπερνούν τους χίλιους πεντακόσιους μόνιμους κατοίκους. Το γνωρίζουμε όλοι μας, όπως το βλέπω και εγώ στην Καρδίτσα.

Στη διάταξη αυτή φαίνεται καθαρά ότι η Κυβέρνηση λαμβάνει υπ’ όψιν τα πλεονεκτήματα και τις δυσκολίες κάθε περιοχής και επιδιώκει να επέλθει ισόρροπη περιφερειακή ανάπτυξη και παραγωγικός μετασχηματισμός της οικονομίας. Στοχεύει, επίσης, στο να παραμείνουν οι νέοι στον τόπο τους με όρους αξιοπρεπούς διαβίωσης.

Στα άρθρα 39 έως και 46 περιλαμβάνονται διατάξεις που ενισχύουν τις άμεσες επενδύσεις σε ελληνικές νεοφυείς επιχειρήσεις. Θεσπίζονται στη χώρα μας τα ισχυρότερα κίνητρα έρευνας και τεχνολογίας από ό,τι σε όλη την Ευρωπαϊκή Ένωση.

Σημαντικά είναι και τα μέτρα ενίσχυσης της ανθεκτικότητας της οικονομίας μας, όπως το άρθρο 24 με το τέλος ανθεκτικότητας στα τουριστικά καταλύματα και με το άρθρο 27 με το τέλος της κρουαζιέρας.

Στέκομαι ακόμα στον συμπληρωματικό προϋπολογισμό του 2024 και στα 400 εκατομμύρια για το Πρόγραμμα Δημοσίων Επενδύσεων, επίσης, εξαιρετικά θετικό για τις περιφέρειες της χώρας μας. Τέλος, γίνεται πράξη η δέσμευση του Πρωθυπουργού για έκτακτη οικονομική ενίσχυση 243 εκατομμυρίων ευρώ σε ένα εκατομμύριο εννιακόσιες χιλιάδες χαμηλοσυνταξιούχους και ευάλωτους συμπολίτες μας.

Κυρίες και κύριοι συνάδελφοι, θα συνεχίσουμε να εργαζόμαστε σκληρά με σχέδιο και επιμονή, για να βελτιώσουμε τις κοινωνικοοικονομικές συνθήκες και να εμπεδωθεί κλίμα ασφάλειας και σιγουριάς στον ελληνικό λαό.

Την ώρα που η Αντιπολίτευση αναλώνεται σε μικροκομματικά παιχνίδια, ανυπόστατα σενάρια και φρούδες υποσχέσεις, για εμάς παραμένουν βασικοί στόχοι η συνέχιση των μεταρρυθμίσεων, η βελτίωση της καθημερινότητας και η γεωστρατηγική αναβάθμιση της πατρίδας μας. Ακολουθούμε έναν ευρωπαϊκό και σύγχρονο δρόμο, την κοινή λογική και προσανατολιζόμαστε στο αποτέλεσμα. Ο λαϊκισμός και η τοξικότητα, μόνο ζημιά κάνουν. Ξέρετε, οι καιροί ου μενετοί.

Σας ευχαριστώ, κύριε πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Σεβαστή Βολουδάκη, από τη Νέα Δημοκρατία.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, η οικονομία αποτελεί έναν από τους πιο ευαίσθητους και σημαντικούς τομείς της ζωής μας. Για κάποιους, η οικονομία αποτελεί άσκηση ιδεολογικού πατριωτισμού, χωρίς συγχρονισμό με την πραγματικότητα. Για εμάς, οικονομία σημαίνει φιλοεπενδυτικές πρωτοβουλίες, μειώσεις φόρων και μέτρα που ελαφρύνουν τους οικονομικά ασθενέστερους. Για εμάς, η οικονομία είναι προτεραιότητα κοινωνικής δικαιοσύνης.

Ένας από τους πιο σημαντικούς στόχους της Κυβέρνησης, είναι η ανάπτυξη και η στήριξη της εθνικής οικονομίας και το επιτυγχάνουμε με δίκαιη φορολόγηση, ελάφρυνση των παραγωγικών τάξεων, θέσπιση κινήτρων για τη στήριξη και την περαιτέρω διαρκή βιώσιμη και χωρίς αποκλεισμούς οικονομική ανάπτυξη.

Με το παρόν σχέδιο νόμου, η ελληνική οικονομία θωρακίζεται απέναντι στις επιπτώσεις της κλιματικής κρίσης, ενισχύεται το συναίσθημα της φορολογικής δικαιοσύνης, στηρίζεται η παραγωγικότητα και τονίζεται ο πολλαπλασιαστικός ρόλος της καινοτομίας. Η ευημερία των πολιτών, αποτελεί προτεραιότητα της Κυβέρνησής μας.

Στο πλαίσιο αυτό, από την πρώτη μας θητεία, καταργήθηκαν περίπου εξήντα φόροι, αυξήθηκαν τα φορολογικά έσοδα, κατά σχεδόν 35%, ενώ μειώθηκαν οι φορολογικοί συντελεστές για το εισόδημα και το κεφάλαιο. Επιχειρήθηκε μια εκ βάθρων αλλαγή του φορολογικού συστήματος, ώστε να καταστεί πιο δίκαιο, πιο ευέλικτο, πιο αποτελεσματικό και πιο φιλικό για τον πολίτη και τις επιχειρήσεις. Έτσι πετύχαμε την αύξηση του πραγματικού ΑΕΠ, τη μείωση της ανεργίας, την αύξηση των επενδύσεων και τη συνολική αναμόρφωση της ελληνικής οικονομίας.

Υπό το πρίσμα αυτό, με το παρόν σχέδιο νόμου επιχειρείται η πραγματική ενίσχυση του εισοδήματος των πολιτών, η στήριξη των επενδύσεων και της επιχειρηματικότητας, η απλοποίηση των φορολογικών διαδικασιών, όπως η υποβολή της δήλωσης φορολογίας εισοδήματος και η στήριξη της ΑΑΔΕ ως φορολογικής αρχής.

Σήμερα, η Κυβέρνηση προχωρά σε δώδεκα ακόμη μειώσεις φόρων. Ειδικότερα, καταργείται το τέλος επιτηδεύματος για τα φυσικά πρόσωπα, επιτηδευματίες και ελεύθερους επαγγελματίες. Είναι μία έμπρακτη κίνηση στήριξης της αυτόνομης επιχειρηματικής δραστηριότητας και μία δέσμευση της Κυβέρνησης που γίνεται πράξη.

Επίσης, παρέχονται πρόσθετα κίνητρα για τους νέους γονείς, με την εξαίρεση από τον συνυπολογισμό στα φορολογητέα εισοδήματα των εργαζομένων, των οικειοθελών εργοδοτικών χρηματικών παροχών και των διατακτικών βρεφονηπιακών σταθμών. Μειώνονται κατά 1% οι ασφαλιστικές εισφορές, με ισόποση αύξηση των πραγματικών αποδοχών των εργαζομένων, ώστε να αυξηθεί το πραγματικό τους εισόδημα.

Περαιτέρω, επικαιροποιείται ο τεκμαρτός τρόπος προσδιορισμού του φορολογητέου εισοδήματος των ελευθέρων επαγγελματιών ώστε να καταστεί ελαφρύτερη η τελική φορολογική επιβάρυνση. Αντίστοιχα επεκτείνονται οι περιπτώσεις μείωσης κατά 50% του φόρου εισοδήματος για επιχειρήσεις με έδρα σε κοινότητες με πληθυσμό κάτω των χιλίων πεντακοσίων κατοίκων, ώστε να προστατεύεται και να ενισχύεται περισσότερο η άσκηση των επιχειρηματικών δραστηριοτήτων σε μικρές τοπικές κοινωνίες.

Επιπλέον, με το παρόν σχέδιο νόμου γίνεται πράξη η δέσμευση της Κυβέρνησης και του αρμόδιου Υπουργείου για την αυτοτελή φορολόγηση των εφημεριών γιατρών του ΕΣΥ, μια επιπλέον κίνηση για τη στήριξη του δημοσίου τομέα παροχής υπηρεσιών υγείας και ένα κίνητρο επιπλέον για την προσέλκυση ιατρών στο ΕΣΥ.

Η ήδη υπάρχουσα έκπτωση 10% στον ΕΝΦΙΑ για όσα ακίνητα ασφαλίζονται για σεισμό, πυρκαγιά και πλημμύρα, αυξάνεται σε 20%, μειώνοντας περαιτέρω τη συνολική φορολογική υποχρέωση των ιδιοκτητών. Ένα ακόμη μέτρο στήριξης για τους ιδιοκτήτες ακινήτων αποτελεί η αύξηση του ποσού επιδότησης στο πλαίσιο του «Ανακαινίζω-Νοικιάζω» και από 10.000 ευρώ σε 13.500 ευρώ, προς αντιμετώπιση και του στεγαστικού προβλήματος κυρίως στα αστικά κέντρα.

Δεν σταματάμε, όμως, εδώ. Εξίσου σημαντική είναι και η διάταξη περί απαλλαγής από φόρο εισοδήματος των μισθωμάτων για μακροχρόνιες μισθώσεις κενών μισθωμάτων ή ακινήτων που προηγουμένως βρισκόταν σε καθεστώς βραχυχρόνιας μίσθωσης.

Έχοντας υλοποιήσει μια σειρά από σημαντικές επενδύσεις και καινοτομίες και έχοντας το απαραίτητο δημοσιονομικό περιθώριο, προχωρούμε στην καταβολή έκτακτου βοηθήματος ποσού 200 ευρώ σε ευπαθείς και ευάλωτες ομάδες.

Πιστεύουμε βαθιά ότι επενδύοντας στην έρευνα και την καινοτομία επενδύουμε στο μέλλον, αφού αμφότερες συμβάλλουν τόσο στην ανταγωνιστικότητα της οικονομίας όσο και στην επίλυση ορισμένων από τις μεγαλύτερες κοινωνικές προκλήσεις. Προς ενίσχυση, λοιπόν, του τομέα καινοτομίας και έρευνας προσαυξάνεται στο 200% ο συντελεστής έκπτωσης για σχετικές δαπάνες νεοφυών επιχειρήσεων και επεκτείνονται τα φορολογικά κίνητρα των επιχειρήσεων αυτών με απώτερο σκοπό την προώθηση των εγχώριων επενδύσεων και επενδυτικών σχημάτων.

Ακόμη προβλέπεται ενιαίος χρόνος υποβολής των δηλώσεων φορολογίας εισοδήματος για φυσικά και νομικά πρόσωπα από 15 Μαρτίου έως 15 Ιουλίου, ενώ παρέχεται και έκπτωση από 2% έως 4% ανάλογα με τον χρόνο υποβολής, ως κίνητρο για την άμεση υποβολή αυτών, την εκκαθάριση και την είσπραξη των ποσών.

Παρέχεται και για το 2025 η αναστολή επιβολής ΦΠΑ για τα νεόδμητα ακίνητα προς στήριξη του κατασκευαστικού τομέα, αλλά και προς ελάφρυνση των αγοραστών νεόδμητων κατοικιών. Αντίστοιχα παρέχεται αναστολή και για το 2025 της φορολόγησης της υπεραξίας κατά τη μεταβίβαση ακινήτων.

Κυρίες και κύριοι συνάδελφοι, είναι σαφές ότι στο παρόν νομοσχέδιο περιέχονται μέτρα με άμεσο αντίκρισμα στο εισόδημα των πολιτών που αποδεικνύουν ότι η Κυβέρνηση αυτή έχει συνέπεια. Κόντρα σε όσους χρηματοδοτούν ελπίδες με ψεύτικα λόγια, εμείς κοιτάμε την κοινωνία κατάματα. Στεκόμαστε δίπλα στον πολίτη με αίσθημα ευθύνης, σχέδιο και όραμα, κυρίως, όμως, με έργα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος από την Κοινοβουλευτική Ομάδα Σπαρτιάτες κ. Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, με το νομοσχέδιο αυτό λίγο πολύ το έχουμε πει από το πρωί, τι πρόκειται να συμβεί. Όλοι έχουμε τις αντιρρήσεις μας, όλοι έχουμε κάποιες επιφυλάξεις. Το θέμα είναι ότι όλοι επικεντρωνόμαστε -και πραγματικά είναι σωστή- στην άποψη ότι πρέπει να φορολογούνται τα υπερκέρδη των τραπεζών. Μιλάω για τι συστημικές αυτές τράπεζες που δεν ανήκουν πλέον σε Έλληνες. Θυμίζω ότι τη Eurobank την έχει η «FAIRFAX» ή κάποιος Ινδός που είναι πίσω από την «FAIRFAX» στον καναδά, την Τράπεζα Πειραιώς την έχουν άλλοι ιδιώτες. Φρόντισε το Ταμείο Χρηματοπιστωτικής Σταθερότητας να ξεφορτωθεί τις μετοχές που είχε μία συμμετοχή το δημόσιο.

Συνεπώς, εδώ έχουμε να αντιμετωπίσουμε την παρέμβαση της Ευρωπαϊκής Κεντρικής Τράπεζας, η οποία πέρυσι όταν η Ιταλία έβαλε ένα ποσοστό 7% φορολόγηση, παρενέβη και θεώρησε άδικη αυτή τη φορολόγηση. Το ίδιο γίνεται τώρα και στην Ισπανία, που έχει παρέμβει με 5,8% -αν δεν κάνω λάθος- η ισπανική κυβέρνηση να φορολογήσει και μάλιστα τα έσοδα, όχι τα υπερκέρδη. Δηλαδή φορολογεί μεγαλύτερο ποσοστό, μεγαλύτερα ποσά. Εμείς εδώ μιλάμε μόνο για τα κέρδη τους, τα οποία είναι ικανά να έκαναν τη διαφορά σε αυτό που είπε ο Υπουργός, ότι αν φορολογούσαμε αυτά τα έσοδα -και να τα φορολογήσουμε γενναία όχι με 5% και 10% που έκανε πρόταση για κάποια άλλη Κοινοβουλευτική Ομάδα- θα μπορούσαν να συνεισφέρουν στο να μειωθεί ο ΦΠΑ, γιατί -όπως μας είπε ο Υπουργός- εάν μειωθεί κατά δύο ποσοστιαίες μονάδες, θα χάσουμε δύο δισεκατομμύρια έσοδα τον χρόνο. Ορίστε, πεδίο δόξης λαμπρό να συνεισφέρουν οι τράπεζες αυτές στην Ελλάδα από την οποία να αποκομίζουν τεράστια έσοδα και κέρδη, τόσο μεγάλα κέρδη ώστε να δίνουν δώρα στους διευθυντές τους και στους CEO, ένα εκατομμύριο ευρώ αύξηση κάθε χρόνο σε μία εποχή που οι Έλληνες κυνηγάνε το ευρώ με το τουφέκι, αυτοί να θεωρούνται ότι είναι Άραβες πετρελαιοπαραγωγοί ή οτιδήποτε για να περνά στους μισθούς.

Δεν νομίζω ούτε ο Πρόεδρος του Αρείου Πάγου ο Πρόεδρος της Δημοκρατίας ούτε κανείς να παίρνει 1 και 2 εκατομμύρια ευρώ τον χρόνο. Θα έδειχναν μάλιστα ότι συνεισφέρουν στην οικονομία και συναισθάνονται την «πλάτη» που έβαλαν οι Έλληνες σε αυτή την περίφημη διπλή ή τριπλή ανακεφαλαιοποίηση των τραπεζών. Γιατί κακά τα ψέματα, οι Έλληνες τους στήριξαν, με τον φόβο τότε που τους έβαλαν κάποιοι ότι, αν δεν τους στηρίξουν, θα χάσουν τα χρήματά τους από τις καταθέσεις και δεν θα υπάρχουν χρήματα.

Βέβαια εγώ αμφιβάλλω για το εξής. Αν και σήμερα πάνε οι Έλληνες να σηκώσουν όλα τα χρήματά τους «με τη μία» που λέμε, σε μια μέρα, θα υπάρχουν χρήματα να τους δώσουν; Αυτή είναι άλλη κουβέντα, γιατί τα χρήματα τα παίρνουν, αλλά δεν ξέρουμε αν είναι πραγματικά αυτά που έχουν να αποδώσουν ή εικονικά ή τα έχουν επενδύσει κάπου στο εξωτερικό. Πολύ αμφιβάλλω να έχουν εδώ cash χρήματα αντίστοιχα με τις καταθέσεις.

Υπάρχουν κάποια μέτρα στο νομοσχέδιο που είναι θετικά και θα τα ψηφίσουμε.

Κλείνοντας αυτό με τις τράπεζες, κάποια μέρα, επειδή βλέπω και κάποια κόμματα να κόπτονται και να μιλάνε για τις τράπεζες κ.λπ., καλό είναι να μαθαίνει ο κόσμος και σιγά σιγά να βγαίνει ποιοι δικηγόροι είναι δικηγόροι των funds, οι οποίοι είναι και Βουλευτές. Αυτό είναι πολύ κακό, γιατί ηθικά δεν θα έπρεπε να είναι, δηλαδή να είναι δικηγόροι σε funds που παίρνουν τα σπίτια των Ελλήνων. Όλα αυτά είναι μια συνέχεια και δεν μπορούμε να ερχόμαστε εδώ να κλαιγόμαστε, να λέμε για τις κακές τράπεζες κ.λπ. και από την άλλη να είμαστε δικηγόροι των funds. Θυμίζω ότι είναι η «INTRUM» της Πειραιώς, η «DOVALUE» της Eurobank και πάει λέγοντας.

Να κάνω μια αναφορά, πριν μιλήσω για το κύριο θέμα, στους Ελληνορθόδοξους χριστιανούς της Συρίας που σφάζονται. Δεν ασχολείται κανείς. Ακούμε τόσο καιρό για Ισραήλ, Παλαιστίνη κ.λπ.. Αυτή τη στιγμή στη Συρία γίνονται απεχθή εγκλήματα. Πάλι έχουν αφήσει οι γνωστοί παγκόσμιοι εγκέφαλοι να μπαίνουν τρομοκράτες, με τον τρόπο που θέλουν άνετα από την Τουρκία, να τους βαφτίζουν με άλλα ονόματα και να καταλαμβάνουν το Χαλέπι μέσα σε μισή ώρα.

Αυτό θα δημιουργήσει μια τεράστια μεταναστευτική κρίση. Οι άνθρωποι που θα φύγουν από εκεί είναι πραγματικοί πρόσφυγες πολέμου αυτή τη στιγμή, γιατί όντως τους σφάζουν και τους αποκεφαλίζουν. Είδα εικόνες χθες που ξεπερνάνε τα όρια της βαρβαρότητας. Υπάρχουν πόλεις στη Συρία, όπως η Χαμιντιέ που έχει όλο Κρητικούς Έλληνες εδώ και δύο αιώνες ή άλλες πόλεις που είναι ελληνόφωνες και Έλληνες και ελληνόφωνοι και χριστιανοί και κάποτε νομίζω πρέπει και η Ελλάδα να σταθεί δίπλα τους έστω ηθικά.

Να πω κλείνοντας ότι την περασμένη εβδομάδα είχαμε ολόκληρο δράμα, ολόκληρη ιστορία με την απαγόρευση των φιλάθλων του Άρη να πάνε σε μία ειρηνική συγκέντρωση στο μετρό της Θεσσαλονίκης ή κοντά στο μετρό. Δεν θα πήγαιναν εκεί. Και μάλιστα ο κ. Υφυπουργός, ο κ. Ταχιάος έβγαλε ότι θα πήγαιναν να το σπάσουν, να το κατεδαφίσουν, κάτι που αποδείχθηκε λανθασμένο από τη χθεσινή παρουσία των οπαδών του Άρη, την προχθεσινή, που πήγαν να δουν το Άρης - ΠΑΟΚ κατά χιλιάδες μέσα στο μετρό και δεν άγγιξαν τίποτα. Ούτε καρφίτσα δεν πείραξε κανείς, που αν ήθελαν, όντως θα προέβαιναν σε αυτή την πράξη μετά και την απαγόρευση που υπήρξε.

Θα πρέπει λοιπόν, κύριοι, να είστε πολύ προσεκτικοί όταν μιλάτε για ανθρώπους οι οποίοι είναι πραγματικοί φίλαθλοι και ειδικά για τον λαό του Άρη και όχι να τους αποκαλείτε εν δυνάμει δολοφόνους, όταν αποκλείετε και απαγορεύετε τη συγκέντρωσή τους. Εάν δείτε την ανακοίνωση της Αστυνομικής Διεύθυνσης, η οποία σίγουρα έχει υπαγορευθεί από κάπου, λέει ότι απαγορεύεται η συγκέντρωσή τους γιατί θεωρεί ότι είναι πιθανό να προβούν σε πράξεις κατά της ζωής, σε εγκληματικές πράξεις κατά της ζωής των ανθρώπων, δηλαδή ότι οι άνθρωποι αυτοί αν θα μαζεύονταν να διαμαρτυρηθούν, θα σκότωναν ανθρώπους!

Είναι τρομερό. Δεν έχει προηγούμενο στην ελληνική πρόσφατη πολιτική ιστορία, να πιθανολογείς ότι οι οπαδοί, οι φίλαθλοι, οι χιλιάδες φίλαθλοι που είναι μιας ομάδας του κέντρου της Θεσσαλονίκης και που στο κάτω κάτω θα μαζεύονταν ειρηνικά και ειδοποίησαν ότι θα πάνε, είναι εν δυνάμει εγκληματίες. Και να σας πω κάτι; Όπως ήρθαν οι Αλβανοί εδώ απέναντι χωρίς να ειδοποιήσουν κανέναν και μαζεύτηκαν χιλιάδες Αλβανοί πανηγυρίζοντας, πιάνοντας «στον ύπνο» την Αστυνομία, έτσι θα μπορούσαν και οι φίλαθλοι του Άρη και οι οπαδοί με μηνύματα μεταξύ τους να εμφανιστούν χωρίς να το έχετε πάρει είδηση! Προτίμησαν να ειδοποιήσουν για να έρθουν εκεί ειρηνικά. Γι’ αυτό και ειδοποίησαν.

Αυτό το έχω κάνει χιλιάδες φορές και με τον Ορφανό είχαμε μαζέψει τριάντα, σαράντα χιλιάδες κόσμο στη Θεσσαλονίκη, στην πόλη ειρηνικά, αλλά βάζουμε ομάδες περιφρούρησης, βάζουμε υπεύθυνο ασφαλείας για τα μέτρα. Έτσι γίνονται οι νόμιμες συγκεντρώσεις. Αν ήθελαν λοιπόν, θα το έκαναν κρυφά χωρίς να το μάθετε ποτέ. Θα το βλέπατε εκείνη τη στιγμή, κύριοι, εσείς που το απαγορεύσατε, η Αστυνομική Διεύθυνση ή οποιοσδήποτε άλλος.

Θα πρέπει λοιπόν κάποιος να ζητήσει συγγνώμη γι’ αυτή την ανακοίνωση η οποία είναι απαράδεκτη. Εγώ έχω πάρει χιλιάδες μηνύματα από κόσμο που μου ζήτησαν να τοποθετηθώ, αλλά τοποθετούμαι και μόνος μου, γιατί και εμένα με έθιξε. Θα πήγαινε και ο γιος μου, ας πούμε. Θα πήγαιναν για να σκοτώσουν κόσμο, όπως λέει η ανακοίνωση; Πιθανά εγκλήματα κατά της ζωής. Είναι απαράδεκτο αυτό!

Δεν μπορείτε εσείς -που μάλιστα πολλοί εκλέγεσθε και στην περιφέρεια εκείνη και ξέρετε ότι είναι και μεγάλη εκλογική βάση σε πολλούς η Θεσσαλονίκη, οι ομάδες της, ο Άρης, ο ΠΑΟΚ- να λέτε ότι αυτοί οι οπαδοί είναι εν δυνάμει εγκληματίες. Υπάρχουν και οπαδοί οι οποίοι εγκλημάτησαν, οι οποίοι δεν εκπροσωπούν όλους τους οπαδούς.

Είναι απαράδεκτο αυτό που έγινε. Είναι απαράδεκτη η στοχοποίηση και θεωρούμε ότι κάποιος πρέπει να ζητήσει συγγνώμη. Εάν είχε υπάρξει απαγόρευση, σκέτη απαγόρευση, βεβαίως έχετε το δικαίωμα να απαγορεύσετε, όχι όμως αιτιολογώντας πως πιθανά να υπάρξουν εγκλήματα, επαναλαμβάνω, κατά της ζωής. Διαβάστε τη και πείτε μου τι καταλαβαίνετε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Πασχαλίδης από τη Νέα Δημοκρατία. Μετά είναι ο κ. Καραθανασόπουλος, Κοινοβουλευτικός Εκπρόσωπος του ΚΚΕ και μετά ο κ. Κουλκουδίνας από τη Νέα Δημοκρατία.

Κύριε Πασχαλίδη, έχετε τον λόγο.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα κατ’ αρχάς να εκφράσω τα θερμά μου συλλυπητήρια στις οικογένειες των ανθρώπων που έχασαν τη ζωή τους λόγω της σφοδρής κακοκαιρίας.

Στο πλαίσιο της αναπτυξιακής και παράλληλα ουσιαστικής κοινωνικής πολιτικής που ασκεί η Κυβέρνηση του Κυριάκου Μητσοτάκη έρχεται σήμερα το παρόν νομοσχέδιο με το οποίο ενισχύεται το εισόδημα των πολιτών, εξορθολογίζονται οι φορολογικές διαδικασίες και παράλληλα ενισχύεται η ανθεκτικότητα και ανταγωνιστικότητα της οικονομίας μας. Λόγω της συνετής δημοσιονομικής διαχείρισης του Υπουργείου Οικονομικών, η ελληνική οικονομία έχει αποδειχθεί ιδιαίτερα ανθεκτική τα τελευταία χρόνια, παρά τις αλλεπάλληλες κρίσεις, ξεπερνώντας πολλές φορές τις προβλέψεις.

Απώτερος στόχος είναι τα φορολογικά έσοδα να προκύπτουν από λιγότερους φόρους και να επιστρέφουν στην κοινωνία με μορφή καλύτερων υπηρεσιών στην υγεία, την παιδεία και το σύνολο του κοινωνικού κράτους. Ωστόσο οι πληθωριστικές πιέσεις και οι διεθνείς εξελίξεις έχουν οδηγήσει σε επιβάρυνση της εγχώριας οικονομίας και του εισοδήματος των πολιτών.

Για τους λόγους αυτούς και επειδή η σημερινή Κυβέρνηση έχει πλήρη αντίληψη της καθημερινότητας των πολιτών, φέρνει προς ψήφιση τις διατάξεις του υπό συζήτηση νομοσχεδίου, με στόχο όχι μόνο την ανακούφιση των ευάλωτων κοινωνικών ομάδων, αλλά και την τόνωση της εθνικής οικονομίας.

Αρχικά θα ήθελα να αναφερθώ στο άρθρο 3, με το οποίο προβλέπεται η κατάργηση του τέλους επιτηδεύματος για τα φυσικά πρόσωπα, επιτηδευματίες και ελεύθερους επαγγελματίες, συμπεριλαμβανομένων και των εργαζομένων που αμείβονται με δελτίο παροχής υπηρεσιών, προκειμένου να επιτευχθεί άμεσα η φορολογική τους ελάφρυνση.

Με το άρθρο 5 ορίζεται ότι τα φιλοδωρήματα που δίνουν προαιρετικά οι πελάτες κατευθείαν στους εργαζόμενους που τους εξυπηρετούν, μέχρι του ποσού των 300 ευρώ το μήνα, απαλλάσσονται από το φόρο εισοδήματος. Η προτεινόμενη ρύθμιση συμπληρώνεται με το άρθρο 11, σύμφωνα με το οποίο απαλλάσσονται τα φιλοδωρήματα, ανεξαρτήτως ύψους, από τις ασφαλιστικές εισφορές, ενισχύοντας έτσι το εισόδημα του μισθωτού.

Ιδιαιτέρως αξιοσημείωτη είναι η διάταξη με την οποία ενισχύονται οι αποδοχές των ιατρών και του λοιπού προσωπικού του Εθνικού Συστήματος Υγείας μέσω της αυτοτελούς φορολόγησης των αμοιβών που λαμβάνουν για εφημερίες. Το μηνιαίο καθαρό όφελος μεσοσταθμικά για τους γιατρούς υπολογίζεται σε 150 ευρώ και σε πολλές περιπτώσεις ξεπερνάει τα 200 ευρώ.

Με στόχο την αύξηση των προσφερόμενων κατοικιών στο άρθρο 9 θεσπίζεται απαλλαγή για τριάντα έξι μήνες για το εισόδημα των φυσικών προσώπων από τη μακροχρόνια εκμίσθωση που συνάπτουν μεταξύ της 8ης Σεπτεμβρίου 2024 και της 31ης Δεκεμβρίου 2025 και αφορά ακίνητα που δηλώνονται ως κενά ή έχουν διατεθεί για τη βραχυχρόνια μίσθωση.

Επιπλέον με το άρθρο 15 ενισχύεται το εισόδημα των σχολών των Ενόπλων Δυνάμεων με σκοπό την προσέλκυση περισσότερων υποψηφίων και την αναβάθμιση της ποιότητας της φοίτησής τους. Επίσης με το άρθρο 16 ορίζεται ότι η ειδική ωριαία αποζημίωση που χορηγείται στο προσωπικό των σωμάτων ασφαλείας και των Ενόπλων Δυνάμεων, που αποδεδειγμένα εργάζεται κατά τις νυκτερινές ώρες αυξάνεται κατά 20%.

Σε ό,τι αφορά τα μέτρα ενίσχυσης του εισοδήματος των συνταξιούχων, αυτά περιλαμβάνουν την έκτακτη οικονομική ενίσχυση σε συνταξιούχους με προσωπική διαφορά άνω των 10 ευρώ ως εξής: 200 ευρώ για τη σύνταξη έως 700 ευρώ, 150 ευρώ για τη σύνταξη από 700 ευρώ έως 1.100 ευρώ και 100 ευρώ για τη σύνταξη από 1.100 ευρώ έως 1.600 ευρώ. Ακόμη προβλέπεται η αύξηση των συντάξεων όσων δεν έχουν προσωπική διαφορά κατά 2,4%, ενώ αξιοσημείωτη είναι η έκτακτη οικονομική ενίσχυση ύψους 200 ευρώ έως την 31η Δεκεμβρίου σε ευάλωτες κοινωνικές ομάδες.

Αξίζει επίσης να αναφερθούμε και στα άρθρα 30, 31 και 32 που στόχο έχουν την αντιμετώπιση του στεγαστικού ζητήματος και με τα οποία χορηγούνται οι χρηματοδοτήσεις υπό τη μορφή δανείων για την κάλυψη στεγαστικών αναγκών πρώτης κατοικίας και ενεργειακής αναβάθμισης μέσω του Ταμείου Ανάκαμψης και Ανθεκτικότητας. Επίσης αυξάνονται οι επιδοτήσεις επισκευής κατοικιών του προγράμματος «Ανακαινίζω-Νοικιάζω».

Πέραν όλων των ανωτέρω, το παρόν νομοσχέδιο παρέχει και φορολογικά κίνητρα για την ενίσχυση της επιχειρηματικότητας, την προώθηση της καινοτομίας και την τόνωση της ανταγωνιστικότητας. Ειδικότερα τα άρθρα 35 έως και 38 περιλαμβάνουν διατάξεις για την ανάπτυξη της καινοτομίας και ενισχύουν την παραγωγή έρευνας στη χώρα μας με στόχο τον επαναπατρισμό των επιστημόνων μας που έφυγαν στο εξωτερικό. Αυτό άλλωστε είναι και το μεγάλο στοίχημα της Κυβέρνησης του Κυριάκου Μητσοτάκη. Ελληνίδες και Έλληνες εργαζόμενοι στο εξωτερικό να επιστρέψουν για να εργαστούν στη χώρα τους, εισφέροντας όχι μόνο ειδικευμένο ανθρώπινο κεφάλαιο, αλλά και μεταφέροντας την υψηλή τεχνογνωσία που αποκόμισαν σε διεθνή εργασιακά περιβάλλοντα στην ελληνική αγορά εργασίας.

Ας μην ξεχνάμε άλλωστε ότι το Rebrain Greece αποτελεί μια από τις σημαντικότερες πρωτοβουλίες της ελληνικής Κυβέρνησης με αυτόν ακριβώς τον στόχο.

Τελειώνοντας θα ήθελα να τονίσω ότι η Κυβέρνηση της Νέας Δημοκρατίας και του Κυριάκου Μητσοτάκη από το 2019 μέχρι σήμερα κατήργησε ή μείωσε πάνω από εξήντα φόρους, καταφέρνοντας συγχρόνως να ενισχύσει την αναπτυξιακή διαδικασία της ελληνικής οικονομίας με τη δημιουργία νέων επενδυτικών ευκαιριών.

Το νομοσχέδιο αυτό περιλαμβάνει ρεαλιστικές προτάσεις με βελτιωτικές παρεμβάσεις προς όφελος των πολιτών μέσα σε ένα πλαίσιο κοινωνικής δικαιοσύνης, ενισχύοντας ταυτόχρονα τη χρηματοπιστωτική σταθερότητα στη χώρα μας και διατηρώντας πάντα την ελληνική οικονομία σε τροχιά ανάπτυξης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Είχαμε ανακοινώσει τον Κοινοβουλευτικό Εκπρόσωπο του ΚΚΕ και μετά έναν Βουλευτή. Τώρα ήρθατε εσείς, κύριε Χαρίτση, και με βάση τον Κανονισμό δικαιούστε εσείς.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Εάν τον έχετε ανακοινώσει, δεν με πειράζει.

**ΠΡΟΕΔΡΕΥΩΝ (Γεώργιος Λαμπρούλης):** Ούτως ή άλλως ανεξάρτητα από την ανακοίνωση από το Προεδρείο με βάση τον Κανονισμό από τη στιγμή που εισέλθει στην Αίθουσα Πρόεδρος Κοινοβουλευτικής Ομάδας και ζητήσει τον λόγο, του τον δίνουμε, αλίμονο.

Τον λόγο έχει ο κ. Χαρίτσης, Πρόεδρος της Κοινοβουλευτικής Ομάδας της Νέας Αριστεράς.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα το πρωί κατέθεσα μια πρόταση εκ μέρους του κόμματός μας της Νέας Αριστεράς, μια πρόταση για την υπεράσπιση της δημοκρατίας μας, μια δημοκρατία που βρίσκεται σε κρίση, σε βαθιά κρίση. Γιατί η δημοκρατία μας, που συμπληρώνει φέτος πενήντα χρόνια από τη Μεταπολίτευση του 1974, έχει χάσει κάτι εξαιρετικά σημαντικό, το πιο σημαντικό -θα έλεγα- την ίδια την εμπιστοσύνη των πολιτών, την εμπιστοσύνη της κοινωνίας.

Κανείς σήμερα δεν αμφισβητεί βεβαίως ότι έχουμε μια δημοκρατία η οποία διασφαλίζει την ελευθερία των πολιτών να ασκούν το εκλογικό τους δικαίωμα. Αλλά είδαμε και τον Ιούνιο στις πρόσφατες ευρωεκλογές ότι έξι στους δέκα συμπολίτες μας δεν συγκινήθηκαν από την άσκηση αυτού του δικαιώματος και αυτή είναι η απόδειξη της κρίσης της δημοκρατίας. Και η ευθύνη εδώ της Κυβέρνησης είναι μια ευθύνη καθοριστική. Γιατί έχουμε μια Κυβέρνηση, την Κυβέρνηση Μητσοτάκη που είναι η Κυβέρνηση του σκανδάλου των υποκλοπών, είναι η Κυβέρνηση της συγκάλυψης του εγκλήματος των Τεμπών, είναι η Κυβέρνηση η οποία εργαλειοποίησε και εργαλειοποιεί τους δημοκρατικούς θεσμούς.

Ως εδώ λοιπόν! Είναι η ώρα για τη δυναμική επανεκκίνηση της δημοκρατίας μας και με ένα ισχυρό μήνυμα το οποίο αφορά το κορυφαίο πολιτειακό αξίωμά μας, τον Πρόεδρο της Δημοκρατίας. Εμείς ως Νέα Αριστερά -το έχουμε πει εξαρχής και το κάνουμε πράξη- δεν παίζουμε παιχνίδια, δεν εμπλεκόμαστε σε ίντριγκες, δεν μας ενδιαφέρουν οι διαρροές, δεν μας ενδιαφέρει η παραπολιτική. Λέμε ξεκάθαρα αυτό που πιστεύουμε. Και για τον λόγο αυτό προτείνουμε για το ανώτατο πολιτειακό αξίωμα χωρίς αστερίσκους, χωρίς υποσημειώσεις, τον κ. Χρήστο Ράμμο.

Τον ξέρετε τον κ. Ράμμο. Τον ξέρουν πολύ καλά και οι Βουλευτές της κυβερνητικής πλειοψηφίας. Τον ξέρουν πολύ καλά και Υπουργοί της Κυβέρνησης Μητσοτάκη. Είναι ο δημόσιος λειτουργός. Είναι ο δικαστικός. Είναι ο άνθρωπος που υπερασπίστηκε με σθένος τους θεσμούς, που ενέπνευσε εμπιστοσύνη στο κράτος δικαίου, που δεν σιώπησε μπροστά στο πρωτοφανές σκάνδαλο των υποκλοπών. Και γι’ αυτό βεβαίως, γι’ αυτή του ακριβώς τη στάση δέχτηκε μια πρωτοφανή, μια αντιθεσμική, μια αήθη επίθεση, για να τον φοβίσουν, για να τον τρομοκρατήσουν για να μην πράξει τελικά αυτό που επέβαλε το καθήκον του, την υπεράσπιση του κράτους δικαίου.

Δεν τα κατάφεραν όμως και γι’ αυτό οφείλουμε ένα μεγάλο ευχαριστώ στον κ. Ράμμο, όσο και αν ο ίδιος με τη σεμνότητα που τον διακρίνει, έχει δηλώσει ότι εγώ έκανα το καθήκον μου, έκανα αυτό που όφειλα να κάνω. Κι εμείς λοιπόν ως Νέα Αριστερά κάνουμε αυτό το οποίο οφείλουμε να κάνουμε. Προτείνουμε τον κ. Ράμμο και καλούμε όλα τα κόμματα της δημοκρατικής Αντιπολίτευσης να υιοθετήσουν την πρόταση της Νέας Αριστεράς, για να στείλουμε όλες και όλοι μαζί ένα ηχηρό μήνυμα για την υπεράσπιση της δημοκρατίας, για την υπεράσπιση του κράτους δικαίου, να θωρακίσουμε θεσμικά τη χώρα μας απέναντι στη θεσμική καταρράκωση στην οποία την έχει οδηγήσει η Κυβέρνηση Μητσοτάκη.

Κυρίες και κύριοι συνάδελφοι, μίλησα για την θωράκιση της χώρας μας και δυστυχώς βλέπουμε αυτές τις μέρες για μία ακόμη φορά ότι το ζήτημα αυτό αποκτά και μια κυριολεκτική σημασία. Η Ελλάδα είναι μια ανοχύρωτη χώρα η κακοκαιρία που έπληξε τις τελευταίες μέρες τη χώρα μας, άφησε δυστυχώς πίσω της τρεις νεκρούς στη Λήμνο και στη Χαλκιδική, ενώ από τη δυτική Μακεδονία, τη Θεσσαλία, τη Χαλκιδική μέχρι τη Λήμνο, τη Ρόδο είχαμε γέφυρες που κατέρρευσαν, δρόμους που κόπηκαν στα δύο, ολόκληρα χωριά να παραμένουν ακόμη και σήμερα που μιλάμε αποκλεισμένα, συμπολίτες μας να βρίσκονται για περισσότερες από σαράντα οκτώ ώρες χωρίς ρεύμα και νερό.

Και στην επικοινωνία που είχα και χθες με τους δημάρχους των πληγεισών περιοχών, το μήνυμα το οποίο μεταφέρεται είναι δραματικό. Από σήμερα το πρωί κλιμάκιο της Νέας Αριστεράς με επικεφαλής τον Γραμματέα του κόμματός μας βρίσκεται στη Ρόδο, ενώ άλλο κλιμάκιο με τον Κοινοβουλευτικό μας Εκπρόσωπο βρίσκεται στη Λήμνο και από την ενημέρωση που έχω μέχρι στιγμής, η κατάσταση είναι πραγματικά αποκαρδιωτική.

Και το πικρό συμπέρασμα που πρέπει να βγάζουμε από τέτοιες καταστροφές είναι δυστυχώς ένα συμπέρασμα το οποίο επαναλαμβάνεται. Είναι ένα μοτίβο το οποίο διαρκώς το βλέπουμε μπροστά μας. Η κλιματική κρίση είναι εδώ. Την βιώνουμε πλέον, τη ζούμε κάθε τρεις και λίγο με τις καταστροφές, αλλά η Κυβέρνηση δεν φαίνεται να μαθαίνει από τα λάθη της. Δεν φαίνεται να αναγνωρίζει ότι κάτι πάει λάθος με την πολιτική της, με μια πολιτική που μιλάει για λιγότερο κράτος, για μια πολιτική η οποία επενδύει στην ατομική ευθύνη, επενδύει δηλαδή ουσιαστικά στα ιδιωτικά συμφέροντα.

Η κλιματική κρίση -θα το λέμε διαρκώς- απαιτεί ένα ολοκληρωμένο πρόγραμμα δημόσιων υποδομών που θα θωρακίζουν τη χώρα μας, θα θωρακίζουν τις τοπικές κοινωνίες. Απαιτεί ανασχεδιασμό, άμεσο ανασχεδιασμό των διαθέσιμων πόρων, όπως για παράδειγμα το Ταμείο Ανάκαμψης και Ανθεκτικότητας -μην ξεχνάμε το δεύτερο συνθετικό, είναι και «Ανθεκτικότητας» το ταμείο- πόρους που θα κατευθύνονται στην πολιτική προστασία, θα κατευθύνονται σε αντιπλημμυρικά έργα.

Και ξέρετε αυτό το οποίο λένε οι άνθρωποι στις τοπικές κοινωνίες, το λένε οι δήμαρχοι, το λένε οι κάτοικοι, το λένε οι επαγγελματίες, είναι ότι χορτάσαμε από κροκοδείλια δάκρυα και από επικοινωνιακή διαχείριση. Υπάρχουν ευθύνες που ανήκουν στην Κυβέρνηση. Υπάρχουν ευθύνες σε μια Κυβέρνηση η οποία αφήνει τους πολίτες έρμαιο των κλιματικών φαινομένων. Και γι’ αυτές τις ευθύνες, κυρίες και κύριοι της Κυβέρνησης, θα απολογηθείτε, θα κληθείτε να λογοδοτήσετε.

Κυρίες και κύριοι συνάδελφοι, για να έρθω και στα του σημερινού νομοσχεδίου, έχουμε ένα νομοσχέδιο βιτρίνα της οικονομικής πολιτικής Κυβέρνησης. Αντανακλάται σε αυτό όλη η πολιτική των τελευταίων πέντε χρόνων. Καλούμαστε τώρα να ψηφίσουμε μέτρα που εξήγγειλε ο Πρωθυπουργός στη Διεθνή Έκθεση Θεσσαλονίκης πριν από δύο, τρεις μήνες εν όψει και της ψήφισης του προϋπολογισμού την επόμενη εβδομάδα στην Ολομέλεια της Βουλής. Μια συζήτηση όμως σε βάθος για την οικονομική πολιτική δεν μπορεί να αφορά μόνο τη βιτρίνα, δεν μπορεί να αφορά μόνο το φαίνεσθαι δώδεκα εξαγγελιών του Υπουργείου Οικονομικών. Αναγκαστικά αφορά το βάθος και την πλήρη έκταση του κατατεθειμένου προϋπολογισμού. Αφορά το πλήρες αποτύπωμα της κυβερνητικής οικονομικής πολιτικής την τελευταία πενταετία, τις σωρευτικές επιπτώσεις αυτής της πολιτικής.

Αν έπρεπε να το συνοψίσω και να το συμπυκνώσω σε δύο φράσεις η Κυβέρνηση στο πεδίο της οικονομίας αυτά τα πέντε χρόνια έχει κάνει δύο πράγματα. Πρώτον, έχει βαθύνει τις κοινωνικές ανισότητες με τρόπο πρωτόγνωρο ακόμα και για την περίοδο της χρεοκοπίας πριν από λίγα χρόνια και δεύτερον έχει κάνει ό τι περνάει από το χέρι της κυριολεκτικά για να οδηγήσει στην ανάκαμψη ένα σύμπλεγμα οικονομικών παραγόντων, οικονομικών συμφερόντων και συνολικά το κυρίαρχο παραγωγικό μοντέλο της Ελλάδας πριν από τη δημοσιονομική κρίση. Ανισότητες από τη μία, αναβίωση του μοντέλου και των συμφερόντων που μας οδήγησαν στην κρίση πριν από λίγα χρόνια από την άλλη.

Η Κυβέρνηση δηλαδή του κ. Μητσοτάκη είναι αυτή η οποία επιχειρεί να νεκραναστήσει την Ελλάδα της χρεοκοπίας. Αυτό κάνει η Κυβέρνηση της Νέας Δημοκρατίας, η οποία εκλέχτηκε μεν το 2019 με το περίφημο σύνθημα περί επιστροφής της κανονικότητας και ναι μπορώ να πω ότι το τήρησε αυτό το σύνθημα. Μας επέστρεψε στην κανονικότητα της παλιάς γνωστής συνταγής, στο μοντέλο ανάπτυξης που μας οδήγησε στην κρίση. Για να αξιολογήσουμε λοιπόν φέτος τα φετινά δώρα του Άγιου Βασίλη, μιας και μπαίνουμε και σε εορταστική περίοδο, ας δούμε τις σωρευτικές επιπτώσεις αυτής της πολιτικής, αυτών των πολιτικών επιλογών. Αλλά να δούμε και ποιος θα λάβει τα δώρα της Κυβέρνησης το επόμενο διάστημα. Ποιοι είναι αυτοί τους οποίους σκέφτηκε φέτος ο Άγιος Βασίλης να επισκεφθεί, για να δούμε;

Το σωρευτικό αποτέλεσμα λοιπόν της οικονομικής πολιτικής της Νέας Δημοκρατίας μετά από πέντε χρόνια: Από το 2019 και μετά οι δείκτες κοινωνικής ανισότητας τόσο ο δείκτης Gini, του δείκτη δηλαδή της άνισης κατανομής εισοδήματος όσο και ο δείκτης S80/S20 έχουν εκτοξευθεί. Η Κυβέρνηση πανηγυρίζει για ανάπτυξη για ονομαστικούς ρυθμούς μεγέθυνσης του ΑΕΠ, την ίδια στιγμή που δεν υπάρχει ένας, έστω ένας δείκτης, ο οποίος να είναι θετικός όσον αφορά τις συνθήκες διαβίωσης των πολιτών.

Από πού να το πιάσει κανείς ειλικρινά; Από πού να το πιάσει κανείς; Στο πραγματικό εισόδημα είμαστε ουραγοί στην Ευρώπη, όπως και στο διαθέσιμο εισόδημα. Επίσης είμαστε ουραγοί στον κίνδυνο φτώχειας και κοινωνικού αποκλεισμού, στις χειρότερες θέσεις σε όλη την Ευρώπη των είκοσι επτά. Στον κίνδυνο ακραίας φτώχειας είμαστε τα ίδια. Στην ενεργειακή φτώχεια είμαστε πρωταθλητές. Αυτά όλα είναι στοιχεία της EUROSTAT. Αυτά δείχνουν οι σχετικές ευρωπαϊκές εκθέσεις.

Εδώ βεβαίως πάλι ακούσαμε και από τον αρμόδιο Υπουργό -το ακούμε κατ’ επανάληψη και από τον Πρωθυπουργό- άλλη μια φορά αντιστροφή της πραγματικότητας. Θα ακούσουμε για success story και θα ακούσουμε και για τους γνωστούς και μίζερους της Αντιπολίτευσης που διαμαρτύρονται και δεν κατανοούν το οικονομικό θαύμα το οποίο φέρνει η Κυβέρνηση Μητσοτάκη.

Οι επιπτώσεις όμως αυτών των ανισοτήτων, της όξυνσης των ανισοτήτων είναι πιο εμφανείς από οπουδήποτε αλλού σε δύο ζητήματα, στον πραγματικό μισθό και στις παροχές του κοινωνικού κράτους. Και εκεί τα δεδομένα είναι πραγματικά αποκαρδιωτικά. Είπα για κοινωνικό κράτος. Στις δαπάνες υγείας -που οι πολίτες δεν καταφέρνουν να καλύψουν- είμαστε πρώτοι σε όλη την Ευρώπη των είκοσι επτά στις ακάλυπτες δαπάνες για την υγεία, ενώ και στους μισθούς η κατάσταση είναι δραματική. Οι Έλληνες εργαζόμενοι κάθε χρόνο που περνάει εισπράττουν χαμηλότερο ποσοστό 46% το 2022, 45% το 2023 του ευρωπαϊκού μέσου όρου ως προς το εισόδημά τους. Πηγαίνουμε ολοένα και προς τα κάτω.

Να μιλήσουμε και για την αγοραστική δύναμη. Η χώρα μας είναι προτελευταία στην Ευρώπη των είκοσι επτά, μόνο πάνω από τη Βουλγαρία στο 67% του ευρωπαϊκού μέσου όρου. Αυτά είναι τα συμπεράσματα. Αυτές είναι οι οικονομικές και κοινωνικές επιπτώσεις της πολιτικής που ακολουθεί η Κυβέρνηση Μητσοτάκη. Και βεβαίως η φορολογική πολιτική είναι τμήμα αυτής ακριβώς της συνολικής πολιτικής. Και εκεί βεβαίως τα πράγματα είναι επίσης γνωστά για τη χώρα μας. Η Ελλάδα έχει τη χειρότερη αναλογία έμμεσων-άμεσων φόρων σε όλη την Ευρωπαϊκή Ένωση. Είναι γύρω στους εξήντα-σαράντα έμμεσοι, άμεσοι φόροι. Και αυτή η παντελώς άδικη δυσαρμονία ήταν που κατέστησε και το λεγόμενο οικονομικό θαύμα του κ. Μητσοτάκη εφικτό.

Πώς έγινε αυτό; Η Νέα Δημοκρατία κυβέρνησε εν μέσω πρωτοφανούς πληθωριστικού ράλι που έχει να δει η διεθνής οικονομία από τη δεκαετία του ΄70 και χρησιμοποίησε αυτή τη συνθήκη, αυτόν τον πληθωρισμό ως εργαλείο αλχημείας. Αρνούμενη να μειώσει έστω και στοχευμένα έστω και σε συγκεκριμένα προϊόντα και υπηρεσίες τις τιμές του ΦΠΑ, τι κατάφερε; Πέτυχε με ένα σμπάρο δύο τρυγόνια. Από τη μία υπεραπόδοση των φορολογικών εσόδων και ταυτόχρονα η δυνατότητα να ασκήσει μια υποτιθέμενη πολιτική φοροαπαλλαγών. Και λέω «υποτιθέμενη» γιατί στην πραγματικότητα πρόκειται για φοροαπαλλαγές, οι οποίες είναι στοχευμένες για την ελάφρυνση των ανώτερων εισοδηματικών στρωμάτων.

Η υπεραπόδοση όμως των φορολογικών εσόδων δεν προέκυψε ως διά μαγείας. Αυτή η υπεραπόδοση προέκυψε από τους Έλληνες φορολογούμενους και κυρίως από τους πιο αδύναμους από τους φορολογούμενους. Δεν νομίζω ότι υπάρχει κανείς εδώ σε αυτή την Αίθουσα που να μην κατανοεί και να μην συμφωνεί ότι οι έμμεσοι φόροι είναι αυτοί που πλήττουν πλέον δυσανάλογα τα κατώτερα εισοδηματικά στρώματα, ότι είναι πιο άδικοι φόροι. Γι’ αυτό άλλωστε και ο πληθωρισμός σε όλη αυτή την περίοδο εμφανιζόταν πολύ πιο έντονος στα βασικά είδη διατροφής, στα είδη πρώτης ανάγκης, στις βασικές υπηρεσίες, εκεί που καταναλώνουν και οι ασθενέστεροι συμπολίτες μας.

Η υπεραπόδοση όμως της φορολογίας έχει και άλλη μια αιτία. Γιατί η Κυβέρνηση δεν είχε αρνηθεί μόνο να μειώσει τον ΦΠΑ, έχει αρνηθεί να τιμαριθμοποιήσει και τις φορολογικές κλίμακες και έτσι τα έσοδα από τη φορολογία εισοδήματος έχουν πάρει την ανιούσα, όχι όμως από την αύξηση της φορολογίας των μεγάλων καρχαριών. Έχουν πάρει την ανιούσα επειδή ο μικρέμπορας την ώρα που συρρικνώνεται η αγοραστική του δύναμη, εμφανίζεται τεχνητά να αυξάνει τα εισοδήματά του και να ανεβαίνει φορολογικό συντελεστή.

Την ίδια στιγμή, κυρίες και κύριοι συνάδελφοι, που τα κέρδη των επιχειρήσεων βρίσκονται στις πρώτες θέσεις των ευρωπαϊκών στατιστικών στοιχείων, στους μισθούς και στην αγοραστική δύναμη των εργαζομένων, αυτών που παράγουν τον πλούτο δηλαδή, είμαστε στον πάτο της Ευρώπης. Η Κυβέρνηση υλοποιεί με πολύ συστηματικό τρόπο το σχέδιό της για βίαιη αναδιανομή του παραγόμενου πλούτου από κάτω προς τα πάνω, από τους πολλούς στους λίγους.

Κυρίες και κύριοι συνάδελφοι, θα ήθελα να μου επιτρέψετε να πω επίσης το εξής: Η φορολογική πολιτική, επειδή συζητάμε και συγκεκριμένα μέτρα στο νομοσχέδιο σήμερα, είναι ένα σύνολο, δεν μπορεί να αξιολογείται αλά καρτ. Από αυτή την άποψη στο σημερινό σχέδιο νόμου, κύριε Υπουργέ, έχουμε ψηφίδες μιας συνολικής πολιτικής, η οποία είναι κοινωνικά, ταξικά μεροληπτική υπέρ των ανώτερων εισοδηματικών στρωμάτων. Ενός μηχανισμού κοινωνικού αυτοματισμού που εκμεταλλεύεται τη διάχυτη αίσθηση ότι υπάρχει φοροδιαφυγή στη χώρα και στο όνομα της αντιμετώπισης της φοροδιαφυγής μεταφέρει τα φορολογικά βάρη από τους λίγους στους πολλούς, από τους μεγάλους στους μικρούς.

Στόχος της Κυβέρνησης είναι να φτιάξει μια αφήγηση ότι κινείται στην κατεύθυνση της μείωσης της φοροδιαφυγής, όμως πώς το κάνει αυτό; Αφήνοντας αλώβητους τους βασικούς για την ίδια stake holders, τους βασικούς υποστηρικτές της, αυτούς που υποστηρίζονται από την Κυβέρνηση και αυτούς που υποστηρίζουν την Κυβέρνηση.

Και ποιοι είναι αυτοί; Πρώτες-πρώτες, βεβαίως, είναι οι τράπεζες. Και επειδή άκουσα νωρίτερα και τα όσα είπε ο Υπουργός Οικονομικών για τη φορολόγηση των τραπεζών, άκουσα και τον Πρωθυπουργό από το Λονδίνο να δίνει διαβεβαιώσεις προς τους τραπεζίτες ότι δεν θα υπάρξει φορολόγηση των τραπεζών, κοιτάξτε, να πούμε επιτέλους τα πράγματα με το όνομά τους. Αυτό που συμβαίνει αυτή τη στιγμή με την ενεργή ανοχή της Κυβέρνησης είναι άνευ προηγουμένου. Οι τράπεζες εμφανίζουν μια τεράστια κερδοφορία, λόγω της σκανδαλώδους διαφοράς μεταξύ του επιτοκίου καταθέσεων και του επιτοκίου χορηγήσεων, αλλά και με τις υπέρογκες, με τις προκλητικές, χρεώσεις προς τους καταναλωτές. Και ποια είναι η δικαιολογία για την ανοχή της υψηλής αυτής, της προκλητικής αυτής, κερδοφορίας, σύμφωνα με την Κυβέρνηση; Είναι η αναβαλλόμενη φορολογία. Αλλά οι τράπεζες δεν χρησιμοποιούν την υψηλή κερδοφορία για να αποσβέσουν γρήγορα την αναβαλλόμενη φορολογία. Λένε ότι θα επιταχύνουν τον ρυθμό, αλλά αυτή τη στιγμή μόνο ένα μικρό κομμάτι πηγαίνει εκεί.

Και την ίδια στιγμή έχουμε την Κυβέρνηση, η οποία αφήνει τις τράπεζες από αυτά τα υπερκέρδη να μοιράζουν μερίσματα προκλητικά. Και πανηγυρίζει μάλιστα από πάνω η Κυβέρνηση για τα τραπεζικά μερίσματα! Αν είναι δυνατόν! Είναι πρόκληση αυτό απέναντι σε μια ολόκληρη κοινωνία, απέναντι σε μια ολόκληρη οικονομία, η οποία πλήττεται βάναυσα από την οικονομική πολιτική της Κυβέρνησης.

Εκτός όμως από τις τράπεζες υπάρχουν και άλλοι. Υπάρχουν μεγάλοι επιχειρηματικοί όμιλοι. Υπάρχουν μεγάλοι ελεύθεροι επαγγελματίες με τεράστιους τζίρους. Όλοι αυτοί που φοροδιαφεύγουν σε τεράστια κλίμακα. Επί πέντε χρόνια η Κυβέρνηση Μητσοτάκη ανακοινώνει τη μία φοροαπαλλαγή μετά την άλλη για όλα αυτά τα ανώτερα εισοδηματικά στρώματα, για εκείνο το κοινωνικό μπλοκ το οποίο στηρίζει την κυβέρνηση της Δεξιάς, μειώσεις στη φορολόγηση των μερισμάτων, μειώσεις στη φορολόγηση των κερδών, μειώσεις στη φορολόγηση των ενοικίων, αύξηση του αφορολόγητου για γονικές παροχές σε πολύ μεγάλα ποσά.

Το ίδιο κάνετε και τώρα, το ίδιο κάνετε και σήμερα, το Υπουργείο Οικονομικών. Φέρνει φορολογικά μέτρα τα οποία δήθεν είναι ουδέτερα, τα οποία δήθεν θα ευνοήσουν τους πάντες, και στην ουσία τι κάνει; Φέρνει φορολογικά μέτρα τα οποία ευνοούν ανώτερα εισοδηματικά στρώματα. Πάρτε για παράδειγμα την κατάργηση του τέλους επιτηδεύματος. Έρχονται σήμερα εδώ Υπουργοί και μας ρωτάνε «μα, καλά, θα πείτε όχι στη μείωση ενός φόρου, όπως είναι το τέλος επιτηδεύματος;» Λες και δεν είμαστε σε θέση να αντιληφθούμε ότι αυτό το μέτρο πάει πακέτο με την τεκμαρτή φορολόγηση των ελευθέρων επαγγελματιών, μαζί πάνε αυτά.

Στην πραγματικότητα η Κυβέρνηση αλλάζει το φορολογικό μείγμα προς τους ελεύθερους επαγγελματίες με ουδέτερο δημοσιονομικό τρόπο, αυξάνοντας τα έσοδα από τους επαγγελματίες με πολύ χαμηλά και χαμηλά εισοδήματα και μειώνοντας τα κρατικά έσοδα από τα μεγαλύτερα εισοδήματα. Ό,τι δίνετε δηλαδή με την κατάργηση του τέλους επιτηδεύματος στα κατώτερα εισοδηματικά στρώματα έρχεστε και τους τα παίρνετε εις διπλούν με την τεκμαρτή φορολόγηση -αυτό κάνετε- και το αντίστροφο για τα μεγάλα εισοδήματα.

Ομοίως λειτουργούν και άλλα μέτρα του σημερινού νομοσχεδίου. Για παράδειγμα η άρση της φορολόγησης των εφημεριών των γιατρών. Είναι θετικό μέτρο, θα πει κάποιος. Βεβαίως, είναι θετικό μέτρο για κάποιους. Ας δούμε όμως ποιοι είναι οι πραγματικοί μισθοί σήμερα των γιατρών στην Ελλάδα και γιατί φεύγουν και πηγαίνουν σε χώρες της βόρειας Ευρώπης, όπου ο μισθός είναι τρεις, και τέσσερις, και πέντε φορές επάνω. Εκεί τι θα γίνει; Θα υπάρξει μισθολογική παρέμβαση για να στηριχθούν οι γιατροί του ΕΣΥ και να παραμείνουν στο Εθνικό Σύστημα Υγείας;

Να πιάσουμε τις βραχυχρόνιες μισθώσεις. Μέσα σε πέντε χρόνια αυτή εδώ η Κυβέρνηση, η Κυβέρνηση Μητσοτάκη, έχει καταφέρει να καταστρέψει συθέμελα την προσφορά κατοικίας στη χώρα μας. Δεν πήρε ούτε ένα μέτρο για την αύξηση της προσφοράς στεγαστικών δανείων από τις τράπεζες. Διέθεσε ένα εξευτελιστικά μικρό ποσό από το Ταμείο Ανάκαμψης για στεγαστικά προγράμματα, ενώ το περίφημο πρόγραμμα «Σπίτι μου» με ελάχιστους δικαιούχους τελικά τι έκανε; Εκτόξευσε τις τιμές των ακινήτων. Όπως το ίδιο κάνει και η Golden Visa.

Η Κυβέρνηση επί πέντε χρόνια άφησε αρρύθμιστες τις βραχυχρόνιες μισθώσεις. Ποιο είναι το αποτέλεσμα σήμερα; Το λέει και η ένωση των ξενοδόχων αυτό. Στην Αττική έχουμε περισσότερες κλίνες από Αirbnb από ό,τι τα ξενοδοχεία, στο Λεκανοπέδιο. Και έρχεται σήμερα η Κυβέρνηση και λέει «θα φέρω μέτρα για να ρυθμίσω». Μπράβο, συγχαρητήρια! Σας πήρε δηλαδή πεντέμισι χρόνια να συνειδητοποιήσετε το μέγεθος του προβλήματος. Μα, σε ποια χώρα ζείτε; Δεν έχετε τα στοιχεία τα οποία δείχνουν ότι σωρευτικά αυτή την περίοδο έχουμε αύξηση των ενοικίων που ξεπερνάει το 52%; Έχουμε 52% αύξηση των ενοικίων σε αυτά τα χρόνια. Για να μην κοροϊδευόμαστε, χωρίς μέτρα που με ουσιώδη τρόπο να επενεργούν στην προσφορά στέγης δεν μπορεί να υπάρξει λύση.

Ημίμετρα έχουμε και για τους συνταξιούχους. Μέτρα που ούτε θα γίνουν αντιληπτά όταν τελειώσει η προπαγάνδα από τους τηλεοπτικούς δέκτες, 8 με 16 ευρώ το μήνα.

Ενώ βεβαίως να δούμε και την άλλη πλευρά, αντιστρόφως τι γίνεται; Ποιους ευνοεί το φορολογικό κίνητρο για την υποχρεωτική ασφάλιση έναντι φυσικών καταστροφών; Ευνοεί μήπως τη μικρή επιχείρηση; Ή μήπως ευνοεί τις ασφαλιστικές εταιρείες; Ποιους ευνοούν τα μέτρα για τη συγχώνευση των επιχειρήσεων; Ευνοούν αυτόν ο όποιος ακολουθεί τον δρόμο της αναγκαστικής συγχώνευσης, λόγω της οικονομικής δυσπραγίας, λόγω της αδυναμίας πρόσβασης σε τραπεζικό δανεισμό, λόγω του υπερπληθωρισμού; Ή ευνοούν τα μεγάλα οικονομικά συμφέροντα, που έχουν τη δυνατότητα, έχουν τη ρευστότητα να προχωρήσουν σε επιθετικές εξαγορές επί της ουσίας; Ποιοι ευνοούνται από τα μέτρα για τους «επενδυτικούς αγγέλους»; Ευνοείται η ελεύθερη διακίνηση του χρήματος ή η ανασυγκρότηση της παραγωγικής βάσης της οικονομίας; Η Golden Visa δηλαδή υπάρχει για να στηρίζει την καινοτομία ή η καινοτομία στηρίζει την Golden Visa;

Και βεβαίως την ίδια στιγμή που παίρνετε τέτοια μέτρα αρνείστε κατηγορηματικά να μειώσετε τον ΦΠΑ σε βασικά είδη. Και τι δεν έχετε πει, προκειμένου να δικαιολογήσετε τα αδικαιολόγητα και να μην κάνετε αυτό το οποίο κάνει για παράδειγμα η Ισπανία. Μάλλον όμως δεν έχετε πείσει τους πολίτες, κύριε Υπουργέ. Δείτε την τελευταία δημοσκόπηση της GPO. Μείωση του ΦΠΑ στα τρόφιμα ζητάει το 91,5% των πολιτών, ενώ το 89,3%, εννέα στους δέκα, δηλώνουν ότι η ακρίβεια είναι αυτή που δυσκολεύει σημαντικά την καθημερινότητά τους.

Και την ίδια στιγμή, βεβαίως, το πάρτι αισχροκέρδειας στην ενέργεια συνεχίζεται ακάθεκτο: 62% αύξηση στα πράσινα τιμολόγια τον Δεκέμβριο σε σχέση με έναν μήνα πριν, με τον Νοέμβριο, μέσα σε έναν μήνα. Πότε θα σταματήσει επιτέλους αυτή η κοροϊδία με τα πράσινα, κόκκινα, κίτρινα, μπλε τιμολόγια; Πότε θα σταματήσει επιτέλους αυτή η κοροϊδία, η οποία δείχνει ακριβώς την αδυναμία του μέσου νοικοκυριού να καλύψει βασικές ανάγκες σε θέρμανση ειδικά τώρα την περίοδο του χειμώνα; Βεβαίως, είναι και αυτή αποτέλεσμα συγκεκριμένων πολιτικών επιλογών, γιατί έχουμε την πανευρωπαϊκή πρωτοτυπία να μην έχουμε διμερή συμβόλαια στη χονδρεμπορική. Το 99% της παραγόμενης ενέργειας να διαπραγματεύεται με κερδοσκοπικούς όρους στο Χρηματιστήριο στην προημερήσια αγορά. Έτσι εκτοξεύεται η τιμή στη χονδρεμπορική, περνάει μετά στη λιανική και στον καταναλωτή που την πληρώνει.

Κυρίες και κύριοι συνάδελφοι, νομίζω ότι είναι σαφές ότι τα μέτρα που περιλαμβάνονται στο σημερινό νομοσχέδιο δεν ανατρέπουν σε καμμία περίπτωση την εικόνα μιας οικονομικής και φορολογικής πολιτικής, η οποία είναι ακραία κοινωνικά μεροληπτική υπέρ των ελίτ, υπέρ των μεγάλων συμφερόντων, υπέρ των μεγάλων εισοδημάτων, υπέρ του μεγάλου πλούτου, υπέρ εκείνων δηλαδή που οδήγησαν τη χώρα στην κρίση πριν από μερικά χρόνια, υπέρ του τραπεζικού κεφαλαίου, των κατασκευαστικών ομίλων, των μεγάλων τουριστικών ομίλων, υπέρ των εφοπλιστών και υπέρ εκείνων των ελίτ που, μαζί με τα κόμματα του τότε δικομματισμού, έφεραν τη χώρα στη μεγαλύτερη κρίση που γνώρισε στη μεταπολεμική της ιστορία. Και βεβαίως, όλα αυτά τα συμφέροντα σήμερα βήμα το βήμα, μέτρο το μέτρο, νεκρανασταίνονται από την Κυβέρνησή τους, από την Κυβέρνηση Μητσοτάκη.

Θα κλείσω, κύριε Πρόεδρε, με ένα πολιτικό σχόλιο, αν μου επιτρέπετε, με αφορμή και τις τελευταίες εξελίξεις που είχαμε χθες και σήμερα στη Γαλλία. Η επιλογή του Γάλλου Προέδρου Μακρόν για πρωθυπουργία στον κ. Μπαρνιέ οδήγησε στη χθεσινή πρόταση μομφής λόγω του προϋπολογισμού με μεγάλες περικοπές και την προσφυγή του Πρωθυπουργού της Γαλλίας στο περίφημο αμφιλεγόμενο άρθρο 49,3 του γαλλικού Συντάγματος για την παράκαμψη δηλαδή της Βουλής και τη θέσπιση νόμου χωρίς την ψήφο των Βουλευτών. Ο Μακρόν απέναντι στον κίνδυνο της Αριστεράς, απέναντι στο Λαϊκό Μέτωπο που πρώτευσε στις τελευταίες εκλογές, ουσιαστικά έχρισε την ακροδεξιά Λεπέν ρυθμιστή των πολιτικών και κοινοβουλευτικών εξελίξεων. Πέραν βεβαίως από τους κραδασμούς που θα προκαλέσει αυτή η εξέλιξη και αυτή η πολιτική κρίση όχι μόνο στη γαλλική, αλλά -επειδή μιλάμε για τη Γαλλία- πιθανότατα στην ευρωπαϊκή οικονομία, ας πάρει κάποια μαθήματα, αν μπορεί να τα πάρει βεβαίως, και η εγχώρια Δεξιά. Όταν συναγελάζεσαι, όταν συμμαχείς με την Ακροδεξιά, τελικά κινδυνεύεις να γίνεις υποχείριο της.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε.

Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος, ο κ. Καραθανασόπουλος.

Ώσπου να ανέβει στο Βήμα, να εγκρίνουμε μία άδεια απουσίας.

Ο Α΄ Αντιπρόεδρος της Βουλής κ. Πλακιωτάκης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Η Βουλή ενέκρινε τη ζητηθείσα άδεια.

Ορίστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Πραγματικά μας προκαλεί εντύπωση η πρόταση την οποία κατέθεσε πριν από λίγο ο κ. Χαρίτσης στο όνομα της υπεράσπισης της δημοκρατίας και του κράτους δικαίου, έννοιες που στην καλύτερη περίπτωση είναι κενές περιεχομένου.

Αναρωτιέμαι, κύριε Χαρίτση, με όλον τον σεβασμό, πόσο αριστερή μπορεί να είναι η άποψη ότι αυτός που υπηρετεί τον θεσμό της Προεδρίας θα προστατεύσει αλλά και θα δώσει εγγυήσεις. Γιατί το λέμε αυτό;

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** …(Δεν ακούστηκε)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Να σας πω. Γιατί βεβαίως είναι ένας θεσμός που, ανεξάρτητα επιλογής προσώπων, επικυρώνει το σύνολο της αντιλαϊκής πολιτικής. Μάλιστα, αυτό το έκαναν και πρόεδροι που εκλέχθηκαν και με τις δικές σας ψήφους.

Από αυτήν την άποψη, λοιπόν, εμείς το λέμε καθαρά ότι δεν θα μπορέσουμε να στηρίξουμε μια τέτοια πρόταση. Η στάση του ΚΚΕ είναι καθαρή, πεντακάθαρη. Θα καταψηφίσει οποιαδήποτε πρόταση έρθει, γιατί θεωρούμε ότι ο θεσμός του Προέδρου της Δημοκρατίας είναι κατ’ εξοχήν αντιλαϊκός θεσμός. Μάλιστα, και για το ίδιο το πρόσωπο αναρωτιόμαστε, τον κ. Ράμμο που προτείνατε, πραγματικά για τη στάση την οποία κράτησε όσον αφορά τις υποκλοπές του ΚΚΕ. Τις θεώρησε ανύπαρκτες, λέει. Η υποκριτική ευαισθησία σε αυτά τα ζητήματα είναι τουλάχιστον περίεργη.

Για να πάμε παρακάτω, κύριε Πρόεδρε, σήμερα είναι η Ημέρα για τα Άτομα με Αναπηρία. Περίσσεψαν τα ευχολόγια από όλα αυτά τα κόμματα -και το κυβερνών κόμμα- που είναι συνυπεύθυνα για τα τεράστια προβλήματα, γιατί άσκησαν πολιτικές και ως κυβερνήσεις -και ο ΣΥΡΙΖΑ και το ΠΑΣΟΚ και άλλα- για τα τεράστια προβλήματα που αντιμετωπίζουν οι οικογένειες με άτομα με ειδικές ανάγκες ή χρονίως πασχόντων, όπου βλέπουν συνεχώς να επιδεινώνεται η θέση τους. Μάλιστα, τα στοιχεία της EUROSTAT είναι αδιάψευστα. Το 50% αυτών των οικογενειών διαβιούν στο όριο της φτώχειας. Μάλιστα, αν θέλετε, είναι ακριβώς -ας το πούμε- ο ορισμός των θυμάτων της βάρβαρης επίθεσης που έχει εξαπολύσει αυτό το καπιταλιστικό σύστημα και οι κυβερνήσεις που το υπηρετούν, με αποτέλεσμα η έννοια συμπερίληψη, που τη χρησιμοποιείτε κατά κόρον, να αποτελεί ένα «άδειο πουκάμισο».

Το ΚΚΕ θεωρεί ότι με τον αγώνα πρέπει να δικαιωθούν τα αυτονόητα και δίκαια αιτήματα των Ατόμων με Αναπηρία και των χρονίως πασχόντων. Μάλιστα, στηρίζει αυτά τα αιτήματα, στηρίζει αυτούς τους αγώνες, παίρνει μέτρα, όπως έκανε σήμερα με την κατάθεση πρότασης νόμου για την προστασία των οικογενειών των ανθρώπων αυτών, της πρώτης τους κατοικίας από τους πλειστηριασμούς. Την πρόταση αυτή την καταθέτω και στα Πρακτικά της σημερινής συζήτησης.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά την προαναφερθείσα πρόταση, η οποία βρίσκεται στο αρχείο της Γραμματείας της Διεύθυνσης Στενογραφίας και Πρακτικών της Βουλής)

Επειδή είναι επίκαιρο το θέμα, κύριε Υπουργέ, και είστε και παρών στην Αίθουσα, πραγματικά θεωρούμε ότι η χθεσινή σας απάντηση σε μια επίκαιρη ερώτηση του ΚΚΕ μόνο από απρέπεια μπορεί να χαρακτηριστεί. Μάλιστα, φτάσατε στο σημείο να αθετήσετε όσα λέγατε, ότι ψάχνετε για λύση του προβλήματος μαζί με τον κ. Χατζηδάκη. Το είπατε και σ’ εμένα, το είπατε και σε μια σειρά σωματεία τα οποία σας είχαν επισκεφθεί για το συγκεκριμένο ζήτημα. Μάλιστα, απάντηση δεν δώσατε καμμία, ούτε στη γραπτή ερώτηση την οποία είχαμε καταθέσει έναν μήνα πριν ούτε και στις προσωπικές επικοινωνίες τις οποίες είχαμε, φτάνοντας στο σημείο να επιρρίψετε την ευθύνη στην ίδια την οικογένεια γιατί, λέει, δεν αξιοποίησε όλα τα εργαλεία που είναι διαθέσιμα, όπως ο εξωδικαστικός συμβιβασμός. Αλήθεια το λέτε αυτό; Και τότε γιατί πανηγυρίζατε ως Κυβέρνηση ότι η Υπουργός, η κ. Ζαχαράκη, βρήκε τρόπο να αντιμετωπιστεί το ζήτημα, μετά τους αγώνες ενάντια στην κατάσχεση του σπιτιού της πρωταθλήτριας με ειδικές ανάγκες από την Ελευσίνα; Το λύσατε, λέει, το πρόβλημα. Πώς το λύσατε; Θεωρώντας αυτό το ποσό ως δωρεά και μάλιστα προς τρίτο, για να το φορολογήσετε με 40%; Και να ζητάτε από την οικογένεια και την ίδια την πρωταθλήτρια να πληρώσει 47.000 φόρο; Σοβαρά μιλάτε; Διότι δεν μπορείτε να κάνετε, λέει, εξαίρεση από τον νόμο; Αλήθεια;

Και δεν μου λέτε, με το άρθρο 99 στο σημερινό νομοσχέδιο τι κάνετε; Εξαίρεση από τον νόμο δεν κάνετε; Για ποιον την κάνετε, όμως, αυτήν την εξαίρεση από τον συγκεκριμένο νόμο και από το ίδιο ποσοστό φορολόγησης 40%;

Το κάνετε για τα νομικά πρόσωπα, τις νομικές οντότητες και τα φυσικά πρόσωπα που ασκούν επιχειρηματική δραστηριότητα, όταν υπάρχει παραίτηση από χρέη. Η παραίτηση από χρέη θεωρείται δωρεά και αυτή τη δωρεά προς τρίτους εσείς την κάνετε αφορολόγητη. Καταργείται το 40%. Και για να διαγράψετε τον συγκεκριμένο φόρο για τη συγκεκριμένη μόνο και μόνο περίπτωση, λέτε «δεν μπορούμε να παραβούμε τον νόμο». Αλήθεια; Αφού τους νόμους τους κάνετε όπως θέλετε, κουρελόχαρτα! Τους αλλάζετε και τους ανατρέπετε προς όφελος των μεγάλων επιχειρηματικών ομίλων. Και για αυτή την περίπτωση, που είναι ανθρώπινη περίπτωση, λέτε «δεν μπορούμε»;

Εμείς το λέμε καθαρά: Μπορείτε και πρέπει και επιβάλλεται να προχωρήσετε άμεσα, ως Κυβέρνηση, στη διαγραφή αυτού του χρέους των 47.000 ευρώ.

Τρίτο ζήτημα, κύριε Πρόεδρε, είναι ότι για μια ακόμη φορά είμαστε στο ίδιο έργο θεατές. Δηλαδή, με τη βροχή πλημμύρισαν σπίτια, καταστράφηκαν περιουσίες, χάθηκαν ζωές σε μια σειρά περιοχές στη χώρα μας και μάλιστα, στο νησί-κορωνίδα, όπως το θεωρείτε, της τουριστικής ανάπτυξης της περιοχής της Δωδεκανήσου, που αναδεικνύονται οι δύο όψεις του εχθρικού αστικού κράτους. Από τη μια μεριά, μπορεί αυτό το κράτος να σηκώσει και να υπηρετήσει πεντάστερα ξενοδοχεία σε όλο το νησί και υποδομές που εξυπηρετούν την τουριστική οικονομική δραστηριότητα και από την άλλη μεριά, αυτό το κράτος αισθάνεται δέος για να προστατεύσει τον λαό από τις πλημμύρες, από τις φωτιές που ήταν πριν από δύο χρόνια στην ίδια περιοχή, αλλά και από τους σεισμούς. Δεν μπορεί, λέει, είναι ανίκανο.

Όμως, είναι πολύ ικανό στο να υπηρετεί και να υλοποιεί τους αντιλαϊκούς σχεδιασμούς, τις υποδομές που εξυπηρετούν τις επιχειρηματικές ανάγκες, τις υποδομές που στηρίζουν τα ιμπεριαλιστικά σχέδια και την εμπλοκή της χώρας μας στην ευρύτερη περιοχή.

Από αυτή την άποψη, εμείς λέμε καθαρά ότι και εσείς, όπως και οι προηγούμενοι, εφαρμόζετε κατά γράμμα την πολιτική της Ευρωπαϊκής Ένωσης περί κόστους-οφέλους για τα έργα υποδομής. Για αυτά πετάτε στον κάλαθο των αχρήστων τέτοια έργα που μπορεί να προστατεύσουν τον λαό από τα φυσικά φαινόμενα.

Εμείς απαιτούμε εδώ και τώρα πλήρη και χωρίς καθυστέρηση αποζημίωση στο 100% για τις ζημιές που έχει υποστεί ο κόσμος αυτός και αποκατάσταση των υποδομών ρεύματος, συγκοινωνιακών, νερού, για να μπορέσουν να αντιμετωπιστούν άμεσα οι επιπτώσεις από την πλημμύρα.

Όσον αφορά στο φορολογικό νομοσχέδιο που συζητάμε σήμερα, αλλά και την τοποθέτηση του κυρίου Υπουργού, φτάνει μόνο μια εικόνα, την οποία θα παρουσιάσω και τώρα για να δείξουμε τον αντιλαϊκό ταξικό χαρακτήρα του φορολογικού συστήματος, που όλες οι κυβερνήσεις υπηρέτησαν.

Με βάση τα στοιχεία της ΑΔΑΕ για την 1-1-2024 που βρήκαμε, το πλήθος των ληξιπρόθεσμων οφειλών είναι τρία εκατομμύρια οκτακόσιες χιλιάδες και το σύνολο των ληξιπρόθεσμων οφειλών είναι 106 δισεκατομμύρια. Όμως, αν πάμε πιο αναλυτικά, το 80% του συνόλου αυτών, δηλαδή πάνω από τρία εκατομμύρια -τρία εκατομμύρια εκατό χιλιάδες- χρωστάει μόλις το 1,5% των ληξιπρόθεσμων οφειλών. Είναι αυτοί που χρωστούν μέχρι 3.000 ευρώ. Είναι μόλις το 1,5%. Δηλαδή, πόσο χρωστούν; Χρωστούν 1,5 δισεκατομμύρια. Στο σύνολο των ετήσιων φορολογικών εσόδων του κράτους 1,5 δισεκατομμύρια είναι μόλις το 2%. Διαγράψτε το, να απαλλάξετε τρία εκατομμύρια εκατό χιλιάδες κόσμο από τα ληξιπρόθεσμα χρέη προς την εφορία. Και δεν είναι τα καθαρά ποσά αυτά. Είναι μέσα και οι τόκοι και οι προσαυξήσεις και όλα τα υπόλοιπα. Τι είναι 2%, για να τους απαλλάξετε; Γιατί χρωστά αυτός ο κόσμος στην εφορία; Γιατί θα πλουτίσει με 1000 και 500 και 300 ευρώ και θα κάνει περιουσιακά στοιχεία, όπως κάνουν οι υπόλοιποι που χρωστούν 1 εκατομμύριο, 2, 5 και παραπάνω εκατομμύρια στην εφορία, που τα κάνουν πραγματικά περιουσιακά στοιχεία; Δεν μπορεί και δεν μπορεί, γιατί τον οδηγήσατε σε αυτή την κατάσταση με τα φορολογικά σας μέτρα.

Από αυτή την άποψη και το σημερινό νομοσχέδιο βρίθει φοροαπαλλαγών προς όφελος του μεγάλου κεφαλαίου. Και αυτές οι νέες απαλλαγές είναι δεδομένες, φορολογικά κίνητρα για επενδύσεις, ιδιαίτερα στη νέα τεχνολογία, υπεραποσβέσεις, κίνητρα για συγχωνεύσεις επιχειρήσεων. Και βέβαια, όλα αυτά είναι συγκεκριμένα. Εξυπηρετούν τα συμφέροντα των επιχειρηματικών ομίλων και την κερδοφορία τους. Από την άλλη μεριά και μια σειρά άλλες μειώσεις, που θέλετε να τις παρουσιάσετε ως φιλολαϊκές, έχουν το αντίθετο αποτέλεσμα.

Να δούμε τη μείωση του ΕΝΦΙΑ που λέτε; Τι τον αναγκάζετε τον άλλον, τον ιδιοκτήτη; Να πέσει στα κοράκια των ασφαλιστικών εταιρειών και να ασφαλίσει το σπίτι του για φυσικές καταστροφές, γιατί το αστικό κράτος δεν θα αποκαταστήσει τις ζημιές. Και τον στέλνετε στα κοράκια των ιδιωτικών ασφαλιστικών. Πελατεία στις ιδιωτικές ασφαλιστικές επιχειρήσεις δίνετε με αυτόν τον τρόπο και όχι απαλλάσσετε 20% από τον ΕΝΦΙΑ.

Δεύτερο σημείο. Το ίδιο κάνετε και με τα ιδιωτικά ασφαλιστικά συμβόλαια για ανήλικα τέκνα. Καταργείτε τον φόρο 15% επί του ασφαλίστρου. Δεν είναι πελατεία αυτό για τις ιδιωτικές ασφαλιστικές εταιρείες; Και γιατί πρέπει η λαϊκή οικογένεια να ασφαλίσει τα παιδιά της; Δηλαδή, το σύστημα υγείας δεν μπορεί να τα προστατέψει;

Άλλο ζήτημα, η μείωση των ασφαλιστικών εισφορών 1% ποιους εξυπηρετεί, τους εργαζόμενους ή τις επιχειρήσεις; Βέβαια, καθαρά τις επιχειρήσεις, γιατί μειώνει τον συνολικό μισθό κατά 0,5%. Και αυτό το 0,5% το κερδίζουν οι επιχειρηματικοί όμιλοι.

Υπάρχουν και μια σειρά άλλα πράγματα, όπως για παράδειγμα, η νομοτεχνική διάταξη που φέρατε σήμερα, ότι πρέπει να ασφαλίζονται για φυσικές καταστροφές τα ακινητοποιημένα αυτοκίνητα. Ποιον εξυπηρετούν;

Και επειδή ακριβώς έχετε κάνει καραμέλα την υπόθεση της φοροδιαφυγής -για πάσα νόσο η φοροδιαφυγή λέτε ότι φταίει- της δίνετε, μάλιστα και διαστάσεις κοινωνικού αυτοματισμού: «Αν δεν πατάξουμε τη φοροδιαφυγή, δεν θα μειωθούν οι φορολογικοί συντελεστές». Σε ποιους απευθύνεστε; Στους αυτοαπασχολούμενους και στους επαγγελματίες, με οριζόντια μέτρα, όπως οι κεφαλικοί φόροι που επιβάλατε πέρυσι και έχετε οδηγήσει πολλούς από αυτούς να σταματήσουν την επαγγελματική δραστηριότητά τους ή και να κλείσουν τα μαγαζιά τους, για να συγκεντρωθεί η αγορά σε όλο και λιγότερα χέρια;

Και δεν έχετε τρόπο ορισμένες κατηγορίες ελεύθερων επαγγελματιών, δηλαδή γιατροί, μεγαλογιατροί, μεγαλομηχανικοί, οι οποίοι πραγματικά φοροδιαφεύγουν και με αυτόν τον τρόπο τους απαλλάσσετε με έναν συμβολικό φόρο από τον έλεγχο να διασταυρώσουν τα περιουσιακά τους και τα διάφορα στοιχεία μέσα από τα εργαλεία που σας παρέχει η τεχνολογία; Δεν το κάνετε, όμως, γιατί ακριβώς αυτούς θέλετε να τους απαλλάξετε από αυτά τα ποσά και κυνηγάτε τον μεροκαματιάρη, τον βιοπαλαιστή να μη μπορεί να πάει ένα μεροκάματο στο σπίτι του.

Την ίδια στιγμή τι έχετε διαμορφώσει; Ένα καθεστώς φορολογικής ασυλίας για το μεγάλο κεφάλαιο. Οι εφοπλιστές έχουν συνταγματικές κατοχυρωμένες φοροαπαλλαγές. Κανένα άλλο κόμμα δεν τολμά να θίξει αυτό το καθεστώς της συνταγματικής φοροασυλίας. Τριγωνικές συναλλαγές ανάμεσα σε επιχειρηματικούς ομίλους, απαλλαγή off shore εταιρειών από τον ΕΝΦΙΑ -φορολογικοί παράδεισοι- αλλά και τράπεζες.

Έγινε μια συζήτηση εδώ με βάση την πρόταση για τη συμβολική, όπως την ονόμασε, φορολόγηση κατά 5% των κερδών των τραπεζών. Σιγά τα αίματα! Πραγματικά, περί όνου σκιάς η αντιπαράθεση. Το 5% δεν είναι τίποτα. Να πεις ότι ήταν μια επαναστατική πρόταση που θα απαλλάξει λαϊκά στρώματα από τη φορολογία ή από τα φορολογικά βάρη! Συμβολικά, λέει! Συμβολικά, γιατί; Για να συγκαλύψουν και ότι, ως ΠΑΣΟΚ, αλλά και ως ΣΥΡΙΖΑ ενιαίος, είχαν δώσει τεράστια κίνητρα και φοροαπαλλαγές στους επιχειρηματικούς ομίλους και στις τράπεζες.

Ανακεφαλαιοποίηση, ποιοι και για ποιον σκοπό την έκαναν; Οι κυβερνήσεις. Δεν χάθηκαν 45 δισεκατομμύρια; Μάλλον δεν χάθηκαν, μεταφέρθηκαν στο κρατικό χρέος. Έτσι οι φορολογούμενοι δεν έσωσαν τις τράπεζες. Εσείς υποχρεώσατε με τις επιλογές σας να μεταφερθεί το βάρος αυτών των 45 δισεκατομμυρίων στις πλάτες των φορολογικών στρωμάτων. Ο αναβαλλόμενος φόρος ποιον υπηρετεί; Την κεφαλαιοποίηση των τραπεζών. Το σχέδιο «ΗΡΑΚΛΗΣ», με τα κόκκινα δάνεια που μεταφέρονται στους services αλλά παραμένουν βραχνάς και θηλιά για τα λαϊκά στρώματα; Ποιος υπηρετεί την κεφαλαιοποίηση των τραπεζών; Το κλείσιμο των υποκαταστημάτων; Πάνω από το 50% των υποκαταστημάτων έχουν κλείσει την τελευταία δεκαπενταετία στη χώρα μας και πάνω από 60% είναι η απώλεια θέσεων εργασίας. Γιατί; Διότι έτσι διασφαλίζεται η κερδοφορία των επιχειρηματικών ομίλων. Για να μη μιλήσουμε για τη διαφορά επιτοκίων, για να μη μιλήσουμε για την πολιτική προμηθειών.

Αυτό, λοιπόν, είναι που στηρίζει με όλον τον τρόπο την κερδοφορία και την κεφαλαιακή επάρκεια του χρηματοπιστωτικού συστήματος. Εμείς λέμε καθαρά, δεν μπορούμε να πατάμε σε δύο βάρκες. Να επιστρέψει άμεσα ο αναβαλλόμενος φόρος, να αυξηθούν οι φορολογικοί συντελεστές για το σύνολο και χωρίς εξαιρέσεις των μονοπωλίων της χώρας μας, ανεξαρτήτου κλάδου δραστηριότητας και βεβαίως, να καταργηθούν όλες οι φοροαπαλλαγές για το μεγάλο κεφάλαιο. Γιατί αυτή η πολιτική είναι συνέχεια των προηγούμενων που εφαρμόζατε.

Η πρώτη πράξη του ΣΥΡΙΖΑ όταν βγήκαμε από τα μνημόνια ήταν να μειώσει τους φορολογικούς συντελεστές για τα νομικά πρόσωπα, από 29% έως 27%. Εσείς το πήγατε στο 24%. Η δεύτερη πράξη ήταν να μειώσει τους συντελεστές των διανεμόμενων κερδών από το 15% στο 10%. Εσείς στο 5%. Αυτό συμβαίνει συνέχεια στο αντιλαϊκό αυτό οικοδόμημα. Και σήμερα με το άρθρο 98, αν δεν κάνω λάθος, απαλλάσσετε από τον φόρο διανεμόμενων κερδών τα ενδοομιλικά μερίσματα. Ούτε 5% τα ενδοομιλικά μερίσματα να πληρώνουν. Τίποτα, δηλαδή. Πλήρη απαλλαγή. Για φανταστείτε πόσο δίκαιη είναι η φορολογική πολιτική της σημερινής Κυβέρνησης. Και το λέμε αυτό γιατί ακριβώς η συνετή Αντιπολίτευση, που είπε και ο Πρόεδρος της Αξιωματικής Αντιπολίτευσης κ. Ανδρουλάκης, αναδεικνύει ότι είσαστε κόμματα συγκοινωνούντα δοχεία, γι’ αυτό και γίνονται και διάφορες μεταγραφές. Γιατί ακριβώς με τις πολιτικές σας δεν αμφισβητείτε τις στρατηγικές επιλογές. Και αυτές οι στρατηγικές επιλογές είναι η πολιτική υπηρέτησης των κερδών των επιχειρηματικών ομίλων της κερδοφορίας, οι πολιτικές επιλογές που στηρίζουν και υλοποιούν την αντιδραστική και ταξική πολιτική της Ευρωπαϊκής Ένωσης και οι δεσμεύσεις απέναντι στο ΝΑΤΟ και στους Αμερικανούς.

Για να τελειώσω, κύριε Πρόεδρε, και ευχαριστώ για την ανοχή, εξάντλησα όλον μου τον χρόνο, εμείς λέμε καθαρά ότι σήμερα υπάρχει απάντηση στη συγκεκριμένη κατάσταση, γιατί υπάρχει ένας στρατηγικός αντίπαλος απέναντι στην ασκούμενη πολιτική και στην πολιτική που εξυπηρετεί το σύστημα, αυτό της βαρβαρότητας. Και αυτός ο στρατηγικός αντίπαλος είναι το ΚΚΕ και σε αυτόν τον δρόμο της στρατηγικής αντιπολίτευσης καλούμε να βαδίσουν όλο και πιο πλατιά τα λαϊκά στρώματα, οικοδομώντας τη δική τους συμμαχία για να ενισχύσουν το ρεύμα αμφισβήτησης και ανυπακοής της κυρίαρχης πολιτικής, της πολιτικής της Ευρωπαϊκής Ένωσης και της αστικής τάξης, για να έχουμε συνολικά βήματα, μπροστά στην αντίσταση και στην ανατροπή, τη συνολικότερη ανατροπή αυτής της κατάστασης.

Ευχαριστώ πολύ, κύριε Πρόεδρε.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, μπορώ να έχω ένα λεπτό; Θα ήθελα να απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Δεν είχα σκοπό να απαντήσω. Επειδή όμως, ο Κοινοβουλευτικός Εκπρόσωπος του ΚΚΕ μίλησε για υποκρισία, υποκρισία είναι να λες πως αγωνίζεσαι για να βοηθήσεις έναν συνάνθρωπό σου που πράγματι έχει οικονομικό πρόβλημα και να ζητάς αναδρομική διαγραφή νόμιμων χρεών, που ξέρεις πολύ καλά ότι δεν μπορούν να γίνουν. Υποκρισία είναι να κατηγορείς την Κυβέρνηση πως τάχα μου δεν ασχολήθηκε, δεν ενδιαφέρθηκε για τη συγκεκριμένη περίπτωση, ενώ και εσείς γνωρίζετε πάρα πολύ καλά ότι με πρωτοβουλία της Κυβέρνησης επαναγοράστηκε το συγκεκριμένο ακίνητο μετά τον πλειστηριασμό, ώστε να αποδοθεί πάλι στην οικογένεια.

Και η ερώτησή μου είναι: Αλήθεια, για ποιον λόγο δεν παίρνει μια πρωτοβουλία το ΚΚΕ αντίστοιχη με αυτήν που πήρε η Κυβέρνηση ώστε να αποπληρωθεί το ποσό των 47 χιλιάδων ευρώ που έχει καταλογιστεί από την ΑΑΔΕ;

Απαντήστε μου για ποιον λόγο δεν παίρνει το Κομμουνιστικό Κόμμα της Ελλάδας μια αντίστοιχη πρωτοβουλία με αυτήν που πήρε η Κυβέρνηση.

Και να σας πω κάτι, κύριε Καραθανασόπουλε; Βεβαίως να βοηθήσει και η Κυβέρνηση ώστε να βρεθούν τα 47.000 ευρώ. Το ΚΚΕ όμως μένει στα λόγια ή προχωράει στην πράξη;

Και να σας πω και τι άλλο είναι υποκρισία; Υποκρισία είναι να λες όλα αυτά τα πράγματα και την ίδια στιγμή το δικό σου κόμμα να μη δημοσιοποιεί τα δικά του οικονομικά στοιχεία. Αυτό είναι υποκρισία. Απαντώ στο ΚΚΕ διότι καμμιά φορά οι λέξεις χάνουν την αξία τους σε αυτήν την Αίθουσα.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κανονικά, κύριε Υπουργέ, πρέπει να μιλήσετε ακόμη περισσότερο, γιατί όσο περισσότερο μιλάτε τόσο περισσότερο εκτίθεστε. Με αυτή σας την απάντηση ντράπηκε και η ντροπή. Μα είναι δυνατόν να ισχυρίζεστε αυτά τα πράγματα; Κάτω από την πίεση των αγώνων που πρωτοστάτησε το ΚΚΕ, είπατε ότι δώσατε λύση. Ποια λύση; Την κολοβή λύση; Τι πανηγυρίζατε τότε ως Κυβέρνηση ότι λύσατε το πρόβλημα; Φορτώνοντας ένα χρέος 47.000; Αυτή είναι λύση; Και δεν μου λέτε; Τα λεφτά από την τσέπη σας τα βάλατε; Και λέτε τώρα στο ΚΚΕ «συμπλήρωσε και τα υπόλοιπα»; Έτσι είναι; Σοβαρά μιλάτε; Και εντάξει, πρέπει να είστε λίγο πιο προσεκτικός με το ΚΚΕ. Συμβουλή, κύριε Υπουργέ. Γιατί πολλοί στάθηκαν απέναντι με χυδαίο τρόπο στο ΚΚΕ και το μετάνιωσαν. Και το λέμε αυτό γιατί το Κομμουνιστικό Κόμμα Ελλάδας όλα τα στοιχεία τα δίνει στη δημοσιότητα. Οι έλεγχοι είναι υπαρκτοί από ορκωτούς ελεγκτές, που τους ορίζει η Κυβέρνηση και όχι το ΚΚΕ και ταυτόχρονα είναι φανερό, δημοσιεύει το σύνολο των οικονομικών του στοιχείων. Τι δεν κάνει και δεν θα κάνει ποτέ; Να δώσει στη δημοσιότητα τα στοιχεία των ενισχυτών των 5 και 10 και 2 ευρώ που από το υστέρημα τους δίνουν στο Κομμουνιστικό Κόμμα Ελλάδας. Γιατί τι τους περιμένει; Πολλά πράγματα τους περιμένουν και γνωρίζουμε καλά από τις συνθήκες όξυνσης της ταξικής πάλης. Εδώ απολύουν, γιατί κάποιος απεργεί. Για φανταστείτε τι μπορούν να κάνουν οι επιχειρηματικοί όμιλοι.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Εντάξει, εντάξει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι εντάξει! Έτσι είναι. Απολύθηκαν δύο στην Πάτρα. Δύο στελέχη του ΚΚΕ απολύθηκαν στην Πάτρα, στην πανελλαδική απεργία. Εντάξει;

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Εντάξει, αφήστε το.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εντάξει είναι αυτό; Έχετε πολύ θράσος να το λέτε. Ας πάτε να το πείτε στους ίδιους το «Εντάξει, δεν τρέχει τίποτα», που έχασαν τη δουλειά τους.

Επιτέλους!

Ευχαριστώ πολύ, κύριε Πρόεδρε.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, είκοσι δευτερόλεπτα, παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Υπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Άρα, καταλαβαίνω ότι αντίστοιχη πρωτοβουλία από την πλευρά του ΚΚΕ δεν θα υπάρξει. Γιατί τα λόγια έχουν αξία σε αυτήν την Αίθουσα. Μου επιβεβαιώνετε πως το Κομμουνιστικό Κόμμα Ελλάδας δεν θα πάρει καμμία τέτοια πρωτοβουλία. Ήμουν σίγουρος. Δεν είχα την παραμικρή αμφιβολία.

Ευχαριστώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Να είστε σίγουρος, κύριε Υπουργέ, ότι θα συνεχίσουμε τον αγώνα μέχρι την πλήρη δικαίωση και της Διονυσίας και θα πρωτοστατήσουμε σε αυτό και όλων των υπολοίπων που κινδυνεύουν να χάσουν τα σπίτια τους, όπως κάναμε και σήμερα το πρωί στην Πετρούπολη.

**ΠΡΟΕΔΡΕΥΩΝ (Γεώργιος Λαμπρούλης):** Εξάλλου έχει κατατεθεί και πρόταση νόμου. Προηγουμένως τη δώσατε και στα Πρακτικά, οπότε μπορούν οι συνάδελφοι να την πάρουν και να τη διαβάσουν.

Τον λόγο έχει ο κ. Κουλκουδίνας από τη Νέα Δημοκρατία.

Μετά θα ακολουθήσουν ο κ. Λοβέρδος, ο κ. Πέτσας και ο Κοινοβουλευτικός Εκπρόσωπος κ. Τσιρώνης.

Ελάτε, κύριε Κουλκουδίνα, ήσασταν αρκετά υπομονετικός.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Πριν προχωρήσω στην ομιλία μου, θα ήθελα και εγώ να εκφράσω τα θερμά μου συλλυπητήρια στους οικείους των ανθρώπων που χάθηκαν από το τελευταίο φαινόμενο, το λεγόμενο «Μπόρα», όπως επίσης και την συμπαράστασή μας σε όσους επλήγησαν και να τονίσω ότι η Κυβέρνηση θα σταθεί στο πλάι τους. Ήδη από εχθές ο Υφυπουργός Κλιματικής Κρίσης και Πολιτικής Προστασίας κ. Τριαντόπουλος βρέθηκε στην Πιερία όπου είχαμε σύσκεψη, κατεγράφησαν τα προβλήματα και σύντομα θα προχωρήσουμε στην εκτίμηση των ζημιών.

Κύριε Υπουργέ, κυρίες και κύριοι συνάδελφοι, δεν γνωρίζω πραγματικά αν κάποιοι εδώ πέρα μέσα μέμφονται τον ελληνικό λαό που με την ψήφο του στις τελευταίες εκλογές έχει διαμορφώσει τους υπάρχοντες συσχετισμούς στο πολιτικό σύστημα. Προφανέστατα, κυρίες και κύριοι συνάδελφοι, κάτι ξέρει ο ελληνικός λαός που αυτός αποφασίζει και αυτός μας κατατάσσει όλους εδώ πέρα μέσα. Ο κατακερματισμός και η αποδυνάμωση της αντιπολίτευσης συνδυάζεται με ένα ισχυρό κεφάλαιο εμπιστοσύνης προς τον Πρωθυπουργό και την Κυβέρνηση της Νέας Δημοκρατίας. Οι πολίτες έκριναν, οι πολίτες κρίνουν, οι πολίτες αξιολογούν, κυρίες και κύριοι συνάδελφοι. Κυρίως αξιολογούν.

Όσα περιλαμβάνονται στο νομοσχέδιο του Υπουργείου Οικονομικών που έρχεται σήμερα προς συζήτηση και ψήφιση αποτελούν την υλοποίηση μιας κυβερνητικής πολιτικής που εξήγγειλε ο ίδιος ο Πρωθυπουργός παρουσιάζοντας τους βασικούς άξονες για τον χρόνο που διανύουμε. Το έκανε από το βήμα της Διεθνούς Εκθέσεως Θεσσαλονίκης δίνοντας ένα άλλο, ένα διαφορετικό υπόδειγμα πολιτικής συμπεριφοράς. Ποιο είναι αυτό το υπόδειγμα, κυρίες και κύριοι συνάδελφοι; Είναι η αντιστοιχία και η συνέπεια λόγων και έργων. Γιατί μέχρι το 2019 κάποιοι χρησιμοποιούσαν το βήμα της Διεθνούς Εκθέσεως Θεσσαλονίκης για να μοιράζουν υποσχέσεις χωρίς αντίκρισμα. Να θυμίσω στους συναδέλφους μας στην Αίθουσα το πρόγραμμα της Θεσσαλονίκης του κ. Τσίπρα το 2014; Το σκέφτομαι και δεν ξέρω πραγματικά αν θέλω να γελάσω ή αν θέλω να κλάψω. Αποτέλεσε το αποκορύφωμα ενός λαϊκίστικου κρεσέντου που περιλάμβανε αυξήσεις μισθών, κατάργηση του ΕΝΦΙΑ, σκίσιμο μνημονίων, αύξηση του αφορολόγητου με έναν νόμο και ένα άρθρο όλα αυτά.

Είδαμε όλοι δυστυχώς τι έγινε. Ήρθε ένα τρίτο, αχρείαστο και σκληρότερο μνημόνιο. Ο ΕΝΦΙΑ όχι μόνο δεν καταργήθηκε αλλά αυξήθηκε με τον συμπληρωματικό φόρο. Το αφορολόγητο όχι μόνο δεν αυξήθηκε αλλά μειώθηκε. Έπρεπε να έρθει η Νέα Δημοκρατία, κυρίες και κύριοι συνάδελφοι, για να μειώσει τον ΕΝΦΙΑ, να αυξήσει τον κατώτερο μισθό, να μειώσει πάνω από εξήντα φόρους.

Θέλετε μήπως να πάμε και πιο πίσω στην περίοδο του «λεφτά υπάρχουν» το 2009 του κ. Παπανδρέου, τότε που υποσχόταν αυξήσεις μισθών και συντάξεων πάνω κι από τον πληθωρισμό; Ας μη θυμηθούμε το προεκλογικό πρόγραμμα του ΠΑΣΟΚ το 2009 και τι έγινε τελικά στη συνέχεια. Η οικονομική πολιτική της Κυβέρνησης της Νέας Δημοκρατίας στηρίχθηκε στη μείωση των φόρων και στην ενίσχυση της οικονομικής δραστηριότητας και της αναπτυξιακής διαδικασίας και επιβραβεύτηκε από τους ίδιους τους πολίτες γιατί συνδέθηκε και συνδέεται με μετρήσιμα αποτελέσματα. Γιατί ό,τι λέμε είναι κοστολογημένο. Γιατί ό,τι λέμε είναι αληθινό. Αυτή η Κυβέρνηση κατέστησε σαφές από την πρώτη στιγμή ότι πιστεύει και προχωρά στη μείωση των φόρων. Και όταν προκύπτει δημοσιονομικός χώρος παράλληλα με τη μείωση των φόρων θα αξιοποιείται αυτός ο διαθέσιμος χώρος για την στήριξη των οικονομικά αδύναμων πολιτών, όπως έχει γίνει πολλές φορές μέχρι τώρα.

Η φιλοσοφία αυτή, κυρίες και κύριοι συνάδελφοι, αποτυπώνεται στο νομοσχέδιο που συζητάμε σήμερα και το οποίο περιέχει νέες μειώσεις φόρων, ενίσχυση του εισοδήματος των πολιτών, κίνητρα για τις επιχειρήσεις και σημαντικές μεταρρυθμίσεις στη φορολογική νομοθεσία. Οι νέες μειώσεις φόρων θα επικεντρώνονται -και θα πω ενδεικτικά κάποιες από αυτές: στη μείωση κατά μία επιπλέον μονάδα των ασφαλιστικών εισφορών. Και να υπογραμμίσω εδώ πέρα ότι από το 2019 έχουν μειωθεί κατά 4,5 περίπου μονάδες οι ασφαλιστικές εισφορές μέχρι και σήμερα. Στην κατάργηση του τέλους επιτηδεύματος για ελεύθερους επαγγελματίες, αυτοαπασχολούμενους και εργαζόμενους με μπλοκάκι. Στη μόνιμη επιστροφή στους αγρότες του ειδικού φόρου κατανάλωσης για το αγροτικό πετρέλαιο. Στον διπλασιασμό της μείωσης του ΕΝΦΙΑ από το 10% στο 20% για τις κατοικίες που ασφαλίζονται από φυσικές καταστροφές. Στην απαλλαγή από τον φόρο εισοδήματος για τα διαμερίσματα που ενοικιάζονται με τριετές τουλάχιστον συμβόλαιο και πριν ήταν κλειστά ή είχαν διατεθεί για βραχυχρόνια μίσθωση. Στην απαλλαγή από τον φόρο ασφαλίστρων των συμβολαίων υγείας για παιδιά έως δεκαοκτώ ετών. Στην παράταση της απαλλαγής και για το 2025 του ΦΠΑ για την οικοδομή για να στηριχθούν η οικονομία και η οικοδομική δραστηριότητα που σχετίζεται με πολλούς κλάδους και λειτουργεί ευρύτερα αναπτυξιακά. Στη μείωση του φόρου χαρτοσήμου σε μια σειρά συναλλαγών των πολιτών. Στη μείωση κατά 50% του ελάχιστου ποσού του καθαρού εισοδήματος από την άσκηση επιχειρηματικής δραστηριότητας για ελεύθερους επαγγελματίες που ασκούν τη δραστηριότητά τους και έχουν την κύρια κατοικία τους σε δημοτικές κοινότητες με πληθυσμό μικρότερο των χιλίων πεντακοσίων κατοίκων. Ακόμη ένα μέτρο το οποίο στοχεύει σε πολύπλευρα οφέλη όχι μόνο οικονομικά.

Κυρίες και κύριοι συνάδελφοι, το νομοσχέδιο συνολικά περιλαμβάνει δώδεκα μειώσεις φόρων. Ταυτόχρονα όμως περιλαμβάνει και μέτρα στήριξης των οικονομικά αδύναμων πολιτών που θα ενεργοποιηθούν μέσα στον μήνα που διανύουμε. Περιλαμβάνει την έκτακτη οικονομική ενίσχυση σχεδόν δύο εκατομμυρίων πολιτών μέσα από τη μορφή ενός έκτακτου επιδόματος κοινωνικής αλληλεγγύης. Αναφέρομαι στην έκτακτη οικονομική ενίσχυση σε συνταξιούχους με προσωπική διαφορά πάνω από 10 ευρώ ως επίδομα στήριξης σε ευάλωτους πολίτες που θα καταβληθεί μέχρι το τέλος του μήνα και περιλαμβάνει ανασφάλιστους υπερήλικες, δικαιούχους επιδομάτων αναπηρίας και άλλους. Στα μέτρα στήριξης, επίσης, περιλαμβάνεται και η καταβολή του 50% του μηνιαίου επιδόματος στους δικαιούχους τού ελάχιστου εγγυημένου εισοδήματος. Η κοινωνική πολιτική, κυρίες και κύριοι συνάδελφοι, προϋποθέτει κοινωνική ευαισθησία κάτι που αποδεικνύουμε πως έχουμε ως Κυβέρνηση -σε κάθε ευκαιρία το αποδεικνύουμε αυτό- και ότι το έχουμε στον μέγιστο βαθμό.

Κυρίες και κύριοι συνάδελφοι, η μείωση των φόρων και η αύξηση των εισοδημάτων δεν γίνεται με λόγια μεγάλα και με υποσχέσεις. Αποδεικνύεται στην πράξη από την Κυβέρνηση της Νέας Δημοκρατίας που εφαρμόζει με συνέπεια αυτήν την πολιτική από τον Ιούλιο του 2019 μέχρι και σήμερα. Αυτή η Κυβέρνηση έχει μειώσει πάνω από εξήντα φόρους. Μείωσε δύο φορές τον ΕΝΦΙΑ, αύξησε το αφορολόγητο όριο για τις οικογένειες με παιδιά, κατήργησε τη φορολογική εισφορά αλληλεγγύης, μείωσε φορολογικούς συντελεστές για επιχειρήσεις αλλά κυρίως για τα χαμηλά εισοδήματα. Παράλληλα ο κατώτατος μισθός από 650 ευρώ, που ήταν το 2019, αυξήθηκε στα 830 ευρώ και θα αυξηθεί κι άλλο μέσα στο 2025. Ταυτόχρονα σύμφωνα με τα στοιχεία από το σύστημα «ΕΡΓΑΝΗ» ο μέσος μισθός από τα 1.046 ευρώ που ήταν το 2019 σήμερα κινείται μεικτά πάνω από τα 1.300 ευρώ. Όλα αυτά στηρίζονται στην ανάπτυξη, στην οικονομική και πολιτική σταθερότητα.

Εδώ, κυρίες και κύριοι συνάδελφοι, θα μου επιτρέψετε να σταθώ στην πολιτική αβεβαιότητα που βιώνουν γείτονές μας με ασταθείς κυβερνητικούς συνασπισμούς. Θα απευθυνθώ στους πολίτες για να συγκρίνουν τα όσα βλέπουν να συμβαίνουν σήμερα στη Γαλλία -και όχι μόνο- και να τα αντιπαραβάλουν με την ελληνική κυβερνητική λειτουργία, με τη σταθερότητα και τη στιβαρότητα που κρατάει το τιμόνι της χώρας ο Κυριάκος Μητσοτάκης με τη διεθνή εμβέλεια που πλέον τον χαρακτηρίζει να έχει δημιουργήσει αυτές τις διεθνείς συνθήκες που μας φέρνουν πιο κοντά -το ξέρετε, το βλέπετε- σε πάγιες διεκδικήσεις μας. Τα στοιχεία αυτά, λοιπόν, κυρίες και κύριοι συνάδελφοι, χαρακτηρίζουν την Κυβέρνηση της Νέας Δημοκρατίας και έχουν αξιολογηθεί από τον πλέον αρμόδιο γι’ αυτό: από τους Έλληνες πολίτες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ιωάννης Λοβέρδος από τη Νέα Δημοκρατία.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Καλησπέρα σας, κυρίες και κύριοι Βουλευτές. Σήμερα είναι η παγκόσμια μέρα των συμπολιτών μας, των συνανθρώπων μας με αναπηρία. Στεκόμαστε με πολύ μεγάλο σεβασμό απέναντι σε αυτούς τους ήρωες της καθημερινότητας και πρέπει να τους σεβόμαστε ακόμα περισσότερο διότι έτσι δείχνουμε και τον πολιτισμό μιας κοινωνίας. Επίσης, πως από σήμερα γιορτάζει το πυροβολικό μας, γιορτάζει και η Μονή και ο Δήμος Αγίας Βαρβάρας Αττικής που ανήκει στην εκλογική μου περιφέρεια, τη μεγάλη γιορτή της Αγίας Βαρβάρας που είναι αύριο. Χρόνια πολλά σε όσες γιορτάζουν.

Θα έπρεπε αυτήν την ώρα να είχα ολοκληρώσει την ομιλία μου, να είχα πάει στην Αγία Βαρβάρα, να είχα πάει στις εκδηλώσεις που γίνονται στην περιφέρεια μου για τα άτομα με αναπηρία, αλλά δυστυχώς έπρεπε να κάτσω εδώ για να ακούσω συναδέλφους, όχι απλούς Βουλευτές, αλλά Αρχηγούς κομμάτων και Κοινοβουλευτικούς Εκπροσώπους, να μιλάνε δύο και τρεις φορές παραπάνω από τον χρόνο που προβλέπεται από τον Κανονισμό δίνοντας το κακό παράδειγμα ότι τον Κανονισμό ό,τι θέλουμε τον κάνουμε, τον ευτελίζουμε, τον ξεφτιλίζουμε. Δεν θα πω ότι ο πεντηκοστός που είναι να μιλήσει απόψε θα μιλήσει μετά τις 12. Αυτό δεν θα το πω. Ας τα παίρνει είδηση το Προεδρείο της Βουλής και ας κάνει αυτά που πρέπει να κάνει για να σεβόμαστε όλοι τον Κανονισμό.

Έρχομαι στο νομοσχέδιο που συζητάμε σήμερα. Ένα σημαντικό νομοσχέδιο, που προβλέπει, κυρίως, φοροαπαλλαγές. Φοροαπαλλαγές, στις οποίες πιστεύουμε ακράδαντα ως φιλελεύθερο κόμμα που είμαστε, γιατί οι υψηλοί φόροι είναι αυτοί οι οποίοι φέρουν καχεξία στην οικονομία. Γι’ αυτό συζητάμε σήμερα και τίποτα άλλο.

Άκουσα τόσα πολλά πράγματα να λέγονται εδώ μέσα, που δεν έχει καμμία σχέση με την ουσία του νομοσχεδίου. Δεκτό.

Για το περιεχόμενο του νομοσχεδίου μίλησαν πάρα πολύ ωραία η εισηγήτριά μας, η κ. Ιατρίδου και ο Υπουργός. Εκείνο που έχω να επισημάνω και το ακούω συστηματικά από συναδέλφους της Αντιπολίτευσης είναι να λένε ότι «έχετε υπερβολικά μεγάλους φόρους, προσδοκάτε μεγάλα έσοδα από τους φόρους, άρα έχετε αυξήσει τους φόρους».

Εδώ είτε γίνεται ηθελημένα είτε γίνεται από έλλειψη στοιχειωδών οικονομικών γνώσεων παρανόηση! Άλλο πράγμα είναι οι φορολογικοί συντελεστές, που η Κυβέρνηση αυτή όχι μόνο δεν έχει αυξήσει κανέναν αλλά έχει μειώσει πάρα πολλούς -πάνω από πενήντα- και άλλο πράγμα είναι η αύξηση των φορολογικών εσόδων.

Ναι, όσο και αν φαίνεται περίεργο σε έναν μαρξιστή -ας τον πούμε οικονομολόγο- μειώνοντας τους φόρους, τους φορολογικούς συντελεστές, αυξάνονται τα φορολογικά έσοδα. Αυτό έχει δείξει η παγκόσμια εμπειρία, γιατί ο κόσμος δεν έχει πια κίνητρο να φοροδιαφύγει. Γι’ αυτόν τον λόγο έχουμε αυξημένα φορολογικά έσοδα. Έχουμε αυξημένα φορολογικά έσοδα, γιατί περιστείλαμε τη φοροδιαφυγή, σε μεγάλο βαθμό -όχι στον βαθμό που θα θέλαμε, ακόμη είναι πολύ μεγάλη η φοροδιαφυγή, κακά τα ψέματα- και λόγω του ότι αυξήθηκε η κατανάλωση και ο τζίρος της αγοράς. Γι’ αυτό υπάρχουν μεγαλύτερα φορολογικά έσοδα.

Κάποιοι, από την Αντιπολίτευση πάλι, που διαπιστώνουν αυτά τα μεγάλα φορολογικά έσοδα και που διακατέχονται από την αντίληψη του παρελθόντος του τύπου «Τσοβόλα δώσ’ τα όλα» ή «Λεφτά υπάρχουν» λένε «μοιράστε αυτό το πρωτογενές πλεόνασμα, που είναι μεγαλύτερο απ’ ότι προβλεπόταν, στον κόσμο». Στον βαθμό που αυτό είναι δυνατόν, αυτή η Κυβέρνηση το κάνει.

Μην ξεχνάμε, όμως, ότι όταν λέμε «πρωτογενές πλεόνασμα» -και αυτό προφανώς δεν το ξέρουν- έχει να κάνει με το πλεόνασμα που υπάρχει στον προϋπολογισμό μετά την αφαίρεση της εξυπηρέτησης του χρέους.

Δυστυχώς, η Ελλάδα παραμένει μια χώρα με υψηλότατο δημόσιο χρέος, που μας οδήγησε το 2010 στη χρεοκοπία και από την οποία υποφέρουμε εδώ και δεκαπέντε χρόνια. Αυτό δεν θέλουμε να το συνειδητοποιούμε! Η Ελλάδα χρεοκόπησε το 2010. Από τις συνέπειες της χρεοκοπίας, δεν έχουμε ακόμα συνέλθει. Ας το βάλουμε καλά στο μυαλό μας.

Η Κυβέρνηση αυτή, η οποία βλέπει τη μεγάλη αναστάτωση που επικρατεί παγκοσμίως -βλέπετε τι γίνεται στην Ουκρανία με τη Ρωσία, βλέπετε τι γίνεται στις Ηνωμένες Πολιτείες, βλέπετε τι γίνεται στη Γερμανία, βλέπετε τι γίνεται στη Γαλλία, βλέπετε τι γίνεται στη Μέση Ανατολή- κι επειδή όλοι πρέπει να σκεφτόμαστε το ενδεχόμενο μιας παγκόσμιας οικονομικής κρίσης τουλάχιστον, πρέπει να έχουμε «καβάτζες». Πρέπει να είμαστε έτοιμοι να αντιμετωπίσουμε έναν ενδεχόμενο τέτοιον κίνδυνο. Η Ελλάδα είναι μια μικρή χώρα και οικονομικά και πληθυσμιακά. Γι’ αυτόν τον λόγο πρέπει να είμαστε έτοιμοι να μη βρεθούμε «ξυπόλυτοι στα αγκάθια», όπως βρεθήκαμε το 2010. Αυτός είναι ο λόγος που το πρωτογενές πλεόνασμα δεν το μοιράζουμε «δώσε και σε μένα, μπάρμπα».

Η Κυβέρνηση αυτή, με υπευθυνότητα, δίνει ένα μέρισμα από το υπερπλεόνασμα στους χαμηλοσυνταξιούχους -από φέτος, αυτόν τον μήνα, τα Χριστούγεννα- και όπου μπορεί να δώσει ακόμα περισσότερα, θα δώσει, αλλά με μέτρο και με σεβασμό στις δημοσιονομικές συνθήκες.

Φυσικά, αποπειράται να μειώσει περαιτέρω το δημόσιο χρέος. Γιατί, όπως είχε πει παλιότερα -άλλο αν δεν το τήρησε- ο Ανδρέας Παπανδρέου «το δημόσιο χρέος είναι ο βρόγχος, που σφίγγει ως θηλιά την ελληνική οικονομία και θα τη γονατίσει»!

Αυτό, λοιπόν, εμείς θέλουμε να το αποφύγουμε. Και αυτό είναι το κεντρικό μήνυμα της οικονομικής πολιτικής της Κυβέρνησης του Κυριάκου Μητσοτάκη.

Από εκεί και πέρα, ξέρετε -θα το λέω και θα το ξαναλέω από του Βήματος αυτού και όπου μου δίνεται η ευκαιρία στον δημόσιο λόγο- ότι ο λαϊκισμός είναι πάρα πολύ ευχάριστος. Ακούγεται πάρα πολύ ευχάριστα στα αυτιά των πολιτών και μερικές φορές, σε κόμματα που εξασκούν τον λαϊκισμό -και είναι πολλά- τους δίνει και πρόσκαιρα κομματικά οφέλη και ψηφοθηρικά οφέλη. Αλλά, ο λαϊκισμός έχει κοντά ποδάρια. Η πραγματικότητα είναι πολύ σκληρή και κάποια στιγμή θα σε φτάσει και θα σε δαγκώσει.

Αυτό θέλουμε να αποφύγουμε. Γιατί εμείς δεν βλέπουμε μόνο το σήμερα. Βλέπουμε και το αύριο. Βλέπουμε και το μέλλον της χώρας, πώς θα πάει αυτή η χώρα στο μέλλον για τις επόμενες γενιές, για τα παιδιά μας και για τα εγγόνια μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γιατί αυτό κάναμε στο παρελθόν -με το συνταξιοδοτικό ιδίως- και αυτό πληρώσαμε το 2010, αυτό πλήρωσαν οι νεότερες γενιές εξαιτίας της μεγάλης δαπάνης των παλαιοτέρων -του υπερβολικού δανεισμού.

Και επειδή εγώ σέβομαι τον Κανονισμό, αντίθετα από όλους τους υπόλοιπους, κλείνω την ομιλία μου.

Σας ευχαριστώ πολύ. Καλό σας βράδυ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Στυλιανός Πέτσας από τη Νέα Δημοκρατία και μετά ο Κοινοβουλευτικός Εκπρόσωπος της Νίκης κ. Τσιρώνης.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με το παρόν φορολογικό νομοσχέδιο υλοποιείται άλλη μία δέσμευση του Πρωθυπουργού Κυριάκου Μητσοτάκη και της Κυβέρνησης της Νέας Δημοκρατίας. Μειώνονται δώδεκα φόροι, όπως ακριβώς είχε δεσμευτεί ο Πρωθυπουργός τον Σεπτέμβριο στη Διεθνή Έκθεση Θεσσαλονίκης.

Πριν μπω στην τοποθέτησή μου επί του νομοσχεδίου, θα ήθελα να εκφράσω τα συλλυπητήριά μου στις οικογένειες των θυμάτων σε Λήμνο και Χαλκιδική, εξαιτίας της κακοκαιρίας «Μπόρα» και τη συμπαράστασή μου στους συμπατριώτες μας στη Λήμνο, στη Ρόδο και στις άλλες περιοχές που επλήγησαν και να επισημάνω την ανάγκη άμεσης στήριξης νοικοκυριών, επιχειρήσεων, αγροτών και κτηνοτρόφων, καθώς και των ΟΤΑ για την αποκατάσταση των καταστροφών.

Και επειδή η πολιτική προστασία είναι πολύ σοβαρή υπόθεση, θα ευχόμουν να υπάρχει διακομματική συναίνεση και όχι αντιπολιτευτικές κορώνες για το στρατηγικό σχέδιο αντιμετώπισης των συνεπειών της κλιματικής κρίσης, το οποίο, κυρίες και κύριοι συνάδελφοι, αναπόφευκτα πρέπει να συμπεριλαμβάνει ένα τεράστιο πρόγραμμα δημοσίων επενδύσεων στις υποδομές είτε για να ενισχύσει την ανθεκτικότητα υφιστάμενων -όπως φράγματα, γέφυρες, δρόμους- είτε για να προστατεύσει τις ακτές και τα λιμάνια μας από τη διάβρωση που προκαλεί η άνοδος της στάθμης της θάλασσας.

Έρχομαι τώρα, κύριε Πρόεδρε, σε ορισμένες πτυχές του φορολογικού νομοσχεδίου που θα ήθελα να θίξω, δεδομένου του περιορισμένου χρόνου που έχω στη διάθεσή μου.

Πρώτον, καταργείται το τέλος επιτηδεύματος. Το είπαμε, το κάναμε. Επιτέλους, μετά την εισφορά αλληλεγγύης, άλλος ένας έκτακτος μνημονιακός φόρος καταργείται και ελαφρύνει τους μικρομεσαίους και τους ελεύθερους επαγγελματίες από μία σημαντική επιβάρυνση, η οποία επιβαλλόταν ανεξαρτήτως της πραγματικής φοροδοτικής τους ικανότητας.

Δεύτερον, μειώνεται ο φόρος στις εφημερίες των γιατρών. Η καθιέρωση αυτοτελούς φορολόγησης στο 22% σηκώνει ένα βάρος από τις πλάτες των γιατρών που αντιμετωπίζουν εξαντλητικές εφημερίες σε δύσκολες συνθήκες, ενισχύοντας και το πραγματικό διαθέσιμο εισόδημά τους μεσοσταθμικά κατά 150 ευρώ μηνιαίως, σε συνέχεια των φετινών αυξήσεων στις τακτικές αποδοχές τους.

Τρίτον, μειώνεται ο ΕΝΦΙΑ κατά 20% από 1-1-2025 για τα ακίνητα που ασφαλίζονται έναντι φυσικών καταστροφών. Είναι ένα ακόμη βήμα στη σωστή κατεύθυνση για την ενίσχυση της χαμηλής ασφαλιστικής κουλτούρας στην πατρίδα μας, ιδίως εν όψει των προκλήσεων της κλιματικής κρίσης.

Θα ήθελα όμως, κυρίες και κύριοι συνάδελφοι και κύριε Υπουργέ, να τονίσω ότι η κλιματική κρίση επιβάλλει άλματα. Παράλληλα με το στρατηγικό σχέδιο αντιμετώπισης των συνεπειών της κλιματικής κρίσης -όπως προανέφερα, με ένα γενναίο πρόγραμμα δημοσίων επενδύσεων στις υποδομές- επαναφέρω την πρότασή μου για υποχρεωτική καθολική ασφάλιση έναντι φυσικών καταστροφών -σεισμό, πυρκαγιά, πλημμύρα- πρόταση που αποφέρει τριπλό μέρισμα. Πρώτον, θα μείωνε το ασφάλιστρο, ενδεχομένως και πάνω από 30% έναντι του σημερινού, δεύτερον θα οδηγούσε σε άλμα των διαθεσίμων των ασφαλιστικών εταιρειών που θα μπορούσαν με την κατάλληλη νομοθέτηση να επενδύονταν στο μεγαλύτερο μέρος τους στο εσωτερικό της χώρας, πάντα υπό την εποπτεία της Τράπεζας της Ελλάδος και τρίτον, θα απελευθέρωνε δημοσιονομικούς πόρους για αναπτυξιακές επενδύσεις και μεταβιβαστικές πληρωμές κοινωνικής συνοχής.

Πέρα από την κλιματική κρίση, για τη μείωση κινδύνων που απορρέουν από άλλες αιτίες -παραδείγματος χάριν υγείας ή γήρανσης του πληθυσμού- θεωρώ ότι η ενίσχυση της ασφάλισης είναι κομβικής σημασίας για τη διατήρηση της κοινωνικής συνοχής και της ευημερίας της κοινωνίας μας στο μέλλον. Γι’ αυτό οι ρυθμίσεις του άρθρου 13, για απαλλαγή από τον φόρο ασφαλίστρων για τα ασφάλιστρα του κλάδου υγείας εφόσον ο καλυπτόμενος είναι ανήλικος, είναι σωστή και συγχαίρω την Κυβέρνηση γι’ αυτό.

Όμως, για τους λόγους που εξέθεσα ανωτέρω, θα ήθελα, κυρίες και κύριοι συνάδελφοι, μεγαλύτερη τόλμη και γι’ αυτό καταθέτω την πρότασή μου για υποδιπλασιασμό ή και για σταδιακή κατάργηση του φόρου ασφαλίστρων.

Φυσικά, πολλά ακόμη θα μπορούσαν να ειπωθούν από την αύξηση των φοιτητικών επιδομάτων μέχρι τα φορολογικά κίνητρα για τη διάθεση προς ενοικίαση κλειστών διαμερισμάτων ή από το τέλος ανθεκτικότητας στην κρουαζιέρα μέχρι την επίλυση -εύχομαι οριστική- του ζητήματος του ναυαγίου στη Ζάκυνθο. Για την ανάλυση αυτών των ελαφρύνσεων παραπέμπω στην εμπεριστατωμένη ανάλυση της εισηγήτριάς μας της κ. Ιατρίδη.

Όμως, κύριε Πρόεδρε, θα ήθελα να αναφερθώ σε ορισμένα ζητήματα που ακούστηκαν σε συνεδριάσεις της Επιτροπής Οικονομικών Υποθέσεων και σήμερα στην Ολομέλεια, καθώς και στην τροπολογία που κατέθεσε το ΠΑΣΟΚ για την έκτακτη φορολόγηση των τραπεζών. Γιατί κάποιες τοποθετήσεις, προφανώς των κομμάτων που εκπροσωπούν και όχι των συναδέλφων που τις εξέφραζαν, ήταν πολιτικά υποκριτικές και γεωπολιτικά επικίνδυνες.

Γιατί είναι υποκριτικό να λες ότι το νομοσχέδιο έχει πολλά θετικά στοιχεία, όπως η μείωση κατά 20% του ΕΝΦΙΑ για ακίνητα που ασφαλίζονται έναντι φυσικών καταστροφών, η κατάργηση του τέλους επιτηδεύματος ή η στήριξη των φοιτητών για την αύξηση του φοιτητικού επιδόματος, αλλά να επιφυλάσσεσαι για το αν θα το ψηφίσεις, κάνοντας αντιπολίτευση για την αντιπολίτευση και βάζοντας σε δεύτερη μοίρα τους πολίτες που ωφελούνται από αυτό.

Γιατί είναι επικίνδυνο σήμερα, με πολέμους στη γειτονιά μας, στην Ουκρανία και στη Γάζα και με την Τουρκία να έχει αναθεωρητικές βλέψεις και να προβαίνει σε ενέργειες που κάθε άλλο παρά σεβασμό δείχνουν στο διεθνές δίκαιο και τους κανόνες καλής γειτονίας -επαναλαμβάνω ότι είναι πολύ επικίνδυνο- να υπάρχουν πολιτικές δυνάμεις που υποστηρίζουν στη Βουλή τη μείωση των αμυντικών δαπανών της χώρα μας. Κι εγώ είμαι περήφανος που η Κυβέρνηση της Νέας Δημοκρατίας την τελευταία πενταετία έχει ενισχύσει σημαντικά, μέσω ενός μεγάλου εξοπλιστικού προγράμματος, την αποτρεπτική ικανότητα της πατρίδας μας.

Θα κλείσω, κύριε Πρόεδρε, παρακαλώντας για την ανοχή σας, με μια αναφορά στην τροπολογία του ΠΑΣΟΚ για την έκτακτη φορολόγηση των τραπεζών, μια τροπολογία αμνησίας και λαϊκισμού. Και εξηγούμαι. Κυρίες και κύριοι της Αξιωματικής Αντιπολίτευσης, δεν συμμετείχε το ΠΑΣΟΚ στην κυβέρνηση Σαμαρά-Βενιζέλου; Δεν ψήφισε τον νόμο Χαρδούβελη το 2014 για την αναβαλλόμενη φορολογική απαίτηση (DTC) για χρονικό διάστημα τριάντα ετών; Δεν αποσβένεται η υπολειπόμενη σήμερα αναβαλλόμενη φορολογία, ύψους 13 δισεκατομμυρίων ευρώ περίπου, μέχρι το 2040; Πάθατε αμνησία;

Θεωρώ πως όχι, δεν πάθατε ξαφνικά αμνησία. Απλά σας φάνηκε καλή αντιπολιτευτική κίνηση να καταθέσετε αυτήν την τροπολογία από παλαιό, ορθόδοξο, λαϊκιστικό, πασοκικό οίστρο. Θεωρείτε ότι ακούγεται ωραία και συνάμα σοσιαλιστικά επαναστατική μια τροπολογία που φορολογεί εκτάκτως τις τράπεζες, που ταυτίζονται ενδεχομένως όσο τίποτε άλλο με τον καπιταλισμό. Γιατί λέτε από μέσα σας: Πόσοι από τους πολίτες να ξέρουν τι είναι να αναβαλλόμενη φορολογία; Πόσοι ξέρουν τι είναι η αρμόδια ευρωπαϊκή αρχή, ο SSM; Ποιος ασχολείται το 2024 με την υπογραφή που βάλατε στην αναβαλλόμενη φορολογία το 2014;

Όμως, κυρίες και κύριοι συνάδελφοι, εσείς οφείλατε να γνωρίζετε και να μην ξεχνάτε και να φροντίζετε στον βαθμό που σας αναλογεί να μην ξεχνούν και οι πολίτες που ψηφίζουν. Γιατί αυτές οι λαϊκίστικες συμπεριφορές προκάλεσαν την δημοσιονομική κρίση της περασμένης δεκαετίας, με μεγαλύτερα θύματα τους μισθωτούς, τους συνταξιούχους και όσους βρήκε η κρίση δανεισμένους.

Θα μου πείτε: Δεν πρέπει να κάνουμε κάτι για να μειωθούν οι τραπεζικές προμήθειες; Να μη μειωθεί η διαφορά επιτοκίων μεταξύ χορηγήσεων και καταθέσεων; Να εξακολουθούν οι τράπεζες να έχουν τόσο υψηλά κέρδη και να μη συνεισφέρουν περισσότερο στα φορολογικά βάρη; Μα, φυσικά και πρέπει. Και αυτή η Κυβέρνηση παίρνει πρωτοβουλίες προς αυτήν την κατεύθυνση. Για παράδειγμα, πριν λίγους μήνες είχαμε τη δημιουργία του πέμπτου τραπεζικού πόλου με τη συγχώνευση της Atticα Bank και της Παγκρήτιας Τράπεζας, ώστε να αυξηθεί ο ανταγωνισμός. Φυσικά, η Κυβέρνηση έχει προαναγγείλει πρωτοβουλίες για τη μείωση των τραπεζικών προμηθειών, ενώ έχει προχωρήσει και σε νομοθετική παρέμβαση για τη μείωση κατά 50% των προμηθειών στις συναλλαγές χαμηλού ύψους.

Επιπλέον, το 2025 θα επεκταθεί και θα γίνει υποχρεωτικό το σύστημα IRIS που εξασφαλίζει μηδενικές προμήθειες για τους καταναλωτές και πολύ χαμηλές για τις επιχειρήσεις.

Επίσης, ιδού πεδίον δόξης λαμπρόν, να συνεννοηθούμε και μεθοδικά, μαζί με τον επόπτη, την Τράπεζα της Ελλάδος, μαζί με τον SSM, μαζί με τις τράπεζες να εκπονηθεί με σύνεση ένα βιώσιμο σχέδιο ώστε η πλεονάζουσα τραπεζική κερδοφορία να αξιοποιηθεί για ταχύτερη απόσβεση της υφιστάμενης αναβαλλόμενης φορολογίας, προς όφελος των φορολογουμένων, της ευστάθειας του τραπεζικού συστήματος και της ελληνικής οικονομίας, δηλαδή όλων.

Οτιδήποτε άλλο δεν εξυπηρετεί την οικονομία και την κοινωνία μας είναι ανιστόρητο, λαϊκίστικο και γι’ αυτό απορριπτέο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο Κοινοβουλευτικός Εκπρόσωπος κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πραγματικά από πού να ξεκινήσει να περιγράψει κανείς την εικονική πραγματικότητα που θέλει να πουλήσει η Κυβέρνηση σε εμάς και στον ελληνικό λαό, συνεχίζοντας ακάθεκτη τη φοροληστρική της πολιτική.

Δήλωσε ο Υπουργός Εθνικής Άμυνας πως η Κυβέρνηση της Νέας Δημοκρατίας μείωσε πενήντα φόρους στην πρώτη της θητεία, άλλους δέκα το 2023 και φέρνει άλλους δώδεκα με αυτό το νομοσχέδιο. Ισχυρίστηκε, όμως, ότι αυτές οι μειώσεις φόρων οδήγησαν στη μείωση του ποσοστού φόρων ως προς το ΑΕΠ. Ποιον κοροϊδεύετε;

Η αλήθεια είναι ότι από το 2020 οι φόροι επί αγαθών και υπηρεσιών έχουν αυξηθεί από 23,8 δισεκατομμύρια σε 36,4 δισεκατομμύρια, όπως υπολογίζεται μέχρι το τέλος του 2024, δηλαδή αύξηση 52,9% και πρόβλεψη για 38 δισεκατομμύρια το 2025, δηλαδή συνολικά αύξηση 63%.

Στον ΦΠΑ, τον κατ’ εξοχήν έμμεσο, οριζόντιο και άδικα κοινωνικά φόρο, έχουν αυξηθεί από 15 δισεκατομμύρια το 2020 σε 25,3 δισεκατομμύρια το 2024 που σημαίνει 68,6% αύξηση και πρόβλεψη για 26 δισεκατομμύρια το 2025.

Τα έσοδα από φόρους εισοδήματος αυξήθηκαν από 13,5 δισεκατομμύρια το 2020 σε 24,2 δισεκατομμύρια το 2024, δηλαδή αύξηση 79,2% και πρόβλεψη για περαιτέρω αύξηση 25,2 δισεκατομμύρια το 2025.

Συνολικά τα έσοδα από φόρους αυξήθηκαν από 42,5 δισεκατομμύρια το 2020 σε 66,7 δισεκατομμύρια το 2024, αύξηση 56,9% και πρόβλεψη για περαιτέρω αύξηση στα 69 δισεκατομμύρια το 2025.

Ποια είναι η αλήθεια; Η αλήθεια είναι ότι το ποσοστό φόρων ως προς το ΑΕΠ αυξήθηκε από 25,6% το 2020 στο 28,1% το 2024.

Πριν λίγο ακούσαμε και τον κ. Λοβέρδο να μας λέει -παραδοχή και ομολογία- πως είναι λογικό όταν μειώνονται οι φόροι να έχουμε μεγαλύτερα φορολογικά έσοδα. Μα, αυτό δεν είναι το επιχείρημα ετούτη την στιγμή όλης της Αντιπολίτευσης; Γιατί δεν μειώνετε τον ΦΠΑ;

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Αυτό κάνουμε.

**ΣΠΥΡΙΔΩΝ ΤΣΙΡΩΝΗΣ**: Γιατί δεν μειώνετε τον ΦΠΑ; Πού το κάνετε;

Όσο κι αν θέλετε να κρύψετε την αλήθεια με ψέματα και επικοινωνιακά τρικ, ο λαός το νιώθει στην τσέπη του. Είναι τόσο απλό. Το βιώνει. Είναι μια πραγματική φοροληστεία των Ελλήνων πολιτών με 4,2 δισεκατομμύρια επιπλέον φόρους σε σχέση με το 2020. Είναι μια φοροληστεία που λεηλατεί το διαθέσιμο εισόδημά τους, μειώνοντας την αγοραστική τους δύναμη -όπως δείχνουν τα επίσημα στοιχεία είμαστε προτελευταίοι, στην τελευταία θέση είναι η Βουλγαρία- εξαντλώντας και τις αποταμιεύσεις που έχουν αρνητικό πρόσημο -και αυτά είναι στοιχεία- κάθε χρόνο. Τελικά μεταβιβάζετε τη χρεοκοπία του κράτους και των τραπεζών στους πολίτες. Αυτό κάνετε.

Αν η Κυβέρνηση ήθελε πραγματικά να βοηθήσει τα ασθενή εισοδήματα, δεν θα είχε παρά να ζητήσει, έστω και την προσωρινή, εξαίρεσή της από την πράσινη μετάβαση, όπως έκαναν και άλλες χώρες της Ευρώπης, να κρατήσει τις αποστάσεις της και όχι να πρωτοστατεί στον πόλεμο στην Ουκρανία και να επιμείνει σε όλες τις απαραίτητες ενέργειες για την επίσπευση της εξόρυξης υδρογονανθράκων από τα κοιτάσματα της Κρήτης και το Κυπαρισσιακού Κόλπου. Με άλλα λόγια, θα κάνατε το καθήκον σας και ως προς το οικονομικό συμφέρον της χώρας, αλλά και θα υπερασπιζόσασταν στην πράξη και όχι στα λόγια τα κυριαρχικά της δικαιώματα.

Αυτά και πολλά άλλα θα μπορούσατε να κάνετε ως Κυβέρνηση, αλλά παρεμπιπτόντως επενδύσεις που λέτε με παραγωγικό αποτύπωμα δεν έχετε φέρει. Ό,τι και να λέτε ότι έχετε κάνει ως Κυβέρνηση, οι δείκτες δείχνουν ότι η στρατηγική σας φέρει έναν τίτλο: «Ελλάδα κράτος-σερβιτόρος». Και όσο και αν ακούγεται αυτό ως σχήμα λόγου, το αποδεικνύετε δείχνοντας τόσο μεγάλο ζήλο στο να φορολογήσετε τις πενταροδεκάρες των φιλοδωρημάτων των εργαζομένων στην εστίαση και στον τουρισμό. Γιατί, ναι, εκεί οδηγήσατε τους Έλληνες, από ένα περήφανο έθνος εμπόρων, ναυτικών, δασκάλων, γιατρών, αγροτών, να είμαστε σήμερα ένα ταπεινωμένο έθνος σερβιτόρων της Ευρώπης, ένα έθνος που δεν παράγει και απλά καταναλώνει.

Στη βιομηχανία, σε κάποιους επιμέρους κλάδους, εμφανίζετε αμυδρές αυξήσεις οι οποίες, όπως είπα, έχουν ελάχιστο παραγωγικό αποτύπωμα. στις, δε, επενδύσεις όπου υπάρχει αύξηση είναι στον τριτογενή τομέα, δηλαδή στις υπηρεσίες. Για να μη μιλήσουμε και για το ισοζύγιο, το οποίο επίσης διασώζεται από τις υπηρεσίες, με το εμπορικό έλλειμμα να βρίσκεται το 2023 στο εξωφρενικό ύψος των 33 δισεκατομμυρίων.

Να μιλήσουμε για τον ΕΝΦΙΑ. Αυτός δεν είναι ένας φόρος που θα καταργούσατε εντελώς; Και ωραία, δεν το κάνετε άμεσα, αποφασίσατε να αποκλίνετε από τις αρχικές σας δεσμεύσεις. Έχετε άλλωστε εκπαιδεύσει και τους ψηφοφόρους τους να τα δέχονται τμηματικά. Αλλά το να θέσετε ως προϋπόθεση για τη μείωση του ΕΝΦΙΑ την ασφάλιση ενός ακινήτου, τι σας απέδωσε αλήθεια; Θα σας πω εγώ τι απέδωσε. Τίποτα. Δώδεκα χιλιάδες ακίνητα ασφαλίστηκαν το 2024 τα οποία πιθανότατα ασφαλίστηκαν λόγω στεγαστικών δανείων και όχι επειδή εξετίμησαν οι κάτοχοι των ακινήτων το εξαιρετικό ευεργέτημά σας. Είχαμε αυτή τη χρονιά 0,1% αύξηση στα ασφαλιστήρια πυρός. Αλήθεια οι φίλοι σας στις ασφαλιστικές εταιρείες σας ευχαρίστησαν για αυτήν τη διευκόλυνση; Κάτι μου λέει ότι ούτε και αυτοί πρέπει να είναι ευχαριστημένοι.

Θέλω, όμως, να σταθώ λίγο στο ζήτημα της στέγης. Η Ελλάδα ήταν κάποτε στις κορυφαίες χώρες της Ευρώπης στην ιδιοκατοίκηση. Είμαι βέβαιος ότι γνωρίζετε ότι οι δείκτες τείνουν να πέσουν κάτω από τον ευρωπαϊκό μέσο όρο και αυτό οφείλεται κατ’ εξοχήν στη μαρξιστικού χαρακτήρα ποινικοποίηση της ιδιοκτησίας που εφαρμόστηκε και συνεχίζει να εφαρμόζεται στη χώρα μας. Αυτό πρέπει να σταματήσει, διαφορετικά μοιάζετε όλο και περισσότερο να επιβεβαιώνετε τα ζητούμενα του αγαπημένου τού Πρωθυπουργού κ. Σβάμπ και της μεγάλης επανεκκίνησης ή του «great reset». Θέλετε να τον επιβεβαιώσετε, δηλαδή, στο πόσο ευτυχής είναι κάποιος όταν δεν έχει τίποτα. Και ποιοι θέλουν να το επιβεβαιώσουν αυτό; Αυτοί που ο φτωχότερος εξ αυτών έχει τουλάχιστον δέκα σπίτια δηλωμένα και στη συλλογή σας βρίσκεται και το σπίτι του Βολταίρου.

Το σπίτι είναι η στέγη της οικογένειας, του κυττάρου της ελληνικής κοινωνίας και βασικού συστατικού για τη συνοχή και την ευημερία της και γι’ αυτό σας ενοχλεί τόσο πολύ. Θέλετε ανθρώπους χωρίς περιουσίες και χωρίς σπίτια, γιατί στην πραγματικότητα θέλετε να διαλύσετε τον θεσμό της οικογένειας, όπως έχετε δείξει. Θέλετε οι πολίτες να μην έχουν ρίζες να μην έχουν δεσμούς να μην έχουν δεσμεύσεις παρά μόνο απέναντι σε ένα κράτος πατερούλη και χωρίς ταυτότητα.

Και δεν είναι άσχετο αυτό που λέω. Λέμε ότι πρέπει να καταργηθεί το τεκμαρτό στους ελεύθερους επαγγελματίες. Αλλά τι συζητάμε; Εδώ εσείς που δημιουργήσατε και Υπουργείο Οικογένειας -και είναι να γελάει κανείς-, δεν τολμάτε να καταργήσετε το τεκμαρτό στα μέλη πολύτεκνων οικογενειών, αυτό το αίσχος που τιμωρεί τους πολύτεκνους, που τιμωρεί τους αγνούς Έλληνες που συμβιβάζονται με μια λιτή και ίσως περιορισμένη οικονομικά ζωή για να προσφέρουν νέους Έλληνες στην πατρίδα και αυτό σε μια περίοδο που οι ίδιοι παραδέχεστε ότι το δημογραφικό είναι το νούμερο, ένα ζήτημα. Αλλά ξέχασα, θα λύσετε το πρόβλημα αντικαθιστώντας με εργάτες γης από το Πακιστάν.

Πρέπει και ο τελευταίος Έλληνας να καταλάβει ότι η Κυβέρνησή σας είναι εγκλωβισμένη μεταξύ των απαιτήσεων των δεσμευτών από τις οποίες δεν παρεκκλίνετε πουθενά, παριστάνοντας τον πιο καλό τον μαθητή και των φίλων σας των ολιγαρχών. Πρέπει να καταλάβει και ο τελευταίος Έλληνας ότι δεν είστε ικανοί να κάνετε το αυτονόητο, να φορολογήσετε τα υπερκέρδη των τραπεζών και των ολιγοπωλίων. Γιατί; Γιατί τα χρέη σας στις τράπεζες είναι τόσο υψηλά που καταντήσατε υποτακτικοί των συμφερόντων τους. Δεν είστε ικανοί να εξυγιάνετε το κράτος, αφού δεν μπορείτε να νοικοκυρέψετε το ίδιο σας το σπίτι.

Εμείς νομιμοποιούμαστε να το λέμε αυτό γιατί, από συνειδητή επιλογή, ο δανεισμός στις τράπεζες, στη Νίκη, ήταν, είναι και θα είναι μηδενικός, για να μη μας κρατάει κανένας, αντιθέτως με εσάς.

Ευχαριστώ και για την ανοχή, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε. Επόμενος ομιλητής ο κ. Ιωάννης Οικονόμου από τη Νέα Δημοκρατία. Θα ακολουθήσει ο κ. Καφούρος, η κ. Αποστολάκη και ο κ. Πλεύρης Κοινοβουλευτικός Εκπρόσωπος.

**ΙΩΑΝΝΗΣ (ΓΙΑΝΝΗΣ) ΟΙΚΟΝΟΜΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η επιδίωξη της ευημερίας, της ισότητας της κοινωνικής ένταξης, της οικονομικής διατηρήσιμης οικονομικής μεγέθυνσης και τελικά μιας προόδου η οποία δεν θα είναι ανισομερής, επιβάλλει σε ένα σύγχρονο κράτος δικαίου να μην αντιλαμβάνεται τη φορολογική πολιτική μόνο ως ένα εργαλείο που θα μαζεύει έσοδα. Με αυτό το δεδομένο η φορολογική πολιτική οφείλει να αποτελεί ένα κρίσιμο κρίκο μιας διαδικασίας που οδηγεί τελικά στον οικονομικό μετασχηματισμό της χώρας, μια συνθήκη αναγκαία για την αντιμετώπιση των σκληρών, των εκρηκτικών ανισοτήτων, αλλά και την ενίσχυση της ανταγωνιστικότητας της οικονομίας μας.

Από κοινού, λοιπόν, μαζί με ένα νέο παραγωγικό μοντέλο και ισχυρές δημόσιες επενδύσεις η φορολογική πολιτική οφείλει να υποστηρίζει πολιτικές αναδιανομής του εισοδήματος, στήριξης όσων αποτελούν τον παραγωγικό ιστό της χώρας, ανάπτυξης που βασίζεται στη γνώση και στην καινοτομία. Οφείλει να παρεμβαίνει σε ζητήματα που τίθενται με επείγοντα και με δραματικό θα έλεγα τόνο, όπως η στήριξη της οικογένειας, πολιτικές για το δημογραφικό, η ενίσχυση κρίσιμων υπηρεσιών του δημόσιου τομέα και αυτός είναι ο τρόπος που ένα μεγάλο λαϊκό κόμμα, συντηρητικών αξιών και φιλελεύθερων αρχών, όπως η Νέα Δημοκρατία, προσεγγίζει την αποστολή της φορολογικής πολιτικής στη ραγδαία μεταβαλλόμενη και δύσκολη εποχή μας.

Το νομοσχέδιο που συζητάμε σήμερα, κύριε Υπουργέ, κυρίες και κύριοι συνάδελφοι, διέπεται από αυτήν την φιλοσοφία και από αυτήν την αντίληψη. Θα αναφερθώ στις σημαντικότερες από τις προβλέψεις του που συνδέονται με τα όσα περιέγραψα και παραπάνω. Πρώτα-πρώτα αυτές που αφορούν την εργασία, τον κόσμο της αγοράς, τους επιχειρηματίες και τους μισθωτούς. Μείωση κατά μία επιπλέον μονάδα των ασφαλιστικών εισφορών. Από την επιπλέον μείωση θα επιλυθούν τόσο οι εργοδότες -το καταλαβαίνουμε- μέσω της μείωσης του μισθολογικού κόστους, όσο και οι εργαζόμενοι του ιδιωτικού και του δημόσιου τομέα μέσω της αύξησης των καθαρών αποδοχών. Θέσπιση αφορολόγητου έως 300 ευρώ τον μήνα για τα φιλοδωρήματα και απαλλαγή στο σύνολο τους από ασφαλιστικές εισφορές. Μάλιστα άκουσα σήμερα από τον Υπουργό κ. Χατζηδάκη ότι επεκτείνεται και σε άλλες κατηγορίες εργαζομένων. Κατάργηση του τέλους επιτηδεύματος για όλα τα φυσικά πρόσωπα. Είναι αυτονόητη η ωφέλεια για ελεύθερους επαγγελματίες, αυτοαπασχολούμενους, αλλά και εργαζόμενους που αμείβονται με μπλοκάκι. Παροχή κινήτρων για συγχωνεύσεις και εξαγορές επιχειρήσεων, ενίσχυση της καινοτομίας, ενδυνάμωση των νεοφυών επιχειρήσεων. Κυρίες και κύριοι, τις συγχωνεύσεις πρέπει να τις εκλαμβάνουμε ως ένα βασικό εργαλείο για τη μετεξέλιξη της οικονομίας, καθώς οδηγούνται στη δημιουργία επιχειρήσεων που μπορούν να είναι ανταγωνιστικές και να προσφέρουν καλύτερες και πιο ποιοτικές θέσεις εργασίας. Επέκταση φορολογικών κινήτρων σε ό,τι αφορά την επιστημονική και τεχνολογική έρευνα.

Δεύτερον, το νομοσχέδιο περιλαμβάνει παρεμβάσεις που στηρίζουν την οικογένεια. Φοροαπαλλαγές οικειοθελών παρόχων επιχειρήσεων για νέους γονείς, αλλά και απαλλαγή από τον φόρο ασφαλίστρων μέχρι 15% για τα συμβόλαια υγείας σε παιδιά έως 18 ετών.

Τρίτον, στηρίζει την επιχειρηματικότητα στην περιφέρεια, στις κωμοπόλεις και στα χωριά μας μέσω της μείωσης ύψους 50% του ελάχιστου ποσού καθαρού εισοδήματος για τους ανθρώπους που έχουν επιχειρηματική επαγγελματική δραστηριότητα και την κύρια κατοικία τους σε δημοτικές ενότητες με έως χίλιους πεντακόσιους κατοίκους.

Τέταρτον, ενισχύει εισοδηματικά τους γιατρούς του ΕΣΥ με μια παρέμβαση σε έναν κομβικό, σε έναν ιδιαίτερα κρίσιμο για την κοινωνία τομέα του εθνικού συστήματος υγείας, αυτόν των εφημεριών, με φορολόγηση της αμοιβής εφημεριών γιατρών με συντελεστή 22% και όφελος από 150 έως 200 ευρώ καθαρά τον μήνα για τους γιατρούς που εφημερεύουν.

Επιπλέον, εκτός από του φορολογικού χαρακτήρα παρεμβάσεις, με το νομοσχέδιο αυτό η Κυβέρνηση προχωρά στην υλοποίηση των δεσμεύσεων του Πρωθυπουργού για την έκτακτη οικονομική ενίσχυση ενός εκατομμυρίων εννιακοσίων χιλιάδων ευάλωτων συμπολιτών μας, με συνολικό ποσό 243 εκατομμυρίων ευρώ.

Τέλος, το νομοσχέδιο αυξάνει τις δημόσιες επενδύσεις. Για μια ακόμα φορά ερχόμαστε να αυξήσουμε τις δημόσιες επενδύσεις με την κατάθεση συμπληρωματικού προϋπολογισμού επιπλέον 400 εκατομμύρια ευρώ για την ολοκλήρωση έργων που βρίσκονται σε εξέλιξη και υποδομών. Με αυτά τα 400 εκατομμύρια ευρώ το συνολικό ύψος του Προγράμματος Δημοσίων Επενδύσεων για το 2024 φτάνει, κυρίες και κύριοι συνάδελφοι, στα 9,85 δισεκατομμύρια.

Όπως υποστήριξε στην πρόσφατη έκθεσή του ο κ. Ντράγκι, η ευημερία, η ισότητα, η ελευθερία, η δημοκρατία σε ένα βιώσιμο περιβάλλον είναι θεμελιώδεις αξίες για την Ευρώπη. Εάν η Ευρώπη δεν μπορεί -λέει ο κ. Ντράγκι- να παρέχει στους πολίτες της τα δικαιώματα που απορρέουν από αυτές ή πρέπει να επιλέξει το ένα δικαίωμα σε βάρος του άλλου, τότε θα έχει χάσει τον λόγο ύπαρξής της. Και ο μόνος τρόπος να ανταποκριθούμε σ’ αυτήν την πρόκληση είναι να αναπτυχθούμε, να γίνουμε πιο παραγωγικοί, διατηρώντας, όμως, τις αξίες της ισότητας και της κοινωνικής ένταξης.

Ο στόχος αυτός, κυρίες και κύριοι συνάδελφοι, ισχύει κατά μείζονα λόγο για την πατρίδα μας. Πρόοδος στην Ελλάδα υπάρχει και όποιος επιμένει να το αρνείται, πάσχει από βαριάς μορφής πολιτική μυωπία. Η Ελλάδα, η χώρα μας, έχει κάνει σημαντικά βήματα. Παρά το επενδυτικό κενό, οι επενδύσεις από το 2019 ως σήμερα έχουν αυξηθεί κατά 53%. Οι εξαγωγές έχουν διπλασιαστεί ως ποσοστό του ΑΕΠ. Δημιουργήσαμε πεντακόσιες χιλιάδες νέες θέσεις εργασίας. Υπάρχουν αξιοσημείωτες, σοβαρότατες αυξήσεις στον κατώτατο μισθό αλλά και σε άλλα μισθολογικά κλιμάκια.

Όμως, από την άλλη πλευρά, όταν οι υπόλοιποι, αυτοί που είναι ήδη μπροστά μας, τρέχουν, πρέπει κι εμείς να εντείνουμε την προσπάθεια και να τρέξουμε ακόμη γρηγορότερα, πολύ περισσότερο όταν η χρεοκοπία και τα χρόνια των μνημονίων μεγάλωσαν την απόστασή μας από την υπόλοιπη Ευρώπη και σηματοδότησαν μια ισχυρή οπισθοχώρηση με όρους βιοτικού επιπέδου για τη μεσαία τάξη, που είναι η ραχοκοκαλιά και του παραγωγικού μας ιστού αλλά και του εθνικού μας κορμού.

Αυτήν την υστέρηση, κυρίες και κύριοι συνάδελφοι, παλεύουμε να μειώσουμε. Η αναβάθμιση του κοινωνικού κράτους, η άμυνα, η ουσιαστική βελτίωση του εισοδήματος των πολιτών και κυρίως της μεσαίας τάξης, η επένδυση στην οικονομία της γνώσης, η καινοτομία, η ενίσχυση της συμμετοχής στο ΑΕΠ της χώρας της παραγωγής σε σχέση με τις υπηρεσίες και μια φορολογική πολιτική που θα εξασφαλίζει διατηρήσιμα έσοδα και ταυτόχρονα θα ανοίγει τον δρόμο για όλα τα παραπάνω είναι θέματα υπαρξιακά και ταυτοτικά για το μέλλον της χώρας. Είναι θέματα που η Κυβέρνηση προσεγγίζει με μια ολιστική οικονομική πολιτική. Είναι θέματα που υποστηρίζει η φορολογική πολιτική ως εργαλείο στο πλαίσιο αυτής της οικονομικής πολιτικής, χωρίς αποσπασματικές, χωρίς ρυθμίσεις οι οποίες ανταποκρίνονται στο να σηκώνει κανείς σημαία ευκαιρίας, αγνοώντας τις ευρύτερες συνέπειες που μπορεί να έχουν στην κατεύθυνση και στον προσανατολισμό της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Οικονόμου.

Τον λόγο τώρα έχει ο κ. Μάρκος Καφούρος από τη Νέα Δημοκρατία.

**ΜΑΡΚΟΣ ΚΑΦΟΥΡΟΣ:** Κύριε Πρόεδρε, κύριε Υφυπουργέ, κυρίες και κύριοι συνάδελφοι, επιτρέψτε μου να εκφράσω κι εγώ τη συμπαράστασή μου στους πληγέντες από την πρόσφατη θεομηνία των νησιών της Ρόδου, της Λήμνου αλλά και των άλλων περιοχών και ιδιαίτερα στις οικογένειες που θρήνησαν θύματα.

Σήμερα συζητάμε το σχέδιο νόμου του Υπουργείου Εθνικής Οικονομίας και Οικονομικών που έχει συγκεκριμένους σκοπούς. Σκοπεύει στη λήψη μέτρων για την ενίσχυση κατ’ αρχάς του εισοδήματος, στην παροχή φορολογικών κινήτρων για την ενίσχυση της επιστημονικής και της τεχνολογικής έρευνας αλλά και για την ενίσχυση συνολικά της επιχειρηματικότητας, στην προώθηση της καινοτομίας και της ανταγωνιστικότητας, στη βελτίωση της φορολογικής διοίκησης και λειτουργίας επί το δικαιότερο και τέλος στην ενίσχυση της ανθεκτικότητας της ελληνικής οικονομίας, κυρίως έναντι της κλιματικής κρίσης.

Το σημερινό νομοσχέδιο αποτελεί μια αναγκαιότητα για ένα σύγχρονο και αποτελεσματικό φορολογικό πλαίσιο καθώς έρχεται να αντιμετωπίσει σημαντικά υπαρκτά προβλήματα, αλλά θα λέγαμε και χρόνιες αδικίες. Ειδικότερα, το παρόν σχέδιο νόμου προβλέπει ενισχυτικές παρεμβάσεις για το εισόδημα των πολιτών, διευκολύνσεις για τις νεοφυείς επιχειρήσεις, προώθηση, όπως είπαμε, της επιστημονικής και της τεχνολογικής έρευνας, βελτίωση της λειτουργίας της ΑΑΔΕ προς όφελος των πολιτών, περιέχει ρυθμίσεις αναγκαίες για την υποβολή των φορολογικών δηλώσεων, ενισχύει και βελτιώνει τη λειτουργία της Αρχής Καταπολέμησης της Νομιμοποίησης Εσόδων από Εγκληματικές Δραστηριότητες.

Κυρίες και κύριοι συνάδελφοι, το παρόν σχέδιο νόμου έρχεται λίγο πριν από την ψήφιση του προϋπολογισμού με γνώμονα τις πραγματικές δημοσιονομικές δυνατότητες της χώρας μας και με σκοπό να βάλει τις βάσεις για μια ισχυρή οικονομία ικανοποιώντας τις ανάγκες των πολιτών και χωρίς να διακινδυνεύεται το αύριο των επόμενων γενεών.

Αποτελεί, θα λέγαμε, το σημερινό σχέδιο νόμου ένα νομοσχέδιο που επιβεβαιώνει την αξιοπιστία, τον μετρημένο λόγο και κυρίως την υπευθυνότητα που έχει δείξει η Κυβέρνησή μας στα θέματα της οικονομίας, χωρίς λαϊκισμούς και κυρίως χωρίς ανέξοδες υποσχέσεις, χτίζοντας όμως μια σχέση εμπιστοσύνης με τους Έλληνες και τις Ελληνίδες, μια οικονομική πολιτική σταθερή, αλλά θα έλεγα και συνάμα θαρραλέα και δίκαιη, που διασφαλίζει την αξιοπιστία της ελληνικής οικονομίας στις διεθνείς αγορές.

Κυρίες και κύριοι συνάδελφοι, συζητάμε σήμερα ένα όντως μεγάλο νομοσχέδιο που αποτελείται από δέκα μέρη και συμπεριλαμβάνει εκατόν δεκατρία άρθρα.

Καθώς έχει γίνει αναλυτική παρουσίαση τόσο από τους αρμόδιους Υπουργούς, όσο και από την εισηγήτρια θα ήθελα να επισημάνω κάποιες σημαντικές προβλέψεις του που αφορούν όμως τους πολίτες. Το παρόν νομοσχέδιο προβλέπει δώδεκα μειώσεις φόρων σε συνέχεια των περισσότερων από εξήντα μειώσεων φόρων που είχαμε από το 2019 και εντεύθεν.

Ειδικότερα, προβλέπεται μείωση κατά μία επιπλέον μονάδα των ασφαλιστικών εισφορών, κατάργηση του τέλους επιτηδεύματος για όλα τα φυσικά πρόσωπα, απαλλαγή του φόρου εισοδήματος για τρία έτη για τα ακίνητα που θα ενοικιαστούν τα οποία δηλώνονταν ως κενά ή είχαν διατεθεί στη βραχυχρόνια μίσθωση, απαλλαγή από τον φόρο ασφαλίστρων των συμβολαίων υγείας για παιδιά έως δεκαοκτώ ετών, διπλάσια μείωση του ΕΝΦΙΑ μέσα στο 2025 από 10% σε 20% και φοροαπαλλαγή οικειοθελών παροχών επιχειρήσεων για νέους γονείς, προβλέπει μονιμοποίηση της επιστροφής του Ειδικού Φόρου Κατανάλωσης στο αγροτικό πετρέλαιο, ένα κόστος 100 εκατομμύριων κατ’ έτος, μιλάμε για ένα μέτρο που αποτελούσε διαχρονικό αίτημα του αγροτικού τομέα, προβλέπεται κατάργηση του τέλους σταθερής τηλεφωνίας 5% για τις συνδέσεις με οπτική ίνα και, τέλος, μειώσεις φόρων χαρτοσήμων σε μια σειρά συναλλαγών των συμπολιτών μας.

Σε ό,τι αφορά τώρα τα μέτρα ενίσχυσης του εισοδήματος των πολιτών, αυτά περιλαμβάνουν την έκτακτη οικονομική ενίσχυση σε συνταξιούχους με ποσά 200, 150 και 100 ευρώ ανάλογα με το ύψος της σύνταξης και εφόσον έχουν προσωπική διαφορά άνω των 10 ευρώ, για όσους δεν προκύπτει προσωπική διαφορά έχουμε αύξηση 2,4% των συντάξεων και την έκτακτη οικονομική ενίσχυση ποσού 200 ευρώ στις ευάλωτες κοινωνικές ομάδες, που θα δοθεί μέχρι τις 31 Δεκέμβρη.

Τέλος, την πρόβλεψη για την αύξηση της ειδικής αποζημίωσης για τη νυκτερινή απασχόληση κατά 20% των ενστόλων, κάτι που θα ισχύσει από 1η Ιανουαρίου 2025,

Κύριε Υφυπουργέ και κύριε Πλεύρη, μεταξύ των άρθρων του παρόντος σχεδίου νόμου, περιλαμβάνεται και το άρθρο 27. Πρόκειται για ένα άρθρο για το τέλος της κρουαζιέρας υπέρ του δημοσίου, με αιτιολογία τη σημαντική επιβάρυνση των νησιών από τα πλοία που εκτελούν περιηγητικά ταξίδια και με σκοπό του τέλους την ενίσχυση των υποδομών και των έργων, όπως τουλάχιστον αναφέρεται στην αιτιολογική έκθεση του νομοσχεδίου. Επιτρέψτε μου, όμως, καθώς αυτό αφορά πρωτίστως τους δύο μεγάλους προορισμούς, τη Μύκονο και τη Σαντορίνη, λόγω εντοπιότητας αλλά και λόγω προσωπικής γνώσης, να καταθέσω ότι το μέτρο αυτό έχει εκληφθεί τουλάχιστον από τις τοπικές κοινωνίες ως μέσον είσπραξης που δεν θα εξυπηρετήσει τους σκοπούς του, δηλαδή τη βελτίωση των υποδομών, καθώς στο σύνολό του θα πιστώνεται στους προϋπολογισμούς του Υπουργείου Εσωτερικών, του Υπουργείου Τουρισμού και του Υπουργείου Ναυτιλίας και Νησιωτικής Πολιτικής κατά το ένα τρίτο σε έκαστο.

Και στο σημείο αυτό πρέπει να αναφέρω ότι ειδικά για τη Σαντορίνη οι υποδομές ελλιμενισμού και εξυπηρέτησης της κρουαζιέρας σήμερα, δυστυχώς, είναι χειρότερες από ότι πριν από σαράντα χρόνια, γιατί σήμερα έχουμε ένα τελεφερίκ σαράντα ετών, γερασμένο και ανεπαρκές, δεν έχουμε αγκυροβόλια, δεν υπάρχουν οι περίφημες τσαμαδούρες, έχουμε μια αρχαία κλιμακωτή οδό να εξυπηρετεί την κρουαζιέρα και ένα λιμάνι, τον Μέσα Γιαλό, εκατοντάδων ετών χωρίς τις βασικές υποδομές.

Αντιλαμβάνεστε ότι είναι εντελώς οξύμωρο οι εισπράξεις αυτές να μην οδεύονται απευθείας στον Δήμο ή στο Δημοτικό Λιμενικό Ταμείο, ώστε να έχουμε γρηγορότερη βελτίωση των υποδομών. Και μιλάμε για τη ναυαρχίδα του ελληνικού τουρισμού.

Παράλληλα, μέσα από το άρθρο 27 δεν προκύπτει η διαδικασία καθορισμού των επιβιβαζομένων επιβατών και κατά συνέπεια δεν προκύπτει ο καθορισμός του ύψους του τέλους, γεγονός που μάλλον θα το βρούμε και θα μας απασχολήσει σύντομα.

Για όλα αυτά, κύριε Υφυπουργέ, θα παρακαλούσα όπως το άρθρο 27 να επανεξεταστεί.

Κυρίες και κύριοι συνάδελφοι, το παρόν νομοσχέδιο αποτελεί έναν κρίκο σε μια σειρά νομοθετικών μέτρων που η Κυβέρνησή μας έχει πάρει από το 2019 με σκοπό να άρει αφ’ ενός τις αδικίες και τα βάρη που επωμίστηκαν οι μισθωτοί και οι συνταξιούχοι από τη μακροχρόνια παραμονή στα μνημόνια και αφ’ ετέρου να βάλει τις βάσεις για μια υγιή και ανταγωνιστική οικονομία.

Προσωπικά, πιστεύω στις μεταρρυθμίσεις που εισάγει. Θα το στηρίξω και το ίδιο ζητώ να πράξετε κι εσείς, αγαπητοί συνάδελφοι.

Σας ευχαριστώ για την προσοχή σας και για την ανοχή σας, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Μιλένα Αποστολάκη από το ΠΑΣΟΚ.

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Ευχαριστώ πολύ, κύριε Πρόεδρε.

Κύριε Υπουργέ, πέντε χρόνια μετά την ανάληψη της εξουσίας, μετά από έξι φορολογικά νομοσχέδια της Κυβέρνησής σας και πλήθος τροπολογιών με φορολογικό περιεχόμενο, το φορολογικό δόγμα της Κυβέρνησης είναι πολύ ευκρινές και συνίσταται σε ένα τρίπτυχο: Φορολογική ευνοιοκρατία για λίγους, φορολογική αφαίμαξη για τους πολλούς, κοινωνικά άδικη κατανομή των φορολογικών βαρών.

Η Κυβέρνηση, με το προπέτασμα μιας δήθεν φιλοεπενδυτικής πολιτικής, έχει προσφέρει προκλητικές φοροαπαλλαγές για προνομιούχους. Σύμφωνα με συγκριτικά στοιχεία της Ευρωπαϊκής Επιτροπής, η Ελλάδα κατέχει τον δεύτερο χαμηλότερο συντελεστή φορολόγησης μερισμάτων, προνομιακή φορολόγηση στα stock optionsκαι στα μπόνους και βέβαια, τη γνωστή φοροαπαλλαγή για γονικές παροχές μέχρι 800.000 ευρώ για κάθε γονέα. Είναι ένας πρώτος δείκτης που φανερώνει την απόκλιση της χώρας από τον μέσο ευρωπαϊκό όρο.

Παρά, δε, τις φοροαπαλλαγές και τις μειώσεις φόρων, τα κρατικά έσοδα υπεραποδίδουν εξαιτίας του φόρου πληθωρισμού που πληρώνεται από όλους τους Έλληνες αδιακρίτως και ισομερώς, οι οποίοι επιβαρύνονται με τους έκτους υψηλότερους έμμεσους φόρους και τους δεύτερους υψηλότερους φόρους κατανάλωσης. Είναι αυτή η εργαλειοποίηση του πληθωρισμού για την παραγωγή περισσότερων εσόδων που οδηγεί στο ότι οι φόροι από ΦΠΑ από το 34,5% του συνόλου των φόρων που βρίσκονταν το 2019 στη χώρα μας, έχουν σκαρφαλώσει σήμερα με επιλογή της Κυβέρνησης Μητσοτάκη στο 40%. Η αναλογία έμμεσων άμεσων φόρων στην Ευρωπαϊκή Ένωση, είναι 1 προς 1 και 1 προς 2 περίπου στην Ελλάδα, για την ακρίβεια 1 προς 1,8. Και εδώ η απόκλιση είναι δραματική, είναι αντιαναπτυξιακή και φυσικά είναι κοινωνικά άδικη.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Για αυτό και ο ΟΟΣΑ τοποθετεί την Ελλάδα στις λιγότερο αναπτυγμένες χώρες, αφού οι περισσότερες αναπτυγμένες χώρες εξαρτούν τα συνολικά φορολογικά τους έσοδα, περισσότερο από την άμεση φορολογία στο εισόδημα και στα κέρδη και λιγότερο βέβαια στους έμμεσους φόρους. Με τέτοια αναλογία έμμεσων και άμεσων φόρων, το φορολογικό μας σύστημα έχει χάσει τον ρόλο του ως εργαλείο αντιμετώπισης των ανισοτήτων, πολύ δε περισσότερο ως εργαλείο αναδιανομής.

Σε όλες τις χώρες της Ευρωπαϊκής Ένωσης, το μείγμα φόρων και κοινωνικών παροχών συναρτάται με τον κίνδυνο φτώχειας του πληθυσμού. Χώρες με υψηλή φορολογία, όπως είναι η Δανία και η Σουηδία, έχουν ένα εκτεταμένο δίκτυο κοινωνικών παροχών για να αντισταθμίσουν τον κίνδυνο της φτώχειας. Στην Ελλάδα, η χώρα μας εμφανίζει τη χειρότερη επίδοση στα μέτρα κοινωνικής προστασίας, με όρους μείωσης της φτώχειας και είναι ο τρίτος δείκτης απόκλισης της Κυβέρνησης Μητσοτάκη. Αυτή είναι η Ελλάδα σήμερα με την Κυβέρνηση της Νέας Δημοκρατίας. Αντί για την αναγκαία σύγκλιση με την Ευρώπη μετά από χρόνια κρίσης και θυσιών, η απόκλιση μεγαλώνει.

Είναι, λοιπόν, βέβαιο ότι τα φορολογικά μέτρα της Νέας Δημοκρατίας, το φορολογικό μείγμα της Κυβέρνησης, λόγω των στρεβλώσεων, δεν είναι μόνον αναχρονιστικό. Είναι κυρίως κοινωνικά άδικο και ελάχιστα ανταποδοτικό. Και για να κάνω μια σύντομη διασύνδεση με τον προϋπολογισμό, που θα συζητηθεί την επόμενη εβδομάδα, να πω ότι η Κυβέρνηση παραπλανητικά αποδίδει την εισπρακτική αύξηση των έμμεσων φόρων -τάχα- στην πάταξη της φοροδιαφυγής, χωρίς όμως τεκμηρίωση και ενδελεχή ανάλυση.

Είναι προφανές ότι η ισχυρή δυναμική των εσόδων του ΦΠΑ προέρχεται από τον επίμονα υψηλό πληθωρισμό και την ακρίβεια και σε ένα πολύ μικρότερο ποσοστό στη μείωση του μαύρου χρήματος και τη χρήση καρτών. Το νομοσχέδιο δεν αλλάζει τον χαρακτήρα της κυβερνητικής πολιτικής, ούτε ανατρέπει τις μεγάλες αδικίες και στρεβλώσεις.

Εμείς ως ΠΑΣΟΚ, ως αξιόπιστη Αντιπολίτευση με σχέδιο για τη χώρα, καταθέσαμε ήδη συγκεκριμένες προτάσεις και θέλω να σταθώ σε ορισμένες από αυτές, όπως και σε ένα συγκεκριμένο στοιχείο του νομοσχεδίου. Σε ό,τι αφορά το άρθρο 9 είναι η αμάχητη παραδοχή της αποτυχίας της Κυβέρνησης σε ό,τι αφορά όχι μόνο την αντιμετώπιση της στεγαστικής κρίσης, αλλά της συμβολής της στη δημιουργία της στεγαστικής κρίσης. Τα πέντε τελευταία χρόνια έχουμε μηδενική κρατική πολιτική παρέμβαση στο ζήτημα αυτό. Αντιθέτως, χωρίς να ακούσετε τις προτροπές του ΠΑΣΟΚ με την υπόθεση της Golden Visa που χρησιμοποιείται κατά κόρον για βραχυχρόνια μίσθωση, έχουμε έκρηξη των ενοικίων και μείωση των διαθέσιμων ακινήτων προκειμένου να καλυφθούν οι στεγαστικές ανάγκες του πληθυσμού.

Η κωλυσιεργία της Κυβέρνησης είναι στοχευμένη. Κάποιοι πλούτισαν, κύριε Δήμα, με τη μεταβατική περίοδο που επιτρέψατε και σήμερα τα προτεινόμενα μέτρα για την ανάσχεση της βραχυχρόνιας μίσθωσης έρχονται με μεγάλη καθυστέρηση, είναι λίγα, είναι ανεπαρκή, αγνοούν την πραγματικότητα που είναι ασφυκτική ιδίως για τους νέους ανθρώπους και τα νέα ζευγάρια.

Το ΠΑΣΟΚ, λοιπόν, δεσμεύεται για το πάγωμα και την αναστολή της Golden Visa, όπως ενδελεχώς αναφέρει η τροπολογία.

Το δεύτερο σημείο που θέλω να σταθώ είναι το σημείο που αφορά στην ΑΑΔΕ. Το ΠΑΣΟΚ είχε ασκήσει συγκροτημένη κριτική στις ανεξέλεγκτες εξουσίες της διοίκησης χωρίς την ελάχιστη δημοκρατική λογοδοσία, οι οποίες επεκτείνονται και σε θέματα οργάνωσης και λειτουργίας σχετικών με τη διαχείριση του προσωπικού και του μισθολογίου. Η προτεινόμενη διάταξη που αφορά τη δυνατότητα δεύτερης ανανέωσης της θητείας του διοικητή είναι θεσμικά αναιτιολόγητη. Εγώ, όμως, θα σταθώ στο τι υποστήριζε ο Κυριάκος Μητσοτάκης ως Υπουργός Ηλεκτρονικής Διακυβέρνησης, όταν υπερθεμάτιζε για την ανάγκη ανανέωσης της διοικητικής ιεραρχίας, όταν εναντιωνότανε με δριμύ τρόπο στην ανανέωση θητείας πέραν της μίας φοράς.

Τα κίνητρα τόσο για την ανανέωση της θητείας, όσο και για την αυθαίρετη και ανομιμοποίητη δυνατότητα επιλογής διευθυντών και γενικών διευθυντών με απλή απόφαση του διοικητή, εκτός διαγωνιστικού πλαισίου και προσόντων, είναι αδιαφανή και βεβαίως είμαστε απέναντι. Γυρνάτε χρόνια πίσω τις πρακτικές στη διοίκηση κατ’ εφαρμογή του δόγματος της λειτουργίας μιας «κλειστής παρέας» -αυτό είστε- που τη βαπτίζετε επιτελικό κράτος. Αυτά θα τελειώσουν, όμως, κύριοι συνάδελφοι. Θα κάνουμε το παν για να επιστρέψει στη χώρα η διαφάνεια και οι ανοιχτές διαδικασίες που το ΠΑΣΟΚ κατοχύρωσε.

Και αφήνω τελευταία την άρνησή σας σε ότι αφορά την έκτακτη φορολόγηση των κερδών των τεσσάρων συστημικών τραπεζών, τη «βαριά φορολόγηση», όπως σχολίασε ο Υπουργός, προκαλώντας φαντάζομαι τη θυμηδία όσων τον άκουσαν. Δεν είναι βαριά η φορολόγηση με ποσοστό 5%. Βαριά είναι η πραγματικότητα των χρεώσεων των προμηθειών, του χάσματος ανάμεσα στα επιτόκια.

Το ΠΑΣΟΚ δεσμεύεται γι’ αυτή του την επιλογή η οποία είναι απολύτως αιτιολογημένη καθότι η πορεία και η λειτουργία του τραπεζικού συστήματος δεν βρίσκονται σε κανένα κίνδυνο και το επιτρέπει. Και θα έλεγα ότι απόδειξη του ότι το επιτρέπει η πορεία και η λειτουργία του τραπεζικού συστήματος είναι το γεγονός ότι οι τράπεζες αποφάσισαν να μοιράσουν μέρισμα, αλλά να προχωρήσουν και σε γενναίες ρυθμίσεις των μισθών των διοικήσεών τους.

Κλείνοντας, λοιπόν, κυρίες και κύριοι συνάδελφοι, σε αντίθεση με τη Νέα Δημοκρατία, εμείς στο ΠΑΣΟΚ πιστεύουμε ότι η ανισότητα μας αφορά όλους, όπως γράφει στο ομώνυμο βιβλίο του ο καθηγητής Τ.Μ. Σκάνλον. Οι φόροι συνιστούν τρόπο περιορισμού της οικονομικής ανισότητας προκειμένου να αντιμετωπιστεί ο κίνδυνος διάρρηξης της κοινωνικής συνοχής. Συνιστούν εργαλείο πρόληψης μορφών ανισότητας.

Είναι πρόδηλο ότι με τη φορολογική σας πολιτική υπηρετείτε άλλες προτεραιότητες που οδηγούν στη διεύρυνση των κοινωνικών ανισοτήτων και το ΠΑΣΟΚ είναι απέναντι σε αυτό. Γιατί η δική μας προοπτική είναι η προοδευτική διακυβέρνηση του αύριο με ένα δίκαιο φορολογικό σύστημα, γιατί ο δικός μας αξιακός κώδικας είναι η επένδυση στην ουσιαστική αναδιανομή και στην κοινωνική ισότητα και δικαιοσύνη.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Πλεύρης έχει τον λόγο.

**ΑΘΑΝΑΣΙΟΣ ΠΛΕΥΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ξεκινήσω από το πλαίσιο στο οποίο γίνεται αυτή τη συζήτηση σε ένα ευρωπαϊκό πλαίσιο, για να δούμε ακριβώς πού βρισκόμαστε τώρα, πού βρισκόμασταν πριν από μερικά χρόνια και ποιες είναι οι δυνατότητες οι οποίες θέλει να δώσει αυτή η Κυβέρνηση προς την ανάπτυξη της οικονομίας.

Σήμερα μιλάμε σε ένα πλαίσιο όπου δύο κυβερνήσεις, στη Γερμανία και στη Γαλλία, δηλαδή στο βασικό κορμό, στην ατμομηχανή της Ευρώπης βρίσκονται σε μια πολύ δύσκολη κατάσταση. Στη Γερμανία, ουσιαστικά, έχει πέσει ο κυβερνητικός συνασπισμός. Στη Γαλλία αυτή τη στιγμή για μέτρα που είναι να ληφθούν –προσέξτε εδώ πέρα συζητάμε ένα φορολογικό που δίνει στους πολίτες δώδεκα μειώσεις φόρων και αυξήσεις αντίστοιχα σε παροχές- η συζήτηση είναι αν μπορεί να στηριχθεί ο προϋπολογισμός περικοπών για να μαζευτεί το έλλειμμα. Και αυτό ακριβώς δείχνει -για μία συζήτηση η οποία γίνεται σε ένα ευρύτερο πλαίσιο -πόσο σημαντικές είναι οι σταθερές κυβερνήσεις.

Και αυτό για το οποίο είναι περήφανη η Νέα Δημοκρατία, κυρίες και κύριοι συνάδελφοι, είναι ότι η Νέα Δημοκρατία ακόμα και όταν έβλεπε ότι έχανε εκλογές στο παρελθόν, πάντοτε στήριζε εκλογικά συστήματα που δίνουν ισχυρές κυβερνήσεις. Αντίθετα το ΠΑΣΟΚ και ο ΣΥΡΙΖΑ, ενώ κυβερνούσαν με συστήματα τα οποία έδιναν ισχυρή αυτοδυναμία στο πρώτο κόμμα, όταν έβλεπαν ότι χάνουν εκλογές, επειδή ακριβώς δεν τους ενδιέφερε καθόλου η πορεία της χώρας, παρά μόνο πως θα δυσκολέψουν το αντίπαλο κόμμα να κάνει κυβέρνηση, άλλαζαν το εκλογικό σύστημα.

Να θυμηθούμε τις τρεις εκλογές του 1989, το κατόρθωμα του ΠΑΣΟΚ, ενώ μετά μια χαρά κυβερνούσε με τα συστήματα της ισχυρής αυτοδυναμίας. Να θυμηθούμε τον ΣΥΡΙΖΑ, που θυμήθηκε την απλή αναλογική μετά τις πρώτες εκλογές. Αυτό ακριβώς δείχνει ότι εμείς πιστεύουμε πάρα πολύ στη θεσμικότητα. Και ακούσατε προχθές τον Πρωθυπουργό ο οποίος με ξεκάθαρο τρόπο αναφέρθηκε και στον χρόνο των εκλογών και στο πλαίσιο των εκλογών ως προς το εκλογικό σύστημα, αλλά και γενικότερα στο πλαίσιο στο οποίο κινείται η σημερινή Κυβέρνηση, όταν άλλες κυβερνήσεις, πολύ πιο ισχυρών χωρών, καταρρέουν λόγω ακριβώς της δημοσιονομικής κρίσης στην οποία βρίσκονται.

Ερχόμαστε, λοιπόν, εμείς σήμερα σ’ ένα τέτοιο πλαίσιο να συζητήσουμε ένα φορολογικό νομοσχέδιο για το οποίο δεν γνωρίζω τι θα γίνει τελικά με την ψήφο επί της αρχής, αλλά στο τέλος θα δούμε το 60% με 70% των άρθρων, κύριε Υφυπουργέ, να το ψηφίσουν τα κόμματα που υπάρχουν εδώ γιατί δεν μπορούν να κάνουν διαφορετικά.

Δεν θα ψηφιστεί, λόγου χάρη, η κατάργηση του τέλους επιτηδεύματος; Δεν θα ψηφιστεί το ότι στη φορολογία που υπάρχει σήμερα για τα φιλοδωρήματα -γιατί αυτή η φορολογία υπάρχει- ερχόμαστε και ουσιαστικά απαλλάσσουμε από φόρο και ασφαλιστικές εισφορές μέχρι ενός ποσού; Δεν θα ψηφιστούν οι εξαιρέσεις οι οποίες υπάρχουν στο επιπλέον εισόδημα που λαμβάνουν οι πολίτες για βρεφονηπιακούς σταθμούς τη στιγμή που μιλάμε για δημογραφικό πρόβλημα; Δεν θα ψηφίσετε το πάγιο αίτημα των εφημεριών των γιατρών με αυτοτελή φορολόγηση; Είναι ένα πάγιο αίτημα των συνδικαλιστικών οργάνων των γιατρών για να μην πηγαίνουν στην υψηλότερη κλίμακα.

Δεν θα ψηφίσετε τις φοροαπαλλαγές που υπάρχουν στα κλειστά διαμερίσματα αυτή τη στιγμή, προκειμένου να ανοίξουν και να μπορούν να δοθούν ακριβώς για να υπάρξουν διαθέσιμα ακίνητα σε μακροχρόνιες μισθώσεις; Δεν θα ψηφίσετε την απαλλαγή από τον ΕΝΦΙΑ για τις ασφαλιστικές εισφορές, τη μείωση του ποσού της εισφοράς για την υγειονομική κάλυψη, την έκτακτη οικονομική ενίσχυση που υπάρχει στους συνταξιούχους ή στα ευάλωτα νοικοκυριά ή την απαλλαγή του φόρου προστιθέμενης αξίας από τις οικοδομές;

Έχουμε,, λοιπόν μείωση δώδεκα φόρων που γυρνάνε πίσω στην ίδια την κοινωνία. Ο Υπουργός προηγουμένως σας κατέθεσε έναν πίνακα που δείχνει παρεμβάσεις 3 δισεκατομμυρίων ευρώ πάνω από τον προϋπολογισμό του 2024, όπου 243 εκατομμύρια ήταν για τους συνταξιούχους, 90 εκατομμύρια για την αύξηση του επιδόματος γέννησης, 45 εκατομμύρια για τις εφημερίες των γιατρών, 644 εκατομμύρια για το κόστος συντάξεων, 346 εκατομμύρια για τον προϋπολογισμό του Υπουργείου Υγείας, 131 εκατομμύρια για το Υπουργείο Παιδείας. Είναι 3 δισεκατομμύρια ευρώ τα οποία γυρνάμε πίσω στην κοινωνία.

Η Κυβέρνηση της Νέας Δημοκρατίας απέδειξε τα πέντε αυτά χρόνια ότι με μειωμένους φορολογικούς συντελεστές μπορεί να έχει πολύ περισσότερα έσοδα, γιατί κατάφερε να έχει μια τέτοια ανάπτυξη που να μεγαλώνει η πίτα και αυτομάτως να έχουμε περισσότερα φορολογικά έσοδα.

Δύο πραγματικότητες για να δούμε πού είμαστε. Αναφέρεται πολύ συχνά «μα, πώς είναι δυνατόν να αυξάνονται τα φορολογικά έσοδα και να λέτε ότι δεν αυξάνετε φόρους»; Προφανώς γίνεται αυτό. Πώς; Όταν έχεις αυξήσει το μερίδιο της ανάπτυξης το οποίο υπάρχει και άρα με χαμηλότερους φορολογικούς συντελεστές έχεις περισσότερα έσοδα.

Δεύτερον, αναφέρονται πολύ συχνά στην κουβέντα που γίνεται οι άμεσοι και έμμεσοι φόροι, ποιοι είναι δίκαιοι και ποιοι είναι άδικοι. Και όλοι εδώ πέρα από την Αντιπολίτευση έρχεστε και λέτε ότι οι έμμεσοι φόροι είναι άδικοι φόροι. Πώς ήταν οι έμμεσοι φόροι το 2019; Οι έμμεσοι φόροι ήταν 67% των φόρων και 33% οι άμεσοι. Με τον προϋπολογισμό του 2025 αναφερόμαστε 62% στους έμμεσους φόρους, δηλαδή πέντε μονάδες μείωση στους έμμεσους φόρους. Εσείς λέτε ότι από το πολύ ΦΠΑ παίρνουμε παραπάνω φόρους. Μειώνεται αυτή η εξίσωση και έχουμε 38% για τους άμεσους φόρους. Διότι ακριβώς έχει επιλεγεί ένα τέτοιο πλαίσιο που, πραγματικά, προσπαθούμε, όσο το δυνατόν γίνεται, να υπάρχει μια φορολογική δικαιοσύνη.

Σε όλο αυτό το πλαίσιο, λοιπόν, ερχόμαστε εδώ και ακούσαμε το πρωί τον Πρόεδρο της Κοινοβουλευτικής Ομάδας του ΠΑΣΟΚ να λέει τι; Γυρίζει και λέει -πόσο ωραία ακούγεται- το εξής: «ο κατώτατος μισθός με τις αυξήσεις που κάνατε, επειδή ενδεχομένως μπορεί να περάσει το αφορολόγητο, πάει σε φορολόγηση στο 9%».

Πάμε να δούμε τι γίνεται. Ποιος ήταν ο εισαγωγικός φορολογικός συντελεστής όταν παρέλαβε την κυβέρνηση η Νέα Δημοκρατία; Ήταν 22%. Ο πρώτος συντελεστής που μειώθηκε ήταν ο εισαγωγικός συντελεστής για τα φυσικά πρόσωπα από το 22% στο 9%. Ποιους αφορά εσείς που μιλάτε για κοινωνική δικαιοσύνη; Προφανώς αφορά τους πιο ευάλωτους συμπολίτες μας.

Εισόδημα ελεύθερου επαγγελματία έως 10.000 ευρώ έμπαινε με εισαγωγικό στο 9%. Τι λέει τώρα; Όσοι ήταν στο αφορολόγητο θα επιβαρυνθούν; Στη διαφορά που θα υπάρξει και μόνο από τις αυξήσεις, είναι 9% σε αυτή τη διαφορά. Άρα αυτοί οι άνθρωποι πάλι είναι κερδισμένοι με την αύξηση του μισθού που γίνεται. Όμως ποιο ήταν το μείζον στην υπόθεση που δεν ανέφερε ο Πρόεδρος της Κοινοβουλευτικής Ομάδας του ΠΑΣΟΚ; Ότι με μειωμένο εισαγωγικό συντελεστή από το 22% στο 9% βοηθήσαμε τους πιο ευάλωτους συμπολίτες μας.

Πάμε να δούμε τώρα την ουσία της συζήτησης για την Golden Visa, που ενώ τη θέτει εδώ ο Πρόεδρος, δεν αναφέρεται στις τρεις παρεμβάσεις που κάνει σήμερα αυτό το νομοσχέδιο για τη στέγη. Να το δούμε διαφορετικά. Πρώτα απ’ όλα εξηγήθηκε και από τον Υφυπουργό και από τον Υπουργό ότι έχει κάνει τις παρεμβάσεις, έχει αυξήσει τα όρια, άρα αυτή τη στιγμή βρισκόμαστε σε ένα τελείως διαφορετικό πλαίσιο.

Η ουσία του προβλήματος ποια είναι όμως; Ποιος θα έχει το σπίτι ή αν αυτό το σπίτι θα δίνεται σε βραχυχρόνια ή μακροχρόνια μίσθωση; Ο ιδιοκτήτης μας ενδιαφέρει ή αυτό να δίνεται πίσω στον πολίτη για τη στέγαση; Διότι αν κάποιος το έχει πάρει, έστω και με Golden Visa και το νοικιάζει σε μακροχρόνια μίσθωση δεν υπάρχει,, φαντάζομαι κανένα πρόβλημα. Το πρόβλημα είναι να το λαμβάνει και να το έχει μόνο σε μια βραχυχρόνια μίσθωση.

Έρχεται, λοιπόν, η Κυβέρνηση εδώ και κάνει τρεις συγκεκριμένες παρεμβάσεις. Παρέμβαση πρώτη. Έρχεται και ουσιαστικά σταματάει τις άδειες για βραχυχρόνιες μισθώσεις στα τρία διαμερίσματα της Αθήνας που παρατηρείται και το μεγαλύτερο πρόβλημα. Όσοι είναι εδώ -βλέπω και τον κ. Τζανακόπουλο Βουλευτή της Α΄ Περιφέρειας Αθηνών- ξέρουμε ότι είναι κατ’ εξοχήν τα σημεία που λειτουργεί βραχυχρόνια μίσθωση επειδή ακριβώς έχουν ένα έντονο τουριστικό ενδιαφέρον. Αυτό αυτομάτως δεν θα δημιουργήσει ένα πλαίσιο ώστε αυτές οι οικίες να γυρίσουν σε μακροχρόνια μίσθωση; Κουβέντα γι’ αυτό από το ΠΑΣΟΚ.

Δεύτερη παρέμβαση. Η δεύτερη παρέμβαση έχει να κάνει με το ότι στα κλειστά ακίνητα που υπάρχουν αυτή τη στιγμή ή στα ακίνητα τα οποία βρίσκονται σε βραχυχρόνια μίσθωση, δίνουμε τη δυνατότητα στους ιδιοκτήτες να το γυρίσουν σε μακροχρόνια μίσθωση και για τρία χρόνια απαλλάσσονται των φόρων. Τεράστιο κίνητρο! Όποιος ξέρει πώς είναι οι φορολογικοί συντελεστές στα ακίνητα, καταλαβαίνει ότι είναι ένα τεράστιο κίνητρο με το οποίο παρεμβαίνουμε.

Η τρίτη παρέμβαση ήταν σε ένα ευρύτερο πλαίσιο των απαλλαγών τα οποία υπάρχουν με την απαλλαγή του ΦΠΑ για την ανοικοδόμηση νέων κατοικιών. Ουσιαστικά προσπαθούμε να δώσουμε ένα κίνητρο να δημιουργηθούν ακόμα περισσότερα ακίνητα.

Έχουμε, λοιπόν, τρεις παρεμβάσεις ουσιαστικές που απευθύνονται πραγματικά στο στεγαστικό πρόβλημα και έρχεται εδώ πέρα ο Πρόεδρος της Κοινοβουλευτικής Ομάδας του ΠΑΣΟΚ να αναφερθεί στην Golden Visa που εκτός του ότι και εκεί έχουν γίνει παρεμβάσεις, από μόνη της δεν δημιουργεί πρόβλημα αν αυτά τα σπίτια που αγοράζονται γυρίζουν στη μίσθωση. Δημιουργεί πρόβλημα αν αυτά τα σπίτια μένουν κλειστά ή πηγαίνουν στη βραχυχρόνια μίσθωση, που με τις παρεμβάσεις που κάνουμε εδώ ερχόμαστε να μειώσουμε αυτή τη δυνατότητα, για να μη πω να την εκμηδενίσουμε για συγκεκριμένες περιοχές.

Άρα, βλέπετε ότι την τροπολογία την οποία φέρνετε, που στην πραγματικότητα δεν λύνει κανένα πρόβλημα στο στεγαστικό, έρχεστε την καταθέτετε και την κάνετε σημαία, αλλά αποφεύγετε να αναφερθείτε στις συγκεκριμένες παρεμβάσεις της Κυβέρνησης, που είναι παρεμβάσεις για να δοθούν περισσότερα ακίνητα στους πολίτες που έχουν ανάγκη αυτή τη στιγμή να μπούνε μέσα, να υπάρχει μεγαλύτερη πληθώρα ακινήτων για να υπάρξει καλύτερος ανταγωνισμός και μείωση των ενοικίων.

Κατά τον ίδιο τρόπο -και πολύ σωστά και ο Γιάννης Οικονόμου και ο Στέλιος Πέτσας αναφέρθηκαν και στο κομμάτι των τραπεζών- παρουσιάζετε κάτι το οποίο είναι αρκετά ευχάριστο στο να ακούγεται. Ναι όλοι οι πολίτες λένε να φορολογηθούν οι τράπεζες. Και λέτε ότι στηρίξαμε τις τράπεζες. Η στήριξη των τραπεζών, για να συνεννοηθούμε, συνδυαζόταν και με τη στήριξη των καταθέσεων οι οποίες ακριβώς υπήρξαν στις τράπεζες όλο αυτό το διάστημα. Και έρχεται ο Υπουργός εδώ πέρα και σας λέει ότι θα γίνουν στοχευμένες παρεμβάσεις που θα τις δείτε και στο επόμενο διάστημα, που θα συνδυάζονται όχι με κάτι που ακούγεται ευχάριστα εν είδει λαϊκισμού, όπως έκτακτη φορολόγηση, αλλά με ουσιαστικές διαρθρωτικές παρεμβάσεις για την καλύτερη λειτουργία προς όφελος των ληπτών υπηρεσίας από το τραπεζικό σύστημα.

Κυρίες και κύριοι συνάδελφοι, θεωρώ ότι το συγκεκριμένο νομοσχέδιο είναι ένα φορολογικό νομοσχέδιο που μόνο οφέλη έχει για όλους όσους βρίσκονται στη διαδικασία της εργασίας, σε όλους όσους βρίσκονται στη διαδικασία της ανάπτυξης της χώρας. Είναι ένα πλαίσιο παρεμβάσεων που έχουν γίνει όλο αυτό το διάστημα για μείωση φορολογικών συντελεστών.

Και έρχομαι και στο τελευταίο και το επίμαχο το οποίο θέτει το ΠΑΣΟΚ κάθε φορά και ο ΣΥΡΙΖΑ που κάνει την κουβέντα με τον ΦΠΑ. Θα πρέπει κάποια στιγμή να αναλογιστείτε γιατί έρχεστε και λέτε ότι το 2019 η Νέα Δημοκρατία μίλησε –ναι μίλησε- για μείωση του ΦΠΑ που δεν το επαναλάβαμε το 2023.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Θα κάνω μόνο ένα λεπτό, κύριε Πρόεδρε. Δεν θα ξαναμιλήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Θα πάρετε την δευτερολογία σας;

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Δεν θα την πάρω, αλλά θα τελειώσω πολύ πιο σύντομα.

Προσέξτε, η μείωση των φορολογικών συντελεστών είναι στο DNA της παράταξής μας σε αντίθεση με εσάς της Αριστεράς και της σοσιαλδημοκρατίας που πιστεύουν στους φόρους. Μπορείς να μιλήσεις για μείωση του ΦΠΑ σε στιγμές πληθωριστικής ανωμαλίας; Σε στιγμές πληθωριστικής ανωμαλίας αυτό το οποίο θα γίνει με τον ΦΠΑ είναι να απορροφηθεί πάρα πολύ γρήγορα από την αγορά και να χάσει άμεσα έσοδα το κράτος.

Έχουμε παράδειγμα που έγινε αυτό; Ναι έχουμε το παράδειγμα της Ισπανίας. Μείωσε από το 4% στο χαμηλό συντελεστή και πήγε στο μηδέν και 1-1-2025 το επαναφέρει στο 4%, αφού πρώτα το επανέφερε στο 2%. Γιατί είδε ότι σε όλη αυτή τη λειτουργία εξανεμίστηκε αμέσως η μείωση αυτή και χάθηκαν τα έσοδα του κράτους. Για ποιον λόγο, λοιπόν, οι φίλοι σας οι σοσιαλιστές ξαναγύρισαν στο μοντέλο του ΦΠΑ όπως ήταν; Διότι ακριβώς απέτυχε το μέτρο.

 Επί της αρχής, λοιπόν, προφανώς μια κεντροδεξιά κυβέρνηση θα συζητούσε για μείωση και αυτού του φορολογικού συντελεστή. Στην παρούσα όμως φάση που έχεις μια πληθωριστική ανωμαλία η οποία συνεχίζεται, δεν μπορεί να χάσουν σίγουρα έσοδα τα κράτη -που μπορείς να τα γυρίσεις στα ευάλωτα νοικοκυριά- να χαθούν αυτά τα έσοδα τελείως γιατί θα γίνουν έρμαιο της πληθωριστικής κρίσης και γι’ αυτόν το λόγο και οι χώρες που το εφάρμοσαν είδαν ότι απέτυχε.

Κύριε Υφυπουργέ, είναι ένα φορολογικό νομοσχέδιο που θεωρώ ότι στο τέλος της ημέρας θα δείτε ότι και τα άλλα κόμματα θα έχουν ψηφίσει πολύ περισσότερα άρθρα, άσχετα τι θα πούνε για μικροπολιτικούς λόγους στην επί της αρχής ψήφιση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μαρκογιαννάκης.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για πολλά χρόνια στο πρόσφατο παρελθόν η αναγγελία ενός φορολογικού νομοσχεδίου ήταν μάλλον άσχημα νέα για τους πολίτες. Ήταν συνδεδεμένη με αρνητικούς συνειρμούς και φυσικά με πηχυαίους και πάντα εντυπωσιακούς τίτλους στα μέσα μαζικής ενημέρωσης. Για πολλά χρόνια, λοιπόν, κάθε φορολογικό νομοσχέδιο ήταν συνώνυμο της αύξησης των φόρων, της επιβολής νέων φόρων ή τελών συνώνυμων των περικοπών και μειώσεων των παροχών. Όλα αυτά ήταν για μέρες θέμα συζήτησης παντού. Και αυτό ακριβώς είναι κάτι το οποίο από το 2019 σιγά, σιγά με σχέδιο και προσήλωση αυτή εδώ η Κυβέρνηση έβαλε σκοπό να το αλλάξει. Το αλλάξαμε ήδη αρκετά και συνεχίζουμε να το αλλάζουμε αντιστρέφοντας αυτή τη συνθήκη, αυτή τη βεβαιότητα ότι κάθε φορολογικό νομοσχέδιο σημαίνει, σήμαινε νέους φόρους.

Από την πρώτη στιγμή, δηλαδή από το 2020 ως έτος εφαρμογής, προχωρήσαμε με συνέπεια και διαδοχικές μειώσεις φόρων και επιβαρύνσεων για τους πολίτες. Θυμίζω τις βασικές: Μείωση κατά τρεισήμισι ποσοστιαίες μονάδες των ασφαλιστικών εισφορών των μισθωτών, διαδοχικές μειώσεις του ΕΝΦΙΑ ώστε σήμερα να είναι κατά πολύ χαμηλότερος από το 2019, επιστροφή του ειδικού φόρου κατανάλωσης πετρελαίου κίνησης στους αγρότες, κατάργηση της ειδικής εισφοράς αλληλεγγύης για δημόσιο τομέα στους συνταξιούχους, μείωση κατά 50% του τέλους επιτηδεύματος στους ελεύθερους επαγγελματίες και μείωση της προκαταβολής φόρου στο 55%.

Τα κατέγραψα όλα αυτά εν συντομία και ενδεικτικά μόνο και μόνο για να επισημάνω τη συνέπεια και τη συνέχεια στην οικονομική πολιτική αυτής της Κυβέρνησης. Όλα τα βήματα ελαφρύνσεων και ενισχύσεων είναι προδιαγεγραμμένα και υλοποιούνται συστηματικά στη βάση ενός μακρόπνοου σχεδίου ανάταξης της εθνικής οικονομίας αλλά και της οικονομικής κατάστασης των πολιτών.

Απόδειξη του σχεδίου και της επιτυχίας εφαρμογής του; Κάθε επόμενο φορολογικό νομοσχέδιο και εν προκειμένω το παρόν φορολογικό νομοσχέδιο στο οποίο προβλέπονται δώδεκα νέες μειώσεις φόρων και σημαντικές ενισχύσεις για τους πιο ευάλωτους. Και έχει σημασία ότι αυτές οι παρεμβάσεις δεν είναι ξεκομμένες από τις προηγούμενες. Είναι συνέχεια και επέκτασή τους.

Βλέπουμε, λοιπόν, νέα μείωση των ασφαλιστικών εισφορών κατά μία επιπλέον μονάδα σε συνέχεια των προηγούμενων παρεμβάσεων. Βλέπουμε ακόμα την κατάργηση του τέλους επιτηδεύματος για όλα τα φυσικά πρόσωπα και αυτό μόνο ως συνέχεια στην οικονομική πολιτική. Και για να μη σας κουράζω με μία εξαντλητική ανάλυση των δώδεκα μειώσεων των φόρων, το μοτίβο της συνέχειας είναι το ίδιο και για τον ΕΝΦΙΑ και για τον ΦΠΑ στις οικοδομές και ούτω καθεξής.

Θα μου επιτρέψετε μόνο μία εξαίρεση κάπως πιο αναλυτικής αναφοράς και αναφέρομαι στη φοροαπαλλαγή οικειοθελών παροχών επιχειρήσεων για νέους γονείς. Πρόκειται για επίδομα έως 5.000 ευρώ για κάθε παιδί που αποκτά ο εργαζόμενος προσαυξανόμενο κατά 5.000 ευρώ για κάθε επιπλέον παιδί και για παροχή ίδιου ύψους για την κάλυψη δαπάνης βρεφονηπιακών και παιδικών σταθμών. Το ξεχωρίζω γιατί η στήριξη των νέων γονιών δεν είναι απλώς οικονομικό ζήτημα, έρχεται να βοηθήσει στη μάχη για την αντιστροφή του δημογραφικού.

Προκύπτει, λοιπόν, ότι με το παρόν φορολογικό νομοσχέδιο η Κυβέρνηση συνεχίζει αυτή ακριβώς την πολιτική της προσεκτικής μεν αλλά ολοένα και αυξανόμενης ελάφρυνσης των πολιτών από φορολογικά βάρη. Και τη συνεχίζει γιατί υπάρχει ακριβώς αυτός ο σχεδιασμός και παράγει εκείνα τα θετικά αποτελέσματα που μας επιτρέπουν να πάμε ακόμα παραπέρα.

Δημιουργείται με άλλα λόγια αυτός ο περίφημος δημοσιονομικός χώρος που μας επιτρέπει την ενίσχυση του εισοδήματος των πολιτών, όπως συμβαίνει με τις έκτακτες ενισχύσεις ύψους 243 εκατομμυρίων ευρώ σε περίπου 1,9 εκατομμύρια πολίτες που περιλαμβάνονται στο νομοσχέδιο, την έκτακτη οικονομική ενίσχυση από 100 έως 200 ευρώ στους συνταξιούχους με προσωπική διαφορά άνω των 10 ευρώ, την έκτακτη οικονομική ενίσχυση ύψους 200 ευρώ σε ευάλωτες κοινωνικές ομάδες, ενώ υπάρχουν και αντίστοιχα μέτρα για τους σπουδαστές των στρατιωτικών σχολών και για τους δικαιούχους του ελάχιστου εγγυημένου εισοδήματος.

Υπάρχουν και άλλα σημαντικά σημεία για τα οποία ο χρόνος δεν επαρκεί ώστε να κάνω εκτενή αναφορά. Στέκομαι και υπογραμμίζω εν συντομία την ενίσχυση και αναδιοργάνωση της ΑΑΔΕ, ακριβώς διότι κατά την άποψή μου η αποτελεσματική λειτουργία της υπήρξε κλειδί για την έως τώρα επιτυχή πορεία των εσόδων. Και όσο βελτιώνονται τα έσοδα του δημοσίου, τόσο αυξάνονται τα περιθώρια για μειώσεις φόρων και αυξήσεις παροχών. Αυτό είναι το νόημα της προσπάθειας της βελτίωσης εισοδημάτων της αύξησης του βιοτικού επιπέδου σε περιβάλλον δημοσιονομικής ασφάλειας, ώστε να μην κινδυνεύσουμε ξανά να χάσουμε σε λίγα χρόνια όσα κοπιάσαμε για δεκαετίες.

Κυρίες και κύριοι συνάδελφοι, λέγοντας όλα αυτά δεν παραγνωρίζω ότι τα ελληνικά νοικοκυριά αντιμετωπίζουν ακόμα δυσκολίες. Ακούω, όπως και εσείς φαντάζομαι, τα παράπονα φίλων και συμπολιτών. Η ακρίβεια των τελευταίων ετών έχει επηρεάσει σε σημαντικό βαθμό όσα κατακτήσαμε ως βιοτικό επίπεδο μετά τα μνημόνια. Κανείς δεν το αρνείται αυτό και πρώτα εμείς οι οποίοι έχουμε θεσπίσει σειρά μέτρων για να προφυλάξουμε το εισόδημα των πολιτών.

Ο δρόμος όμως για εμάς δεν είναι μέτρα-πυροτεχνήματα, όπως για παράδειγμα η άμεση μείωση του ΦΠΑ, όπως για παράδειγμα η περίπτωση της Ισπανίας, που αναφέρθηκε ο Υπουργός προηγουμένως στην ομιλία του. Το όφελος το οποίο ήταν γύρω στο 4% με 5% εξανεμίστηκε μέσα σε λίγες εβδομάδες και οι τιμές γύρισαν εκεί που ήταν και ενδεχομένως και λίγο ψηλότερα, και ας μην υπήρχε πια η επιβάρυνση του ΦΠΑ.

Η δική μας εκδοχή είναι μόνιμες, δομικές, λύσεις, μακροχρόνιου ορίζοντα. Δημοσιονομική ασφάλεια, ώστε να υπάρχει δημοσιονομικό περιθώριο και αυξήσεις μισθών για την πραγματική και μόνιμη αύξηση των εισοδημάτων. Γιατί αν κάτι μας δίδαξαν οι τραγικές συνθήκες της προηγούμενης δεκαετίας, είναι ότι δεν χτίζεται τίποτα χωρίς σοβαρή θεμελίωση και χωρίς ασφαλή οικονομικά θεμέλια δεν χτίζεται η ευημερία των παιδιών μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Οικονόμου.

Μετά τον λόγο θα πάρει ο κ. Μπαραλιάκος, ο κ. Γιόγιακας, ο κ. Καββαδάς, η κ. Παπαϊωάννου η κ. Λιακούλη και μετά θα μπει ένας Κοινοβουλευτικός Εκπρόσωπος, αν θέλει.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σε λίγες μέρες θα συζητήσουμε εδώ, στην Ολομέλεια, τον κρατικό προϋπολογισμό για το 2025. Το παρόν νομοσχέδιο αποτελεί ουσιαστικά το φορολογικό υπόβαθρο του νέου αυτού προϋπολογισμού και ταυτόχρονα συνιστά επαναβεβαίωση της επιτυχημένης πολιτικής της Κυβέρνησης του Κυριάκου Μητσοτάκη για λιγότερους φόρους. Γιατί με το νομοσχέδιο αυτό συνεχίζουμε στον δρόμο της περαιτέρω μείωσης πλήθους φόρων. Μιας πορείας που ξεκίνησε η Νέα Δημοκρατία το 2019 και τηρούμε απαρέγκλιτα πεντέμισι χρόνια τώρα, με την ελάττωση φορολογικών συντελεστών και τη σταδιακή μείωση μέχρι την οριστική κατάργηση φόρων που επιβάρυναν τους πολίτες καθ’ όλη τη διάρκεια της μνημονιακής περιόδου.

Η Νέα Δημοκρατία δεσμεύτηκε από την αρχή για αυτό και παραμένει πιστή στη συμφωνία αλήθειας που υπέγραψε με τον ελληνικό λαό. Γιατί αυτό πρεσβεύουμε και αυτή είναι η δημοκρατική εντολή που μας έδωσαν οι Ελληνίδες και οι Έλληνες, να μειώσουμε τις φορολογικές επιβαρύνσεις και να ενισχύσουμε το διαθέσιμο εισόδημα των πολιτών.

Το συζητούμενο, λοιπόν, νομοσχέδιο, πράγματι, δικαιώνει τον τίτλο του με δώδεκα νέες φορολογικές ελαφρύνσεις υπέρ της κοινωνίας. Υπογραμμίζω ενδεικτικά μερικές από αυτές μια και όλα συζητήθηκαν εκτενώς. Ολοκληρωτική κατάργηση του τέλους επιτηδεύματος για όλα τα φυσικά πρόσωπα. Διπλάσια μείωση ΕΝΦΙΑ από το 2025 από 10% σε 20% για κατοικίες ασφαλιζόμενες για φυσικές καταστροφές. Νέα μείωση κατά μία επιπλέον μονάδα των ασφαλιστικών εισφορών κλάδου υγείας. Θυμίζω ότι οι ασφαλιστικές εισφορές έχουν ήδη μειωθεί από τη Νέα Δημοκρατία τα τελευταία χρόνια συνολικά κατά 4,4 ποσοστιαίες μονάδες.

Αυτοτελής φορολόγηση των εφημεριών των ιατρών, ένα διαχρονικό αίτημα των γιατρών το οποίο υλοποιήθηκε. Το μηνιαίο καθαρό όφελος για εκείνους υπολογίζεται κατά μέσο όρο στα 150 ευρώ και σε πολλές περιπτώσεις ξεπερνά τα 200 ευρώ τον μήνα. Παράταση έως την 31η Δεκεμβρίου του 2026 της αναστολής του φόρου υπεραξίας από μεταβίβαση ακινήτων και του ΦΠΑ στα νεόδμητα έως το τέλος του 2025.

Μείωση κατά 50% του τεκμαρτού εισοδήματος για ελεύθερους επαγγελματίες που ασκούν τη δραστηριότητά τους και έχουν την κύρια κατοικία τους σε δημοτικές κοινότητες με πληθυσμό μικρότερων των χιλίων πεντακοσίων κατοίκων. Ειδικά για νομούς με μεγάλη πληθυσμιακή διασπορά, όπως είναι η Ευρυτανία την οποία εκπροσωπώ, το μέτρο αυτό αναμφίβολα συνεπάγεται σημαντική ελάφρυνση της τοπικής οικονομίας και ιδιαίτερα των μικροεπαγγελματιών της περιφέρειας που επιχειρούν υπό δύσκολες συνθήκες. Πρόκειται επομένως για ένα μέτρο που αποδεικνύει ότι το οικονομικό επιτελείο μπορεί και κάνει τις αναγκαίες διορθωτικές κινήσεις ιδιαίτερα όταν αυτές απαιτούνται από την κοινωνία και στηρίζουν την πραγματική οικονομία.

Κύριοι συνάδελφοι, δεν υπάρχουν μόνο φοροελαφρύνσεις στο συζητούμενο νομοσχέδιο. Ταυτόχρονα περιλαμβάνεται και μια σειρά από θετικά μέτρα ενίσχυσης του εισοδήματος των πολιτών, όπως η έκτακτη οικονομική ενίσχυση 1,9 εκατομμυρίων ευάλωτων συνανθρώπων μας, με συνολικά 243 εκατομμύρια ευρώ. Συγκεκριμένα, εν όψει των γιορτών χορηγείται έκτακτη οικονομική ενίσχυση από 100 έως 200 ευρώ σε συνταξιούχους με προσωπική διαφορά, έκτακτο βοήθημα ύψους 200 ευρώ στους δικαιούχους επιδομάτων αναπηρίας, ευάλωτους και τα άτομα με ειδικές ανάγκες και οι δικαιούχοι του ελάχιστου εγγυημένου εισοδήματος επιπλέον 50% του μηνιαίου επιδόματος.

Κυρίες και κύριοι συνάδελφοι, ένα μεγάλο ζήτημα ακόμη το οποίο επιχειρεί να αντιμετωπίσει η Κυβέρνηση με το παρόν νομοσχέδιο είναι και η στεγαστική κρίση. Πρόκειται για ένα σύνθετο πρόβλημα οικονομικό και κοινωνικό το οποίο φυσικά απαιτεί σειρά παρεμβάσεων. Μερικές από αυτές είναι και η ενίσχυση των χορηγήσεων δανείων προς κάλυψη στεγαστικών αναγκών αγοράς πρώτης κατοικίας και ενεργειακής αναβάθμισης ιδιοκτησιών με το πρόγραμμα «Σπίτι μου 2» με την παράλληλη αύξηση της επιδότησης επισκευής κατοικιών του προγράμματος «Ανακαινίζω-Νοικιάζω» και την αναδρομική εφαρμογή της. Αναλυτικότερα προβλέπεται η ενίσχυση της επιδότησης επισκευής και ανακαίνισης ακινήτων από τα 10.000 ευρώ, που είναι σήμερα, στα 13.500 ευρώ και η αύξηση της αντίστοιχης προκαταβολής στους ιδιοκτήτες.

Στόχος μας παραμένει η ενεργοποίηση του μεγάλου κτηριακού αποθέματος που ανήκει σε χιλιάδες μικροϊδιοκτήτες προκειμένου να εξυπηρετήσουμε δύο προτεραιότητες, την αξιοποίηση από τη μια πλήθους κλειστών κατοικιών και διαμερισμάτων, που σήμερα δεν είναι διαθέσιμα προς ενοικίαση, και την παράλληλη εξισορρόπηση προσφοράς και ζήτησης στέγασης που σήμερα βρίσκονται συχνά σε αναντιστοιχία ειδικά στα μεγάλα αστικά κέντρα.

Κύριε Υπουργέ, δεν υπάρχουν, βέβαια, μόνο τα διαθέσιμα ιδιωτικά ακίνητα, υπάρχει και η ακίνητη περιουσία του δημοσίου η οποία είναι τεράστια, και όντως σε πολλές περιπτώσεις παραμένει και αυτή αναξιοποίητη. Θα ήθελα σε αυτό το σημείο να επανέλθω σε ένα θέμα αρμοδιότητας του Υπουργείου Οικονομικών το οποίο έχω ξαναθίξει με αφορμή συγκεκριμένα κρατικά ακίνητα τα οποία ζητούν ΟΤΑ της Ευρυτανίας προκειμένου να τα αξιοποιήσουν. Ένα από αυτά είναι το Κέντρο Γεωργικής Εκπαίδευσης της Ευρυτανίας, το οποίο ελπίζω, κύριε Υπουργέ, ότι σε συνεργασία με το συναρμόδιο Υπουργείο Αγροτικής Ανάπτυξης θα αντιμετωπίσετε θετικά το αίτημα να παραχωρηθεί στον Δήμο Καρπενησίου.

Κλείνοντας, κυρίες και κύριοι συνάδελφοι, θέλω να πω ότι η πολιτική της ελάφρυνσης των φόρων με συνέπεια στις προεκλογικές μας δεσμεύσεις συμβάλλει στην ανάπτυξη της οικονομίας, της επιχειρηματικότητας και στη μείωση της ανεργίας. Είναι βήματα που τελικό στόχο έχουν τη βελτίωση της ζωής των συμπολιτών μας και τη δικαίωση των προσπαθειών τους. Γι’ αυτό και υπερψηφίζουμε το νομοσχέδιο και ζητώ και από τους συναδέλφους της Αντιπολίτευσης να πράξουν το ίδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μπαραλιάκος και αμέσως μετά ο κ. Γιόγιακας.

**ΞΕΝΟΦΩΝ (ΦΟΝΤΑΣ) ΜΠΑΡΑΛΙΑΚΟΣ:** Σας ευχαριστώ, πολύ κύριε Πρόεδρε.

Κυρίες και κύριοι συνάδελφοι, κύριε Υφυπουργέ, πριν ξεκινήσω την τοποθέτησή μου για το νομοσχέδιο θα ήθελα να εκφράσω τα ειλικρινή μου συλλυπητήρια στις οικογένειες συμπολιτών μας που έχασαν τη ζωή τους εξαιτίας των έντονων καιρικών φαινομένων που έπληξαν τη χώρα μας και δευτερευόντως να εκφράσω την ικανοποίησή μου και την ευχαρίστησή μου για την άμεση ανταπόκριση και τα άμεσα αντανακλαστικά της Κυβέρνησης που έσκυψε στα προβλήματα που προέκυψαν επίσης από την έντονη κακοκαιρία στην Πιερία, στο νομό μου.

Με τη χθεσινή παρουσία του αρμόδιου Υφυπουργού, του κ. Τριαντόπουλου, δρομολογήθηκε η άμεση καταγραφή και τέθηκε ο οδικός χάρτης ώστε να δρομολογηθεί η άμεση αποκατάσταση και η άμεση αποζημίωση των πληγέντων από τα φαινόμενα στον τόπο μου.

Κύριε Υφυπουργέ, το υπό συζήτηση φορολογικό νομοσχέδιο, όπως και όσα προηγήθηκαν, συγκροτούν ένα συνεκτικό, προγραμματικό και μεταρρυθμιστικό σχέδιο το οποίο ακολουθεί μια σαφή και αταλάντευτη στόχευση, την ενίσχυση του εισοδήματος των πολιτών, την προστασία των αληθινά αδύναμων συμπολιτών μας και τη θωράκιση της μεσαίας τάξης. Το παρόν νομοσχέδιο, καθώς και ο νέος προϋπολογισμός που θα συζητηθεί στην Ολομέλεια της Βουλής σε λίγες ημέρες επαναεπιβεβαιώνει ότι η Ελλάδα διαθέτει μια ισχυρή, ανθεκτική οικονομία η οποία ατενίζει το μέλλον με προοπτική και αισιοδοξία, χωρίς να παρεκκλίνει από την πορεία της, αλλά και με ικανότητα να απορροφά τους διεθνείς κλυδωνισμούς προς χάριν των ασθενέστερων συμπολιτών μας. Με τον δραστικό περιορισμό της φοροδιαφυγής, απότοκο των νομοθετικών παρεμβάσεων και πρωτοβουλιών του τελευταίου χρονικού διαστήματος, ενισχύουμε ανάλογα την κοινωνική μας πολιτική ξεκινώντας από τη μόνιμη αύξηση των εισοδημάτων των πολιτών αλλά και την αύξηση των κονδυλίων για την υγεία και την παιδεία συνδυαστικά με τη δημοσιονομική πειθαρχία που δεν θέτει σε κίνδυνο τις σπουδαίες κατακτήσεις της πατρίδας μας.

Κυρίες και κύριοι συνάδελφοι, το νέο φορολογικό φέρνει πρώτον, νέες μειώσεις φόρων, δεύτερον, ενίσχυση του εισοδήματος των πολιτών, τρίτον, κίνητρα για τις επιχειρήσεις και τέταρτον, σημαντικές μεταρρυθμίσεις στη φορολογική νομοθεσία. Κατ’ αρχάς, περιλαμβάνει δώδεκα μειώσεις φόρων και μέτρα ενίσχυσης του εισοδήματος των πολιτών σε συνέχεια των ανακοινώσεων του Πρωθυπουργού στη Διεθνή Έκθεση Θεσσαλονίκης. Θεσπίζεται, επίσης, νέο πλαίσιο υποβολής των φορολογικών δηλώσεων με εκπτώσεις για τους συνεπείς -κάποια στιγμή πρέπει να επιβραβεύσουμε και τους συνεπείς συμπολίτες μας- και κυρώσεις για κρατικούς λειτουργούς και εταιρείες που θα καθυστερήσουν να διαβιβάσουν τα αναγκαία στοιχεία στην ΑΑΔΕ.

Κεντρικός άξονας που διαπερνά το φορολογικό σχέδιο είναι η ενίσχυση του διαθέσιμου εισοδήματος των πολιτών, η βελτίωση της ευημερίας τους μέσω των σημαντικών μειώσεων φόρων και ασφαλιστικών εισφορών και η ανάπτυξη της οικονομίας ειδικότερα μέσω της προώθησης της έρευνας και της τεχνολογίας. Νομοθετήματα όπως το παρόν, όχι μόνο υλοποιούν τον προγραμματικό λόγο της Νέας Δημοκρατίας στο ακέραιο αλλά με φρόνηση, ρεαλισμό και όραμα συγκροτούν ένα μεταρρυθμιστικό πλέγμα το οποίο συγκρούεται με χρόνιες στρεβλώσεις, ανταποκρίνεται στις προκλήσεις του μέλλοντος, αντιστέκεται σε διεθνείς κλυδωνισμούς και εισαγόμενες κρίσεις, αλλά και υπεραποδίδει, ώστε να θωρακίζει τη μεσαία τάξη και να αγκαλιάζει τους αληθινά ευάλωτους συμπολίτες μας.

Άλλωστε, κατατίθεται και ο δεύτερος συμπληρωματικός προϋπολογισμός για το 2024 με στόχο τη χρηματοδότηση σημαντικών υποδομών και έργων που βρίσκονται σε εξέλιξη κατά 400 εκατομμύρια ευρώ. Έτσι, μετά την πρόσφατη προσθήκη των 900 εκατομμυρίων ευρώ και με τη νέα αύξηση των 400 εκατομμυρίων, το εθνικό Πρόγραμμα Δημοσίων Επενδύσεων αυξάνεται για το 2024 κατά 1,3 δισεκατομμύρια ευρώ. Πρόκειται για μια αύξηση 15% των πόρων του Προγράμματος Δημοσίων Επενδύσεων που διαμορφώνονται πλέον σε 9,85 δισεκατομμύρια.

Σταχυολογώ εν τάχει ορισμένα σημεία του νομοσχεδίου που αναδεικνύουν και συμβολικά και ουσιαστικά τι ακριβώς θέλουμε να πετύχουμε για την ενίσχυση των εισοδημάτων των συμπολιτών μας:

Αρχίζω από τη μείωση κατά 50% -και εδώ θέλω να συγχαρώ και να ευχαριστήσω τον αρμόδιο Υφυπουργό, τον κ. Δήμα, και την ηγεσία του Υπουργείου Οικονομικών- του ελάχιστου ποσού καθαρού εισοδήματος από την άσκηση επιχειρηματικής δραστηριότητας για ελεύθερους επαγγελματίες που ασκούν τη δραστηριότητά τους και έχουν την κύρια κατοικία τους σε δημοτικές ενότητες με πληθυσμό μικρότερο των χιλίων πεντακοσίων κατοίκων, ένα μέτρο που δίνει προοπτική αλλά και κίνητρο στους επαγγελματίες των χωριών και των κωμοπόλεών μας να ασκήσουν την επιχειρηματική τους δραστηριότητα στην περιφέρεια και να ενισχύσουν την ύπαιθρο που ερημώνει.

Επιστροφή του ειδικού φόρου κατανάλωσης στο αγροτικό πετρέλαιο, μόνιμο μέτρο συνολικού δημοσιονομικού κόστους 100 εκατομμυρίων ευρώ κατ’ έτος με δικαιούχους περίπου τριακόσιες χιλιάδες κατ’ επάγγελμα αγρότες μας. Αξίζει να θυμίσω ότι η επιστροφή του ΦΠΑ είχε καταργηθεί επί κυβερνήσεως ΣΥΡΙΖΑ το 2016, και η δική μας Κυβέρνηση τα τρία τελευταία χρόνια επέστρεψε το 50% του ειδικού φόρου κατανάλωσης πετρελαίου ποσό που ξεπέρασε τα 250 εκατομμύρια ευρώ.

Μείωση κατά μία επιπλέον μονάδα των ασφαλιστικών εισφορών. Να θυμίσουμε πάλι ότι ήδη οι ασφαλιστικές εισφορές έχουν μειωθεί τα τελευταία χρόνια από την παρούσα Κυβέρνηση κατά 4,4 ποσοστιαίες μονάδες. Μια και μιλάμε για κοστολόγηση των μέτρων που προτείνουμε, θεωρώ χρήσιμο εδώ να διευκρινίσω πως κάθε μία ποσοστιαία μονάδα μείωσης των ασφαλιστικών εισφορών αντιστοιχεί σε περίπου 400 εκατομμύρια ευρώ μείωσης των εσόδων του ΕΦΚΑ, η οποία βέβαια καλύπτεται από τον κρατικό προϋπολογισμό.

Κατάργηση του τέλους επιτηδεύματος για όλα τα φυσικά πρόσωπα, ελεύθερους επαγγελματίες, αυτοαπασχολούμενους, καθώς και εργαζόμενους που αμείβονται με μπλοκάκι.

Πολλές έκτακτες ενισχύσεις σε ευάλωτους και συνταξιούχους.

Αλλαγή στη φορολόγηση της αμοιβής για τις εφημερίες των γιατρών.

Παροχή κινήτρων για συγχωνεύσεις και εξαγορές επιχειρήσεων που αφορούν στη μικρή επιχειρηματικότητα.

Απαλλαγή από ΦΠΑ των νέων οικοδομών και για το 2025, επτά παρεμβάσεις για τη στήριξη των ιδιοκτητών ακινήτων αλλά και παρεμβάσεις για την αύξηση των διαθέσιμων κατοικιών και την ενίσχυση της στεγαστικής πολιτικής.

Αυτά, κυρίες και κύριοι συνάδελφοι, -για να μην καταχραστώ τον χρόνο και σας ευχαριστώ, κύριε Πρόεδρε, για την ανοχή σας- είναι μόνο λίγες από τις πρωτοβουλίες της Κυβέρνησης που εισάγονται με το παρόν νομοσχέδιο.

Δυστυχώς, απέναντι σε αυτήν την κοστολογημένη, ρεαλιστική και αληθινά φιλολαϊκή πολιτική και σήμερα το σύνολο της Αντιπολίτευσης είναι εκκωφαντικά απέναντι χωρίς ουσιαστικές προτάσεις, χωρίς αριθμητικά δεδομένα. Παρακολουθούμε ασκήσεις πλειοδοσίας υποσχέσεων.

Εμείς, κυρίες και κύριοι συνάδελφοι της Αντιπολίτευσης, θα εξακολουθήσουμε εντατικά και στοχευμένα για την επίλυση των μικρών και των μεγάλων θεμάτων που απασχολούν την κοινωνία, που απασχολούν τους συμπολίτες μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Γιόγιακας.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, οι αυξήσεις αποδοχών και οι μειώσεις φόρων στο νομοσχέδιο που συζητάμε σήμερα δεν μπορεί παρά να είναι αποτέλεσμα μιας υπεύθυνης και αποτελεσματικής οικονομικής πολιτικής. Είναι, όμως, και χαρακτηριστικές του τρόπου με τον οποίο πορεύεται η Κυβέρνηση της Νέας Δημοκρατίας τα τελευταία πεντέμισι χρόνια με συνέπεια λόγων και έργων μεταξύ αυτών που δεσμεύτηκε και αυτών που κάνει πράξη. Μια τέτοια κεντρική δέσμευση είναι η μείωση των φόρων. Θα επαναλάβω έναν αριθμό, ο οποίος –νομίζω- λέει πολλά. Εξήντα φόροι και εισφορές μειώθηκαν ή καταργήθηκαν από το 2019.

Θυμίζω μερικά βασικά: Μειώθηκε ο κατώτερος φορολογικός συντελεστής από το 22% στο 9% και ο ΕΝΦΙΑ κατά 35%.

Καταργήθηκε η εισφορά αλληλεγγύης. Αυξήθηκε το αφορολόγητο κατά 1.000 ευρώ για κάθε παιδί. Στο 5,4% έφτασε η μείωση των ασφαλιστικών εισφορών μετά και το πρόσθετο 1% που προβλέπεται στο παρόν νομοσχέδιο. Μειώθηκε ο ΦΠΑ στην εστίαση, αλλά και σε προϊόντα, όπως ο καφές, τα βιβλία και τα βρεφικά είδη.

Το 2023, η Ελλάδα πέτυχε σε σχέση με το 2022 τη μεγαλύτερη μείωση φόρων ως ποσοστό του ΑΕΠ στην Ευρωπαϊκή Ένωση. Αυτές οι μειώσεις των φορολογικών βαρών, που τονίζω ότι είναι διαρκείς, έγιναν δυνατές γιατί η ανάπτυξη της οικονομίας και ο περιορισμός της φοροδιαφυγής έχουν βελτιώσει τα φορολογικά έσοδα.

Ήρθαν 1,8 δισεκατομμύρια ευρώ περισσότερα από όσα προβλέπονταν στον προϋπολογισμό του 2024 στα δημόσια ταμεία και αυτή η βελτίωση των εσόδων επιστρέφει στην κοινωνία με ενίσχυση των επενδύσεων σε δημόσιες υποδομές και άλλα έργα, με περισσότερες κοινωνικές παροχές, με νέες μειώσεις φόρων και εισφορών, όπως γίνεται με τις διατάξεις για την κατάργηση του τέλους επιτηδεύματος ύστερα από δεκατρία χρόνια, και τη μονιμοποίηση της επιστροφής του ειδικού φόρου κατανάλωσης στο αγροτικό πετρέλαιο, κύριε Υπουργέ.

Όμως, κυρίες και κύριοι συνάδελφοι, υπάρχουν ρυθμίσεις στο παρόν νομοσχέδιο που, πέρα από τη συνέπεια λόγων και έργων, δείχνουν και κάτι ακόμα. Δείχνουν ότι η Κυβέρνησή μας είναι συνεχώς σε ανοιχτή επαφή με την κοινωνία και ότι, λαμβάνοντας τα μηνύματα της κοινωνίας, είναι σε θέση να βελτιώνει τα πράγματα για θέματα που απασχολούν σοβαρά τους πολίτες.

Αυτό δείχνει, για παράδειγμα, η επέκταση του μειωμένου κατά 50% τεκμαρτού εισοδήματος από επιχειρηματική δραστηριότητα για ελεύθερους επαγγελματίες με κύρια κατοικία σε δημοτικές κοινότητες με πληθυσμό έως χίλιους πεντακόσιους κατοίκους από πεντακόσιους που ισχύει μέχρι σήμερα, αλλά και η απαλλαγή φόρου για τα κλειστά ακίνητα καθώς και για αυτά που θα περάσουν από τη βραχυχρόνια στη μακροχρόνια μίσθωση. Είναι ένα κίνητρο το οποίο, σε συνδυασμό με τα προγράμματα, όπως το «Σπίτι μου II», το «Ανακαινίζω-Νοικιάζω» και τα μέτρα για τις βραχυχρόνιες μισθώσεις σε κορεσμένες περιοχές, αναμένεται να αυξήσουν την προσφορά διαθέσιμων κατοικιών στην αγορά δίνοντας περισσότερες επιλογές σε όσους αναζητούν να νοικιάσουν ή να αγοράσουν σπίτι.

Αυτή η συνέπεια λόγων και έργων της Κυβέρνησής μας, στην οποία αναφέρθηκα στην αρχή, επιβεβαιώνεται, κυρίες και κύριοι συνάδελφοι, και στις διατάξεις του νομοσχεδίου για την έκτακτη ενίσχυση 1,9 εκατομμυρίων οικονομικά ευάλωτων συμπολιτών μας, μεταξύ αυτών και οι συνταξιούχοι με την προσωπική διαφορά, από 10 ευρώ και πάνω όσοι δικαιούνται αναπηρικά επιδόματα, οι ανασφάλιστοι υπερήλικες και όσοι παίρνουν το ελάχιστο εγγυημένο εισόδημα. Είναι μια ανάσα για όλους εκείνους που έχουν μεγαλύτερη ανάγκη, που δοκιμάζονται περισσότερο και είναι, θα έλεγα, μειωτικό για τους ανθρώπους αυτούς να μιλούν κάποιοι στην Αντιπολίτευση για «χαρτζιλίκια» ή για «φιλοδωρήματα». Διότι αυτή η Κυβέρνηση δεν δημαγωγεί, δεν λαϊκίζει, δεν παίζει παιγνίδια, δεν ρισκάρει τη δημοσιονομική σταθερότητα και υγεία, που έχουμε ξαναπεί ότι κατακτήθηκε με πολύ κόπο, για χάρη πρόσκαιρων εντυπώσεων. Επιδιώκει σταθερά να δημιουργήσει ευημερία για τους πολλούς σε στέρεες βάσεις, με οικονομική ανάπτυξη που θα έχει διάρκεια, με ένα παραγωγικό πρότυπο που θα δημιουργεί περισσότερες και καλά αμειβόμενες θέσεις εργασίας, με τη βελτίωση της ποιότητας και της πρόσβασης σε δημόσια αγαθά όπως είναι η υγεία και η παιδεία, με διάχυση του πλούτου που παράγεται με όρους κοινωνικής δικαιοσύνης.

Τα τελευταία πεντέμισι χρόνια έχουν γίνει πολλά και μεγάλα βήματα προς τα εμπρός σε όλα τα κρίσιμα μεγέθη της οικονομίας, από το χρέος και το έλλειμμα μέχρι την ανάπτυξη, την ανεργία, τα εισοδήματα. Γνωρίζουμε, ωστόσο, ότι έχουμε ακόμα δρόμο που πρέπει να καλύψουμε, ότι οι πολίτες περιμένουν από εμάς περισσότερα. Αυτό που μπορούμε να τους διαβεβαιώσουμε είναι ότι αυτή η Κυβέρνηση με υπευθυνότητα και επίγνωση θα συνεχίσει να εργάζεται για το καλύτερο, θα συνεχίσει να φέρνει αποτελέσματα και με αυτά να μπορεί να τους κοιτά στα μάτια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Γιόγιακα για τον χρόνο.

Ο κ. Καββαδάς έχει τον λόγο και μετά η κ. Παπαϊωάννου.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση της Νέας Δημοκρατίας είναι η μόνη Κυβέρνηση που με συνέπεια μειώνει διαρκώς φορολογικές επιβαρύνσεις. Μέσα από την εφαρμογή μιας στοχευμένης πολιτικής, από τον Ιούλιο του 2019, έχει καταφέρει πρώτον, να δημιουργήσει συνθήκες βιώσιμης ανάπτυξης με ρυθμούς υψηλότερους από τον μέσο όρο της Ευρωζώνης, δεύτερον, να έχει μειώσει πάνω από εξήντα φόρους, τρίτον, να αυξάνεται το εισόδημα των πολιτών με αυξήσεις στους μισθούς και στις συντάξεις, τέταρτον, να στηρίζει τους οικονομικά αδύναμους συμπολίτες μας κάθε χρόνο. Είναι σημαντικό ότι όλα αυτά επιτυγχάνονται χωρίς να διαταράσσεται η δημοσιονομική ισορροπία της χώρας.

Κάποιοι από τον χώρο της Αντιπολίτευσης έχουν επανέλθει στις κακές συνήθειες του παρελθόντος. Αναφέρομαι στις εξαγγελίες και στις υποσχέσεις χωρίς αντίκρισμα και, κυρίως, χωρίς κοστολόγηση και ρεαλιστική απεικόνιση της πραγματικότητας. Όλες αυτές οι υποσχέσεις, αν εφαρμόζονταν, θα οδηγούσαν τη χώρα ξανά στο παρελθόν, δηλαδή στα ελλείμματα, στην επιτήρηση, στην επιβολή νέων φόρων και στον εκτροχιασμό της οικονομίας.

Το νομοσχέδιο του Υπουργείου Οικονομικών που έρχεται σήμερα προς συζήτηση και ψήφιση, αποτυπώνει τη βούληση της Κυβέρνησης για τη συνέχιση της πολιτικής μείωσης των φόρων και την κοινωνική ευαισθησία που εκφράζεται με τη στήριξη των οικονομικά αδύναμων συμπολιτών μας. Οι ρυθμίσεις που περιέχονται στο νομοσχέδιο δεν διαταράσσουν, όπως είπα, τη δημοσιονομική ισορροπία και σταθερότητα γιατί είναι μελετημένες και κοστολογημένες. Η αύξηση των αποδοχών και οι μειώσεις των φόρων για το 2025, ύψους περίπου 1,5 δισεκατομμυρίων ευρώ, στηρίζονται στην ανάπτυξη, αλλά και στη δραστική μείωση της φοροδιαφυγής.

Είναι χαρακτηριστικό ότι χωρίς να έχει υπάρξει αύξηση των φόρων, τα φορολογικά έσοδα τους πρώτους εννιά μήνες του 2024 αυξήθηκαν κατά 11,2% σε σύγκριση με τους αντίστοιχους πρώτους εννιά μήνες του 2023. Τα πρόσθετα φορολογικά έσοδα προήλθαν από τους αναπτυξιακούς ρυθμούς που κινούνται σταθερά πάνω από το 2% αλλά και από τον περιορισμό της φοροδιαφυγής μέσα από συγκεκριμένες δράσεις όπως η διασύνδεση των POS με τις ταμειακές μηχανές.

Όλα αυτά δίνουν τη δυνατότητα στην Κυβέρνηση να προχωρήσει με αυτό το νομοσχέδιο σε νέες μειώσεις φόρων, όπως: μείωση κατά μία επιπλέον μονάδα των ασφαλιστικών εισφορών. Συνολικά, η Κυβέρνηση έχει μειώσει κατά 4,4 μονάδες τις ασφαλιστικές εισφορές, οδηγώντας σε αύξηση των αποδοχών των εργαζομένων στον δημόσιο και στον ιδιωτικό τομέα. Κατάργηση του τέλους επιτηδεύματος για ελεύθερους επαγγελματίες, αυτοαπασχολούμενους και για όσους εργάζονται με μπλοκάκι. Τριετής απαλλαγή από τον φόρο εισοδήματος για ιδιοκτήτες ακινήτων έως εκατόν είκοσι τετραγωνικά, που νοικιάζουν με τριετή συμβόλαια ακίνητα που πριν ήταν κενά ή είχαν διατεθεί για βραχυχρόνια μίσθωση. Μείωση κατά 20% του ΕΝΦΙΑ για κατοικίες φορολογητέας αξίας έως 500.000 ευρώ που ασφαλίζονται έναντι φυσικών καταστροφών, και για άνω των 500.000 ευρώ ισχύει η έκπτωση 10%. Μείωση του φορολογικού συντελεστή στο 22% για τις εφημερίες γιατρών του ΕΣΥ με άμεσο όφελος 150 έως 200 ευρώ σε μηνιαία βάση. Μόνιμη απαλλαγή από τον ΕΝΦΙΑ των διατηρητέων κτηρίων αξίας έως 400.000 ευρώ. Νέα φορολογικά κίνητρα και εκπτώσεις για συγχωνεύσεις και εξαγορές επιχειρήσεων για την ενίσχυση της καινοτομίας, της επιστημονικής έρευνας και των startup επιχειρήσεων.

Επισημαίνω ότι αυτά δεν είναι τα μόνα μέτρα που έρχονται ή θα έρθουν. Ήδη ψηφίστηκε σε άλλο νομοσχέδιο η μονιμοποίηση της επιστροφής του ειδικού φόρου κατανάλωσης στο αγροτικό πετρέλαιο, ενώ με επόμενο νομοσχέδιο θα απαλλάσσονται από τον ΦΠΑ οι νέες οικοδομές για όλο το 2025. Μέσα από το διαθέσιμο δημοσιονομικό χώρο προκύπτει, δίνεται η ευκαιρία και η δυνατότητα στην Κυβέρνηση να ενισχύσει τα εισοδήματα των πολιτών με μέτρα όπως: η έκτακτη οικονομική ενίσχυση από 100 έως 200 ευρώ στους συνταξιούχους με προσωπική διαφορά. Επισημαίνω ότι για τους συνταξιούχους χωρίς προσωπική διαφορά, αυξάνονται από τις αρχές του 2025 κατά 2,4% οι συντάξεις τους, η έκτακτη οικονομική ενίσχυση ύψους 200 ευρώ για ανθρώπους που έχουν πραγματικά ανάγκη στήριξης, όπως δικαιούχους διαφόρων προνοιακών επιδομάτων και ανασφάλιστους υπερήλικες. Τέλος, αυξάνονται οι μισθολογικές απολαβές των σπουδαστών των σχολών των Ενόπλων Δυνάμεων. Οφείλω όμως, εδώ, κύριε Υπουργέ, να επισημάνω μια αδικία. Ενώ η αμοιβή για τους σπουδαστές των ανωτάτων στρατιωτικών σχολών σχεδόν τετραπλασιάζεται στα 608 ευρώ, η αμοιβή για τους σπουδαστές των σχολών υπαξιωματικών μόνο διπλασιάζεται στα 248 ευρώ, μεικτά. Χρειάζεται μια πιο γενναία αύξηση. Πάγιο αίτημα είναι, τουλάχιστον, η αμοιβή των σπουδαστών των σχολών ΑΣΕΙ να εξισωθούν με την αμοιβή των δοκίμων αστυφυλάκων, δηλαδή να πάνε στα 348 ευρώ.

Το έχω μεταφέρει και στον Υπουργό Εθνικής Άμυνας, τον κ. Δένδια. Παρακαλώ και εσάς, κύριε Υπουργέ, να το εξετάσετε. Μέσα από αυτό το νομοσχέδιο κατατίθεται συμπληρωματικός προϋπολογισμός ύψους 400 εκατομμυρίων ευρώ για το Πρόγραμμα Δημοσίων Επενδύσεων, επιπλέον των 900 εκατομμυρίων που είχαν προστεθεί τον Σεπτέμβριο για τη χρηματοδότηση σημαντικών υποδομών και έργων που βρίσκονται σε εξέλιξη. Έτσι, με συνολική αύξηση 1,3 δισεκατομμυρίων ευρώ ο συνολικός προϋπολογισμός του Προγράμματος Δημοσίων Επενδύσεων του 2024 φτάνει στα 9,85 δισεκατομμύρια ευρώ, ενώ μαζί με το Ταμείο Ανάκαμψης οι πόροι που διατίθενται για δημόσιες επενδύσεις φτάνουν τα 13,5 δισεκατομμύρια ευρώ.

Κυρίες και κύριοι συνάδελφοι, το σύνολο των μέτρων που έχει εφαρμόσει η Κυβέρνηση έχει μεταφραστεί σε αύξηση των πραγματικών αποδοχών περίπου 25% για τον μέσο μισθωτό και 30% για τον μισθωτό που λαμβάνει τον κατώτατο μισθό. Πρόκειται για αύξηση που υπερβαίνει τον πληθωρισμό και επομένως για καθαρή αύξηση των εισοδημάτων.

Σημαίνει αυτό ότι έχουμε φτάσει στα επίπεδα της ευημερίας που θα θέλαμε; Σημαίνει ότι οι πολίτες έχουν οικονομική άνεση; Σε καμμία περίπτωση. Δεν υποτιμούμε το πρόβλημα της ακρίβειας. Αντίθετα το αναγνωρίζουμε και το αντιμετωπίζουμε με μέτρα που μας οδηγούν με σταθερό βήμα στη σωστή κατεύθυνση. Γι’ αυτό έχουμε κερδίσει την εμπιστοσύνη των πολιτών, γι’ αυτό οι πολίτες απαιτούν σταθερότητα.

Η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης, έχουν δείξει αξιοπιστία και αποτελεσματικότητα στη χάραξη και εφαρμογή μιας πολιτικής για ανάπτυξη με κοινωνική δικαιοσύνη και δημοσιονομική συνέπεια. Και σε αυτήν την κατεύθυνση είναι και το σημερινό νομοσχέδιο, για το οποίο αξίζουν συγχαρητήρια και στον Υπουργό, κ. Κωστή Χατζηδάκη, και στον Υφυπουργό, κ. Δήμα, αλλά και σε όλη την ηγεσία και τα επιτελεία του Υπουργείου Εθνικής Οικονομίας και Οικονομικών και καλώ τους συναδέλφους να το υπερψηφίσουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Παπαϊωάννου έχει τον λόγο.

**ΑΡΕΤΗ ΠΑΠΑΪΩΑΝΝΟΥ:** Ευχαριστώ, κύριε Πρόεδρε.

Άκουσα την Υπουργό, κ. Κεραμέως, στην ομιλία της να επαίρεται για την εισαγόμενη σήμερα περαιτέρω μείωση των ασφαλιστικών εισφορών κατά 1%. Συνολική μείωση από το 2019 από αυτή την Κυβέρνηση πάνω από 5%. Και το αναφέρει σαν μέτρο ενίσχυσης των εργαζομένων. Των επιχειρήσεων, ναι. Των εργαζομένων γιατί; Αυτοί οι εργαζόμενοι δεν θα βγουν κάποια στιγμή στη σύνταξη; Άρα τι κάνετε; Τους αναγκάζετε απλά να στραφούν στην ιδιωτική ασφάλιση όπου θα διοχετεύσουν αυτά που θα εξοικονομήσουν και πολύ περισσότερα. Αυτό κάνετε. Δεν τους αυξάνετε το εισόδημα και μην πείτε ξανά παρακαλώ κάτι τέτοιο.

Η προτεινόμενη ρύθμιση, στο άρθρο 14 του νομοσχεδίου, που αφορά την εισφορά αλληλεγγύης συνταξιούχων, πράγματι, διορθώνει μια παράλειψη που θα έπρεπε να είχε περιληφθεί εξ αρχής στον ν.3863/2010. Είναι, λοιπόν, κατ’ αρχάς ευπρόσδεκτη η ρύθμιση αν και ελλιπής, διότι αγνοεί τις αυξήσεις στις κύριες συντάξεις που έγιναν τα προηγούμενα δύο χρόνια. Και αυτό είναι ένα σημαντικό θέμα που αδικεί τους συνταξιούχους.

Αυτό που ακούστηκε από την Κυβέρνηση, δηλαδή, ότι δεν θα χάσει ο συνταξιούχος, ότι δεν θα δει μείωση είναι σημαντικό. Αλλά το ζητούμενο δεν είναι να μη χάσει αλλά να δει αύξηση στη σύνταξη, γιατί αυξήσεις ευαγγελίζεστε και διαφημίζετε και με αυτή την ακρίβεια αυξήσεις περιμένουν όλοι οι απόμαχοι της εργασίας που δικαιούνται να μην εξευτελίζονται με συντάξεις πείνας.

Όμως το κύριο σχετικό θέμα που θα έπρεπε να λύσει η Κυβέρνηση δεν είναι εντοπισμένο και περιορισμένο σαν αυτό στο οποίο αναφέρεται το άρθρο 14, αλλά είναι θέμα δομικό. Είναι το θέμα και η συζήτηση για την κατάργηση επιτέλους της εισφοράς αλληλεγγύης στους συνταξιούχους. Και εν τω μεταξύ για το αν αποδίδονται τα παρακρατούμενα χρήματα και πώς αξιοποιούνται, ποια είναι η διαχείρισή τους και γιατί και πώς όλοι οι άλλοι που θα στήριζαν το ΑΚΑΓΕ έχουν με νομοθέτηση ή και άτυπα πάει στην άκρη.

Ας πάρουμε τα πράγματα από την αρχή κυρίως για τους πολίτες που μας παρακολουθούν από το κανάλι της Βουλής. Το 2008, ιδρύθηκε με τον ν.3655 το ασφαλιστικό κεφάλαιο αλληλεγγύης γενεών, το επονομαζόμενο ΑΚΑΓΕ. Βασικός σκοπός του ορίσθηκε λόγω του από τότε διαφαινόμενου σοβαρού δημογραφικού προβλήματος η δημιουργία αποθεματικών στο πλαίσιο της διασφάλισης των συντάξεων των νέων γενεών. Ενώ όμως, στον νόμο αρχικά προβλεπόταν ότι πόροι του ΑΚΑΓΕ από τις αρχές του 2009 θα ήταν ποσοστό 10% στα ετήσια συνολικά έσοδα του κράτους από την αποκρατικοποίηση δημόσιων επιχειρήσεων και οργανισμών, ποσοστό 4% στα ετήσια συνολικά έσοδα του κράτους από τον ΦΠΑ και ποσοστό 10% επί του συνόλου των ετησίως εισπραττόμενων ποσών από κοινωνικούς πόρους στην πορεία όλα αυτά ξεχάστηκαν, άλλαξαν. Το 10% από τις αποκρατικοποιήσεις με μεταγενέστερες νομοθετήσεις ορίστηκε ότι δεν θα αποδίδεται στον ΑΚΑΓΕ. Όλα τα έσοδα από τις αποκρατικοποιήσεις πηγαίνουν στους δανειστές. Ο προβλεπόμενος φόρος 4% του ΦΠΑ αντικαταστάθηκε με ετήσια ισόποση επιχορήγηση μέσω πιστώσεων του κρατικού προϋπολογισμού.

Εσείς, κύριε Χατζηδάκη, συνυπογράφετε αυτόν τον νόμο. Είναι ο ν.4254/ 2014. Τότε τον συνυπογράψατε ως Υπουργός Ανάπτυξης και Ανταγωνιστικότητας. Και ποιος ήταν ο σκοπός; Φάνηκε στην πορεία. Η επιχορήγηση αυτή ποτέ δεν ήταν ισόποση των οφειλομένων. Καταβάλλεται μέχρι σήμερα συστηματικά ελλιπώς, σε απλά ελληνικά κουτσουρεμένη, όπως διαπίστωσε και το Ελεγκτικό Συνέδριο σε έλεγχο και το επισημαίνει στην πρόσφατη από 15 Νοεμβρίου του 2024 έκθεση του. Ο τρίτος πυλώνας χρηματοδότησης που είχε οριστεί, οι κοινωνικοί πόροι και αυτοί καταργήθηκαν.

Τα αναφέρω όλα αυτά, διότι σήμερα έχουμε φτάσει μέσα από δαιδαλώδη αυτοαναιρούμενη και ασαφή νομοθεσία, με τούτα και με κείνα, ο κύριος αιμοδότης του ΑΚΑΓΕ να είναι η εισφορά αλληλεγγύης συνταξιούχων. Η εισφορά αλληλεγγύης η οποία για πρώτη φορά επιβλήθηκε το 2011 προβλεπόταν να ισχύσει μέχρι το έτος 2014, ωστόσο επεκτάθηκε και στο έτος 2015, ενώ με τη νέα της μορφή και με νέο τρόπο υπολογισμού των κλιμακίων ενσωματώθηκε σαν νέο άρθρο, το άρθρο 43α στον Κώδικα Φορολογίας Εισοδήματος, δηλαδή μονιμοποιήθηκε.

Από κει που ήταν έκτακτη μνημονιακή υποχρέωση η εισφορά αλληλεγγύης θεσμοθετήθηκε -ας μην κοροϊδευόμαστε- ως μόνιμη υποχρέωση με εφαρμογή στα εισοδήματα του φορολογικού έτους 2016 και επόμενα μέχρι και σήμερα. Και ερωτώ. Έχουμε μνημόνιο σήμερα, κύριε Υπουργέ, ή έχουμε βγει από τα μνημόνια; Αν έχουμε βγει και είμαστε πάνω-κάτω, όπως ακούμε, το success story της Ευρώπης, γιατί διατηρείτε μνημονιακούς νόμους-χαράτσια εναντίον κατά τεκμήριο αδύναμων πολιτών όπως είναι οι συνταξιούχοι; Καμμία ευρωπαϊκή χώρα δεν επιβάλλει άλλες κρατήσεις στους συνταξιούχους πλην του φόρου εισοδήματος και της υγειονομικής περίθαλψης. Ο κάθε συνταξιούχος έχει καταβάλει τις προβλεπόμενες εισφορές για να πάρει μια συγκεκριμένη σύνταξη. Σήμερα φτάσαμε ο κουμπαράς της αλληλεγγύης γενεών να χρηματοδοτείται κατά 50% από τους συνταξιούχους και μέχρι το τέλος του 2018 στήριζαν και τα ελλείμματα των ταμείων. Τα ελλείμματα που με την υποχρεωτική αγορά ομολόγων και το επακόλουθο υποχρεωτικό και καθόλου εθελοντικό κούρεμα, το PSI, οι κυβερνήσεις των μνημονίων επέτειναν καταστρέφοντας τα αποθεματικά και των πιο εύρωστων ταμείων. Και σήμερα μιλάτε στην Κυβέρνηση και στις συνεντεύξεις για διανεμητικό σύστημα και δημιουργείτε αντιπαλότητα ανάμεσα στις νέες και τις παλιές γενιές, λέγοντας με κάθε ευκαιρία στους νέους ότι με τις εισφορές τους πληρώνονται οι συντάξεις. Ε, αφού οι εισφορές των παλαιότερων γενεών με επιλογή των κυβερνήσεων χρηματοδότησαν με χίλιους τρόπους τη μεταπολεμική ανάπτυξη και εκβιομηχάνιση της χώρας, κατατεθειμένες σε εποχές υψηλού πληθωρισμού στην Τράπεζα της Ελλάδος πολλές φορές άτοκα ή με ειδικά επιτόκια πολύ κατώτερα του πληθωρισμού και ακόμη χειρότερα κατασπαταλήθηκαν. Δεν έχουμε ξεχάσει την ιστορία με τα δομημένα ομόλογα. Τέλος, με την κρίση ρίχτηκαν τα υπόλοιπα -όσα είχαν μείνει τα αποθεματικά- στη χοάνη του κρατικού χρέους.

Κύριοι της Κυβέρνησης, είναι αλήθεια ότι δεν είστε μόνον εσείς οι υπεύθυνοι για όλη αυτή την κατάσταση. Είστε όμως συνυπεύθυνοι με το μέγιστο ποσοστό συμμετοχής λόγω του μεγαλύτερου χρόνου διακυβέρνησης διαχρονικά. Και αν πείτε ότι εξακολουθείτε να διατηρείτε τη μνημονιακή εισφορά αλληλεγγύης διότι ενδιαφέρεστε για την αλληλεγγύη των γενεών, δώστε πρώτα τα δικά σας χρωστούμενα στο ΑΚΑΓΕ από τον ΦΠΑ και τον ΕΦΚΑ, που στην ίδια παραπάνω έκθεση του Ελεγκτικού Συνεδρίου περιγράφονται ως ανερχόμενα σε περισσότερο από ένα δισεκατομμύριο ευρώ. Είναι η ώρα, κύριε Υπουργέ, η Κυβέρνησή σας να πάρει σοβαρές θεσμικές αποφάσεις γι’ αυτό το θέμα. Όχι μόνο να βγάζει αλγόριθμους για να διορθώνει ατέλειες στον υπολογισμό της εισφοράς αλληλεγγύης, αλλά να την καταργήσει τελείως. Πώς; Η δουλειά σας είναι να βρείτε τρόπο να πατάξετε το λαθρεμπόριο καυσίμων, να φορολογήσετε τα υπερκέρδη των τραπεζών. Σας το λένε όλοι. Οι κυβερνήσεις δεν εκλέγονται για να λύνουν τα εύκολα. Και θα πρέπει επιτέλους να είστε Κυβέρνηση για τους πολλούς και όχι για τους λίγους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τελειώνετε, παρακαλώ.

**ΑΡΕΤΗ ΠΑΠΑΪΩΑΝΝΟΥ:** Ακόμη και οι δικοί σας το λένε πια. Κάποιοι φωναχτά και πολλοί -σας διαβεβαιώνω- χαμηλόφωνα, ακόμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Λιακούλη. Και αμέσως μετά ο κ. Κρητικός.

Ελάτε, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί. Ξέρετε, κύριε Υπουργέ, σας άκουσα με ιδιαίτερη προσοχή στην απάντηση και ανταπάντηση και ανταπάντηση στον Πρόεδρο του ΠΑΣΟΚ αλλά και σε πολλούς συναδέλφους που έθεσαν επί τάπητος σοβαρότατα ζητήματα σε ό,τι αφορά στην οικονομική πολιτική της Κυβέρνησης. Διαπίστωσα ότι μάλλον ανήκετε στην κατηγορία των Υπουργών Οικονομικών που τη δική τους αλήθεια την οποία κατασκευάζουν οι ίδιοι για δικούς τους λόγους και προκειμένου μέσα σε αυτή να ζήσουν, δεν την συμμερίζεται κανείς άλλος. Δεν ξέρω, πραγματικά, γιατί μιλάτε μέσα στο ελληνικό Κοινοβούλιο σαν να ζείτε σε μία διαφορετική χώρα, απόμακρος τελείως από την πραγματικότητα και από τον τρόπο που ο καθένας και η καθεμία, Έλληνας και Ελληνίδα, βιώνουν στην καθημερινότητά τους. Με απλά λόγια είστε σε μία απόλυτη απόσταση που δεν σας επιτρέπει να έχετε βίωμα προκειμένου να έχετε πολιτική εφαρμογή. Γιατί δεν μπορείτε μόνο να είστε θεωρητικός. Θα πρέπει να απαντήσετε σε συγκεκριμένα ερωτήματα.

Εγώ, λοιπόν, κύριε Υπουργέ, θέλω με ειλικρίνεια να σας ρωτήσω αν όλα αυτά που λέγατε πριν, πραγματικά, τα πιστεύετε. Δηλαδή, ότι για παράδειγμα η τροπολογία που φέρνει το ΠΑΣΟΚ και αφορά το 5% θέσπισης έκτακτης εισφοράς για τις τράπεζες στα κέρδη προ φόρων πάνω από 400 εκατομμύρια ευρώ, δεν θα έπρεπε να το κάνουμε. Και είμαστε αιθεροβάμονες, λέτε και δεν θα έπρεπε να το κάνουμε αυτό στις τράπεζες. Διότι ναι μεν τις τράπεζες τις στηρίξαμε -οι Έλληνες πολίτες δηλαδή τις στήριξαν- αλλά ταυτόχρονα είπατε ότι στηρίχτηκαν παραλλήλως και οι καταθέσεις των Ελλήνων πολιτών. Τι εννοείτε; Ότι αυτό δεν είναι συνακόλουθο και αυτό δεν είναι υποχρέωση της πολιτείας; Και δεν θα έπρεπε το ελάχιστο από αυτά που οφείλει μία Κυβέρνηση δημοκρατική και ένα Υπουργείο Οικονομικών να κάνει και αυτό; Τι εννοείτε δηλαδή; Ότι είναι δώρο προς τους Έλληνες πολίτες;

Εγώ δεν σας καταλαβαίνω. Και να σας πω γιατί δεν σας καταλαβαίνω. Θεωρώ ότι είναι και υποκριτικό αυτό που λέτε. Και είναι υποκριτικό γιατί οι συνεχείς αλλαγές του φορολογικού συστήματος που δεν επιτρέπουν την πραγματική ανάπτυξη -αλήθεια είναι αυτό- γίνονται από σας σε ένα οικονομικό περιβάλλον που είναι σαν κινούμενη άμμος. Και δεν φτιάξατε εδώ και πεντέμισι χρόνια μία συμπαγή και στέρεη βάση στην οποία θα μπορούσαν οι επιχειρήσεις, μεσοπρόθεσμα τουλάχιστον, να σχεδιάσουν τις υφιστάμενες δραστηριότητες για τα μελλοντικά τους σχέδια να επενδύσουν σε αυτό. Πολιτεύεστε κατά το δοκούν, βλέποντας και κάνοντας. Όποτε σας συμφέρει λέτε ότι θέλουμε στέρεα φορολογική βάση και οικονομική πολιτική. Όποτε δεν σας συμφέρει λέτε «το οικοδόμημα αυτό το οποίο φτιάξαμε εμείς». Αυτή είναι μια παραδοχή που οι Έλληνες πολίτες μπορούν να την καταλάβουν.

Το φορολογικό καθεστώς, λοιπόν, της Ελλάδας κάθε λίγο και λιγάκι στον αέρα. Αυτό κάνατε για παράδειγμα με τους ελεύθερους επαγγελματίες. Εδώ ήμασταν σε αυτή την Αίθουσα και σας τα λέγαμε. Τινάξατε την μπάνκα στον αέρα με τη διαβόητη τεκμαρτή επιβάρυνση που τους επιβλήθηκε από την Κυβέρνηση οριζόντια, τιμωρητικά παρακαλώ και με αναδρομική ισχύ ενός έτους. Μερεμέτια προσπαθήσατε να φτιάξετε προκειμένου να φτιασιδώσετε αυτό το φορολογικό σας έκτρωμα των τελευταίων τριακοσίων εξήντα πέντε ημερών σας. Μία τάξη που είχε στενάξει -λέγατε εσείς- το 2019 προεκλογικά, και έτσι πήρατε την εξουσία. Αλλά τι Μητσοτάκης, τι Τσίπρας; Ένα και το ίδιο είστε. Την ίδια τάξη χτυπάτε και με τον ίδιο τρόπο ακριβώς το κάνετε. Σε τι ακριβώς διαφέρετε; Ας μας πείτε.

Βέβαια η γαλαντομία σας έχει φανεί σε ποια κατεύθυνση ακριβώς βρίσκεται. Μιλάτε γενικώς και αορίστως για μειώσεις φόρων αλλά εμείς καταλαβαίνουμε γιατί διευκρινίζετε και εσείς όπου παρίστασθε, κύριε Υπουργέ, και ο κύριος Πρωθυπουργός. Όπως, για παράδειγμα πρόσφατα διευκρίνισε σε ομιλία του στο ΣΕΒ. Παραδέχτηκε πως οι κυβερνητικές δεσμεύσεις γίνονται ήδη πραγματικότητα και μειώθηκαν σημαντικά οι συντελεστές στα επιχειρηματικά κέρδη και μερίσματα. Δεν είναι αυτή επιλογή οικονομικής πολιτικής; Τι είναι; Αυτό είναι.

Επί του πεδίου λοιπόν, δοκιμάζεστε. Και εκεί ακριβώς δοκιμάζεστε και πετυχαίνετε στο πεδίο που επιλέγετε γιατί θα θυμηθώ την κατάργηση του συμπληρωματικού ΕΝΦΙΑ της μεγάλης ακίνητης περιουσίας. Να ένα ωραίο φορολογικό δωράκι. Όπως και οι προκλητικές φοροαπαλλαγές στις υψηλές γονικές παροχές. Να ένα ακόμα. Αυτά δεν είναι πολιτική επί του πεδίου; Είναι, λοιπόν, μία παραδοχή.

Και τα περιβόητα λεφτόδεντρα. Γιατί μας έχετε εγκαλέσει επανειλημμένα στο ΠΑΣΟΚ «πού θα βρούμε τόσα λεφτά και πώς θα κάνουμε αυτά που λέμε». Αυτά δεν φυτρώνουν στις προτάσεις του ΠΑΣΟΚ. Φυτρώνουν αλλού τα λεφτόδεντρα. Στα σουπερμάρκετ, στα μαγαζιά με είδη ένδυσης και υπόδησης, στα βενζινάδικα, στα φαρμακεία, στις μεταφορές, στα ξενοδοχεία, στα μπαρ, στα καφέ. Εκεί που πάει ο μέσος Έλληνας και η μέση Ελληνίδα. Και εκεί τα δικά σας λεφτά φυτρώνουν γιατί πωλούνται προϊόντα και υπηρεσίες με ΦΠΑ κατά πολύ υπερτιμημένες απ’ ό,τι πριν από τρία χρόνια περίπου, λόγω του ανέλεγκτου από την Κυβέρνησή σας πληθωρισμού και ακρίβειας. Αυτά τα πλεονάσματα του ΦΠΑ που συνιστούν φόρο έμμεσο, άρα άδικο, κατατρώγουν το εισόδημα όλων των πολιτών. Έχετε να μας πείτε κάτι γι’ αυτό; Πού είναι η αντίρρησή σας γι’ αυτό;

Και η επόμενη παραδοχή, ότι πλέον βρισκόμαστε δεύτεροι -δεν τα λέμε εμείς αυτά, τα επίσημα στοιχεία λένε ότι είμαστε δεύτεροι- από το τέλος στην αγοραστική δύναμη. Δυστυχώς και αυτό κάνετε ότι δεν το βλέπετε και μάλιστα κακώς κοιτούσαμε και αφ’ υψηλού, συνάδελφοι, χώρες όπως τη Ρουμανία, την Πολωνία, πολλές άλλες χώρες του πρώην λεγόμενου ανατολικού μπλοκ, κακό του κεφαλιού μας που τις κοιτούσαμε έτσι, γιατί να που προσεγγίσαμε και η περίφημη ανάπτυξη για όλους που ευαγγελίζονταν ο κ. Μητσοτάκης για να υφαρπάξει την εξουσία του 2019, τελικά ήταν ένα κακέκτυπο πληθωρισμένο, φτωχοποιημένο, βαλκανικό υβρίδιο. Αυτά καταλάβατε εσείς, αυτά κάνατε.

Και τώρα; Πού θα τα φορτώσετε τώρα; Στον εξωτερικό παράγοντα; Πάλι στον πόλεμο με την Ουκρανία; Στον Τραμπ, αυτήν τη φορά; Ποια είναι η διαφαινόμενη εξέλιξη που θα φορτώσετε την κρίση; Ή μήπως στους Χούθι;

Είστε μία Κυβέρνηση ικανή να επικαλεστεί τα πάντα. Θα έχετε ένα καινούργιο επικοινωνιακό εύρημα, μαντεύω, κυρίες και κύριοι συνάδελφοι. Διότι βλέπω τα παπαγαλάκια σας που αρθρογραφούν τελευταία και λένε ότι «αρχίζει ο δημοσιονομικός μας χώρος να στενεύει και αρχίζουμε να μην έχουμε τα προνόμια, πλέον, της προηγούμενης πενταετίας» Άρα, κοντά σιμά βλέπουμε να έρχεται το καινούργιο επιχείρημα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, με ένα μόνο τελευταίο που θέλω να πω.

Σήμερα μας μαλώσατε πολύ, κύριε Υπουργέ, σχετικά με την τροπολογία. Σας πόνεσε αυτό για τις τράπεζες που φέραμε. Το καταλαβαίνω. Όμως, για πείτε τώρα εσείς, εκτός από αριθμούς -και λόγο έχετε, Υπουργός Οικονομικών είστε. Δεν μιλάτε μόνο με τα νούμερα. Οι αριθμοί είναι σκληροί και ειλικρινείς,= ναι,= συμφωνώ, αλλά θα μιλήσετε όμως και με τα γεγονότα. Δεν είναι αλήθεια ότι τον Ιούλιο του 2022 όταν ξεκίνησε ο ανοδικός κύκλος των επιτοκίων από την Ευρωπαϊκή Κεντρική Τράπεζα το κόστος χρήματος αυξήθηκε το ίδιο και η ραγδαία αύξηση καθαρών εσόδων από τόκους των τραπεζών; Δεν είναι αλήθεια αυτό; Αλήθεια ή ψέμα, λοιπόν; Το 2023, οι τέσσερις ελληνικές συστημικές τράπεζες μόνο από τόκους έβγαλαν 8,1 δισεκατομμύρια ευρώ συν τις προμήθειες, δηλαδή 50% παραπάνω από το 2022 και 54% παραπάνω από το 2021; Ναι ή όχι;

Είναι αλήθεια, επίσης, ότι το πρώτο εννιάμηνο, τώρα, του 2024, έσοδα από επιτόκια έχουμε 6,3 δισεκατομμύρια και από προμήθειες 1,5 δισεκατομμύριο ευρώ. Αλήθεια ή ψέματα; Άρα, εμείς όταν προτείνουμε τη θέσπιση έκτακτης εισφοράς 5% για τις τράπεζες πάνω από 400 εκατομμύρια ευρώ και έχουμε επενδύσει από τα λεφτά του ελληνικού λαού 38 δισεκατομμύρια ευρώ για να σώσουμε τις τράπεζες -και μη μας ξαναπείτε για να σώσουμε και τις καταθέσεις, γιατί αυτό μαζί πάει και υποχρέωση της πολιτείας είναι- τότε έχουμε κάθε δικαίωμα, γιατί είναι δίκαιο, να ζητάμε αυτήν την έκτακτη εισφορά.

Δεν ξέρω εσείς γιατί ζορίζεστε τόσο πολύ και δεν το αποδέχεστε, ενώ θα έπρεπε να το αποδεχτείτε, γιατί ξέρετε ότι είναι δίκαιο. Αλλά, τότε δεν θα ήσασταν γαλαντόμοι.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ.

Ο κ. Νεοκλής Κρητικός έχει τώρα τον λόγο και μετά ο κ. Κατρίνης.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Ενώνω τη φωνή μου με τη δική σας και εκφράζω τα βαθύτατα συλλυπητήριά μου στους οικείους των συνανθρώπων μας που επλήγησαν θανάσιμα από την θεομηνία στη Λήμνο και τη Χαλκιδική και βέβαια για τις καταστροφές που έγιναν στη Ρόδο.

Κυρίες και κύριοι συνάδελφοι, το Υπουργείο Εθνικής Οικονομίας και Οικονομικών φέρνει στην Ολομέλεια ένα νομοσχέδιο με πολλές και σημαντικές διατάξεις. Θα σταθώ, βέβαια, σε ορισμένες.

Ξεκινώ υπογραμμίζοντας το αναμφισβήτητο πλεονέκτημα των δώδεκα φόρων που απομειώνονται. Γιατί δεν μπορεί να αμφισβητηθεί, κυρίες και κύριοι συνάδελφοι, πως μέσω και του παρόντος υπηρετείται ο πυρήνας της κυβερνητικής πολιτικής που είναι η αποκλιμάκωση των φόρων.

Μείωση, λοιπόν, κατά μία επιπλέον μονάδα των ασφαλιστικών εισφορών. Η Κυβέρνηση έχει μειώσει τις ασφαλιστικές εισφορές κατά 4,4 ποσοστιαίες μονάδες. Κατάργηση του τέλους επιτηδεύματος για όλα τα φυσικά πρόσωπα, είτε έχουν μπλοκάκι είτε όχι. Απαλλαγή από τον φόρο εισοδήματος ιδιοκτητών ακινήτων που θα νοικιάσουν για τρία χρόνια ακίνητα που πριν ήταν κενά ή χρηματοδοτούνταν για βραχυχρόνια μίσθωση. Απαλλαγή από τον φόρο ασφαλίστρων των συμβολαίων υγείας για παιδιά έως και δεκαοκτώ ετών. Μείωση ΕΝΦΙΑ για κατοικίες με αντικειμενική αξία ως 500.000 ευρώ που είναι ασφαλισμένες για φυσικές καταστροφές και μόνιμη απαλλαγή από τον ΕΝΦΙΑ για διατηρητέα αξίας έως 400.000 ευρώ. Παράταση έως την 31η Δεκεμβρίου του 2026 της αναστολής επιβολής φόρου υπεραξίας από μεταβίβαση ακινήτων και έως την 31η Δεκεμβρίου του 2025 της αναστολής ΦΠΑ για νέες οικοδομές.

Περνάω, βέβαια, στον φορολογικό συντελεστή 22% για τις εφημερίες των γιατρών. Και αυτή η δέσμευση του Πρωθυπουργού από το Βήμα της ΔΕΘ υλοποιείται. Οι εφημερίες θα φορολογούνται αυτοτελώς με συντελεστή 22%. Το μηνιαίο καθαρό όφελος μεσοσταθμικά υπολογίζεται στα 150 ευρώ και σε πολλές περιπτώσεις ξεπερνά τα 200 ευρώ.

Παράλληλα, προβλέπονται μέτρα για την πρόσθετη στήριξη του εισοδήματος των οικονομικά αδύναμων συμπολιτών μας, έκτακτη οικονομική ενίσχυση ύψους 200 ευρώ σε ευάλωτες κοινωνικές ομάδες που θα καταβληθεί μέχρι τέλος του χρόνου και αύξηση κατά 50% του μηνιαίου επιδόματος στους δικαιούχους του ελάχιστου εγγυημένου εισοδήματος. Και, βέβαια, για τις τρεις κλίμακες συνταξιούχων με προσωπική διαφορά δίνεται για δεύτερη συνεχή χρονιά έκτακτη οικονομική ενίσχυση από 100 έως 200 ευρώ.

Παράλληλα, εκσυγχρονίζεται περαιτέρω η φορολογική μας νομοθεσία με την αλλαγή του διοικητικού μοντέλου της ΑΑΔΕ, ενώ καθιερώνεται για πρώτη φορά ένα σαφές προκαθορισμένο χρονικό πλαίσιο υποβολής των φορολογικών δηλώσεων για φυσικά και νομικά πρόσωπα, το οποίο θα εκτείνεται αυστηρά από τις 15 Μαρτίου έως τις 15 Ιουλίου. Έτσι, θα επιλυθεί μια σειρά επαναλαμβανόμενων εκκρεμοτήτων αλλά και αιτημάτων παράτασης.

Για τον συμπληρωματικό προϋπολογισμό του 2024, κατ’ αρχάς αποδεικνύεται πως η καλή πορεία της οικονομίας παρέχει δυνατότητες, για ουσιαστικές παρεμβάσεις προς όφελος της ελληνικής κοινωνίας. Έτσι, με το άρθρο 114 προβλέπονται επιπλέον 400 εκατομμύρια ευρώ για το Πρόγραμμα Δημοσίων Επενδύσεων, με ένα σημαντικό κομμάτι να κατευθύνεται στην υλοποίηση έργων υποδομών σε περιφερειακό επίπεδο.

Η ενίσχυση της επιχειρηματικότητας και η δημιουργία νέων και καλά αμειβόμενων θέσεων εργασίας, συμπυκνώνει τη φιλοσοφία της Κυβέρνησής μας, η οποία σταθερά μειώνει τους δείκτες της ανεργίας. Τον Μάιο του 2022 δώσαμε τα πρώτα κίνητρα, για την ανάπτυξη των επιχειρήσεων, μέσω συνεργασιών και εταιρικών μετασχηματισμών. Σήμερα, φέρνουμε ρυθμίσεις που αφορούν στα κίνητρα για τον μετασχηματισμό των επιχειρήσεων. Έμπρακτη στήριξη, κυρίες και κύριοι, όχι λόγια!

Βέβαια, να αναφερθώ στο ζήτημα ανάσχεσης των συνεπειών της κλιματικής κρίσης, που αντιμετωπίζει το νομοσχέδιο. Ένα θέμα, το οποίο στο παρόν και στο μέλλον είναι και θα είναι ακόμα πιο συχνά μπροστά μας.

Φέρνουμε ρυθμίσεις για την επίτευξη μεγαλύτερου βαθμού ανθεκτικότητας της οικονομίας μας, έναντι της κλιματικής κρίσης. Στο πλαίσιο αυτό προβλέπεται η υποχρεωτική ασφάλιση επιχειρήσεων, με ετήσια ακαθάριστα έσοδα από 500.000 ευρώ και άνω και η επιβολή του τέλους ανθεκτικότητας και του τέλους κρουαζιέρας.

Νομίζω όλα αυτά συνομολογούν πως πρέπει να αξιοποιείται στο μέγιστο η ζήτηση που εμφανίζει το προσφερόμενο εθνικό προϊόν μας, όμως δεν μπορούμε να παραβλέψουμε πως η μεγάλη ζήτηση, πλέον, ασκεί πίεση στις υποδομές των τουριστικών περιοχών, πολλές από τις οποίες ανταποκρίνονται οριακά στο πλήθος των επισκεπτών τους. Η θέσπιση και των δύο αυτών τελών είναι ένας τρόπος συνεισφοράς των επισκεπτών στην κάλυψη των δαπανών πρόληψης και αποκατάστασης φυσικών καταστροφών και στα έργα προσαρμογής στην κλιματική αλλαγή.

Ωστόσο, προφανώς και τίθεται το ερώτημα αν η υποβολή αυτών των τελών δράσει αποτρεπτικά και επηρεάσει την τουριστική κίνηση. Αυτόν τον προβληματισμό έχει εκφράσει η Πανελλήνια Ομοσπονδία Ξενοδόχων, ενώ σοβαρές επιφυλάξεις, μου μετέφερε και η Ένωση Ξενοδόχων Λακωνίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα αποτελέσματα, κυρίες και κύριοι συνάδελφοι, της συμπληρωματικής κυβερνητικής φορολογικής πολιτικής είναι χειροπιαστά και εδώ οι αριθμοί και τα στατιστικά λένε την αλήθεια!

Στον τομέα της φορολογίας εφαρμόζουμε πολιτική που βασίζεται στη μείωση των φόρων και την αντιμετώπιση της φοροδιαφυγής. Το δεύτερο είναι δύσκολο γιατί έχει πολιτικό κόστος, κόστος το οποίο αναλάβαμε και σήμερα μπορούμε να πούμε ότι το 2024 είχαμε τα καλύτερα αποτελέσματα στη μάχη της φοροδιαφυγής στην σύγχρονη ελληνική οικονομική ιστορία, με καθαρό όφελος 1,8 δισεκατομμύριο ευρώ.

Η άντληση εσόδων κατανέμεται στοχευμένα είτε στην ελάφρυνση των συμπολιτών μας είτε στην αύξηση των δημοσίων επενδύσεων είτε στην απομείωση του χρέους. Βέβαια, έχουμε συνέχεια κατά νου πως οι επιδόσεις αυτές της οικονομίας μας οφείλονται και στον κόπο και τον μόχθο των συμπολιτών μας.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Ο κ. Κατρίνης έχει τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο, παρά τις όποιες εύλογες ή θετικές διατάξεις περιέχει, υπηρετεί μια λογική που σίγουρα δεν αντιμετωπίζει τη ρίζα των προβλημάτων της πραγματικής οικονομίας.

Και το ερώτημα είναι: Μιλάμε για αστοχίες και αδυναμίες στον τομέα της φορολογίας ή μήπως μιλάμε για συνειδητές επιλογές; Μπορεί να μας πείσει η Κυβέρνηση ότι δεν είναι συνειδητή επιλογή να επιβαρύνει δυσανάλογα τους ελεύθερους επαγγελματίες, τους μικρούς και μικρομεσαίους επιχειρηματίες και τα νοικοκυριά, όταν αποφεύγει να φορολογήσει και έγκαιρα, αλλά και δίκαια τους μεγάλους επιχειρηματικούς ομίλους ή και τις τράπεζες για τα υπερκέρδη τα οποία αποκομίζουν, αλλά δεν είναι προϊόν πιστωτικής επέκτασης;

Το ΠΑΣΟΚ καταθέτει τροπολογία και ζητάει υπερψήφιση -βεβαίως, την απάντησή της έδωσε ήδη από χθες ο Πρωθυπουργός, ήταν το πρώτο του μέλημα όταν πήγε στη Μεγάλη Βρετανία- όπως έκανε το ΠΑΣΟΚ και με μία σειρά τροπολογιών για το ιδιωτικό χρέος που κατέθεσε, αλλά η Κυβέρνηση απέρριψε.

Το ιδιωτικό χρέος συνεχίζει να αυξάνεται, με τις ληξιπρόθεσμες οφειλές να είναι στα 225,6 δισεκατομμύρια ευρώ, ενώ σε ρύθμιση βρίσκεται μόλις το 4,6% του πραγματικού χρέους στην εφορία -αυτό είναι το αποτέλεσμα των ρυθμίσεων που σήμερα υλοποιεί το επιτελείο της Κυβέρνησης- με τέσσερις στις πέντε ρυθμίσεις για χρέη στον ΕΦΚΑ, με βάση την τελευταία έκθεση του ΚΕΑΟ, να χάνονται λόγω αδυναμίας προφανώς τήρησής τους από τους οφειλέτες.

Από το 2020 ως τον Ιούλιο του 2024 με Κυβέρνηση Νέας Δημοκρατίας, οι οφειλέτες που αντιμετωπίζουν κατασχέσεις και πλειστηριασμούς αυξήθηκαν από ένα εκατομμύριο διακόσιες ενενήντα τρεις χιλιάδες σε ένα εκατομμύριο πεντακόσιες τριάντα έξι χιλιάδες. Κι αυτός ο αριθμός δεν είναι απλώς μία στατιστική. Είναι άνθρωποι, είναι οικογένειες, είναι μικρομεσαίοι επαγγελματίες, που παλεύουν να επιβιώσουν σε ένα πολύ δύσκολο περιβάλλον.

Τι κάνατε λοιπόν; Αρνείστε πεισματικά, όπως κάνατε και σήμερα, να αποδεχθείτε την πρόταση του ΠΑΣΟΚ για ρύθμιση εκατόν είκοσι δόσεων για οφειλές σε εφορία και ασφαλιστικά ταμεία. Και μιλάτε για λαϊκισμό. Και τότε μιλούσατε και σήμερα το επαναλαμβάνετε ως μόνιμη επωδό. Λαϊκισμός, λοιπόν, όταν με βάση τα στοιχεία του ΚΕΑΟ, όχι του ΠΑΣΟΚ, το υψηλότερο ποσό χρέους που μπορεί να εισπραχθεί είναι αυτό που είχε ενταχθεί στη ρύθμιση των εκατόν είκοσι δόσεων, η οποία σήμερα βέβαια δεν ισχύει. Όταν με βάση τον δικό σας εξωδικαστικό μηχανισμό ρύθμισης οφειλών, έστω και για ένα πολύ μικρό αριθμό οφειλετών από τα 3,7 εκατομμύρια που συνολικά οφείλουν στην εφορία, η μέση διάρκεια αποπληρωμής για χρέη στην εφορία είναι διακόσιοι τέσσερις μήνες. Το ΠΑΣΟΚ προτείνει εκατόν είκοσι, ο εξωδικαστικός ο δικός σας έχει αποτέλεσμα διακόσιους τέσσερις μήνες με κούρεμα 16%. Άρα, και κούρεμα, όπως προτείνει το ΠΑΣΟΚ. Για να δούμε ποιος προτείνει μέτρα τα οποία είναι κοντά στην πραγματικότητα και ποιος με ευκολία ανασύρει θεωρίες λαϊκισμού.

Κυρίες και κύριοι συνάδελφοι, η φορολογική πολιτική της Κυβέρνησης συνεχίζει να χαρακτηρίζεται από αδικία και ανισότητα. Οι ελεύθεροι επαγγελματίες εξακολουθούν να επιβαρύνονται από ξεπερασμένα τεκμήρια φορολόγησης, με μια έμμεση ομολογία αποτυχίας στον σχεδιασμό ενός δίκαιου και αποτελεσματικού φορολογικού συστήματος. Οι έμμεσοι φόροι αντιστοιχούν στο 17% του ΑΕΠ, όταν στην Ευρώπη ο μέσος όρος είναι μόλις 11%. Μέχρι πρόσφατα λέγατε ότι αύξηση φορολογικών εσόδων αποδίδεται στην ανάπτυξη και μάλιστα ήσασταν και πολύ περήφανοι γι’ αυτό. Τώρα το οικονομικό επιτελείο τα αποδίδει στην ψηφιοποίηση των φορολογικών διαδικασιών και υπόσχεται το 2027, όλως τυχαίως λίγο πριν τις εκλογές δηλαδή, να αφαιρέσει την τεκμαρτή φορολόγηση.

Ωστόσο, η πραγματικότητα είναι διαφορετική. Η αύξηση φορολογικών εσόδων βασίζεται κυρίαρχα στον ΦΠΑ που τροφοδοτείται από την ακρίβεια και όχι από την ανάπτυξη, την ίδια στιγμή που και τα μεγαλύτερα φορολογικά χρέη αναλογικά οφείλονται στον ΦΠΑ. ΦΠΑ, λοιπόν, παντού και στα έσοδα και στα χρέη από μια συνειδητή επιλογή που επιβαρύνει κυρίως τη μεσαία τάξη και τους πιο αδύναμους οικονομικά συμπολίτες μας.

Η ακρίβεια, η απουσία οποιασδήποτε παρέμβασης στο τεράστιο στεγαστικό πρόβλημα και η έλλειψη δομικών παρεμβάσεων για τη στήριξη νοικοκυριών έχουν οδηγήσει σε πρωτοφανή επιβάρυνση της μεσαίας τάξης και των ευάλωτων κοινωνικών ομάδων.

Κι όλα αυτά μέσα σε ένα περιβάλλον δημοσιονομικής αστάθειας, με εκτόξευση σε ύψος ρεκόρ του κρατικού χρέους, με ενδοκυβερνητικό δανεισμό για να εμφανίζεται μειωμένο το δημόσιο χρέος σε απόλυτο αριθμό, με απειλητική τη δημοσιονομική βόμβα των κρατικών εγγυήσεων που πραγματικά κανείς δεν ξέρει σε ποιο ύψος κυμαίνονται, με το έλλειμμα στο ισοζύγιο τρεχουσών συναλλαγών να παραμένει υψηλό και βεβαίως, με τις άμεσες ξένες επενδύσεις να επικεντρώνονται στον τομέα των ακινήτων, μη παραγωγική δραστηριότητα. Δεν το λέει το ΠΑΣΟΚ. Το λέει το Κέντρο Παραγωγικότητας του ΚΕΠΕ σε έρευνά του πριν από μία εβδομάδα. Στην ίδια έρευνα η Ελλάδα αποκαλύπτεται ότι είναι 25η στην Ευρωπαϊκή Ένωση στην ψηφιακή ανταγωνιστικότητα, ένας τομέας για τον οποίον επίσης πανηγυρίζατε τα προηγούμενα χρόνια και πολύ χαμηλά στην παραγωγικότητα της εργασίας σε σχέση με τον μέσο όρο της Ευρωζώνης.

Μέσα σε αυτό το πολυνομοσχέδιο υπάρχουν και διατάξεις που αφορούν το στρατιωτικό προσωπικό. Υπάρχουν, βεβαίως, κάποιες μικρές αυξήσεις που δίνετε στους ενστόλους που μπορούν να είναι σημαντικές γι’ αυτούς μέσα σε αυτό το κλίμα το οποίο βιώνουν, αλλά κι αυτές δεν τις δίνεται με δίκαιο τρόπο αφού δημιουργείτε ανισότητες στη μισθολογική κατάταξη των σπουδαστών των ανωτάτων στρατιωτικών σχολών υπαξιωματικών, το είπε και ως συνάδελφος ο κ. Καββαδάς πριν λίγο, σε σχέση με τους δόκιμους αστυφύλακες.

Την ίδια στιγμή, παρ’ ότι το υποσχέθηκε ο κ. Δένδιας τον περασμένο Μάιο στη Βουλή, ακόμα δεν έχουν ρυθμιστεί οι ανισότητες και αδικίες στο θέμα των κρίσεων και προαγωγών των αξιωματικών που προέρχονται από τις ανώτερες σχολές υπαξιωματικών.

Αυτές είναι μόνο κάποιες ενδεικτικές περιπτώσεις από το πλήθος των προβλημάτων του στρατιωτικού προσωπικού που δεν τα αντιμετωπίζετε, ενώ τα γνωρίζατε και ενώ δημοσίως μιλάτε για την βασική σημασία ως πυλώνα της αμυντικής θωράκισης του δυναμικού των Ενόπλων Δυνάμεων.

Κυρίες και κύριοι συνάδελφοι, η Κυβέρνηση χάνει και χάνει παντού. Χάνει εμπιστοσύνη στον χειρισμό των εθνικών θεμάτων. Χάνει τη μάχη της ακρίβειας, τη μάχη της στεγαστικής κρίσης, τη μάχη της κλιματικής κρίσης. Χάνει τη μάχη της μικρομεσαίας επιχειρηματικότητας και της δίκαιης φορολόγησης. Όσο χάνει, προσπαθεί να αναζητεί σωσίβια στα fake news, στη διαστρέβλωση και στην προπαγάνδα.

Το ΠΑΣΟΚ έχει ξεκάθαρη πρόταση που και κατανέμει δίκαια τα βάρη και επιβάλλει δίκαια υποχρεώσεις στους ισχυρούς. Είναι μια πολιτική που στηρίζει τις μικρές επιχειρήσεις, ενισχύει την εγχώρια παραγωγή και προωθεί την κοινωνική συνοχή. Μια πολιτική που βασίζεται στη δικαιοσύνη, τη βιωσιμότητα και ένα παραγωγικό μοντέλο ανάπτυξης που αφορά τους πολλούς, με αξιόπιστη και αποτελεσματική Αντιπολίτευση, με μια εναλλακτική κυβερνητική πρόταση που επίσης αφορά τους πολλούς, γιατί σε αυτούς αναφερόμαστε και σε αυτούς λογοδοτούμε.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η Κοινοβουλευτική Εκπρόσωπος της Πλεύσης Ελευθερίας, η κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, σας άκουσα με προσοχή και αυτό που αναρωτιόμαστε στην Πλεύση Ελευθερίας είναι πώς είναι δυνατόν ένας Υπουργός παρακολουθούμενος από την ΕΥΠ και το Predator να καθορίζει και να ρυθμίζει την οικονομία αυτής της χώρας. Πώς μπορούμε να γνωρίζουμε αν είστε ακόμα χειραγωγούμενος.

Χαιρόμαστε παρ’ όλα αυτά που αντιληφθήκατε μέσα στη φασαρία που μας αποδώσατε εν είδει παρασήμου ωστόσο καθ’ ημάς ότι η παράταση των δηλώσεων ιδιοκτησίας στην Κέρκυρα και στη Θεσπρωτία ήταν επιβεβλημένη ενέργεια. Με την επιμονή μας και τις συνεχείς παρεμβάσεις μας για όλα τα κακώς κείμενα θα σας υποχρεώνουμε να πράττετε το σωστό. Θα ήταν αδιανόητο και παραμένει αδιανόητο τόσο για την κόμισσα του Ιονίου, την όμορφη Κέρκυρα, όσο και πολλές ακόμα περιοχές της χώρας οι πολίτες να στερούνται το δικαίωμα δήλωσης της ιδιοκτησίας τους στο εθνικό Κτηματολόγιο από ανατρεπτικές προθεσμίες που δήθεν επικουρούν στην ολοκλήρωση του Κτηματολογίου.

Περαιτέρω, κύριοι της Κυβέρνησης, εκφράζουμε την αγωνία μας και περιμένουμε τις εξηγήσεις σας για την ανατριχιαστική δημοσιότητα της ποινικής δίωξης του αστυνομικού ασφαλείας της Βουλής για στυγερά εγκλήματα. Πώς είναι δυνατόν μέσα στην καρδιά του ελληνικού Κοινοβουλίου να έχετε φτάσει να καλύπτετε πρόσωπο ελεγχόμενο για τέτοια αδικήματα; Πώς είναι δυνατόν να μην έχετε ενημερώσει τη Βουλή; Για ποιον λόγο ο διωχθείς για ειδεχθή εγκλήματα ενδοοικογενειακής βίας, έμφυλης βίας, σεξουαλικής κακοποίησης των ανήλικων τέκνων του, τελούσε σε καθεστώς ειδικής μεταχείρισης με την κάλυψη της Βουλής; Ήταν γνωστό σε εσάς ότι είχε βαρύτατες καταγγελίες και παρ’ όλα αυτά δεν παρείχατε καμμία ενημέρωση στη Βουλή μέχρι και σήμερα ακόμα, παρά τα όσα τραγικά έχουν δει το φως.

Κύριοι συνάδελφοι, στην Πλεύση Ελευθερίας δεν παραλείπουμε να αναφερόμαστε διαρκώς και αδιαλείπτως τόσο στην ανάγκη προστασίας των παιδιών από υποχρέωση και ευθύνη της πολιτείας όσο και στην εξάλειψη της έμφυλης βίας. Είναι αδιανόητο να σέρνονται παιδιά σε αστυνομικά τμήματα στο πλαίσιο εξέτασης δικαστικών αποφάσεων. Ανησυχούμε για το σοβαρότατο έλλειμμα στην προστασία των παιδιών, ενώ στον ίδιο χρόνο κακοποιητές θύτες απολαμβάνουν ειδικής μεταχείρισης. Η Πλεύση Ελευθερίας επαναφέρει διαρκώς την πρότασή της για ποινικοποίηση του εγκλήματος της γυναικοκτονίας ως αυτοτελούς εγκλήματος. Η Πρόεδρός μας αναφέρεται διεξοδικά και με επίταση στη δική μας πρόταση προσδιορισμού επίσημου φορέα συλλογής, καταγραφής, ταξινόμησης, ανάλυσης, δημοσίευσης, στατιστικών δεδομένων για τις γυναικοκτονίες. Δεν έχετε πειστεί ακόμα ότι περισσότερες γυναίκες και παιδιά κινδυνεύουν;

Κύριοι της Κυβέρνησης, σας καλούμε να εφαρμόσετε το άρθρο 3 της Διεθνούς Σύμβασης για τα δικαιώματα του παιδιού ως αυτή επικυρώθηκε το έτος 1992, ήδη νόμος του κράτους, υπέρτερος κάθε άλλου νόμου. Δεν είναι στην ευχέρεια κανενός δικαστικού λειτουργού η πραγματική προστασία των παιδιών που τραυματίζονται με την ανοχή και υπόθαλψη των εγκληματιών από την πολιτεία. Όλες οι αποφάσεις όλων των αρχών πρέπει να εξυπηρετούν το απόλυτο συμφέρον του παιδιού. Πρόκειται για θεμελιώδη ανθρώπινα δικαιώματα των παιδιών που υπερτερούν κάθε αντίθετης διάταξης νόμου του άρθρου 28, παράγραφος 1 του Συντάγματος. Μια από τις θεμελιώδεις αρχές που ισχύουν για κάθε παιδί είναι η ελευθερία γνώμης και η συμμετοχή.

Η Ανεξάρτητη Αρχή της GREVIO καλεί κατ’ επανάληψη τη χώρα μας για την εφαρμογή της σύμβασης της Κωνσταντινούπολης. Στο άρθρο 31 ανήκει η εστίαση ιδίως στην ανάγκη αξιολόγησης κινδύνου και στην εξαίρεση αυτών των υποθέσεων στην επιμέλεια χωρίς επιτήρηση θυμάτων. Ακόμα, στο ίδιο άρθρο ζητείται να τερματιστεί η πρακτική αφαίρεσης παιδιών από μη βίαιους γονείς ή περιορισμού των γονεϊκών τους δικαιωμάτων με την αιτιολογία του συνδρόμου γονεϊκής αποξένωσης ή συναφών εννοιών, να αρθούν τα εμπόδια που εμποδίζουν τις γυναίκες θύματα και τα παιδιά τους να διαφύγουν από τη βία.

Επιπλέον, η GREVIO καλεί τις ελληνικές αρχές να διασφαλίσουν την παροχή κατάλληλης κατάρτισης και κατευθυντηρίων γραμμών με στόχο την ευαισθητοποίηση των δικαστών και άλλων αρμοδίων επαγγελματιών σχετικά με τις βλαβερές συνέπειες της βίας στα παιδιά που εκτίθενται σε αυτήν και πως τα καθιστά θύματα από μόνα τους, καθώς και στην έλλειψη επιστημονικής βάσης για το σύνδρομο γονεϊκής αποξένωσης και παρόμοιες έννοιες και την εξοικείωσή τους με τις απαιτήσεις των διατάξεων της Σύμβασης της Κωνσταντινούπολης, σχετικά με την επιμέλεια και τα δικαιώματα επίσκεψης.

Επιτέλους λάβετε θεσμικές πρωτοβουλίες, τροποποιήσεις του πλαισίου περί ενδοοικογενειακής βίας και προστασίας των ανηλίκων. Δεν έχετε προαίρεση και δυστυχώς δεν υπάρχει χρόνος. Τα παιδιά που χρειάζονται προστασία εκεί έξω είναι απροστάτευτα και εκτεθειμένα στην εγκληματική ανοχή και αδιαφορία της Κυβέρνησής σας. Αν δεν ακούτε εμάς, ακούστε τις κραυγές τους. Σε μια ευνομούμενη δημοκρατική κοινωνία οι δικαστικές αποφάσεις υποβάλλονται στην κρίση του κοινού περί δικαίου αισθήματος και αυτό που σε αυτήν τη χώρα συμβαίνει ως ακρότητα βίας είναι η υιοθέτηση πρακτικών που οδηγούν σε σολομώντειες λύσεις που αψηφούν πλήρως το συμφέρον του παιδιού. Σας θέτουμε προ των ευθυνών σας και οποιαδήποτε τραγική εξέλιξη στις μητέρες και στα ανήλικα και απροστάτευτα παιδιά τους θα έχει τη συλλογική ευθύνη με τη δική σας σφραγίδα.

Κυρίες και κύριοι συνάδελφοι, το επιτελικό κράτος συνεχίζει ακάθεκτο να επιδεικνύει τον αλαζονικό και επικίνδυνο τρόπο νομοθέτησης που επιλέγει συνειδητά η Κυβέρνηση της Νέας Δημοκρατίας. Η είκοσι δύο σελίδων έκθεση της Επιστημονικής Υπηρεσίας της Βουλής επί του υπό ψήφιση φορολογικού νομοσχεδίου είναι κόλαφος. Αναφέρεται σε πλείστα άρθρα, υπογραμμίζοντας διατάξεις που βρίθουν ασαφειών, αοριστίας και εκφεύγουν του σκοπού που δήθεν υπηρετούν. Προφανώς και αντιβαίνει στον ορισμό της καλής νομοθέτησης ο τρόπος σας και κατάδηλα περίτρανα αυτοαναιρείστε, όταν με προχειρότητα και κατά παράβαση των διατάξεων του Κανονισμού της Βουλής -που άλλοτε χρησιμοποιείται σε εξυπηρέτηση αλλότριων συμφερόντων- εισήχθη το εν λόγω σχέδιο νόμου επιμέλειά σας σε τέταρτη συνεδρίαση που δεν απείχε το διάστημα των επτά ημερών που ορίζεται από τον Κανονισμό της Βουλής από την τελευταία 3η συνεδρίαση. Πρακτικά διαδικασία κατεπείγοντος που ούτε καν επικαλεστήκατε.

Μας είπατε, κύριε Δήμα -επίσης κύριε Χατζηδάκη σχετικά αναφερθήκατε σε αυτό-, πως ολοκληρώνονται τα myDATA με την ενσωμάτωση και αξιοποίηση όλων των συναλλαγών POS, των ψηφιακών δελτίων αποστολής και ψηφιακού πελατολογίου που συμβάλλουν καθοριστικά στη μείωση του διοικητικού βάρους για τις επιχειρήσεις και τη βελτίωση της φορολογικής συμμόρφωσης μέσω της προώθησης ηλεκτρονικών συναλλαγών. Μας μιλήσατε για την ενίσχυση της πάταξης της φοροδιαφυγής με τα μέτρα που λαμβάνετε.

Ας ξεκινήσουμε, λοιπόν, από αυτήν την τελευταία πατέντα, που λέγεται «ψηφιακό δελτίο αποστολής». Γιατί; Για επιστροφή κενών φιαλών, επιστροφή ελαττωματικού πάγιου εξοπλισμού σε εγγύηση, επιστροφή ειδών δαπανών, διακίνηση πάγιου εξοπλισμού προς επισκευή, πώληση γεωργικών, κτηνοτροφικών, αλιευτικών προϊόντων από το χωράφι, το μαντρί και το λιμάνι, κωδικοί για τα στυλό, τα απορρυπαντικά, τις κούπες και τις σφουγγαρίστρες; Κι αν δεν εκδοθεί το ψηφιακό δελτίο αποστολής; 5.000 ευρώ πρόστιμο για τα απλογραφικά, 10.000 ευρώ πρόστιμο για τα διπλογραφικά. Λίγη συγκράτηση, αυτοσυγκράτηση στην ΑΑΔΕ και στο Υπουργείο Οικονομικών δεν θα έβλαπτε.

Εκδώστε πρώτα σαφείς οδηγίες, απαλλάξτε τις μη εμπορικές πράξεις, αλλά και επιτρέψτε το δελτίο ποσοτικής παραλαβής εκεί που είναι αδύνατη η έκδοση. Επιτρέπω -λέτε- την αυτοτιμολόγηση, αλλά απαγορεύω το ανάποδο δελτίο. Αυτό δεν έχει λογική. Στο τέλος θα υποχρεώσετε τις επιχειρήσεις να εκδίδουν ψηφιακό δελτίο αποστολής και για τα σκουπίδια. Δεν είναι κακό να παραδεχτείτε έστω και για μια φορά ότι οι απαιτήσεις σας είναι υπερβολικές και καμμία επαφή δεν έχουν με την πραγματικότητα. Και ναι, τελικά αναβάλλετε για ορισμένες επιχειρήσεις έως και την 1η Απριλίου τα περίφημα ψηφιακά δελτία αποστολής. Δεν είχατε σχεδιάσει και δεν θέλετε να σχεδιάσετε όλες τις συνέπειες από την εφαρμογή του δελτίου αποστολής και θέλετε ωστόσο τρεις υποδιευθυντές στην ΑΑΔΕ και είναι θεμιτό αυτό πιστεύετε.

Ο Κώδικας Βιβλίων και Στοιχείων στοίχειωνε για δεκαετίες το επιχειρηματικό περιβάλλον της χώρας, μια νομοθεσία όχι τόσο μεγάλη, αλλά με αποφάσεις που γέμιζαν δεκάδες τόμους σε μια προσπάθεια να καθοριστούν αυστηροί κανόνες για κάθε πτυχή της οικονομικής δραστηριότητας. Για κάθε απλή κίνηση η κοινή λογική δεν είχε καμμία απολύτως σημασία. Πρώτο λόγο σε όλα είχε το πώς ήθελε η εφορία να γίνονται τα πάντα. Αυτό που πολλοί αγνοούσαν, όμως, είναι ότι ο Κώδικας Βιβλίων και Στοιχείων ήταν μια παγκόσμια πατέντα. Δεν υπήρχε πουθενά στον κόσμο η έννοια των θεωρημένων βιβλίων και στοιχείων. Όταν ήρθε η τρόικα να δει τα φορολογικά, τα κατάργησε φυσικά άμεσα. Δώδεκα ολόκληρα χρόνια μετά την κατάργησή του αποδεικνύεται ότι δεν είναι μόνο το κράτος που νιώθει άβολα να αφήσει τις διαδικασίες ελεύθερες χωρίς τυπολατρικές οδηγίες για το καθετί. Πλέον έχετε εκπαιδεύσει όλη την κοινωνία ότι το κράτος έχει δικαίωμα να επεμβαίνει καθοριστικά σε κάθε λεπτομέρεια της επιχειρηματικής δραστηριότητας. Όμως με αυτόν τον παρωχημένο ήδη επί της εποχής του Κώδικα Βιβλίων και Στοιχείων μπορέσαμε να αναπτυχθούμε μέχρι τη χρεοκοπία. Τώρα με τον ψηφιακό Κώδικα Βιβλίων και Στοιχείων πλησιάζει η εποχή που δεν θα μπορούμε να πάρουμε ανάσα χωρίς να το επιτρέπουν τα myDATA. Ήδη πλέον οι επιχειρήσεις, όταν εκδίδουν παραστατικά, δεν ανησυχούν αν συμφωνεί ο πελάτης τους, αλλά έχουν ένα διαρκές άγχος μήπως κάτι δεν αρέσει στην ΑΑΔΕ ή αν κατά λάθος δεν γίνει η διαβίβαση και πέσει ο βαρύς πέλεκυς των συνεπειών. Πλέον καμμία σημασία δεν έχει αν κάποιος δεν είναι όντως φοροφυγάς. Ένοχος είναι και μόνο αν δεν έχει συρθεί ευλαβικά στα γόνατα μέσα στους ψηφιακούς γραφειοκρατικούς δαιδάλους σας.

Ερώτηση σε φοροτεχνικό από πελάτη του στην πραγματική ζωή: «Τι θα κάνω αν ένας πελάτης λιανικής ζητήσει να γυρίσει πίσω αυτό που αγόρασε και στείλω το φορτηγάκι μου να το πάρω; Πώς θα κόψω το δελτίο ποσοτικής παραλαβής ηλεκτρονικά»; Άλυτο μυστήριο, για κάτι που μέχρι σήμερα δεν ήταν καν πρόβλημα. Δεν μπορεί να γίνει αντιληπτό από εσάς ότι είναι αδύνατον όλη η επιχειρηματική δραστηριότητα να χωρέσει σε διατάξεις;

Ο ουσιαστικός έλεγχος γίνεται στα big data και στις αθροιστικές επαληθεύσεις. Όταν αυτές δεν βγάζουν νόημα, τότε μπορεί να πέσει ο μεγεθυντικός φακός του ελέγχου στις λεπτομέρειες. Αυτό που συμβαίνει τώρα είναι λες και όλες οι επιχειρήσεις είναι σεσημασμένες και πρέπει να αποδεικνύουν την αθωότητά τους σε κάθε τους βήμα, λες και όλες οι επιχειρήσεις υπόκεινται έναν ατελείωτο ενδελεχή προληπτικό έλεγχο. Στο ερώτημα των πολιτών, ιδίως των μικροεπιχειρηματιών «είμαστε δηλαδή ύποπτοι», απαντάτε αναίσχυντα. «Όχι, δεν είστε ύποπτοι, είστε ένοχοι».

Έχετε καταντήσει την προσπάθεια του μικρομεσαίου επιχειρηματία να είναι νομοταγής σε ένα διαρκές άγχος, σε μια δια βίου μάθηση ερμηνειών ακατάσχετης «νομοδιάρροιας», σε ένα κενό ουσίας άθλο, έτσι ώστε το μόνο που του απομένει είναι να παραδοθεί και να κλείσει την επιχείρησή του. Επιδιώκετε να επιβιώσουν λίγοι δυνατοί, αυτοί που προσαρμόζονται και αυτοί δεν θα είναι κερδισμένοι, γιατί θα έχουν πληρώσει βαρύτατο τίμημα σε χαμένη παραγωγικότητα βεβαίως.

Με τυπολατρικές διατάξεις η ψηφιακή σας επανάσταση δημιουργεί συνεχώς καινούργιες υποχρεώσεις καταχώρησης της ίδιας πληροφορίας σε όλες αυτές τις ψηφιακές πλατφόρμες που ξεφυτρώνουν σαν μανιτάρια, αυξάνοντας τις πιθανότητες εκ παραδρομής λαθών τα οποία τιμωρείτε πολύ αυστηρά ανεξαρτήτως ουσίας. Μιλάτε συνεχώς απαξιωτικά για τους επιχειρηματίες και τους ελεύθερους επαγγελματίες ταυτίζοντάς τους με τη φοροδιαφυγή. Ο τρόπος που μιλάμε για τον κόσμο μας καθορίζει τον τρόπο ζωής μας. Όχι, οι μικρές επιχειρήσεις δεν ευθύνονται για την υστέρηση των δημοσίων εσόδων. Η ψηφιοποίηση οφείλει να υπηρετεί την ουσία, όχι το αντίθετο, πρέπει να διευκολύνει το επιχειρηματικό περιβάλλον, να επιτρέπει στην πραγματική επιχειρηματικότητα να αναδεικνύεται και να ευημερεί χωρίς να αναλώνει άπειρες παραγωγικές εργατοώρες σε ανόητες και τυπολατρικές διαδικασίες. Ταλαιπωρείτε με τις ολοένα αυξανόμενες τυπολατρικές διατάξεις σας τους συνεπείς. Κάνατε ποτέ έρευνα οφέλους για τα myDATA; Απευθυνθήκατε, έστω για μια φορά, στους πολίτες για να ερευνήσετε τη γνώμη τους για τα μέτρα κατά της φοροδιαφυγής και της ψηφιακής αναβάθμισης; Ρωτήσατε ποτέ τους πολίτες: Πόσο συχνά επιλέγετε να πληρώνετε κάτι φθηνότερα χωρίς απόδειξη; Μπορείτε να εκτυπώσετε μόνος σας τα τέλη κυκλοφορίας; Ακόμα, ξέρετε τι είναι το e-mail και το ίντερνετ; Και αν ναι, έχετε; Η δημόσια υπηρεσία που εργάζεστε έχει υποχρέωση εφαρμογής ψηφιακής κάρτας εργασίας και διαβίβαση στο myDATA; Αναρωτηθήκατε ποτέ γιατί έβγαινε τεράστιος φόρος στην προσυμπληρωμένη σας δήλωση ή γιατί δεν είναι σχεδόν ποτέ σωστά τα στοιχεία από την αρχή;

Ξέρετε ποιο είναι το ποσοστό του ψηφιακού αναλφαβητισμού στην Ελλάδα, κύριε Υπουργέ; Σας έχει απασχολήσει;

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Μαρκόπουλε, έχετε τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, να δούμε λίγο την εικόνα. Ο Πρωθυπουργός της χώρας μας εχθές ήταν στο Λονδίνο στη διάρκεια ενός χρηματιστηριακού συνεδρίου από αυτά που, όπως ξέρετε, σε πάρα πολύ μεγάλο βαθμό καθορίζουν τις εικόνες των οικονομιών και των κρατών. Λαμβάνει ερωτήσεις, ακούγονται πολλά και την ίδια στιγμή έρχεται η πληροφορία ότι μάλλον η Γαλλία, και τελικά όπως φαίνεται έτσι είναι τα πράγματα, θα πάει σε μια πολιτική κατάσταση ανωμαλίας. Η κυβέρνηση πέφτει. Καταλαβαίνουμε, όταν μιλάμε για Γαλλία, ότι δεν μιλάμε για κάποια μικρή χώρα, αλλά μιλάμε για μια χώρα που καθορίζει τις οικονομικές εξελίξεις στην Ευρώπη, στο δεύτερό μας σπίτι. Το πρώτο είναι η Ελλάδα και το δεύτερο είναι η Ευρώπη, μην το ξεχνάμε. Και ξαφνικά δέχεται την ερώτηση αναφορικά με το τι πρόκειται να γίνει στις ελληνικές τράπεζες. Τι θα έπρεπε να απαντήσει;

Ποια είναι δηλαδή η δική σας εντύπωση για την απάντηση που θα έπρεπε να δώσει ένας υπεύθυνος Πρωθυπουργός σε μια χώρα η οποία, θυμίζω, για όσους ξεχνάνε εύκολα, για να κάνουμε λίγο και μαθήματα σύγχρονης πολιτικής ιστορίας, υπέφερε από τις τράπεζες και από τους διάφορους πολιτικούς πειραματισμούς που οδήγησαν σε capital controls;

Καταλαβαίνουμε πόσο σημαντική ήταν η χθεσινή μέρα στο διεθνές οικονομικό περιβάλλον όταν η Γαλλία, δεν μιλάω για κάποια μικρή χώρα, κλυδωνιζόταν; Όποιος ασχολείται με τα διεθνή οικονομικά, νομίζω ότι καταλαβαίνει σε τι αναφέρομαι. Λίγο διάστημα πριν, λίγες ημέρες πριν και στη Γερμανία, την ατμομηχανή, όπως λέμε, οικονομικά της Ευρώπης, η κυβέρνηση πέφτει και πηγαίνει σε πρόωρες εκλογές. Και σε ένα τέτοιο ασταθές ευρωπαϊκό οικονομικό περιβάλλον, όπου οι δύο μεγαλύτερες οικονομικές δυνάμεις της Ευρωπαϊκής Ένωσης κλυδωνίζονται, έρχεται ένα αμέριμνο ΠΑΣΟΚ και τι προτείνει; Παρέμβαση στις τράπεζες.

Θα είμαι ειλικρινής. Δεν συμφωνούσα στην αρχή με αυτόν τον «πράσινο ΣΥΡΙΖΑ». Κάπου επειδή έχουμε συγκυβερνήσει με το ΠΑΣΟΚ, δώσαμε κοινούς αγώνες για την παραμονή της χώρας στην Ευρωζώνη, υπήρξε μια επιτυχημένη διακυβέρνηση προς την κατεύθυνση σωτηρίας της χώρας, ξέρετε εγώ κατά κάποιον τρόπο προβληματίστηκα για αυτήν την επικοινωνιακή στρατηγική.

Από την άλλη πλευρά, κάνετε τα αδύνατα-δυνατά για να δικαιολογήσετε αυτό το οποίο ακούμε, ότι είστε ενδεχομένως ένας «πράσινος ΣΥΡΙΖΑ». Ας μην μείνω σε αυτό. Εγώ θα πω ότι είσαστε αδικαιολόγητοι, γιατί όταν δώσαμε αυτή την κοινή μάχη, όταν δώσαμε έναν αγώνα απέναντι στον αριστερο-ακροδεξιό λαϊκισμό κινηθήκατε σωστά. Και αγνοείτε εσείς του ΠΑΣΟΚ –και πολύ σωστά το είπε ο Υπουργός Οικονομικών- ότι ένας άνθρωπος όχι με τις δικές μας πολιτικές καταβολές, ο Γιάννης Στουρνάρας, ένας άνθρωπος των δικών σας ιδεολογικών καταβολών, ο κεντρικός τραπεζίτης της χώρας μας, έχει πει αυτό το οποίο εμείς με υπευθυνότητα λέμε αυτές τις μέρες: «Αυτά τα οποία λέτε είναι επικίνδυνα».

Προφανώς, κανένας δεν λέει να μην στρέψουμε το ενδιαφέρον στο τι συμβαίνει στον τραπεζικό κλάδο. Κανένας δεν λέει να δοθεί κάποιου τύπου λευκή επιταγή, αλλά πρέπει ως σώφρονες ελπίζω -θέλω να ελπίζω, κύριε Υπουργέ- ως σώφρονες πολιτικοί και άνθρωποι πάνω από όλα και πολίτες αυτής της χώρας να μετράμε και το διεθνές περιβάλλον. Δεν ξέρω αν διαφωνείτε.

Κύριο ζητούμενο το 2019 όταν μας ψήφισε ο ελληνικός λαός ήταν η σταθερότητα. Γι’ αυτό μας ψήφισε o ελληνικός λαός, για τη σταθερότητα. Και είναι αλήθεια ότι τα καταφέραμε καλά. Ο λαός μας επιβράβευσε το 2023 για τη σταθερότητα που φέραμε στη χώρα. Αυτό ήταν καθαρό. Ο πρώτος τετραετής κύκλος και η πορεία της χώρας δικαίωσε την επιλογή αυτή. Οι φόροι έπεσαν, η ανεργία σε μεγάλο βαθμό αντιμετωπίστηκε, επενδύσεις ήρθαν, ο τουρισμός, η οικοδομή και το real estate λειτούργησαν, πολλοί κλάδοι ζωντάνεψαν. Υπήρξε μια αίσθηση κανονικότητας.

Ο ελληνικός λαός, ως προς εμάς, μας τα αναγνώρισε όλα αυτά και μας αναγνώρισε ότι εμείς θα φέρουμε τη σταθερότητα κι όταν τη φέραμε μας ξαναψήφισε. Έχω ξαναπεί ότι το μεγάλο στοίχημα αυτής της Κυβέρνησης είναι η σταθερότητα να μην εξελιχθεί σε στασιμότητα.

Το συγκεκριμένο, λοιπόν, νομοσχέδιο έρχεται να λειτουργήσει, να εργαστεί σε αυτή τη βάση, απέναντι σε εκείνους που πάλι έρχονται με μια μεγάλη ευκολία να τάξουν λύσεις οι οποίες είναι, δυστυχώς, copy-paste από το χειρότερο παρελθόν. Νέο μας καθήκον είναι να δώσουμε απαντήσεις στα νέα φαινόμενα. Ως δύναμη ευθύνης δεν πρέπει να σχολιάζουμε -κυβερνάμε πεντέμισι χρόνια- αλλά να λύνουμε τα προβλήματα. Και η ακρίβεια, η οικονομική καχεξία, τα ζητήματα που δίκην συντομίας ονοματίζονται «προβλήματα της καθημερινότητας», αποτελούν την ατζέντα μας.

Θα μπορούσα να πω πολλά και οι συνάδελφοι έχουν μιλήσει αναλυτικά για τις μέριμνες αυτού του νομοσχεδίου, όμως θέλω να πω το εξής. Ακούμε κάποιες ευκολίες στο σύνολό της. Και πάλι θα απευθυνθώ στο ΠΑΣΟΚ. Κοιτάξτε να δείτε, μου κάνετε λίγο σαν ένα κόμμα-sound check, πώς είναι στο sound check που λέει κάποιος: «Ένα, δύο, τρία», πετάει κάποιους αριθμούς για να δώσει τον τόνο. Όμως, δεν μπορείτε να δώσετε τον τόνο. Δεν είναι δυνατόν να ακούμε από Βουλευτή σας ότι πρέπει να αυξηθούν οι άμεσοι φόροι. Δεν είναι δυνατόν να είστε ακοστόληγητοι. Δεν είναι δυνατόν να ακούω τον κ. Μάντζο, τον οποίο εκτιμώ ειλικρινά, σε τηλεοπτική εκπομπή να τον προσκαλεί συνάδελφός μου να πει έναν αριθμό, ένα νούμερο και να μην μπορεί να πει.

Δεν μπορώ να ακούω -και βέβαια σ’ αυτό φταίμε κι εμείς- στελέχη σας, που εμείς δώσαμε έδαφος τα προηγούμενα χρόνια, αποδίδοντάς τους ρόλο, άρα και νομιμοποίηση στα οικονομικά –ναι, να τα λέμε κι αυτά- δεν μπορώ να ακούω με μεγάλη ευκολία να λένε ότι μπορεί να μειωθεί ο κατώτατος μισθός. Να τα λέμε αυτά. Ναι, δώσαμε σε κάποια στελέχη σας χώρο, γιατί εμείς την ενότητα και τη διάθεση συνεργασίας την πιστεύουμε. Και να ακούμε τέτοια πράγματα ανεφάρμοστα και ανεδαφικά;

Ακούστε να δείτε, η εκτίμηση στους πολιτικούς αντιπάλους είναι εκτίμηση και ο σεβασμός, σεβασμός. Όμως, να εξηγούμαστε για να μην παρεξηγούμαστε. Όταν ακούμε πράγματα ακοστολόγητα και ατεκμηρίωτα, θα απαντάμε όποιος κι αν τα λέει αυτά.

Δεν μπορεί, λοιπόν, να ακούμε ότι μπορεί ο κατώτατος μισθός να πέσει πιο χαμηλά. Δώσαμε αγώνα, κυρίες και κύριοι της Αντιπολίτευσης, εμείς. Εμείς εδώ τον δώσαμε αυτόν τον αγώνα. Οι νεοδημοκράτες τον δώσαμε αυτόν τον αγώνα. Αυτή η Κυβέρνηση τον έδωσε αυτόν τον αγώνα. Για να αυξηθεί τέσσερις φορές ο κατώτατος μισθός, για να αυξηθούν οι συντάξεις, οι οποίες και πάλι αυξάνονται, για να δώσουμε μειώσεις φόρων σε αυτούς που τις ζητούσαν. Εμείς μειώσαμε τον ΕΝΦΙΑ. Εμείς ξαναερχόμαστε να μειώσουμε τον ΕΝΦΙΑ τώρα.

Δεν μπορεί, λοιπόν, να ακούμε αυτά τα πράγματα. Ακούμε ακοστολόγητα πράγματα -αυτό το sound check που λέω, ένα, δυο, τρία για να δώσετε έναν τόνο- ότι εσείς είσαστε οι φιλολαϊκοί και εμείς είμαστε οι κακοί. Σοβαρευτείτε!

Θέλω να πω ότι το συγκεκριμένο νομοσχέδιο, είναι μια καλή ευκαιρία να δούμε τελικά προς τα πού θα γείρει το πολιτικό εκκρεμές. Αν αυτό που εννοεί η νέα Αξιωματική Αντιπολίτευση ως πολιτικά ορθό, είναι και το συμβατό, αυτό το οποίο ζητάει η κοινωνία μας. Διότι, κοιτάξτε να δείτε, οι δημοσκοπήσεις σάς είχαν αναδείξει ξανά σε ρόλο Αξιωματικής Αντιπολίτευσης. Όμως, σας κατέταξαν στις πρόσφατες ευρωεκλογές, ξανά τρίτους. Προσέξτε, λοιπόν, σε αυτή τη μεγάλη ευκαιρία που σας δίνετε, μην κλωτσήσετε για δεύτερη φορά, με τον ίδιο Αρχηγό, αυτή την ευκαιρία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο χρόνος τελειώνει, κύριε συνάδελφε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ο χρόνος τελειώνει με παρέμβαση του Αντιπροέδρου από το ΠΑΣΟΚ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ είμαι σταθερά ΠΑΣΟΚ.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εσείς είσαστε σταθερά. Κάποιους άλλους τους βλέπω λίγο μπες-βγες. Να δούμε πώς θα καταλήξετε στο τέλος.

Σε κάθε περίπτωση, δεν θα μπω στις λεπτομέρειες του νομοσχεδίου. Είναι ένα νομοσχέδιο σε θετική κατεύθυνση. Σας καλούμε να το ξανασκεφτείτε και να το υπερψήφισε. Διότι, όταν θέλετε να είσαστε φιλολαϊκοί, θα πρέπει να το εννοείτε κιόλας, όχι μόνο στα λεκτικά σχήματα.

Ευχαριστώ πάρα πολύ για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η κ. Λινού έχει τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητοί συνάδελφοι, εγώ θα μιλήσω με μια διαφορετική λέξη σήμερα, τη λέξη ανθρωπισμός. Θέλω να σας ρωτήσω, τι πιστεύετε; Φορολογείτε ο ανθρωπισμός;

Στη χώρα μας, σύμφωνα με δύο άρθρα αυτής της εβδομάδας στην «ΚΑΘΗΜΕΡΙΝΗ» –δική σας εφημερίδα- αναφέρεται και αποδεικνύεται ότι όχι μόνο φορολογείται ο ανθρωπισμός, αλλά φορολογείται και άδικα. Στην «ΚΑΘΗΜΕΡΙΝΗ», τα δύο άρθρα -τα οποία θα καταθέσω- αναφέρονται σε μια συνεδρίαση, σε μια εκδήλωση που είχε κάνει το Ίδρυμα «Μποδοσάκη». Θα αναφέρω δύο κλασικά παραδείγματα.

Πληρώνουν φόρο από εισοδήματα ακινήτων τα ιδρύματα; Πληρώνουν. Πόσο πληρώνει ένας ιδιώτης; Πληρώνει 15%. Πόσο πληρώνει ένα ίδρυμα, παραδείγματος χάριν το Ίδρυμα «Μποδοσάκη»; Πληρώνει 22%. Πληρώνουν φόρο από μερίσματα οι άνθρωποι που έχουν επιχειρήσεις; Πληρώνουν. Πόσο πληρώνει ο ιδιώτης; 5%. Πόσο πληρώνει το Ίδρυμα «Γουλανδρή»; 22%.

Να έρθουμε και σε ένα θέμα που είναι πολύ ενδιαφέρον σε μένα, τα τρόφιμα που χορηγούνται από το Υπουργείο Κοινωνικής Συνοχής και Οικογένειας στα παιδιά μας, στα σχολικά γεύματα. Το κόστος είναι περίπου 100 εκατομμύρια τον χρόνο και αν προσθέσει κάποιος και το κόστος γευμάτων, φρούτων, λαχανικών και γαλακτοκομικών που γίνεται μόνο για να προάγουμε την κατανάλωση αυτών των προϊόντων και όχι για να σιτίσουμε, ποσό ΦΠΑ πληρώνουμε; 13% με 24%. Πληρώνουμε 13% για την αγορά των τροφίμων και 24% για τη μεταφορά των τροφίμων. Τι θα κάναμε με αυτά τα χρήματα που είναι 13 με 20 εκατομμύρια ευρώ περίπου τον χρόνο, αν απαλλάσσαμε τις χορηγίες -που το κάνουν άλλες χώρες- σε τρόφιμα όταν είναι για ανθρωπιστικούς λόγους; Θα μπορούσαμε να σιτίσουμε κάποια παιδιά. Ποια και πόσα; Αν τρώγανε αυτά τα παιδιά που θα σιτίζονταν επιπλέον των παιδιών που ήδη χτίζουμε, θα ήταν εβδομήντα πέντε χιλιάδες με εκατόν πενήντα χιλιάδες παιδιά, δηλαδή είτε τα μισά νηπιάκια, που δεν παίρνουν ούτε μισό ποτήρι γάλα στο σχολείο, ή όλα τα νηπιάκια αν αποφασίζαμε να τους χορηγήσουμε κάθε μέρα ένα ποτήρι γάλα και ένα φρούτο. Θα παίρνανε το 50% των πρωτεϊνών, το σύνολο σχεδόν των βιταμινών και ιχνοστοιχείων και δεν θα κινδύνευαν ούτε από το να μην μάθουν ποτέ να τρώνε υγιεινά, ούτε να μην δημιουργούν καλή σχέση στο σχολείο ούτε αυτά ότι οι γονείς τους με τους διευθυντές, ούτε να υπολείπονται σε ακαδημαϊκή πρόοδο, ούτε να μεγαλώνουν παχύσαρκα.

Αξίζει τον κόπο να το σκεφτείτε, κύριε Υπουργέ, να απαλλάξετε αυτή τη σίτιση από τον ΦΠΑ;

Τι γίνεται στις ευρωπαϊκές χώρες; Τι γίνεται σε άλλες χώρες; Τι γίνεται σε διεθνείς οργανισμούς; Ο ΟΗΕ έχει περάσει νόμο και εκεί που υπάρχουν τα headquarters στην πολιτεία της Νέας Υόρκης, δεν πληρώνει ΦΠΑ για καμμία αγορά. Η Παγκόσμια Τράπεζα δεν πληρώνει ΦΠΑ σε καμμία συναλλαγή της.

Τι γίνεται με τις πωλήσεις προϊόντων τα οποία παράγουν οι ανθρωπιστικοί οργανισμοί στην Ευρώπη; Στη Γαλλία, τη Ρουμανία και στη Γερμανία –εκεί πρόλαβα να κοιτάξω- υπάρχει πλήρης απαλλαγή. Σε άλλες χώρες, στο Μεξικό, στον Καναδά, στην Αυστραλία, επίσης υπάρχει απαλλαγή.

Τι γίνεται με την αγορά προϊόντων που χορηγούνται από ανθρωπιστικούς οργανισμούς στην Ευρώπη. Στη Μάλτα είναι δωρεάν. Σε άλλες χώρες, στο Ηνωμένο Βασίλειο, στον Καναδά, στη Νέα Ζηλανδία, επίσης είναι δωρεάν.

Τι κάνουμε εμείς; Εμείς έχουμε έναν νόμο για απαλλαγή από ΦΠΑ. Είναι ένας νόμος που ανανεώθηκε το 2024, ο ν.5144. Και ποια προϊόντα που χορηγούνται ανθρωπιστικά απαλλάσσονται από ΦΠΑ; Είναι αυτά που δεν επιτρέπεται να πουληθούν είτε γιατί έχουν κάποια ελαττωματική ετικέτα ή γιατί είναι πολύ κοντά στη λήξη τους. Για ποιους προορίζονται; Για κάποιους τουριστικούς οργανισμούς, για τους πρόσφυγες και για τους πληγέντες από κλιματικές καταστροφές.

Τι θα μπορούσαμε να κάνουμε; Μιλάμε για δωρεάν παιδεία, για ψωμί και ελευθερία, που ήταν παλιά μηνύματα, αλλά θα μπορούσαμε -και πρέπει να το κάνουμε- να εφαρμόσουμε καθολική υγιεινή σίτιση σε όλα τα δημόσια σχολεία. Υπάρχει διεθνές κίνημα στο οποίο συμμετέχουν εκατόν τριάντα τέσσερις χώρες. Θα αποδώσει και κοινωνικά και οικονομικά. Ενδιαφέρει κάτι τέτοιο τους Έλληνες; Πιστεύουμε εμείς στον ανθρωπισμό;

Πάλι από τη μελέτη του Ιδρύματος «Μποδοσάκη» απαντάνε οι πολίτες τι κάνανε τους τελευταίους δώδεκα μήνες. Το 67% έδωσε κάποια υλική βοήθεια είτε σε ρούχα, είτε σε φάρμακα, είτε σε τρόφιμα. Έδωσαν χρήματα; Το 43% ως ιδιώτες έδωσαν κάπου χρήματα. Το 20% δούλεψε εθελοντικά. Το 10% έδωσε χρήματα σε κάποιον ανθρωπιστικό οργανισμό. Το κράτος έχει κάνει κάτι; Συμφωνώ με αυτά που είπα, μάλλον όχι.

Είναι, λοιπόν, καιρός να επενδύσουμε στον ανθρωπισμό. Κι επειδή μπορεί να μην μπορούμε να σκεφτούμε τι μπορούμε να κάνουμε σε αυτή την κατεύθυνση, θα σας καταθέσω την τελευταία έκθεση του ΟΟΣΑ για φορολογία και φιλανθρωπία.

Είναι παραπάνω από εκατό σελίδες. Κάποιος σύμβουλος μπορεί να το διαβάσει και να βρει ιδέες και για τη χώρα μας.

Σας ευχαριστώ.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παπαηλιού, έχετε τον λόγο και μετά θα μιλήσει ο κ. Κεδίκογλου.

Ορίστε, κύριε συνάδελφε.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, θα ήθελα να απευθυνθώ στον κύριο Υπουργό ο οποίος δεν είναι παρών. Εν πάση περιπτώσει, φαντάζομαι ότι ο κύριος Υφυπουργός θα του μεταφέρει όσα θα πώ.

Είπε ο κύριος Υπουργός ότι το 2019 η Κυβέρνησή σας παρέλαβε μια οικονομία σε τραγική κατάσταση. Σας υπενθυμίζω ότι όταν το 2019 η Νέα Δημοκρατία ανέλαβε τη διακυβέρνηση της χώρας, αυτή είχε βγει από τα μνημόνια, είχε ρυθμίσει το χρέος της και σας άφησε και ένα μαξιλάρι ύψους 37 δισεκατομμυρίων Αυτή ήταν η -εντός εισαγωγικών- «τραγική» κατάσταση που παραλάβατε.

Ήταν τότε που δεν τολμήσατε να μιλήσετε για παραλαβή καμένης γης, για πρώτη φορά στα χρόνια της Μεταπολίτευσης. Τώρα το λέτε, δείχνοντας ότι βρίσκεστε σε κατάσταση απελπισίας, αφού δεν μπορείτε να μαζέψετε τα ασυμμάζευτα που εσείς δημιουργήσατε. Γι’ αυτό επικαλείστε συνεχώς αριθμούς και αυτούς επιλεκτικά, χωρίς να υπολογίζετε την πραγματική ζωή. «Οι αριθμοί ευημερούν και οι άνθρωποι υποφέρουν, πάσχουν».

Το υπό κρίση νομοσχέδιο πρέπει να αναλυθεί ταυτόχρονα υπό το πρίσμα των προβλέψεων του προϋπολογισμού, ο οποίος συζητείται και ψηφίζεται σε λίγες μέρες. Με τον προϋπολογισμό οι Έλληνες πολίτες θα κληθούν να καταβάλουν 2,5 δισεκατομμύρια ευρώ περισσότερους φόρους, 1,5 δισεκατομμύριο ευρώ φόρο προστιθέμενης αξίας και 1 δισεκατομμύριο ευρώ φόρο εισοδήματος, ενώ η κατάσταση για τα ελληνικά νοικοκυριά έχει αχθεί στο μη περαιτέρω όσον αφορά την ακρίβεια και τις δυσκολίες που αντιμετωπίζουν στο να ζήσουν ακόμη και στοιχειωδώς και πάντως με αξιοπρέπεια.

Είναι γεγονός ότι από πλευράς αγοραστικής δύναμης η χώρα κατατάσσεται στην τελευταία θέση της Ευρωπαϊκής Ένωσης, ενώ οι οικονομικές ανισότητες ενισχύονται με την «ψαλίδα» μεταξύ εχόντων και μη εχόντων, προνομιούχων και μη φτωχών και πλουσίων να μεγαλώνει καθημερινά.

Κυρίες και κύριοι συνάδελφοι, οι εισοδηματικές ανισότητες είναι έντονες, καθώς άνω του 70% των εργαζομένων αμείβεται με λιγότερο από 800 ευρώ μηνιαίως. Οι προβλεπόμενες αυξήσεις μισθών περιορίζονται στα 12 ευρώ τον μήνα για το έτος 2025, ενώ προβλέπεται σταδιακή αύξηση του βασικού μισθού στο ποσό των 950 ευρώ μέχρι το 2027.

Στην πραγματικότητα ενίσχυση του εισοδήματος δεν προβλέπεται, αφού διατηρείται η στασιμότητα μισθών και συντάξεων, αν λάβει κάποιος υπ’ όψιν την ακρίβεια τον τιμάριθμο, τον πληθωρισμό, όταν η πλειοψηφία των πολιτών βιώνει μια εξαιρετικά δύσκολη καθημερινότητα και δυσκολεύεται να αντεπεξέλθει στα καθημερινά έξοδα λόγω των τεράστιων αυξήσεων στα τρόφιμα και στα είδη καθημερινής χρήσης πρώτης ανάγκης.

Ακόμη και οι αυξήσεις στις συντάξεις θα υπολείπονται του πληθωρισμού, (άνω του 3% εφέτος), ενώ εγκαταλείπεται η σύνδεση της αύξησης με τη μεταβολή του μέσου μισθού όπως υπολογίζεται από την ΕΛΣΤΑΤ. Οι χαμηλοσυνταξιούχοι με σύνταξη μέχρι 700 ευρώ θα χάσουν την επιταγή ακρίβειας, η οποία ίσχυε μέχρι το 2024. Οι παλαιοί συνταξιούχοι με προσωπική διαφορά δεν θα λάβουν αυξήσεις, αλλά μόνον ένα επίδομα 100 έως 200 ευρώ. Την προσωπική διαφορά είχατε υποσχεθεί ότι θα την καταργήσετε. Αλλά που.

Σχετικά με τα επιδόματα, το φοιτητικό επίδομα αυξάνεται πράγματι στο ποσό των 1.500 ευρώ. Αφορά βέβαια μόνο φοιτητές των περιφερειακών πανεπιστημίων και υπό την προϋπόθεση να πληρούν συγκεκριμένα εισοδηματικά κριτήρια.

Αναφορικά με τις ρυθμίσεις που αφορούν φορολογικά μέτρα είναι προφανές ότι με αυτό το νομοσχέδιο η Κυβέρνηση εξυπηρετεί συγκεκριμένα οικονομικά και επιχειρηματικά συμφέροντα, ενώ ταυτόχρονα προσπαθεί με επικοινωνιακά τεχνάσματα να παρουσιάσει μία πλασματική πραγματικότητα ενίσχυσης των λαϊκών στρωμάτων και της κοινωνικής πλειοψηφίας, κάτι που δεν γίνεται ούτε με τις προβλεπόμενες ρυθμίσεις.

Σχετικά με το τέλος επιτηδεύματος, πρόκειται για μία φορολογική αλλαγή που αφορά τους ελεύθερους επαγγελματίες τους αυτοαποσχολούμενους στους οποίους όμως φέτος επιβλήθηκε πολλαπλάσια φορολογία λόγω της αλλαγής του τρόπου φορολόγησής τους, της εισαγωγής του ελάχιστου τεκμαρτού εισοδήματος. Σε αυτό το πλαίσιο οι ελεύθεροι επαγγελματίες θα πληρώσουν 700 εκατομμύριο ευρώ με το νέο τεκμαρτό τρόπο φορολόγησης, δηλαδή οι φόροι διπλάσιους ή τριπλάσιους σε σχέση με πέρσι.

Σχετικά με το πάγωμα του ΦΠΑ στην οικοδομή, το μέτρο εφαρμόστηκε αρχικά για να τονώσει την αγορά των ακινήτων σε μία περίοδο που είχε μειωθεί η οικοδομική δραστηριότητα. Όμως, σήμερα με τις τιμές των ακινήτων να κινούνται προς νέα ιστορικά υψηλά, καταγράφοντας αύξηση άνω του 66% από τα χαμηλά του 2017, η Κυβέρνηση παρατείνει για ένα ακόμα έτος την αναστολή του ΦΠΑ στα ακίνητα συμβάλλοντας στη «φούσκα» των τιμών και ενισχύοντας με αυτό το μέτρο κυρίως τους μεγάλους επενδυτές και όχι τους μικρούς ιδιοκτήτες ή τους νέους αγοραστές.

Με αυτό τον τρόπο αποθαρρύνονται και οι επενδύσεις σε παραγωγικούς τομείς. Επιμένετε στα ακίνητα και όχι στους παραγωγικούς τομείς που πάντως δεν έχετε προσδιορίσει για την αλλαγή του περίφημου παραγωγικού μοντέλου, που αιωρείται στην ατμόσφαιρα χωρίς όμως να φαίνεται να λαμβάνει σάρκα και οστά έστω και θεσμικά.

Σχετικά με την απαλλαγή του φόρου ασφαλίστρων 15% για τα συμβόλαια υγείας που αφορούν τα παιδιά, ενώ σημειώνονται υπέρογκες αυξήσεις στα συμβόλαια υγείας τους τελευταίους μήνες από τις ασφαλιστικές εταιρείες δεν απαλλάσσετε από τον φόρο ασφαλίστρων τα συμβόλαια υγείας για παιδιά έως δεκαοχτώ ετών. Οι όποιες απαλλαγές γίνονονται σε σύμπνοια με τις ασφαλιστικές εταιρείες.

Όσον αφορά την πρόβλεψη για τη μείωση του ΕΝΦΙΑ κατά 20% σε περίπτωση ανασφάλιστου ακινήτου έναντι φυσικών καταστροφών, αυτό δείχνει την πρόθεση της πολιτείας να απαλλαγεί από ευθύνες που της ανήκουν και να τις μεταφέρει στους πολίτες (προσωπική ευθύνη) όταν μάλιστα είναι γνωστές η υποστελέχωση του Πυροσβεστικού Σώματος, η υποβάθμιση του υφιστάμενου εξοπλισμού του σε οχήματα και άλλα μέσα και η ανεπάρκεια, η έλλειψη σχεδιασμού για την άσκηση πολιτικής πρόληψης. Σκοπός του μέτρου δεν είναι η ελάφρυνση των νοικοκυριών από τον ΕΝΦΙΑ, αλλά η αύξηση των εσόδων των ασφαλιστικών εταιρειών.

Κυρίες και κύριοι συνάδελφοι, όλα αυτά συνιστούν αποσπασματική νομοθετική κατοχύρωση της καθήλωσης της οικονομίας με σημειακές παρεμβάσεις αφού δεν αλλάζει ο πυρήνας του φορολογικού συστήματος. Παραμένει η δυσαναλογία άμεσων και έμμεσων φόρων και δεν τιμαριθμοποιείται η φορολογική κλίμακα.

Οι μεγαλόστομες εξαγγελίες, η εικόνα, η βιτρίνα, οι γενικεύσεις, η διαστρέβλωση αποτελούν στοιχεία της κυβερνητικής προπαγάνδας, της επικοινωνιακής πολιτικής της Κυβέρνησης. Και αυτό γίνεται για όλα. Σε αυτό το πλαίσιο κινείται και το νομοσχέδιο. Τα επιμέρους μέτρα επιβαρύνουν, δεν απαλλάσσουν και δεν ελαφρύνουν τα μικρομεσαία στρώματα. Πρόκειται για εμπαιγμό που οι εργαζόμενοι και τα μικρομεσαία στρώματα βιώνουν και θα εξακολουθήσουν να βιώνουν στο πετσί τους, όπως εμπαιγμό αποτελούν και τα περί νέου παραγωγικού μοντέλου, αφού τα προτεινόμενα μέτρα δεν κινούνται προς αυτή την κατεύθυνση.

Συνιστούν επιβεβαίωση αν όχι η αναβίωση του ήδη ισχύοντος που οδήγησε στη χρεοκοπία. Και βέβαια εμπαιγμό αποτελεί και η συνεχής επίκληση του λαϊκισμού ως επιχειρήματος σε οποιαδήποτε πρόταση της δημοκρατικής Αντιπολίτευσης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Συμεών Κεδίκογλου.

**ΣΥΜΕΩΝ ΚΕΔΙΚΛΟΓΛΟΥ:** Ευχαριστώ, κύριε Πρόεδρε.

Θέλω να θυμίσω ότι σήμερα είναι η παγκόσμια ημέρα για τα άτομα με αναπηρία. Και βέβαια δεν αρκεί να θυμόμαστε τους συμπολίτες μας αυτούς μια φορά τον χρόνο. Θα πω μόνο δύο στοιχεία. Έρευνες έδειξαν ότι εννέα στους δέκα από αυτούς τους ανθρώπους δυσκολεύονται να βγάλουν τον μήνα. Οι αντίστοιχοι αριθμοί για την Ευρώπη είναι 53%. Επίσης το 78% των συνανθρώπων μας με αναπηρία μειώνει τα έξοδα για τα προς το ζην γιατί ακριβώς δεν μπορούν να καλύψουν δαπάνες υγείας. Αυτά ως προβληματισμό.

Και έρχομαι τώρα στο νομοσχέδιο που θα μπορούσε να έχει τίτλο «Πώς να φορολογήσει τα φιλοδωρήματα και να αφήσεις τα υπερκέρδη των τραπεζών». Κοιτάξτε ειπώθηκαν πολλά για τα υπερκέρδη των τραπεζών, τα οποία –θυμίζω- είναι περίπου 4 δισεκατομμύρια για έναν χρόνο. Είναι περίπου ο μισός προϋπολογισμός από αυτά που δίνουμε για την άμυνα. Οι πολίτες όλοι ξέρουν τι ισχύει με τα επιτόκια καταθέσεων, χορηγήσεων, τις προμήθειες που πληρώνουμε. Και βεβαίως ακούσαμε και τον Υπουργό που είπε και για τον κεντρικό τραπεζίτη. Και νομίζω ότι δεν θα μπορούσε να πει κάτι άλλο ο κεντρικός τραπεζίτης, για το τι συνέπειες θα έχει για τις τράπεζες, τι καταστροφή θα πάθαιναν, θα κατέρρεαν, εάν έμπαινε μια φορολόγηση 5%,6% ή7% όπως έγινε στην Ισπανία.

Και το ερώτημα είναι: Λένε πολλοί πολίτες «καλά δεν το ξέρει η Κυβέρνηση; Δεν θα είχε ένα όφελος από αυτό; Αν μπορούσε, δεν θα φορολογούσε;». Θα σας πω όχι δεν θα φορολογούσε, γιατί πάρα πολύ απλά το κόμμα της Νέας Δημοκρατίας χρωστά 500 εκατομμύρια. Και αν εγώ χρωστώ σε εσάς ένα ποσό, μπορώ να σου επιβάλλω όρους; Θα μου πείτε «κάνε στην άκρη σε παρακαλώ που θα μου πεις και τι θα κάνω».

Κάπως έτσι είναι η κατάσταση. Ακόμα και αν πλήρωνε θεωρητικά όλο το ποσό που παίρνει από την επιδότηση η Νέα Δημοκρατία -που κάθε χρόνο μεγαλώνει το έλλειμμα, αλλά ας πούμε ότι γινόταν αυτό- θα ήθελε περίπου 40 χρόνια για να αποπληρωθεί το ποσό αυτό. Άρα λοιπόν όσο υπάρχει αυτού του είδους η εξάρτηση και η διαπλοκή από τα κόμματα -γι’ αυτό λέμε να μην είναι υπερδανεισμένα τα κόμματα- μην περιμένετε να έρθουν τέτοιες διατάξεις. Έτσι απλές είναι μερικές φορές οι εξηγήσεις.

Τώρα επειδή ακούσαμε ότι αυτό το νομοσχέδιο έρχεται να αντιμετωπίσει και τις συνέπειες από την κλιματική αλλαγή -εννοώντας προφανώς την ασφάλιση την οποία αρχικά είχαν υποσχεθεί ότι θα είναι για τις μεγάλες εταιρείες έναντι καταστροφών, τώρα πάμε στις μεσαίες εταιρίες αλλά και σε κατόχους ΙΧ- θα σας πω επειδή χθες ήμουν με κλιμάκιο στη Ρόδο, που δοκιμάστηκε και πραγματικά ήταν μεγάλες οι καταστροφές, ότι αυτές οι καταστροφές αν δεν αλλάξουμε μυαλά, θα συνεχίσουν να υπάρχουν.

Και αυτό γιατί; Γιατί δεν λύνονται με τέτοιου είδους νομοθετήματα τα οποία απλά μεταβάλλουν και φέρνουν πιο κοντά την ατομική ευθύνη αντί για την ευθύνη του κράτους. Ουσιαστικά στη Ρόδο τι είδαμε; Το ζήσαμε πάρα πολύ χαρακτηριστικά. Να πούμε ότι υπάρχουν τα σχέδια επικινδυνότητας για τις πλημμύρες, τις οποίες είχε φέρει ο ΣΥΡΙΖΑ το 2018. Είχε την υποχρέωση της επικαιροποίησης η Κυβέρνηση το 2020. Δεν το έκανε. Την εγκάλεσε γι’ αυτόν τον λόγο η Ευρωπαϊκή Επιτροπή. Έχουν περάσει χρόνια και ακόμα δεν ξέρουμε αυτό που λέγεται σχέδιο, το οποίο έχει τρία στάδια ουσιαστικά. Το πρώτο είναι οι λεκάνες απορροής, δηλαδή, ποιες περιοχές είναι επικίνδυνες για πλημμύρα. Το δεύτερο στάδιο είναι να κάνουμε τους χάρτες και το τρίτο να κάνουμε τα απαραίτητα αντιπλημμυρικά έργα. Σημειωτέον δε ότι απεντάξατε 300 εκατομμύρια περίπου από το Ταμείο Ανάκαμψης για έργα που αφορούν φράγματα και αντιπλημμυρικά έργα.

Αφού λοιπόν υπάρχει αυτό το θέμα, έρχονται τώρα τα περιφερειακά συμβούλια να κάνουν τα σχέδια προσαρμογής και πετάει το μπαλάκι η Κυβέρνηση. Και ξέρετε τι έγινε; Έξι μέρες πριν, κατά τραγική ειρωνεία, τα γεγονότα στη Ρόδο στο περιφερειακό συμβούλιο ο περιφερειάρχης –είναι δικής σας ιδεολογικής κατεύθυνσης- είπε ότι απορρίπτουμε αυτό το σχέδιο. Και το απορρίπτουμε γιατί δεν έχω την αρμοδιότητα -και εάν με πάνε στα δικαστήρια, θα βρεθώ κατηγορούμενος- ούτε τους πόρους ούτε το προσωπικό. Άρα, λοιπόν, θα διαιωνίζεται μια κατάσταση τρέλας. Φτάνει να σκεφτείτε ότι άλλος έχει την αρμοδιότητα για τα ρέματα –λέει- που είναι στην κορυφή, δηλαδή, η αποκεντρωμένη περιφέρεια και άλλος όταν φτάσει στη πόλη που είναι η άλλη περιφέρεια.

Άρα ουσιαστικά δεν έχουμε ποτέ βρει ποιος είναι υπεύθυνος. Υπάρχει ένα μπαλάκι ευθυνών, για να μην την πληρώνει ποτέ κανένας. Αλλά τον πολίτη δεν τον ενδιαφέρει σε ποιον θα βγει ο μουτζούρης. Τον πολίτη τον ενδιαφέρει να μην πλημμυρίσει το σπίτι του. Έτσι έχει η κατάσταση για να μην λέμε μεγάλα λόγια.

Τώρα για το συγκεκριμένο νομοσχέδιο, προσπαθεί η Κυβέρνηση να μας πείσει ότι ακολουθεί μια φιλελεύθερη πολιτική που μειώνει φόρους. Οι φόροι, τα έσοδα τα οποία πήρε η Κυβέρνηση από το 2019 μέχρι σήμερα, αυξήθηκαν κατά 15 δισεκατομμύρια, 30% περίπου δηλαδή. Και μη μας πείτε απλά ότι έγινε, επειδή μεγάλωσε η πίτα. Γιατί το ΑΕΠ μεγάλωσε 10%, ενώ η αλλαγή είναι 30%. Οι ισχυρισμοί ότι μειώνει τους φόρους, είναι ότι δεν μειώνει φόρους, μειώνει συντελεστές. Για παράδειγμα μειώθηκε ο ΕΝΦΙΑ; Μειώθηκε. Αλλά το ποσό που πήρε η Κυβέρνηση είναι το ίδιο και την ίδια στιγμή αυξήθηκαν οι αντικειμενικές αξίες. Το ίδιο έγινε και με τον ΦΠΑ, ο οποίος ναι μεν μένει στο ίδιο επίπεδο, αλλά επειδή υπάρχει αυτή η ακρίβεια τα έσοδα έχουν αυξηθεί, από 51 δισεκατομμύρια το 2019 στα 69 δισεκατομμύρια με βάση τον προϋπολογισμό. Άρα είναι 18 δισεκατομμύρια παραπάνω.

Είναι ένα απλό παράδειγμα που πρέπει να πούμε στον Έλληνα πολίτη. Όταν είναι 10 ευρώ που έχουμε και ο ΦΠΑ είναι 24%, τα έσοδα που θα πάνε στο δημόσιο ταμείο είναι 2,4 ευρώ. Αν διπλασιαστεί λόγω αύξησης των τιμών και πάει στα 20, θα είναι 4, 80. Άρα, λοιπόν, μπορείς να κάνεις και μείωση του συντελεστή και πάλι να έχεις παραπάνω έσοδα. Αυτό είναι σε γενικές γραμμές.

Τώρα μην αναφερθώ με λεπτομέρειες και κουράσουμε για την αύξηση των εσόδων από ΦΠΑ και φόρου εισοδήματος που είναι οι δύο βασικοί φόροι και αποτελούν το 70% του συνόλου των εσόδων. Και είναι γύρω στα 51,5 δισεκατομμύρια. Αυτοί αυξήθηκαν περίπου 10 δισεκατομμύρια την τελευταία τριετία. Και αυτό βεβαίως σε ένα βαθμό οφείλεται σε αυτό που λέει η Κυβέρνηση, στις προσπάθειες για πάταξη φοροδιαφυγής, τα μηχανήματα που μπήκαν έστω μετά από καθυστερήσεις –σωστό- αλλά δεν δικαιολογεί αυτή τη μεγάλη αύξηση λόγω ακριβώς αυτών των μέσων.

Και ξέρει και ο ίδιος ο Πρωθυπουργός ότι υπάρχει υπερφορολόγηση. Γι’ αυτό λέει ότι θα κάνει παρεμβάσεις. Απλά το αφήνει για το προεκλογικό αφήγημα, όταν πια φτάσουμε στο 2026 ή στο 2027.

Θέλω όμως εδώ να μιλήσω με δυο λόγια γι’ αυτό που εγώ θεωρώ ότι είναι σκάνδαλο και το οποίο πέρασε έτσι κάπως υπογείως με το νέο κτήριο της ΑΔΑΕ, μια και μιλάμε για έσοδα. Δεν θα αναφερθώ στις 35.000 που στοίχισε η φιέστα εγκαινίων φυσικά με απευθείας ανάθεση, γιατί αυτό είναι μια κανονικότητα για την Κυβέρνηση.

Αλλά θέλω να πω πραγματικά λίγο το ιστορικό. Ο ιδιοκτήτης του κτηρίου είναι μια σουηδική εταιρεία μεσιτών. Μάλιστα γράφτηκε ότι μέλος του ΔΣ είναι και ένας στενός συνεργάτης του Πρωθυπουργού. Το ακίνητο αγοράστηκε 15,7 εκατομμύρια και ανακατασκευάστηκε με άλλα 24 εκατομμύρια. Η εν λόγω εταιρεία έλαβε και χρηματοδότηση από το Ταμείο Ανάκαμψης σχεδόν 18 εκατομμύρια. Ενάμιση χρόνο πριν η εταιρεία υπογράφει σύμβαση με την ΑΔΑΕ για την ενοικίαση. Δηλαδή πριν καν ξεκινήσει η ανακατασκευή, είχε ήδη εξασφαλίσει και τον ενοικιαστή, ο οποίος ήταν και γαλαντόμος.

Γιατί ακούστε, τι προβλέπει η σύμβαση μίσθωσης. Προβλέπει μηνιαίο ενοίκιο 365.000 ευρώ. Κάθε χρόνο επί δώδεκα χρόνια το δημόσιο θα πληρώνει 4,4 εκατομμύρια ευρώ, συνολικά 53 εκατομμύρια ευρώ για μίσθωση. Αυτό το μίσθωμα αντιστοιχεί σε ετήσια απόδοση 20% επί του τιμήματος αγοράς και ανακατασκευής. Θα το παίρναμε, θα το αγοράζαμε και θα μας έμεναν και χρήματα. Από τη φιέστα της ντροπής φτάσαμε σε ένα σκάνδαλο ολκής.

Και τέλος θέλω να θίξω το θέμα που αποτελεί πραγματικά εφιάλτη για φορολογούμενους πολίτες, λογιστές, φοροτεχνικούς, τα γνωστά ΚΕΦΟΔΕ που είπαμε να ενώσουμε τις ΔΟΥ και κάναμε αυτές τις υπερεφορίες, να το πούμε έτσι, τα οποία είπαμε ότι θα ενισχύσουν την αποδοτικότητα, αλλά ουσιαστικά ψηφιοποιήσαμε με τη γραφειοκρατία. Τεράστια η ταλαιπωρία, υποτίθεται ότι έχουν τελειώσει οι διαδικασίες στην Αθήνα. Κατήγγειλε ο Λογιστικός Σύλλογος Αθηνών ότι οι υπηρεσίες αυτές έχουν υπαλλήλους που δεν έχουν καν ηλεκτρονικούς υπολογιστές, ότι κατά τη μεταφορά των ΔΟΥ χάθηκαν τμήματα. Αλλά ακόμη και αυτά που δεν χάθηκαν, ακούστε, εκκρεμούν για πολλές εβδομάδες. Οι λογιστές καταγγέλλουν δεκάδες αιτήματα που έχουν συσσωρευτεί. Και όταν κάποιος πάει να βρει τι γίνεται, πού ακριβώς είναι το αίτημά του, υπάρχει ένας τηλεφωνικός αριθμός που ποτέ κανείς δεν σηκώνει το τηλέφωνο. Άρα πρακτικά η επικοινωνία είναι αδύνατη.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. **ΑΘΑΝΑΣΙΟΣ ΜΠΟΥΡΑΣ**)

Και θα πω εδώ κλείνοντας ότι στην Εύβοια είχαμε το φαινόμενο «πονάει κεφάλι, κόβει κεφάλι». Βρέθηκε το κύκλωμα διαφθοράς. Ξέρετε ότι η διευθύντρια ήταν σε όλους τους χώρους που κάνατε βραβεύσεις σε δικά σας άτομα. Θυμάμαι προεκλογικά τον Γιώργο Αυτιά. Έχει πάρει τόσα βραβεία στην Εύβοια. Δεν ξέρω για ποιο λόγο ακριβώς το βραβεύαν τον άνθρωπο. Καλά να είναι εκεί που είναι. Και ήταν σε όλα λοιπόν αυτά η διευθύντρια της εφορίας της ΔΟΥ Χαλκίδας η οποία σήμερα είναι κατηγορούμενη για το κύκλωμα. Και αφού λοιπόν έγινε το κύκλωμα αυτό, καταργούμε την εφορία στη Χαλκίδα και πρέπει τώρα όλοι οι Ευβοείς για ένα δικό τους θέμα να έρχονται στην Αττική, όπου υπάρχει και εδώ ταλαιπωρία.

Αυτά τα ολίγα για να ξέρουμε πού βαδίζουμε.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Και καλείται στο Βήμα τώρα ο Βουλευτής της Νέας Δημοκρατίας, κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, στον κορμό κάθε φορολογικής πολιτικής συμπλέκονται δύο θεμελιώδεις αρχές. Πρώτον, η αρχή της φορολογικής ισότητας, δηλαδή κάθε πολίτης επιβαρύνεται με φόρους ανάλογα με τις δυνατότητές του. Οι φόροι πρέπει να αντιστοιχούν στην πραγματική φοροδοτική ικανότητά του. Δεύτερη αρχή είναι η καθολικότητα. Όλοι όσοι δραστηριοποιούνται οικονομικά στη χώρα μας, Έλληνες ή αλλοδαποί, οφείλουν να συνεισφέρουν και να καταβάλλουν φόρους στο ελληνικό κράτος.

Η εθνική φορολογική στρατηγική συνδέεται στενά με αυτές τις αρχές. Στόχος της είναι ένα σύστημα που είναι αποδοτικό στην είσπραξη εσόδων, αλλά και κοινωνικά δίκαιο. Η φορολογική πολιτική αποτελεί ένα σημαντικό εργαλείο ανάπτυξης. Δίνει κίνητρα και ενισχύει την οικονομία, μπορεί να επιβραβεύει την προσπάθεια και την παραγωγικότητα. Οι καρποί της εργασίας των πολιτών ανήκουν στους ίδιους τους πολίτες. Η εκάστοτε κυβέρνηση έχει καθήκον να διασφαλίζει ότι η φορολογία δεν καταπατά αυτό το δικαίωμα.

Κυρίες και κύριοι συνάδελφοι, η Ελλάδα παρουσιάζει θετικά αποτελέσματα. Τα τελευταία πέντε χρόνια έχουμε τη μεγαλύτερη αύξηση επενδύσεων και εξαγωγών στην Ευρωπαϊκή Ένωση. Παράλληλα η ανεργία έχει μειωθεί στο 9%, η μεγαλύτερη μείωση σε όλη την Ευρώπη. Από το 2019 μέχρι σήμερα θεσπίστηκαν εβδομήντα δύο μειώσεις φόρων από τις οποίες οι είκοσι τρεις αφορούν σε έμμεσους φόρους. Με προσήλωση και με σοβαρή δουλειά η Νέα Δημοκρατία τηρεί τον λόγο της. Η συνέπεια και η αξιοπιστία χτίζεται με υπομονή και επιμονή. Με συνεχή προσπάθεια κερδίζεται η εμπιστοσύνη των πολιτών και εξασφαλίζεται η πολιτική σταθερότητα.

Κυρίες και κύριοι συνάδελφοι, οι πυλώνες του νομοσχεδίου έχουν αναλυθεί ήδη με ενάργεια από τον Υπουργό και την εισηγήτριά μας, γι’ αυτό στην ομιλία μου θα επικεντρωθώ σε τρεις άξονες. Πρώτος άξονας: Μέτρα για την ενίσχυση του εισοδήματος. Πρόκειται για τα μέτρα που επηρεάζουν άμεσα το πορτοφόλι μας. Προβλέπονται τα εξής: Πρώτον, η κατάργηση του τέλους επιτηδεύματος με σκοπό τη στήριξη όλων των ελεύθερων επαγγελματιών και των αγροτών.

Δεύτερον, η μείωση των φόρων στις μικρές κοινότητες. Σε κοινότητες μέχρι χίλιους πεντακόσιους κατοίκους, όσοι έχουν δηλαδή μια μικρή επιχείρηση, θα δουν μειώσεις στο τεκμαρτό τους εισόδημα. Με απλά λόγια θα πληρώσουν τον μισό φόρο την επόμενη χρονιά σε σχέση με φέτος.

Τρίτον, μειώνεται ο ΕΝΦΙΑ έως και 20% για ασφαλισμένα σπίτια από φυσικές καταστροφές. Πρόκειται για ένα κίνητρο που προστατεύει την περιουσία μας ειδικά σε μία εποχή που η κλιματική κρίση επιτείνεται.

Τέταρτον, διασφαλίζονται οι αυξήσεις στις συντάξεις, δηλαδή να είναι πραγματικές, μέσω βελτίωσης του τρόπου υπολογισμού της εισφοράς αλληλεγγύης συνταξιούχων.

Πέμπτον, χορηγείται έκτακτη ενίσχυση, μια ανάσα, στους χαμηλοσυνταξιούχους και στα ευάλωτα νοικοκυριά. Συγκεκριμένα όσοι έχουν έως και 700 ευρώ εισόδημα λαμβάνουν 200 ευρώ, από 700 έως και 1.100 λαμβάνουν 150 ευρώ, από 1.100 έως 1.600 λαμβάνουν 100 ευρώ.

Έκτον, στον τομέα της υγείας μειώνεται η φορολόγηση για τους γιατρούς του ΕΣΥ. Οι εφημερίες τους φορολογούνται αυτοτελώς με 22%.

Δεύτερος άξονας: Οργανώνονται και απλοποιούνται οι φορολογικές διαδικασίες. Πρώτον, οριοθετούνται οι ημερομηνίες για τις φορολογικές δηλώσεις. Σε κάθε φορολογικό έτος θα υποβάλλονται από 15 Μαρτίου έως 15 Ιουλίου. Οι πολίτες ξέρουν συγκεκριμένα ποιες είναι οι υποχρεώσεις τους και πότε πρέπει να τις εκπληρώσουν. Αντίστοιχα οι υπηρεσίες προγραμματίζουν εγκαίρως τις εργασίες τους.

Τρίτος άξονας: Λαμβάνονται μέτρα για την ανθεκτικότητα της οικονομίας. Θεσπίζεται Τέλος Ανθεκτικότητας Κλιματικής Κρίσης τα έσοδα του οποίου θα διατίθενται αποκλειστικά για την αντιμετώπιση φυσικών καταστροφών. Πρόκειται για μία ανταποδοτική παροχή, δηλαδή προνοούμε για ό,τι φέρει το μέλλον.

Δεύτερον, στο πρόγραμμα «Ανακαινίζω-Νοικιάζω» αυξάνεται η επιδότηση για εργασίες επισκευής καθώς και η προκαταβολή. Τρίτον, λαμβάνονται μέτρα για να στηρίξουμε την οικογένεια και να αντιμετωπίσουμε το δημογραφικό. Συγκεκριμένα προβλέπεται η χορήγηση χρηματοδοτήσεων για την κάλυψη στεγαστικών αναγκών πρώτης κατοικίας και για την ενεργειακή αναβάθμιση.

Κυρίες και κύριοι συνάδελφοι, οι λύσεις που προτείνονται ανταποκρίνονται στις ανάγκες των πολιτών, τις οποίες αφουγκραζόμαστε. Προσβλέπουμε σε ένα φορολογικό σύστημα πιο δίκαιο και πιο ανθεκτικό. Φιλελεύθερη οικονομία σημαίνει μικρότερη φορολογία. Από την πρώτη στιγμή στο επίκεντρο της διακυβέρνησης της Νέας Δημοκρατίας είναι η μείωση των φόρων. Πρώτα και κύρια δημιουργούνται ευκαιρίες για όλους από τον μικρομεσαίο, τον ελεύθερο επαγγελματία, έως και τον συνταξιούχο. Επίσης εδραιώνεται ένα περιβάλλον φιλικό στις επενδύσεις, που είναι ικανό να τονώσει την επιχειρηματικότητα. Ταυτόχρονα με έκτακτες ενισχύσεις βοηθιούνται οι ευάλωτες κοινωνικές ομάδες και τα μικρά εισοδήματα.

Το παρόν νομοσχέδιο έχει κοινωνικό πρόσημο. Είναι ένα ακόμη βήμα για την άμβλυνση των κοινωνικών ανισοτήτων. Προάγει την ανθρώπινη αξιοπρέπεια και απαντά στις προκλήσεις της εποχής μας. Είμαστε συνεπείς στις προεκλογικές μας εξαγγελίες, «το είπαμε, το κάναμε». Αυτή είναι η πολιτική μας, η πολιτική της συνέπειας και της προόδου. Σας καλώ να υπερψηφίσετε το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Στύλιο γιατί ήταν και στον χρόνο ακριβής. Καλώ τώρα στο Βήμα τον Βουλευτή του ΠΑΣΟΚ κ. Σταύρο Μιχαηλίδη και μετά είναι ο κ. Αυλωνίτης.

Ορίστε, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε μπροστά μας ένα νομοσχέδιο με τίτλο «Μέτρα για την ενίσχυση του εισοδήματος, φορολογικά κίνητρα» κ.λπ.. Από τους Υπουργούς, αλλά και τους Βουλευτές της Συμπολίτευσης ακούσαμε πολλά με υπέρμετρη ικανοποίηση και αισιοδοξία. Δεν δείχνουν όμως την ίδια αισιοδοξία τα σχόλια και οι παρατηρήσεις όσων σχολίασαν το νομοσχέδιο κατά τη διάρκεια της διαβούλευσης, που υπερέβησαν τα χίλια δυσμενή σχόλια. Είμαι λοιπόν, βέβαιος από αυτά τα οποία διαβάσαμε, και αυτά τα οποία ακούσαμε στη διάρκεια της διαβούλευσης, και αυτά τα οποία ακούσαμε από τους συναδέλφους ότι πολύ γρήγορα αυτή η Αίθουσα θα έχει πολλή δουλειά, γιατί θα αναγκαστείτε να φέρνετε τη μια τροποποίηση για τη θεραπεία προβλημάτων μετά την άλλη.

Έχουν αναφερθεί πάρα πολλά, και ουσιώδη, και σοβαρά από τους προηγούμενους ομιλητές συναδέλφους που δεν θα επαναλάβω σχόλια και παρατηρήσεις για όσα δεν τολμήσατε, και είναι αρκετά, για τα οποία όμως το ΠΑΣΟΚ έχει καταθέσει προτάσεις με τροπολογίες αφ’ ενός για την εξεύρεση πόρων, τους οποίους εσείς δεν μπορείτε να προσδιορίσετε και να βρείτε, αλλά και για τη θεραπεία αδικιών, που φαίνονται στο νομοσχέδιο το οποίο σήμερα θα υπερψηφίσετε.

Θα αναφερθώ σε κάποιες ταπεινές, αν θέλετε, παρατηρήσεις, για να καταδείξω την προχειρότητα σε πολλά σημεία του νομοσχεδίου και αδιαφορία όσον αφορά τις πρωτοβουλίες σας στα χαμηλά και μεσαία λαϊκά στρώματα.

Θα αρχίσω από το τέλος της κρουαζιέρας και θα πω εξαρχής ότι εμείς δεν έχουμε αντίρρηση σε ένα τέτοιο τέλος, διότι πράγματι είναι ασήμαντα τα ποσά τα οποία καταβάλλουν οι επισκέπτες της χώρας μας, των νησιών μας που επιβαίνουν στα κρουαζιερόπλοια. Όμως, το σχετικό άρθρο είναι εμφανέστατα πολύ προχειροφτιαγμένο και είναι βέβαιο ότι θα προκαλέσει και προβλήματα. Διότι, ενώ επιχειρεί να ισορροπήσει τον φόρτο, τη φέρουσα ικανότητα σε κάποια νησιά, τα οποία πράγματι επιβαρύνονται υπέρμετρα, όπως είναι φτιαγμένο δεν προοιωνίζει αποτελέσματα που θα ικανοποιήσουν αυτήν την απαίτηση και πολύ περισσότερο από τη διαδικασία του τρόπου επιβολής αυτού του τέλους, αλλά και της διαχείρισής του.

Αναφέρεται, παραδείγματος χάριν, ότι θα βάλετε ένα τέλος κρουαζιέρας σε δύο νησιά 20 ευρώ. Μπορεί να πει κανείς «με ποια μελέτη κόστους-οφέλους;» ή «γιατί αυτό δεν είναι 15 ή 30;». Και γιατί μόνο στη Σαντορίνη και στη Μύκονο και δεν είναι στη Ρόδο ή στην Κέρκυρα; Και γιατί η Κέρκυρα να είναι στα 5 ευρώ, που έχει εκατοντάδες αφίξεις τη μέρα ή τη εβδομάδα ή τον χρόνο, με τη Χίο που έχει μηδέν; Και γιατί χωρίζετε τον χρόνο σε τέσσερις-πέντε περιόδους -αν θυμάμαι καλά- και δεν τον χωρίζετε σε δύο; Είναι ερωτήματα που, αν τα ψάξεις βέβαια, θα βρεις απαντήσεις, αλλά δεν φαίνεται ότι έχει ψαχτεί πολύ.

Μετά, δίνετε αυτό το προϊόν -αν θυμάμαι καλά από τον προϋπολογισμό που έχετε καταθέσει- κάπου 55 εκατομμύρια που προσδοκάτε ότι θα μαζευτούν τον χρόνο και θα κατανέμετε εξίσου κατά το εν τρίτον σε τρία Υπουργεία, Εσωτερικών, Τουρισμού και Ναυτιλίας. Και στο μεν Εσωτερικών αναφέρετε ότι, εντάξει, θα πάνε για την ανάπτυξη των υποδομών στους δήμους που επιβαρύνονται τα λιμάνια τους, αλλά στο Τουρισμού ο εκάστοτε Υπουργός Τουρισμού θα μπορεί να τα διαθέσει όπου θέλει, όπως και ο Υπουργός Ναυτιλίας. Ούτε καν έχετε βάλει εξαιρέσεις. Παραδείγματος χάριν, αύριο ο Χ ή ο Ψ Υπουργός τα δίνει σε λιμάνια που έχουν υποπαραχωρησιούχους, γιατί έτσι νομίζει ότι θα βελτιωθούν οι υποδομές.

Γιατί τα λέμε αυτά; Αυτά τα λέμε, διότι η δική μας πρόταση είναι ότι πρέπει να ορίσετε έναν φορέα που θα απασχολείται πραγματικά και θα μελετά το ύψος αυτού του τέλους ,που φέτος μπορεί να προσδιορίσετε στα 20, αύριο μπορεί να είναι η ανάγκη να πάει χαμηλότερα ή υψηλότερα ανάλογα με την πολιτική που θέλουμε να διαμορφώσουμε στην κρουαζιέρα κ.ο.κ.. Αυτά, λοιπόν, τα πράγματα πρέπει να τα προβλέψετε.

Στο άρθρο 33 θα πάει ακόμα χειρότερα το πράγμα. Θα ήθελα να πω ότι το ίδιο συμβαίνει και με το τέλος για την κλιματική κρίση που πραγματικά δεν εξαιρεί περιοχές ευαίσθητες, περιοχές δυσπρόσιτες, άγονες κ.λπ., ούτε καν προσδιορίζει το τέλος ανάλογα και με το κόστος της διανυκτέρευσης.

Προχωρώ γρήγορα, γιατί περνά ο χρόνος. Δίκαιη φορολογική μεταχείριση. Μέσα στο πλαίσιο της δίκαιης φορολογικής μεταχείρισης, κύριε Υφυπουργέ, το έχω ξαναπεί και σ’ εσάς, δεν μπορεί να εντάσσετε, για παράδειγμα, μια περιφερειακή ενότητα όπως είναι η Χίος, τα Ψαρά και οι Οινούσσες, τη Χίο στο 17, τα Ψαρά και τις Οινούσσες στο 24. Με ποια λογική ακόμα το διατηρείτε αυτό και γιατί δεν λαμβάνετε υπ’ όψιν και εθνικούς λόγους που δεν είναι της παρούσης να αναφέρω;

(Στο σημείο αυτό κτυπάει προειδοποιητικά το κουδούνι λήξης του χρόνου ομιλίας του κυρίου Βουλευτή)

Ένα-δύο λεπτά ακόμα, κύριε Πρόεδρε.

Κάτι ακόμα που θα ήθελα να πω. Λέτε ότι είστε υπέρ της φιλελεύθερης πολιτικής κ.λπ.. Γιατί μας υποχρεώνετε να ασφαλίζουμε έναντι φυσικών κινδύνων τα οχήματα, τα ιδιωτικά, τα επαγγελματικά κ.λπ.; Από πού και ως πού εσείς της φιλελεύθερης πολιτικής μάς εξαναγκάζετε, επιβάλλετε μια υποχρεωτική ασφάλιση και δεν μας αφήνετε να το διαπραγματευτούμε, όπως κάναμε μέχρι τώρα, να κρίνουμε εμείς αν θέλουμε να ασφαλιστούμε; Και γιατί αυτή την παρεμβατική πολιτική δεν την δείξατε το καλοκαίρι που πέρασε, που τρελάθηκαν οι νησιώτες στις αυξήσεις και στα αεροπορικά και στα ακτοπλοϊκά εισιτήρια;

Θα πάω και σε ένα τελευταίο, κύριε Υπουργέ, και το σκέφτηκα τώρα που σας άκουγα, με τόση ευαισθησία κ.λπ.. Έχω δίπλα μου, προσέξτε, μία γιαγιά ενενήντα τριών ετών. Είναι πραγματικό το περιστατικό. Παίρνει 395 ευρώ μηνιαία σύνταξη. Τον χρόνο το υπολόγισα 4.740. Δεν ζει με 395 ευρώ ένας άνθρωπος ενενήντα τριών ετών, που καταλαβαίνετε τι ανάγκες έχει, μόνος του. Και τι κάνει; Νοικιάζει δύο δωμάτια και παίρνει 150 ευρώ τον μήνα από φοιτητές. Όλα μαζί είναι 6.540. Το αφορολόγητο είναι 8.500 ή δεν είναι; Τι ενδιαφέρει την πολιτεία αν το 8.500 διαμορφωθεί από επαιτεία, από πουρμπουάρ, αυτά που λέμε τα φιλοδωρήματα, από ένα ενοίκιο ενός δωματίου ενός ανθρώπου που δεν μπορεί να τα βγάλει πέρα; Μόνο τον φορολογείτε επειδή νοικιάζει δύο δωμάτια. Και ό,τι μαζεύει το φορολογείτε, ενώ είναι κάτω 2.000 από τα 8.500.

Αυτά είναι προϊόν σκέψης. Δεν σας λείπει; Δεν υστερείτε σ’ αυτά τα πράγματα να δείξετε, όπως λέτε, ότι σκέφτεστε τα μεσαία, τα φτωχά, τα χαμηλά λαϊκά στρώματα;

Ένα τελευταίο και κλείνω.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, έχετε ξεφύγει πολύ.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, ένα δευτερόλεπτο.

Απλώς να το λάβετε υπ’ όψιν, κύριε Υπουργέ. Μιλάτε στο νομοσχέδιο για απαλλαγή στα διατηρητέα κτήρια. Στη Χίο έχετε έρθει. Υπάρχει ένας οικισμός, τα Μεστά, που είναι όλος ο οικισμός διατηρητέος, μνημείο διατηρητέο. Όλοι οι άνθρωποι εκεί πληρώνουν ΕΝΦΙΑ. Σας παρακαλώ, λάβετέ το υπ’ όψιν σας, διότι στην ΑΑΔΕ που πήγαν τους λένε ότι δεν μπορούν να δώσουν απάντηση. Δείτε το, σας παρακαλώ.

Ευχαριστώ πολύ όλους σας και για την ανοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Να είστε καλά.

Να καλέσω τώρα στο Βήμα τον Ανεξάρτητο Βουλευτή, τον κ. Αλέξανδρο Αυλωνίτη.

Ορίστε, κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Ανεξάρτητος κατά τα κοινοβουλευτικά ειωθότα, αλλά ιδρυτικό μέλος πριν από λίγες μέρες στο Κίνημα Δημοκρατίας και ως οιονεί εκπρόσωπός του θα δουλεύω μέσα στη Βουλή.

Πριν ξεκινήσω την ομιλία μου, θα ήθελα να δώσω συλλυπητήρια, όπως κάνατε και εσείς πάρα πολλοί, γιατί πρωτεύει η ανθρώπινη ζωή. Να εκφράσω τα θερμά μου συλλυπητήρια για τους συνανθρώπους μας που έχασαν τη ζωή τους και για τις καταστροφές που είχαμε στη Λήμνο, στη Ρόδο, στη Χαλκιδική, στη Θεσσαλία. Γι’ αυτό έχουμε καταθέσει και μία ερώτηση γύρω από το θέμα, έτσι ώστε να το αναμοχλεύουμε συνεχώς, ώστε να πειστούμε όλοι μας ότι η κλιματική κρίση είναι μπροστά μας και όλα τα χρηματοδοτικά μας εργαλεία θα πρέπει να προβλέπουν κινήσεις τέτοιου είδους σε όλη την ελληνική επικράτεια.

Ένα άλλο που θέλω να αναφέρω είναι το Κτηματολόγιο της Κέρκυρας. Ξέρετε πόσες φορές εδώ σε αυτή την Αίθουσα έχουμε κάνει προσπάθεια να πάρουμε μια παράταση μέσα σε ελάχιστο χρόνο, να κτηματογραφηθεί ένας τεράστιος αριθμός δικαιωμάτων που σε άλλες περιπτώσεις θα ήταν μήνες ολόκληροι; Άρνηση. Και έτσι έληξε η προθεσμία στις 30 Νοεμβρίου και την 30η Νοεμβρίου έδωσαν είκοσι μέρες παράταση. Αυτό το θεωρώ έλλειψη εμπιστοσύνης στον κόσμο, προσβολή στον κόσμο και σε κάθε περίπτωση στους Βουλευτές. Ελπίζω να δούμε μεγαλύτερη προθεσμία αργότερα.

Για το νομοσχέδιο που συζητάμε κάπου χίλια εκατόν πενήντα τέσσερα σχόλια είχε η διαβούλευση. Ξεκινήσαμε με εκατόν δεκαοκτώ άρθρα, πήγαμε εκατόν τριάντα ένα άρθρα. Τι θέλω να πω; Απ’ όλα όσα έγιναν στο επίπεδο της διαβούλευσης ελάχιστα ελήφθησαν υπ’ όψιν. Έχει χαθεί η έννοια της διαβούλευσης που ουσιαστικά είναι ζωογόνα για το δημοκρατικό μας πολίτευμα και μπορεί η Κυβέρνηση να πάρει πάρα πολλές προτάσεις και θέσεις από τον λαό.

Είναι μια επίφαση, θα έλεγα. Επί της ουσίας, θα απευθυνθώ στην Κυβέρνηση και στον Υπουργό: Μελετήσατε τα συγκλονιστικά ευρήματα της έρευνας της «GPO»; Ακούστε λίγο. Οι εννιά στους δέκα Έλληνες δυσκολεύονται στην καθημερινότητά τους. Για πάνω από τους μισούς, 54,5%, το εισόδημα δεν επαρκεί ούτε για τις βασικές ανάγκες.

Και μια δικιά μας: Το ΙΟΒΕ, το Ίδρυμα Οικονομικών και Βιομηχανικών Ερευνών, σύμφωνα με την έρευνα του οποίου το ποσοστό των καταναλωτών που οριακά τα φέρνουν βόλτα σκαρφάλωσε τον Νοέμβριο στο 67%. Και εδώ ακούω πανηγυρικούς ύμνους προς την πολιτική της Κυβέρνησης εδώ και πέντε χρόνια.

Η κατάσταση, όμως, θεωρώ ότι είναι εξόχως ή μάλλον, επιεικώς τραγική. Και εσείς, ως Κυβέρνηση, τι κάνετε; Επειδή το νομοσχέδιο που συζητάμε είναι περί δήθεν ενίσχυσης του εισοδήματος των συμπολιτών μας, ο σωστός τίτλος θα έπρεπε να είναι: «Περί ενίσχυσης των φορολογικών εσόδων». Διότι αυτό κάνετε. Προσπαθείτε να αυξήσετε τα έσοδα, δοκιμάζοντας πόσο ακόμη αντέχει η ελληνική κοινωνία, που έχετε ξεζουμίσει στην κυριολεξία.

Από την άλλη πλευρά, η Κυβέρνησή σας αρνείται συστηματικά τη φορολόγηση των υπερκερδών των τραπεζών. Είναι ένα μείζονος σημασίας θέμα. Και το ΠΑΣΟΚ μου έκανε εντύπωση σήμερα -περίεργο το βρίσκω- ότι κατέθεσε τροπολογία για οριζόντια φορολόγηση των κερδών των τραπεζών με 5% για κέρδη άνω των 400 εκατομμυρίων.

Ακούστε μια άποψη την οποία εκφράζουμε. Έτσι, όμως, με την πρόταση αυτή, τα δημόσια έσοδα θα ανέλθουν έως 200 εκατομμύρια ευρώ, δυσανάλογα με τα 4,4 δισεκατομμύρια κερδών που αναμένουν οι τράπεζες το 2024 και τα 7,5 δισεκατομμύρια -ακούσατε- που αποκόμισαν το 2022 - 2023. Επιπλέον, το αφορολόγητο σε κέρδη έως 400 εκατομμύρια ευνοεί συγκεκριμένες τράπεζες χωρίς αιτιολόγηση.

Εμείς προτείνουμε αναλογική επιβάρυνση των τραπεζών, σχετιζόμενη με τη συνεισφορά τους στη χρηματοδότηση της οικονομίας και ταυτόχρονα, μεγαλύτερη απόδοση ποσών στην κοινωνία από τα υπερκέρδη, από τα υπερέσοδα τόκων και προμηθειών βάσει του υποδείγματος της Ισπανίας.

Εν τάχει -γιατί, ως Κίνημα Δημοκρατίας, δημοσιοποιήσουμε τη θέση μας- προτείνουμε την επιβολή τέλους με συντελεστές από 1% έως 7% ως εξής: Ετήσιο τέλος 1% στα καθαρά έσοδα από τόκους και προμήθειες των τραπεζών, όταν η πιστωτική τους επέκταση, δηλαδή η καθαρή χορήγηση νέων δανείων έχει διπλάσιο αριθμό αύξησης σε σχέση με την αύξηση του πραγματικού Ακαθάριστου Εθνικού Προϊόντος. Το ετήσιο τέλος ανεβαίνει στο 4%, όταν η πιστωτική επέκταση των τραπεζών είναι ίση με την αύξηση του πραγματικού ΑΕΠ και αυξάνεται περαιτέρω στο 7% στην περίπτωση που οι τράπεζες έχουν αρνητική πιστωτική επέκταση, φυσικά συγκρινόμενη με τη μέση πιστωτική επέκταση της προηγούμενης τριετίας.

Με τη δική μας πρόταση τα ετήσια έσοδα του δημοσίου θα ανέλθουν μέχρι το ποσό των 700 εκατομμυρίων ευρώ, με μεγαλύτερη επιβάρυνση τις τράπεζες που δεν δανείζουν και χρεώνουν με υπερβολικούς τόκους και προμήθειες. Είναι μια πρόταση στην οποία πραγματικά θα ήθελα μια απάντηση.

Συνεχίζω, λέγοντας -για να μη φαινόμαστε ότι είμαστε και άδικοι- το εξής. Υπάρχουν σημεία στο νομοσχέδιό σας που συμφωνούμε, παραδείγματος χάριν, με την κατάργηση του ειδικού τέλους επιτηδεύματος. Είναι σωστή. Ήταν άδικο μέτρο για χιλιάδες ελεύθερους επαγγελματίες. Όμως, με αποσπασματικές παρεμβάσεις δεν βοηθάτε την κοινωνία. Διότι σας θυμίζω ότι έχετε θεσπίσει για τους επαγγελματίες τεκμήριο.

Επιπλέον, αρνείστε να μειώσετε τους βασικούς συντελεστές του ΦΠΑ οι οποίοι επιβαρύνουν όλη την ελληνική κοινωνία. Δεν κάνετε τίποτα για τους έμμεσους φόρους, που είναι άδικοι φόροι, γιατί επιβαρύνουν εξίσου και οριζόντια, ανεξαρτήτως οικονομικής δύναμης. Πόσες φορές δεν το έχουμε πει αυτό;

Το ίδιο και με το άρθρο 10 περί μείωσης του ΕΝΦΙΑ από 10% σε 20% για κατοικίες που ασφαλίζονται έναντι φυσικών καταστροφών. Δηλαδή, οι ιδιοκτήτες και θα πληρώνουν ΕΝΦΙΑ -έστω μειωμένο- και θα πληρώνουν ασφάλεια και θα ασπαστούν το δόγμα της Κυβέρνησης περί ατομικής ευθύνης σε τυχόν ζημία εξαιτίας ακραίων φυσικών φαινομένων. Ποιο είναι το κέρδος για τον λαό; Διότι για τις ασφαλιστικές εταιρείες είναι ξεκάθαρο το κέρδος και όλοι το καταλαβαίνουμε.

Όσον αφορά στον δήθεν περιορισμό της στεγαστικής κρίσης με το μέτρο της απαλλαγής φόρου σε όσους διαθέτουν κατοικίες για μακροχρόνια μίσθωση, είναι ηλίου φαεινότερο ότι δεν αντιμετωπίζεται το θέμα σοβαρά και ουσιαστικά. Είναι παιδαριώδες να πιστέψει κάποιος ότι με αυτό το μέτρο θα μειωθεί, έστω κατ’ ελάχιστον, το κόστος της στέγης.

Τελειώνοντας, άκουσα και την κ. Αποστολάκη, νομίζω, από το ΠΑΣΟΚ για την Ανεξάρτητη Αρχή Δημοσίων Εσόδων. Τι να το πρωτοπούμε; Τεράστιος προβληματισμός από τις επιλογές σας. Για παράδειγμα, γιατί θέλετε παράταση στη θητεία του διοικητή; Στη βάση ποιων επιχειρημάτων; Τόσο ικανοποιημένοι είστε από τη δεύτερη θητεία του που θέλετε να θεσπίσετε και Τρίτη, αλλάζοντας τον νόμο; Να σας θυμίσω ότι ο διοικητής έχει διοριστεί επί ΣΥΡΙΖΑ.

Εν κατακλείδι -και τελειώνω- το νομοσχέδιο έρχεται να επιβεβαιώσει τη συνεχιζόμενη πολιτική λιτότητας της Κυβέρνησης, που έχει οδηγήσει σε απόγνωση την πλειοψηφία των νοικοκυριών. Όσο ακολουθείτε αυτή την πορεία η κρίση του κόστους ζωής στη χώρα μας θα αυξάνεται ραγδαία, οι πολίτες που με το ζόρι τα φέρνουν βόλτα θα αυξάνονται δραματικά, οι πολιτικές σας ευθύνες θα είναι τεράστιες.

Έτσι -τελειώνω- αντιλαμβάνεστε ότι, παρά το γεγονός ότι δεν έχουμε, ως Ανεξάρτητοι, δικαίωμα ψήφου, η ψήφος μας είναι αρνητική. Το γιατί η ψήφος των Ανεξαρτήτων Βουλευτών δεν μετράει είναι ένα θέμα πολύ σοβαρό, θέμα δημοκρατίας. Απλώς ψηφίζουν οι Ανεξάρτητοι Βουλευτές στις ονομαστικές ψηφοφορίες.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Αυλωνίτη.

Και να καλέσω στο Βήμα τη Βουλευτή του ΠΑΣΟΚ, την κ. Χριστίνα Σταρακά.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, ξεκινώντας, θα ήθελα να εκφράσω τα θερμά μου συλλυπητήρια, κατ’ αρχάς, στις οικογένειες των δύο θυμάτων από τη θεομηνία της Λήμνου, καθώς και στην οικογένεια του κελευστή που έχασε τη ζωή του στη Μονάδα Υποβρυχίων Καταστροφών.

Περνάμε τώρα στο νομοσχέδιο. Ειλικρινά, κάθε φορά που διαβάζουμε νομοσχέδια της Κυβέρνησης αντιλαμβανόμαστε ότι υπάρχει μια ευγενής άμιλλα ανάμεσα στους Υπουργούς -συγγνώμη για την έκφραση- τύπου «Master Chef»: Ποιος θα μαγειρέψει με τον πιο νόστιμο τρόπο τις μπίζνες της Κυβέρνησης, για να το παρουσιάσει μετά ως γεύμα γκουρμέ στη Βουλή και στα μέσα μαζικής ενημέρωσης.

Αυτή την εντύπωση μας αφήνετε και αυτή η συνταγή πραγματικά είναι κουραστική. Και είναι κουραστική, γιατί βλέπουμε πάντα στοχευμένες φωτογραφικές παρεμβάσεις για συγκεκριμένα επιχειρηματικά συμφέροντα, πασπαλισμένες με λίγη άχνη κοινωνικής ευαισθησίας.

Και σε αυτό το σημείο, επειδή μιλάω για ευαισθησίες και για συμφέροντα, θα ήθελα ένα σχόλιο στη μεσημεριανή παρέμβαση-τοποθέτηση του Υπουργού, που έδειξε μια φοβερή ευαισθησία προς τους επενδυτές. Είπε: Τώρα που ολοκληρώθηκε μόλις πριν δύο μήνες η αποεπένδυση από το ΤΧΣ, με τελευταία την Εθνική Τράπεζα, τι θα πούμε στους επενδυτές; Απαντούσε στον Πρόεδρό μας, τον κ. Ανδρουλάκη. Τι θα πούμε, λέει, στους επενδυτές; Ότι αλλάζουμε το φορολογικό σύστημα;

Μεγάλη ευαισθησία, πραγματικά, αλλά αναρωτιέμαι γιατί αυτή την ίδια ευαισθησία δεν την έδειξε πέρυσι τέτοιον καιρό, όταν άλλαξε το φορολογικό εν μία νυκτί και τι είπε στις επτακόσιες πενήντα χιλιάδες μικρομεσαίους επιχειρηματίες, που άλλαξε τη ζωή τους και έφερε όλα τα καταστήματα να είναι στο χείλος του γκρεμού.

Κλείνω την παρένθεση και επανέρχομαι στο νομοσχέδιο, το οποίο έχει πλούσια φορολογικά κίνητρα για την καινοτομία και τους μετασχηματισμούς εταιρειών, αλλά έχει και κάποια δήθεν -με κεφαλαία γράμματα το λέω το δήθεν- μέτρα για την ενίσχυση του εισοδήματος. Και γιατί λέω δήθεν; Λέω δήθεν, γιατί είναι δυνατόν να μιλάμε για ενίσχυση εισοδήματος, τη στιγμή που παίρνεις το ίδιο ποσό από τη μία τσέπη και το πας στην άλλη; Ξέρετε πόσο παραπάνω θα δώσουν στους πολίτες υποτίθεται όλες αυτές οι παροχές και οι φοροαπαλλαγές του προϋπολογισμού το 2025, κάποιες από τις οποίες υπάρχουν σε αυτό το νομοσχέδιο; Θα δώσουν 1,1 δισεκατομμύριο ευρώ περίπου. Ξέρετε πόσο θα πάρει παραπάνω ο προϋπολογισμός του 2025 από τους Έλληνες πολίτες; Θα πάρει 1,3 δισεκατομμύριο από τον ΦΠΑ και 880 εκατομμύρια από τη φορολογία των φυσικών προσώπων.

Άρα κύριε Υπουργέ δίνετε ή παίρνετε σε αυτή την περίπτωση; Τα νούμερα δεν κάνουν ποτέ λάθος.

Επίσης, μπορείτε να μου αναφέρετε μία κατηγορία νοικοκυριού που από το νομοσχέδιό σας θα πάρει περισσότερα από τα περίπου 450 ευρώ παραπάνω ΦΠΑ, που θα πληρώσει τον χρόνο σύμφωνα με τον προϋπολογισμό; Χωρίς να μετράμε βεβαίως -γιατί αν μετρήσουμε και αυτό, ξεφεύγουμε- την αύξηση του φόρου εισοδήματος, ειδικά για χαμηλόμισθους, αφού η κλίμακα δεν τιμαριθμοποιείται ενώ το ονομαστικό εισόδημά τους ανεβαίνει.

Οι ελεύθεροι επαγγελματίες και οι μικρομεσαίες επιχειρήσεις σας είπαν ότι το τεκμήριο είναι δαμόκλειος σπάθη παρά την κατάργηση του τέλους επιτηδεύματος και ότι οι περισσότεροι αντιμετωπίζουν σοβαρά προβλήματα βιωσιμότητας;

Επισκέφτηκα τους εμπόρους της Αιτωλοακαρνανίας. Και τι λένε; Ότι η τεκμαρτή φορολόγηση τους εξοντώνει καθημερινά τα καταστήματά τους και μέχρι να μειωθεί τα δύο επόμενα χρόνια, όπως εσείς λέτε, δεν θα υπάρχει καμμία επιχείρηση, τουλάχιστον σε καμμία επαρχιακή πόλη. Θα έχουν αφανιστεί όλες οι μικρομεσαίες επιχειρήσεις και οι αυτοαπασχολούμενοι. Επίσης, οι συνταξιούχοι σας είπαν ότι η εισφορά αλληλεγγύης είναι βραχνάς, ενώ τα πραγματικά τους εισοδήματα που όπως αποδεικνύουν τους έχουν κατατάξει να είμαστε προτελευταία σε αγοραστική δύναμη στην Ευρώπη;

Οι ένστολοι σας είπαν επίσης ότι οι αμοιβές και οι παροχές αποτελούν στην πραγματικότητα μία κοροϊδία; Και αφήστε τώρα και τη δήθεν πολιτική και την πρόνοια για τη στεγαστική πολιτική με τις διατάξεις για τον περιορισμό των βραχυχρόνιων μισθώσεων και την Golden Visa η οποία πραγματικά έχει αποδειχθεί ότι είναι στην ουσία αναποτελεσματική.

Η Ελλάδα, κυρίες και κύριοι της Κυβέρνησης, την πενταετία της Νέας Δημοκρατίας σημείωσε τη μεγαλύτερη πτώση ιδιοκατοίκησης στην Ευρωπαϊκή Ένωση και βρέθηκε σε ιστορικά υψηλά επίπεδα. Η μόνη σύγκλησή σας με την Ευρώπη, κύριε Υπουργέ είναι στο ότι ρίξατε την ιδιοκατοίκηση στον ευρωπαϊκό μέσο όρο. Και καταθέτω στα Πρακτικά και τον σχετικό πίνακα.

(Στο σημείο αυτό η Βουλευτής κ. Χριστίνα Σταρακά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μόνο συγχαρητήρια, γιατί οι Έλληνες κατάφεραν να κρατήσουν τα σπίτια τους στα χρόνια των μνημονίων και σήμερα τα χάνουν επί των ημερών σας. Αν θέλετε να ανακόψετε αυτή την κατρακύλα, πραγματικά αξίζει και πρέπει να ψηφίσετε την τροπολογία που σας καταθέσαμε και αν πραγματικά είστε στο πλευρό των Ελλήνων και όχι στο πλευρό των ξένων επενδυτών που αγοράζουν ακίνητα στην Ελλάδα, χωρίς καν να έρχονται στην Ελλάδα. Και φυσικά να μην πούμε επί των ημερών σας για τους ηλεκτρονικούς πλειστηριασμούς, ακόμα και των πρώτων κατοικιών μικρής αξίας -δεν μιλάμε για βίλες- οι οποίοι βαίνουν συνεχώς αυξανόμενοι.

Δεν θέλω να σας αδικήσω γιατί η αλήθεια είναι ότι δεν παίρνετε μόνο, δίνετε. Αλήθεια είναι, αλλά το θέμα είναι σε ποιους δίνετε. Γιατί χρειάζονται οι φοροελαφρύνσεις στους μετασχηματισμούς των εταιρειών, ειδικά στους διασυνοριακούς; Και ποιος θα μετασχηματιστεί το 2025; Μα, το ξέρουμε ήδη. Τρεις από τις τέσσερις συστημικές τράπεζες, όπως έχει ανακοινωθεί. Δηλαδή θα απορροφήσουν τη μητρική εταιρεία που έχει προκύψει από την απόσχιση των τραπεζικών δραστηριοτήτων του 2020. Τότε βέβαια ήθελαν να μην ενεργοποιηθούν οι διατάξεις περί αναβαλλόμενου φόρου, γιατί θα υποχρεώνονταν σε αυξήσεις μετοχικού κεφαλαίου υπέρ του δημοσίου. Τώρα όμως, ο κίνδυνος αυτός δεν υπάρχει όπως γνωρίζετε και οι τράπεζες σπάνε το ένα ρεκόρ μετά το άλλο στα υπερκέρδη. Και το Υπουργείο Εθνικής Οικονομίας αντί να φορολογεί τα υπερκέρδη, μαγειρεύει τις αλλαγές στο πλαίσιο των συγχωνεύσεων. Αλλά προσέξτε και το θέμα των διασυνοριακών συγχωνεύσεων. Πριν από δύο εβδομάδες, σε εκδήλωση της «BLOOMBERG» οι τραπεζίτες είπαν άμεσα ότι δεν είναι αν θα έχουμε συνενώσεις τραπεζών για τη δημιουργία μεγαλύτερων ομίλων, αλλά πότε θα τις έχουμε αυτές. Άρα οι διατάξεις για τις φοροαπαλλαγές -επανέρχομαι- των μετασχηματισμών δεν είναι και τόσο νεκρό χρόνο.

Αλλά και η τροπολογία σας εξυπηρετεί συμφέροντα. Ήθελαν τα «Ελληνικά Πετρέλαια» να μπουν στο «Φυσικό Αέριο». Τι κάναμε; Τους πουλήσατε μέσω του ΤΑΙΠΕΔ το 2022 το 35% της ΔΕΠΑ. Θέλουν τώρα να απεμπλακούν από το «Φυσικό Αέριο». Τι κάνετε; Το αγοράζει ξανά το ΤΑΙΠΕΔ και μάλιστα είκοσι επτά μέρες πριν απορροφηθεί το ΤΑΙΠΕΔ και με τα μερίσματα της ίδιας της ΔΕΠΑ.

Κύριε Υπουργέ, σας είπα από την αρχή της ομιλίας μου ότι το νομοσχέδιο σας δείχνει ότι είστε νομομάγειρας συμφερόντων. Λοιπόν τώρα λέω ότι και η τροπολογία σας δείχνει τελικά ότι είστε και σερβιτόρος της.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΧΡΙΣΤΙΝΑ ΣΤΑΡΑΚΑ:** Κλείνω, κύριε Πρόεδρε, αλλά είναι σημαντικό. Να πω λίγο για τις διατάξεις για την ΑΑΔΕ, οι οποίες προέβλεπαν τη δεύτερη ανανέωση της θητείας του διοικητή με πολύ μεγάλους βαθμούς ελευθερίας από το συμβούλιο διοίκησης όταν αυτό δεν προβλέπονταν από πουθενά. Και όταν μάλιστα, ο ίδιος ως Διοικητής της ΑΑΔΕ δεν το επιτρέπει ούτε για τις θέσεις ευθύνης του δικού του φορέα. Αλλά, κύριοι και κυρίες της Νέας Δημοκρατίας, ο Διοικητής της ΑΑΔΕ πραγματικά είναι ένας πάρα πολύ τυχερός διοικητής και αυτός και όποιος διοικητής ακολουθήσει γιατί με τους δικούς σας νόμους θα ανανεώσει τη δεύτερη θητεία του.

**ΠΡΟΕΔΡΕΥΩΝ (Αθανάσιος Μπούρας):** Κλείστε.

**ΧΡΙΣΤΙΝΑ ΣΤΑΡΑΚΑ:** Ο ελληνικός λαός δεν θα σας ξαναδώσει την ευκαιρία να σας ανανεώσει τη θητεία σας.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Σταρακά.

Θα καλέσω στο Βήμα τη Βουλευτή της Νέας Δημοκρατίας κ. Μαρία Κεφαλά.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο με σαφή φιλοσοφία και ξεκάθαρο προσανατολισμό. Μέσα από τις διατάξεις του λαμβάνονται μέτρα για την ενίσχυση του διαθέσιμου εισοδήματος των πολιτών, την ενίσχυση της επιχειρηματικότητας με μειώσεις φόρων και ασφαλιστικών εισφορών, την προώθηση της καινοτομίας και της ανταγωνιστικότητας, ειδικότερα μέσω της προώθησης της έρευνας και της καινοτομίας.

Η Ελλάδα του 2019 με την Ελλάδα του σήμερα έχει πολλές διαφορές. Η πορεία της χώρας μας αυτή την πενταετία δεν θυμίζει σε τίποτα τα χρόνια της ασυδοσίας και της ανυποληψίας. Η εικόνα μας έχει αποκατασταθεί σε όλα τα επίπεδα και αυτό αναγνωρίζεται διεθνώς. Η Ελλάδα μας συγκαταλέγεται ανάμεσα στις πιο αξιόπιστες οικονομίες, ανάμεσα σε αυτές που τηρούν τους δημοσιονομικούς κανόνες. Βρίσκεται σταθερά στις πρώτες θέσεις του ρυθμού αύξησης του πραγματικού κατά κεφαλήν ΑΕΠ. Επιπλέον, σύμφωνα με την EUROSTAT είχαμε τη μεγαλύτερη μείωση φόρων ως προς το ΑΕΠ μεταξύ των χωρών της Ευρωπαϊκής Ένωσης.

Προχωράμε με σοβαρή δουλειά, στοχοπροσήλωση και πλήρη επίγνωση των δυσκολιών που αντιμετωπίζουν οι πολίτες στην καθημερινότητά τους. Έχουμε πετύχει πολλά αυτά τα χρόνια. Από το 2019 καταργήθηκαν ή μειώθηκαν περισσότεροι από εξήντα φόροι, μειώθηκε ο εισαγωγικός φορολογικός συντελεστής από το 22% στο 9%, μειώθηκε ο ΕΝΦΙΑ κατά 35%, αυξήθηκε το αφορολόγητο για οικογένειες με παιδιά, καταργήθηκε η φορολογική εισφορά αλληλεγγύης, μειώθηκαν οι ασφαλιστικές εισφορές. Ο κατώτατος μισθός από τα 650 ευρώ το 2019 αυξήθηκε στα 830 ευρώ τον Απρίλιο του 2024 και θα συνεχίσει το 2025, ενώ παράλληλα ο μέσος μισθός σύμφωνα με τα στοιχεία του «ΕΡΓΑΝΗ» από 1.046 ευρώ το 2019 σήμερα υπολογίζεται πάνω από 1.300 ευρώ.

Δεν είναι δυνατόν, κύριοι της Αντιπολίτευσης, να μην μπορείτε να δείτε την πραγματικότητα. Δεν γίνεται να τα ισοπεδώνετε όλα. Τα στοιχεία είναι αμείλικτα και σας απογυμνώνουν. Χωρίς να παρεκκλίνουμε των στόχων μας και χωρίς να παραβλέπουμε τα δημοσιονομικά μας όρια καταθέσαμε αυτό το νομοσχέδιο. Δείχνουμε εμπράκτως ότι η Κυβέρνηση Μητσοτάκη στέκεται δίπλα στον πολίτη, δίπλα στους χαμηλόμισθους και στους χαμηλοσυνταξιούχους, στον μικρό και στον νέο επιχειρηματία στηρίζοντας την έρευνα και την καινοτομία.

Φέρνουμε λοιπόν δώδεκα μειώσεις φόρων από το νέο έτος. Αναφέρω γρήγορα. Μείωση κατά μία επιπλέον μονάδα στις ασφαλιστικές εισφορές. Από αυτή θα ωφεληθούν τόσο οι εργοδότες, μειώνοντας το μη μισθολογικό κόστος, όσο και οι εργαζόμενοι του ιδιωτικού και δημοσίου τομέα μέσω της αύξησης των καθαρών αποδοχών τους. Κατάργηση του τέλους επιτηδεύματος για όλα τα φυσικά πρόσωπα, ελεύθερους επαγγελματίες, αυτοαπασχολούμενους καθώς και εργαζόμενους που αμείβονται με μπλοκάκι. Απαλλαγή φόρου εισοδήματος για τρία χρόνια για ακίνητα έως εκατόν είκοσι τετραγωνικά που θα ενοικιαστούν τα οποία δηλώνονταν προηγουμένως ως κενά ή είχαν διατεθεί για βραχυχρόνια μίσθωση. Απαλλαγή από το φόρο ασφαλίστρων 15% των συμβολαίων υγείας για παιδιά έως δεκαοκτώ ετών. Διπλασιασμός της μείωσης ΕΝΦΙΑ από 10% σε 20% για κατοικίες φυσικών προσώπων που η φορολογητέα τους αξία δεν ξεπερνά τις 500.000 ευρώ και είναι ασφαλισμένες για φυσικές καταστροφές. Κατάργηση τέλους σταθερής τηλεφωνίας 5% για συνδέσεις με οπτική ίνα ίσης ή μεγαλύτερης των 100 Mbps.

Φοροαπαλλαγή οικειοθελών παροχών επιχειρήσεων για νέους γονείς. Ειδικότερα προβλέπονται εξαιρέσεις από τον υπολογισμό του εισοδήματος από μισθωτή εργασία για επίδομα ως 5.000 ευρώ για κάθε τέκνο που αποκτά ο εργαζόμενος και για παροχή έως 5.000 ευρώ ετησίως που χορηγούν οι εργοδότες στους εργαζόμενους για την κάλυψη δαπάνης βρεφονηπιακών και παιδικών σταθμών. Φορολόγηση αμοιβής για εφημερίες ιατρών με συντελεστή 22%. Αυτό σημαίνει ένα όφελος μεσοσταθμικά για τους γιατρούς 150 με 200 ευρώ το μήνα καθαρά. Παροχή κινήτρων για συγχωνεύσεις και εξαγορές επιχειρήσεων που αφορούν στη μικρή επιχειρηματικότητα. Μειώσεις φόρων χαρτοσήμων σε μια σειρά από συναλλαγές. Μονιμοποίηση της επιστροφής του ειδικού φόρου κατανάλωσης στο αγροτικό πετρέλαιο, ένα μέτρο συνολικού δημοσιονομικού κόστους 100 εκατομμυρίων ευρώ κατ’ έτος. Απαλλαγή του ΦΠΑ των νέων οικοδομών και για το 2025 η οποία και δρομολογείται.

Πέραν αυτών δύο σημαντικές παρεμβάσεις του νομοσχεδίου που έχουν να κάνουν με την παράταση έως 31 Δεκεμβρίου 2026 της αναστολής επιβολής φόρου υπεραξίας από μεταβίβαση ακινήτων και τη μείωση ύψους 50% του ελάχιστου ποσού καθαρού εισοδήματος από την άσκηση επιχειρηματικής δραστηριότητας για ελεύθερους επαγγελματίες που ασκούν τη δραστηριότητά τους και έχουν την κύρια κατοικία τους σε δημοτικές κοινότητες με πληθυσμό μικρότερο των χιλίων πεντακοσίων κατοίκων.

Στο ζήτημα του φιλοδωρήματος θεσπίζουμε αφορολόγητο για ποσά έως 300 ευρώ τον μήνα για τα φιλοδωρήματα απαλλάσσοντας τα ποσά αυτά στο σύνολό τους και από ασφαλιστικές εισφορές. Με το βλέμμα στραμμένο στους συμπολίτες μας που το έχουν περισσότερο ανάγκη και στους συνταξιούχους προχωράμε με στοχευμένες κινήσεις ενίσχυσης των εισοδημάτων τους με τη μορφή έκτακτου επιδόματος κοινωνικής αλληλεγγύης σε 1,9 εκατομμύριο ευάλωτους οικονομικά πολίτες συνολικού ύψους 243 εκατομμυρίων ευρώ.

Παρέχουμε έκτακτη οικονομική ενίσχυση σε συνταξιούχους με προσωπική διαφορά άνω των 10 ευρώ ως εξής: 200 ευρώ για σύνταξη ως 700 ευρώ, 150 ευρώ για συντάξεις από 700 έως 1.100 ευρώ και 100 ευρώ για σύνταξη από 1.100 μέχρι 1.600 ευρώ. Σημειώνω πως όσοι συνταξιούχοι δεν έχουν προσωπική διαφορά θα δουν τις συντάξεις τους να αυξάνονται σε ένα ποσοστό της τάξεως του 2,4% από τις αρχές του 2025. Επίσης, έκτακτη οικονομική ενίσχυση ύψους 200 ευρώ έως 31 Δεκεμβρίου σε ευάλωτες κοινωνικά ομάδες. Ειδικά οι δικαιούχοι του επιδόματος παιδιού του ΟΠΕΚΑ θα λάβουν μία επιπλέον δόση και οι δικαιούχοι του ελάχιστου εγγυημένου εισοδήματος θα εισπράξουν επιπλέον 50% του μηνιαίου επιδόματός τους. Σε ό,τι αφορά στις ρυθμίσεις για τις φορολογικές δηλώσεις, αυτές περιλαμβάνουν τη θέσπιση σαφούς και προκαθορισμένου χρονικού πλαισίου υποβολής των φορολογικών δηλώσεων, την καθιέρωση της υποβολής των φορολογικών δηλώσεων από 15 Μαρτίου έως 15 Ιουλίου κάθε έτους τόσο για τα φυσικά όσο και για τα νομικά πρόσωπα, την πρόβλεψη για την καταβολή φόρου σε οκτώ ισόποσες μηνιαίες δόσεις, η πρώτη εκ των οποίων θα καταβάλλεται μέχρι 31 Ιουλίου, ενώ προβλέπονται και εκπτώσεις για την καταβολή ολόκληρου του ποσού. Αύξηση ειδικής αποζημίωσης νυχτερινής απασχόλησης για τους ένστολους κατά 20% από 1 Ιανουαρίου 2025.

Κυρίες και κύριοι συνάδελφοι, η πορεία της οικονομίας μας είναι θετική. Η δημοσιονομική πολιτική ασκείται με σχέδιο και σοβαρότητα. Με τις κινήσεις της, η Κυβέρνηση εξαντλεί όλα τα περιθώρια προϋπολογισμού προς όφελος των πολιτών. Ταυτόχρονα όμως μένει πιστή στην πολιτική της δημοσιονομικής σταθερότητας που έχει χαράξει και ακολουθεί. Η ανάπτυξη της οικονομίας και ο περιορισμός της φοροδιαφυγής μας δίνουν τη δυνατότητα να νομοθετούμε όπως σήμερα. Και πραγματικά δεν βρίσκω λόγο να μην ψηφιστεί αυτό το νομοσχέδιο και από τους τριακόσιους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και για την ακρίβεια στον χρόνο.

Θα καλέσω στο Βήμα, τον Βουλευτή του ΠΑΣΟΚ, κ. Στέφανο Παραστατίδη. Ορίστε, κύριε Παραστατίδη, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τον Αύγουστο δέχομαι τηλέφωνο από καλό μου φίλο, κάτοικο ακριτικού νησιού, να επισκεφθώ το καφενείο τους που θα λειτουργήσει για τελευταία φορά. Στο χωριό οι κάτοικοι τους έντεκα από τους δώδεκα μήνες του χρόνου είναι περίπου εκατό ενώ οι εγγεγραμμένοι στο δημοτολόγιο είναι επτακόσιοι. Το καφενείο βγάζει οριακά τα προς το ζην και διασφαλίζει στην ιδιοκτήτριά του ασφάλεια και προοπτική σύνταξης. Όμως το καφενείο του χωριού είναι κάτι πολύ περισσότερο από υπόθεση μιας ατομικής επιχείρησης. Είναι ο χώρος κοινής συνεύρεσης των λιγοστών κατοίκων. Είναι το μέρος που θα πιούν οι γυναίκες του χωριού τον πρωινό τους καφέ, το μέρος που θα μαζευτούν οι άντρες να δουν το ποδόσφαιρό τους, το μέρος που θα βρεθούν τα παιδιά να αγοράσουν το παγωτό τους ή να τους χαρτζιλικώσουν οι φίλοι του παππού. Καθώς κάθομαι η ιδιοκτήτρια μού εξηγεί πως ο τελευταίος νόμος Χατζηδάκη για το ελάχιστο τεκμαρτό εισόδημα προβλέπει για την ίδια πάνω κάτω 2.000 ευρώ ετήσιο φόρο. Η ίδια προφανώς αδυνατεί να τα πληρώσει και θα ψάξει δουλειά σε εργοστάσιο μέχρι τη σύνταξή της.

Κυρίες και κύριοι συνάδελφοι και όσοι είστε από την περιφέρεια ιδίως, προφανώς μαζί με μένα έχετε ακούσει την ίδια ιστορία από δεκάδες ιδιοκτήτες καφενείων μικρών χωριών περίπου ως προμνησία, ως déjà vu. Χωριά ολόκληρα έχουν μείνει χωρίς κοινούς τόπους συνεύρεσης καθώς αυτά τα μαγαζιά επιτελούσαν και έναν κοινωνικό ρόλο. Έτσι οι άνθρωποι αποκοινωνικοποιούνται, κλείνονται στα σπίτια τους, γίνονται αγρίμια.

Σήμερα η Νέα Δημοκρατία έρχεται εκ των υστέρων να διορθώσει σε ένα βαθμό το μεγάλο λάθος. Ένα λάθος που είχε προβλέψει το ΠΑΣΟΚ και είχε τότε ζητήσει διά του εισηγητή του η εξαίρεση για το τεκμαρτό να αφορά σε καφενεία με πληθυσμό μικρότερο των χιλίων πεντακοσίων αντί των πεντακοσίων κατοίκων που είχε ψηφιστεί. Εισπράξαμε τότε άλλο ένα «όχι» από τη Νέα Δημοκρατία, ένα από τα δεκάδες όχι σε τεκμηριωμένες προτάσεις του ΠΑΣΟΚ που δίνουν ανάσα σε πιεστικά κοινωνικά προβλήματα.

Κυρίες και κύριοι συνάδελφοι, η πολιτική είναι η τέχνη της πρόβλεψης όχι της διόρθωσης εκ των υστέρων διότι στο ενδιάμεσο της διόρθωσης η οποία αποδεικνύει ότι είστε μία Κυβέρνηση σε γυάλα, έκλεισαν χιλιάδες τέτοια μαγαζιά σε όλη την ελληνική περιφέρεια. Δεν ξέρω αν το αντιληφθήκατε. Δεν ξέρω αν καταλάβατε τη ζημιά που έχουν υποστεί όχι μόνο οι ιδιοκτήτες αλλά κι όλοι οι υπόλοιποι. Γι’ αυτούς, λοιπόν, τους πολίτες δεν προβλέψατε, δεν νοιαστήκατε. Νοιάζεστε όμως για τις τράπεζες.

Ναι, η σταθερότητα του χρηματοπιστωτικού μας συστήματος είναι απολύτως αναγκαία. Έτσι, στον ρεφενέ για να σωθούν και να στηριχθούν συμμετείχαμε όλοι οι πολίτες ακόμη και οι μικροϊδιοκτήτες των καφενείων των μικρών χωριών που οδηγήσατε στο κλείσιμο. Ενδεικτικά, ανακεφαλαιοποίηση των τραπεζών πάνω από 40 δισεκατομμύρια ζημία για το δημόσιο βάσει ΚΕΠΕ, αναβαλλόμενος φόρος, ρευστότητα μέσω του Ταμείου Ανάκαμψης 18 δισεκατομμύρια, 17 δισεκατομμύρια εγγυήσεις για το πρόγραμμα «ΗΡΑΚΛΗΣ», ο Πτωχευτικός Κώδικας κομμένος και ραμμένος για τους πιστωτές και τα funds, όχι για τους δανειολήπτες. Έτσι οι τράπεζες θωράκισαν τη βιωσιμότητά τους και μετά ακολούθησε η απληστία. Προμήθειες από υπέρογκες χρεώσεις 1,8 δισεκατομμύριο, επιτόκια -έχουμε μία από τις μεγαλύτερες αποκλίσεις μεταξύ επιτοκίων δανεισμού και καταθέσεων- κέρδη τραπεζών το 2022, 4,1 δισεκατομμύρια, το 2023, 5,1 δισεκατομμύρια, το πρώτο εξάμηνο του 2024, 3 δισεκατομμύρια ήδη.

Κυρίες και κύριοι συνάδελφοι, τα τελευταία τρία χρόνια έχουν αποδειχθεί χρυσοφόρα και για το εγχώριο τραπεζικό σύστημα. Σε αντίθετη πορεία κινούνται τα οικονομικά της συντριπτικής πλειοψηφίας των πολιτών. Και εμείς σήμερα σας φέρνουμε τροπολογία για άπαξ φορολόγηση των κερδών των τραπεζών με 5% και σας καλούμε να την ψηφίσετε, διότι συνιστά ζήτημα κοινωνικής δικαιοσύνης. Και καταλαβαίνω τη δυσκολία σας, γιατί μέχρι τώρα τα διλήμματα τα βάζατε εσείς. Τώρα το δίλημμα το βάζει η ίδια η πραγματικότητα.

Θα συνεχίσουμε -και για πόσο άραγε- να είμαστε όλοι συμμέτοχοι μόνο όταν οι τράπεζες έχουν ζημίες, ενώ όταν έχουν υπερκέρδη από υπερχρεώσεις, καταχρηστικές πρακτικές και ληστρικό άνοιγμα των επιτοκίων, αυτά θα γίνονται μέρισμα μόνο για τους μετόχους τους και μπόνους - μαμούθ για τα μεγαλοστελέχη τους; Αναμένουμε με ενδιαφέρον την απόφαση σας.

Κυρίες και κύριοι συνάδελφοι, οι διαφωνίες μας στη φορολόγηση είναι σοβαρές, διακριτές και βαθιά ιδεολογικές. Σήμερα η Ελλάδα φορολογεί την εργασία και όχι το κεφάλαιο. Ο φόρος εισοδήματος φυσικών προσώπων αποδίδει το 13,6% των συνολικών φορολογικών εσόδων, όταν ο μέσος όρος του ΟΟΣΑ είναι 23,6 και των επιχειρήσεων –προσέξτε- είναι ακριβώς ο μισός από τον μέσο όρο του ΟΟΣΑ. Δηλαδή στην Ελλάδα είναι 6%, στον ΟΟΣΑ ο μέσος όρος είναι 12%.

Από τη μία, λοιπόν, υπερφορολογείτε το εισόδημα από τη μισθωτή εργασία έως και 44% και από την άλλη, τα διανεμόμενα κέρδη φορολογούνται με τον χαμηλότερο φορολογικό συντελεστή μερισμάτων 5% σε ολόκληρο τον ΟΟΣΑ πλην Λετονίας.

Αυτό το χάσμα, στη φορολόγηση των Ελλήνων, καλύπτεται από την έμμεση φορολογία, που είναι η πιο άδικη, προφανώς, αφού πλήττει κατά βάση τα ευάλωτα στρώματα του πληθυσμού. Έτσι, οι έμμεσοι φόροι στην Ελλάδα είναι οι μακράν μεγαλύτεροι ως ποσοστό του ΑΕΠ σε όλον τον ΟΟΣΑ, ενώ η Ελλάδα -προσέξτε- κατατάσσεται στην πρώτη θέση μεταξύ των τριάντα οκτώ χωρών του ΟΟΣΑ -νομίζω το είπες και εσύ, Δημήτρη- με κριτήριο ποια χώρα επιφυλάσσει την πιο ευνοϊκή φορολογική μεταχείριση του πλούτου.

Αυτά ο κ. Χατζηδάκης τα θεωρεί επιτεύγματα. Και αυτά που λέμε εμείς ως ΠΑΣΟΚ, όπως είπε και στον πρόεδρο του ΠΑΣΟΚ, είναι «τα βασικά στο manual του λαϊκισμού». Ταυτόχρονα, σε συνέντευξή του ο κ. Χατζηδάκης, αλλά και εντός της Αιθούσης, είπε ότι οι δύο μονάδες μείωσης ΦΠΑ είναι παραπάνω από το να καταργήσουμε ολόκληρο τον ΕΝΦΙΑ. Δεν καταργούμε καλύτερα ολόκληρο τον ΕΝΦΙΑ; Θέλω να πω, δεν είναι καν έξυπνη σαν ιδέα.

Εμείς σας λέμε για τον ΦΠΑ και τη μείωση του ΦΠΑ για πρόσβαση σε δημόσια αγαθά και εσείς απαντάτε με τον φόρο ακίνητης περιουσίας. Μήλα, μπανάνες, πορτοκάλια, τα βάλανε όλα στο μίξερ. Η Νέα Δημοκρατία δείχνει να γνωρίζει καλά το «manual» του λαϊκισμού. Άλλωστε, είναι αυτό που εσείς γράψατε στα χρόνια της κρίσης.

Σας ευχαριστώ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Παραστατίδη για την ακρίβεια στον χρόνο.

Τον λόγο τώρα έχει η Βουλευτής της Νέας Δημοκρατίας, η κ. Χριστίνα Αλεξοπούλου.

Ορίστε, κυρία Αλεξοπούλου, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Ελλάδα του 2019 και η Ελλάδα του 2024 είναι, περίπου, δύο διαφορετικές χώρες. Όχι γιατί το γράφουν οι αριθμοί, αλλά γιατί το νιώθουμε και το ζούμε όλοι ως Έλληνες πολίτες.

Σε αυτά τα πέντε χρόνια με την καθοδήγηση του Πρωθυπουργού του Κυριάκου Μητσοτάκη και τη συλλογική προσπάθεια της Κυβέρνησης της Νέας Δημοκρατίας, η χώρα μας έκανε πραγματικά ένα άλμα προς τα μπροστά. Και αυτό το άλμα δεν έγινε τυχαία. Είναι το αποτέλεσμα ενός γενικότερου πλάνου, ενός στρατηγικού σχεδίου, που προτεραιότητά του είναι, ακριβώς, αυτό που είναι το ζητούμενο και είναι ο άνθρωπος. Ενός σχεδίου που στοχεύει στη μείωση των βαρών, στην ενίσχυση της οικονομίας και των υποδομών, στη στήριξη των επιχειρήσεων και βέβαια στην ανάδειξη της Ελλάδας ως μιας χώρας δυνατής και ανταγωνιστικής, όχι μόνο στην Ευρώπη, αλλά και στο παγκόσμιο στερέωμα.

Όταν αναλάβαμε τη διακυβέρνηση της χώρας βρεθήκαμε αντιμέτωποι με ένα πολύ βαρύ παρελθόν, ένα παρελθόν ανασφάλειας, φορολογικής υπερφόρτωσης και απαξίωσης των παραγωγικών δυνάμεων της χώρας. Σε αυτό, ακριβώς, το περιβάλλον -με την κοινωνία και την οικονομία εξαντλημένες εντελώς- χαράξαμε μια διαφορετική πορεία. Και τώρα, μπορούμε να πούμε με βεβαιότητα ότι «καλά τα πήγαμε, πετύχαμε πολλά».

Σήμερα συζητούμε ένα νομοσχέδιο κομβικής σημασίας, γι’ αυτή την αύξηση του εισοδήματος των πολιτών, την προώθηση της καινοτομίας και βέβαια, τον μετασχηματισμό των επιχειρήσεων. Ένα νομοσχέδιο που εντάσσεται στο συνεκτικό πλαίσιο της κυβερνητικής πολιτικής, από την αρχή της πρώτης μας θητείας και που συμπυκνώνει τις βασικές αρχές και τις πολιτικές προτεραιότητες του Πρωθυπουργού υπό ένα όραμα: Να χτίσουμε μία Ελλάδα ισχυρότερη, κοινωνικά δίκαιη και ανθεκτική στις προκλήσεις της εποχής που διανύουμε.

Η μείωση της φορολογίας είναι κεντρικός άξονας της πολιτικής μας. Σταθερά και με συνέπεια μειώνουμε το βάρος για τους πολίτες και τις επιχειρήσεις. Η κατάργηση του τέλους επιτηδεύματος, που περιλαμβάνεται σε αυτό το νομοσχέδιο, είναι η πιο πρόσφατη, η πιο ουσιαστική, η πιο σημαντική απόδειξη της δέσμευσής μας να αποκαταστήσουμε την ισορροπία στη φορολογία.

Ενισχύουμε το διαθέσιμο εισόδημα των εργαζομένων, μειώνοντας τις ασφαλιστικές εισφορές. Διπλασιάσαμε τη μείωση του ΕΝΦΙΑ και καταργούμε φόρους που επιβάρυναν δυσανάλογα την καθημερινότητα όλων μας.

Αυτές οι παρεμβάσεις δεν είναι απλώς νούμερα. Είναι πράξεις που επαναφέρουν την εμπιστοσύνη στο κράτος.

Παράλληλα, στεκόμαστε δίπλα στους πιο αδύναμους. Όταν τα δεδομένα το επέτρεψαν, παρείχαμε έκτακτες ενισχύσεις σε χαμηλοσυνταξιούχους και ευάλωτες κοινωνικές ομάδες, κάτι που γίνεται -και θα ξαναγίνει- κάθε φορά που τα δημοσιονομικά το επιτρέπουν.

Επενδύουμε στη στήριξη της ελληνικής οικογένειας, θεσπίζοντας φοροαπαλλαγές για νέους γονείς, προωθώντας πολιτικές που ενθαρρύνουν τη δημιουργία νέων θέσεων εργασίας. Βλέπετε, πλέον, ότι οι συγκεκριμένες πολιτικές δεν είναι αποσπασματικές, αλλά είχαν και έχουν -όπως είπα και νωρίτερα- επίκεντρο τον άνθρωπο.

Επίσης, ενώ στηρίζουμε το εισόδημα των πολιτών, ενισχύουμε και την οικονομική βάση της χώρας μας. Με τα κίνητρα που περιλαμβάνονται σε αυτό το νομοσχέδιο, αποδεικνύουμε έμπρακτα την εμπιστοσύνη μας στις παραγωγικές δυνάμεις της Ελλάδας. Δίνουμε ώθηση στις συγχωνεύσεις και στις εξαγορές επιχειρήσεων, μειώνοντας το ελάχιστο κεφάλαιο για τη φοροαπαλλαγή.

Υποστηρίζουμε τις νεοφυείς επιχειρήσεις, τους ερευνητές, τους επενδυτές που εμπιστεύονται, πλέον, την ελληνική οικονομία. Επεκτείνουμε τα φορολογικά κίνητρα για την καινοτομία, δίνοντας στη χώρα μας τη δυνατότητα να βρίσκεται στην πρωτοπορία της τεχνολογικής ανάπτυξης.

Δεν παραβλέπουμε, όμως, και την ανάγκη για επιπλέον θωράκιση της χώρας απέναντι στις επιπτώσεις της κλιματικής κρίσης, με τολμηρά μέτρα, όπως η υποχρεωτική ασφάλιση επιχειρήσεων και οχημάτων για φυσικές καταστροφές, αλλά και το τέλος ανθεκτικότητας για τα τουριστικά καταλύματα, που είναι μια αναγκαία κίνηση για τη χρηματοδότηση υποδομών, αφού ουσιαστικά προστατεύουν το περιβάλλον και την περιουσία όλων των πολιτών.

Αυτά τα μέτρα δεν είναι εύκολα, αλλά είναι δίκαια και δείχνουν ότι η Κυβέρνηση αυτή τολμά να αντιμετωπίζει τα δύσκολα ζητήματα με ειλικρίνεια και -κυρίως- με αποφασιστικότητα.

Επιπροσθέτως, η Ανεξάρτητη Αρχή Δημοσίων Εσόδων αναβαθμίζεται μέσα από αυτό το νομοσχέδιο. Με την αναδιάρθρωση της διοικητικής της δομής και την υιοθέτηση σύγχρονων εργαλείων, κάνουμε ένα ακόμα βήμα προς την αποτελεσματική λειτουργία του κράτους, θέλοντας μια φορολογική διοίκηση που να λειτουργεί για τους πολίτες, με διαφάνεια, αποτελεσματικότητα και απλότητα.

Κυρίες και κύριοι συνάδελφοι, όλες αυτές οι παρεμβάσεις που αναφέρω δεν είναι μεμονωμένες, αλλά ένα συνεπές εγχείρημα για αλλαγή σελίδας. Ο Κυριάκος Μητσοτάκης και η Νέα Δημοκρατία αποδεικνύουμε ότι μπορούμε να συνδυάσουμε τη σταθερότητα με την πρόοδο, ότι μπορούμε να χτίσουμε ένα κράτος που στηρίζει την κοινωνία, που ενισχύει την οικονομία και βέβαια που επενδύει και ενισχύει το μέλλον των παιδιών μας.

Κλείνοντας, θέλω να απευθυνθώ σε όλους σας και να σας καλέσω να στηρίξετε αυτό το νομοσχέδιο. Ας ενώσουμε για μια φορά τις δυνάμεις μας, για μια Ελλάδα πιο ισχυρή, πιο ανταγωνιστική, πιο δίκαιη, που στέκεται δίπλα στους πολίτες της και κοιτά με αισιοδοξία το μέλλον μας. Η Ελλάδα που οραματιζόμαστε είναι μια χώρα που σέβεται τον πολίτη, που στηρίζει την ανάπτυξη, που πρωταγωνιστεί στην Ευρώπη και στον κόσμο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Η Κυβέρνηση της Νέας Δημοκρατίας δεν υπόσχεται τα πάντα και σε όλους. Υποσχόμαστε, όμως, κάτι πολύ απλό και εφικτό: Ότι θα συνεχίσουμε να δουλεύουμε ακούραστα, για μια χώρα φιλόδοξη. Πραγματικά φιλόδοξη!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Αλεξοπούλου για τη συνέπεια στον χρόνο και να καλέσω στο Βήμα τη Βουλευτή του ΠΑΣΟΚ την κ. Κωνσταντίνα Γιαννακοπούλου.

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στόχος του ΠΑΣΟΚ είναι να ασκούμε σοβαρή, ουσιαστική, εποικοδομητική αντιπολίτευση προς την Κυβέρνηση, με επιχειρήματα, με επεξεργασμένες και βιώσιμες προτάσεις προς όφελος της ελληνικής κοινωνίας. Με αυτή τη φιλοσοφία τοποθετούμαστε πάντα και με αυτό το σκεπτικό τοποθετούμαστε και σήμερα σε αυτό το νομοσχέδιο.

Μπορεί η Κυβέρνηση, ξέρετε, κυρίες και κύριοι συνάδελφοι, τελευταία να μετράει τα «όχι», μας να επιτίθεται εναντίον μας χαρακτηρίζοντάς μας ως «πράσινο ΣΥΡΙΖΑ», αλλά αυτό αποτελεί δικό της πρόβλημα. Είναι η Κυβέρνηση των «όχι», που με το που ακούει μια διαφορετική πρόταση, άποψη από τη δική της κάθεται και ουσιαστικά αρχίζει τους χαρακτηρισμούς, τη διαστρέβλωση των θέσεων μας, την επίθεση.

Η αγωνία σας και το ξεκάθαρο άγχος σας να απαντήσετε στα όσα με σοβαρότητα και ρεαλισμό σας λέμε ως ΠΑΣΟΚ, κύριε Υπουργέ, σας οδηγούν σε τεράστιες αντιφάσεις, όπως πρόσφατα κάνατε με το θέμα του ΦΠΑ. Αρνηθήκατε ακόμη και την τροπολογία που κατέθεσε το ΠΑΣΟΚ για το θέμα της αναστολής χρηματοδότησης των Σπαρτιατών. Δεν μπήκατε καν σε συζήτηση για τις προτάσεις μας για τις αλλαγές στον «οικογενειακό γιατρό», στις προτάσεις του ΠΑΣΟΚ για το στεγαστικό. Μας εμφανίσατε να λέμε «όχι» στα απογευματινά χειρουργεία, αδυνατώντας καν να ακούσετε το ισχυρό μας μήνυμα για τα χιλιάδες κλειστά πρωινά χειρουργεία.

Επειδή είναι η αλήθεια έως σήμερα, πέραν της γόνιμης κριτικής του ΠΑΣΟΚ, η Αξιωματική Αντιπολίτευση του ΣΥΡΙΖΑ δεν ήταν σε θέση να σας εκθέσει, όπως σας εκθέτουμε εμείς, όπως θα έπρεπε, πλέον λοιπόν να είστε πολύ πιο μετρημένοι. Με το ίδιο κοστούμι που αντιμετωπίζατε τον ΣΥΡΙΖΑ δεν μπορείτε να αντιμετωπίζετε το ΠΑΣΟΚ. Διαπράττετε μέγα σφάλμα πολιτικά, επικοινωνιακά και με κάθε τρόπο. Το ΠΑΣΟΚ είναι ένα ιστορικό, θεσμικό, δημοκρατικό, αντιλαϊκίστικο κόμμα, που κυβερνούσε για χρόνια, που έβαλε πλάτη για να σωθεί η χώρα, όταν άλλοι την οδήγησαν στο γκρεμό. Αυτό το ξέρουν πολύ καλά οι Έλληνες πολίτες και γι’ αυτό γελάνε όταν μιλάτε για «πράσινο ΣΥΡΙΖΑ» και άλλα τέτοια κωμικοτραγικά.

Κυρίες και κύριοι συνάδελφοι, σήμερα η χώρα μας βρίσκεται μπροστά σε πολύ κρίσιμες εξελίξεις για την κοινωνία για την οικονομία, για την προοπτική της ανάπτυξης. Δυστυχώς, η πολιτική της Νέας Δημοκρατίας όχι μόνο δεν απαντά σε αυτές τις προκλήσεις, αλλά επιβαρύνει την κατάσταση με λανθασμένες επιλογές, με παροδικά ημίμετρα και κυρίως με ξεκάθαρη έλλειψη στρατηγικής.

Οι πολιτικές αυτές της Κυβέρνησης έχουν νομίζω πολύ ξεκάθαρες αρνητικές συνέπειες. Η ακρίβεια τσακίζει το διαθέσιμο εισόδημα, οι οικογένειες δεν μπορούν να καλύψουν καν βασικές ανάγκες, ενώ οι νέοι συνεχίζουν να φεύγουν στο εξωτερικό προκειμένου να μπορέσουν να βρουν καλύτερες ευκαιρίες. Η παραγωγική βάση συρρικνώνεται. Οι αγρότες και οι κτηνοτρόφοι βρίσκονται στα πρόθυρα εγκατάλειψης του εισοδήματός τους. Η βιοτεχνία, η βιομηχανία, η μεταποίηση παραμένουν υποβαθμισμένες.

Έρχεστε και μιλάτε για ανθεκτική ελληνική οικονομία. Ωστόσο και φέτος η χώρα μας βρίσκεται στην προτελευταία θέση της Ευρώπης σε αγοραστική δύναμη. Είναι η δεύτερη πιο φτωχή χώρα της Ευρώπης κι αυτό σίγουρα δεν μπορεί να είναι κάτι για το οποίο επαίρεστε.

Οι πολίτες αντιμετωπίζουν μια τριπλή κρίση. Την ακρίβεια στα βασικά αγαθά, την εκτόξευση των ενοικίων και τη στασιμότητα των μισθών. Την ίδια στιγμή οι πιστωτικοί οργανισμοί της χώρας καταγράφουν πρωτοφανή κέρδη τα οποία οφείλονται κατά κύριο λόγο στα αυξημένα επιτόκια και όχι σε κάποια ουσιαστική βελτίωση της παροχής υπηρεσιών ή της υποστήριξης της πραγματικής οικονομίας όπως οφείλουν να κάνουν. Οι τράπεζες επωφελήθηκαν πολύ σημαντικά από την άνοδο των επιτοκίων που επέβαλε η Ευρωπαϊκή Κεντρική Τράπεζα προκειμένου να τιθασεύσει τον πληθωρισμό. Ενώ τα επιτόκια δανεισμού για πολίτες και επιχειρήσεις αυξήθηκαν δραματικά, τα επιτόκια των καταθέσεων παρέμειναν σε εξαιρετικά χαμηλά επίπεδα. Αυτό το άνοιγμα της ψαλίδας οδήγησε σε υψηλά περιθώρια κέρδους για τις τράπεζες εις βάρος των καταναλωτών και εις βάρος της μικρομεσαίας επιχειρηματικότητας.

Αυτή η αντίθεση, λοιπόν, κύριε Υπουργέ, κυρίες και κύριοι συνάδελφοι, δημιουργεί νομίζω πολύ εύλογα ερωτήματα και απαιτεί δράσεις οι οποίες θα μπορέσουν να εξασφαλίσουν δικαιοσύνη και ισότητα, χωρίς βεβαίως να υπονομεύεται η σταθερότητα του τραπεζικού συστήματος. Να είμαστε σαφείς, γιατί και αυτό προσπαθήσατε να το διαστρεβλώσετε. Για εμάς, οι τράπεζες είναι απαραίτητα ιδρύματα και ασφαλώς πρέπει να είναι υγιείς και ασφαλώς κερδοφόρες.

Ωστόσο, εξυγιάνθηκαν με τα λεφτά του ελληνικού λαού. Επιτέλους, είναι εθνική ανάγκη να επιτελούν και τον κοινωνικό τους ρόλο. Ας συμφωνήσουμε στα αυτονόητα, κυρίες και κύριοι συνάδελφοι. Αυτό δεν συμβαίνει όταν ενώ έχουν αναβαλλόμενα χρέη, χρωστάνε δηλαδή φόρους, αποδίδουν κανονικότατα τα μερίσματα και δίνουν γενναία, μα πάρα πολύ γενναία μπόνους, όταν έχουν χαμηλότερα επιτόκια καταθέσεων και υψηλά επιτόκια δανεισμού, όταν δανείζουν με το σταγονόμετρο. Οφείλουν, λοιπόν, εξηγήσεις στον ελληνικό λαό τι χρειάζονται και μέτρα.

Γι’ αυτό, λοιπόν, σας καλούμε να ψηφίσετε την τροπολογία την οποία κατέθεσε το ΠΑΣΟΚ για την έκτακτη εισφορά και τη μείωση του περιθωρίου επιτοκίου. Η έκτακτη φορολόγηση των υπερκερδών των τραπεζών δεν είναι απλά οικονομικά αναγκαία, αλλά και ηθικά επιβεβλημένη.

Παράλληλα, και παρά το θετικό χαρακτήρα ορισμένων διατάξεων, αυτές δεν είναι επαρκείς για την αντιμετώπιση της κρίσης στο στεγαστικό πρόβλημα ούτε και για την προσέλκυση παραγωγικών επενδύσεων. Οι τιμές κατοικιών και τα ενοίκια έχουν σημειώσει δυσανάλογη αύξηση σε σχέση με τα εισοδήματα των Ελλήνων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό θα χρειαστώ, κύριε Πρόεδρε.

Σε όλα αυτά η Κυβέρνηση έχει δείξει όχι απλά αδικαιολόγητη, αλλά και ύποπτη κωλυσιεργία. Τα μέτρα για την ανάσχεση της βραχυχρόνιας μίσθωσης έρχονται πολύ αργά και είναι πολύ λίγα, κύριε Υπουργέ.

 Κυρίες και κύριοι συνάδελφοι, η οικονομική και φορολογική πολιτική της Νέας Δημοκρατίας χαρακτηρίζεται από συγκεκριμένους παράγοντες οι οποίοι συνθέτουν τον άδικο χαρακτήρα του ισχύοντος φορολογικού συστήματος. Τα είπε και ο εισηγητής μας. Απλά θα πω δύο σημεία, με πρώτο και πιο σημαντικό την τεράστια, τη μεγαλύτερη σε όλη την Ευρωζώνη δυσαναλογία μεταξύ άμεσων και έμμεσων φόρων, κάτι το οποίο πλήττει ευθέως τα μεσαία και τα χαμηλά εισοδήματα. Τη μη τιμαριθμοποίηση του φόρου εισοδήματος. Τις υπέρογκες χρεώσεις στους ειδικούς φόρους, κάτι το οποίο με έμμεσο, αλλά πολύ σαφή τρόπο ευνοεί το λαθρεμπόριο. Τις φορολογικές παρεμβάσεις-δώρα στους ισχυρούς, όπως ήταν η κατάργηση του συμπληρωματικού ΕΝΦΙΑ στη μεγάλη ακίνητη περιουσία και οι προκλητικές φοροαπαλλαγές σε υψηλές γονικές παροχές και στα μερίσματα. Το τεκμαρτό οριζόντιο σύστημα για τους ελεύθερους επαγγελματίες, που ουσιαστικά τιμωρεί το επάγγελμα και οι τεράστιες στρεβλώσεις τις οποίες προκάλεσε. Και βεβαίως, η έλλειψη επιβράβευσης για τους συνεπείς φορολογούμενους.

Κλείνω, κύριε Πρόεδρε, λέγοντας ότι η οικονομική πολιτική δεν είναι και δεν μπορεί να είναι απλά και μόνο ένα ζήτημα αριθμών. Είναι ένα θέμα ευρύτερο. Είναι θέμα δικαιοσύνης. Είναι θέμα ισότητας. Είναι θέμα προοπτικής. Η Κυβέρνησή σας, η Κυβέρνηση της Νέας Δημοκρατίας, απέτυχε να δώσει απαντήσεις. Η Κυβέρνηση, λοιπόν, καλείται να αναλάβει τις ευθύνες της. Αν δεν το κάνει, αν δεν το κάνετε, θα το κάνουμε εμείς. Γιατί αυτό είναι το χρέος μας απέναντι στον ελληνικό λαό.

Είναι, λοιπόν, η ώρα για μια νέα αρχή, είναι η ώρα για μια πολιτική η οποία θα μπορέσει να ενώσει την ελληνική κοινωνία και η οποία θα μπορέσει να δώσει ελπίδα και προοπτική σε όλους τους Έλληνες.

Σας ευχαριστώ θερμά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Και να καλέσω τώρα τη Βουλευτή του ΠΑΣΟΚ, την κ. Αικατερίνη Σπυριδάκη.

Ορίστε, κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση για τη φορολογική πολιτική δεν μπορεί να αποσπαστεί από την πραγματική ζωή των πολιτών. Δεν είναι απλώς αριθμοί σε διαγράμματα ούτε στατιστικές εκθέσεις. Είναι η καθημερινότητα κάθε οικογένειας, κάθε εργαζόμενου, κάθε μικρομεσαίου επιχειρηματία που παλεύει να επιβιώσει. Και στην Ελλάδα τι έχουμε; Ένα φορολογικό σύστημα μη δίκαιο και αναποτελεσματικό, ανισότητες στη φορολόγηση, φοροδιαφυγή, φοροαποφυγή, πολυπλοκότητα και αστάθεια, έλλειμμα κοινωνικής δικαιοσύνης.

Ας ξεκινήσουμε, όμως, με ορισμένες παραδοχές και παράδοξα που αντικατοπτρίζουν τη βαθιά αναποτελεσματικότητα της πολιτικής της Κυβέρνησης. Από τη μια πλευρά ο Πρωθυπουργός επαίρεται για την άνοδο των αντικειμενικών αξιών των ακινήτων και από την άλλη βλέπουμε ότι το ποσοστό ιδιοκατοίκησης στη χώρα μας έχει πέσει στο 69,6% το 2023, χειρότερο και από το επίπεδο που είχαμε στην οικονομική κρίση. Σχεδόν τρεις στους δέκα συμπολίτες μας ζουν σε ενοικιαζόμενα σπίτια, ενώ ταυτόχρονα έχουμε την υψηλότερη αύξηση ενοικίων στην Ευρώπη, 40% για τις οικογένειες, 50% για τους φοιτητές. Πώς γίνεται να μιλάτε για επιτυχίες, όταν οι Έλληνες πολίτες δεν μπορούν να βρουν σπίτι και όταν το βρουν, δεν μπορούν να ανταπεξέλθουν οικονομικά;

Αυτή η στεγαστική κρίση δεν προέκυψε τυχαία. Η πολιτική σας ευνόησε ξένους επενδυτές μέσω της Golden Visa, οδηγώντας τα ακίνητα σε ανεξέλεγκτη αύξηση της βραχυχρόνιας μίσθωσης και εξωθώντας τους Έλληνες εκτός από την αγορά ακινήτων. Αντί να καταργήσετε ή να αναστείλετε την Golden Visa, αρκείστε σε ημίμετρα. Σας καλούμε, λοιπόν, ξανά να στηρίξετε την τροπολογία μας για την ολική αναστολή έκδοσης νέων αδειών διαμονής μόνιμου επενδυτή σε πολεοδομικά ευάλωτες περιοχές.

Παράλληλα, άλλο ένα παράδοξο που αφορά τον τουρισμό, οι αυξήσεις αυξάνονται -τα έσοδα- και η κατά κεφαλήν μέση δαπάνη μειώνεται. Τον Αύγουστο του 2023 οι αφίξεις αυξήθηκαν κατά 6,6% και οι εισπράξεις μειώθηκαν κατά 1,8%. Τον Ιούλιο η μείωση αυτή ήταν ακόμα μεγαλύτερη στο 4,2%. Πώς εξηγείτε αυτή την αναντιστοιχία; Και αν πάρουμε για παράδειγμα το 2019, τη χρονιά ορόσημο για τον ελληνικό τουρισμό, θα δούμε ότι με λιγότερες αφίξεις τα έσοδα σε πραγματικούς όρους το ΑΕΠ ήταν αρκετά υψηλότερα. Αυτό αποδεικνύει ότι ο τουρισμός δεν είναι απλώς θέμα ποσοτήτων. Το ερώτημα είναι απλό και κρίσιμο. Τι τουρισμό θέλουμε; Θέλουμε έναν τουρισμό που να επενδύει στην ποιότητα, να σέβεται τις τοπικές κοινωνίες και να συμβάλλει στη βιώσιμη ανάπτυξη ή θα συνεχίσουμε να μετράμε αφίξεις, ενώ τα έσοδα μειώνονται, επιβαρύνεται η φέρουσα ικανότητα και οι υποδομές μας καταρρέουν;

Κυρίες και κύριοι συνάδελφοι, είναι ντροπή, σε μια χώρα που έχει καταγράψει τόσο υψηλά φορολογικά έσοδα, η Κυβέρνηση να επιλέγει να δώσει ψίχουλα στους ανθρώπους που βρίσκονται στην πρώτη γραμμή. Η αύξηση της νυκτερινής αποζημίωσης κατά 0,56 ευρώ την ώρα δεν είναι μόνο ανεπαρκής, αλλά και προσβλητική για τους αστυνομικούς μας που εργάζονται σε επικίνδυνες συνθήκες και με κίνδυνο της ζωής τους. Αντί να στηρίξετε έμπρακτα αυτούς τους ανθρώπους, η Κυβέρνηση συνεχίζει να τους υποτιμά δείχνοντας πλήρη αδιαφορία για τη σπουδαιότητα του έργου τους. Αυτή η στάση πλήττει όχι μόνο την αξιοπρέπεια των αστυνομικών μας, αλλά και την ίδια την κοινωνική συνοχή.

Κυρίες και κύριοι συνάδελφοι, δεν μπορούμε να παραβλέψουμε ούτε τον κλάδο της εστίασης, έναν κλάδο που στηρίζει την οικονομία μας και που βρίσκεται αντιμέτωπος με πολλές επιβαρύνσεις: Υψηλές ασφαλιστικές εισφορές, αυξήσεις στον ΦΠΑ και ένα άδικο τεκμαρτό σύστημα που στραγγαλίζει τη βιωσιμότητα των επιχειρήσεων. Οι αριθμοί σας δεν είναι απλώς δεδομένα. Είναι ζωές ανθρώπων, είναι οικογένειες που παλεύουν, είναι επιχειρηματίες που φοβούνται για το αύριο. Και το ερώτημα παραμένει το εξής: Πότε θα σταθείτε δίπλα τους με πραγματική στήριξη, αντί να τους βλέπετε απλώς ως πηγή φορολογικών εσόδων;

Κυρίες και κύριοι συνάδελφοι, στο υπό συζήτηση νομοσχέδιο φέρνετε ένθετα, αποσπασματικά και χωρίς συνοχή τέσσερα άρθρα με οικονομικά εισπρακτικά μέτρα που αφορούν τον τουρισμό, τέσσερα άρθρα που μπορεί να ρυθμίζουν τέλη και να φέρνουν έσοδα, αλλά δεν αποτυπώνουν, δεν αντικατοπτρίζουν και δεν ενισχύουν κάποιο στρατηγικό σχεδιασμό σας για τον τουρισμό. Εκτός και αν είναι μια ακόμα παραδοχή ότι λειτουργείτε με την εξής τακτική: «Μου λείπουν τόσα, χρειάζομαι τόσα. Πού θα τα βρω; Από τον τουρισμό».

Απαξιώνετε τον δημόσιο διάλογο, τη διαβούλευση, φέρνετε όλες τις αλλαγές σε ένα άρθρο ανά τομέα με το προσωπείο της τοπικής αυτοδιοίκησης και τις ανάγκες των τοπικών κοινωνιών, χωρίς να μας εγγυάται κανένα ουσιαστική ανταποδοτικότητα. Είναι σαν να λέτε ότι θα δώσω κάποια έσοδα στην τοπική αυτοδιοίκηση για να αναγκάσω την Αντιπολίτευση να το στηρίξει.

Πάμε να τα δούμε, λοιπόν. Φέρνετε την αύξηση στο τέλος ανθεκτικότητας, σχεδόν διπλασιασμό. Ζητάτε οριζόντια και χωρίς να λαμβάνετε υπ’ όψιν γεωγραφικά κριτήρια, τιμή δωματίου, φέρουσα ικανότητα της περιοχής, να σας φέρει ο ξενοδοχειακός κλάδος όλα όσα σας λείπουν, χωρίς κάποιο στρατηγικό σχεδιασμό, για να κρατήσουμε την ανταγωνιστικότητα του τουριστικού μας προϊόντος. Άρα σημείο πρώτον, μέτρο οριζόντιο και καθολικό, με αποτέλεσμα ένα πεντάστερο ξενοδοχείο είκοσι δωματίων στη Δράμα να πρέπει να καλύψει το ίδιο τέλος με ένα πεντάστερο ξενοδοχείο διακοσίων δωματίων και τριπλάσιας τιμής στη Μύκονο.

Σημείο δεύτερο. Τα χρήματα αυτά κατευθύνονται σε έναν κουβά και δεν γνωρίζει κανείς πώς αξιοποιούνται. Στη θεωρία θα στηριχτούν περιοχές που πλήττονται. Στην πράξη, όμως; Και ρωτώ αντίστροφα: Ποιες περιοχές που πλήττονται, στηρίχθηκαν από αυτόν τον κουβά με το τέλος ανθεκτικότητας; Ποιες υποδομές στηρίχτηκαν, ποιες ολοκληρώθηκαν, ποιες υποδομές έστω ξεκίνησαν να κατασκευάζονται; Πόσα χρήματα έχει ο κουβάς αυτός;

Καταθέτω στα Πρακτικά και την ερώτηση που κατέθεσα στο Υπουργείο Οικονομικών και στην ΑΑΔΕ, δυστυχώς μέχρι σήμερα χωρίς καμμία απάντηση.

(Στο σημείο αυτό η Βουλευτής κ. Αικατερίνη Σπυριδάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, σαφέστατα και ο τουρισμός είναι ένας κλάδος πυλώνας της ελληνικής οικονομίας και ως τέτοιος οφείλει να στηρίξει την τοπική κοινωνία και την οικονομία της χώρας. Αλλά όπως εκείνος οφείλει, έτσι οφείλουμε και εμείς ως πολιτεία να προστατεύσουμε τις τοπικές κοινωνίες που επιβαρύνονται από την παρουσία του τουρισμού μέσω υποδομών, σχεδιασμού και στρατηγικής. Οφείλουμε επίσης να προστατεύσουμε την ανταγωνιστικότητα του τουριστικού μας προϊόντος και με στρατηγική να ενισχύσουμε περιοχές που επιβαρύνονται είτε αποφορτίζοντάς τες από τον τουρισμό και ταυτόχρονα στηρίζοντας τις υποδομές, ενώ ταυτόχρονα να αναπτύξουμε τουρισμό σε περιοχές όπου υπάρχει δυναμική, αλλά δεν υπάρχει ούτε πλάνο ούτε υποδομές.

Τι πράττετε τώρα για το τέλος κρουαζιέρας; Έρχεστε με αυθαίρετα νούμερα, εισπρακτικά τέλη για Μύκονο και Σαντορίνη. Σαφέστατα και πρέπει να μπουν όρια στον αριθμό των επισκεπτών κρουαζιέρας στις περιοχές που πλήττονται πολύ. Πρέπει σαφέστατα να υπάρχει η ανταποδοτικότητα στην επιφόρτιση της φέρουσας ικανότητες. Όμως, ρωτώ: Έχει γίνει κάποια μελέτη κόστους οφέλους; Ποιος είναι ο μαθηματικός τύπος που υπολογίζετε το αντίστοιχο τέλος; Είναι αποτρεπτικό ή εισπρακτικό το μέτρο; Γιατί μόνο σε δύο λιμάνια; Ποιος φορέας διαχειρίζεται τα χρήματα αυτά; Ποιο είναι το στρατηγικό σας σχέδιο για τον τουρισμό κρουαζιέρας στην Ελλάδα; Έγινε δημόσιος διάλογος; Αρκεί το ένα τρίτο στο Υπουργείο Εσωτερικών για να επιχορηγήσει τους δήμους;

Δεν έχετε πλάνο. Δεν θωρακίζετε τη χώρα ούτε περιβαλλοντικά ούτε οικονομικά. Εφαρμόζετε εισπρακτικά μέτρα σε κλάδους ζωτικής σημασίας, χωρίς να έχετε σχεδιασμό.

Κοιτάμε τι τουρισμό έχουμε, κοιτάμε τι τουρισμό μπορούμε να έχουμε, κοιτάμε όμως κυρίως τι τουρισμό θέλουμε να έχουμε. Το τι θέλουμε να έχουμε αποτυπώνει το όραμά μας και η στρατηγική είναι πώς θα μεταβούμε από αυτό που έχουμε σε αυτό που θέλουμε και εσείς τέτοια στρατηγική δυστυχώς δεν έχετε.

Αναφορικά με τη βραχυχρόνια μίσθωση, φέρνετε μια ρύθμιση που απλά σταματάει την εξάπλωσή της σε τρία διαμερίσματα της Αθήνας. Παραδοχή; Η τοπική αυτοδιοίκηση πρέπει να αποκτήσει ενεργητικότερο ρόλο, να μελετά τις ανάγκες των περιοχών, να εντοπίζει τις περιοχές που εκπέμπουν SOS από την εξάπλωση της βραχυχρόνιας μίσθωσης, να μπορεί να προτείνει και να εφαρμόζει μέτρα που προστατεύουν τη στεγαστική επάρκεια και τη βιωσιμότητα των γειτονιών μας. Χωρίς αυτά η πολιτική σας για τη βραχυχρόνια μίσθωση παραμένει επιδερμική και αναποτελεσματική. Αντί να στηρίξετε τις τοπικές κοινωνίες, τις αφήνετε μόνες τους να διαχειριστούν συνέπειες από μια αγορά που εσείς επιτρέψατε να λειτουργεί ανεξέλεγκτα. Δυστυχώς η βραχυχρόνια μίσθωση θα συνεχίζει να είναι πρόβλημα όσο λειτουργεί ανεξέλεγκτα και αυτό το πρόβλημα δεν μπορεί να λυθεί με ημίμετρα. Χρειάζεται στρατηγική, χρειάζεται διάλογος με τις τοπικές κοινωνίες, με την τοπική αυτοδιοίκηση, αλλά πάνω απ’ όλα χρειάζεται η πολιτική βούληση να μπει μια τάξη σε μια αγορά που επηρεάζει τις ζωές χιλιάδων συμπολιτών μας. Μπορείτε να την επιδείξετε;

Κυρίες και κύριοι της Κυβέρνησης, η πολιτική σας δεν είναι στρατηγική, είναι αυτοσχεδιασμούς. Η χώρα δεν χρειάζεται άλλη αδικία, άλλη αδιαφάνεια, άλλη αδράνεια. Οι πολίτες απαιτούν διαφάνεια, δικαιοσύνη και μια ανάπτυξη που να τους συμπεριλαμβάνει και να μην τους αποκλείει. Η απάντηση δεν είναι στα ημίμετρα, αλλά σε μια πολιτική που στέκεται δίπλα στον πολίτη και όχι απέναντί του. Η απάντηση δεν είναι στα ημίμετρα, είναι σαν μια πολιτική και ένα κράτος που στέκεται δίπλα στον μικρομεσαίο επιχειρηματία ως ευεργετικός και όχι ως ζημιογόνος συνεταίρος. Η απάντηση δεν είναι σε ημίμετρα, είναι σε μια φορολογική πολιτική που θα οικοδομεί εμπιστοσύνη μεταξύ πολίτη και κράτους και θα θέτει τις βάσεις για μια βιώσιμη ανάπτυξη. Το οφείλουμε στην κοινωνία, το οφείλουμε στους πολίτες, το οφείλουμε στις επόμενες γενιές.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κυρία Σπυριδάκη.

Θα καλέσω τον τελευταίο για σήμερα ομιλητή, τον Βουλευτή της Νέας Δημοκρατίας κ. Γεώργιο Βρεττάκο.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, δεν μπορώ να μην ξεκινήσω αναφερόμενος λίγο στην ομιλία που άκουσα από τις δύο νέες συναδέλφους από το ΠΑΣΟΚ οι οποίες ουσιαστικά εμμένουν στο αφήγημα της αντιπολίτευσης ότι όλα σε αυτή τη χώρα είναι μαύρα. Ακούσαμε πάλι το ίδιο, το γνωστό αφήγημα, λες και οι πεντακόσιοι χιλιάδες άνεργοι που βρήκαν δουλειά είναι χειρότερα από ό,τι ήταν ή ότι οι εβδομήντα πέντε χιλιάδες επιχειρήσεις που άνοιξαν στο ισοζύγιο, ενώ έκλειναν, είναι χειρότερα ή οι μισθοί που συνεχώς αυξάνονται είναι χειρότερα ή όλη η ανάπτυξη που έχουμε στη χώρα, η οποία είναι πάνω από το ποσοστό που είναι στην υπόλοιπη Ευρωπαϊκή Ένωση, είναι χειρότερη.

Κι ενώ ακούσαμε αυτή την αντιπολίτευση του «όλα είναι μαύρα», την οποία ακούγαμε από τον ΣΥΡΙΖΑ τόσα χρόνια, αλλά τη συνεχίζει και το ΠΑΣΟΚ, ήρθατε να μας πείτε ότι πολιτεύεστε με σοβαρότητα και ρεαλισμό, δύο λέξεις που είπατε ότι σας χαρακτηρίζουν στις προτάσεις σας.

Και σκέφτομαι οι προτάσεις που καταθέτετε, κύριε Μάντζο, επειδή είστε εδώ, θυμίζουν πιο πολύ τον γνωστό Πρόεδρο του Εδεσαϊκού με τον οποίο έχετε και το ίδιο όνομα, τον Θωμά Μάντζιο, αφού ουσιαστικά αυτά που λέτε δεν έχουν συγκεκριμένο νόημα.

Ήρθατε να μας πείτε: «Θα μειώσουμε τον ΦΠΑ 2%», την άλλη μέρα έγινε: «Θα το κάνουμε μετά από μελέτη», την άλλη μέρα έγινε: «Θα μειώσουμε τον ΦΠΑ στα τρόφιμα», την άλλη μέρα έγινε: «Δεν θα τον μειώσουμε», μετά ήρθατε να μας πείτε ότι τα βαρέα και ανθυγιεινά θα αφορούν όλους, μετά ήρθατε να μας πείτε ότι δεν θα αφορούν όλους, αλλά θα αφορούν κάποιους, μετά μας είπατε ότι θα φύγουν κάποιοι, μετά ότι δεν θα φύγουν.

Αυτό δεν είναι σοβαρή αντιπολίτευση, ούτε σοβαρή Αξιωματική Αντιπολίτευση. Άρα όπως μας κρίνετε κι εσείς, έχουμε κι εμείς το δικαίωμα να σας κρίνουμε και λέμε ότι αυτά που ακούμε, τουλάχιστον μέχρι στιγμής, από το ΠΑΣΟΚ δεν είναι αυτά τα οποία λέτε.

Αυτά επειδή ήθελα να κάνω ένα σχόλιο γιατί άκουσα δύο νέες συναδέλφους. Νομίζω ότι όλοι θέλουμε να αλλάξουμε το πολιτικό σύστημα και γενικότερα να έχουμε ένα πιο αξιοπρεπή και πιο σωστό διάλογο στο Κοινοβούλιο. Αυτό είναι κάτι που το θέλουμε όλοι.

Κυρίες και κύριοι συνάδελφοι, συζητάμε σήμερα ένα πολύ κρίσιμο νομοσχέδιο του Υπουργείου Οικονομικών σε ένα διεθνές περιβάλλον το οποίο αξίζει να αναλογιστούμε από τι διακατέχεται. Διακατέχεται από τρεις λέξεις που αρχίζουν από άλφα και είναι πολύ σημαντικές, από αστάθεια, από αβεβαιότητα και από μεγάλη και παρατεταμένη ανασφάλεια.

Από το 2010 μέχρι και σήμερα η λέξη «κρίση» πλέον έχει γίνει καθημερινή στο λεξιλόγιο μας. Ξεκινήσαμε με οικονομική κρίση, είχαμε στη συνέχεια κλιματική κρίση, γεωπολιτική κρίση, πολιτικές κρίσεις, ενεργειακές κρίσεις. Ήρθε ο COVID, μια κρίση πανδημίας που για πάρα πολλά χρόνια δεν είχε γίνει στον πλανήτη, μας έφερε κρίση στην εφοδιαστική αλυσίδα που έφερε πληθωριστική κρίση, ο πόλεμος στην Ουκρανία που έφερε μια τεράστια κατακόρυφη αύξηση των τιμών της ενέργειας και αυτό ενέτεινε επιπλέον τον πληθωρισμό. Είχαμε πολιτική κρίση την οποία βλέπουμε να ξεσπά σε πολλές χώρες. Βλέπουμε τι γίνεται στη Γερμανία, βλέπουμε τι γίνεται στη Γαλλία, βλέπουμε την πολιτική αστάθεια. Έχουμε αλλαγές στο διεθνές οικονομικό περιβάλλον με τους δασμούς που φαίνεται ότι θα μπουν τελικά από την άλλη άκρη του Ατλαντικού από τη νέα αμερικανική κυβέρνηση. Βλέπουμε τι έγινε σήμερα στη Νότια Κορέα, ένα απίστευτο πράγμα, για κάποιες ώρες κηρύχθηκε στρατιωτικός νόμος. Άρα βλέπουμε ότι όλες αυτές οι αλλεπάλληλες κρίσεις είναι πλέον μέρος της καθημερινότητάς μας.

Όλα αυτά λοιπόν εμάς μας βρήκαν, στην Κυβέρνηση της Νέας Δημοκρατίας και του Κυριάκου Μητσοτάκη, μετά από τρία αλλεπάλληλα μνημόνια που είχαμε χάσει πολύ μεγάλο μέρος του εισοδήματός μας, με αποτέλεσμα να είναι ακόμα διπλά πιο δύσκολο για μας να διαχειριστούμε όλη αυτή την κατάσταση.

Η χώρα μας λοιπόν, μέσα σε όλο αυτό το περιβάλλον που σας περιέγραψα, μοιάζει ως ένας φάρος σταθερότητας, ένας φάρος ανάπτυξης που προχωρά και βαδίζει μπροστά. Αυτό λοιπόν όλους -και απευθύνομαι σε όλες τις πτέρυγες του Κοινοβουλίου- πρέπει να μας γεμίζει με μια τεράστια ευθύνη. Ζούμε σε πολύ δύσκολους καιρούς και πρέπει, παρά τις πολιτικές διαφωνίες τις οποίες έχουμε, να διαφυλάξουμε την πολιτική σταθερότητα στη χώρα, γιατί αυτό είναι πάρα πολύ σημαντικό.

Η Κυβέρνησή μας όλα τα προηγούμενα χρόνια, αλλά και τώρα προσπαθεί να απαντήσει σε αυτά τα πολύ συγκεκριμένα ερωτήματα. Έχουμε σχέδιο, έχουμε όραμα και πάνω σε αυτά πορευόμαστε. Και όλα τα προηγούμενα χρόνια συνεχίζουμε να φέρνουμε νομοσχέδια όπως αυτό το οποίο συζητάμε σήμερα και τα οποία ουσιαστικά προσπαθούν, με σύνεση όμως, να δώσουν περισσότερο εισόδημα στους συμπολίτες μας, να μειώσουν φόρους, να αμβλύνουν αδικίες που υπήρχαν, να συγκρουστούν με ένα κράτος που έχει πολλές παθογένειες τις οποίες πρέπει να κερδίσουμε. Στη δική μας Κυβέρνηση έχει πέσει ο κλήρος να συγκρουστεί και να τις κερδίσει. Άρα έχουμε μια τεράστια μεταρρυθμιστική προσπάθεια η οποία εντείνεται με τους πόρους του Ταμείου Ανάκαμψης. Αυτή τη στιγμή είναι σε εξέλιξη μια σειρά από πολύ σημαντικά έργα τα οποία όταν τελειώσουν θα μεταρρυθμίσουν πολύ περισσότερο το κράτος μας και έχουμε μια πολύ μεγάλη προσπάθεια που είναι σε εξέλιξη.

Η πολιτική μας φέρνει χειροπιαστά αποτελέσματα, όσο κι αν κάποιοι αυτό δεν θέλουν να το δουν -και σταδιακά, παρά τον μεγάλο πληθωρισμό, θα αρχίσουν να το βλέπουν και οι πολίτες- και προφανώς και οι Βουλευτές της Νέας Δημοκρατίας οι οποίοι, πολλές φορές, κατηγορούνται ότι εκπροσωπούν τα ολιγοπώλια και τους λίγους. Αυτό δεν μπορεί να σταθεί γιατί η Νέα Δημοκρατία έχει ψηφιστεί από εκατομμύρια πολίτες και είναι κατ’ εξοχήν το λαϊκό κόμμα.

Συνεπώς καταλαβαίνουμε, κι εγώ που είμαι στη Β΄ Πειραιά και κινούμαι με απλούς ανθρώπους, ότι μια μερίδα συμπολιτών μας περνάει δύσκολα και δεν τα βγάζει πέρα εύκολα. Όμως, σταδιακά, με τη συνετή πολιτική την οποία ακολουθούμε η οποία λέει ότι καταναλώνουμε από αυτά που έχουμε και όχι από τις επόμενες γενιές, γιατί αυτό είναι κάτι που το ζήσαμε τις προηγούμενες δεκαετίες και πρέπει να διδαχθούμε από τα λάθη μας και να μην το ξαναζήσουμε ποτέ, με αυτή, λοιπόν, τη συνετή πολιτική σταδιακά θα αρχίσουν και έχουν αρχίσει ήδη και ανακουφίζονται και τα πιο χαμηλά στρώματα της κοινωνίας μας.

Αυτό, λοιπόν, το νομοσχέδιο φέρνει διατάξεις -έχουν αναλυθεί εκτενώς από όλους τους ομιλητές- δώδεκα μειώσεις φόρων, δώδεκα αυξήσεις εισοδημάτων στοχευμένα. Φέρνει διατάξεις που βελτιώνουν περαιτέρω τη φορολογική διοίκηση. Βλέπουμε ότι έχουμε κάνει άλματα σε ό,τι έχει να κάνει με τη φορολογική συμμόρφωση και την πάταξη της φοροδιαφυγής, προκειμένου να έχουμε ένα δικαιότερο φορολογικό σύστημα, προκειμένου τα οφέλη της ανάπτυξης να ακουμπήσουν σε όλους τους συμπολίτες μας.

Για να το κάνουμε αυτό βασιζόμαστε στην ενότητα και την ισχυρή εντολή που μας έδωσε ο ελληνικός λαός. Αυτή η Κοινοβουλευτική Ομάδα θα στηρίζει την Κυβέρνηση, προκειμένου να μπορέσει να ολοκληρώσει αυτό το σημαντικό έργο που έχει μέσα σε αυτούς τους δύσκολους καιρούς που έχουμε μπροστά μας.

Υπερψηφίζουμε, λοιπόν, το νομοσχέδιο της Κυβέρνησης, γιατί έρχεται με μια σειρά νομοσχεδίων για να ανακουφίσει τους συμπολίτες μας, να δώσει αυξήσεις στα εισοδήματα, να μειώσει φόρους, αλλά και να κάνουμε αυτό για το οποίο μας ψήφισαν οι Έλληνες πολίτες, να συνεχίσουμε να πηγαίνουμε τη χώρα μπροστά, να φτιάξουμε ένα μέλλον με ασφάλεια για τις επόμενες γενιές, αλλά και για τις γενιές που σήμερα παλεύουν εδώ στη χώρα να κάνουν την οικογένειά τους, να μεγαλώσουν εδώ και να ονειρεύονται εδώ.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κύριοι συνάδελφοι, όπως είχα προαναγγείλει ο κ. Βρεττάκος ήταν ο τελευταίος ομιλητής. Μετά την ομιλία του δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 0.00΄ λύεται η συνεδρίαση για σήμερα, ημέρα Τετάρτη 4 Δεκεμβρίου 2024 και ώρα 9.30΄, με αντικείμενο εργασιών του Σώματος: 1) κοινοβουλευτικό έλεγχο, συζήτηση επικαίρων ερωτήσεων και 2) νομοθετική εργασία, α) συνέχιση της συζήτηση και ψήφιση επί της αρχής, των άρθρων και του συνόλου του σχεδίου νόμου: «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις» και β) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Ενσωμάτωση της Οδηγίας (Ε.Ε.) 2022/2041 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 για επαρκείς κατώτατους μισθούς στην Ευρωπαϊκή Ένωση - Αναπροσαρμογή μισθών προσωπικού δημοσίου τομέα - Ρυθμίσεις για τον καθορισμό κατώτατου μισθού για τα έτη 2025, 2026 και 2027», σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**